
Биринджи къысым 
1 

Учь юзден зияде адамны озь багърына алгъан учакъ, юксекликни 
алгъан сонъра, бир нокътада токътап, авада асылып къалгъан киби 
олды. Ташкентнинъ ашыкъчан, вызлы, ирили-уфакълы автомобиллернен 
толу, кениш ве шаматалы сокъакълары, юксекке узанып тургъан чокъ 
къатлы биналар, адамларнен толу аэропорт бинасы, сыра-сыра тизилип, 
ёлджуларны беклеген учакъларнен ярашыкълы кениш мейдан - 
буларнынъ эписи ашагъыда, беяз перде тюбюнде къалды. Джеваир 
деми ерде вызылтылы балкъурт сепетини анъдыргъан учакъта бу 
гурюльтини ич де тынмайджакъ беллеген эди. Шимди исе адамларны 
юкъугъа далдырыджы сукюнет укюм сюргенине тааджипленди. 

Ёлджуларнынъ эксериси энди озь креслоларынынъ аркъалыгъына 
- арткъа янтайып, онъа яхшы яслангъанлар. Озьлерининъ арекетлери 
ве шаматаларынен ана-бабаларындан устюнлик косьтермеге 
тырышкъан киби арекет эткен балалар биле сусып къалдылар. 
Базыларынынъ юксек ве кениш креслолар ичинде къыбырдангъанлары 
корюнсе де, сеслери чыкъмай. 

Экинджи салон къапусы устюндеки ярыкълар янып, стюардесса 
елджуларгъа мураджаат иле: «Риджа этем. Тютюн ичменъиз. 
Къушакъларны багъланъыз», - дегенде, Джеваир шашмалады, оны 
насыл багълайджагъыны бильмеди, эеджанланды, эллери къалтырап 
башлады. Янашасында отургъан, орта яшларындаки, сыджакъкъанлы 
къадын онынъ аджемилигини сезип, деръал ярдым этти. 

Къач дакъкъа эвельси аэропорт мейданында къолайлыкънен 
еринден къыбырдамайджакъ киби корюнген бу ири, къоджаман учакъ 
мейдан ёлагъындан огге ель киби кеткенини корьгенде, Джеваир 
тааджипленди, копчеклер ерден къуртулып, ёлджуларны креслоларгъа 
баскъанда, юреги еринден узюлип кеткен киби олды. Вуджуды титреди. 
Къоркъулы козьлеринен къардашына бакъты. 

Генч къадын хошнут алда кулюмсиреди, татасынынъ элини тутты. 

- Огъурлу ёллар олсун, тата! - деди йымшакъ, теселли бериджи 
давушнен, - козьлеринъизни юмунъыз, бираздан эр шей яхшы олур! 

Джеваир ойле де япты. Бутюн шейден хабердар, ишанчлы 
къардашы янында. Къоркъмагъа не бар?! 

Бираздан Джеваир текмиль тынчланды. Энди креслогъа басмакъ 
дегиль, атта учакънынъ учкъаны биле белли олмай, дерсинъ, 
къыбырдамай, бир ерде тура. Лякин адамларнынъ чокъусы аля 
козьлерини ачмагъанына тааджипленди. Шеэр адамларыны анъламакъ 
зор ола, деп тюшюнди. Бу эснада радиодан янъгъыравукъ къадын сеси 
эшитильди. «Ёлджулар, къушакъларынъызны чезип, озюнъизге 
келишикли алда, раат-раат отурынъыз, учагъымыз озюне керекли 
севиеге котерильди. Энди он бинъ метр юксекликте, саатте докъуз юз 
километр сурьатынен кетмекте...» 

Джеваир иллюминатордан тышкъа бакъты. Бошлукъта арекетсиз 
тургъан топар-топар чуллу, акъчыл булутларны арманда къурутмакъ 
ичюн яйдырылгъан памукъларгъа бенъзетти. 

- Ер корюне, - деди тааджипленген сеснен. 

- О ер дегиль, тата, биз шимди булутлар устюндемиз! 

- Булутлар устюнде?! - Джеваир кене тышкъа бакъты. 


Татам, гъалиба, омюринде биринджи кере учмакъта, деп 
тюшюнди Алие. Янындаки арыкъ мучели, эсли къадынгъа дикъкъатнен 
бакъты. Козьлерине онынъ назик вуджуды, омузлары даа да 
юфкъаргъан, уфакълашкъан киби корюнди. Устюнде, гузель тикильген 
янъы ешиль антерчиги, айны тюсте йипек явлугъы, башындан тайып, 
омузлары устюне тюшкен. Сачлары хыналы. Онынъ чешит тюрлю 
бояларнен алып береджеги ёкъ. Кимерде, иште шимдикиси киби, бир 
ерге бармакъ керек олса, къызларынынъ зыкъысындан къуртулмакъ 
ичюн, сачларыны бираз хыналай. Эллери... Олар асылында назиклер, 
амма кунешнинъ кучьлю зияларындан ве хызметтен къабалашкъан, 
бакъыр ренкке киргенлер. Къан дамарлары къабаргъан. Сагъ элининъ 
ишарет пармагъы къыйышкъан, бугъумлары шишип, томалакъланып 
къалгъанлар. Сынарча пармагъы, бу белядан къачып къуртулмакъ 
истеген киби, кенаргъа къыйышкъан. Джеваир Алиенен лаф этип 
отургъанда, бирден онынъ эллерине козю тюшти: 


- Эллеримиз бири-бирине ич де бенъземей, - деди. - Сенинъ 
эллеринь дамарсыз ве тегиз, пармакъларынъ да дос-догъру, 
менимкилери хачлы-хучлу, - ошуна кетсе керек, енгильден 
кулюмсиреди. 


Джеваирнинъ кевдеси бирден титреди ве тез-тез къардашына таба 
чекильди. Аякъларыны топлады. Сол элинен сагъ омузыны тутты. 

- Не, омузынъыз агъырамы, тата? - деди Алие раатсызлангъан 
алда. 

- Э! Сызлап башлады. Деми тышта ава яз чиллесинден къалма бир 
кунь олып, инсанны якъаджакъ киби сыджакъ эди. Шимди салкъын. 
Къайдан бильмем, сувукъ ель уфюре. 

Алие тёпеде, диварда салкъын ель уфюрген ава дёгмечигини 
къапатты. Эп бир къайдандыр сувукъ ель эсмекте девам этти. 

Иллюминатордан тышкъы дюньяны сейир этип кетер деп, Алие 
татасыны о якъкъа кечирген эди. 

- Олмаса, озь еринъизге кечинъиз, тата! - деди Алие. - Мында 
яхшы. 

- Сен демирденсинъми, ёкъса? 

- Меним омузым агъырмай. 

Джеваир онъа итираз этти. Чантасы ичинден къалын шалыны 
алып, ель ишлеген якъыны орьтти. 

- Къач капиклик адам олгъанынъны бильген сонъ, чаре корьмек 
керексинъ! - деди. 

- Бу пармакъларнынъ бойле къыйышлыгъы да, омузынъызнынъ 
агъырысы да, эписи кечкен агъыр йылларнынъ мирасы. Омузынъыз - о 
вакъыт дегирменде кечирильген геджелернинъ акъибети. Эписи 
бизлерни - къардашларынъызны ачлыкъ олюминден къуртармакъ ичюн 
япылгъан ишлернинъ нетиджеси, - деди Алие тюшюнджели алда. 

Джеваир айретте къалды. «Сен оны къайдан билесинъ?» - деген 
киби, онъа агъыр козькъапакъларыны аралыкъ этип бакъты. 

Къардашлары даа, бер - ашайым, орьт устюмни - юкълайым, деген 
балалар о вакъытларда бир шей бильмей эдилер. Сонъундан аналары 
оларгъа эписи акъкъында икяе эткен эди. 


Эльбет, Джеваир о вакъытта торбачыгъындаки беш-алты кило 
богъдайны чекмек ичюн, къомшу къышлакъдаки дегирменде бир кунь, 
бир гедже невбетте турды. Авасы таш чатлатаджакъ киби сувукъ. 
Устюндеки пальтосы юфкъа. Дегирмен ичиндеки адамларнынъ чокъусы 
эркеклер. Базыларынынъ башларында узун къуйрукълы къоюн 
терисинден къалпакълар. Мында девелернен кельгенлер. Устьлеринде 
ичи юньлю тонлары. Аякъларында ат ягъы сюртюльген керз 
чызмалары. Толу чуваллары янында юкъусырап отуралар. Къадын заты 
аз. Эки-учь къартанай, чуваллар арасында юкълайлар. Оларгъа 
кенардан бакъсанъ, чул обасы беллейсинъ. Джеваирге гедже оларнынъ 
янында отурмакъ мумкюн эди, эки-учь ойнакъ, къыргъый бакъышлы 
йигит акъ черели, кестане ренкли гурь сачлары белине тюшкен, эля 
козьлю, сыджакъкъанлы къызгъа козь этип ырджая бердилер. Балалыкъ 
девирини энди терк эткен генч къызгъа андан турып кетмек, тенаджа, 
козьге чалынмаз ерде отурмакъ керек олды. Бутюн гедже анда, дивар 
тюбюнде, байгъуш киби топланып, къоркъуп, пысып, буюкъып отурды. 
Къурсагъы ач, дегирмен бинасынынъ ичи дым ве сувукъ. Дивар 
тарафкъа кельген сагъ омузы чатлакълардан ичери кирген сувукътан 
къатып къалды. Дегирменнинъ ич къарартыджы тасырдысы алтында 
ёргъунлыкъ ве меджалсызлыкъ ачлыкътан ве къоркъудан устюн кельди, 
юкълап къалды. Яры геджеде къызны дегирменджи къарт уянтты: 

- Тур, къызым, сенинъ невбетинъ кельди, - деди ёргъун, къарыкъ 
сеснен. 

Джеваир козьлерини бирден ачты. Улькюн ярыкъта кирпиклери 
ве сачлары унгъа булангъан къарт онъа бакъып турмакъта эди. 
Къартнынъ козьлеринде аджынув аляметлери корьди. Тюневин саба 
дегирменге кельгенде, къызны сытыкъ чырайле къаршылагъан бу 
ихтияр адамда шимди къызгъа мерхамет уянгъаныны сечип, 
тааджипленди. Дегирменджи яры толу богъдай чувалы устюнде отура 
эди. Еринден тургъанда, омузлары устюндеки къара сатинден тикювли 
эски чапаны ! тайып, аякълары тюбюне тюшти. 

Къарт эгильген арада, Джеваир чапанны ерден алып, 
мукъайтлыкънен, устюндеки тозны яваштан къакъып, къарткъа узатты. 


- Сагъ олунъыз, - деди Джеваир, юрегиндеки мемнюниетни 
бильдирмек ичюн, ве азачыкъ эгильди. 
- Эвалла, къызым, - къарт чапаныны кийди, къызнынъ 


торбачыгъыны алды, гъачыр-гъучыр дёнип, богъдайны ун эткен 
ташларгъа таба кетти. 

Джеваир, ерге танъ ярыгъы тюшкенде, эвге ун алып кельди, 
къардашлары шу куню ярымшар сыджакъ ве лезетли такос питеси 
ашадылар. О, не къадар къокъулы ве лезетли эди! Лякин шу гедже 
дегирменде омузына кирген арсыз агъры омюри боюнджа оны терк 
этмеди. Базан суса, озюни бираз унуттыра, вуджутны азарламай, амма 
сонъ бирден тепип чыкъа, озюнинъ кучюни косьтере. 

Тегиз учкъан учакънынъ бирден кевдеси титреди, силькинди, 
чукъургъа тюшип кеткен киби, феза ичине бир далып чыкъты. 


в _+Чапан+ - саяланылып тикильген памукълы тон 


Даа янъчыкъ кунеш шавлеси алтында кумюш киби йылтырап 
корюнген къоджаман къанатлар сыландылар, къуршун ренкини 
алдылар. Силькинюв текрарланды. Джеваир Алиеге чевирильди: 

- Бу не ичюн чарпына бере? - деди. 

Алие, джевап берюв ерине, онынъ омузлары устюнден узанып, 
тышкъа козь этип алды. Сонъра озюнинъ ерине отурды. 

- Къою булутларгъа кирип чыкътыкъ, - деди озюни сыкъмадан. 

- Иымшакъ булутлар бойле буюк учакънынъ тынч учувына кедер 
этелерми?.. 

Алие, онынъ сёзюни тасдикълап, башыны саллады. 

- Бельким бизим учагъымыз мавы кок теренлигинде, о якътан-бу 
якъкъа кейфленип, ялдап юрген булутларгъа кедер этедир?! Онынъ 
тынчлыгъыны бозадыр! Олар исе бизге озьлерининъ къаршылыгъыны 
косьтермеге тырышадырлар, - деди Алие. 

- Я шимди бирден кучьлю ягъмур ягъып, яшын-яшнаса не 
япармыз? 

Алие онъа бакъып кулюмсиреди. 

- Бизим учагъымыз шекерден дегиль, ирип кетмез... 

Салон ичинде тынчлыкъ укюм сюрмекте. Базы адамлар китап, я 
да газета окъуйлар, эксери ёлджулар юкъусырамакъта. Булутларнен 
алып береджеклери ёкъ. 

Китап окъумагъа Джеваир де севе. Къоджасы онъа балалары 
кичкене экенде, сен гедже-куньдюз китап окъугъандже, балаларнынъ 
чорапларыны, урбаларыны ямагъайдынъ, дей эрише тургъан. Сютнен 
кирген джаннен чыкъар, дейлер. Не япаджакъсынъ, о, бу хасталыкътан 
омюри бою къуртулып оламады. Шимди козьлери зайыфлады. Элине 
тюшкен газета макъалелерининъ серлеваларыны окъумакъ ичюн биле, 
бир къулакълыгъы къопыкъ, онынъ ерине йип багълы козьлюгини 
къыдырып башлай. Козьлюги чантасы ичинде. Китабы да бар. Бу 
куньлерде озьбек языджысы Откюр Хашимовнынъ «Эки къапу 
арасында» деген романыны окъумакъта. Джеваир бу языджыны бегене. 
Онынъ эсерлери ичинде озюнинъ омюрини корьген киби ола. Лякин 
шимди окъумагъа чареси ёкъ. Даа догърусы чаталлы тюшюнджелери 
алтында пек эеджанлы. 

Не демек олсун? Энди ярым асыргъа якъын вакъыттан берли 
асретлигини чеккен ана-баба юртуна кетмектелер. Ана-баба... Олар 
шимди ёкълар. Энди чокътан бу дюньяны терк эттилер. Олар, эльбет, бу 
дюньянынъ сефасыны сюререк, ашларыны ашап, яшларыны яшап, 
эвлеринде къартайып, озь эджеллеринен ольгенлери ёкъ. Баба дженк 
мейданында шеит кетти. Ана исе ябанджы ерлерде ачлыкътан- 
хасталыкътан - укюмет теджавускярлыгъынынъ къурбаны олды. 

Джеваир къыйметли, азиз анасыны хатырлагъанда, козьлери 
огюнде даима устюне бир-эки басым пичен быракъылгъан араба ичинде 
эссиз яткъан, индже, акъ черели, назик вуджутлы къадын пейда ола. 

Арсыз, девамлы ягъгъан сувукъ кузь ягъмуры меджалсыз, гъарип 
инсанларнынъ кемиклеринедже синъген. Пичен устюнде яткъан 
хастаны да эп шыбалай. Яш къыз эп анасынынъ устюне эгиле, озюнинъ 
назик, ничар вуджудынен хастаны бу аявсыз ягъмурдан къорчаламагъа 
тырыша. Ана шефаатсыз козьлерини ача. Къансыз дудакълары 
къыбырдана: 

– Балам, ушюрсинъ, сувукъланырсынь... 

Бу зорнен эшитильген фысылтыны чатлакъ, титис сес кесе. 


- Къайда о къадын? Не ичюн кельмей? Кимге къылына?.. 

О дешетли сес къызгъа якъынлаша. Къулакълары тюбюнде 
текрарлана. 

- Комендант, мен имза этмеге кельдим... Балама токъунманъыз... 

Лякин онынъ сёзлерини Джеваирден башкъа эшиткен адам 
олмады. 

Бу вакъыт арабанынъ янына кельген чатлакъ, титис сесли, постал 
янакълы киши, этеклеринден ашагъы ягъмур суву акъаяткъан, узун 
япынджасынынъ башлыгъыны манълайы устюне эндирди. 

- Не ичюн онынъ устюне ятып алдынъ. Ягъмур токътар 
беллейсинъми? О, токътамайджакъ. Турсат ананъны, анда кирип имза 
этсин. Сонъ истесенъиз, экинъиз де бир олып джеэннемге кете 
билесинъиз. 

Къыз шашмалады, не япмасыны бильмеди, козьлери юмукъ, 
арекетсиз яткъан анасына эгильди. Янакълары устюнден яныкълы 
козьяшлары ягъмургъа къошулып тыгъырып кеттилер. 

- Анам шимди турып оламаз, ичери кирип, онынъ ерине мен имза 
этейим. Ялварам, +начальник+ , мусааде этинъиз... 

Киши афакъанланды, арабанынъ къоллугъындан тутып силькитти: 

- Эр бир махлюкъ озю имза этмек шарт. Эр къой озь 
баджагъындан асылмалы. Сен меним Сибирде гебергенимни 
истейсинъми? Анда мен дегиль, сизлер - ватан хаинлери гебермек 
керексинъиз. Шимди исе турсат оны, яйылып ятмасын. Озю имза этмек 
керек, весселям! - Киши кене къоллукъкъа япышты. - Тур, дейим санъа, 
эй къадын!.. 

- +Начальник+ , о, пек агъыр хаста, къыйнаманъыз, эпси бир 
турып оламаз, - деди яныкълы сесле арабанынъ огюнде къамбурайып 
отургъан он дёрт, он беш яшларындаки арыкъ вуджутлы арабаджы 
огълан. 

– А, копек баласы копек. Сенинъ де тилинъ чыкътымы? 

Япынджалы кишининъ козьлери акъайдылар, элинде резина 
таягъы ойнады. О, гъает чабикликнен огъланнынъ эки омузынынъ 
ортасына энди. Огълан япынджалыгъа ачувнен бакъты, онынъ устюне 
атылмакъ, бир къашкъыргъа чевирилерек, оны парчаламакъ истеди, 
лякин къоркъты. 

Киши, домузнынъки киби сарылы, беязлы кирпикли, быланчыкъ, 
ешиль козьлерини сыкъты, сюйрю ченгесини огге узатты. Куфюрленип 
сёгюнди. 

- Эпинъизни гебертирим! - деди, таякъ кене тёпеде ойнады. 

Хаста шефаатсыз козьлерини ачты, бутюн кучюни, джаныны 
топлап, артыкъ йыртыджыгъа чевирильген кишиге бакъты, турмагъа 
азырланыр киби къыбырданды. Азачыкъ котерильген башы сылакъ 
ястыкъ устюне къайтып тюшти. 

Къадын бу шефкъатсыз адамны, онынъ башы уджунда 
козьяшларына гъаркъ олгъан эвлядыны, сусып къалгъан арабаджы 
огъланны, ярыкъ дюньясыны - эписини, эписини терк этти... 

Бу агъыр хатырлавдан Джеваирнинъ юреги яралы къуш киби 
чапаланды, онъа ава етишмеди. 

Алие бирден еринден котерильди: 

– Не олды, тата? - деди теляшлы алда. 

Джеваир теренден кокюс кечирди... 


- Кечмишни гъайрыдан яшамакъ олмай, дейлер. Ола экен, - деди 
алчакъ сеснен. Озюни эльге алмагъа, къардашыны тынчландырмагъа 
арекет этти, бу агъыр хатырлавлардан, фаджиалардан узакълашмагъа 
тырышты. 

Салонда базылары тынч алда отурып юкъусырагъан, базылары исе 
озьара субетлешеяткъан ёлджуларгъа бакъты. Назарына бирден 
Алиенинъ сагъ тарафында отургъан яш киши илишти. Козьлери юмукъ. 
Ченгесини огге узаткъан. Череси тегиз ве беяз. Якъында тыраш олгъан, 
бетиндеки тюклери серт олса керек, тыраштан сонъ ченгесининъ 
териси когерик корюне. Сия сачлары, къызларнынъки киби, узун ве 
далгъалы. Устюндеки камзолу къар киби беяз. Аякъларында беяз 
чораплар ве куль тюсте аякъкъаплар. Эллери тегиз ве беяз, 
пармакълары узун. Джеваир оны джанлы адамгъа дегиль, манекенге 
бенъзетти. Шеэрлерде кийим тюкянларынынъ пенджерелеринде бойле 
йигитлер ве къызлар олалар... Джеваир озюндже хаятий левханы 
тасавур этти. Бу яш кишининъ элине ири +кетмен+ ? туттырды, 
орталыкъны якъыджы кунеш шавле тюбюнде уджу-буджагъы олмагъан, 
тизден от баскъан памукъ ёлагъыны чапаламагъа ёллады. Беяз 
чораплар, кок аякъкъаплар устюне тоз-топракъ, от тюше. Урбалары 
ешиль боягъа булана, чересинден тер акъа, ярым саат ичинде къыяфети 
танылмаз алгъа келе. 

«Койлю эмеги деген шей ойле ола, къардашым!» - деп фысылдады 
Джеваир. Сонъра козьлерине экинджи сырада отургъан толу мучели 
къадын илишти. Устюнде гъает дюльбер, индже йипек антер. Сачлары 
гурь, куль тюсте, къыскъа этип кесильген. Эллери, аякълары толу ве 
къапыста киби бем-беяз. Ёкъ, эрте пишкен беяз алманынъ къабугъыны 
анъдыра. Озю ойле яш дегиль. Къыркъларда олса керек. Къадын, 
къайда олса да, къадындыр даа. Айды, дейик, о, шеэрде яшай: сыгъыры, 
къоюны, тавугъы, чипчеси ёкъ. Къартоп, помидор да чапаламай. Лякин, 
эписи бир, сумканен базаргъа къатнайдыр, бала-чагъа бакъмакъ, 
чамашыр, табан ювмакъ, аш пиширмек, эв джыйыштырмакъ... Бир 
идареде, я да ишханеде чалышмакъ. Буларнынъ эписини япып, тотай 
къыз киби юрмек мумкюнми? 

Козьлери озю киби дёрт-беш къадын ве эркекни сюзип кечти. 
Къулакъларына къырымтатарджа сёзлер эшитильдилер. 

Учакъкъа минеджекте, билетлерни джедвельден кечирмек ичюн, 
невбетте тургъанда, мындакилернинъ учьтен эки къысымы бизим 
халкътан, деген эди Алие. 

- Бизим халкъ учакъта бойле чокъ оламы? - деди Джеваир алчакъ 
сеснен. 

Алие, бойле бакъкъанда, озь тюшюнджелери ичинде гъаркъ олып 
отургъан киби эди, лякин татасынынъ суалине деръал джевап берди: 

- Сонъки вакъытларда ойле демек мумкюн! 

– Я эвеллерде? 

- Эвеллердеми? Эвеллерде де кете эдилер, лякин шимдикиси 
къадар дегиль! 

Джеваир сонъки суали ичюн къолайсызланды. Эвеллерде кете ве 
келе эдилер. Чюнки сюргюнликтен Ватангъа къайткъанларнынъ чеккен 
азапларыны ялынъыз озь башындан кечиргенлер анълайлар. 


2 +кетмен+ - чапанынъ буюк сою. 


Озь иш ерлеринде бир йыл япылгъан хызметтен сонъра ана- 
топрагъында булунмакъ ичюн кельгенлери исе андан сыкъынып 
къайткъан, акъарет ве кедерлери ичинде бир йыл чекишип юре эдилер. 

Джеваир озьлеринде олып кечкен бир вакъианы хатырлады. О 
вакъытта къышлакътаки кучюк хастаханеде ашчы олып чалыша эди. 
Ашханеге омюрининъ отуз йылыны бу хастаханеде, онынъ 
амбулаториясында кечирген фельдшер, Ватан дженкининъ 
иштиракчиси Февзие апте кирди. Къуванчы ичине сыгъмай. Даима 
ёргъун ве тюшюнджели бакъкъан балабан сия козьлерине, дерсинъ, 
яшлыкътаки шенълик, шавле, дюльберлик къайтып кельди. 

- Санъа бир шей косьтерийимми? - деди о Джеваирге. Озю исе 
сагъ элини артына сакълады. 

- Косьтереджек адам оны сакълап отурырмы? - деди Джеваир 
сабырсызлыкънен. 

Февзие апте, джам киби темиз, кескин сесинен шакъылдап 
кульди. 

- Къырымгъа кетем, манъа ёлланма бердилер, - деди. 

Оны Къырымгъа хадимлер буюк къуванчнен озгъардылар. Чюнки, 
энди башында къарасындан зияде акъ сачы олгъан, аякълары 
агъыргъаны ичюн, толу вуджудыны азачыкъ о якъкъа-бу якъкъа ташлап 
юрген Февзие аптенинъ хастахане ашханесинде Къырымны анъмагъан 
куню ёкъ эди. Онынъ дженнетни анъдыргъан йымшакъ икълими, бал- 
шекер алма-армутлары, шербет сувы, къара, сары инджирлери... О, 
Ялтада, «Озьбекистан» санаторийсинде раатланаджакъ, лякин Ватанда 
барып кореджек ерлери, япаджакъ ишлери чокъ. 

- Къара денъизде эр кунь ювунырым, сыджакъ къум устюнде 
ятарым, аякъларымнынъ агърысы кесилир. Дженк йылларында Къырым 
дагъларында сувукълаткъан аякъларымнынъ агърысыны онынъ 
сыджакъ къумында ёкъ этип келирим, - деди. 

Джеваир онъа сукъланып бакъты. 

- Февзие апте, денъизге меним ичюн де бир кере далып 
чыкъарсынъыз! - деди. 

- Мытлакъа, къардашым! Бир дегиль, он кере! 

Теэссюф ки, Февзие апте ондан пек кедерли ве тюшкюн алда 
къайтып кельди. Баягъы вакъыткъадже кимсе тишининъ акъыны 
корьмеди. Атта эски юрек хасталыгъы къозгъады. Бир айгъадже иште 
корюнмеди. Чалышып башлагъан сонъ да, кимсе ондан бир шей 
сорамагъа джесарет эталмады. Ихтимал онынъ азачыкъ савушып 
башлагъан ярасыны тырнамакъны ерсиз таныгъандырлар. Сонъундан 
онынъ хасталыгъы Ватанда кечирильген «бахытлы» куньлернен багълы 
экени билинди. Къайда барса, озь халкъы акъкъында кийик сёзлер 
эшиткен. «Айдутлар, саткъынлар, локъатаджылар...» 

Эй, фелек сени. Джеваир сюргюнликте кечкен вакъыт ичинде бир 
кере биле Къырымгъа барып оламады. Андаки аятнынъ аджджысыны 
да, татлысыны да корьмеди. Бу бахыткъа наиль олмакъ ичюн, онъа 
эвеля къардашларыны, сонъра озь балаларыны - эки къорантаны 
котермек, бакъып осьтюрмек, окъутмакъ керек олды. Чюнки о 
биринджи къорантанынъ энъ буюги эди. Ёкъ, онынъ агъасы да бар эди! 
Сыкъ тереклик ичинде оськен сельби киби узун бойлу, гурь сачлы. 
Козьлери... азачыкъ къаверенкли, бакъышлары айдын ве кескин. Онынъ 
бакъышларыны Джеваир омюрининъ сонъунадже унутмайджакъ. Агъа 
ве къыз къардаш лакъырды этип отургъанда, янларына бир де бир 

огълан кельсе, ве Джафер оны бегенмесе, къардашына: «Бу серсемге 
къулакъ асма, шаплы агъызнынъ бири», - деген киби, ири ве дюльбер 
козьлерини азачыкъ къысып, отькюр бакъа тургъан. Шунынъ ичюн 
мектепте ойле-бойле огъланлар Джеваирге токъунып оламай эдилер. 
Энъ гузель къызлар онынънен якъын дост олмагъа тырыша, чюнки олар 
Джаферни бегене экенлер. О себептен, Джеваир мектепте энъ чокъ 
досту олгъан къызлардан бири эди. О, агъасы ичюн къопая, бурунлана. 
Базан исе о къардашыны эсаретте тута, сербест нефес алдырмай... 
Джеваир бундан шикяетлене тургъан. Эр алда, онынъ кучьлю къанаты 
алтында олмакъ Джеваир ичюн буюк бахыт эди. 

Лякин энъ керек вакъытта о шу къанаттан махрум къалды. Бабасы 
да, агъасы да дженкке кеттилер. Джеваир дёрт къардашыны озь 
къанатлары астына алмагъа меджбур олды. Эльбетте, элинден 
кельгенине коре алды. Ёкъ... вакъытнынъ кечмесинен о кене къанат 
астында булунмакъта. Дуйдурмай, янындаки Алиеге козь этип алды. 
Алие сол элини Джеваирнинъ тизи устюне къойгъан, башыны креслогъа 
таяп, козьлери юмукъ алда, юкълагъан адам киби отура. Медицина 
илимлери докторы. Бу иш узеринде еди-секиз йыл чалышты. Балаларны 
тербиелемек, чалышмакъ, диссертация язмакъ, къорчаламакъ... Бу 
вакъытларда Джеваир онъа чокъ ярдым этти, аналыкъ япты. 

Шимди Ташкентте балабан бир хастаханенинъ белли, айтувлы 
юкъунчлы хасталыкълар экими. Сыкъ-сыкъ районларгъа, виляетлерге 
консультациягъа чагъырыла. Базан ойле ерлерде эки кунь къалмакъ 
керек ола. Бойле вакъытта Джеваир кене аджеле ярдымгъа бара. 
Онынъ къызчыгъы Лейляны, огълу Диляверни бакъмакъ зарур ола. 
Бара, бакъа. Бойле кетювлерининъ биринде Алие Къашкъадарья бетке 
кеткен эди. Анда бир къач кунь булунмакъ заруриетинде къала. Эвге 
бир кере телефон этти. Бугунь, ярын барып оламайджагъым, - деди. 
Сеси теляшлы эди. Ондан сонъ эки кунь даа ондан хабер-тебер олмады. 
Эвде къоджасы ве Джеваир къара къасеветке далдылар. 

Ниает, келип чыкъты. Ёргъун, даргъын. Сонъундан 
анълашылгъанына коре, тарлагъа якъын ерде булунгъан бала 
багъчасындаки сабийлер памукъны учакънен дифаляция япкъан 
вакъытта зеэрленгенлер. Он беш-йигирми бала. Алие оларнынъ 
«Хасталыкъ тарихлары»на ойле де яза. Деръал тедавийлев ишине 
бельсене. Виляет хастаханесинде онъа къол туталар, ярдымда 
булуналар. Гедже-куньдюз бутюн зарур ишлерни япкъан сонъ, не исе 
де, сабийчиклер олюм панджасындан къуртарылалар. Ана-баба, 
балачыкъларнынъ юзюнде тебессюм корьген Алие теселлене, эвге 
къайтмакъ истей. Лякин оны ёлламайлар. Тешкилят хадимлери онынъ 
огюне зеэрленген балаларнынъ «Хасталыкъ тарихы»ны къоялар. 
«Эписини адий исал хасталыгъына денъиштиринъиз», - дейлер. Алие 
инатлыкъ япа. Олар да сёзлеринден къайтмайлар. Дегенлерини 
япмагъандже, ёлгъа чыкъмакъ ясакъ олунгъаныны бильдирелер. Алие 
эвде къоджасы, татасы Джеваир, балалары дёрт козьнен, къасеветли 
алда беклегенлерини яхшы биле. Не исе де эвине бешинджи куню 
келип чыкъты. 

Бир афта эвельси Джеваир азбар ичиндеки бостандан помидор 
джыйгъанда къулагъына Алиенинь огълу Дилявернинъ сеси 
эшитильди. Башыны котерди: 

- Тизе, мында келинъиз! Иш бар! - деп къычырды Дилявер. 

Джеваир элиндеки яры толу сепетни ёлакъ ичинде къалдырды. 
Эллерини оглюгине сюрте-сюрте кетеркен, эльбет, муим иш олмаса, бу 
бала афта арасында шеэрден мында кельмез эди, деп тюшюнди. 

Дилявер онынъ паспортыны алмагъа кельген. 

– О да не ичюн керек олды? 

- Анамнен берабер Къырымгъа, догъгъан коюнъизге кетеджек 
экенсинъиз! 

Джеваирнинъ къоджасы Керим, онъа бакъып, мыйыкъ астындан 
кульди. 

Джеваир бирден шашмалады. Оглюгини чезди-багълады, чезди- 
багълады. Эллери эп къалтырадылар. Къырымгъа кетеджек... 
Эеджандан, къуванчтан юреги чапаланды. Тилинде исе башкъа сёзлер 
текрарландылар. 

- Мен сени, ярым адамны, бир озюнъни эвде насыл ташлап 
кетеджегим, - деди къоджасына. - Азбардаки ишлерни ким япаджакъ? 
Сыгъырны ким сагъаджакъ? 

- Эписининъ чареси тапылыр, Джеваир! Къардашынъ сени 
Ватангъа алып кетмек истей. О, буны манъа айткъан эди. 

Дилявер эвге кирип, бираз къапынды, паспортны алып, шу куню 
озьлерининъ эвине къайтып кетти. Бир афтадан сонъра апте ве къардаш 
ёлгъа чыкътылар. Джеваирни Ташкентке азбар толу къызлары, 
киевлери, къомшулары, койдешлери озгъардылар. Оларнынъ арасында 
ялынъыз энъ кучюк огълу Таир ёкъ эди. О, ордуда. 

Таир мектепни битирген сонъра, институткъа кирмек ичюн, 
шеэрге кетмеди. Чалышып башлады. Джеваирнинъ онъа джаны 
агъырды. 

- Таталарынъ институт битирдилер. Сен, бир огълан, олардан 
айырылып къаладжакъсынъмы? - дие иддалашты огълунен. 

Таир бу сёзлерге чокъ эмиет бермеди. Къапакълары шишикче 
козьлерини ийлекярлыкънен бираз къысты. Якъынларда буртюкленген 
манълайыны пармакъларынен эзгеледи. Анасынынъ козьлери ичине 
бир талай тикленип бакъып турды. 

- Мен чалышмакъ, акъча къазанмакъ керегим! Къырымгъа кочип 
кетмек ичюн, акъча керек. Бабам не къадар тырышмасын, бу агъыр 
юкнинъ тюбюнден чыкъып оламайджакъ. Бу къызларынъыздан 
оладжакъ шей ёкъ! Бири догъураджакъ, дигери... не вакъыт бакъсанъ, 
яш балалы. 

- Къызлардан оладжакъ шей ёкъ, - деп, огълунынъ сёзлерини 
текрарлады ана. - Эй, Таир, сен бильсенъ де, насыл да ола экен, - деп, 
озь башына сёйленди о. 

Сёйленмеге де ери бар. Алиенинъ къызы Лейля меркезде 
диссертация къорчалады, биология илимлери намзети адыны къазанды. 
Элине весикъасыны алгъанынен, эвлерине биле къайтмадан, ана- 
Ватангъа ёл алды. Анда топракъларымызны къайтарып алыджылар 
сырасында баягъы ишлер япа экенлер. О, та балалыгъындан бир сёзлю 
къыз эди, деп ойланды Джеваир. Алиенинъ айткъанына коре, анда бу 
ишлер къолай кетмей экен. 

Бир кере Алие анда Лейля ве онынъ киби къызлар, огъланлар 
обком бинасынынъ огюнде, бетон устюнде кичкене чадырларда гедже- 
куньдюз булунаракъ, халкъымызнынъ акъ-укъукъыны талап эткенлери 
акъкъында айткъан эди. 

Нишанлы къыз. Ана-бабасы, о меркезде экенде, той азырлыгъы 
корьмекте эдилер. Киев бала десенъ, мына санъа йигит. Бой-къыяфет. 
Юксек бойлу, дюльбер. Козьлери сия, сылакъ зейтунны анъдыралар. 
Алиелернинъ эвлерине даима машинанен келе. Машинасы да озю киби 
дюльбер. 

Лякин Лейля не ичюндир онынъле узлашамай. Ёкъ, ойле де 
дегиль. Лейлянынъ онъа нисбетен олгъан мунасебетинде бир 
анълашылмамазлыкъ бар. Севмесе, къувар ёллар эди. Лейлянынъ 
табиаты ойле. Онынъ башыны кутип отурмаз эди, огъланнынъ 
табиатында олгъан базы бир чизгилерни бегенмей. Бунынъ ичюн озю 
де азаплана. Не онъа баш вере ве не де араны ачыкъ эте. Бу кересинде 
озь мунасебетини ачыкъ косьтерди. Той-мойгъа бакъмады, Къырымгъа 
чыкъты кетти. 

Джеваирнинъ изим-чизим анълагъанына коре, киев бала, анда 
бираз доланып, къазакълардан запарта ашагъан сонъ, къайтып келир, 
деп тюшюнген, къызны беклеген. Лякин сонъ тюшюнджелери чул 
тутмагъаныны анълагъан. Къырымгъа ёл алгъан. Лейляны кери 
къайтармакъ истеген. Ярым айдан сонъ андан пайнаозю къайтып 
кельген. Ана-бабасына бир тюрлю той олмайджагъы акъкъында 
айткъан. 

Лякин шимди тюсюне-чырайына бакъылмай. Той-джыйынларгъа 
баргъанда, «Гузель Лейлям» тюркюсини чалдыра, агълай. Демек, севе. 
Лякин шимдилик гъуруры севгиден устюнлик эте. Асылыны алгъанда, о 
насыл гъурур?.. 

Шимди эр кес Ватангъа къайтмакъ къайгъысында. Эм о ишнинъ 
башында яшлар туралар. Бу исе анда бурнуны тиклетип юре. 

Джеваир ёлгъа чыкъмаздан эки-учь кунь эвельси, онъа бир 
къомшусы кирген эди. О якътан-бу якътан лаф этип отурдылар. Сонъ 
къадыннынъ чересини бирден пек джиддий бир корюниш алды. 

- Джеваир, - деди алчакъ сесинен, бирев эшитмесин дегени киби, 
- тюневин иштен эвге эртедже кельген эдим. Бакъсам, не корейим, 
огълумнен къызым серванттан бутюн савутларны бошаткъанлар. 
Мукъайтлыкънен кягъыткъа сара-сара ве ящиклерге толдуралар. 
Оларгъа бакъып къалдым. «Не япасыз, я?» - дедим. Огълум азачыкъ 
кулюмсиреди, лякин агъыз ачмады. Къызым агъасына бакъып алды ве 
манъа: 

– Эр кес кете, ана, корьмейсинъизми ёкъса? - деди. 

Башта пек шашмаладым. Серсем тавукъ киби, къанатларым 
йиберильди, сонъра озюмни эльге алдым. Догърусыны айткъанда, бу 
бугуньки, тюневинки иш дегиль. Халкъымыз мында къач йыл 
сюргюнликте отурса, шу къадар йыл да гедже-куньдюз къайтув 
меселеси хусусында тюшюне эди. Лякин о, пат этип, сенинъ башына 
урулса, шашмалай экенсинъ. Энди эвлеримизни къурып битирип, инсан 
киби яшап башлагъанда, кене айрым-чайрым оладжакъмыз. Сонъ озь 
башыма тюшюндим. Биревлер ола да. Халкъымызнынъ ёллар-излер 
ичинден юргенине энди чокъ йыллар олды. Къырымгъа сокъулып 
оламагъанлары Краснодар, Ставрополь даа биреме улькелерге барып 
чыкътылар. Ватангъа илле бир кунь ёл ачылыр, деген умютнен анда 

яшайлар. Яхшы куньлер кельмесини беклейлер. Я, Къырым ичинде 
чекишкен джан азмы? Ишсиз, гучьсюз, парасыз, эвсиз-баркъсыз... 

Олар къурсакъларыны тойдырып ашамагъа, сыджакъ, йымшакъ 
тёшеклерде ятмагъа истемейлерми?! Ойле де истейлер! Лякин оларда 
Ватангъа къайтув истеги - Ватан ве миллий дуйгъу эр шейден устюн. 
Узун лафнынъ къыскъасы - бизлер ёлгъа азырланмакътамыз... 

Джеваир къомшусына тюшюнджели бакъты: 

- Догъру япасынъыз, - деди. 

Демеге деди амма, къомшу кеткен сонъ, озю де еринде отурып 
къалды. Эки къызы да къоджада, Таирнинъ айткъаны киби, къундакъ 
балалары бар. Оларнынъ къоджалары, ана-бабалары бу ишке насыл 
бакъаджакълар? Буюк къызынынъ къайнана-къайнатасы бир шейлер 
анълагъан адамлар. Джеваирлер аякъкъа къалкъкъан киби олсалар, 
бельки, олар да... Лякин кучюк къызнынъкилери бирден анълай 
къоймазлар. Сонъ оларны насыл къалдырып кетерлер? Ондан сонъ, 
мында талаша-дёгюне буюк бир эв къурып чыкътылар. Буны ёкъ 
парагъа сатып, анда барып чыкъаджакълар. Насыл ерлешеджеклер? 
Оларда не ал вар ве не такъат. Акъайы бир дженк сакъаты. Иыллар 
кечкен сайын дженк асабалыгъы онъа озь кучюни косьтере. 

Джеваир тюшюнгенде, юреги чапаланды. Сонъра башыны 
къакъытты. Эр насыл агъыр шараитке тюшсек де, халкънен, 
джемаатнен берабер олмакъ керекмиз. 

Къардашлары Энвернен Кемал энди Къырымдалар. Энвер меркез 
шеэрде балабан бир заводнынъ баш муэндиси эди. Ватангъа ёл 
ачылгъанынен, ишининъ къашына-козюне бакъмады. Иштен 
бошатмалары ичюн ариза язды. Келип, татасы Джеваирде бир гедже 
мусафир олып, сонъра къорантасыны къалдырып, озю андан эв алмагъа 
кетти. Онынъ япкъанына бутюн ерли достлары шашып къалдылар. 
Шеэрнинъ энъ гузель еринде якъын достларынен базан талакъа япып, 
базан заводдан борджгъа пара алып къургъан балабан, дюльбер эвини 
ёкъ парагъа сатып ёллады. Анда барып, бир къасабадан кучюк, эски бир 
эвчик сатын алды. 

Достлары онъа: «Бу къадар ашыкъмакъ керек эдими, бельки, 
бираз вакъыт кечсе, анда вазиет денъишир эди», - дедилер. Лякин 
Энвер озюни чокъ сыкъмады: 

- Вазиет бир вакъыт бизим файдамызгъа денъишмез. Мында 
эвлернинъ фияты котерильмез. Саткъан озь парасыны чыкъармакъ 
истей, лякин алгъан уджузлатмагъа тырыша. Хусусан, шимдики 
вакъытта. Бизим халкъ эп ашыкъа, эвини сатмагъа тырыша. 
Къалгъанларгъа давранмагъа аджет ёкъ. Азачыкъ сабыр этсе, о эвни 
яры фияткъа ала биле. Бизге, эписи бир, давранмакъ керек, эрте 
чыкъкъан - ёл алыр, дегенлер. Ондан сонъ, укюметке инам ёкъ, бугунь 
къапуларны азачыкъ аралыкълатты, ярын огюнден къара мышыкъ 
кечер, оларны къапатыр къояр. Къыскъасы, бизим ичюн вазиет 
ялынъыз бойле денъише биле, - деп джевапланды. Шимди тавукъ 
фермасында адий ишчи олып чалыша. 

Ватангъа кетеяткъанда, Кемал татасына бутюн къорантасынен 
кельди. Оларда геджеледилер. Лякин Кемал бутюн гедже юкълап 
оламады, пек эеджанлы эди. Татасынен яры геджегедже лаф этип 
отурдылар. Эвни Акъмесджиттен алмакъ истей эди. Бир тарафтан, 
парам етмез, деп къоркъты. Энъ эсасы, къарысы сёзюни кестирип 
айтты. «Кемал, мында бутюн омюримиз шеэрде яшасакъ да, сен анда 

тюшюнип-ташынып иш яп. Эр насыл ёлнен олса да, анда аджеле 
язылмакъ керекмиз. Сенинъ бутюн омюринъ Ватангъа кетмек ичюн 
топлагъан паранъ бир эвчик алмагъа етер. Демек, бизлерге деръал 
язылмакъ ве ишке кирмек керек». 

Кемал ойле де япты. Шеэрге якъын бир къасабадан гузель бир эв 
алды. Къорантасынен берабер анда ерлешти. Энди Джеваирнен Алиеге 
ана-Ватангъа бармагъа ер бар. Къардашларынынъ, экисининъ де, 
машиналары бар. Бир гедже бир де бирининъ эвинде геджелеселер, 
эртеси куню оларны Байдаргъа мытлакъа алып барырлар. 


О, бирден башкъа шей хусусында хаялсырап кетти. Мен коюмизде 
кимни коре билирим, аджеба! Я бир де бирини корьген киби олсам, 
танырыммы? Арадан кечкен йыллар бунъа имкян берирлерми?.. Эп 
хатырлады, эп тюшюнди. 

Учакъкъа мингенден берли, бир вакъиа экинджисини къозгъады. 
Арды узюльмеди. 

Шимди Къырымда эали чокъ, дейлер. Чешит миллетлер. Эписи 
озьлерини ерли халкъ эсап этелер. Байдар вадисинде бизимкилеринден 
кимсе ёкъ. О ерлерге бармагъа рухсет этильмей. Бизимкилери ичюн 
мында «тертип-низам» пек къатты. Эллеринден кельсе, мында бизлерге 
аякъ бастырмайджакълар. Лякин, эпси бир, вазиет денъишип тура. 
Бугунь бойле, ярын ойле... 

Эм бу ал укюмет ичюн чокъ эльверишли. Ватанларына къайтып 
кельмекте олгъан къырымтатарларнынъ агъызыны къапатмагъа ярдым 
этер. Башкъаларындан, эпси бир, бир тюрлю хавф ёкъ. Олар озьлерини 
ерли эсап этселер де, асылында эписи мында кельмешеклер. Оны 
укюмет де, озьлери де яхшы билелер. 

1967 сенеси Къырымда бизим халкъ ичюн вазиет бирден 
йымшады. Атта чокъ ерлерде, хусусан чёль бетлерде, къырымтатарлар 
ичюн укюмет тарафындан муакъкъат эвчиклер къурулып башланды. 
Базы ерлерде эв-эвден юрип, къазакъларгъа ве башкъа миллетлерге 
тезден мында къырымтатарлар къайтып келеджеклер, имкянлары 
олгъанлар оларгъа, вакъытынджа олса да, мескен бере билелер, дениле. 
Бойле эйи хабер, сюргюнликте бутюн вакъыт Ватангъа къайтмакъ ичюн 
курешкен халкъ арасында тез даркъады. Ёлгъа чыкъкъанлар чокъ олды. 
Лякин етиштирип келип ерлешкенлер аз эдилер. Вазиет бирден 
денъишти, сертлешти, демир къапулар кене орьтюльдилер. Демек, 
меркезде мемурлар арасында эйи фикирли адамлар барлар. Лякин 
ишнинъ кетишатына бакъкъанда, олар азлар. Олар не вакъыт артар 
экенлер?.. 


Козьлери огюнде бирден берабер окъугъан аркъадашлары, онъа 
махзун алда бакъып тургъан Ниязий асыл олды. Юреги чапаланып 
алды. Шимди оны корьсе, таныр экенми? Я о Джеваирни? 

Ниязий шимди Къырымда яшай. Далгъалы йылда мында келип 
сокъулмагъа наиль олгъан. Амма анда экенини Джеваир бильмей. 

Онынъ худжур бакъышлары бар эди. Джеваирни корьгенде череси 
бирден къуванч иле йылтырай, юрегинде не олса, эписини айтаджакъ, 
тёкеджек адам киби джоша, сонъра махзунлана эди. Бу вакъытта юрек 
сырлары теренлешелер. Башы ашагъа саркъа. Джеваир оны сонъки 
кере шу алында корьген эди. 

Джеваир секизинджи сыныфны битирмек узьре. Сонъки «ана 
тили» имтианындан гъает хошнут чере иле чыкъты. Онынъ этрафында 
топлангъан талебелерге сагъ элининъь беш пармагъыны ачып 
косьтерди. Козьлерини юмып, теренден нефес алды. Сонъра озюни 
тышкъа атты. О, имтианларгъа даима биринджи олып кире, биринджи 
чыкъа. Бу, эльбетте, ялынъыз озь кучюне зияде ишангъаны ичюн 
дегиль Имтиандан ким къоркъмай?! Адети ойле. Къапу тюбюнде 
эеджанланып отурмагъа севмей. Бир кунь Ниязий имтиан одасынынъ 
къапусы тюбюнде тургъанда, онынъ янына Джеваир барды. Къыз оны 
теляшлы корьгени ичюн, бильмеген суаллеринъ бармы, деп сорады. 
Ниязий омузларыны сыкъты, кулюмсиреди. 

- Шимди китапны ачып, анги мевзуны окъусам окъуйым, оларны 
омюримде биринджи кере корьген киби олам, - деди. 

Джеваир мектепнинъ кениш азбарына чыкъкъанынен, кимсеге 
къулакъ асмай, къаршыдаки чешмеге чапты. Анда эллерини-бетини 
ювды, салкъынланды. Онъа бирден азачыкъ авлакъта чешменинъ 
янашасында кимдир бакъып тургъан киби кельди. О якъкъа бакъты. 
Козьлери Ниязийнинъ шенъ козьлеринен токъуштылар. Иигитнинъ 
янакълары алландылар. Джеваир озюнинъки де ойле олгъаныны дуйды. 
Бетини даа деми чешмеде салкъын сувнен ювгъанына бакъмадан, 
янакъларына бибер сюрткен киби янмакъта эдилер. 

Ниязий, Джеваирнинъ агъасы Джафернинъ якъын досту. Бири- 
бирлерини яхшы билелер. Балаларнен топлашып, дагъгъа фындыкъь, 
бик фындыгъы, ахлап, аджджы алма, къызылчыкъ джыймагъа 
баргъанда, Ниязий даима достларынынъ янында ола эди. Джафернен 
экиси терекке чыкъып, ахлап къакъалар. Джеваир исе ашагъыда, олар 
къакъкъан ахлапларны джыя. Патырдап тёкюлеяткъан ахлаплар онынъ 
башына, аркъасына урулалар. Ахлапларнынъ патырдысына къызнынъ 
шакъылдысы къошула. Эвге къайткъанда, оларнынъ торбалары эр 
кеснинъкинден къабарыкъ ола. Бойле вакъытларда Ниязийнен 
экисининъ козьлери тесадюфен бири-бирине расткеле, экиси де 
кулюмсирей ве кене озь ишлеринен мешгъуль ола эдилер. Бир кунь 
олар дагъда къызылчыкъ джыйып юргенде, Джафернинъ узакълашып, 
къайдадыр екъ олуп кеткенини дуйгъан Ниязий къызнынъ янына чапып 
кельди. Сыкъ-сыкъ нефес алып, бир шейлер айтмакъ истеди... Бу 
вакъыт бираз авлакътан Джафер оларны чагъырып сызгъыргъаны 
эшитильди. Экиси де бирден абдырадылар, сонъра бири-бирине бакъып, 
кулюштилер. Сепетчиклерини алып, Джаферге таба чапып кеттилер. 

Юкъары сыныфларнынъ талебелери, биология оджапчесининъ 
тешеббюсинен чечек джыймакъ ичюн дагъдаки аланлыкъкъа бардылар. 
Джафернинъ насылдыр иши бар эди, о себептен эвде къалды. Ниязий 
эп Джеваирнинъ янында доланды. Чокъ ерлерде талебелер тик дагъгъа 
тырмаштылар. Огъланлар къызларгъа ярдым эттилер. Ниязий 
ничюндир Джеваирге ярдым этмеге чекинди, кенарда айланып юрди. 
Бундан файдалангъан эки огълан дагъ ёлу девамында къызнынъ 
янындан кетмедилер. Де бири ярдым этти, де дигери. Ниязий оларгъа 
тосат-тосат тикленип бакъа, лякин бир шей айтып оламай. Тарсыкъа, 
ачувлана, къызара, лякин индемей. Ниает, уйлеге якъын олар кениш 
аланлыкъкъа чыкътылар. Орталыкъ бем-беяз. Сагъгъа-солгъа, къайда 
бакъсанъ, пападье, гуя бутюн дюнья беяз чаршафкъа бурюнген. Чокъ 
кечмеден къызларнынъ башында чемберлер пейда олды. Джеваирнинъ 
башында бир шей ёкъ. Кестане ренкли сачлары дагъыныкъ. Элинде эки- 

учь дане, саплары узун этип къопарылгъан, пападье ве башкъа 
чечеклер. Демики йигитлер онъа чембер япып бердилер, къыз алмады. 
Козь къыясындан Ниязийге бакъты. Янына учь къыз кельди. Джеваирге 
бир шейлер айтып, кулюштилер. Огъланлар азачыкъ кенаргъа 
чекильдилер. Ниязий бир къараргъа кельген киби олды. Беш-алты 
пападье къопарып алды, кимсеге бакъмай, догъру Джеваирнинъ янына 
барды. 

- Джеваир, бакъ буларны, насыл дюльберлер! Санъа кетирдим, - 
деди эеджанлы, лякин къатий сеснен. 

Джеваир башыны котерди, башта къаршысында тургъан 
Ниязийге, сонъра этрафына бакъынды. Эписи олмаса да, чокъусынынъ 
дикъкъаты оларда экенини дуйды. Къыз атеш ичинде къалгъан киби 
олды: «Сен не япасынъ?» - демек истеди. Лякин индемеди. Огъланнынъ 
элиндеки чечеклерни алды. 

Ялынъыз онынъ дегиль, бу алны козетип тургъанлар асабий, 
синъирлери тартышып, эль-аякълары къатып къалгъан киби олгъан эди. 
Джеваирнинъ беязы ачыкъ чивитли киби корюнген эля козьлерине 
бакъаркен, Ниязий бирден озюни сербест ис этти. Юткъунып алды. 
Къызгъа, сагъ ол, демек истеди. Лякин агъызындан башкъа сёзлер 
чыкъты. 

- Джеваир сенинъ козьлеринъ пек дюльбер экен. Мен оларны 
шимди эследим, - деди къалтыравукъ давушнен. 

Огълан ондан сонъ башкъа сёзлер де айттымы, ёкъмы, къыз 
бильмей. Ондан сонъра, даа не олгъаныны хатырлавдан аджиз. Дагъдан 
койге насыл тюштилер? Бу вакъыт онъа кимлер ярдым этти? Эки 
огълан къайда гъайып олып кетти? Къызлар озьараларында нелер 
дедилер? Буны оджапче бильдими? Достлары Джаферге айтсалар, 
къардашына не дер? Джеваир озю бу суаллернинъ ич бирине джевап 
берип оламады. Эеджанлана, аджизлене. Лякин бутюн буларнен 
берабер юрегининъ тёрюнде насылдыр хошнутлыкъ ис эте эди. 

Бу вакъиадан сонъра къыз Ниязийге корюнювден къачынды. 
Къаршы-къаршыгъа расткельгенде исе, башыны кенаргъа бурып, кече 
эди. Къызны корьгенде, Ниязийнинъ козьлери шенълене, атешлене, 
лякин Джеваир терс чевирильгенде, къальби кедер ичинде къала эди. 

Бойле этип юрселер де, мектепте къызларнынъ тиллеринде 
оларнынъ севгиси дестан олды, диварларда, къайда бакъсанъ, 
«Джеваир + Ниязий», деген язылар козьлерни тюртмекте девам этти. 

Вакъыт кечти, бу вакъиаларнынъ эписини унуткъан киби олды. 
Ниязийге кулюмсиреп бакъа башлады. 


- Джеваир, имтианлардан къуртулдынъ, хайырлайым, - деди онъа 
Ниязий бир дефа къуванчлы сеснен. 

- Сагъ ол! Мен беллесем, сенинъкилери де энди битеязды. 

Ниязий башыны терсине къакъытты: 

- Мен оларнынъ биткенини истемейим. Имкяны олса, мен бу 
мектепте къалып, сенинънен берабер окъумагъа разы олур эдим!.. 

Джеваирнинъ беденини хафиф ель сыйпап кечкен киби олды. 
Вуджуды къалтырады. Не ичюндир, деръал мектеп азбарына козь этти. 
Азбар ичинде кимнендир лакъырды этип отургъан Джафер ялкъ этип 
оларгъа бакъты, яваштан аякъмашинасына минди, достунынъ 
этрафында бир даире ясады, чыкъып кетти. 

«Худжур шей, - деп тюшюнди Джеваир. - Бутюн вакъыт мени 
незарет алтында туткъан, яныма бир огъланны якъынлаштырмагъан 
агъама шимди не олды?» 

Лякин о, Джеваирнинъ тюшюнгени киби, ялынъыз шимди дегиль, 
асылында бу ишке озь мунасебетини дуйдурмакъ истемей. 
Къызларнынъ фысылдысыны чокъ керелер эшитти, диварлардаки 
языларны да корьди. Лякин къызгъа Ниязийнен корюшювни, лаф 
этмекни ясакъ этмеди. 

Джафернинъ арекетини ялынъыз Джеваир дегиль, Ниязий де 
козетип тура эди. О къапудан чыкъып кеткенинен, енгиль нефес алды. 

Тегиз, мухкем тишлери йылтырап алдылар. Къыз кулюмсиреди. 
Озь дуйгъусыны Ниязий киби ачыкътан-ачыкъ бильдирмек истесе: 
«Сенинъ тишлеринъ пек дюльбер экен!» - дер эди. 

- Джеваир, - йигит бирден узанып, къызнынъ элини авучлары 
ичине алды, азачыкъ сыкъты. Онынъ эллери къалтырамакъта эди. - Мен 
даима сенинънен берабер олмакъ, мени эсир эткен козьлеринъе, 
дюльбер черенъе бакъып турмакъ истейим. Ичимде джаным бар экен, 
сени кимсеге бермем, меним Джеваирим... - О, азачыкъ эгилип, атешли 
дудакъларыны ири авучлары ичинде комюльген эльнинъ инджечик 
пармакъларына басты. 

Севги багъчасында эки генч ичюн олгъан биринджи ве сонъки 
корюшюв... 

Бу манзара Джеваирнинъ тасавурында арт-артына чекильди. 
Къою думан ичине синъип, ёкъ олып кетти. 

Джеваир, эльбетте анда барыр. О койде булунгъан 
койдешлернинь айткъанларына коре, мектепнинъ бинасы аля 
йыкъылмагъан. О, кене мектеп. Лякин анда энди башкъа несиль, 
башкъа миллет балалары окъумакъта. Я, чешме тура экенми? Итимал, о 
да турадыр, эвельдекиси киби чагълап акъадыр. Сувы да ойле, татлы ве 
салкъындыр. Табиат денъише биле. Я, инсанлар? Ах, инсанлар... 
Муреккеп иш! Вакъыт оларгъа япаджагъыны япа, кече-кете. Мектеп ве 
чешме бар. Озь ерлеринде турадыр. Лякин Ниязийнен Джеваирнинъ о 
бахытлы девири ёкъ. 

Джеваир хаялнен кене о ерлерде доланды. Мектепнинъ артында 
сыранен узун сельбилер бар эди. Талебелер тенеффюсте оларнынъ 
тюбюнде дёрт коше топ ойнай эдилер. Оюнларда Джафер ве Ниязийнен 
бир сыныфта окъугъан Кязим деген огълан даима ана башы ола 
тургъанлар... 

- Акъ терек, кок терек, бизден сизге ким керек?! 

Джеваирнинъ къулакълары тюбюнде къыз баланынъ джам киби 
къуру, чатлакъ сеси янъгъырады. 

Онъа къаба, сагъыр сес къошулды. 

– Шахане Джеваир керек... 

Кязим Джеваирге чокъ керелер мектюп язды. Лякин ич бирине 
джевап алмады. Корюшкен вакъытларында исе ондан, не ичюн джевап 
бермейсинъ, деп биле сорамай эди. Кулюмсиреп, къызнынъ козьлери 
ичине бакъа бере тургъан. Ниязийнен экисининъ севгиси ашкяре 
олгъан сонъра, мектюплернинъ арды кесильди. Лякин Джеваирни 

къайда корьсе, къулакъларынадже къызара, сусып кече эди. Кязим 
онунджы сыныфта окъугъанда, къышта апансыздан ольди. 

Джеваир, шубесиз, анда да барыр. Анда мусульман мезарлыгъы 
узанып барып, рус мезарлыгъынен бирлеше. Оларны бири-биринден тар 
топракъ ёлчыкъ айырып тура. Бу мезарлыкълар дженк вакъытында 
зияде кенишледилер. Мезарлыкъларнынъ юкъары маалле тарафында 
Акъяр чарпышмаларында эляк олгъан юзлернен аскерлер ве 
денъизджилер дефн олунды. Ашагъыда, мусульман мезарлыгъынынъ 
девамында, офицерлер... Олар да чокъ эдилер. Эписи яш кишилер. 

Джеваирнинъ козьлери огюнде ири къара мермер устюнде, элинде 
тюфеги, огге ынтылгъан аскер пейда олды. 

Бу абиде оларнынъ къапулары огюнден де корюнсе керек. Байдар 
гъает дюльбер манзаралы ер. Ялта беттен келип, Байдар къапусындан 
вадиге кирильген сонъра, огюнъде буюк кой пейда ола. Байдар 
къапусынынь о бир тарафында исе Къара денъизнинъ бутюн 
дюльберлиги ачыла. Денъиз далгъалана, далгъалар увулдап ялыгъа 
чапкъыла, сонъра арткъа чекилип, текрар къаягъа урунып, кокке 
сачрайлар. Кой бетке кечсенъ, ешилликке комюлесинъ. Дагълар, 
орманлар, къаялар, къырлар... Дегирмен дере копюри. Акъшам олса, 
койнинъ огъланлары, къызлары почта ёлу бойлап кезине, Дегирмен 
дере копюри бетке кете тургъанлар. Шу дагълар этегиндеки койчикте 
адамлар озюнджесине бахытлы яшай эдилер. Къадынлар бутюн кунь 
тарлаларда чалышып, ёрулып кельген къоджаларыны, огъул ве 
къызларыны темиз одалар ичинде къабул этмеге тырышып, чапа- 
чапкъалай, эр ерни сипире, сюрте, акъшамлыкъ аш бакъалар. 
Сыгъырны сагъалар, сют пиширелер. Орталыкъкъа къаранлыкъ чеке, 
эвлерде чыракълар яна. Къоранталар акъшамлыкъ ашкъа отуралар. 

Шойле куньлернинъ биринде къоранта беш ода бойлап кеткен 
узун ве кениш, джамлы, ачыкъ кок боялы, электрик ярыгъындан 
куньдюз киби ярыкълатылгъан софа ичинде, маса башында, 
акъшамлыкъ емеги вакъытында ананы - Алимени тыштан буюк огълу 
Джафер чагъырды. Ана чапып чыкъты. 

Джафернен Джеваир эвлерининъ сол тарафында булунгъан къую 
башында, индемейип, сускъан алда туралар. Къуюдан тазе чекильген 
сув къопкъа ичинде чайкъалып турмакъта. Джафернинъ аякъмашинасы 
кенарда, таш къорагъа даяндырылгъан. 

- Хайыр ола, балам, къайда эдинъиз? - деди ана Джаферге 
мураджаат этип. 

- Дегирмен дереге кезинип чыкъкъан эдик... - Джафер деми 
анасы чыкъып кельген софагъа бакъты. - Ана, бу ерден озюнъиз 
яшагъан эвни, софаны сейир эткен вакъытынъыз олдымы? - деп сорады 
гъамлы сеснен. 

Ана бу сёзлерининъ манасыны анълап оламады. Ким бильсин оны, 
деген киби, омузларыны къысты. Не ичюн сорайсынъ, деген киби 
огълуна дикъкъатнен бакъты. 

– Сиз о якъкъа, о дюльберликке бакъынъыз, яхшы бакъынъыз! 

Ана назарыны ярыкъ софагъа чевирди. Къаранлыкъ ичине 
комюльген азбаргъа андан айдынлыкъ сачылмакъта эди. 

Софанынъ къую тарафында булунгъан олеандранынъ пытакълары 
тавангъа токъунайым-токъунайым, деп туралар. Ешиль япракълар 
арасындан гульгулли чечеклер яш, бахытлы келинчеклернинъ 
тебессюмини анъдыралар. Бутюн софа бойлап чекильген беяз, 

чивитленген ве нишасалангъан перделер артындаки балалар эфсаневий 
дюньяда джанлы варлыгъы киби корюнелер. 

Кичкене Алие отургъан скемлесинден тайып ерге тюшти, 
азбаргъа чыкъаджакъ олды. Бабасы оны токътатты, къучагъына алып, 
озюнинъ ерине отуртты. Онъа бир шейлер анълатты. Сонъра озю сет 
устюне барып отурды. Аякъларыны бири-бири устюне хачлады. Эки 
элини эки тарафкъа, дивар ястыкълары устюне узатты, теренден нефес 
алды. Сонъра газета окъуп башлады. О, раатланмакъта. Раатлансын. 
Иштен ёрулып кельди. 

Бу эвни олар эвленгенлерининъ экинджи йылы къурып 
башладылар. Тапкъаныны-тападжагъыны мында сарф эткени алда, 
иштен сонъра яры геджелергедже озю де чалышты. Арабанен таш 
ташыды. Балабан ве мермер киби беяз пычма ташлар. Беш йыл танъ 
юкъусы не экенини бильмеди. Омюрининъ энъ гузель чагъларыны 
кейф-сефанен Къара денъизде ювунып, ялдап дегиль де, бу эвни 
къурувда къыйналып кечирди. Севимли къоджасыны бутюн вакъыт 
агъыр иште корьген Алиме аджына, онъа ярдым этмек истей ве, 
озьджесине, ярдымны япа да эди. Лякин бу ярдым онынъ бурнундан 
чыкъты. Яш къорантанынъ биринджи чечеги, Джафернинъ агъасы, бу 
ярыкъ дюньяны корьмектен махрум къалды. Бу дюльбер бинанынъ 
диварларына Алим иле Алименинъ тери де, къаны да къатылды... 

Алименинъ козьлери озь-озьлюгинден оларнынъ эвине къапа- 
къаршы тургъан энъ якъын къомшусы ве досту Сюндюс ве Шаипнинъ, 
Фатименен Ашимлернинъ эвлерине тюшти. Олардаки ярыкълар улькюн. 
Сюндюснинъ эви бугунь шаматалы, мында джыйын бар. Къызлары 
Неубер шеэрге окъумагъа кетеджек. Къапу огюндеки эскемчек тереги 
далларыны эр тарафкъа яйдыргъан, эвни къорчалагъан сакъчы киби 
турмакъта. Пытакълары арасындан софа ичиндеки къызлар-яшлар 
корюне. Джафернен Джеваир бу акъшам анда давет олунгъан эдилер, 
кечке къалсалар да, бараджакълар. Сюндюс ве Шаип агъа 
Алимелернинъ энъ якъын достлары. 

Ашим агъанынъ эви сюкюнетте, гуя юкъусырамакъта. О, бу эвни 
къурып битиргендже, къач тюрлю хасталыкъ чекти. Ничарджа адам, 
лякин юреги атешли. Талапкяр. Бир кере, агъыр таш котергенинден 
олса керек, чалышып отургъан еринде ичинден бир агъры туткъан, 
сеси-седа кетти. Бутюн маалле халкъы аякъкъа къалкъты. Акъярдан 
эким кетирильди. Табип де бакъты. Сонъундан тынып къалды. Эким не 
дегенини бильмейлер, табип, агъыр иштен кобеги тюшкен, деди. 

Шаип агъа исе, сёз сырасы кельгенде: «Бу эвлернинъ 
диварларында бизим онар йыллыкъ омюримиз бар, оларгъа манълай 
теримиз синъди, Алиме къардашым», - дей тургъан. 

Я, Абибулла агъа?! 

Бу энди баягъы яштаки адам. Финлернен олгъан дженкте агъыр 
яраланып кельди. Ярым адам. Къабургъасынынъ тюбюнден даима 
шингенлик акъып тура. Бунъа бакъмадан, осьмюр огъулларыны 
чалыштырды, эв къурды. Алимлернен ян-янаша къомшулар, бир 
къуюдан сув ичелер. 

- Эв дюльбер, огълум, эписи дюльбер. Лякин олар неликлернен 
котерильди. 

- Ана, бу дюльберликни бизден чекип алмакъ, озюмизни де къул 
этмек истейлер... 

Ана огълуна, бу да насыл шей, деген киби, шашкъын назарлар 
быракъты. 

- Кимлер алмакъ истейлер? - деди алчакъ сеснен. 

- Алман аскерлери. 

- Сен не айтасынъ, огълум? Мен бир шей анъламайым! 

- Дженк башланаджакъ, ана! 

- Дженк? - ана сусты. Онынъ чересине япракъларнынъ кольгеси 
тюшти. Кевдеси азачыкъ ашагъы эгильген киби олды. 

- Къач куньлерден берли анавы дивардаки къара къазан къапагъы 
- репродуктор: «Алмания иле мукъавелемиз бар... Дженк олмайджакъ!» 
- деп окюрмекте! - деди ана алчакъ сеснен. 

Джеваир гъамлы алда кокюс кечирди. 

- Валянынъ досту айтты. Онынъ бабасы арбий адам олгъаныны 
билесинъиз де! 

Ана кене сусты. 

Валентин - Джафернинъ эмджесининъ огълу. Асылында, о, рус 
адамы, Михаил Князев. О, беш яшында экенде, къыш куньлерининъ 
биринде, Джафернинъ къартбабасы Асан оны Акъярдан алып кельген. 
Скеледе агълап юре экен. 

Къарт онынъ не ичюн агълагъаныны сорай. Бала буруныны 
йыртыкъ пальтосынынъ енъине сюртип: 

- Ушюдим, ач олдым, - дей. Арада олгъан суаль-джеваплардан 
онынъ анасы якъында ольгени, кимсеси ёкълыгъы белли ола. 

– Я адынъ, сойадынъ не? - деп сорай Асан. 

- Миша, Миша Князев. 

Бойлеликле, Асан Миша Князевни озь эвине алып келе. Къапудан 
ичери киреркен, къарысына: 

- Эдае ханым, санъа бир огълан даа кетирдим. Ювундыр, 
кийиндир, къурсагъыны тойдыр, - дей. 

- Вай, Аллам, бу баржомны къайдан таптынъыз, - дей Эдае 
шашкъан алда. 

– О, баржом дегиль, Миша, Михаил Князев, - дей киши. 

Миша Князев Джафернинъ бабасы Алимнен бир ода ичинде 
яшады, ян-янаша юкълады, осьтюлер. Эльбет, ана-баба онъа Миша 
дегиль, Мамут дей эдилер. Озю исе Мамут Асанов дей тургъан. Лякин 
ресмий весикъаларында Михаил Князев языла. 1936-1937 
сенелерининъ серпиндисини ким унута биле?! Барып да адыны 
къырымтатарджа къойсалар, агъалардан кореджегинъ бар. Бакъып 
осьтюргенинъ къач капик. Рус баласыны мусульмангъа чевиргенлер 
деп, къабаатланмакътан ким къоркъмаз?! Ана-баба, балабан той япып, 
оны эвлендирдилер. Онъа озю бегенген дюльбер бир къызны алып 
бердилер. Фороста яшай. Машина айдавджысы олып чалыша. 

Ананынъ тюшюнджелерни огълунынъ сеси больди. 

- Биз оларны мында къоймамыз, - деди Джафер тишлерини 
сыкъкъаны алда. 

Эки-учь куньден сонъра оларнынъ юрегиндеки бу агъырлыкъ, 
шубеленюв арткъа чекильген киби олды. 

- Язлыкъ татилимиз боштан-бошкъа кечип кетмесин, юр, 
сонъгъулыкъкъа, ич олмадым, бир афтачыкъ денъизде ювунып келейик, 
- деди Джафер къардашына. 

Джеваир тюшюнип отурмады: 

- Къайда? - деп сорады бирден. 

- Пишаткагъа, Меджит дайымнынъ эвине. Олар денъизге якъын 
яшайлар. 

- Бир-эки йыл эвельси оларгъа баргъанда, сары хурма 
тереклерине насыл чыкъкъаным хатиринъдеми? 

Джеваир кулюмсиреди. 

- Сен чыкъа эдинъ, амма мен, бичаре, даима тереклер тюбюнде 
долана эдим. 

- Сенинъ «джемидан»ынъ агъырлыкъ эте эди, - деди Джафер 
кулюмсиреп. 

- Не ичюн «джемидан»? Семиз Зера киби демек истесинъми? - 
Семиз Зера Джаферлернен бир сыныфта окъуй. Толу мучели олгъаны 
ичюн, онъа талебелер ойле лагъап такъкъан эдилер. - Тереклер пек 
юксек ве тёепесинедже теп-тегиз, тайгъакъ. Шунынъ ичюн чыкъып 
оламайым. Сен исе мени акъаретлейсинъ. 

- Афу эт, бир даа ойле онъайтсыз сёзлер айтмам, - деди Джафер. 
Къардашынынъ джаныны нафиле агъырткъаны ичюн, пешман этсе 
керек, чырайы бирден денъишти, козьлери махзун бакътылар. 

Бу ал Джеваирге де тесир этмей къалмады. Акъылына деми 
Джафернинъ «сонъгъулыкъкъа денъизде бир афта ювунып келейик», 
деген сёзлери тюшти. Агъасына суаль назарынен бакъты. 

– Не ичюн деми «сонъгъулыкъкъа» дединъ? 

Джафер къардашына козьлерини азачыкъ къысып бакъты. 

- Не дедим? 

- Сонъгъулыкъкъа... 

Джафер къардашына бакъып къалды. Башында исе дагъыныкъ 
фикирлер доланмакъта эди. Сонъгъулыкъкъа... акъикъатен, сонъки 
вакъытларда онъа къайда барса сонъки кере баргъан, неге бакъса, 
сонъки кере бакъкъан киби келе. Юрегининъ тёрюнде оны 
раатсызлагъан, эеджанландыргъан бир дуйгъу бар. Бу дуйгъу юрегини 
хырпалай, гуя тез вакъыт ичинде къайдаларгъадыр узакъларгъа, 
къайтылмаз якъларгъа кетеджек. Къайдаларгъа? Беллисиз! Эр бир эвге, 
азбаргъа, терекке, адамгъа, сой ве акърабаларгъа, достларгъа айрыджа 
меракънен бакъа. Озюнинъ омюрини оларсыз тасавур этип оламай, 
теляшлана. Сонъра, бойле фикирге эсас тапып оламагъан киби, озюни 
тынчландырмакъ истей. Амма асылында башкъа тюрлю олып чыкъа. 
Тюшюнджелери эп арта ве чаталланалар! 

Бельки бу тюшюнджелер сонъки куньлерде этрафында олгъан 
худжур арекетлернен багълыдыр? Бутюн эвлернинъ пенджеренинъ 
джамларына хачлап кягъыт ёлакълары япыштырылды. Акъшамлары 
кимсенинъ эвинде ярыкъ корюнмей. Адамлар озь эвлерининъ 
пенджерелерини ичериден одеялнен, я да онъа бенъзер шейлернен 
орьтелер. Акъшам олып, ерге къаранлыкъ тюшкени киби, бир ерден 
ярыкълыкъ нокътачыгъы биле корюнмей. Кой зиндан къаранлыкъ 
ичинде сусып къала, булутлана. Бунынъ себеби шойле анълатыла. 
Къайдадыр, насылдыр мешгъулиетлер отькериле эмиш! 

Джафер башыны котерди, афызасындаки фикирлерни топламагъа 
тырышты. Асылында башкъа сёзлер айтты. 

- Иылындан мектепни битиреджегим. Татиль деген шей къайда? 
Институт меселеси? Шунынъ ичюн бу йыл кезинип къалайыкъ. 

Джеваир онынъ сёзлерине чокъ къанмады... Лякин не 
дейджегини, энъ эсасы, белли бир фикирге келип оламады. 

- Ялынъыз экимизми? - деди бираздан алчакъ сеснен. 

Джафер ири, айдын козьлерини азачыкъ КЪЫСТЫ. 
Ийлекярлыкънен кулюмсиреди. 

- Истесенъ, оны да давет этейим! - деди, эгилип ерден ташчыкъ 
алды, ёл кенарындаки телеграф дирегини козьлеп атты. Таш дирекке 
тиймеди. 

Джеваирнинъ янакълары къызарды. 

- Мен анам ве къардашларымны козьде тутам, - деди. - Къайда 
барсам, анда дюльбер манзараларны, яхшы шейлерни корьсем, 
оларнынъ да баргъаныны, корьгенини истей эдим... 

Джафер сусты. Акъикъатен, битасы Айше ве къартбабасы 
Абдураман эляк олгъан сонъ, ана-бабадан махрум къалгъан анасы не 
корьди? 

Денъизде ювунмакъ, сыджакъ къум устюнде ятмакъ... Анасы 
озюне бойле шейлерни ич де ляйыкъ корьмей. Асылында къырымтатар 
къадынларынынъ эписи ойле. Олар тек чалышмагъа билелер. Иш, иш, 
иш... Эв-баркъ, яш бала бакъмакъ, азачыкъ аманлыкъ тапылса, 
бостаннен огърашмакъ. 

Джеваирлернинъ бир зиярет ери - Акъярдаки буюкана ве 
къартбабасынынъ эви эди. Анда баргъанда, озьлерини мавы кок 
теренлигинде учкъан, кейфленген къуш киби ис эте эдилер. Бойле 
вакъытларда буюкана, къартбаба ичюн де, дерсинъ, бу дюньяда олардан 
башкъа бахытлы адам олмагъан ве олмайджакъ. 


Язлыкъ татильни Джафернен Джеваир бутюн вакъытларыны 
диерлик Айше битай ве Абдураман къартбабаларынынъ эвинде кечире 
эдилер. Къартлар эки джан олсалар да, эвлери эки къатлы, чокъ одалы 
эди. Эв денъизге якъын олгъанындан, хусусан экинджи къатта, 
далгъаларнынъ шувултысы эшитилип тура эди. Шунынъ ичюн балалар 
экинджи къатта юкъламагъа севе эдилер. Пенджере ичинде отурып, 
шеэр сокъакъларынынъ гедже электрик ярыгъында шавлеленгенини, 
эфсаневий бир корюниште экенини сейир этмек олар ичюн пек зевкълы 
эди. 

Къартбабалары иштен кеч къайта. Озю орта бойлу, къырмызы 
черели, мавы козьлю адам, даима кок костюм кийип юре. О, лаф 
эткенде, азачыкъ кулюмсирей, лякин козьлери тюшюнджели бакъалар. 
Озю гъает джиддий, къасеветли корюне. Олур-олмаз шейлерни севмей. 
Джафернен Джеваирни корьсе, дюньясыны унута. Оларгъа къошулып, 
бала киби ойнай, гурь сеснен куле, лякин бойле вакъытта биле, 
юрегининъ тёрюнде насылдыр хошнутсызлыкъ, гъам сакълы тургъаны 
дуюла. 

Биталары Айше шаматалыджа къадын. Сия, гурь сачлы, козьлери 
къара юзюмни андыра. Торунларыны пек севе. Къызлар киби 
шакъылдап кульгенде, онъа бир шей кедер этмей. Юректен, бутюн 
вуджудынен ошланып куле. Узунджа бойлу, эндамлы. Табиат ондан бир 
шей къытмагъан. Дерсинъ, дюльберлик темсили оларакъ яратылгъан. 

Яш экенде, кузьгюге дикъкъатнен бакъаркен, табиатнынъ онъа 
нисбетен джумертлик косьтергенини биле, лякин ич де гъурурланмай, 
буруныны котермей. Бу адет онъа къоджагъа чыкъкъан вакъытта да 
тесир этмей къалмады. Тыш корюништен чокъ дикъкъаткъа ляйыкъ 
олмагъан Абдураманны бегенди. Сонъундан да озь яшайышындан ве 
бахытындан бир вакъыт шикяетленмеди. Бутюн вакъыт муаббет омюр 
кечирмектелер. Айше арекетчен ве мусафирчен къадын. Мусафирлер 

кельсе, оларны отуртмагъа ер тапмай. Деръал софра доната, аш-сув 
пиширмеге тутуна. Эвлеринде не къадар адам, мусафир олса олсун, 
акъшам къоджасы иштен кельгенде, орталыкъ тер-темиз ола. 
Джафернен Джеваир, озьлериндже, онъа ярдым этмек истеселер, 
буюкананынъ ошына кете: «Сизинъ ананъыз киби, Парель чайырда 
бакъла, бибер, помидор чапалап, сагъыр къуюдан сув ташып, бонъайып 
кельмедим, озюм япарым, эвлятларым, сиз раатланынъыз!» - дей эди. 

Къартбаба иштен кельгенде, ичери кирмезден эвель, эвнинъ 
огюнде бир сырада тургъан учь магнолия тереги тюбюнде токътай, 
тёпеге, Джафернен Джеваир даима этрафны сейир этмеге севген 
пенджереге, бакъа, балаларны корьгени киби, кулюмсирей. Элиндеки 
кягъыткъа сарылы шейни косьтере. О, эвге эр кунь бойле, къолтугъы 
астында илле бир шей къысып келе. Эки торун да ашагъы, къартбабаны 
къаршылап алмагъа тюшелер. 

Къаве ичеджекте, балаларгъа бакъып, къашларыны тююмлей, 
сизге къаве ичмек мумкюн дегиль, дей, оларнынъ огюне бирер 
портакъал я да мандарин къоя. 

Куньлернинъ биринде о, торунларына портакъал дегиль де, 
устюнде шытырдавукъ кягъыткъа сарылы эльва кетирди. 

Джеваир башыны терсине къакъытты: 

– Мен эльва севмейим, - деди. 

Къартбабасы чырайыны сытты. 

- Оны мен билем, къызым. Лякин башкъа чаре олмады. Акъшам 
Акъяргъа портакал кетиреяткъан геми къазагъа къалды. Портакъаллар 
денъизге тёкюльгенлер, - деди. 

Чокъ кечмеден къартбабанынъ озю «къазагъа» огърады. Эки 
баланынъ ве оларнынъ аналарынынъ бу шеэрде кечирген бахытлы 
куньлери бунынънен битти. Къартбабанен къартана, зенгин олгъанлары 
ичюн, сюргюнликке огъратылдылар. Оларны гедженинъ зифт 
къаранлыгъында татлы юкъуларындан уяттылар, беш-алты тюфекли 
адам оглерине алып кеттилер. 


Джеваир ве агъасы, анасы иле берабер къартбаба ве 
буюканаларынен сонъки кере башкъа ерде, башкъа шараитте 
корюштилер. Олар Акъярдан чыкъкъан сонъ, треннен чокъ кеттилер, 
сонъра машинагъа миндилер. Чамурлы, батакълы ёллардан юрдилер, 
орманлар ичинден кечтилер. Учюнджи куню геджеси 
къартбабаларынынъ эвине барып чыкътылар. Агъачтан, тахтадан 
ясалгъан кичкене бир одачыкъ. Ичи сувукъ ве титис. Буюканасы сёнген 
соба башында отура. Балалар оны танымадылар. Даима йылтыравукъ, 
йымшакъ папучлар кийген, йипек антерлер ичинде юрген буюкананынъ 
устюнде кирли фуфайка, аякъларында кийиз чызмалар. Башында 
йыртыкъ шал. Козьлери сёнюк, чырайы ап-акъ. 

О, торунларыны ве къызыны къучакълады, окюр-окюр агълады. 
Сонъундан эски бакъыр мешребенен чай ичтилер. Къартбабалары пек 
кеч къайтты. Балаларны корьгенинен шашып, аякъ устюнде къатып 
къалды. Сонъра оларны къучакълады, ичин-ичин агълады. Онынъ 
фуфайкасы ве саяланып тикильген доны пичен къокъуй эди. О, пек 
азгъан, череси балавуз тюсте, джакълары тюртип чыкъкъан, козьлери - 
ешиль дюльбер козьлери - торунларына кене ойле кулюмсиреп 
бакътылар. Сонъундан Джафернен Джеваир бу эвнинъ бирден-бир 
эшьясы - къыйыш демир кровать устюнде юкълап къалдылар. 

Саба уйкъудан тургъанда, къартбабалары эвде ёкъ эди. Ишке 
кеткен. Буюканалары хаста олгъаны ичюн, эвде эди. Эртеси куню олар 
ёлгъа чыкътылар. Буюкана балаларнен сагълыкълашкъанда: 

- Ах, меним черелерине бакъып тоюлмаз эвлятларым! Сизлерни 
бир даа не вакъыт корерим? - дие козьяшлары тёкти. 

Ярым йылдан сонъра аналары оларгъа бир озю кетти. Пек 
яныкълы ве кедерли къайтып кельди. Чюнки ана-бабасы сюргюн 
олунгъан ерде ёкъ экен. Оларны къайда алып кеткенлер? Бу суальге 
кимсе, атта берабер олгъан кишилер биле, джевап берип оламадылар. 
Сонъундан Алиме оларнынъ къуршунлангъаныны эшитти. 

Бу вакъиадан сонъра ана бир кереден денъишти, даима руху 
тюшкюн алда юрди. Балалар онынъ кезинтиге я да мусафирликке 
баргъаныны дегиль, атта азбар къапу янында къомшуларынен лаф этип 
отургъаныны биле корьмей эдилер. Аятта бутюн эгленджеси иш олып 
къалды. 

-  Къардашларым азачыкъ котерильсинлер, мен анамны 
къайдаларгъа алып бармакъны озюм билерим. Мен Къара денъизде 
ювунмакъ дегиль, оны бутюн дюнья бойлап сеяаткъа алып чыкъарым, - 
дей эди Джафер терен кокюс кечирген алда. 

Джеваир, бетине кунеш урса керек, бир козюни азачыкъ къысып 
агъасына бакъты. 

- Я мен... 

- Сен чёмезлернен къалырсынъ. 

- Анамны хошнут алда корьмек ичюн, чёмезлернен дегиль, 
шайтанларнен къалмагъа разым, - деди Джеваир алчакъ, тюшюнджели 
сеснен... 

Олар эртеси куню Пишаткагъа бармакъ ичюн ёлгъа чыкъып 
оламадылар. Экисининъ акъшамдан азырлап къойгъан чанталары софа 
ичинде къалды. Чюнки дженк башлангъаны акъкъында къара хабер 
даркъалгъан эди. 

Буны табиат да дуйгъан киби, ава денъишти. Байдар къапусы 
устюнде къуршун киби агъыр ве къою булутлар саркъып турдылар. 
Бутюн варлыкъ титисленди. Адамларнынъ чырайларына бакъылмай. Эр 
кеснинъ чересинде, козьлеринде кийиклик, дешет. Эр бир эркекнинъ 
аркъасында сефер чантасы. Ёлларнынъ ичи къадын, къарт, бала-чагъа 
толу. Кимлердир огъулларыны, кимлердир къоджаларыны дженкке 
озгъаралар. Ашагъы маалледе арбий комиссариатнынъ огюнде сес- 
шамата, ана-баба куню. 

Джеваирнен Джафер арбий комиссариатнынъ бинасы огюнде 
эдилер. Эвлерине пек кедерленип къайттылар. Иштен эр вакъыт пек 
кеч кельген бабалары да бугунь эрте къайтып кельди. Элиндеки 
торбаны кенаргъа быракъты. 

- Буны тавангъа чыкъарып ташла, огълум, - деди Джаферге. - О, 
энди манъа керекмей. 

Джафер онынъ ичинде эренде ве башкъа дюльгерлик алетлери 
олгъаныны биле эди. Бабасына, не ичюн, деген манада бакъты, лякин 
суалине джевап аламады. 

- Джеваир, бир къаве пишир, къызым, - деди къалтыравукъ 
сеснен. 

Джеваир къаве пиширмек ичюн ашханеге тараф кетти. Анасы о 
якъкъа-бу якъкъа юре, насылдыр бир ишнен мешгъуль. Бабасы 
къашлары тюбюнден онъа козь эте, индемей отура. Ана озьлери 
отургъан эвге кирген арада, баба огълуна джиддий алда бакъты. 

- Огълум, ярын саба эрте мен де кетем. Бу къорантанынъ башы 
сен оладжакъсынъ! Ананъа, къардашларынъа мукъайт ол! Кетишат 
ярамай, о мельунлар мында да келип чыкъарлар. Джеваир къыз бала, 


ананънынъ вазиети озюнъе белли. Элинде яш бала... - Бабанынъ 
козьлери къызарынтылы, сеси къалтыравукъ, лафыны токътатты, 
юткъунды. - Зорлукъкъа къалгъан киби олсанъ, Шаип дайынъа 


барарсынъ, (олар, не ичюндир, къомшуларына дайы дей эдилер) 
онынъле акъыл танышырсынъ! 

Бабасынынъ гъамлы чересине, ёргъунлыкътанмы, къасеветтенми, 
чукъурлары ичине баткъан козьлерине, сонъра, даима кийип юрген 
къыскъа енъли, мавы сатин быджагъынынъ дёгмеленген кольмеги 
арасындан сагълам, юнлю кокюси корюнмекте олгъан беденине бакъты. 
«Бу мазаллы, челик ирадели, къоркъубильмез адамнынъ юреги агълай», 
- деп тюшюнди огълу. Вазиетнинъ не къадар агъыр экенини анълады, 
озюни эльге алмагъа тырышты. 

– Баба, мен бала дегилим, эписини анълайым, - деди Джафер. 


Джеваир озь азбарларында ишнен мешгъуль эди. Бирден 
алчакътан учып келеяткъан учакънынъ агъыр инъильтиси эшитильди. 
Къыз онъа къулакъ асмады. Бу вакъытта азбар къапудан чапып кирген 
Джафер Джеваирге: «Ерге ят!» - деп къычырды. О, бир шей анъламай, 
агъасына бакъкъан арада, Джафер чапып келип, онынъ башындан ерге 
басты. Экиси бирден чечеклер устюне йыкъылдылар. Учакъ 
орталыкъны титретип кечип кетти. 

Джеваир агъасына кийик-кийик бакъты. 

- Бу насыл учакъ?.. 

- Душман... къанатындаки къара хачларны корьдинъми? 

- Мен, онынъ сесинден дешетленгенимден, козьлеримни юмдым. 
Къанатындаки бельгилерни дегиль, озюни биле корьмедим. 

Олар ерлеринден биле турып етиштирмедилер, кене агъыр 
вынъылты къопты. Лякин бу кересинде о пек алчакътан дегиль, 
юксекче ве яваштан учып кельди. Ерге япышып яткъан Джеваир учакъ 
тёпелерине кельгенде, башыны азачыкъ котерип, онынъ къанатларына 
бакъты, къара хачларны ачыкъ-айдын корьди. Джафер деми догъру 
айткъан экен, деп тюшюнди. Шундан сонъра учакъ бирден кок 
теренлигинде гъайып олып кетти. 

Акъшам олып, орталыкъны къаранлыкъ баскъан сонъра, Акъяр 
бетте насылдыр гурюльтилер, агъыр-агъыр патлавлар эшитильди. 
Кокни къылычнен кескен киби кескин ярыкълар корюнди. Эр кес 
тышкъа чыкъты. Копеклер авлай, адамлар дешетленген алда лаф 
этелер. Дерсинъ, бутюн дюнья сарсынты, гурюльти ичинде къалды. 

Оксюре-оксюре къую башына кельген къомшу Абибулла агъа: 

- Алиме, балалар эвдеми? - деп сорады. 

- Эвделер, Абибулла агъа. Лякин... 

- Мельунлар, Акъярны бомбалайлар. 

- Абибулла агъа, сиз дженкни корьген адамсынъыз, бизлерге 
шимди не япмакъ керек? Олар мында да кельселер? 

Абибулла агъа сигар якъты. Эки-учь кере ичине девамлы чекти, 
къаранлыкъ ичинден онынъ агъаргъан череси, тюшюнджели козьлери 
ялкъылдап корюнди. Сонъра олар бирден къаранлыкъ ичинде гъайып 
олдылар. Онынъ кедерли сеси эшитильди. 

- Таштан ясалгъан диварлар бизни эр шейден къорчалая 
билирлер. Танъгъа сагъ-селямет чыкъсакъ, ярын бир шейлер тюшюнип 
бакъармыз. 

- Азизелер корюнмейлер... 

- О, эвден чыкъмады. Бу алекетни, нелер оладжагъыны тасавур 
биле этмей. 

Акъярнынъ устюндеки сагъыр, титис гудюрди яры геджегедже 
девам этти. 

Эртеси куню эр кес озь азбары ичинде окоплар къазып башлады. 

- Эки къорантагъа бир окоп етер, - деди Абибулла агъа. 

Онынъ балалары ве Джафернен Джеваир эки кунь къан терге 
батып чалышты, узун, терен чукъур къаздылар. 

Умют этмеден, азбар къапудан Ниязий кирди. Аякъмашинасыны 
эрик терегине даяндырды. Устюнинъ-башынынъ тозуны къакъты, къую 
башында лаф этип отургъан балаларнынъ янына кельди. Устюнде беяз, 
яхшы утюленген камзол ве куль ренкли штан. 

- Къайдан келесинъ, Ниязий? - деп сорады Джафер. 

Ниязий козь къыясындан Джеваирге бакъып алды. Янакълары 
алланды. Козьлери яшлангъан киби олды. Къашлары тююмленди. 
Узанып, къую къапагъы устюндеки мешребени алды, къопкъагъа 
далдырып, тазе сув ичти, агъызыны элининъ аркъасынен сюртти. 
Элиндеки саатине бакъты. Бутюн бу арекетлерни озюндеки эеджанны 
бастырмакъ ичюн япкъаны дуюлмакъта эди. 

- Ярым сааттен ёлгъа чыкъаджакъмыз, достум, - деди Джаферге. 

Джафер еринден сычрап турды: 

- Не ичюн буны эвельден хабер этмединъ? - деди даргъын алда, 
къора устюндеки камзолыны алып кийди, анасына къычырды. 

Къую башындаки огъланлар, фена хабер бар киби, сусып 
къалдылар. 

Алиме, не олгъан экен деп, эвден теляшле чыкъты. Махзун 
тургъан Ниязийни корьгенинен, меселени анълады. Богъазына бир шей 
тыкъылгъан киби, юткъунды. Дудакълары титредилер. 

– Не вакъыт кетесинъ, балам? - деп сорады Ниязийден. 

- Сизлернен сагълыкълашмагъа кельдим. 

Даа якъында къоджасыны озгъаргъан Алименинъ юрегиндеки 
ярасы тазерди. Яш-къарт, эр кес кете, деп тюшюнди. Лякин оларнен 
корюшмек къысмет оладжакъмы, ёкъмы? 

Алиме Ниязийнинъ омузларындан къучакълады: 

- Алла ярдым этсин, балам! Сагъ-селямет къайтып келинъиз, - 
деди. Чырайы ап-акъ кесильген огълан агъызыны ачса, агъламакътан 
къоркъкъан киби, сусты, башыны саллады. 

Кетеяткъанда, чевирилип Джеваирге бакъты, бир шейлер айтмакъ 
истеди. Къыз дудакъларыны тишлеп, ерге бакъып турмакъта эди. 
Джафернен Ниязий аякъмашиналарына минип, вызлы айдап кеттилер. 


Т 

Уйледен сонъра ёллар, азбарлар, къадын, бала-чагъа толды. Олар 
- тюневин гедже немсе учакълары амансызларджа бомбалангъан 
Акъярдан кочип кельген эали эди. Таныш-билишлери, сой-соплары 
олгъанлар эвлерге даркъадылар. Башкъалары къасабанынъ ичиндеки 
ачыкъ мейданларда чадырлар къурдылар. Араларында енгиль яралылар 
чокъ. Кичкене балачыкъларнынъ биле, бирининъ эли багълы, 
дигерининъ башы. Кимериси топаллай. Бала къайда, насыл шараитте 
олгъанына бакъмай, балалыгъыны япа. Олар, бойле вазиетте 
олгъанларына бакъмадан, чадырлар арасында, тазе отлар устюнде топ 
ве дигер оюнлар ойнап башладылар. 

Агъыр яралыларнынъ чокъу вадийнинъ хастаханесине 
ерлештирильди. 

Джеваир бир къач достунен берабер анда медицина хадимлерине 
ярдым этмеге барды, муаребенинъ биринджи яралыларыны корьдилер. 
Дюн гедже шеэр биринджи кере бомбаланылгъан вакъытта, яралангъан 
яш студент йигит уйлеге якъын пек къычырыкълады. Экимнинъ 
авалесинден, эмшире онъа насылдыр укол япты. Иигит бираз аман 
алгъан киби олды. Эмшире онынъ янында Джеваирни къалдырды. Озю 
экимнен берабер дигер яралыларны бакъмагъа кетти. Яралыны саба 
амелияткъа алдылар. Бутюн бедени янгъан. Лякин чересине бир шей 
олмагъан. Янып, къарарып, сенген агъачны анъдырыджы эллери, 
аякълары ягъдан-илядждан, яралардан сараргъан чаршаф тюбюнде. 
Онынъ вуджуды гуя энди чокътан бу дюньядан сагълыкълашкъан. 
Яралы козьлерини юмды. Бираздан Джеваир, о юкълап къалды, 
белледи. Онынъ башы уджундаки курсюден явашчыкътан турмакъ 
истеди. Яралы бирден козьлерини ачты. Къызгъа дикъкъатнен бакъты. 

Онынъ сылакъ корюнген сия козьлери, гурь, узун къашлары 
тюбюнден йылтырап, аяттан ич де сагълыкълашмакъ истемеген алда, 
умютнен бакътылар. Мораргъан, чатлагъан дудакълары къыбырдынды, 
бир шейлер айткъан киби олдылар. 

Къыз онынъ башы устюне эгильди, динъленди. 

- Башым агъыра, - деди яралы яваштан. 

Къыз деръал халатынынъ джебинден пошусыны чыкъарып, 
тумбочканынъ устюнде тургъан стакандаки сувнен сылатты, сыкъты, 
йигитнинъ манълайына къойды, элинен бираз басып турды. Сонъра 
кене курсюге отурды. Иигитнинъ козьлери ачылды-юмулдылар, чаршаф 
къыбырданды. Сагъ эли азачыкъ котерильди. О, агъырса керек, аскер 
агъыр инъледи. 

- Адынъ не? - деди о Джеваирге. 

Къыз неге огърагъаныны бильмей, о якъкъа-бу якъкъа бакъынды. 
Кичкене палатада юкълап яткъан кене бир арбийден башкъа кимсе ёкъ 
эди. 

– Мен... Къач яшындасынъ, дедим. 

Къыз юректен севинди, яралыны тюзелип башлады санды. 

- Адым Джеваир. 

- Менимки Осман. Педагогика институтынынъ биринджи курсыны 
битирдим, - деди огълан, ве сёзлерининъ сонъу бирден узюльди. Терен 
нефес алды. Тынды. 

Джеваир онъа дикъкъатнен бакъты, даа нефес алгъаныны 
бекледи. Лякин онынъ кокюси бир даа котерилип энмеди. Деми 
къызгъа атешли бакъкъан козьлери нурсыз ве джам киби арекетсиз 
эдилер. Къыз софагъа чапып чыкъты, эмширени корьгенинен: 

- Осман ольди! - деп къычырды кийик сеснен. 

О, эвлерине пек яныкълы алда къайтып кельди. Къайда 
чевирильсе, Османнынъ джам киби къатып къалгъан козьлерини 
корьди. Лякин анасына бир шей айтмады. Озюни ёргъун ве башы 
агъыргъан олып косьтерди. Ятакъ одасына кирди, озюни кровать 
устюне атты, ичин-ичин агълады. 

Бу вакъытта къомшу одадан Джафернинъ сеси эшитильди. 

- Джеваир къайда, даа кельмедими? - сорады теляшлы сеснен. 

- Кельди. Башы агъыра, азчыкъ раатланайым деп, ятты. 

- Пек ёргъунмы? Ёкъса, хасталандымы? 

Къапуны яваштан ачты: 

- Джеваир, санъа не олды? - деди Джафер. Онынъ сесинде теляш 
сезильди. 

Къыз индемеди. Юзюкъоюн яткъан, къыбырданмады. 

Джафер кроватнынъ янына кельди. 

- Юкъламагъанынъны билем, онынъ ичюн кирдим. Тур, санъа 
айтаджакъ шейим бар, - деди. 

Джеваир яваштан котерильди. Агъасына бакъмакъ истеди. Бирден 
эллеринен бетини къапатып, агълап йиберди. 

Джафер онынъ билеклеринден тутты. 

- Анда ольгенлер чокъмы? - деп сорады къарыкъ сеснен. 

Джеваир онынъ сёзюни тасдикълап, башыны саллады. 

Агъасы сусып турды. Сонъра, элинен къардашынынъ ченгесинден 
тутып котерди, юзюни озюне чевирди. Къызнынъ къызаргъан, шишкен 
козьлерине бакъты. 

- Агълама, Джеваир. О вахшийлер мында къолайлыкънен 
келирлер беллейсинъми? Олюм бундан сонъ да чокъ олур. Амма 
Къырым топрагъыны биз оларгъа къолайлыкънен бермемиз! 

Къардашы башыны котерди. 

– О, меннен лаф эте-эте джан берди. Ольгенине башта инанмадым. 

Джафер пенджере янына барды. Аран огюндеки терек тюбюнде 
анасы сыгъыр сагъмакъта эди. Бираз бакъып турды. Анасы сют толу 
къопкъаны тена ерге къойды. Четте, сыгъыргъа ынтылып тургъан 
бузавны чезип йиберди. Озю къопкъаны алып эвге догърулды. 

Джафер бирден къардашына чевирильди. 

- Мен бу гедже сабагъадже идареде, невбетчиликте олмакъ 
кереким. Акъярдан телефон эте билелер. Буны анам дуймамакъ керек! - 
деди эеджанле. 

– Сен эвде олмасанъ, онъа не дейджегим? 

Джафер къардашына якъын келип, кроватнынъ кенарына отурды. 

- Бир досту дженкке кете экен, анда бараджакъ, десенъ инанырмы 
экен? 

Къыз омузларыны къысты. 

- Къач адам оладжакъсынъыз? 

- Бильмейим, - бираз тюшюнди, аст дудагъыны тишледи. - Эки 
адам олмалы. Лякин экинджиси ким экенини озюм де бильмейим. 

Аралыкъ къапудан янаша одадаки къардашларынынъ чивильтиси, 
анасынынъ оларны тынчландыргъан сеси эшитильди. 

- Ана, азбарда азачыкъ даа ойнап келейим де, - деди Кемал 
кескин сеснен. 

- Бутюн кунь ойнап тоймадынъмы, къардашларынъа мукъайт ол, 
мен акъшамлыкъ софра къояйым, шимди кеч вакъыткъадже ойнамакъ 
олмаз. 

- Не ичюн? Эр кес ойнай да? 

- Къаранлыкъ тюшкенинен, Акъярны кене бомбалап башларлар. 
Быралкъы бомбалар мында да келип тюшерлер. Бунъа дженк дейлер, 
огълум! Эвден чыкъып кетип, мени азапламанъыз! 

Джафер къардашына къыя назар атты. 

- Эшиттинъми? Даа бутюн гедже анда олмакъ истейсинъ! - деди 
Джеваир онъа. 

- Эбет... олмакъ кереким. «Бунъа дженк дейлер», онъа себеп- 
мебеп кечмей. 

Акъшамлыкъ емектен сонъра Джафер анасына бу гедже эвде 
олмайджагъыны айтты. 

- Хайыр ола, огълум? - деди ана онъа. - Ничюн? 

Джафер бираз сусты, ерге бакъып турды. 

- Бир достумны озгъармакъ кереким! 

- Бир озюнъ кетеджексинъми? 

- Екъ, башкъалары да барлар. 

Огъул ананынъ инамсыз бакъышларындан шашмалады. 

- Ана, - деди Джафер, ананы къолайлыкънен алдатып 
оламайджагъыны анълап, - мен бу гедже идареде невбетчи олмакъ 
кереким. Акъярдан телефон этмелери итимал. 

Ананынъ чырайы бирден денъишти. Лякин итиразгъа бенъзер сёз 
айтмады. Джаферге тюшюнджели алда бакъты. 

- Мен ялынъыз дегилим, ана! Менимнен бир огълан даа кетеджек, 
– деди. 

- Мукъайт ол, балам, къапу-пенджерелерни къапатып отурынъыз. 
Ичериге олур-олмаз адам кирмесин, - деди ана. 

- Къасевет этменъиз! Бу озюмизнинъ коюмиз де! 

Ананынъ юзюнде азачыкъ тебессюм сезильди. Бу: «Не япайыкъь, 
башкъа чаремиз ёкъ», - демек эди. Башыны саллады. Демек, такъдир 
этти. 

Джафернинь кеткени чокъкъа бармады, орталыкъ къою 
къаранлыкъ ичинде къалды. Къапулар-пенджерелер бастырылгъан 
алда, Алиме лампаны да бираз эндирди. Балаларны юкъламагъа 
яткъызды. Джеваир кене озь ятакъ одасына кирди. Алиме софагъа 
чыкъты. Душман учакълары Акъярны бомбалагъанларына динъленип 
турды. Богъукъ-богъукъ топ сеслери де эшитильди. Базыларынынъ, сопа 
ашагъан къарт копек киби вайылдагъан, титис сеслери чыкъты. 
Тёепеден къырмызы топузлар тёкюльди. Эвлернинъ диварлары агъыр- 
агъыр силькинди. Софанынъ джамлары шувулдады, сынды, табангъа 
тёкюльдилер. 

«Хынзырлар шеэрге бармагъа къоркъалар... Бомбаларыны анда- 
мында ташлап къачалар», - деп тюшюнди Алиме. Этраф дешетли. 
Балалар уянып, къоркъмасынлар деп, чар-чабик оларнынъ одасына 
киреяткъанда, къаршысына Джеваир расткельди. 

– Не ола я, ана? Къайда юресинъиз? 

- Софада эдим. Акъярны якъып-йыкъалар, Алла беляларыны 
берсин! Ким бильсин, бу гедже де не къадар адамнынъ ястыгъыны 
къурутты, йыртыджылар?! 

Джеваир индемеди, теренден кокюс кечирди. 


29 


Балаларнынъ бир шейден хаберлери ёкъ. Татлы юкъудалар. Ананы 
ода ичинде диварлар сыкъкъан киби олды. 

- Тюф, тюф! Агъанъ не япты экен? - дие раатсызланды. 

- Не япаджакъ? О да бизим киби отурадыр! 

Ана кене софагъа чыкъты. Алчакътан учкъан учакънынъ 
къуйругъы янаяткъан киби корюнди. Бираздан кене онынъ богъукъ сеси 
эшитильди. Лякин чокъ якъында дегиль эди. 

- Эменлер артындан кечип кетти, - деди Джеваир. - Гъалиба, 
урулгъан! 

- Кимнинъки олгъаны корюнмедими? 

- Озюмизнинъкине бенъзеттим. 

- Айтма, балам! 

Тюфек сеси эшитильди. Сонъра орталыкъ чым-чырт кесильди. Бир 
шей олмагъан киби, дерсинъ, бутюн дюнья татлы юкъуда. 

Джамлары сыныкъ пенджерелерден ичери серин ель сокъулды. 
Алиме омузларыны къысты. 

– Эвге кирейик, ана, - деди Джеваир. 

Анасы, оны эшитмеген киби, индемеди. Дерсинъ, онынъ сакът 
аналыкъ дуйгъусы онъа бир шейлер бильдирмекте эди. 

Бир саат эвельси телефон чанъы къыямет къопарды. Маса 
башында юкъусырап отургъан Джафер бирден къулакълыкъкъа 
япышты. 

- Динълейим, - деп къычырды. 

Теляшлы эркек сеси эшитильди. 

- Алло! Алло! Дикъкъатле динъленъиз! Байдар бетке бир 
учагъымыз кетти. Учуджы яралы, ёлуны шашырды. Тюзгюнликте атеш 
якъып, къонмакъ ичюн ер косьтеринъиз! Алло! 

Джафер къулакълыкъ ичине къычырды: 

– Мен сизни анъладым! Эписи япылыр! 

О, къулакълыкъны чыкъарып, ерине къойды, козьлеринен улькюн 
оданынъ ичини сюзюп чыкъты. Шимди не япмакъ керек, деп тюшюнди 
невбетчи. Онынънен берабер невбетчиликке кельген огълан бири-бири 
янында сыкъы къоюлгъан учь скемле устюнде юкъламакъта. Башынынъ 
тюбюне газетагъа сарылгъан аякъкъапларыны къойгъан. Аркъасы 
устюне созулгъан, бир аягъы ерге саркъкъан. Эки элини юкъары 
узаткъан. Хатирине, бир вакъытларда, къайдадыр окъугъан сёзлери 
кельди. Адам юкълагъанда эллерини башынынъ устюнден юкъары 
узатып ятса, о, юксек рутбе саиби ола... «Юксек рутбе чарпсын буны, - 
деди о, озь-озюнен лакъырды эткен киби. - Орталыкъ атеш ичинде, бу, 
агъам гъазы юксек рутбе дердинде». 

Огъланнынъ омузындан тюртти: 

- Тур, Абляй, тур! Телефон янында отур! Сакъын, юкълама! - деди, 
онъа ишарет пармагъыны саллады. 

Огълан, не олаяткъаныны анъламай, юкъу серсемилигинде бираз 
бакъып турды. Джафер, къапуны тарс урып, чыкъып кетти. Абляй, 
омузларыны къысып, барып Джафер бошап кеткен скемлеге отурды. 

Яры къаранлыкъ оданынъ ичинде телефон сеси янъгъырады. 
Огълан сескенип кетти. Телефон аппараты башында отургъаныны 
унутса керек, о якъкъа-бу якъкъа бакъты, козьлери тёгерекленди, 

шашмалап, къычырыкълады, сонъра озюне кельди. Къулакълыкъкъа 
япышты. Анда кене демики сёзлер текрарландылар. 


Штабда булунгъанлардан учь къарт ве Джафер ангъычларынынъ 
ярысынадже къуру пичен юклю арабанен Чуку байыр бетке атларны 
@рттырып кетмектелер. Оларны, пенджере къаршысында тургъан 
Джеваир ве анасы корьдилер. Лякин арабанынъ устюнде кимлер 
экенини сечамадылар. 

Арабаджылар не къадар даврансалар да, учакъ энди тёпеде 
корюнмей эди. Бесе-белли, о, Чуку байыргъа якъын бир ерге тюшти. 
Джафер аякъ устюне турып, тельбевлерни къакъкъалай, къамчысынен 
атларнынъ аркъаларыны шыбалай, бунъа бакъмадан, арабанынъ 
сурьаты эп эксильди. Чюнки ёл айланмаларнен тик котерильмекте. Ёл 
четинде тамырлары чыкъып тургъан юксек ве гурь даллы ювез тереги 
янына кельгенде Джафер арабаны азачыкъ кенаргъа чекип, атларны 
токътатты. 

- Не олды? - деди къартлардан бири. 

- Учакъ мында олмакъ керек. 

Джафер бу ерлерни яхшы биле. Къартлар итираз этмедилер. 
Отлар ве чалылар арасында абына-сюрюне, онынъ пешинден кеттилер. 
Баягъы юрдилер. Къартлар фышылдадылар, чанабаджакъладылар. 
Лякин эп юрдилер. 

- О, бельки, яралыдыр, аджеле ярдым керектир, - деди къарт, 
нефеси тутулгъан алда. 

- Яралы олгъаныны айткъан эдилер де... 

Арттан келеяткъаны бирден: 

- Эй! Аркъадаш, къайдасынъ? - деп къычырды. 

Онынъ, яшларнынъки киби, кучьлю сеси тереклер устюнден 
далгъаланып учып кетти, барып къаяларгъа урулды, акс-сада олып, 
«къайдасынъ... къайдасынь...» деп, текрарланды. 

Не ичюндир кетеяткъанларнынъ дёрти де бирден пыстылар, 
динълендилер. Сес-солукъ эшитильмеди. Джафер этрафкъа козь 
ташлады. Къаранлыкъта бир шей корьмекнинъ чареси олмады. Лякин 
азачыкъ даа кетселер, бир аланлыкъкъа чыкъаджакълары дуюлды. 
Ёрулгъанына бакъмадан, бутюн кучюни топлап, огге чапты. Бу къолай 
иш дегиль эди. Отлар ве чалылар эп сыкълашмакъта, чапмагъа дегиль, 
юрмеге биле имкян бермейлер. Эр алда, къарт адамлар адымларыны эп 
сыкълаштырдылар. Джафер чапып оламаса, айып санылмазмы? 

Чапты, бир къач кере сюрюнип йыкъылды, турды... кене чапты. 
Огюнде бирден айдынлыкъ пейда олды. О, сыкъ орман ичинден 
аланлыкъкъа чыкъкъан эди. Къулагъына бирден кимнинъдир сеси 
кельди. 

- Ким вар анда? - деп къычырды къарыкъ сес. 

Онъа джевап оларакъ инъильтилер эшитильди. 

Къартлардан бири чапа сапы киби узун къундакълы тюфекни огге 
узатты. 

- Душман олып да, бизни якъалап отурмасын? - деди, шубеленип. 

Джафер онынъ тюфегини шимди корьгенине тааджипленди. Оны 
элинен кенаргъа чекти. 

- Онъа ярдым этмек керек, - деди. Пысып отургъан еринден 
сычрап турды, инъильти кельген тарафкъа чапты. Чапаяткъанда, 

бирден токътады. Огюнде серилип яткъан адамны корьди. Ай 
ярыгъында чересининъ ярысы сиярынты корюнмекте. 

- Учуджы, - деди Джафер. - Телефонда айтылгъан яралы. 

Тизлери устюне чёкти. Мукъайтлыкънен эллерини онынъ энъсеси 
тюбюне тыкъты, башыны азачыкъ котерди. 

- Учуджы, биз сизге ярдымгъа кельдик, козьлеринъизни ачынъыз! 
- деди, ялварыр киби. 

Энди къартлар да келип еттилер. 

Яралынынъ дудакълары къыбырданды. О, сув сорамакъта эди. 
Джафер эвельден бойле вазиетни козь огюне алмагъанына языкъсынды. 


- Бир ютум сув биле алып кельмесенъ, неге чаптынъ... - Сонъра 
башыны котерди... - Сув, сув вармы? - деди яныкълы сеснен. 
- Мен... шимди, огълум, эки дакъкъадан... - деди Аблямит къарт, - 


мында якъын ерде чокъракъ вар. Шимди кетиририм, - деди ве чапып 
кетти. 

- Шимди мен яранъызны багъларым, эр шей яхшы олур. Сиз 
къыбырданманъыз, - деди Джафер. 

Учуджынынъ вуджуды бир шейден сескенген киби азачыкъ 
титреди. Созулып къалды. 

Джафернинъ башындан къайнакъ сув тёкюльген киби олды. 
Эллери, аякълары къалтырай башлады. Манълайы буз киби... терли. 
Богъулаяткъан адам киби бойнуны созды. Учуджынынъ башы устюне 
эгильген къартларгъа бакъты. Оларнынъ дудакълары къыбырдады, 
фысылдап дуа окъуды, эллеринен юзьлерини сыйпадылар: «Амин!» - 
дедилер. 

- Къан чокъ акъкъан, ярдым кяр этмез эди, - деди Аблямит къарт. 

- Кузьгю... кузьгю парчасы ёкъмы? Нефес аламы-ёкъмы, билир 
эдик! – деди Джафер. 

Къарт Джафернинъ джеп фенерчигинен йигитнинъ чересини, 
сонъра вуджудыны ярыкълатты. Учуджы серилип ята, акъкъан къан 
къоюрып, къурып, къаверенкли олып къалгъан. Кольмегининъ сагъ 
тарафы сым-сылакъ. 

- Кузьгю керекмей, балам, бойле де эр шей корюнип тура. 
Кокюсинден ве башындан агъыр яралы. 

Бу арада къарт консерва къутусынен сув кетирди. 

- Ма, огълум, Джафер, вер йигитке, ичсин. Чокърагъымызнынъ 
суву шифалыдыр. 

- Энди онъа сув керекмей, эмдже, - деди Джафер. Къарт, 
учуджынынъ козьлерини къапатты. Джафер агълап йиберди. - Онъа 
энди бир шей керекмей... 

Бираз авлакъта учакъ тура. Къанатлары сынгъан, лякин вуджуды 
бутюн. Эр насыл ёлнен олса да, учуджы оны мукъайтлыкънен 
къондурмагъа тырышкъан. Андан тюшкен сонъ йигирми метр къадар 
сюйрекленип кеткен. О кечкен ердеки отлар къан иле боялгъан. 

Эртеси куню учуджыны дефн мунасебетинен Акъярдан адамлар 
кельди. Бутюн къасабанынъ халкъы, яш-къарт демей, топланды. Онынъ 
къабири башында яхшы сёзлер айтылды. Къырымда догъгъан, Къачы 
мектебини битирген. Инсаннынъ юрегини эзиджи музыка алтында 
къараман йигитнинъ джеседи ер багърына къоюлды. Арбийлер тюфек 
ве автомат иле атеш ачып, онынъ рухуны шерефледилер. Башы уджуна 
тахтачыкъ къоюлды. Онынъ устюне энди йигирми беш баарьни корьген 

учуджынынъ ады ве сойады язылы: «Эмир Файтонджы. 1916 сенеси 
догъды, 1941 сенеси Акъяр муаребесинде къараманджа эляк олды». 

Адамлар даркъала башладылар. Джафернинъ назарына къабир 
янында къызларнен тургъан Джеваир илишти. Озю тюневин гедже 
кирпик сыкъмады, бугунь инсан юрегини тельчелейиджи бу вакъиа... 
шимди козьлерине эр шей думан ичинде киби корюне. Къулакъларында 
учуджынынъ инъильтиси текрарланмакъта. Затен, Джафер бойле 
адиселерни пек агъыр кечире. Бир гонъюльсиз вакъиа олса, оны чокъ 
вакъытларгъадже унутып оламай, ичтен янып-куйип юре, не айтса, шу 
вакъианен багълай. 

Мезарлыкътан чыкъкъан сонъра, онъа бакъып тургъан Джеваирге, 
эвге кетейик, деген манада ишмар этти. 

Къардашы янындаки къызларгъа бир шейлер айтты. Тез-тез 
агъасынынъ янына кельди. 

- Джафер, шимди, беш-он дакъкъадан Османны кетиреджеклер. 
Акъярдан анасы, догъмушлары кельди. Оны да мында джыяджакълар, - 
деди. Къызнынъ козьлери шишкен ве къызаргъан. 

Ашагъы мааледен келеяткъан чокътан-чокъ адамларнынъ 
омузлары устюнде табут корюнди. Адамларнынъ эксериси осьмюрлер, 
эсасен къызлар эди. Институт достлары. Оны мезарлыкънынъ 
ортасына, мектепке якъын ерде дефн эттилер. Сой-соплары Османнынъ 
анасыны къолтукълап, тутып туралар. О, агълай-агълай ёрулгъан, 
янгъан-куйген. Агъызыны ача, къычыраджакъ ола, сеси чыкъмай. 
Онынъ алыны корип, дженазаде агъламагъан адам къалмады. 

Къыр устюнде бир куньде эки тарафта эки тазе къабир пейда 
олды. Бизде ильк къурбанлар. Эки адам куреклеринен къабирни 
топракънен орьтти, тегизледи, мукъайтлыкънен куреклернинъ 
аркъаларынен таптадылар. Сонъра башы уджуна йигитнинъ 
шахсиетине аит малюмат язылды, тахтачыкъ къакътылар. Адамлар, 
демики киби, къабирлер арасындан мукъайтлыкънен кечип, 
даркъалдылар. 

Шимдилик йигитнинъ башы уджунда кичкене тахтачыкъ къоюлса 
да, бир йыл кечкен сонъ, койлер атеш ичинде къалгъанына бакъмадан, 
ана, огълунынъ хатырасыны эбедийлештирмек ичюн, устюнде онынъ 
сурети олгъан мермер таш къойдурды. 


Джафер Джеваирни озюнинъ одасына чагъырды. Къапуны 
ичериден килитледи, аркъасыны къапугъа таяды. 

- Джеваир, кадям, санъа бир шей айтаджагъым, лякин кимсе 
бильмейджек, - деди яваштан. Сонъра, тёшегининъ кенарыны котерди, 
газетагъа сарылгъан шей алды. Оны мукъайтлыкънен ачты. Бу акъча 
эди. Бир топ юзерлик. Оларнынъ бир уджундан тутып, юкъары чевирди, 
ельпазеге бенъзедилер. 

Къардашына эппи вакъыт тюшюнджели алда бакъып турды. 

Джеваир бир шей анъламады... Сусты, тааджипленди. 

- Мен буларны анамны сеяаткъа алып бармакъ ичюн топлагъан 
эдим. Эм оларны капик-капик, яваш-яваш учь йыл топладым. 
Фашистлер кедер эттилер. Дженктен сонъ акъча керек олса, тапармыз. 
Санъа энъ муимини энди айтаджагъым, лякин бакъ, кимсеге агъыз 
ачма! - О, Джеваирнинъ козьлери ичине бакъты-бакъты, нелердир 
тюшюнди. - Ёкъ, кимсеге айтмайджагъынъа емин эт! - деди ялварыр 
киби. 

Джеваир, мына-мына бир хайырсыз хабер эшитеджек киби, аджиз 
алгъа кельди, къоркъа башлады. 

- Тездже айт, агъа, сен не япмакъ истейсинъ? 

Джафер акъчаны къайтарып газета ичине сарды. Кровать устюне 
быракъты, ода ичинде огге-арткъа юре башлады, сонъра, бир къараргъа 
кельген киби, токътады: 

- Джеваир, мени Акъяргъа ёллайлар. Анда меним кибилери чокъ 
экен. Насылдыр бир ерде невбетчиликте тураджакъ экенмиз... 

Джеваирнинъ козьлери тёгерекленди. 

- Сен не айтасынъ?! 

- Яваш ол! - Джафер элининъ терс ягъынен къардашынынъ 
агъзыны къапатты, - Анам дуймасын. 

Джеваир, бир шей демеге бильмей, тёшек устюнде отурып 
къалды, сусты. 

- Сен яш бала дегильсинъ. Вазиетни анъламакъ керексинъ. Ёкъ 
исе, о вахший алманлар нелер япкъаныны коремиз. Тез куньлерде 
мында да келип чыкъарлар. Кетишат шуны косьтере. 

Узакъта ерни сарсыткъан гудюрдилер эксильди. Титис гедженинъ 
сонъу озь укюмине кирди. Ана бираз динъленип турды, барып ятмакъ 
истеди. Джафер олгъан оданынъ къапусы янына баргъанда токътады. 
Перденинъ четинден ичериге козь этти. О, ёргъанны биле ачмагъан, 
кровать устюнде, урбалары такъымынен, аркъасы устюнде юкълап 
къалгъан. 

Ана къапуны явашчыкътан ачып, ичери кирди. Огълуна узанды, 
лякин уянтмагъа къыймады, элини кери чекти. Джафер, гъамсыз- 
кедерсиз адам киби, тынч ве татлы юкъламакъта. Сия, узун къашлары 
акъ юзюнде шимди даа да узангъан киби корюнди. Гурь сачлары тегиз 
манълайынынъ ярысыны орьткенлер. 

Ченгеси тыпкъы бабасынъки киби, экиге болюк, деп тюшюнди 
ана. Бабасы шимди къайда экен? Ондан хабер-тебер ёкъ. 

Джафер, анасынынъ дикъкъатнен бакъып тургъанынданмы, ёкъса 
тюшюнде бир шей корипми, абдырап силькинди, сагъ тарафына 
чевирильди, кене тегиз нефес иле уйкъуны девам этти. Ана, не 
япмакъны бильмей, скемлеге отурды. Бу вакъытта козьлерине 
къаршыда - дивар тюбюнде тургъан сефер торбасы чалынды. Башта 
онъа эмиет бермеген киби олды, сонъра элесленди, ичине гуя атеш 
тюшти. Даа якъында къоджасыны бойле торбанен озгъаргъан эдилер. 
Еринден турды. Барып, торбанынъ агъызыны ачты. Бир къат сыджакъ 
урба, чорап, уфакъ-тюфек, ёл кедиклери. Кокюс къафеси сыкъылгъан 
киби олды. Ичинден, дерсинъ, нефес дегиль де, атеш, алев чыкъты. 

- Балам, сен не яптынъ? - дегенини озю дуймай къалды. 

Джафер къыбырданды, яваштан козьлерини ачты. Башы уджунда 
тургъан ананы корьгенде, юкъусы гъайып олды. 

- Сизге не олды, ана? - о яваштан котерильди, торбаны 
корьгенинен, меселени деръал анълады, чырайы джиддийлешти. - Ойле 
олмакъ керек, ана! - деди. 

- Я, балам, сен даа яшсынъ... 

Экиси де сусты, айтмагъа башкъа сёз тапамадылар. Санки эр шей 
айтылды, эр шей анълашылды. 

- Тешегинъни ач, союнып ят! - деди ана, лякин озю еринден 
турмады. Ичинде шимди къычырмакъ, агълап, бутюн дюньяны аякъкъа 
турсатаджакъ киби яныкъ бар! Бельки, ойле япса, атеши эксилир, 
юреги азачыкъ ятышыр эди?! Амма ана ойле япып олгъан инсанлардан 
дегиль. Юректе не къадар буюк яныкъ олса, эписи ичте къала. 
Акъкъаны дуюлмагъан терен, сакин озен киби, онынъ яныгъы да 
дуюлмай. 

Индемейип, огълунынъ чересине чокъ бакъып отурды. Онынъ 
тегиз манълайыны, сачларыны сыйпады, баласы ичюн анагъа не къадар 
гъам-къасевет чекмек мумкюн? 

Джафер яш къорантанынъ экинджи баласы. Биринджиси дюнья 
ярыкълыгъы корьмеди. Экинджиси исе вакъытсыз догъды. Бир 
парчачыкъ къырмызы эт, териси биле корюнмей. Ана онынъ янындан 
чекильмеге биле къоркъа эди. Оларнынъ эвине огълан корьмеге 
кельген Алимнинъ достлары: 

- Олян, Алимнинъ огълу бар, Алиме огълан догъургъан, дейлер, 
огълунъыз бумы? - деп кулюшкен эдилер. 

- Оны къундакъкъа дегиль де, памукъкъа сарып, къалпакъ ичинде 
бакъмакъ керек, - дедилер. Лякин къомшулары ве якъын досты Шаип 
агъа кульмеди. Башындаки ири картослы шапкесини чыкъарып, 
сийреклешип башлагъан сачларыны элинен сыйпады. 

- Бойле догъгъан балалар акъыллы олалар. Бутюн дюньягъа белли 
языджы Гюго, сенинъ огълунъ киби, вакъытсыз догъгъан. Эм узакъ 
омюр кечирди. Сексен учь йыл. Сен оларнынъ айткъанларына къулакъ 
асма, Алиме, - деди. 

Бала пек ничар ве хастаджан олып осьти. Бир кунь къурсачыгъы 
агъыра, бутюн гедже къыямет къопарып агълай. Экинджи куню 
сыджагъы котериле, аш ашамай, йиберилип къала. Оны оксюрик тута. 
Чырайчыгъы къачыкъ. Экимге чапалар, гемоглобини эксик. Я да акъ 
джигерлери сувукълангъан. Ана ичюн не къадар буюк яныкъ, къасевет! 
Бойле вакъытта деръал ашагъы мааллеге адам йибериле, къайнана- 
къайнатасынынъ аджеле кельмелери риджа олуна. Санки аджеле 
ярдым машинасы... чокъкъа бармай, къартлар линейканен келип 
чыкъалар. 

Къартбаба, теджрибели бала экими киби, торунына дикъкъатнен 
бакъа, баланынъ аркъасына башыны къоя, динълей. Баланынъ 
сувукълангъаныны анълай. Чюнки аз-бучукъ табипликтен чакъа. 
Деръал чешит отлар къайнатылып, балагъа ичириле, кокюсчигине 
къуйрукъ ягъы сюртюле. Бутюн бу ишлер япылгъан сонъ, ана хусусында 
лаф ола. 

- Эв ишлеринен огърашып, баланы бакъмагъансынъ, келин! - дей. 

Бунынънен о, озюнинъ кедерини эксильтмеге тырыша. «Онда 
джиддий шей ёкъ, бир-эки кунь ичинде тюзелип кетер», - демек, 
озюнинъ юрегини котермек истей. 

Буюкана, бала раатсызланып агълап башлагъанда, башкъа ёл 
тута. Онынъ башы уджуна отурып, назар дуасы окъуп башлай. Бираз 
вакъыт кече, торун ёерулып, юкълап къала. Буюкана юректен къувана. 

- Балагъа назар тийген. Пек чекишкен. Мен окъугъан сонъ, 
козюне ярыкъ кирди, юкълап къалды. Сен, келин, баланы олур-олмаз 
адамларгъа косьтере берме, - дей. 

Бала бедендже пек зайыф оссе де, пек чая олып, бармагъан, 
сокъулмагъан ери къалмай эди. Мектепте, даа ашагъы сыныфларда 

окъугъанда, окъув китаплары арасында дюнья боюнджа сеяатчылар, я 
да дженклерде буюк джесюрликлер косьтерген сераскерлер акъкъында 
икяе этиджи китаплар пейда олып башладылар. Наполеон озь 
аскерлеринен Альп дагъларындан насыл кечкен, биринджи дарбени 
къайда алгъан? Магелланнынъ ер курреси этрафындаки сейяатында 
насыл къабилелер ольдюрген? 

Озьлерининъ къасабалары Байдар акъкъында да онынъ озь 
меракълы делиллери бар. Байдар нени анълата? О, къайдан кельме ад? 
Бойле суаль, эльбет, эр бир байдарлыны меракъландыра. Джафернинъ 
достлары, сыныфдашлары бутюн варлыкъларынен къулакъкъа чевириле 
ве онынъ субетлерини динълей эдилер. 

Джафер исе насылдыр бир китапта окъугъанларыны 
динълейиджилерге буюк усталыкънен икяе эте тургъан. 

Яни мында бир къач асырлар эвельси Алтын Ордуда Байдар адлы 
бир сераскер олгъан. О, гъает джесюр ве акъыллы эмиш. Достлары, 
зенаатдашлары бу сераскерни пек севе ве сая экенлер. Юрюшлернинъ 
биринде о, Къара денъизнен туташ ве юксек дагълар иле сарылы, 
ешилликлер ичине комюльген бир диярда булуна. Бу диярнынъ чешит 
мейвагъа зенгин дагъларында кезине, чокъракъларынынъ бал-шербет 
сувуны къана-къана иче. Бу дияргъа сыкъ-сыкъ кельмеге тырыша. Буны 
дуйгъан достлары шу ерге озь достларынынъ адыны къоялар. Байдар!.. 

Бир кунь Джафер мектептен кельгенде, анасы эвде бетини-козюни 
къапаткъан, ята эди. Бала ананы бу алында корип, къасеветке далды. 

– Ана, сизге не олды? - деп сорады. 

- Тишим агъыра, огълум, - деп джевап берди ана, зорнен 
агъызыны ачып. - Ашынъ анда. Ал, аша! - Ана инъильтинен башыны 
кене ястыкъкъа быракъты. 

Джафер къапудан ель киби чыкъып кеткенини ана дуймады. Ерге 
къаранлыкъ тюшкенде, пек ёргъун алда къайтып кельди. Алименинъ 
алсыз экенини эшитип кельген къартбаба иле буюкана хастаны биле 
унутып, Джафер эвде олмагъаны ичюн, раатсызландылар. Бала 
къапудан киргенинен, экиси де еринден турды. 

- Къайда эдинъ, огълум? - дедилер. 

Джафер оларгъа джевап бермеди, шимди корерсинъиз, деген 
киби, элиндеки торбачыкъны ачты. Андан бир топ от алды. Оларны 
ювып, анасына берди. 

- Буларны чайнанъыз, ана, тишинъизнинъ агърысы деръал 
токътар! - деди. 

Ана меселени тез анълады. «Бала буны къайсыдыр китапта 
окъугъандыр», - деп тюшюнди. 

- Я, агъызымны ачып оламайым да, огълум! 

- Азачыкъ ачып, эки отчыкъ чайнасанъыз етер, - деди Джафер. 

Анасынынъ башы уджунда тиз чёкти. Ялварды. 

- Африкада бир къабиле бар, онынъ адамлары ич бир вакъыт тиш 
чыкъартмайлар. Тишлери агъырса, дагъдан тиш агърысыны 
къалдырыджы кокат къыдырып тапып ве онынъ эки-учь данесини 
чайнай, ерге тюкюрелер, агъры токътай. Китапта шу отнынъ ресимини 
корьген эдим. 


- Эй, Яраббим! - дие ах чекти ана. - Бабасынынъ достлары 
айткъаны киби, къалпакъ ичинде оськен Джафер, бакъ, энди йигит 
олды. Акъярны къорчаламагъа кете... 

Онынъ ирадеси кучьлю. Асылында озю даа осьмюр... бу ишке 
рухан азыр. Бедендже исе о къадар дегиль. Бою бар, амма азачыкъ ель 
уфюрсе, майыша биле. О, яш фидан киби. Лякин бир де-бир иш япмакъ 
керек олгъанда, инсанларда даима биринджиси устюн чыкъа. 

Ёллар бошап къалды. Анда-мында, эки-учь къартларны ве 
къартийлерни, я да сакъат-сокъурны эсапкъа алмагъанда, койде эркек 
заты ёкъ, демек мумкюн. Тарлалардаки бутюн агъыр ишлер 
къадынларнынъ къолунда къалды. Алиме, яш баласы олгъанына 
бакъмадан, колхознынъ бостанындаки ишлерге къатнап башлады. 
Лякин анда инсан киби чалышмакънынъ чареси ёкъ. Душман 
учакълары куньдюзлери козь ачтырмайлар. Озь юклерини расткельген 
ерде, ёллар боюнда ташлап кетелер. 

Бу гедже шаматалы ве дешетли олды. Гудюрди ве 
силькинтилерден Серверчик биле бир къач дефа абдырап уянды. 
Балаларнынъ эписи озь тёшеклеринден, одаларындан чыкъып, ананынъ 
янына чонъкъайып, юкъусырап отурдылар. 

- Алманлар Акъяргъа узакъ урар топлар аталар, - деди Энвер, 
чокъ бильген къарт аскер киби. 

Ана онъа козьлерининъ къыясындан бакъты. Догъру айтасынъ, 
деген киби башыны саллады. Бу арада дешетли бир шей патлады. Ана 
Серверчикнен Алиеге япышты. 

- Ана, мындан кетейик, олар бизни ольдюрирлер! - деп 
агъламсырады Кемал. 

Балалар шашмалап, къапугъа таба чаптылар. Тышта шувулты 
ЧЫКЪТЫ. 

- Ерге, диварлар тюбюне ятынъыз! - деп къычырды ана бир 
джаннен. 

Балалар ерге пыстылар. 

Пенджереден ичери, деми бутюн къоранта отургъан кроватнынъ 
устюне агъыр бир шей келип тюшти. Ода ичине инсаннынъ нефесини 
тутыджы къокъу даркъады. Бутюн варлыкъ къаранлыкъ ичине комюлип, 
сусып къалды. Эппи вакъыткъадже кимсе сесини чыкъармады. Атта 
копеклер, мышыкълар сустылар. 

Олар экинджи патлавны беклемекте эдилер. Экинджиси олмады. 

Оданынъ ичини танъ ярыгъы айдынлатты. Энвер яваштан еринден 
турды. Къоркъа-къоркъа пенджереге бакъты. Анда балабан бир тешик 
корьди. Тааджипленди. Кроватькъа якъынлашмакъ истеди. «Я, барып, 
бомба олса, патласа?» - деп тюшюнди, къоркъты. Джеваир еринден 
турды, кроватнынъ янына барды. Анда балабан, чёкюрли бир ерден 
къопарылып алынгъан киби, къыйышлы-майышлы маден кесеги 
ятмакъта. Тёшекни ве кроватнынъ теллерини къопарып, табангъа 
тюшкен, агъыр ве чёкюрли олса да, эвнинъ тёшемесини тешип 
оламагъан. 

Эртеси куню сабадан койнинъ эалиси азачыкъ аман алгъан киби 
олды. Лякин уйледен сонъра вазиет кене феналашты. Акъяргъа кеткен 
ве андан къайткъан учакъларнынъ сайысы эп артты. Анда токътамадан 
атылгъан топлар бомбардымангъа чокъ имкян бермедилер. Шунынъ 
ичюн кеткенлер де, къайтаяткъанлар да къасаба устюнде долана 
бердилер. Озь юклерини мында бошатмагъа тырыштылар. Эвлер 

таштан дегиль, демирден олсалар биле, чыдап оламадылар. Бир Байдар 
дегиль де, онынъ этрафындаки Сахтик, Коленда, Узунджы, Саватка, 
Уркуста койлери къара думан ичинде къалдылар. Алиме балаларынен 
чапып барып къайтты, Абибулла агъанынъ ертёпесине сокъулды. Олар 
анда кирер-кирмез, бир учакъ титис-титис окюрди, озюни баш-ашагъы 
йиберди шувулты къопты. Ичериден балаларнынъ агълавы, 
къадынларнынъ тиллери курьмекленип дуа окъугъанлары эшитильди. 
Окопнынъ агъызында бир къадын къычырды, вайвалады. Онъа эркек 
кишининъ сеси къошулды: 

- Акъыз, Ашиме, ер астындан чыкъып келесинъми, не? Устюнъ- 
башынъ топракъ... 

- Абибулла агъачыгъым, бомба устюмизге тюшти. 
Балачыкъларымнен онынъ тюбюнден зорнен чыкъып къачтыкъ. 

- Сен шаштынъмы? Бомба тюбюнден адам насыл къачып къуртула 
биле? 

- Къачтыкъ, Абибулла агъачыгъым, къачтыкъ! 

Эки дакъкъа кечер-кечмез, балаларнынъ чивильдешкени 
эшитильди. Агъламакъ деген шей акъылларына биле кельмей. Алты-еди 
бала, кимсеге къулакъ асмай, ертёпеге кирмеге тырышалар. Бу 
вакъытта эджель ягъдыргъан учакълар эп койлер устюнде доланмакъта 
эдилер. Бираздан сонъ шамата ятышты. Тыштан Абибулла агъанынъ 
сеси эшитильди. 

- Къомшу, сагъ-селяметсинъизми? Балалар?.. 

- Шукюр, Абибулла агъа, шукюр! Лякин таш топракъ тюбюнде 
къалдыкъ. 

Яваш-яваш къадынлар ве балабанджа балалар тышкъа чыкъа 
башладылар. Кичкенелернинъ эписи къаранлыкъ ертёпенинъ тёрине 
кечирильдилер. 

Сокъакъ акъикъатен, ташнен ве топракънен орьтюльген эди. 
Джеваирнен Энвер умютсизден душман учагъы келебиледжегинден 
къоркъсалар да, Ашиме аптенинъ ертёпеси бетке чапып кеттилер. 
Бомбадан асыл олгъан чукъуруны корип, экиси де шашып къалдылар. 
О, балабан бир эв колеминде кениш ве терен эди. Ертёпенинъ устюне 
олмаса да, янына тюшкен. Онынъ агъачлары серник чёплери киби 
парчаланып, дагъылып кеткенлер. Ичиндеки адамларнынъ сагъ 
къалгъанына экисининъ де инанаджагъы кельмеди. Олар, акъикъатен, 
ольмедилер. 

Энвер чукъурнынъ ичини дикъкъатнен козьден кечирген сонъ, 
назарыны татасына чевирди. 

- Онынъ ели ертёпенинъ дамыны бутюн алында къопарып алып, 
кенаргъа аткъан. Балаларнынъ устюне таш-топракъ ягъгъан амма, 
агъач-магъач тюшмеген. Коресинъми олар къайда яталар? - деди, буюк 
адамларгъа аит тавурнен. Джеваир бир шей айтмады, омузларыны 
КЪЫСТЫ. 

Лякин шу куню койде бир къач аскер ве бир къадын ольди. Бомба 
парчасы... Бомба Усеин деген адамнынъ аягъыны къопарып кеткен. 

Балалар эки кунь къаранлыкъ ичинде, бурунларыны дым 
диварларгъа тиреп отурдылар. Ач олгъанда, буюкчелери эвден чапып 
барып кетирген отьмекни кемирдилер, сув ичтилер. 

Учюнджи куню акъшам устю бутюн халкъ койни терк этмеге 
меджбур олды. Алман учакълары бир тамам чылдырдылар. Ана-баба 
куню къопты. Эр кес дагъгъа къачмакъта. Ананынъ къучагъында 

Сервер, Джеваирнен Энвернинъ аркъаларында богъчалар. 
Кичкенелерни чапмагъа меджбур этип, эп зыкъарлайлар. Дагъгъа 
якъынлашып, байырларгъа тырышмакъ керек олгъанда, Алие сюрюнип 
йыкъылды. Анасы токътап, оны аркъасына аладжакъ олды, лякин бу 
вакъытта арттан етип кельген Энвер богъчаны кенаргъа фырлатты. Бир 
тамам ёрулгъан, тиз къапакълары сыдырылгъан ве къанагъан Алиени 
аркъасына сыкъынды. 

Сызгъырып, ялкъылдап тюшкен бомбалардан ташы-топрагъы 
инълемекте олгъан азиз койлерини артта къалдырып, эп огге 
ынтылдылар. Алиенинъ эвеля чораплары, сонъра аякъкъаплары тайып 
тюштилер. Аякълары ушюген сонъ, шыншыкълады. Онъа къулакъ 
аскъан адам олмады. Эр кес огге чапты. Энвернинъ адымлары эп 
агъырлашып башлады. Тосат-тосат токътап, силькинип ала, ашагъы 
тайып кеткен къардашыны котере, кене чапа. Ярым саат даа юрген 
сонъ, къадын ве балалар токъталып башладылар. Энвер де тизлерден 
кесильди. Азачыкъ огде кетеяткъан Джеваир ерге чёкюп къалды. Кемал 
анасынынъ этегинден тутты. Лякин энди оларда юрмек дегиль, аякъ 
устюнде турмагъа меджал къалмады. Энвер йыкъылмамакъ ичюн, 
Алиени яваштан ерге тюшюрди. Сыкъ-сыкъ нефес аларакъ, ялпакъ таш 
устюне отурды. Беш-алты къадын ве балалар оларнынъ янындан 
дертаякълап зорнен кечтилер. 

Бирден-бир эркек олгъаны ичюн, къорантасынен берабер эр 
кестен артта къалып келеяткъан Абибулла агъа да оларнынъ янындан 
кечип кетип оламады, аркъасындаки богъчаны пат этип, ерге ташлады. 
Устюне отурды. Джеплерини къармалап, тютюн чыкъарып, сигар 
якъты. Козьлерини къыса берип, энди баягъы артта ве ашагъыда 
къалгъан Байдар ве онынъ этрафындаки койлер бетке бакъты. Олар 
атеш-алев ичинде корюнди. Узакътан патлавлар ве гудюрдевлер 
эшитиле. Дерсинъ, бутюн дюнья яна. «Бу гедже Байдарава вадисиндеки 
койлер кульге чевиреледжек. Бала-чагъа ач-чыплакъ, ёллар ичинде 
къаладжакълар. Ашагъы маалленинъ эалиси не япты экен?» - деп 
тюшюнди Абибулла агъа. Теренден нефес алгъанда, сол якъында 
къабургъасы пек агъырды. 

- Джемаат, айды, турынъыз! Къызгъын олгъанда, дагъгъа барып 
етейик. Чокъу кетти, азы къалды, - деди. 

Эр кес, бутюн кучюни топлап, кене огге ынтылды, лякин оларгъа 
энди юрмек къыйын эди. Къаранлыкъ тюшкенде, олар къобаны 
анъдыргъан къаялар арасына келип кирдилер. Анда-мында отургъан 
ерлеринде тынып къалгъан бала-чагъа ве къадынлар саба эрте турып, 
этрафкъа козь ташладылар. Чевре-четте сюкюнетлик укюм сюрмекте. 
Юксек къаялар, дерсинъ, терен юкъудалар. Эр бир къая багърында гуя 
тылсымлы бир сыр сакълы. Дагъ ве бу тылсымлы къаялар девлер 
улькесини анъдыралар. Инсаннынъ юрегинде насылдыр бир къоркъу 
уянта. Мында масаллардаки, эфсанелердеки адамлар яшай билелер. Я, 
къадынлар, бала-чагъа къайда бараджакълар? Анда бутюн дюнья яна, 
атеш-алев ичинде. Не десенъ де, мында джан алмагъа ашыкъкъан киби, 
вайылды-выйылдынен келеяткъан душман учакълары корюнмейлер. 
Янынъда снаряд, бомба патламай... 

Буюклер богъчаларны ве торбаларны къарыштырып, ашамагъа 
отьмек ве бир шейлер такъыштырдылар. Такъыштырылгъан бу 
ашайтнен бир кунь яшамакъ мумкюн. Сонъ не япаджакълар? 

Къадынлар топланып, Абибулла агъанен акъыл танышмакъ 
истедилер. Ельаякъ балалар о якъкъа-бу якъкъа чапкъалаштылар. 
Къаялар арасында ёкъ олып кеттилер. Оларнынъ арасында Энвер де бар 
эди. Джеваир бир якъкъа кетмеди. Къардашлары ве анасынынъ янында 
булунмакъ истеди. Эндиден сонъ не япмакъ керек олгъаны акъкъында 
тюшюнди. 

Гедже салкъын олды. Тюблерине тёшемеге, устьлерине орьтмеге 
бир шей ёкъ. Тюневин пек ёргъун олгъанлары алда осал юкъладылар, 
сувукъ олды. Бутюн гедже джюнджип, къалтырап отурдылар. Атеш 
якъып, къызынмакъ мумкюн эди. Орманда къуру агъач чокъ, амма 
кимдир: «Атеш якъмакъ мумкюн дегиль! - деди. - Учакълар атешни 
корип, мында да келирлер. Сонъ беляны корь! Дагънынъ ташыны- 
топрагъыны кокке савурырлар». 

Уйледен сонъ балалар къоюнларына ахлап, аджджы алма, 
къызылчыкъ толдурып кетирдилер. 

- Дагънынъ юкъарысында орманда булар истегенинъ къадар, - деп 
къычырыштылар, бири-бирининъ лафыны кестилер. 

Энвер де майкасынынъ тюбюни йипнен багълап, торба этти. 
Баягъы шей кетирди. Кемалнен Серверчик севине-севине къызылчыкъ 
ашадылар. Алие чевирилип биле бакъмады. Энвер инжирленген 
ахлаплардан сайлап онъа узатты, алмады, башыны терс чевирди. 
Агъасы, себебини бильмей, Джеваирге бакъты: 

- Тийме, Энвер, о хасталанды, сыджагъы бар, - деди. 

Анасы исе: 

- Манъа айтмай, бир якъкъа кетме, огълум, - деди кедерли сеснен. 
- Мында, дагъ ичинде, чапкъалап юрмек мумкюн дегиль. 

Абибулла агъанынъ айткъанына коре, мында олар, ич олмадым, 
учь-дёрт кунь даянмакъ кереклер. Лякин насыл этип, Алла бильсин! 

Дагъда саба Алименинъ къулакъларына таныш сес кельди. Озь 
къулакъларына инанмайып, янында, таш устюне башыны къоюп яткъан 
Джеваирге бакъты. О, бирден еринден сычрап турды, къаршыдаки 
кирерли-чыкъарлы къаягъа тырмашты, огге дикъкъатнен бакъты. 
Къаянынъ устюнден абул-къубул тюшти, къартлар тарафкъа чапып 
кетти. 

- Ана, къартбабам кельген, Абибулла эмджемнен лаф этип 
туралар. Сыгъырымызны да кетирген, - деди. Алименинъ бу титис дагъ 
ичинде таныш ве догъмуш сес, мучесиндеки эзикликке бакъмай, оны 
бирден турсатты. Омузлары устюндеки къыйыгъыны башына 
багъламагъа биле сабыры етмеди, къаялар арасындан эки эркек яваш- 
яваш лакъырды этип тургъан тарафкъа ашыкъты. Оларгъа 
якъынлагъанда, къайнатасынынъ сёзлерини ачыкъ-айдын эшитти. 

- Бир шей бильмеген бала-чагъа дагъгъа дегиль де, чыплакъ 
къыргъа чыкъкъан, инсаннынъ белинден биле кельмеген чукъур ичине 
толушкъанлар, о якъкъа-бу якъкъа чапкъалашкъанлар. Душман 
учакълары оларны къуршунгъа туткъанлар. 

Абибулла агъа элиндеки сигарыны таш устюне басып сёндюрди. 

- Ольгенлер олдымы? - деп сорады. 

Онынъ субетдеши, эльбет, деген манада башыны саллады. 

- Тюневин Сеит-Асаннынъ къучакъ баласынен къарысыны ве учь 
баланы даа топракъкъа теслим эттик. 

Алименинъ козьлери огюнде узунджа бойлу, сия сачлы, яш 
къадынчыкъ пейда олды. Учь кунь эвельси совхоз бостанында экиси ян- 
янаша помидор джыйгъан эдилер. Учакъ сеси эшитильсе, бирден 
козьлери тёгереклене ве: 

- Алиме, аптечигим, яш баламны къарт адамгъа - къайнанама 
быракъып кельдим. Бу имансызлар бомбалап башласа, о къайда 
къачар? Эвге къайтмасам, олмайджакъ, - деп, уйледен сонъра эвине 
къайтып кеткен эди. Энди озю де ёкъ, баласы да. Къоджасы Сеит-Асан 
исе дженкте... 

Къарт, келинини корьгенинен, яваштан еринден турды, селямыны 
алды: 

- Сагъ-селямет олгъанынъызны Абибулла агъанъдан эшиттим. 
Азчыкъ озюме кельдим. Сонъ, балаларнынъ сагълыгъы яхшымы? 

- Шукюр, - деди Алиме. - Анам эвде бир озю къалдымы? 

Къарт онынъ сёзюни тасдикълап, башыны саллады. 

- Мен сизге сыгъырны да кетирдим. Балаларгъа ичмек ичюн сют 
олур. - Кенарда кевшенип тургъан сыгъыргъа ишарет этти. 

- Сагъ олунъыз, баба! 

Къарт артына чевирильди, озюден азачыкъ четте тургъан балабан 
богъчаны косьтерди. 

- Бир ёргъаннен одеял кетирдим. Шимдилик олуп турар. 

Башындаки чал къалпагъыны манълайы устюне бастырды. Башы 
агъыргъанда, ойле япа тургъан. Даима маналы бакъкъан, шенъ сия 
козьлери сёнюккен. Мучеси чёкюк. Аякъ устюнде турып, талса керек, 
яваштан кенарда йыкъылып яткъан къуру терек узерине отурды. «Узун 
бойлу, эндамлы бу адам эки-учь кунь ичинде не къадар денъишкен, 
Ярабби!» - деп тюшюнди Алиме. 

Не япмакъны бильмей, о якъкъа-бу якъкъа бакъынды. Эвде 
къайнатасы кельгенинен, деръал къаве пишире тургъан. Мында, дагъ 
ичинде не япарсынъ? Къаве дегиль, къайнагъан сув биле ёкъ. Къарт, 
келиннинъ раатсызлангъаныны дуйгъан киби, джебинден пускюлли 
тютюн кисесини чыкъарды. Индже ве узун пармакъларынен сигар 
ясады. Сонъра кисени Абибулла агъагъа узатты. 

Къаяларнынъ артындан балаларнынъ богъукъ-богъукъ 
оксюргенлери эшитильди. 

Алиме деми озю кельген тарафкъа козь этти. Къайнатасына, 
манъа балаларнынъ янына бармакъ керек, деген киби бакъты. 

Абибулла агъа сигарыны усть-устюне чекти, этрафыны думан 
басты. 

- Балаларнынъ чокъусы оксюрип башладылар, мында чокъ 
отурмакъ мумкюн олмайджакъ, гъалиба, - деди Абибулла агъа, озю де 
оксюрди. 

Къарт нелердир тюшюнген киби, сусып отурды. Сонъра турды: 

- Балаларны барып бакъайым, - деди. 

Къартбаба къаялар арасында, къоба киби сюкют ерде, пичен 
устюнде яткъан, гъает ёргъун корюнген торунларына кедерли алда 
бакъты. Алиенинь башы Джеваирнинъ тизлери устюнде. О, 
къартбабасыны корьди, амма еринден турып оламагъаны ичюн, 
раатсызланды, къардашыны кенаргъа яткъызып, тураджакъ олып 
ыдырынды. Къартбаба элинен онъа еринъден, къыбырдама, деген киби 

ишарет этти. Эгилип, элини баланынъ манълайы узерине къойды. Бир 
шей айтмады. Энвернен Кемал тизлерини бурунларына тиреген алда, 
юкъламакъта эдилер. Серверчикни анасы озюнинъ жекетине саргъан, 
юкъусы ичинде о тосат-тосат оксюре. 

Алие, вазиети яхшы олмаса да, еринден турды, барып 
къартбабасынынъ къучагъына отурды. 

- Къартбаба, эвимизге къайтайыкъ, мында ярамай, сувукъ, - деди 
ялварыджы сеснен, сонъра богъукъ-богъукь оксюрди, созакълап 
агълады. 

- Алиме, сыгъырны сагъ, балам, анда кичкене къопкъачыкъ да 
бар, – деди къартбаба. 

Алиме балабан, чубар сыгъырнынъ янына баргъанда, о, саибини 
сагъынгъан киби, боюныны узатты, саибесининъ эллерини къокълады, 
сагъмакъ къолай олсун деген киби, огге таба созулды. Алиме онынъ 
боюныны сыйпады, сагъып башлады. Сонъра огюне бираз пичен 
ташлады. Къопкъаны алып, балаларынынъ янына барды. 

- Сыгъырны сагъдыкъ амма, булар чий сют ичмейлер де, баба, - 
деди Алиме. 

Алиенен Сервер энди къартбаба кетирген ёргъан астында 
ятмакъта эдилер. 

- Куньдюз уфакъ атеш якъмакъ мумкюн, - деди къарт, барып 
къуру чалы-чырпы топлап кетирди. Ташлардан оджакъ япты. Кучюк 
атеш якъты. Сютни пиширди. 

Эки кунь девамында сыджакъ аш корьмеген балалар саба 
салкъынында бувланып тургъан сютни буюк иштианен ичтилер. 

Сёнюккен атеш башында Абибулланен лаф этип отургъан къарт 
юксек манълайы астындан балаларгъа козетти. 

- Мында отурмакъ хафлы. Лякин Акъяр атеш ичинде. Душман 
учакълары койлер устюнде леш къыдыргъан къузгъунлар киби, 
чевирилелер. Тюневин акъшам тютюн аранларыны бомбалап якътылар. 

Абибулланынъ козьлери огюнде кениш ве юксек аранлар ичинде 
сыра-сыра асылы сырыкълар, оларгъа тизювли, алтын киби сары, тютюн 
япракълары пейда олдылар. «Бу кой эалисининъ эмеги. Оларны 
сачмакъ, осьтюрмек, къырмакъ, бу алына кетирмек ичюн, койнинъ 
бала-чагъасы гедже-куньдюз чалышты. Бир фашист езити оны беш-он 
дакъкъа ичинде якъты-йыкъты кетти», - деп тюшюнди Абибулла. 

Онынъ къабургъасынынъ тюбюндеки эски ярасына пычакъ 
санчылгъан киби олды. Тишлерини сыкъты. Сусып къалды. 

Къарт индемеди. Элиндеки чубукънен сёне башлагъан атешнинъ 
кулюни къарыштырды. 

Лякин Алименинъ гонъюлинде бир теселли пейда олды. 
Къайнатасы кельди. О, илле бир шейлер тюшюнип тапар. О, ойле инсан. 

Балалар янында отурып, оларгъа бакъып тургъан Алиме 
къайнатасынынъ къырджыман вакътыны хатырлады. Козьлери огюнде 
дюльбер эндамлы, сия сачлы, дерманлы, тедбиркяр, озюни даима 
джиддий туткъан, эр насыл агъыр вазиеттен къолай чыкъа бильген 
адам пейда олды. 

Лякин бу джиддиет онъа адамларнен саде, хош муамеледе 
булунмагъа кедер этмей эди. Чокъ шей корип кечиргени алда, табиаты 
даима тегиз тура. Лаф этмеге севе, эм онъа пек уста, амма 
башкъаларны динълемеге де биле, озю талапкяр. Шунынъ ичюн 
койдешлери оны севе-саялар. 

О, бош вакъыт кечирмеге севмей. Къавеханелерде сийрек булуна, 
анда саатлернен лаф этип турмай, танъ ярыгъындан акъшам 
къаранлыгъына къадар багъчада булуна, мейва тереклерини пытай, 
чубукъ ашлай. Парель чайырынынъ янындаки багъчада вишне терегине 
кираз ашлады, онъа «вишне-кираз» адыны берди. Эрикке къайсы... 

Алиме бу къорантагъа келин олып тюшкенде, къайнатасы бойле 
адам эди. 

Акъранлары онъа Тедбиркяр Асан, дей эдилер. Бунынъ себебини 
Алиме сонъундан эшиткен эди. Асылында исе бу инсаннынъ кечкен аят 
ёлу гъает меракълыдыр. 

Асан Ялта янында дагъ джапындаки бир койчикте догъды. Бабасы 
зенгин бир адам олгъаны ичюн, онынъ балалыгъы къырларда, кениш 
мейданлы тарлаларда, ат ве линейка устюнде кечкендир. О, чокъ 
вакъыт бабасынынъ элинде чалышкъан ыргъатлар, чобанлар киби адий 
халкъ арасында булуна, озюнинъ акъсуеклер тавабасындан, зенгин 
баласы олгъаныны ич бир арекетинде дуйдырмай, чюнки буны озю де 
ис этмей эди. 

О, та балалыкътан къуветли, ирадели олып, бираз да инат, озь 
дегенинден къайтмагъан бир бала эди. Башлангъыч тасильни 
озьлерининъ кой мектебинден алды. Къомшу койлердеки рус ве урум 
балалары иле ойнагъаны ичюн, бу тиллерни мукеммель огренди. Лякин 
окъувыны сонъунадже девам этип оламады, Къырымнынъ бутюн 
кошелеринде олгъаны киби, оларнынъ да кой мектеплери рус 
мемурлары тарафындан къапатылды. Чокътан-чокъ къырымтатар 
балалары киби, о да озь коюнде окъувдан махрум олды. Сонъра 
Акъмесджитте рус миссионерлери тарафындан ачылгъан еди йыллыкъ 
татар оджалар мектебинде окъуды. Багъчасарайдаки къырымтатар 
зиялылары озегини тешкиль эткен «фармазонлар» (руханийлер 
прогрессив татар генчлерине ойле дей эдилер) - франкмасонлар адына 
сиясий тегерек азаларынен таныш олды. 

Тегерек азаларынынъ макъсадларыны огренди. Олар 
къырымтатар эмекдар кутьлесини базы кутюр мырзаларнынъ, чар 
полисменлерининь ве мешурларынынъ зулумындан къуртармакъ, 
къадын-къызларны эсирлик алындан азат этмек, генчликни Авропа 
рухлы мектеплерде окъутмакъ киби гъаени илери сюре эдилер. Бу 
гъаелер руханийлернинъ кейфлерини бозды. Амма бу чокъкъа бармады. 
Чюнки бу генчлер сиясеттен зайыф эдилер. 

Олар, кениш кутьле арасында гъайретнен иш алып барып 
оламадылар. Энъ эсасы, тешкилят азаларынынъ белли бир икътисадий 
программасы ёкъ эди. Асаннынъ багъы олардан узюльди. 

О, граф Мордвиновнынъ вакъуфында эсапчы олып чалышты. Анда 
татарларнен Украинадан Къырымгъа ыргъат олып кельген 
инсанларнен достлашты. Акъаретленген, ашалангъан адамларнынъ 
шикяетлерини динълей, оларнынъ адындан керекли идарелерге 
шикяетлер яза эди. 

Бинъ докъуз юз беш сенеси Русие ишчи ве койлюлери чар 
Русиесине къаршы къозгъалгъанда, Асан Акъмесджит ишчилерининъ 
бир сыра митинглеринде, нумайышларында иштирак этти. 

Империалист дженки урушларында булунды. Бинъ докъуз юз он 
еди сенесининъ башларына къадар, шу арбий къысымлар эркянында 
булунды. Падиша Николай П тахттан эндирильгенде, аскерлер 
арасында къыямет къопты. Асан аскерлернинъ митинглеринде иштирак 

этти. Ондан сонъ незарет алтына алынды. Бастырыкъкъа къоюлды. 
Андан къачты. Дагъда партизан арекетлеринде булунды. 

Бир дефа врангельджилер тарафындан мобилизленильген 
къырымтатар отряды дженкке йиберильмек ичюн, гемилерге 
юклениледжекте, йигитлер бу эмирнинъ эдасындан ред эттилер. Бу 
исьянны артиллерия саесинде ятыштырырмыз, деген къоркъузувларгъа 
бакъмадан, йигитлер гемиге минмедилер. Топлар атылды, къыямет 
къопты. Врангельджилер оларны гемиге минмеге меджбур эттилер. 
Лякин чокъ кетмедилер. Акъяр якъынында геми эки кунь турды, сонъра 
шу къырымтатар отрядыны таркъатып йибермеге меджбур олдылар. 
Чюнки Асан ве онынъ кибилери бу йигитлер арасында сыкъ-сыкъ 
булуна ве анълатув ишлери алып бара эдилер. 

Куньлернинъ биринде дагъда врангельджилернен партизанлар 
арасында олгъан атышмаларда Асан агъыр яраланды. Янында 
патлагъан граната сагъ аягъынынъ тизинден ашагъысыны яралады, 
кемигини сындырды. Шундан сонъ Асан, арбий хызметке кечмез олып, 
озь эвине къайтарылды. 

Бу джиддий яраланув оны чокъ азаплады. Бир йылдан зияде 
къолтукътаякънен юрди. Ондан сонъра баягъы яхшы олды. Лякин 
сагълыгъы эвельки алына кельмеди. Азачыкъ юрсе, аягъы санчып 
башлай эди. Бунъа бакъмадан, о, джемаат ишлеринде кене фааль 
иштирак этти. 

1917 сенесине кельгенде, сиясет алеминде о энди эр шейни 
анълагъан эди. Чюнки Русиеде олгъан инкъилябий денъишмелер, 
къайнавлар, далгъалар, миллий азатлыкъ арекети... Шу сененинъ баарь 
ве кузь айларында бутюн Къырым бойлап - шеэр ве койлерде 
мусульман иджра комитетлери тешкиль этильди. Демек, Къырым 
мусульман комитети тарафындан бутюн къырымтатар халкъы сиясий 
омюрге джельп олунды. Къырымда Таврия Мусульман диний идареси 
мейдангъа кетирильди. 

Къырым Мусульман Иджра Комитетининъ реиси Челебиджихан 
айны заманда Таврия губерниясынынъ муфтиси оларакъ сайланды. Бу 
денъишмелер 1783 сенесинден Русие укюмранлыгъы алтында 
булунгъан къырымтатарлар ОЗЬ такъдирлерини озьлери 
бельгиледжеклерине тараф атылгъан джиддий адымлар эдилер. 

Бу вакъыт Челебиджихан къырымтатар силялы къуветлерини 
мейдангъа кетирюв меселесини къойды. Бу - Къырым Мусульман 
Иджра Комитетининъ эсас макъсад ве вазифелеринден бири эди. 
Бойлеликле, август айында Къырым атлы полкунынъ эскадронлары 
меркез шеэрге кельди. Оларнынъ эсасында биринджи къырымтатар 
батальоны шекиллендирильди. Умумрусие Муакъат укюмети мезкюр 
къырымтатар батальоныны къануний оларакъ таныды. Лякин асылында 
озь мевкъуйини эльден къачырмамакъны бир заман унутмады. 
Мусульман Иджра комитетининъ арбиет ишлерине даима къаршылыкъ 
косьтерди. 

Оларнынъ ниетлерини анълагъан муфти Русиеде хызмет эткен 
джеми къырымтатар аскерлерининъ Къырымгъа къайтмаларыны 
истеди, оларгъа мураджаатта булунды. Бойлеликле, Къырым 
Мусульман Иджра Комитети озь арбий къысымларына саип олды. 
Лякин дюньяда тертип-низам не экенини бильмеген большевиклер 
бунъа къаршы турдылар. Олар, Русиеде акимиетни эльге алмакъ ичюн, 
мемлекетни къангъа богъмагъа азыр эдилер. Муфти Къырым Иджра 

Комитетининъ арекетлерини бутюн ерлерде миллетнинъ 
тешкилятланмасына, мааллий мусульман комитетлерини, генчлер, 
къадын-къызлар комитетлеринен берабер мусульман арбий 
къысымларыны, аскерий комитетлерни мейдангъа кетирмеге 
догърултты. Бу саада джесаретли адымлар атылды. 

Лякин рус газеталары комитетке къаршы ифтиралар ягъдырып 
башладылар. 

Хусусан, бутюн бир миллетнинъ такъдири ичюн месулиетни озь 
элине алгъан, бир чокъ меселелерни губерния комиссарлыгъы дегиль 
де, Меркезий укюмет севиесинде мустакъиль аль эткен, тыш сиясетни 
озю алып баргъан миллий мустакъиллик огърунда озюни 
къорчаламакъ ичюн, арбий къысымларны мейдангъа кетирип, бутюн 
Къырымны къорчаламагъа тырышкъан векялетли тешкилят олмасы 
оларны эп къутурта эди. 

Ахыр-сонъу, губерния комиссарлыгъы Къырымда ким шорбаджы 
олгъаныны исбат этмек истеди. О, Къырым муфтисини бастырыкъкъа 
КЪОЙДЫ. Бунынънен къырымтатарларны рухтан тюшюрмек, 
къырымтатарлар арасында умютсизлик пейда этмек, халкъ арасында 
фитне къозгъамакъ эди. Лякин иш оларнынъ тюшюнгени киби олып 
чыкъмады. Къырымтатарлар бу теджавускярлыкъны миллий дуйгъугъа 
токъунув, миллий гъурурыны акъаретлев, ашалав деп таныдылар. 
Аксине кучьлю далгъа оларакъ котерильдилер. Бутюн Къырым бойлап 
губерния комиссарлыгъынынъ адына наразылыкъ телеграммалары, 
аджеле мектюплер келип башлады. Чокъ ерлерде къырымтатарлар баш 
котердилер. Муфтини азатлыкъкъа чыкъармагъа тырыштылар. 

Чюнки къырымтатарлар бинъ докъуз он еди сенесининъ 
башындаки киби зайыф дегиль, онынъ сиясий активлиги котерильген 
эди. Бутюн ерлерде олгъаны киби, бу акъсызлыкъкъа къаршы 
Акъярдаки киби, бутюн Байдарава койлерининъ эалиси де сесленди. 
Этрафтаки он пара койнинъ джемааты Байдар къасабасынынъ 
меркезиндеки эки къатлы джами огюне топланды. Эркеклернинъ 
элинде сенек, балта, чапа сапы, бакъла сырыгъы... Эр кес ачув, кин, 
нефрет иле къычыра. Халкъ озь таянчы муфтини азат этмек курешине 
чыкъты. 

Орталыкъ эп къайнады, эп гурюльдеди. Бу вакъиадан, эльбет, Асан 
да четте къалмады. Асылында о, эвде - умумен Байдарда екъ эди. Бу 
алекетни Скеле бетте эшитти. Бир достунынъ атыны алып, Байдаргъа 
ашыкъты. Чал аты копюкке батып, о, джами янына кельгенде, ачув, 
кин, нефрет атеши тамам тавында эди. Эм о, эп котерильмекте, 
этрафкъа яйылмакъта, гурюльдемекте эди. Къадын, бала-чагъа, яш- 
явкъа, эркек - эписи ортада, эписи къычыра. Дерсинъ, бу инсан дерьясы 
бутюн ялыларындан, сынъырларындан ташаджакъ, сельге 
чевириледжек ве бутюн Акъярдан баштакъ, башсыз, анасыны биле 
танымагъан большевиклерни ювып алып кетеджек, Къара денъизге 
богъаджакъ. 

Асан атыны быракъып, деръал джамининъ экинджи къатына 
котерильди. Пенджерелерден бирини артынадже ачты: 

- Джемаат, койдешлер, агъа-къардашлар, аптелер, шимди кечи 
ёкъ беш дакъкъа ичинде, Байдар ичине синъип кетинъиз. Кимсе озь 
коюне къайтмакъны акъылына биле кетирмесин! Байдар халкъы сизинъ 
ичюн озь къапуларыны ачар. Сой-соп, таныш-билишлеринъизнинъ 

эвлерине даркъанъыз. Къапуларынъызны килитленъиз. Кимсе тышта 
къалмасын! - деп къычырды. 

Андан-мындан онъа къаршы кийик-кийик багьырылышувлар олды. 
Лякин Асаннынъ: 

- Давранынъыз! - деп къычыргъан сагълам, гурь сеси туташып 
алевленген халкънынъ устюне сувукъ сув тёккен киби олды. Бу сес 
ялынъыз халкънынъ дегиль де, Байдар дагълары узеринде авеленди, 
сес-седа берди. 

- Токътанъыз, джемаат... О, Асаннынъ сеси... 

- О, Асан айта... Алим бейнинъ огълу Асан... 

- Асанны динълемек керекмиз! 

Джемаат акъикъатен де аз бир вакъыт ичинде, сыджакъта, таш- 
топракъкъа, къумгъа синъген сув киби, эвлерге сокъулды, орталыкътан 
екъ олдылар. 

Арадан чокъ кечмеден Акъяр беттен зынджырдан сыпкъан 
копеклер киби, Байдар къасабасына большевиклернинъ броневиклери 
келип кирдилер. Орталыкъны жангъыр-жунгъыр тутты. Къасаба бойлап 
кеткен тегиз, темиз зифт ёлда, дерсинъ, ана-баба куню къопты. Олар ав, 
къурбан къыдырып, не къадар къутурып чапмасынлар, озь ёлларында 
бир тири джанны-копекни биле расткетирип олмадылар. Токътадылар. 
Броневиклери узерине чыкъып къычырдылар, юмрукъларыны 
салладылар. 

Кой ичинде оларгъа кимсинъ, деген олмады. Олар къомшу 
койлерге кеткен ёлларны да доланып кельдилер. Авлары 
юрюшмегенине пек ачувландылар. Эвлерге бакъты, « +бог+ », 
« +крест+ », деп сёгюндилер. Ерге къаш къаранлыгъы тюшип 
башлагъанда, орталыкътаки титис сукюнет оларны ушкютти. Эр алда, 
къырымтатарлардан къоркъсалар керек, артларына-оглерине бакъмай, 
Акъяр бетке табана къувет бердилер. 

Оларнынъ арекетлерини къоркъу иле перде аралыгъындан сейир 
этип тургъан Байдар «мусафирлери»нинъ эр бири, Асан оларны 
даркъатмагъан олса, бу броневиклер, джами огюнде большевиклернинъ 
баштакълыгъына къаршы баш котерген, къызгъын, ачувлы, туташып 
янгъан, алевленген халкъкъа келип урулув фаджиасыны яхшы тасавур 
ЭТТИ. 

Оларнынъ козьлери огюнде узун бойлу, азачыкъ топаллагъанныны 
эсапкъа алмагъанда, сагълам мучели, сия гурь сачлы, айдын ве маналы, 
атешли бакъышлы Асан бутюн джемаатны олюмден къуртаргъан бир 
къарамангъа чевирильген эди. 


Колхозлаштырув девири Байдарда озюне аит бир ёлнен кечти. Не 
ичюндир балабан бир кой ичинден янъы тешкиль олунгъан колхознынъ 
реиси вазифесине бир ляйыкълы адам тапылмагъан киби, тёпеден 
башкъа адам кетирильди. Лякин байдарлылар оны къабул этмедилер, 
бир куньде къувып йибердилер. Экинджиси де чокъ чалышып оламады. 

Койнинъ халкъы озь башына кене джами бинасынынъ (о энди 
джами дегиль эди) огюнде топланды. Эр кес бир агъыздан реисликке 
Асанны ляйыкъ корьдилер. Лякин арадан кимдир: 

- Онынъ ким олгъаныны унуттынъыз, гъалиба, - деп къычырды. 

- Ёкъ, бизлер, бир шей унутмадыкъ. О, Алим бейнинъ огълу Асан. 
Бир къач кере бастырыкъта да булунды. Зенгин баласы, лякин озю 
бизимки, халкъ ичюн джаныны берген бир инсан. Энъ эсасы, онынъ 

бабадан къалма бутюн малы-мульки: балабан эви, линейкалары, атлары, 
чайырлары диерлик эписи колхозымызынки. Эписини эсап-китап этип, 
янъы тешкиль олунгъан колхозымызгъа берди. О, энди чокътан бизим 
сырамызда, - деди къатий сеснен. 

Койдешлер къычырышты, багъырышты, эр кес онынъ сёзюни 
макъулледи, сайламакъ ичюн эллерини котердилер. Тёпеден кельген 
адам ташкъынгъа къаршы чапмакънынь файдасы олмагъаныны 
анълады. Не япсын, халкъ укюми ойле. 

Янъы реис сайланыр-сайланмаз, халкъ арасындан бир алчакъ 
бойлу, арыкъ къартчыкъ сычрап турды: 

- Сайгъылы реис аркъадаш, бизлер шимдигедже мында 
колхозымызны зенгинлештирмек ичюн, дагъда-орманда тильки авлай 
эдик, энди аюв тутаджакъмызмы? - деп сорады чыйкъылдавукъ, индже 
сесинен. 

Адамлар гурюльдеп кулюштилер. 

- Не ичюн тавшан дегиль де, аюв, Сефля эмдже? - деп къычырды 
кошеден яш киши. 

- Кевдесине коре, аву, - деп къычырды башкъа адам. - Коктен 
йылдыз алмагъа къадирли адамгъа тавшан туттураджанъмы? Онъа аюв 
яхут къаплан ляйыкъ! 

Адамлар кене гурульдештилер. 

Юксек бойлу бир къарт адам еринден турды, чыйкъылдавукъ, 
кичкене койдешининъ омузларындан басып, ерине отуртты. 

- Джемаат, баягъы шенълендик, етер. Бу адамгъа ялынъыз мен 
дегиль, эпимиз ишанамыз. Азбарда баарь. Энди экин меселеси 
акъкъында лаф этейик. Бугуньден сонъра бу адам бизнен, биз исе 
онынънен чалышаджакъ ве яшайджакъмыз. Умумен, къайда бирлик, 
анда тирилик! 

О, райондан кетирильген реисни Асан да яхшы биле эди. Джаиль 
бир киши, Фетта Ислям. Сонъундан бунъа «Тильки» деген лагъап 
къошулды. Фетта Ислям дегиль де, Тильки Ислям. Арыкъ мучели, 
чевик, арекетчен къырджыман эди. О, колхозны ичтимаий тарафтан 
котермекнинъ бойле ёлуны тапты. 

- Аркъадашлар, - деп невбеттеки меджлисте макъсадыны 
анълатмагъа тырышты. - Бир тилькининъ териси къач кумюш, ким 
биле? - деди джиддий черенен. 

Койдешлер бири-бирине бакъыштылар. Реиснинъ не демек 
истегенини анъламадылар. 

- Учь! - деп къычырды бириси. 

- Ёкъ, беш, - деди дигери. 

– Терисине коре, - итираз этти учюнджи койлю. 

- Тильки тилькидир даа, я учь, я да беш... 

Реис ченгесини огге узатты. 

- Айды учь де дегиль, беш де дегиль... Барсын, дёрт кумюш олсун. 
Юз тильки - дерт юз кумюш. Бу аз пара дегиль. Юз тилькини тутмакъ, я 
да атмакъ, джемаат ичюн балабан ишми? Шимди эрте баарь, къайда 
бакъсанъ, тазелик, дюльберлик. Экин муддетини бир афта арткъа 
сюрсек, зан этсем, кок къопып, ерге тюшмез! Бир къач гедже 
юкъламасакъ, ольмемиз. Дейджегим, ярын саба эрте, эр кес идаре 
огюнде топлансын. Ав тюфеклери олгъанлар, алып кельсинлер. 
Олмагъанлар, бирер сопа кетирсинлер. 

Адамлар бири-бирине бакъышты. Реиснинъ не демек истегенини 
анълап оламадылар. Чивильдешювлер, сонъра сабырнынъ тюбю сары 
алтын деп, индемей, реиснинъ сёзюни сонъуна къадар динълемеге 
тырыштылар. 

- Чуку байырнынъ янындан дагъны алкъагъа алырмыз. Алкъаны 
эп тарлаштырыр, терге джылышырмыз, огюмизге эр чыкъкъан 
тилькини атармыз. Бойлеликнен, акъшамгъадже, билесинъизми, не 
къадар тильки топлая билирмиз?! Эм оларны ёллар бою котерип 
юрмемиз. Дёрт-беш адам туткъан тилькилеримизнинъ терилерини шу 
ерде сыдырып алыр. Бу иште бираз чеберлик ве чабиклик керек. Бу 
ишни, ашагъыда мевджут шу адамлар япа билелер: Абляй агъа, Салдат 
Абулла, Ешиль Мамут, Флот Бекир... 

Сес-шамата... Кимлери куле, кимлери тюшюнжеге дала. Лякин 
реиснинъ сёзюне итираз олмай. Бу эм фарз, эм эмир. Оны иджра этмек 
керек, весселям! Девир ойле! 

Яшларгъа эглендже. Танъда олар ёлгъа чыкътылар. Реис де 
эллерини къавуштырып отурмады. Ишке эр кестен эвель тутунды. Буюк 
ишке бельсенген джесюр адамларгъа аш-сув бакъмакъ меселеси 
къадын-къызлагъа авале олунды. Чапраз Билялнынъ къарысы 
Джинголоз Эмне баш ашчы. 

Къадын-къызлар къазан ве савут-сабаларны Дегирмен деренинъ 
кенарындаки тазе отлар устюне ерлештирдилер. Эсас иш даа 
башланмагъаны ичюн, къасаплар оджакъ япып, эки буюк къазанны 
ерлештирдилер. Балабан бир къоюн союлды. Тереклернинъ тазе япракъ 
аткъан далларына тизильген къушлар концертининъ къызгъын 
вакъыты. Ерге аякъ басмагъа къоркъасынъ. Бири-биринден дюльбер 
ачкъан дагъ чечеклери танъ ярыгъы алтында назланаракъ ве 
джильвеленерек, яшлар ве къызларнынъ юрек теллерини чертелер. 
Иигитлер, къызлар, тильки тутмакъ дегиль, чечек джыймакъ, бу 
дюльбер манзара ичинде сефа сюрип, шенъленмек истедилер. 

Къумрал къалпакъларыны козьлеринедже басып кийген 
къырджыманлар эп Чуку байыргъа тараф адымладылар. Сийрек- 
сепелек такъ-тукъ этип атылгъан тюфек сеслери эп дагънынъ 
теренлигине кирди ве узакълашты. 

Уйле авгъанда, эр кес дагъдан ёрулып, бонъайып къайтып кельди. 
Олгъаны-оладажгъы эки къарт тилькинен бир топал кийик домуз 
аткъанлар. Ислям реиснинъ, колхоз икътисадий вазиетини котерюв 
макъсадынен япкъан бу тедбири бунынънен екюнленди. Лякин адына 
такъылгъан Тильки лагъабы омюрлик онынъле къалды. Тильки Ислям! 


Асанны койнинъ халкъы сайлады. Лякин райондан оны тешкерип 
келиджилер эп сыкълаштылар. 

Эм келиджилернинъ арекетлеринде бир худжурлыкъ бар эди. 
Реиснен истексиз лаф этелер. Я да бундан къачыналар. Черелеринде 
сувукълыкъ, киббарлыкъ сезиле. 

Асан исе оларгъа ве оларнынъ мунасебетлерине чокъ къулакъ 
асмай. Эп колхознынъ ишини эйилештирмеге тырыша. Бу ишке, 
фукъареми, зенгинми, ким олгъанындан къатий назар, акъыллы 
инсанларны джельп этмеге тырыша эди. Ишлер яваш-яваш юрюшип 
башлады. Лякин чокъкъа бармай, Асаннынъ эйи бильген 
койдешлерини, кулак оларакъ сюргюн этип башладылар. 

Яры геджеде маса узерине къоюлгъан джедвельни козьден 
кечирир экен, Асаннынъ юреги урувдан токътагъан киби олды: 

- Бу адамлар асылында зенгин дегиллер. Бирер сыгъырлары, ер 
сюрмеге бирер огюзлери... Энъ эсасы, олар колхоз ишине намуснен 
янашалар. 

- Сен бизлерге акъыл огретме, ишке башла! - дедилер онъа. 

Бу вакъиадан чокъ кечмей онынъ озюне уджюм эттилер. Райондан 
кеч кельген эки «мусафир» акъшам иштен сонъ реиске эвге къайтмагъа 
мусааде этмедилер. Идаре къапусыны ичериден килитледи, олардан 
бири, узун бойлу, козлюкли, къыргъый бакъышы олгъаны, маса узерине 
бир табакъ кягъыт быракъты. 

- Мында сизинъ джумертлигинъиз исбат олуна. Яни колхозгъа 
къач ат араба, линейка, чайыр, багъ-багъча бергенинъиз косьтериле... 

Реис онъа, сонъ не олгъан, деген киби бакъты. Асаннынъ озюни 
бойле тынч тутувы оларны ачувландырды. 

- Сиз буларны колхозгъа озюнъизни къуртармакъ ичюн 
бердинъиз... 

- Ёкъ, - деди Асан къатий сеснен. - Койдешлеримнинъ 
яшайышыны эйилештирмек ичюн бердим. Янълыш иш япкъан олсам, 
шимди алып кете билесинъиз, - деди алчакъ сеснен. 

Козьлюкли ачувындан патлаязды. Ода ичинде огге-арткъа юрди: 

- Бу кягъытнен бельки озюнъи къуртарырсынъ, лякин огълунъны 
эписи бир алырмыз. Алим бейнинъ торуны колхозгъа бир шей бермеди, 
- деди хышымлы чере иле. 

Асаннынъ ичине атеш тюшкен киби олды. Череси дивар кесильди. 
Лякин озюни деръал эльге алмагъа тырышты. 

- Алим шимди колхозда дюльгер чалыша. Онда не ат, не араба... 
Мен онъа бир шей бермедим. Ялынъыз дюльгерлик зенааты ве 
кедиклери бар. Эм шу зенаатынен колхозгъа хызмет этмекте. 

Къыргъый бакъышлы киши бу кересинде чул туттыралмады. 
Къапуны урып чыкъып кетмеге меджбур олды. Реис исе ишини девам 
эте берди... 

Шимди лянетли фашистлер темели бойле къоюлгъан Байдарны 
аст-усть этмектелер. Анда къайтмакъ акъкъында тюшюнмек биле 
мумкюн дегиль. Дагъда исе балалар хасталана берелер. 

Алиенинъ арарети бугунь даа зияде котерильди. Къарт не къадар 
раатсызланса да, торунларыны дагъ ичинде бу вазиеттен чыкъарып, 
эвине алып кетип оламады. 

- Айды, келин, раатсызланма! Ананъ къоркъса, къомшугъа кирер. 
Мен мында олмакъ кереким, - деди. 

Алиме чалы-чырпы тутандырып, сют къыздырды, хаста балагъа 
тосат-тосат сув ерине пишкен сют ичирди. Саба эрте къайдадыр гъайып 
олып кеткен беш-алты огълан бала дёрт-беш фурун отьмеги ве бир 
торбачыкъ топач шекер кетирдилер. Аш-сув меселеси бугунь де 
чезильди. Къашкъа сыгъыр оларгъа акъшамлыкъ да бир къопкъа сют 
бере биле. Этрафта отлар тизден. Сыгъырнынъ къурсагъы давул киби. 
Амма о, тосат-тосат башыны котере, бойнуны тёпеге созып: «Му-у...», 
деп къычыра, этрафкъа бакъына, койде къалгъан бузавчыгъыны 
къыдыра. 

Бабасындан гизли койге барып кельген Абибулланынъ буюк огълу, 
лагъабынен айткъанда «узун баджакъ Назим» (чюнки яшына коре, узун 
бойлу, ве штанынынъ балакълары даима къыскъа кельгенинден, 
достлары онъа бойле дей эдилер) эвлеринден ашамагъа бир шейлер ве 
эки ёргъан сыкъынып кельди. 

- Юкъары маалледе кимсе къалмагъан, бутюн эвлер килитли. 
Окоплар да бош, - деди о. - Лякин учакълар эп учалар. Бизим азбаргъа 
да балабан бомба тюшкен. Аранымызнынъ ярысы йыкъылгъан. 

Торунларынынъ янында козьлери юмукъ алда тюшюнип яткъан 
къарт яваштан белини догърултты. Элининъ артынен Алиенинъ 
манълайына токъунды. Сонъра яваштан еринден турды. 

- Келин, мен бир доланып келейим... раатсызланма! - деди къарт. 

Орталыкъкъа къаранлыкъ чекти. Андан-мындан эшитилип тургъан 
сызгъырувлар ве бала сеслери тындылар. Дагънынъ устюнде насылдыр 
ярыкълар ялкъылдап алдылар. Якъында, аланлыкъ ичинде ойнагъан 
балалар чокъкъа бармай, къаялар арасына, аналарына якъынджа 
ерлерге дагъылып кеттилер. Бири-бири артындан чапып кельген Энвер 
иле Кемал къая талдасына чекильдилер. 

- Ана, кене Акъярны бомбалайлар, - дедилер экиси бирден. 

Джеваир къардашыны анасына къалдырып, озю деми балалар 
ойнагъан ерге барды. Динъленди. Сес-солукъ эшитильмей. Энди бу 
шараитке алышкъан сары сыгъыр да сусып тура. Дагъ ичининъ сукют 
ве титис олгъаны юрекке насылдыр агъырлыкъ быракъа. Джеваирден 
азачыкъ авлакъта терек тёпесинден, къанатларыны лапылдатып, бир 
шей учып кетти. Къыз абдырады. О якъкъа-бу якъкъа бакъты. «Барып 
да, шимди тереклер арасындан аюв чыкъып, бизге уджюм этсе», - деп 
тюшюнди. Къоркъты, тез-тез артына къайтмакъ истеди. Чевирилип биле 
етиштиралмады, къаршысында оппадакътан бир къаралты пейда олды. 
Къоркькъанындан Джеваирнинъ къулакълары шувулдады, сачлары тим- 
тик тургъан киби кельди. Тизлери букюлип-букюлип кеттилер. 

– Бу - меним, Джеваир тата, - деген таныш сесни эшитмеген олса, 
не япар эди, Алла бильсин! 

- Энвер, сенинъ башынъ чалышмай, - деди Джеваир, тили 
курьмекленген алда. 

- Мен кельмейджек эдим, анам йиберди. Бар, бакъ, татанъ 
къоркъмасын, деди. 

Къомшу къаялар беттен бала агълавлары эшитильди. Кучюк даире 
ярыкъланды. Сонъра къаранлыкъланды. 

Кокте анда-мында ышыкъсыз йылдызлар корюнелер. Дагъ 
сукюнет ичинде. Авасы сылакъ киби, салкъын. 

Джеваир омузларыны къысты. 

- Бомбаламакъ дегиль, патлатсалар биле, эвимизге къайтмакъ 
истейим, - деди. 

- Анам да истей амма, Назимнинъ айткъаныны эшиткендирсинъ. 
Мааллемизде джан огълу-джан ёкъ экен. Оларнынъ аранларынынъ 
устюне бомба тюшкен. 

- Эвде къалгъан олсакъ, алымыз не олур эди? Тасавур этесинъми? 

- Я, мында, бу кийик дагъ ичинде, чешит айванлар арасында 
яшамакъ хавфсыз беллейсинъми? 

Къаялар арасында бойле де зорнен отургъан Энвернинъ юрегини 
къоркъу басты, лякин татасына дуйдурмакъ истемеди. 

- Мен яныма къалын таякъ алып ятам, - деди Энвер, - санъа 
къоркъмагъа не бар? 

- Вай, аначыгъым! Джын олгъан да, адам чарпа! Алла 
косьтермесин, ойле бир шей олса, таякъ дегиль, озюнъни тапсанъ ал! 

- Э, сен ойле белле, - Энвернинъ джаны агъырды. - Джафер 
агъамнен экимиз бу дагълар ичинде аз юрмедик. Сенинъ неден 
хаберинъ бар! Къышта сыджакъ соба башында отурып, китап окъувдан 
башкъа не билесинъ? Биз агъамнен экимиз даима мында одунгъа келе 
эдик. Къуругъан тереклерни бу байырлардан ашагъы сюйреп тюше, 
сонъра самокат арабасына юклей, дёнюмли дагъ ёлундан эвге тараф 
уча эдик. 

Кузьде ахлап, аджджы алма, ювез, къызылчыкъ джыймагъа 
чыкъкъанда, мында, дагънынъ узакъ теренликлерине келе эдик. Агъам, 
билесинъми, Мамутны не ичюн севмей эди? 

Джеваир омузларыны сыкъты. 

- Былтыр кеч кузьде, гъалиба, тамам бойле вакъытта, саба эрте 
Мамут бизге аякъмашинасынен кельди. Агъамны кенаргъа чагъырып, 
онынъ къулагъына бир шейлер айтты. Учюмиз ёлгъа чыкътыкъ. 
Дегирмен дере копюрине аякъмашинанен кеттик. Сонъра тёпеге джаяв 
котерильдик. Чалылар ичинден кеттик. Анда уйлегедже юрдик. 
Дагънынъ тап тёпесине чыкътыкъ. Къайда айлансакъ, тавшан ве 
сансар... толу! Адамдан къоркъмайлар. Мен тутаджакъ олып 
артларындан чаптым, лякин эки адымдан сонъ - тапсанъ ал! Тавшан 
байырдан ашагъы чапкъанда «тюштим къазангъа, тюштим къазангъа», 
байыргъа къаршы чапкъанда исе «тюкюрдим къазангъа, тюкюрдим 
къазангъа», деп къача экен. 

– Олар сенинъ къазанынъа тюкюрдилерми? 

Энвер бу дефа ачувланмады, кулюмсиреди. 

- Чайнайверме, не ичюн къавгъа эттилер? - деп сорады ондан 
Джеваир. Лякин къая беттен оларны чагъыргъан сес эшитильди. 

- Биз мындамыз, ана! Къартбабамны беклеймиз! - деди Джеваир, 
сонъра Энверге чевирильди. - Айтаджакъсынъмы, ёкъсамы?.. - 
сертейип сорады. 

- Учурым четине кельдик. Балабан ювез терегининъ ярысы 
учурымдан ашагъы саркъкъан. Устю ювез толу, хусусан, учурым 
беттеки даллары агъыр юктен эгилип къалгъанлар. Лякин терекке 
чыкъмакъ дегиль, онъа кенардан бакъмасы къоркъунчлы. Агъам 
терекке джиддийликнен бакъты. Сонъра устюнден быджагъыны ве 
камзолуны чыкъарып, отлар устюне быракъты. Сепетни бойнуна асты. 
«Не бакъып турасынъ, Мамут, - деди къатий сеснен. - Къана, чыкъ!» 

Мамут къыбырдамай, бираз тюшюнип турды, сонъра Джафернинъ 
артындан терекке тырмашты. Бираз котерильген сонъра: «Джафер, мен 
сагъ тарафтаки даллардан джыярым», - деди. Агъам разы олып, 
башыны саллады, чабикликнен сол тарафтаки далгъа авушты. Тюбден 
бакъкъанда, о, учурымдаки альпинистке бенъзеп корюне эди. Юрегим, 
дук-дук урып башлады. Деръал ерге бакътым. Нефес алмагъа къоркъам. 
Терек тёпесиндекилернинъ де сеси чыкъмай. Не къадар вакъыт 
кечкенини бильмейим, бирден агъам: «Энвер!» - деп къычырды. 
Абдырап кеттим. Тёпеге дегиль де, учурымдан ашагъы бакътым. 
«Къайда бакъасынъ? Мен мындам, терек устюндем». 

Терекнинъ эсас къысымына кечкен. Иипке багълы сепетни манъа 
саркъытмакъта. Оны деръал алып, торбагъа бошаттым. Сепет, къуш 

киби, кене тёпеге котерильди. «Сен де береджексинъми? » - деп 
къычырдым Мамуткъа. О, терекнинъ дагъ тарафындаки къалын далгъа 
япышып къалгъан, не сеси чыкъа ве не де къыбырдай. Бизим ири 
торбамыз баягъы котерильди. Агъам исе эп далларнынъ уджларына 
узана бере. Индже ерине баскъан олса керек, пытакъ бирден шарт этти. 
Мен, къоркъкъанымдан, къычырып йибердим. Агъам аман экинджи 
далгъа япышты. Яваштан созулып, анда кечти. Сонъра азачыкъ 
токътады. Майкасынынъ этегинен бетини сюртти. Пытакълар ве 
япракълар арасындан манъа бакъып кулюмсиреди. Бу арада Мамут 
манъа сепетини эндирди. Оны деръал бошатып, артына къайтармакъ 
истедим. 

- Керекмей, Энвер, мен тюшем, - деди о, ёргъун ве хошнутсыз 
алда. Агъам чабик толдургъан сепетни ашагъы саркъыткъан сонъра 
эгилип, терек тюбюнде, адам киби тикленип тургъан чувалгъа бакъты, 
сонъ ерге тюшти. Авасы сыджакъ олмаса да, агъамнынъ бети 
къызаргъан, манълайы терли. Урбаларыны кийгенде, терекке бакъып, 
башыны къакъытты. «Амма да оськен», - деп кульди. Чувалны котерип 
бакъты. Сонъра Мамутнынъ сепетине козь ташлады. «Не ичюн бойле аз 
джыйдынъ», - деди агъам. Мамут чырайыны сытты, индемеди. Агъам 
меним элимдеки толу сепетни алып, онынъ торбасына бошатты. Сонъра 
чувалнынъ агъызыны ачып, экинджи торбагъа бир къысымыны къойды. 
О къадар къыйналып джыйгъан ювезини Мамуткъа бере деп, 
ачувландым мен. Агъама бир шей айтмадым... къоркътым. «Айдынъыз, 
кеттик», - деп, агъам баягъы енгиллешкен чувалны аркъасына урып 
кетеяткъанда, арттан Мамут: «Терекни мен таптым, ювезни сизлер 
алдынъыз!» - деп мыдырданды. Агъам токътады: «Не айтасынъ?» - деп 
сорады Мамуттан. «Терек менимки эди, ювезини сиз менден эки къат 
зияде алдынъыз», - деди, буруны астындан мыдырданды. Агъам онъа 
дикъкъатнен бакъты, сонъра кулюмсиреди. Огге эки адым атты, сонъ 
токътады. Аркъасындаки чувалны ерге къойды: 

- Сенинъки де ойле пек аз дегиль, - деди онъа джиддий суретте. 

- Менимки эм аз, эм де чийдже. Сен энъ пишкен сойларыны 
алдынъ, - деди Мамут, чырайыны сытты, бетини терсине чевирди. 

Агъам чувалдаки ювезлерни бир къалдырмай, Мамутнынъ огюне 
тёкип обалады. Бош чувалны манъа атты. Озю тез-тез кетти. Онынъ 
артындан чапа-чапа, талагъым къатты. Ёлгъа чыкъкъандже, бир сёз 
биле айтмады. Аякъмашинасына минеяткъанда: 

- Алчакъ эриф! - деди ачувланып. - Алчакъ ве къоркъакъ. 

- Агъам пек догъру япкъан, - деди Джеваир. - О кутюкке эп бир 
бир шей анълатып оламаз эди. 

Акъяр бетте яшын яшынлагъан киби олды. Ярыгъы эп артты. Бири 
бу якътан о якъкъа, дигери о якътан бу якъкъа, Кябе ёлу киби узанып, 
бири-бирлеринен хачландылар. Сонъра, нокътачыкъларны анъдыргъан 
ярыкълар бири-биринден узакълаша башладылар. 

- Кене Акъярны бомбалайлар, - деди Энвер. - Анавы кокни 
къылыч киби кескен ярыкъларны коресинъми? Олар прожекторлар. 
Душман учакъларыны туталар, сонъра урып тюшюрелер. 

- Сен эр шейни билесинъ! - деди къыз мыскъылнен. 

- Эльбет, билем! Севги акъкъында дегиль де, керек китапларны 
окъусанъ, сен де билир эдинъ! 

Джеваир онынънен давалашмагъа истемеди. 

- Айды, яхшы. Сен бильсенъ, манъа да етер. Бу атеш ичинде 
агъам, гъарип, не япа экен шимди? - деди кедерли алда. 

- Агъам бойле шейлерни менден зияде анълай эди. Шимди о не 
япмакъ керек олгъаныны билир эди, - деди Энвер. 

Джеваир кулюмсиреди: 

- Шефтали бек! - деди, башкъа не демесини бильмей. 

Энвернинъ яшына коре бою кичкенедже ве вуджуды толуджа 
олгъаны ичюн, Джафер онъа ачувлангъанда «Шефтали бек» дей эди. 

Энвер бурунынынъ тюбюнден мыдырданды, сонъра сусты. Бирден 
юксек къая артындан къартбабанен буюкана чыкътылар. 

- Мында, къаранлыкъта, не япасынъыз? - деди ёргъун сеснен 
къарт. 

Джеваир еринден турды. 

- Сизни беклей эдик, къартбаба, - деди къыз. Сонъра Энвернен 
экиси буюканаларынен селямлашты, оны къучакълады, элини опьтилер. 

Къарт Акъяр бетке чевирильди, теренден кокюс кечирди. 

- Юрюнъиз, ананъ раатсызланадыр, - деди. Анда 
якъынлашкъанда, къоркъмасынлар деп, эвеля оксюрип алды, сонъра: 

- Даа юкъламайсынъызмы? - деди. 

– Чокъ эглендинъиз! 

Алиме, къайнанасынен селямлашмакъ ичюн, еринден турып, 
къаранлыкъта оларгъа догъру юрди. Къайнана келин къучакълашып 
корюштилер. Экиси де козьяшларыны сильдилер. 


Асан джебинден серник чыкъарып чертти. Къобанынъ ичи 
ярыкъланды. 

- Мен мындан догъру койге тюштим, андан ананъны алып, экимиз 
Катирна къартаная вардыкъ. Анда чокъ отурмадыкъ амма, баягъы ёл 
даа. 

Екатерина къартана орман къоруджысы. Асылында бу ишни 
онынъ къоджасы япа эди. О, эляк олгъан сонъ, къарысы учь огълунен 
дагъда яшай эди. Къоджасынынъ ишини девам эттирмекте. Огъланлар 
осип-буюген сонъра, шеэрге чыкъып кеттилер, ана бир якъкъа кетмеди, 
халкъ масалларындаки киби, орман ичинде, бир озю яшады. Бунынъле 
берабер, этраф койлернинъ айтувлы табиби. Чешит отларнен бинъ бир 
дертке дерман тапа. 

Къартбаба, ёргъан астында къозучыкълар киби юкълагъан 
торунчыкъларыны бирер-бирер сюзип чыкъты. Сонъра быджагъынынъ 
джебинден бир шише чыкъарды. Серник ярыгъында оны Алимеге 
берди. 

- Эки-учь кере бирер къаве къашыгъы ичсе, оксюриги къырпадакъ 
кесилир, яхшы терлер, эртеси куню сарымсакъ киби олур, - деди. 

Аселет эткен киби, Серверчик шыншыкълап алды. 

- Акъшам устю бу да боджалап башлады, - деди ана, 
раатсызлангъан алда. 

- Илядждан онъа да ичир, балам, - къарт кене де серник чертти. 
Серверчик бирден токътап, къартбабасына бакъып кулюмсиреди. 
Къарткъа онынъ бакъышы тендюрист корюнди. 

- О, хаста дегиль, къаранлыкъта отурмагъа истемей, гъалиба, - 
деди къарт. Баланы къучагъына алды. 

– Ёкъ, о хаста дегиль, ойнамакъ истей. Къаранлыкъ оларны дегиль, 
бизим джанымызны да сыкъа. Биз анълаймыз, лякин бала анъламакъ 
истемей. 

- Катирна къартанай мени корип, пек къуванды, агълады. О да пек 
фарыгъан. Огъланлары дженкке кеткенлер. «Мында къалынъыз, 
торунларынъ меннен отурырлар», - деди. Лякин эви, азбары адам толу. 
Орта маалленинъ яры халкъы анда. «Мен бу къадар адамны омюримде 
корьмеген эдим», - дей. Чапа-чапкъалай, эписине ер тапмагъа тырыша. 

Авасы бирден сувуды. Дагъда яш балалар дегиль, эсли адамлар 
биле сувукътан боджалап башладылар. Атеш якъмакъ къатиен ясакъ 
олунды. Чюнки хачлы учакълар куньдюзлери мында да къокъланып 
башладылар. Дженкке кетип етиштиралмагъан осмюрлер ве къарт 
адамлар душман келеяткъаныны анълап, дагъгъа, партизанлыкъкъа 
чыкъкъанлар. Сабагъа якъын олар бу ерлерде булундылар. Бир 
осьмюрнинъ айткъанына коре, койге акъшам устю немселер келип 
толгъан. Олар кельмезден бираз эвель, койнинъ азачыкъ юрмеге чареси 
олгъан ихтияр адамлары дагъгъа котерильгенлер. 

«Душман бастырып кельди. Онынъ макъсады белли: орталыкъны 
якъып-йыкъмакъ, инсанларны ольдюрип, ёкъ этмек. Даа насыл унерлер 
косьтереджегини Алла бильсин. Бу дагъ ичинде не къадар яшап 
олурсынъ? Келеяткъан къыш. Аджджы ель шимди биле инсаннынъ 
чересини ашламакъта. Сонъ о ичинъе кирер, кемигинъни сызлатыр. 
Меджбур олур, душмангъа, мына биз кельдик, деп бала-чагъа иле 
эвимизге къайтып барырмыз», - ана озь тюшюнджелеринден 
дешетленди. 

Саба ачылгъанына баягъы вакъыт олды, амма этраф сукют 
ичинде. Дагънынъ кокюни къуршун киби агъыр, къою булут къаплады. 
Алименинъ юреги бир огъурсызлыкъ сезмекте. Дагъ ичинде затен 
балалар даима буюклерден эвель тура ве чивильдешип башлай эдилер. 
Бугунь оларнынъ сеси де эшитильмей. 

Вазиети не къадар худжур олса да, Алимеге сыгъырны сагъмакъ, 
балаларгъа аш бакъмакъ керек. Къопкъасыны алып, сыгъыр бетке 
кетеяткъанда Абибулла агъанен къайнатасынынъь лаф этип 
отургъанларыны эшитти. 

- Немселер энди бизим койде ат патлатып юре экенлер. 
Огъланнынъ айткъанына коре, Алимелернинъ эвинде оларнынъ штабы 
ерлешкен, - деди Абибулла агъа алчакъ сеснен. 

Къарт сигарыны уст-устюне чекти. Абибулланынъ сёзюни 
тасдикълар киби, башыны саллады. 

Чокъкъа бармай, балалар да турдылар. Кунь девамында дагъ 
аятында бир тюрлю денъишмелер олмады. Уйледен сонъ дагъ устюнде 
асылып тургъан сия булутлар, ачыкъ денъиздеки гемилер киби, сырт 
тарафкъа ялдап башладылар. Уйледен сонъ котерильген рузгяр 
акъшамгъа якъын даа да артты. Юксек тереклернинъ тёпе даллары о 
якъкъа-бу якъкъа эгильдилер, шувулдадылар. Балалар кене озь 
дуракъларына синъип кеттилер. 

Дагъ ичинде бирден, умютсизден, бир титис, къоркъунчлы шамата 
къопты. Шаматанынъ себеби, ниает, Алимеге де етип кельди. 

- Немселер, дагъдаки халкъны, бир данемизни къалдырмай, койге 
айдайлар, - деп къычырды къомшу къадын. - Бизлерни, бала- 
чагъамызнен кой ичинде атып ольдюреджеклер... 

Алименинъ башындан ашагъы къайнакъ сув тёкюльген киби олды. 
Эльбет, эвлерине, озь къасабаларына къайтмакъ, къашкъырнынъ 
агъызына тюшмек демектир. Ёкъ... 

Бу вакъыт бир къадыннынъ: 

- Ёкъ, озь аякъларымнен барып, балачыкъларымны о езитлернинъ 
къуршунларына тутмам. Мында, дагъ ичинде ольмеге азырым, - 
инсаннынъ этини-тенини чимирдеткен джам киби кескин сеси 
янгъырады. 

Алиме аякълары тюбюнде агълаяткъан Серверчикке япышты. Оны 
багърына басты. 

- Агълама, эвлядым, мен сизлерни кимсеге бермем! - деди. Лякин 
озю къара къыш аязында къалгъан киби къалтырамакъта эди. 

- Сабыр эт, келин. Бу хамырда бир хыл баргъа бенъзей. 
Къоркъунчлы тюш хайырлы ола, дейлер. Иншалла, сонъу хайырдыр. О 
мельунлар халкъны гъайып этмек истесе, о ишни мында, бу дагъ ичинде 
япа биле эдилер... 

Къайнатасынынъ умют багъышлайыджы сёзлери ве озюни тынч 
тутувы Алимени теселлендирди. О, къарткъа, не япайыкъ, баба, деген 
киби, бакъты. 

- Не ичюндир, олар: «Къаранлыкъ тюшкендже дагъда бир джан 
къалмасын. Бизни динълемей, дагъда къалгъанларны анда атып 
ольдюрирмиз», - дегенлер. 

- Демек, чар-чабик ёлгъа чыкъмакъ керекмиз, - деди Асан. 

Эм дагъдакилерининъ эписи оларнынъ пешинден кетеджеклерини 
экиси де яхшы биле эдилер. 


Дагъ ичинде, къаялар, чалылар, отлар арасындан юрмек гъает зор 
олса да, къаранлыкъ тюшкендже дагъдан чыкъмагъа тырыштылар. 
Энвернен Кемалнынъ аркъасында бирер ёргъан. Серверчик баягъы 
ергедже анасынынъ къучагъында эди. Юкълап къалгъан сонъра, оны 
Джеваир алды. Юкълагъан бала даа да агъырлашкъан эди. 

Аякълар, эллер талдылар. Алиме токъталып, артына бакъты. 
Дагъдаки къадын, бала-чагъа ве къартларнынъ эписи, ачыкъ кокте бир 
сырагъа тизилип, дженюпке, сыджакъ мемлекетлерге кетеяткъан 
турналар киби кельмекте эдилер. Буюкана Алиенинъ элинден тутып 
кетти. 

Бойле вакъытта турналар керваны бир сафта мавы кокте сербест 
къанат къакъаркенлер, «кря, кря... бизлер сыджакъ мемлекетлерге 
кетемиз, сагълыкънен къалынъыз, къысмет олса, язда кене келирмиз», 
деп къуванчнен къычырышалар, боюнларыны огге созып, эп кок 
теренлигине учалар. Озьлерининъ дюльбер арекетлеринен балаларгъа 
къуванч багъышлайлар. 

Бу керван исе, гъам ве кедерге гъаркъ олып, оларны илериде - озь 
догъмуш койлеринде, оджакъларында не беклегенини бильмей, 
олюмнинъ титис панджаларыны ис эткен алда кетмектелер. 

Керван койге якъынлашкъанда, онынъ сафы бозулды. Адамлар 
топар-топар олып, озьлери яшагъан мааллелерге догъру ёл алдылар. 
Энъ огде кетеяткъан Назимнен Энверни бир немсе сакъчысы 
токътатты. Бир шейлер айтты. Балалар омузларыны къыстылар. О 

ачувланды. Арттан кельген Джеваирнинъ къулагъына «партизан» ве 
бир-эки таныш сёз чалынды. Аркъасындаки баланы яваштан ерге 
тюшюрди. Ачувлы фашистнинъ янына барды. 

- Биз партизан дегильмиз. Бу койде яшаймыз. Эвимизге кетемиз, 
- деди мектепте огренген сёзлерни тапыштыргъан алда. 

Фашист йымшады. Фенерни Джеваирнинъ чересине, 
козьлерининъ ичине догъуртты. Мемнюнликле кулюмсиреди. 

- +Шойне медхен+_, - кете билесинъиз, деген манада элини 
сильтеди. 

- Гузель къызчыкъны алып къалайыкъ, - деди онынъ янына 
кельген мазаллы фашист. 

Узун бойлу алман башыны терсине къакъытты. Фенер ярыгъында 
черчивеси сары, дюльбер козьлюгининъ джамлары кузьгю киби 
йылтырап алдылар. 

- Эвинъиз не ерде? - деп сорады Джеваирден. 

Къыз шашмалады, озьлери яшагъан юкъары дегиль де, ашагъы 
мааллени косьтерди. Козьлюкли, анъладым, деген киби башыны 
саллады. 

- +Гут, гут+ , - деди, азачыкъ арткъа чекильди. 

Бала-чагъа ве къадынлар кечип кетмегендже, еринден 
къыбырдамады. 

Алманлар бираз артта къалгъан сонъра, Джеваир адымларыны 
явашлатты, анасына юрек берген киби, онынънен ян-янаша юрди. 

- Кене токътатсалар, не япармыз, балам? - деди ана 
къасеветленген алда. 

- Олар сакъчылар. Биз энди коюмизге кирдик, къоркъмагъа не 
бар? - деди, лякин озюнинъ тизлери къалтырамакъта эди. 

Энвер де къоркъкъанынданмы, ёкъса татасынынъ умют этмеден 
бугунь япкъан джесюрлигине шашкъанынданмы, тосат-тосат артына, 
анасына ве Джеваирге бакъа бере эди. 

- Баланынъ отюни патлатты хынзырлар, - деди ана, озь башына 
лаф эткен киби. 

Ниает, олар чокъ азап ве чекишювлерден сонъра, догъмуш 
мааллеге келип чыкътылар. Балалар озьлери окъугъан мектепнинъ 
огюнден кечеяткъанда, бири-бирлерине бакъып алдылар. Черелеринде 
насылдыр мемнюниет асыл олы. Дерсинъ, тезден, эллеринде 
чанталары, мында окъумагъа келеджеклер. Лякин бу хаял эди. 
Мектепнинъ къапусы ачылып, андан автоматлы алманлар чыкъты. 
Чапып барып, мектепнинъ сол тарафында тургъан машинагъа 
отурдылар. Балалар мындан тездже узакълашмакъ ичюн, адымларыны 
сыкълаштырдылар. 

Джеваирнинъ аякълары ве эллери къоркъудан ве агъыр юктен 
кесильген эдилер, лякин ичинден насылдыр кучь оны эп огге 
тартмакъта эди. Азачыкъ даа юрселер, эвлеринде оладжакълар. 

- Бомбаламакъ дегиль, ольдюрселер биле, энди эвимизден 
чыкъмамыз, ана! – деди Джеваир. 

Ана авлакътан догъмуш эвине бакъып алды. 

Эвге тездже етип бармакъ ичюн ашыкъкъан балалар, азбар къапу 
янына кельген сонъ, токътап къалдылар. Эв ве азбарнынъ ичи 
куньдюздеки киби ярыкъ эди. Бутюн лампочкалар янмакъта. Фашист 
аскерлери эвге кирелер, чыкъалар. Алиме озь элинен килитлеп кеткен 
къапулары артынадже ачыкъ. 

Энвер йипинден тутып, етеклеп кетирген сыгъыр: «Мени не ичюн 
токътаттынъ?» - деген киби, башыны ачувнен къакъты, къоранынъ 
ачыкъ къапусындан ичери сокъулмакъ истеди. Буны корьген азбардаки 
алманлар шакъылдап кулюштилер. Бир данеси чапып кельди. Ишарет 
ве сынырча пармагъыны тиклеп, элини манълайына токъундырды: «Му- 
у...» - деп къычырды, сыгъыргъа догъру юрди. Бир шейлер айтты, 
кульди. Сыгъыр онъа, кет башымдан, деген киби, башыны къакъытты. 
Кене ичери, азбаргъа кирмеге ынтылды. Эки аскер даа чапып кельди. 

- Сиз кимсинъиз? - узун бойлусы рус сёзлерини зорнен 
такъыштырып сорады. 

- Биз мында яшаймыз. Анавы меним эвим, - деп джевап берди 
Алиме. 

Алман балаларгъа, Алимеге ве Абибулла агъанынъ къорантасына, 
Асан къарткъа бакъып алды. 

- Эв буларнынъки, - Абибулла агъа алманнынъ мыдырдангъанына 
къулакъ асмай, Алименен балаларыны косьтерди. 

О, элинде яш баласы олгъан Алимеге ве, ушюп, омузларыны 
къысып тургъан балаларгъа, къартнен къартийге дикъкъатнен бакъты, 
сонъра башыны терсине къакъытты. 

- Оларгъа мында кирмек мумкюн дегиль, - деди. 

- Я, къайда бараджакълар? - деди Асан къарт, эеджангъа келип. 
Алман омузларыны къысты, артына айланып, аджеле суретте эвге 
кирди. Тезден къайтып чыкъты. 

- Къайда истесенъиз, анда барынъыз, - деди сертликнен. - Бу 
бизим штабымыз. Мында ят адамгъа яшамакъ мумкюн дегиль. 

Балаларны о якъкъа-бу якъкъа уйтештирип, Энвернинъ элиндеки 
сыгъырнынъ йипини чекип алмакъ истеди. Бала бермеди, аксине, 
йипни озюнинъ белине багълады. 

Алман бирден йыртыджыгъа чевирильди. Козьлери акъайды. 
Балагъа къутургъан къашкъыр киби бакъты. 

- Балам, Энвер, вер, огълум, - деди Асан къарт. 

- Не ичюн верейим? Не ичюн? - деп агъламсырады бала. - 
Вермем... 

Фашист узанып, баланынъ белиндеки йипни чезе башлады. Энвер 
кене къаршылыкъ косьтерди, огге эгильди, онъа йипни чезмеге имкян 
бермемеге тырышты. Немсенинъь кучьлю эллери бири-бирине 
кечирильген йипнинъ эки тарафындан чекип башлады. Энвернинъ 
бели, ичеклери узюледжек киби сыкъылды, чырайы дивар киби 
агъарды, козьлери олюм дешетинден тёгереклендилер: 

- Ана, аначыгъым... 

Назим бирден сычрап, фашистнинъ билеклерине япышты. Онынъ 
эллеринден Энверни къуртармакъ истеди, лякин Назим о кучьлю эллер 
алтында бир тамам аджиз эди. Бир шей япып оламайджагъыны 
анълагъан сонъра, тишлерини онынъ билегине саплады. Алман баланы 
къакъып атмакъ истеди. Лякин Назим бунъа имкян бермеди. 
Тишлерини эп сыкъмагъа тырышты. Билегининъ агърысына 
даяналмагъан кельмешек сол элининъ юмругъыны котерип, баланынъ 
башына эндирди. Эки бала эки якъкъа йыкъылды. Эм бу вакъиа ойле 
тез олып кечти ки, аналар ве къартлар ерде яткъан балаларгъа бакъып, 
шашып къалдылар. Кенардаки балалар исе багъырып къыямет 
къопардылар. Билегини сыйпай-сыйпай азбаргъа кирген фашистни 
корьген достлары шакъылдап-шакъылдап кульдилер. 

Къувурылып къалгъан эки баланы Абибулла агъанынъ эвине алып 
кельдилер. Сет устюне яткъыздылар. Эр кес Асан къарткъа бакъты. 
Дерсинъ, къаршыларында бала экими турмакъта. 

Асан къартнынъ авалесинен Назимнинъ манълайына сувукъ сувда 
сылатылгъан чул къойдылар. Лякин Энвернинъ къурсагъына не япмакъ 
мумкюн? Тени устюнде йипнинъ изи ком-кок олып тура. «Баланынъ 
буйреклерини эзмеген олса, яхшы амма...» - Асан агъа тюшюнджеге 
далды. 

Бу вакъыт Назим юреги былангъанындан шикяетленди, къуса 
башлады. Энвер исе къып-къырмызы къан сийди. 

Балалар анда-мында юкълап къалдылар. Буюклер сабагъадже 
кирпик сыкъмадылар. Джеваир Серверчикнен мешгъуль олды. Янып- 
къавурылып къалгъан ананынъ, буюкана ве къартбабанынъ 
къыбырдамагъа аллары ёкъ. Саба балалар азачыкъ озьлерине кельген 
киби олдылар. Лякин Назимнинъ козьлерининъ этрафы козьлюк 
шекилинде мораргъан. Ана-бабанынъ яныгъына яныкъ къошулды. 

Аналар, не япмасыны бильмей, Асан къарткъа бакътылар. О, 
тюшюнди, сусты. Сонъра: 

- Балалары он-он беш кунь ерлеринден турсатмакъ олмай, - деди 
укюм этиджи сеснен. - Шимди Энверге магъданоз тамыры къайнатып 
ичирмек керек. Бир куньде учь дефа... Назим исе тынч ятсын. Баш 
агърысы иляджыны къайдан тапмалы? 

Уйледен сонъ къомшунынъ огълу кой ичинден дешетли бир хабер 
эшитип кельди. Тюневин яры геджеде озюмизнинъ учакъларымыз 
дагъны ойле бомбалагъанлар ки, таш устюнде таш къалдырмагъанлар. 
Бир сагълам терек къалдырмай, эписини якъкъан-йыкъкъанлар. Эгер 
халкъ ондан чыкъарылмагъан олса, бир тири джан къалмайджакъ экен. 
Сонъундан анълашылгъанына коре, партизанлар, дагъда адий халкъ 
дегиль де, немсе аскерлери ерлештилер, деп хабер эткенлер... 


14 


Азбарда терен къар. Тереклернинъ даллары ашагъы эгильгенлер. 
Авасы сакин. Кунеш баягъы юкъары котерильген, амма шефаатсыз 
корюне. Онынъ зайыф зиясы тазе къар устюне тюшкенде, кумюш киби 
йылтырай. Анда кимсе корюнмей, сес-солукъ эшитильмей. 

Биринджи къар. Джеваир азбаргъа чыкъты. Бир къар топачы 
ясап, ичери алып кирди. Балаларгъа косьтерди: 

- Биринджи къар! - деди. 

Олар ёргъанлары тюбюнден сувурылып чыкътылар. Устьлерине, 
келиши гузель бир шейлер кийип, софагъа атылдылар, къарылгъачлар 
киби пенджере къаршысына тизильди, сусып къалдылар. 

Джеваир: «Буларгъа не олды?» - деп, тааджипленип, тышкъа 
козетти. Бакъса, озьлерининъ азбарында фашистлер шенъ-шерамет, 
бири-бирлерине къар топу атып ойнамакъталар. Оларнынъ ичинде 
Къакъач да (балаларны ургъан фашист) бар. О, пек арыкъ олгъаны 
ичюн, балалар онъа «къакъач» дейлер. Ялынбаш. Эки алман чапып 
келип, онынъ омузларындан басып, башыны къаргъа тыкътылар. О, 
къаршылыкъ косьтермеди. Къар устюнде созулып ятты. Оны быракъып, 
башкъасыны туттылар. О, еринден турды. Буюк къар топачы ясады. 
Чапып барып, дигерини ерге йыкътыргъан мазаллы аскернинъ 
якъасындан къоюны ичине тыкъты. О, бирден секириклеп башлады. 


58 


Къакъач къувангъанындан, шах-шах этип кульди. Къампа къулакъ яш ве 
алчакъ бойлу алман оларгъа къошулмай. Башыны ашагъы 
салындыргъан, къую янындаки эрик терегине таянгъан, кейфсиз адам 
киби тура. Кимерде бир онъа да къар топачы аталар. О, бир тюрлю 
мунасебет косьтермей. Атта, бетиме, я да башыма тиер, деп де, 
сакъынмай. Кимсе корьмегенде, дуйдурмай, Абибулла агъанынъ эвине 
козь ташлап ала. 

Кимерде о, бирден Абибулла агъанынъ эвине чапып кире, 
Назимнен Энвернинъ ал-эхвалыны сорай, Къакъачны кореджек козю 
олмагъаныны айта. Онъа да аманлыкъ бермегенини сёйлеп, 
шикяетлене. 

Къапу огюндеки басамакълар устюнде комендант корюнди. 
Аякъларында сия, йылтыравукъь чызмалары. Дюльбер якъалы 
пальтосыны омузлары устюне алгъан. Башында кене шу юксек 
шапкеси. Оны корьген аскерлер бирден токътадылар. 

Къакъач йымшакъ къардан бир топач алып, коменданткъа алып 
барып берди. Шорбаджы оны алды, не ичюндир къокълап бакъты. Сагъ 
элинден солуна, сол элинден сагъына авуштырды. Буны бир къач кере 
текрарлады. Череси тюшюнджели. Аскерлерге бир шейлер айтты. 
Пальтосына сарылды. Ёл ичинде тургъан машинасына минип, 
къайдаларгъадыр гъайып олып кетти. Дигер алманлар да озь 
юваларына кирдилер. Балалар сёзсиз-солукъсыз, бирер-бирер озь 
ерлерине къайттылар. 

Биринджи къар Абибулла агъанынъ эвиндекилернинъ ич 
бирисини къувандырмады, эеджанландырмады. Адети узьре, эр саба 
эрте арандаки сыгъырны бакъып ве бир къучакъ одун алып кельген 
Абибулла агъа, эвге кирмезден эвель, оксюре-оксюре силькинип, 
устюндеки къарны къакъып тюшюрди. Манълайы тюбюнден къомшу 
азбаргъа бакъып алды, сонъра софагъа кирди. 

- Къар терен ягъса да, сувугъы ёкъ, - деди Джеваирге, озю ичери 
кирип, собаны якъмагъа тутунды. 

Пенджере къаршысында тургъан Джеваирнинъ козьлери огюнде 
былтыр биринджи къар ягъгъанда олып кечкен вакъиалар 
джанландылар... 

Бу хаберни оларгъа анасы айтты. О, саба эрте сыгъырны сагъмакъ 
ичюн чыкъкъанда, къар ягъгъаныны корип шашты. Чюнки акъшамдан 
авада бир тюрлю денъишме ёкъ эди. Балалар буюк-кучюк, эписи 
тышкъа атылдылар. Бабаларыны къар топуна туттылар. Энвер анасына 
да атмакъ истеди. Баба онынъ огюне чыкъты: 

- Балалар, ананъызгъа къар топу атмакъ олмай, - оларгъа ишарет 
пармагъыны саллады. Энвернинъ эли тёпеде къалды: «Не ичюн? Бу 
тендюристлик де!» - демек истеди. 

Чюнки къарт топу ойнагъанда, бир де бирине о къаттыджа тийсе, 
бала агъламсыраса, баба даима: «Бойле вакъытта агъламакъ олмай, бу 
сагъламлыкъ ве тендюристлик», - дей эди. 

Эр вакъыт ве эр кес ичюн мумкюн олмагъаныны бала къайдан 
бильсин?! 

Ондан сонъра бутюн «азапны» баба чекти. Джафернен Джеваир 
оны ерге йыкътырдылар, даа догърусы, баба озю йыкъылды, кичкенелер 
оны къар ичине коммек истедилер. Сес-шамата, къуванч. Баба оларгъа 
балабан чана ясады. Уйледен сонъ, акъшамгъадже Дегирмен дереде 

чана тайып ойнадылар. Эм бутюн койнинъ баласы анда эди. Эвге 
@ёрулып, ачыкъып къайттылар. Эписининъ янакълары къып-къырмызы. 

О къуванчлы ве бахытлы куньлер кечмишке дёнди. Шимди 
оларнынъ ерине фашистлер сефа сюрмектелер. 

Акъшам устю, орталыкъ къаранлыкълашып башлагъанда, софа 
ичинде шорбаджынынъ шапке къулакъ хызметчиси пейда олды. 
Нефеси-нефесине етишмей: 

- Оларны атмагъа алып кеттилер, - деди, эллеринен бетини 
къапатты. 

- Кимлерни? - деди Джеваир тааджипленген алда. 

- Эки эркекнен бир къадынны. - Шапке къулакъ бетини ачты. - 
Къадын мына бойле эди... - эллеринен онынъ юклю олгъаныны тариф 
этти. 

– Не ичюн? - деп сорады Джеваир. 

- Партизан экенлер. 

Узакътан тюфек сеслери эшитильди. Джеваир ярдымгъа 
ашыкъкъан адам киби тышкъа чыкъты. Лякин бойле вакъытта къайда 
барырсынъ?! Азбар ичинде токътап къалды. 

Саба эр шей анълашылды. Джеваирнинъ оджалары, Аким Алиевич 
ве онынъ къарысы Февзие Халиловна, учюнджиси исе Аким 
Алиевичнинъ досту экен. Экиси тюневин гедже дагъдан отьмек алмагъа 
тюшкенде, якъалангъанлар. Февзие исе оларнен багъы олгъаны ичюн 
атылгъан. Шапке къулакънынъ айткъанына коре, бу укюмни дюльбер ве 
гъает незакетли шорбаджы чыкъаргъан. Атмагъа алып кетмезден эвель 
шахсен озю япкъан соргъу вакътында акъайнынъ козю огюнде юклю 
къадынны Къакъачкъа котеклеткенлер. 

- Къакъач оны тепти, юмрукънен къурсагъына урды... - Бу 
дешетли вакъиа кене огюнде текрарланаяткъан киби, эки элинен 
козьлерини къапатты. - Къадынны атмагъа алып кетеяткъанда, юрип 
оламагъан. Акъайынен онынъ досту къолтугъындан тутып кеткенлер. 


Джеваирнинъ козьлери огюнде эдебият оджапчеси Февзие 
Халиловна пейда олды. Талебе дерстен джевап бергенде о, ралелер 
арасында яваш-яваш адымлаяракъ, бутюн дикъкъатынен динълей эди. 
Берильген джевапны бегенмесе, талебенинъ къаршысында токътала ве 
онъа джиддий бакъа, яхшыджа азырланмагъа тырыш, дей эди. 
Джевапны бегенсе, барып озюнинъ ерине отура, хошнут алда 
кулюмсирей. Онынъ янакъларында ал гуллер ачкъан, кунеш шавлеси 
ойнагъан киби ола. Мавы козьлеринде шенълик ве къуванч балкъылдай. 

Джеваир бойле вакъытта онынъ чересине бакъмагъа пек севе эди. 
Бир сёзнен айткъанда, онынъ чересини тебессюм пек яраштыра 
тургъан. Шунынъ ичюн де Джеваир онынъ дерсине даима яхшы 
азырлыкънен бармагъа тырыша эди. 

Бир кунь эдебият дерсинде Февзие Халиловна талебелерден 
дерстен тыш вакъытларында насыл бедиий китаплар окъугъанлары 
акъкъында сорады. Невбет Джеваирге кельгенде, о, бир шиирни 
эзберден айтмагъа истегенини бильдирди. Февзие Халиловна онъа 
хошнут алда бакъты: 

- Пек гузель, сени динълеймиз, Джеваир, - деди оджапче. 

Джеваир сыныф тахтасына бакъкъан алда, алчакъча давушнен 
шиирни айтып башлады: 

- Танъ бульбуюли. 

Отьме, байгъуш, отьме гедже бу ерде, - 
Гозьлеримден яшлар дюшен дереде, 
Улу инсан ята топракъ тюбюнде, - 

Ани беним азиз атам нердедир? 


Сизге гельдим, фуртуналы ёл гечип, 
Къарт Ясафат дересинде гъам сечип, 
Къальбинъизнинъ гъаесичюн ант ичип, - 
Ани нерде, мешъалимиз нердедир? 


Элякете махюм, бедбахт миллете 

Аят багъшыш эйлединъиз ... иззете. 
Шаянсынъыз. Саф рухынъыз дженнете 
Мекян булсун. Артыкъ бен не идейим? 


Мен койлюйим. Гельдим бир юк чичекле, 
Дагъда-къырда узьдим яныкъ юрекле, 
Рухынъыза дерин седжде этмекле, 
Дейим: Бизим башкъанымыз нердедир? 


Сен сус, байгъуш, гонълюм азап чекмесин, 
Фыгъанынъдан эшкъым сёнюп кетмесин, 
Дердинъ эльге зиллет олып етмесин, - 
Ани ата таълиматы нердедир? 


Отьме, байгъуш, гедже терек далында, 

Бу шерефли зынджырларынъ алдында, 
Койге денем эзиетли алында, - 

Сайра, бульбюль! Сайра... джан динълесин! 


Сыныфта чибин учса, эшитиледжек киби сукюнет укюм сюрмекте 
эди. 

Оджапче масасы янына барды. Джеваирден, бу шиир кимнинъки, 
кимге багъышлангъан, деп сорамады. 

О, эр шейни анълады. Талебелернинъ исе анълагъаныны 
истемеди. 

Дюньялар сени, бутюн инсаниетке белли буюк ве улу мутефиккир 
Гаспринскийнинъ адыны шимди анъмакъ биле ясакъ. Оджапче 
талебесине: «Сен шимди кимни хатырлагъанынъны билесинъми?» - деп 
бакъты. Сонъра суальге озю джевап берген киби олды. «Эгер бильмеген 
олса, муэллифнинъ адыны айтыр, шиирни кимге багъышлагъаныны 
бильдирир эди», - деп тюшюнди. Эр кеснинъ дикъкъатыны башкъа 
якъкъа бурмагъа арекет этти: 

- Джеваир, санъа меним ёлумдан кетмек керек оладжакъ, 
гъалиба. Сен эдебиятны яхшы билесинъ, - деди. 

Джеваир бир къашыны котерди: 

-  Багъышланъыз, Февзие Халиловна, мен фармацевтика 
институтына кирмек истейим, - деди къатий сеснен. 

Джеваирнинъ козьлери огюнде маса башында тургъан Февзие 
Халиловна дегиль де, тизлеринедже къар ичине баткъан къадын пейда 
олды... Къаршысында немсе автоматчылары... 

Къуюдан сув чекеяткъанда, Джеваирни корьген юксек бойлу, 
дюльбер алман офицери къызнынъ янына кельди. Чересине, козьлерине 
дикъкъатнен бакъты. Хошнут алда кулюмсиреди. Сонъра бирден 
чырайыны сытты. 

- +Не хорошо+ ! - деди, Джеваирнинъ быджагъына ишарет 
пармагъыны узатты. - Бойле гузель къызчыкъкъа кирли быджакъ 
ярашмай, - деди. Бир шейлер даа айтты, къызгъа перишанлыкъ юзледи, 
утандырмакъ истеди. 

Джеваир сувгъа Назимнинъ эвде кийип юрген кирли 
быджагъынен чыкъкъан эди. О, сёзлернинъ базыларыны анълады, 
базыларыны исе къарардан тарифледи. 

- Башкъасы ёкъ, - деди офицернинъ озь тилинде. 

Къыздан буны умют этмеген фашистнинъ козьлери къысылды: 

- Не ичюн? - деди. 

- Олар эвимизде, - деди, элинен озьлерининъ эвини косьтерди. 

Офицер онъа, бир шей анъламагъан адам киби бакъты, тюшюнди, 
сонъра башыны саллады. 

- Анъладым, - деди. - Бу сизинъ эвинъиз, сенинъ кийимлеринъ 
анда, ойлеми? 

Джеваир онынъ сёзлерини тасдикълап, башыны къакъытты. 

- Юр! Кийимлеринъни ал! Эписини берейим! - деди. 

Джеваир эвеля сусты, ерге бакъты, сонъра: 

- Ёкъ, керекмей, - деди. 

- Къоркъасынъмы? Кимден, менденми? 

Къыз башыны котерди, онынъ козьлерине махзун бакъты. 

«Не ичюн къоркъмайым? Къардашым Энвернен Назим аля даа 
чекишелер. Юклю къадынны тёпелеттинъ, аттырдынъ, сен де о 
джанаварларнынъ бирисинъ», - демек истеди, къоркъты. 

- Менден къоркъма, - деди офицер, къартал ресимли, юксек 
къаснакълы шапкесини чыкъарды, къокулы сачларыны сыйпады. 
Сырлы козьлерини къысып кулюмсиреди. - Мен сени озюмнинъ къыз 
къардашыма бенъзетем, - деди. Джебинден бир ресим чыкъарып, 
Джеваирге косьтерди. Андан дюльбер, яш къыз кулюмсиреп бакъып 
турмакъта эди. 

«Бу, агъасынынъ мында къабаатсыз адамларгъа нелер япкъаныны 
бильсе, бойле кулюмсиреп турар эдими?» - деп тюшюнди Джеваир. О, 
бир китапта, дюльбер адамнынъ юреги де, ислери де дюльбер ола, деп 
окъугъан эди. «Бу гъае догъру олса, бу езит Февзие Халиловнаны 
аттырмаз, къардашларымны сакъатламаз, тышта къалгъанымызны 
корип, эвимизни тутып алмаз эди», - деп тюшюнди. 

Фашист эгилип, Джеваирнинъ чересине бакъты. 

– Не ичюн индемейсинъ? - деди. 

- Къардашынъ дюльбер, гъает дюльбер, лякин манъа дегиль, 
озюнъе бенъзей! - деди къыз. 

Офицер кульди. 

Джеваир сув толу къопкъаны алып, эвге кирди. 

- Санъа не айта комендант, балам, - деди перде артындан къую 
бетке козеткен анасы. 

- Къыз къардашы манъа бенъзей экен. Озюнъ дюльбер олсанъ да, 
перишансынъ, кирлисинъ, деп, мени акъаретлей. - Сонъра сесини 
алчатты. - Ана, о манъа: «Урбаларынъны келип ал, бир озюнъ 
къоркъсанъ, ананънен, бабанъмы, ким анда, онынъле кель», - деди. 

- Тюшюнип бакъмакъ керек, балам, бу ягъда бир къыл ола биле, - 
деди ана, тюшюнджели алда. 

- Барып алмакъ мумкюн, - деди къарт, бу лафны эшиткенде. - 
Огюмизде къыш-къыямет. 

Акъшам устю, шорбаджы эвде олгъанда, Абибулла, Алиме ве 
Джеваир (устюнде кене Назимнинъ кирди быджагъы) озь эвлерине 
бардылар. Къапудан ичери киреяткъанда, Алименинъ юреги дюкюльдеп 
башлады. 

«Озь эвине озь оджагъынъа киреяткъанда, бу къадар 
эеджанланмакъ, - деп тюшюнди ана. Онынъ эсас къоркъусы къызы эди. 
- Барып да, балама бир хынзырлыкъ япмасынлар», - деп дешетленди. 


Даа якъында кичкене балаларнен озьлери отургъан одагъа 
киреяткъанда, Алиме токътап, арт-артына чекильди. Джафернен 
Джеваирнинъ вишне ве ешиль ренкли янъы атлас ёргъанлары эвнинъ 
табанына тёшельген. «Шорбаджылар» оларнынъ устюнде чызмаларнен 
юрелер. Оларны къаршылап алгъан, Энвернен Назимни дёгген, узун 
бойлу фашистнинъ устюнде Алименинъ къаверенкли жекети, 
аякъларында Джафернинъ папучлары. Устюнде озюнинъ арбий урбасы 
олгъанда, азачыкъ да олса, акъайгъа бенъзей эди. Шимди Алименинъ 
жекети биле онъа буюклик эткен киби корюне. Дерсинъ, оны бостанны 
къорумакъ ичюн къоркъулыкънынъ устюне кийдиргенлер. 
Омузларынынъ кемиклери тикленип туралар. Акъай бозмасы, къакъач! 

О, «мусафирлер»ни корьгенде, чырайы бирден бозулды: 

- _+Ап, век+ ! - деп айкъырды. 

Онынъ сесини эшитсе керек, Джафернинъ одасындан шорбаджы 
чыкъты. Джеваирге бакъып, хошнут алда кулюмсиреди. Немседже бир 
шейлер айтты, Къакъач озь саибини корип ялтакълангъан копек киби, 
йымшады. Атта, «мусафирлер»ге отурмагъа ер косьтерди. Шорбаджы 
аля озюне келип оламагъан Алимеге: 

- Гузель къызынъыз мындан бутюн кийимлерини ала биле, энди 
сувукъ, - деди пек незакетли адам киби, тебессюмнен. Барып янаша 
одадаки шифоньернинъ къапакъларыны артынадже ачты. Джеваирнинъ 
одасынынъ тёрюндеки диварны бутюнлей къаплагъан дюльбер килим 
ерге тешельген, онынъ устюнде эвель заманлардан къалма, ичи алтын 
киби йипекнен ишленген сандыкъны балтанен парлагъанлар. Ярысыны 
якъкъанлар, ярысы исе мында, килим устюнде ятмакъта. Бу вахший 
ишни япкъан балта да мында. Укюмдар исе, бир шей олмагъан киби, 
озюни пейгъамбер ис этмекте. Ананынъ къулакълары тюбюнде 
сандыкъны ачкъанда макъам текрарлангъан киби олды: 


Ускюдардан энер эдим, 
Алды бир ягъмур, 
Кятибенинъ этеги чамур, 
Козьлери мамур... 

Бу сандыкъны Алимеге озь бабасы, тоюндан сонъ япылгъан 
чагъыртувда эдие эткен эди. «Я, экинджиси, ичи мерекеп тюстеки сою 
къайда экен?» - деп этрафкъа козетти. Озь еринде тура. Лякин 
къапагъы артынадже ачыкъ. Ичинде бир шей ёкъ. Онынъ ичинде 
Джеваирнинъ джиези тура эди. Демек, шорбаджы оларны озюнинъ, 
Джеваирге бенъзеген къардашына ляйыкъ корьген, онъа эдие эткен. 

Бу манзараны корьген Джеваир ода ортасында токътады, 
анъындан махрум олаязды. 

- Кедерленме, балам, афат джангъа дегиль, малгъа кельсин. 
Озюнъиз сагъ олсанъыз, эписи тапылыр. Урбачыкъларынъны ал, тездже 
кетейик, - деди ана. Озюнинъ эки антерини ве индже пальтосыны 
тапып алды. Сачакълы къалын юн шалы ёкъ эди. Шифоньер ичинде 
акъайнынъ мешин, огълунынъ тери якъалы пальтосы асувлы 
тургъаныны корьген сонъ, даяналмады, козьяшлары озь-озьлюгинден 
акъып кеттилер. Эшьяны алып, эвнинъ ичинден тез-тез чыкъып кетмеге 
тырыштылар. Озьлери отургъан ода ичинде ерге тёшельген 
ёргъанларнынъ устюне басмамакъ ичюн, дивар тюбюнден юрди. 
Къапудан чыкъаяткъанда, Джеваир шорбаджыгъа, сен мени кирли 
быджакъ ичюн перишанлыкъ ве тербиесизликте къабаатлагъандже, бу 
япкъан ишинъден утангъайдынъ, - деген манада бакъты. 

Эвге барып кельгендже, агъызындан бир сёзчик биле чыкъмагъан 
Абибулла, не айтмасыны бильмеген адам киби, башыны саллады: 

- Тербие ве низам корьсин козюнъ, - деди. 

Бу куньлерде Акъярда силя давушлары артты. Узакъ ургъан агъыр 
топлар атып башласалар, токътамакъ бильмейлер. Къара хачлы 
учакъларнынъ ады-эсабы ёкъ. Эписи Акъяр устюнде. Бойле алекеттен 
анда шеэр дегиль, джанлы махлюкъ къалмагъандыр. Бугунь я да ярын 
андан сес-солукъ чыкъмаз, дейсинъ. Сес чыкъа... лякин бам-башкъа. 
Гурюльти даа зияде арта. 

Софа ичинде Абибулла ве янъычыкъ пейда олгъан Асан къарт лаф 
этип отуралар. Къапу огюнде шорбаджынынъ шапке къулакъ 
хызметчиси пейда олды. 

- Не къыдырасынъ? - деди Абибулла къапуны аралыкълатып. 

- Гузель къызчыкъны, - Джеваирге олар ойле дей эдилер. 

Абибулла къарткъа бакъты, сонъра кене фашистке чевирильди. 

- Къызчыкъ кимге керек олды? 

О, сагъ элини манълайына токъундырды, шорбаджы сорагъаныны 
анълатты. 

- О, къардашларынен берабер дагъгъа, одун кетирмеге кетти, - 
деди Абибулла. Шапке къулакъ бир шей анъламады. Абибулла агъа 
балтанен одун косьтерди. Элинен дагъгъа ишмар этти. 

О, анъладым, деген киби, башыны саллады. Къайтып кетти. 

- Шорбаджы Джеваирни чагъырткъан, - деди Абибулла асабий 
давушнен. - Балаларнынъ эвде олгъаны яхшы, Джеваирни де 
сакъламакъ керек. Шапке къулакъкъа инанмайып, шимди бирини даа 
еллар. 

Энвернен Назим чокътан берли Асан къартнынъ эвинделер. 
Къартнынъ бойле япмасына Назим себепчи олды. Бир кунь къарт 

кельгенде, о, софа ичинде рогатка ясап отура эди. Къартны 
корьгенинен, оны сакъламакъ истеди. Лякин етиштирамады. 

- Сакълама, Назим, ненен огърашкъаныны корьдим. Не 
япаджакъсынъ оны, къуш ураджакъсынъмы? - деп сорады. 

Огълан енъинен бурнуны сюртти. 

- Анавы Къакъачтан ахтымызны аладжакъмыз, - деди, бираз 
тюшюнген сонъ. 

Къарт индемеди. Барып сет устюне отурды. 

- Ананълар андалар? - деп сорады. 

Назим башынынъ арекетинен, ичериде экенини анълатты. 

- Огълум, ойле джиддий душманны рогатканен къоркъузмакъ 
мумкюнми? О, сизни гъайып этер, - деди. 

- Кимни? - Назим гизлиден къарткъа бакъты. - Керек олса, тюфек 
де тапармыз. Къакъачны да, шорбаджысыны да тындырырмыз. Джеваир 
татамнынъ оджаларыны о аттырды. Биз адам атмакъ не экенини онъа 
косьтерирмиз! 

Бу субеттен сонъ, балаларны мында тутмакъ ерсиз, деп тюшюнди 
къарт. Олар шимди къартнынъ эвинделер. 

О, озь торунларыны да алып кетеджек эди, Абибулла разы 
олмады. 

- Андаки торунларынъыз да сизинъ эвинъизде... Эв бошагъан киби 
олса, балалар ичине сокъула къоярлар. Мында олмасалар, башкъа 
фашистлер бош къалдырмазлар, - деди. 

Джеваир урбаларыны барып алгъан сонъра, корюнмемеге 
тырыша, алманнынъ кольгесини сечкени киби, эвге кирип кете. О, бир 
якъкъа чыкъып кетмегендже, софагъа биле чыкъмай. 

Къартлар бир дефа, сигар ичеяткъанда, азбар къорасы устюнден 
атлап кечкен Къакъачны корьдилер. О, Шапке къулакъ киби, къапуны 
къакъып отурмады, догъру келип ичери сокъулды. Абибулла онъа даа 
демки лафны текрарлады. О, инанмады. Эр бир одагъа кирип чыкъты. 
Къадынлар ве балалар онъа къоркъулы козьлеринен бакътылар. 
Джеваир ёкъ экенине эмин оларакъ, Абибулланынъ къаршысына барып 
токъталды. 

- Дагъдан кельгенинен, шорбаджыгъа кирсинъ, - деди джиддий 
алда. Къапуны урып чыкъып кетти. Абибулла онынъ артындан 
нефретнен бакъып къалды. 

- Назимнинъ айткъаны киби, манълайындан къуршун ашайджакъ 
махлюкъ амма... 

Къарт, онынъ сёзюни тасдикълар киби, башыны саллады. 
Ичериден Алиме чыкъты. 

- Баланынъ башына бир беля чыкъарсалар, не япармыз, баба? - 
деп агъламсырады. 

- Озюнъни тут, келин. Баланы да къоркъузма. Менимджесине, 
бираздан Абибулланен берабер барарсынъыз. Не дейджек, бакъайыкъ. 
Бельки, бир иш яптырмакъ ичюн чагъырадыр. Онъа коре, бакъармыз. 
Джеваир шимди тавандан тюшмесин. Барып да, анавы мельун бир даа 
келип, оны корьсе, ишлер фена олур! 

Къомшу азбарда насылдыр шамата къопты. Фрицлер о якъкъа-бу 
якъкъа чапкъалаштылар. Къартлар деръал ичери кирдилер. Олар перде 
артындан азбаргъа козеттилер. Шорбаджы эвден чапып чыкъты, барып 
машинасына минди. Козь ачып-юмгъандже, гъайып олып кетти. 

Абибулла тез-тез аран янындаки къодалакъны эвнинъ огюне алып 
келип къойды. Янына эки-учь агъач быракъты. Бу ишни башкъа 
алманларгъа сездирмей, мукъайтлыкънен япты. Эвге биле кирип 
етиштирамады, къапу огюне машина келип токътады, ондан комендант 
тюшти. Абибулла агъанынъ эвине бакъты. Бираз тюшюнди. Сонъра 
ичери кирди. 

- Алиме, Джеваир, турунъыз, анавы езит кельди, - деди Абибулла 
яваштан. 

Къартнынъь чырайы ап-акъ кесильди. Азизенинъ элинде 
агълаяткъан Серверге бакъты. Индемеди. О, къулакълары сагъыр, 
козьлери кёр адам киби, сусып турды. Элине таягъыны алды. Азбаргъа 
чыкъаджакъ олды, сонъра токъталды. О якъкъа-бу якъкъа бакъынды. 

- Не къыдырасынъыз, эмдже? - деди Азизе. 

Къарт бир шей айтмады. Барып, сет устюне отурды. Даа шимди 
Алимелер кирген къапугъа бакъып отурды. Юрегинде насылдыр 
санчылар башлады, нефеси тутулды. Камзолынынъ якъасыны чезди. 
Сербест нефес алмакъ истеди, лякин коксюндеки агъры бунъа имкян 
бермеди. Яхшы ки, олар чокъ эгленмедилер. Къапуны Къакъач ачып 
чыкъты. Онынъ артындан Джеваир корюнди. Сонъра Алименен 
Абибулла... 

Къарт манълайыны сыйпады. Къоюн джебинден илядж алып, 
тилининъ тюбюне къойды. Бир-эки дакъикъа индемей, динъленип 
отурды, сонъра къапу янында онъа бакъып, раатсызланып тургъан 
Азизеге бакъты. Бир шей айтмады. 

- Акъярдан агъыр яралы алман офицерлерини кетирген экенлер. 
Оларны бакъмагъа ярдым керек экен. Джеваирни де анда... - деди 
Абибулла къапудан киргенде. 

– Дарысы оларгъа да олсун! - деди къарт нефретнен. 

- Къартбаба, мен анда ольдюрселер де, бармам, - деди Джеваир. - 
Элиндеки комендант берген кягъытны котерип атты. Къартбабасынынъ 
бойнуна сарылып агълады. 

- Токъта, балам. Бирден ойле деме. Бир шейлер япмакъ керек... 

Алименинъ агъыз ачмагъа чареси ёкъ. Текмиль шашкъан алында 
отура. 

- Бир-эки кунь бармакъ керек олса, сенинъле берабер озюм де 
барырым. Сонъундан бир шейлер олур! - Узанып ерден кягъытны алды. 

- Бу даа бизге керек олур, балам, - деп Джеваирге берди. 

Эртеси куню саба дженктен эвель хастахане олгъан ерге 
Джеваирнен, акъшам анълашкъанлары киби, къарт да барды. 
Хастаханенинь ялынъыз бинасы дегиль, онынъ азбары биле 
яралыларнен толды. Олар баштан аякъкъадже бинтнен сарылгъанлар. 
Олю киби созулып яталар. 

Эмширелер оларгъа илядж бере, яраларыны чезелер, багълайлар, 
мында Джеваир киби меджбурнен кетирильген къызларгъа токътамай 
эмир берип туралар. 

- Яралыны бакъмагъа азырла. 

- Яраларыны чез... 

- Кирли бинтлерни алып кет. 

– Тазесини, темизини кетир. 

- Хирургны чагъыр. 

- Олюни азбаргъа алып чыкъынъыз. 

Дигер якътан яралы офицерлер къычыралар: 

- Эй, къыз, башымны котер! 

- Манъа сув бер, ичим яна! 

- Экимни чагъыр! 

- Янымда отур. 

Къызлар мында чокъ, лякин бири-биринен таныш олмагъа, лаф 
этмеге имкян ёкъ. Джеваирнен Айше бир палатанынъ яралыларыны 
бакъалар. Айше Джеваирнинъ агъасы Джафернен бир сыныфта окъуй 
эдилер. Джеваир оларнынъ бири-бирлерини севгенлерини дуя эди. 
Айшени о урьмет эте. Вакъыты олса, онынънен лаф этмек истей. Лякин 
баш котермеге чарелери ёкъ. Экиси де бир ерге кельдим дегендже, 
яралылар къычырып башлайлар. 

Оларнынъ палатасына саба кетирильген офицер аля 
боджаламакъта. Токътамай лаф этмекте. Анасыны-бабасыны чагъыра. 
Къызларгъа нефес алдырмай. Янына баргъан киби олса, элине япыша, 
къыбырдамагъа бермей. Эллери буз киби, дерсинъ, олю адам. 
Къурсагъындан яралы. Бир саат эвельси онынъ ярасыны ачып ювдылар. 
Ичеклери ачылып, бири-бирине къарышып къалгъанлар. Медицина 
хадимлерине ярдым этип тургъан Джеваирнинъ башы айланды, юреги 
быланды. Манълайы салкъын ве бурчакъ киби тер тёкти. Салланды, 
йыкъылаязды. Айше оны деръал коридоргъа алып чыкъты. Салкъын сув 
берди. Джеваир бираз озюне кельген сонъ, онъа дарылды: 

- Озюнъни тутмагъа биль. Копекке копек олюми. Оларны мында 
ким чагъыргъан? - деди Айше. - Олар бизим агъаларымызны, 
бабаларымызны уралар, ольдюрелер, халкъымызны хорлайлар. 

Джеваир козьяшларыны сильди: 

- Мен онъа аджынмайым. Олар аджыныкълы джанаварлар 
дегиллер. Даа тюневин Февзие оджапчемизни ольдюрдилер. Мен 
оларны корьмек истемейим. 

- Оларны корьмек истеген адам бармы?! 

Бу вакъытта къызлар янында пейда олгъан алман экими оларнынъ 
устюне джекирди. 

- Мында лакъырды этип отурмагъа дегиль, яралыларны бакъмагъа 
кельдинъиз. Барынъыз, ишинъизни япынъыз! 

Палатагъа кирер-кирмез, анавы къурсагъындан яралы кене 
фысылдап башлады: 

- Аначыгъым, халкъымызнынъ шаныны котермек ичюн не керек 
олса, эписини япмагъа тырыштым. Меним севимли огълум Ханс къайда, 
оны корьмейим. Фрейлен Джеваир, мени диваргъа чевир. Ярын 
эвимизге къайтаджагъым. Сув бер, сув! Сув! - Козьлери бунарлангъан 
джам артындан бакъкъан киби корюне. Шефаатсыз ве манасызлар. 
Лякин токътамадан, «Джеваир» дей, фысылдай. 

«Мени насыл коре ве таный экен», - деп тюшюне къыз. Бу арада 
палатагъа юксек бойлу, сувукъ черели къыз кирди. Элинде анбар 
дефтери ве кучюк къарындаш. Къарындашны дефтернинъ къабына 
къынапнен багълагъан. 

О, палатанынъ ортасында токътады, къыргъый киби бакъкъан 
козьлеринен яралыларны бирер-бирер сюзип чыкъкъан сонъ: 

- Сизде бугунь эки ер бошайджакъ... - деди ве чыкъып кетти. 

Онынъ не ичюн бойле дегенини Джеваир де, Айше де анъламады. 

- Мынавы эки агъыр яралыны башкъа палатагъа 
авуштыраджакълар, - деди Айше бильген адам киби. 

Уйледен сонъ офицернинъ алы даа да агъырлашты. Эллерини огге 
узатты. 

- Джеваир, къайдасынъ? - деди. - Мени турсат, ич олмагъанда, 
башымы котер. 

Къызнынъ эллеринден тутты, сыкъты, озюне таба чекип, башыны 
котерди. Чырайы ем-ешиль олды. Онынъ ичюн Улу Алманиянынъ шан- 
шурети, фюрерлиги - эписи битти. 

Джеваир пек къоркъты. Эллерини онынъ пармакълары арасындан 
зорнен къуртарып алды. 

- Сен мында шан-шурет дегиль, эджель арап кельгенсинъ, - деп 
фысылдады. Яваштан еринден турды, кошедеки яралынынъ башы 
уджунда отургъан Айшенинъ янына барды. 

- Бир ер бошады! - демики къызнынъ айткъаны анълашыла 
башлады. 

- Бир ер даа бошамакъта, - деди Айше. 

Еринден турып офицернинъ аякъ уджуна кечти. Яралы 
къыбырданмай ве давушы чыкъмай. Енгильден нефес ала. Козьлери 
юмукъ. 

- Баарь къозусы киби ята... ким биле къач аскеримизнинъ башына 
еткендир! - Айше онъа гъамлы козьлериле бакъты. 

- Бизге мында чокъ булунмакъ мумкюн дегиль. Бир якътан 
оларгъа нефретлимиз, экинджи якътан азаплымыз! Барсын, озьлерини 
озьлери бакъсынлар. Янларында анавы къыргъый козьлю къыз отурсын. 

Янашадаки кроватта яткъан яралы ынъранды, Айше онъа козетти, 
тез-тез Джеваирге чевирильди. 

- Анавы кельсе, ярын да къач ер бошайджагъыны айтыр эди, - 
деди ве гизлиден кулюмсиреди. 

- Зенаатыны яхшы менимсеген, - деди Джеваир. - Леш 
къокъусыны дуйгъан къыргъый киби бакъа. Бизге оны бир даа корьмек 
къысмет олмасын. 

Айше Джеваирге кедерли назар ташлады. 

- Бу озюмизге багълы, - деди Айше. 

- Не япмакъ мумкюн? 

Кениш ве узун коридорда насылдыр шаматалар эшитильди. 
Кимлердир копчекли кроватны итеп, дангъырдатып кечип кетти. Бир 
топ акъ халатлы коридорнынъ сол тарафына чапышты. 

- Анавы балабан адамлары да гебереята, гъалиба, - Айше къапу 
бетке догъурылды. 

- Полковникми? 

Айше, эбет, деген киби башыны къакъытты. 

- Бир куньлик теджрибемиз бизге баягъы шейлер огретти. 

Къапуны умютсизден къыргъый козьлю къыз ачты, башыны ичери 
СОКЪТыЫ: 

- Олюлерни азбаргъа чыкъарынъыз! - деп эмир этти, къапуны 
къапатып, ёкъ олды. 

Къызлар бири-бирине бакъып, сусып къалдылар. Бираздан Айше 
аджеле суретте коридоргъа чыкъты. 

Орталыкъ къаранлыкълангъан маальдеҡ пек къычыргъан 
яралыларгъа насылдыр укол япып, сустырдылар. Къызларгъа эвге 
къайтмагъа рухсет этильди. 

Олар госпитальден чыкъкъанда, орталыкъ зиндан къаранлыкъ ве 
сувукъ эди. Джеваирнинъ устюнде индже быджачыкъ. Саба авасы 

гузель эди. Уйледен сонъра денъишти, сувуды. О, быджагъынынъ 
якъасыны котерди. Адымларыны сыкълаштырды. Онынъ артындан 
къалмамагъа тырышкъан Айше: 

- Башта бизге кирейик! - деди. - Эвимиз якъын, барып меним 
къардашымны алайыкъ, сонъра сизге барырмыз, эр алда, огълан бала. 

- Яхшы, - деди Джеваир, ушюп, Айшенинъ къолтугъына кирди. 
Онынъ анасы къызларны козьяшнен къаршылап алды. 

- Сагъ-селяметсинъизми шу, балаларым? Чокътан бараджакъ 
олам, лякин балаларны ташлап кетип оламадым. Бири этегимден тута, 
дигери элимден, алып чыкъайым десем, ава сувукъ. Бу да, гъарипчик, 
даа кичкене. Татасыны барып къаршыламагъа, къорчаламагъа къадир 
дегиль, - о, башынынъ арекетинен сет устюнде буруныны чекип 
отургъан он эки яшларындаки огъланчыкъны косьтерди. 

- Кунюмиз бу балагъа къалды. Эй, Аллайым, бедаатлар мында 
къайда мараздан келип чыкътылар? Бу балалар олмаса, мен не 
япмакъны билир эдим, амма... Ах, не япайым, балалар элимни- 
аягъымны багълайлар, - о, эм опькеленмекте, эм софра къоймагъа 
тедарикленмекте эди. 

- Бир шей керекмей, раатсызланманъыз, - деди Джеваир. - Манъа 
тез-тез кетмек керек. Эвде анам ким биле, насыл къасеветленедир? 

- Насыл къасеветленмесин, балам?! Бу тильсизлерден аманлыкъ 
екъ да? Къапу огюне чыкъайым, десенъ, данъ, ата, ольдюрелер. Сизге 
анда яралыларны бакътыралармы? Куньдюз Осман барып бакъып 
кельди. Сизлер о имансызларнынъ олюлерини ташый экенсинъиз. Ах, 
меним къара язылы балаларым! 

Козьяшлары янакъларынынъ устюнден ашагъы тыгъырып 
кеттилер. Сеси бирден котерильди. 

- Мындан кетмек керек! - деди ана. 

Айше ялкъ этип Джеваирге бакъты. 

Джеваирнинъ анасы оларны азбар къапу огюнде къаршылап алды. 
Къоркъуданмы, къасеветтенми, тили курьмекленип, лаф этип биле 
оламады. 

- Къартбабанъ анда? - деп сорады. 

- Биз къартбабамны корьмедик, ана! - деди Джеваир, тиши- 
тишине тиймей къалтырагъан алда. 

- Тюф, тюф! Сени къаршыламакъ ичюн кеткен эди. - Сонъра 
бирден Айшенен къардашына. - Вай, ушюгендирсинъиз, ичери 
киринъиз, балаларым, - деди. Айше кеч къалгъанларыны айтты, 
къардашынен берабер тез-тез артларына къайттылар. Азбар ичинде 
Абибулла агъанынъ оксюргени эшитильди. 

- Алиме, сенсинъми? - деди, оксюре-оксюре. 

- Бизмиз, Абибулла агъа, Джеваир кельди. 

- Асан агъа мындамы? 

– Ёкъ, бала оны корьмеген. 

Азбарнынъ ортасында Абибулла агъа серник чертип, сигар якъты. 

- Раатсызланма, Алиме, шимди о да келир, - деди. 

Къыз ичери кирип, къызынды, лякин ичиндеки къалтыравны 
баягъы вакъыткъадже токътатып оламады. Анасы онъа сыджакъ чай 
берди: 

- Ич, балам, ичинъ-багърынъ къаткъан сувукътан, - деди. 

Соба артында отургъан къызына козь къыясынен бакъып алды. 
Ичини атеш якъкъан киби олды. Лякин яныгъыны къызына 
дуйдурмамакъ истеди. 

- Ушюгенсинъ, ёрулгъансынъ. Шимди къартбабанъ келеджек. 
Бираз къапынырсынъ. Пирнич шорбасы пиширдим. Абибулла эмдженъ 
бир тавугъыны сойды. Языкъ амма, я, соймаса да, анавы хынзырлар эп 
бир, алып кетеджеклер де! 


19 


Не ичюндир балалар шимди сет устюнде сеслерини чыкъармай 
отуралар. Серверчикни Энвер бакъа. Алиенен Кемал одеял тюбюне 
киргенлер. Эвде бир фена ал олып кечкен киби, балалар бири- 
бирлерине аджыныкълы бакъалар. 

Бойле экен, ана омузлары устюне Энвернинъ пальтосыны алып, 
азбаргъа чыкъты. 

Алие яваштан одеялнынъ тюбюнден чыкъты. Татасынынъ янына 
келип отурды. 

- Бугунь буюканам келип кетти. Анам онъа: «Мында къалынъыз», 
- деди. Буюканам анда башкъа балаларны бакъа экен. Шунынъ ичюн 
къалып оламады, кетти. 

- Башкъа балалар дегиль, эмджемизнинъ балалары. Олар 
Акъярдан къайтып кельдилер, - деди Джеваир. 

- Я эмджемнинъ озю къайда? 

_ О да, бабам киби, дженкте. 

Джеваир озьджесине бир шейлер тюшюнди. 

- Бугунь анам къартбабама бир шейлер айтып, агълады, - деди 
Алие. Сонъра, сёзлерим насыл тесир этер экен, деген киби, татасына 
дикъкъатнен бакъты. 

Энвернен Кемал онынъ не демек истегенини анъламадылар. 
Буюканалары келип кеткенде, олар эвде ёкъ, дагъдан одун кетирмеге 
кеткен эдилер. 

– Не ичюн агълады? - деп сорады Джеваир къардашындан. 

Алие эвеля омузларыны къысты, сонъра бир шейлер даа 
тюшюнди. 

- Хатидже апте онъа: «Къызынъ анда чалыша», - деген. 

– Я анам не?.. 

Алие узун кирпиклерини ельпазе киби эндирип котерди. 
Дудагъыны къыйыштырды, башыны сагъ тарафкъа бурды. 

- Бильмеген шейине бурунунъны сокъма, - деди Кемал. Келип 
Алиенинъ элинден тутып чекти. 

- Тур, татам ерулып кельди... раатлансын! 

Джеваир баланынъ айткъанларындан бир шейлер анълады, юреги 
сыкъты. Гонъюлинде хошнутсызлыкъ асыл олды. Козьлери яшландылар. 

Алие къоркъу толу козьчиклеринен агъасына бакъты, сонъра 
кичкене эльчиклеринен татасынынъ козьяшыны сильмеге тырышты. 
Кемал барып онынъ къулагъындан чекти. 

- Кет мындан! - деди. 

Энвер, бойнуны созып, пенджереден софагъа бакъты. 

- Анамлар келелер, - деди, - эпинъиз инсан киби отурынъыз. 

Къартбаба одагъа киргенинен козьлеринен Джеваирни 
къыдырды. 

- Татанъ къайда? - деди Энверге. 

Джеваир еринден къыбырданып алды, лякин, ничюндир, мен 
мындам, деп оламады, сусты. 

- Соба артында, - деди Энвер, башынынъ арекетинен косьтерди. 

Энди эр кес эвде олгъаны ичюн, бираз тынчлангъан Алиме софра 
къоймагъа тутунды. Аш вакъытында кимсе сёйленмеди. Эр кес озь 
тюшюнджесинен мешгъуль эди. Балалар бир шей бильмейлер, лякин 
оларны насылдыр бир хошнутсызлыкъ сустырмакъта. Къарт исе бу 
агъыр вазиеттен чыкъмакънынъ чаресини къыдыра. Ана эки атеш 
ортасында. Куньдюз, къайнатасынынъ айткъаны киби, Джеваирни 
башкъа, узакъча бир ерге ёлласа, кичкенелерден къоркъа, фашистлер 
оларны гъайып эте билелер. Джеваир аш ашамакъ дегиль, онъа 
бакъмакъ биле истемеди. Лякин, анасынынъ хатири ичюн, ашамагъа 
тырышты. Тарелкасы яры олур-олмаз, четке сюрди. Анасы онъа 
тааджипленип бакъты. 

- Сыджакъ чай ичмек истейим, мен пек ушюдим, - деди яваштан. 

Джеваир гизлиден анасына бакъты, череси гъает ёргъун, 
козьлеринде кедер ве гъам сезди. Анасы бир вакъытлар Воронежден, 
бабасындан къайтып кельген сонъ, тыпкъы бойле алда юрди. Сонъра 
яваш-яваш денъишти. Вакъыт кечкен сайын, кимерде кулюмсиреп де 
ала эди. Вакъыт - эр бир дертке мельэм. О, чокъ шейлерни унуттыра, 
устюне орьте. Унутмагъа меджбур эте. Аят исе эп девам эте. Онъа бала- 
чагъа, эв-баркъ къошула. Куньделик ишлер, вазифелер, токътамадан 
адамны тарткъычлайлар. Унутма, бакъайым?! 

Къартбабасы эр кунь саба келе, акъшам ерге къаранлыкъ 
тюшмезден эвель эвине къайта. Бунъа бельки ер тарлыгъы себептир. 
Олар эписи бир одачыкъ ичинде яшайлар. Абибулла агъанынъ 
къорантасы да бир ода ичинде... Янашадаки одаларнынъ ичи буз киби. 
Къарт софагъа чыкъып, сигар якъты. Алие Кемалгъа ачувландымы, 
ёкъса, бугуньки вазиет оны эздими, барып сет устюне отурды. Одеял 
тюбюнден бираз бакъып ятты, сонъра юкълап къалды. 

Энвернен Кемал баягъы лаф этип яттылар, яваш-яваш тынып 
къалдылар. Соба сёнди. Эвнинъ ичи сувуды. Омузлары узеринде эски 
юн шалыны орьткен Алиме чыракънынъ улькюн ярыгъында чорап 
орьмекте. Джеваир тёшеме устюндеки тёешекте ята. Озю гъает ёргъун, 
амма юкълап оламай. Онынъ янында къартбабасы ятаджакъ. Тёшеги 
энди къоюлгъан. 

- Бугунь не олды? Не ичюн агъладынъыз? - деп сорады Джеваир 
анасындан. 

Алиме ишинден токътады, къызына дикъкъатнен бакъты, 
тюшюнди. 

- Эй, балам, тааджиплениледжек бир шей олмады. Орталыкъта 
дженк-къыямет, агъанъдан, бабанъдан хабер-тебер ёкъ. Бу мельунлар 
мында бизни эвимизге биле къоймайлар. Бугунь эвден бираз къартоп, 
оны-буны аладжакъ олдым, анавы имансыз Къакъач эвден къувып 
чыкъарды. О кеткен арада Шапке къулакъ бир къопкъа къартоп 
кетирип, ташлап кетти. Озь эвинъден озюнъ бир шей алып оламайсынъ. 
Эписи бири-бирине къошулгъан сонъ, агълайсынъ даа! 

Ана, асылында не ичюн агълагъаныны айтмады, гизледи. 
КъызынынЪъ да юрегини яраламакъ истемеди. 

Теренден кокюс кечирди. Акъайы, огълу дженкте. Фашистлернен 
уруша. Къызы исе мында фашист яралыларыны бакъа, оларгъа сув бере. 

Бутюн гедже аджджы тюшюнджелер ичинде чекишти, козюне 
юкъу кирмеди. Саба Джеваир анда кетеркен, ёлгъадже озгъарып 
чыкъты. О кеткен сонъ да, баягъы вакъыткъадже эвге кирип оламады. 
Чюнки диварлар сыкъмакъта эди. Къомшусынен лаф этти. Энди ичери 
къайтып киреджекте юкъары маалленинъ сонъки эвлеринден биринде 
яшагъан Хатидженен огълу келеяткъаныны корип, токъталды, оларнен 
селямлашты. Хатидженинъ рухы котеринки эди. 

- Огълум Акимни коресинъми, Алиме, энди акъай олды. Оны анда 
алып кетем. 

Алимени шемшек ургъан киби олды. О якъкъа-бу якъкъа 
бакъынды. Якъын ерде кимсе олмагъаныны корьген сонъ: 

- Сен не айтасынъ? - деди фысылдынен. - Фидан киби яш 
баланъны озь элинънен озюнъ атешке быракъаджакъсынъмы? 

Хатидже Алимеге шашкъын алда бакъты. 

- Баламны не ичюн атешке быракъаджакъ экеним? Анда-мында 
чапкъалар. Уфакъ-тюфек шейлерни япар. Къурсагъы ашкъа тойса, етти. 
Бизге башкъа шей керекмей. 

Онынъ айткъан сёзлери, япкъан ишининъ асылына барып 
етмегени, козьлеринден корюнип тура эди. 

- Шимди анда баргъанларны гонъюлли аскер оларакъ алман 
ордусына къошалар, - деди Алиме. 

Хатидже кулюмсиреди: 

- Аким даа бала, - деди къатий сеснен. - Онынъ элинден бир шей 
кельген йигит олса, шимди дженкте олур эди. 

- Тильсизлер онынъ бала экенине бакъып отурмаз. Устюне бир 
быджакъ сокъар, бостан къаравулы киби бир де-бир копюр устюне 
сакъчы къоярлар. Отурмасын, бакъайым. Сонъ кимге, не 
анълатаджакъсынъ? 

Хатидже кинаели кулюмсиреди: 

– Я сен... 

- Манъа не олгъан? 

- Чечек киби тазе ве дюльбер къызчыгъынъ фашист госпиталинде 
яралыларны тедавий эте. Олар тюзельген сонъ, кене дженк мейданына 
къайталар. 

Алименинъ юреги сызлады, тизлери къалтырады. Хатиджеге тик- 
тик бакъты. Чырайы сытылды: 

- Санъа бир даа айтам, баланъны гъайып этме! - деди эмир 
бериджи сеснен. 

Хатидже силькинип алды. Огге эки-учь адым атты. Сонъ токътады. 
Алимеге тюшюнджели назарлар быракъты. Сонъра яваш-яваш 
кетеяткъан огълунынъ артындан бакъты: 

- Аким, токъта! - деп къычырды. 

Алиме артыкъ оларнынъ арекетлерине бакъып турмакъны ерсиз 
таныды. Яваштан къайтып азбаргъа кирди. Къапу артындан ана-балагъа 
бакъып турды. Хатидже бир шейлер айта, Аким потюгининъ уджунен 
ерни сызгъалай. Бираздан ана-бала, экиси де, арткъа - эвлерине 
къайтып кеттилер. 

Алиме хайырлы иш япты. Теренден кокюс кечирди. Лякин 
Хатидженинъ, къызчыгъынъ госпитальде алман яралыларыны 
тедавийлей, деген сёзлери юрегине биз киби сапланып къалды. 

Къайнатасы кельген сонъ, даянып оламады, бугунь олгъан 
вакъианы онъа айтып агълады. Къарт келинини тынчландырмагъа 
тырышты. 

- О надан къадын, Хатиджени, токътатып, пек яхшы япкъансынъ, 
балам, бир яшны белядан къуртаргъансынъ! - деди. 

- Я, озюмизнинъки, баба? 

- Бу башкъа шей, балам. Биринджиде, анда гонъюлли кетмеди, 
экинджиде, биз оны даа бакъармыз... 


Джеваир бугунь госпитальде олып кечкен вакъиалар акъкъында 
анасына бир шей айтмады. 

Джафер эвде олгъан олса, не япар эди, аджеба? О чалыкъ ве 
джесюр эди. Шапке къулакъ ве онынъ шорбаджысына - эписине акъыл 
къояр эди! 

Джафер чалыкъ ве джесюр олгъанына бакъмадан, бир де бир 
муреккеп ве агъыр алгъа къалгъанда, о, даима ашыкъмадан, тюшюнип- 
ташынып, акъылнен иш корьмеге тырыша эди. «Акъылнен япылгъан 
ишнинъ сонъу даима яхшы ола», - дей тургъан. Лякин Джеваир, бир де 
бир фикирге кельмеге ашыкъмаса, ярын саба эрте кене госпитальге 
бармакъ керек. Кене душман яралыларыны бакъмакъ, оларнынъ 
башыны котермек, сув ичирмек, яраларыны темизлемек, оларгъа 
тюзелип, кене сафкъа къайтмагъа ярдым этмек... 

Джеваирнинъ юреги дюкюльдеди. Манълайыны бир шей сыкъкъан 
киби олды. Акъылына бирден Айшенинъ анасы ве онынъ айткъан 
сёзлери тюшти. «Мындан кетмек керек!» 

Дагъда экенлерине партизанлыкъкъа чыкъкъан койдешлеринен 
корюшкенлерини хатырлады. Айшенен берабер, дагъгъа къачып 
кетселер, анда оларнен, ойле адамларнен корюше билелер! Я анасы, 
къардашлары?.. Бу фикирни анасына айтса, о, не дер экен? 

Эльбет, бу ана ичюн дешетли шей. Анасы онъа сускъан алда 
бакъар. Сонъра: «Бойле олмаз, сен бир къыз баласынъ, дагъгъа чыкъып 
кетмек... Ич де акъылгъа ятаджакъ шей дегиль», - дер. Лякин онынъ 
башында башкъа фикирлер доланыр. 

Джеваир анасынынъ юрегинде - юрегининъ энъ тёрюнде, Ватан ве 
халкъы ичюн сынъырсыз севги яшагъаныны, эм бу севги ичюн о, бир 
дегиль де, он джаны олса, оныны да бермеге азыр экенини яхшы биле. 
Бу онъа Айшенен берабер дагъгъа кетмеге акъ бере. Лякин... Бири- 
бирине къаршы фикирлер, дешетленювлер ве эеджанланувлар алтында 
юкъугъа кетти. 


Фашистлер, Джеваирнинъ эллерини артына сыкъып туткъанлары 
алда, озюни алевленип янгъан атешке якъынлаштыралар. Сачлары, 
къашлары куе, череси яна. Къыз чапалана, оларнынъ эллеринден 
къуртулып къачмакъ истей. Онынъ эллерини даа да къавий сыкъып 
туталар. Кокюс къафеси сыкъа. 

«Ана! Аначыгъым! - деп къычыра. Имдаткъа кимсе кельмей. - 
Ана!» 

Онынъ аджджы, титис сесини эшиткен ана къызынынъ башы 
уджуна кельди. 

- Джеваир, не олды, балам? 

Къызынынъ башы ястыкъ устюнде токътамадан о якъкъа-бу 
якъкъа тыгъырмакъта эди. Терлеген-пишкен. Чырайы къор киби 
къызаргъан. 

Ана элини онынъ манълайы устюне къойды. Атеш киби... Джеваир 
козьлерини ачты. Анасыны корьди, онынъ элине япышты. 

- Аначыгъым, мен нефес аламайым. 

- Сабыр эт, балам, къоркъма! Сенинъ сыджагъынъ котерильген! 
Шимди, балам! Шимди! 

Ана не япмакъны бильмей, этрафына бакъынды. 

Къарт уянды. 

- Не олды, келин? 

- Джеваирнинъ кейфи ёкъ, баба! 

- Хайыр ола... - Къарт турды, элини торунынынъ манълайына 
токъундырды. - Сыджагъы юксек, сувукълангъан, - деди яваштан. - 
Эвде бир шей ёкъмы? 

Алиме быджагъынынъ джебини къармалады. 

- Бир ерде озюмнинъ баш агърысы иляджым бар эди. Къалдымы, 
ёкъмы, бильмейим. 

Бир шей тапкъан киби олды. 

- Бир данечик къалгъан, - чайниктен фильджангъа сувукъ чай 
тёкти, къызына ичирди. 

- Шимди... беш дакъкъа кечер-кечмез, козюнъни ачарсынъ, балам. 
Бу пек гузель илядж. 

Лякин, теэссюф, къызгъа ондан бир тюрлю енгиллик олмады. О, 
сабагъадже янып-туташып чыкъты. Саба ачылып, кунеш догъгъан сонъ, 
сыджагъы азачыкъ савушкъан киби олды. Тёшеги ичинде Азизе берген 
къызылчыкъ татлысынен чай ичти. Сонъра сет устюне кечип ятты. 
Уйлеге якъын кене атешленип башлады. Дудакълары къуруды, козьлери 
къызарды. Кокюс къафеси сыкъып башлады. Башы пек агъырды. 
Юткъунып оламай. Богъазына бир шей тыкъылгъан киби, нефес алмасы 
агъыр. Къардашлары ода ичинде, аякъ уджунда юрелер. Ялынъыз 
Серверчик бир шей анъламай, Энвернинъ къучагъындан тайып тюше, 
оданынъ ичинде дёртаякълап барып, Джеваирнинъ сачларындан чеке, 
къычыра, шаматалай. Оны Энвер кийиндирип, тышкъа алып чыкъты. 

Акъшам устю софа ичинде Шапке къулакъ пейда олды. 
Комендант, Джеваир не ичюн ишке бармады, деп сорагъан. Оны Алиме 
ичериге чагъырды. Къызынынъ сыджагъы олгъаныны ишмарнен 
анълатты. Онъа даа деми хастанынъ къолтугъы тюбюнден алынгъан 
градусникни косьтерди. Отуз докъуз бучукъ. Шапке къулакънынъ 
козьлери тёгерекленди. О, башыны онълу-соллу саллап чыкъып кетти. 

Эртеси куню уйледе Къакъач кельди. Джеваир яткъан одагъа 
бастырып кирди. Буюк теджрибеге малик экимлер киби, къызнынъ 
набызыны тутып бакъты. Хаста экенине къани олды. 

- Ята берсин! - деди, «алидженаплыкъ» косьтерди. Учюнджи куню 
козьлюкли алман экими кельди. Оны ким йибергенини Алиме анълап 
оламады. Бельки, комендант озь хызметчисине инанмайып, 
ёллагъандыр. Бельки, олар меним адамларымы къолайлыкънен 
алдаткъандырлар, деп тюшюнгендир. Ишнинъ асылыны бильмек 
истегендир?! 

Къарт эким къызгъа дикъкъатнен бакъты. Алтын сувлу 
фонендоскопнен онынъ джигерлерини динъледи. Сонъра элине 
пычакъны анъдыргъан узун, ялпакъ, йылтыравукъ демирчик алды. 

- Агъызынъны ач, къызым, - деди бозма рус тилинде. 
Джеваирнинъ къыбырдамагъа чареси олмаса биле, агъызыны ачкъанда, 
экимнинъ козьлерине бакъты. 

- Богъазынъ къапалып къалгъан, аш-сув деген шейни унуттынъмы, 
екъса? - деди эким айретле. - Богъазынънынъ ичиндеки шишиклер 
ирин бийлегенлер. Оларны кесмек керек. Ёкъса, сыджагъынъ тюше 
къоймаз. Аякъларынъ, эллеринъ, беденинъ агъырамы? 

Беденининъ ве богъазынынъ агърысына даяналмагъан 
Джеваирнинъ козьлеринден яшлар акъты. Эким алтын черчивели 
козьлюги устюнден къызгъа дикъкъатнен бакъты. 

- Ишлеринъ джиддий, къызым! Оларны ярып, ичинден иринни 
чыкъармакъ керек! - деди. 

Джеваир башыны терсине къакъытты. Эким бираз тюшюнди, 
сонъра чемоданчыгъындан кичкене сары апчыкълар чыкъарды. «Бир 
данесини бир стакан сувгъа иритип, кунь девамында богъазынъны бир 
къач кере чайкъа», - деди. Эки-учь тюрлю иляджгъа рецепт язды. 
Оларны Алимеге туттырды. 

- Буларны бугунь мытлакъа алмакъ керек, - деп кетти. 

Алман экими келип-кеткен сонъра, ана-бала озьлеринде насылдыр 
бир енгиллик ис эттилер. Чюнки оларны энди бир къач кунь кимсе 
раатсызламайджакъ. Сонъра не япмакъ керек олгъаныны озю биле. 

Ана къызына азачыкъ шорба суву ичирди, сонъ ашагъы 
маалледеки аптекадан илядж алмагъа кетти. Андан къайтаяткъанда, 
бир-эки танышына расткельди. 

- Алиме апте, Джеваир къайда? - деп сорады орта бойлу, 
сыджакъкъанлы яш къадын. 

Алиме къадынчыкънынъ ёргъун козьлерине дикъкъатнен бакъты. 
Озюни яхшы таный, лякин адыны хатырлап оламай. 

– Эвде ... хаста. Онъа илядж алып кетем. 

- Оны Айше сорагъан эди. 

- Не ичюн? 

Къадын омузларыны къысты... 

- Алманлар тюневин юкъары мааллели Хатидже аптени пек 
котеклегенлер. Олю алына кетирген ве азбар ичинде тыгъыртып 
кеткенлер. Эйи ки, къардашы келип корьген. Ёкъ исе, анда да олюп 
къалыр эди. 

- Я, огълу къайда экен? - Алиме ондан не сорагъаныны озю де 
дуймады. 

- Бутюн иш онда даа. Тильсизлер онынъ огълуны гонъюлли 
оларакъ озьлерине ярдымгъа чагъыргъанлар. Хатидже апте бунъа разы 
олмагъан. Баланы къайдадыр къачыргъан... 

Алименинъ башындан ашагъы къайнакъ сув тёкюльген киби олды. 
Юреги сыкъ-сыкъ урды. Чырайы агъарды. 

Къаршыда эки алман аскери корюнди. Къадынчыкъ Алимеге козь 
къыясындан бир даа бакъты: 

- Келелер, сагълыкънен къалынъыз, - деп сол якътаки аралыкъкъа 
бурулды. Эвлер арасына кирип кетти. 

Алиме эвге насыл келип киргенини озю де бильмей. Омузлары 
устюндеки сантырач къалын шалыны Джеваирнинъ аякъ уджуна 
быракъты. 

- Балалар анда? - деп этрафына бакъынды. 

- Тышталар, Сервер юкълай, - деди Джеваир богъукъ сеснен. 

Алиме къызына бакъты. Лякин эшиткен шейлери акъкъында бир 
сёз айтмады, сусты. 

- Ана, къызлар акъкъында бир шей эшитмединъизми? - Джеваир 
яткъан еринден сагъ элине даянды. 

- Ёкъ, балам... 

Джеваир тарсыкъты, еринден тураджакъ олды, лякин бирден 
башы айланды, козьлери огюнде къаранлыкъ чёкти. Сусып къалды. 
Бираздан: 

- Тездже тюзельсем де, - деди. 

Анасы онъа бакъты: 

– Сонъ не япар эдинъ? - деди алчакъ сеснен. 

- Бир даа анда бармам... 

- Хатидже аптенъни бу тильсизлер котеклегенлер, аз къалгъан 
ольмеге. 

- Не ичюн? 

-  Огълуны оларгъа къуллукъкъа бермеген. Къайдадыр 
къачыргъан. 

Джеваир аст дудагъыны тишледи, тюшюнди: 

- Догърусыны айткъанда, мен о шаматаджы, эр шейге фаркъсыз 
бакъкъан къадындан бойле шей умют этмеген эдим. 

- Озь койдешлери арасында ойле корюне экен. Коресинъми, 
фашистлер огюнде озюни насыл туткъан?! Олюм алына кельгендже 
котеклеселер, юмукъ агъызыны ачмагъан. Оларнынъ амансыз котегине 
даяналмай, бир шейлер айткъан олса, меним чырагъым, янар эди... 

Джеваир анасынынъ козьлерине «не ичюн?» деген киби бакъты. 

Алиме, янъылып, бир шейлер къачыргъаныны анълады. 

- Коксюнде иманы, виджданы олгъан адам бу мельунларгъа якъа 
туттырмаз. Бизим топрагъымызда кейф чатмакъ истеселер, ниетлерине 
етип оламазлар, мында оларгъа зеэр-зукъум юттырырмыз. Бизге, 
оларнен курешмек ичюн, ялынъыз Хатиджелер дегиль, чытырман 
орманларымыз, ташымыз, топрагъымыз ярдым этер. 

Алиме соба янындаки сет устюне отурды. Дивар ястыкъларынынъ 
устюне орьтюльген беяз пешкирни элинен сыйпады. Теренден кокюс 
кечирди. 

- Аптекадан илядж алып къайткъанда, анавы патлакъкозь 
Эмирнинъ къызы, ады Зульбиеми, Зульфиеми, не эди шу (оны да ялан- 
янълыш шимди хатырлагъан киби олды, деми озюни корьгенде, 
акъылына бир шей кетирип оламады) дейджегим, о манъа Айше сени 
сораштыргъаныны айтты. Лякин не ичюн къыдыргъаныны бильмейим, 
деди... 

Джеваир бирден догърулды: 

_ Я, деми не ичюн айтмадынъыз? - деди опькели давушнен. 

- Ким бильсин оны, Хатиджени тюшюнип, эр шейни унуткъаным. 
Ондан сонъ, къадынчыкънен лаф эткенде, анавы тильсизлер 
корюндилер. Зульбие бирден сёзюни кести, чар-чабик кетти, мен 
артындан бакъып къалдым. 

Эртеси куню Джеваир озюни бираз эйи ис эттими, ёкъса 
япыладжакъ ишлер чокъмы, не исе де, саба эрте турды. Анасынен 
берабер бир фильджан чай ичер-ичмез, къайдадыр кетмеге азырланды. 

- Хайыр ола, балам, - деди Алиме. 

Къызнынъ башында бири-бирине зыт кельген, бинъ тюрлю 
фикирлер доланса да, озюни урдумдуймаз олып косьтермеге тырышты: 

- Яхшы да акъылыма тюшти, манъа бугунь сабадан экимге 
бармакъ керек эди. 

Алиме къызына сынайыджы назарлар быракъты. 

- Бир озюнъ бараджанъмы? - деди раатсызлангъан алда. 

- Эльбет, бугунь яхшыйым, ондан сонъ, элимде алман экимининъ 
язып берген рецепти бар. Манъа даа не керек?! 

- Дюн юксек сыджакънен сандыракълап яткъан хаста бир геджеде 
сарымсакъ киби олды, десе? - Алиме къызнынъ къачыкъ чырайына, 
ёргъун козьлерине дикъкъатнен бакъты. - Тизлеринъ къалтырап, аякъ 
устюнде зорнен турасынъ, балам, бугунь де еринъден къыбырдамай 
яткъан олсанъ... 

- Шимди энинъе-боюнъа созулып ятаджакъ вакъыт дегиль де, 
гъалиба, ана, - деди Джеваир. 

Алиме къолайсызланды. Джеваир шимди онъа: «Хатидже апте 
къадар да оламайсынъызмы, ана», - деген киби кельди. Козьлерини 
ашагъы алды. 

- Хасталыкънен шакъа этмек олмай, балам, - деди алчакъ сеснен. 

Къыз кулюмсиреди, барып анасыны къучакълады. 

- Эписини анълайым, ана, - деди къатий сеснен. 

Алиме къызнынъ арекетинден ве сонъуна чыкъмагъан 
сёзлеринден: «Япыладжакъ ишни, эпси бир, япмакъ керек», - деген 
мананы анълады. Юрегини эеджан, дешет сарып алды, лякин озю 
сусты. Чешит чаталлы фикирлер алтында къызынынъ чыкъып 
кеткенини биле дуймады. 

Элинде алманларнынъ рухсетнамеси олгъаны ичюн, Джеваир 
къапу янында тургъан къадындан къолайлыкънен халат алып, 
госпитальге кирди. Лякин хызметте булунгъан палатагъа оны якъын 
биле къоймадылар. 

- Сенинъ достунъ анда балабан адамны бакъа, - деди онынъ 
янындан кечеяткъан яш, постал янакълы, толу мучели эмшире. - 
Сенинъ, меним кибилерине анда кирмек дегиль де, якъынлашмагъа 
биле ясакъ этелер. Нафиле мында оны беклеп, вакъытынъны кечирме, - 
деди серт давушнен. Табанларынен полны думпульдете берип, узун 
коридор бойлап кетти. 

Джеваир артындан бакъаркен, кимнинъдир: 

- Эй, къыз, мында кель, - деген сесини эшитип, артына 
чевирильди. 

Амелият одасыны джыйыштыргъан къадын. Джеваир оны яхшы 
таный. Олар, Джеваир мында кельген куню, бир къач саат берабер 
чалышкъан эдилер. Узун бойлу, ири суекли, билеклери эркеклернинъки 
киби кучьлю къадыннынъ манълайындан тер акъмакъта. Элинде къанлы 
бинт ве памукъ толу леген, сагъ къолтугъында даа деми мучеден 
кесилип алынгъан балабан бир аякъ. 

Джеваир тез-тез онынъ янына барды. 

- Мынавы легенни ал, аякъ агъыр экен, - о, чырайыны экшитти. - 
Къайда кеткенинъни бильмесенъ, ойле ола, аягъынъны шарт кесе 
алалар, - озь башына мыдырданды къадын. Сонъра мукъайтлыкънен о 
якъкъа-бу якъкъа бакъынды. - Айшеге кельдинъми? - деп сорады 
алчыкъ сеснен. 

Джеваир онынъ къолтугъы тюбюндеки аякъкъа бакъып алды, 
дешетленди, юткъунды. Онынъ сёзюни тасдикълар киби, башыны 
саллады. Къадын артына-огюне бакъмай, кетмекте эди. 

- Кельдим амма, оны корьмекнинъ чареси олмайджакъ, гъалиба, - 
деди. Къадын, бир шей эшитмеген адам киби, сусты. Къаршыдан 
келеяткъан хирургны корьгенинен, адымларыны сыкълаштырды. 

Эллериндеки шейлерни азбарнынъ бир четиндеки балабан демир 
ящикке аткъанда, къадын Джеваирге джиддий бакъты. 

- Сен бугунь Айшени корьмегендже бир якъкъа кетме! - деди эмир 
бериджи сеснен. 

- Мен онъа сенинъ кельгенинъни айтырым. Демки ерде 
беклерсинъ. 

Уйлегедже Джеваирге бу ящик янына даа чокъ керелер кельмек 
керек олды. Уйледен сонъ исе, бир тамам умютсизленди. Чюнки болюк 
мудири онъа бир палатанынъ яралыларыны бакъмакъны авале эткен 
эди. Анда иш чокъ, баш котермекнинъ чареси ёкъ. Яралылар пек агъыр. 
Эписи леш киби серилип къалгъанлар. Бирининъ аягъы кесильген, 
дигерининъ эли, даа бирининъ кокюс къафеси парчалангъан... 

Палатанынъ эмширеси Джеваирнинъ элине бир кягъытчыкъ 
туттырды, уйкен эмширеден илядж кетирмеге йиберди. Беш-алты шише 
шингенлик. Къыз оларны къучагъына алып келеяткъанда, софа ичинде 
умютсизден Айшенен къаршы-къаршыгъа кельдилер. 

Джеваирни корьген Айшенинъ сия козьлери тёгереклендилер: 

- Сагъ-селяметсинъми? - деди къайгъырыджы сеснен, череси 
бирден джиддийлешти. - Сени манъа бугунь Алла йиберди. 

Джеваир бир шей айтмады, къызгъа дикъкъатнен бакъты. 

- Къайткъанда, мени азбар къапу янында беклерсинъ, - деди Айше 
ве озюнинъ палатасына кирди. 

Джеваир, Айше айткъан ерге баргъанда, орталыкъ 
къаранлыкълашып башлагъан эди. Азбар ичинде, тена бир ерчикте 
турды. Бу вакъыт пек ач олып, тизлери къалтырагъаныны ис этти. 
Сабадан берли агъызына бир шей алмагъаныны хатырлады. «Анам ким 
бильсин насыл къасеветленедир», - деп, раатсызланды. 

Эки тарафы чечеклернен ярашыкълы тар ёлчыкъта бири-бири 
артындан кельмекте олгъан Айшенен амелиятханенинъ саибеси пейда 
олдылар. Айшенинъ элинде бир шей ёкъ. Къадын Джеваирени 
корьгенинен, чантасыны сагъ элинден солуна авуштырды. Лякин экиси 
де токътамады. Онынъ янындан сес-солукъсыз кечип кеттилер. Азбар 
къапудан чыкъкъан сонъ да, баягъы ергедже бири-бирине сёз 
къатмадылар. Айшенен къадын бирден бурулып, сагъ тарафтаки тар 
сокъакъкъка кирдилер. Джеваир оларнынъ артындан етишмеге 
ашыкъты. Огде кетеяткъан Айше адымларыны сийреклештирди, 
чевирилип артына бакъты. Сонъра токътады. Къадын, онъа 
якъынлашыр-якъынлашмаз, чантасыны ачты, ичинден бир сарылы шей 
чыкъарып, къызнынъ элине туттырды. Озю кене ёлуны девам этти. 

Бутюн арекетлер Джеваир ичюн джиддий бир иш япылгъанындан 
делялет эди. 

Джеваир, Айшенинъ янына баргъанынен, о, элинде сарылы шейни 
достуна узатты: 

- Бунынъ ичинде иляджлар, медицина кедиклери бар. Яни бизим 
адамлар ичюн ава киби керекли шейлер. Эвинъизге алып кет. Лякин 
кимсе корьмесин, - деди. О, гъает тюшюнджели эди. Достуна бир даа 
бакъып алды. - Ярын ишке эртедже кель, иш вар...- Сагъ тарафкъа 
бурулды, озьлерининъ эвлери бетке кетти. 

Бу вакъиадан сонъ Джеваирнен Айше алман яралыларына 
«садыкълыкънен» хызмет эттилер. Джеваир эвлерине сыкъ-сыкъ бойле 
богъчачыкънен келе эди. 

Алиме биринджи куньлери къызынынъ госпитальге истекнен 
кеткенине пек тааджипленди. Сонъундан онынъ себебини анълады. 
Лякин къызына бир шей ясакъ этмеди. 

- Балам, мукъайт ол, - деди о, эр саба къызыны ишке 
озгъаргъанда. 

Джеваир иштен къайтып кельгендже, онынъ не чеккенини озю 
биле эди. 

Айше афтада бир я да эки кере оларнынъ эвинде мусафирликте 
булуна ве акъшамлары Джеваирнен экиси бир-эки саатке къайдадыр 
екъ олып кете тургъанлар. 

Куньлернинъ биринде олар кене шойле, акъшам, орталыкъ 
къаранлыкълашкъанынен, эки къыз эвден кезинтиге чыкъкъан киби 
кеттилер. Лякин сабагъадже къайтып кельмедилер. Текмиль 
шашмалагъан Алиме къапудан пенджереге, андан къапугъа чапты. 
Янды-якъылды. Лякин къызлардан бир тюрлю хабер-тебер олмады. Сен 
истесенъ, башынъны ташкъа ур. Танъ атты, кунеш догъды. Алименинъ 
эви корюнмез алев ичинде къалды. Этрафтакилер ичюн исе, дерсинъ, 
бир шей олмагъан. Къолум-къомшуларнынъ эсирликтеки аяты озь 
ёлунда кетмекте. 

Алиме балаларыны, эвден чыкъманъыз, деп тенбиеледи. Къалын 
сантырач шалыны омузлары устюне алып, бельки бир шейлер 
эшитирим, деп ашагъы мааллеге ёл алды. Лякин анда бир шей анълап 
оламады. Атта базылары онъа терс бакъып кечкенлерини дуйды. О, 
текмиль шашмалады. Ёлнынъ ортасына чыкъып: «Адамлар, 
койдешлерим, меним баламда бир тюрлю къабаат ёкъ, о, буллюр киби 
тер-темиз, бу кельмешеклерге хызмет этмек дегиль, оларны якъып- 
йыкъмагъа, бу азиз топракъ ве сизинъ ичюн яш джаныны феда этмеге 
азыр!» - деп къычыраджагъы кельди. 

Достлары онъа даима: «Алиме сенинъ табиатынъ пек яхшы, эр 
насыл вазиетте озюнъни тутмагъа билесинъ. Бизим киби къызматабан 
дегильсинъ. Ираденъ челик киби», - дей эдилер. Лякин, коресинъми, 
шимди эли-аягъы къалтырай. Озюни тайгъакъ буз устюнде тургъан 
киби ис эте. Дерсинъ, къыбырдады - йыкъыладжакъ. 

Алиме юкъары ве ашагъы мааллени бири-биринден айырып 
тургъан, гедже-куньдюз токътамай акъкъан чешменинъ янына барды. 
Ичинден чыкъкъан атеш-алевни сёндюрмеге тырышкъан киби, 
къошавучлап салкъын сув ичти. Чересини сылакъ эллеринен сыйпады. 
Юреги азачыкъ теселленди. «Къайнатамларгъа бармакъ керек», - деп 
фысылдады дудакълары. Олар яшагъан сокъакъ бетке ёнеди. 

Къайната ве къайнана бойле вазиетке не дер? 

ЭкисининЪъ де череси морарды, сиярды, сусты къалдылар. Юкъары 
мааллеге кетеяткъанда, къарт Айшелернинъ эвине кирди. 

Атеш тюшкен ерини якъа. Айшенинъ анасы да янып-къавурылып 
къалгъан. Фикири даркъакъ, акъылыны ойнаткъан адам киби, кийик- 
кийик бакъа. О, къартны таныгъанынен, еринден сычрап турды, 
янындаки къомшусыны элинен кенаргъа уйтеди. 

- Асан эмджечигим, балалардан бир де-бир хабер кетирдинъизми? 
- деп къычырды. - Сабадан берли сизге он кере барып кельгендирим... 
Эвде балалардан гъайры кимсени расткетирип оламадым... 

Къарт ишнинъ гъает джиддий олгъаныны шимди даа да зияде 
анълады. Мындан тез-тез кетмеге, бир чарелер араштырмагъа 
ашыкъты. 

Лякин эки дживан къыздан о куню акъшамгъадже ве бир гедже- 
куньдюз даа хабер-тебер олмады. Дерсинъ, ер ярылгъан да, бу эки 
дживан ерге кирген. 

Орталыкъкъа къою къаранлыкъ чёккенде, башына агъыр беля 
тюшип, къара матем ичинде къалгъан киби сускъан эвнинъ азбар 
къапусы яваштан «гъыйт» этип ачылды. Софа ичинде отургъан адамлар 
бири-бирине бакътылар. Асан къарт, таягъыны алып, еринден турды. 
Лякин о чыкъып етиштирмеди. Босагъа устюнде Джеваир пейда олды. 
Сачлары чыбалгъан, антери йыртыкъ, козьлери сёнюккен, череси 
мораргъан... 

Къапу ичинде корюнген Азизе бирден токъталды, ичери 
кирмесини де, артына къайтмасыны да бильмеди. Козьяшларны 
сюртеяткъан Алименинъ къаршысында озюни, не ичюндир, къабаатлы 
ис этти. Онынъ козьяшыны корьмектен къоркъамы? Ёкъса... Азизенинъ 
акъайы да, балалары да янында. Бунынъ себеби бар, эбет. Балалары даа 
яшлар, акъайы исе къыйышып къалгъан хаста адам. Учь агъасы да 
дженкте. Олардан бир тюрлю хабер-тебер ёкъ. Асылында исе оларнынъ 
учю де Ватан ичюн къурбан кетеджеклер. Ниязийнен Кязим Акъярда 
эляк оладжакълар, Усеин исе Кавказда... 

Алиме оны корьгенинен еринден турды, козьяшларыны сильди. 

- Кир, Азизе, - деди яваштан босагъа устюнде джесаретсиз 
тургъан къадынгъа. - Юреклеримиз сигар кягъыты киби юфкъарып 
къалды... 

Азизе башыны саллады, не деп онынъ гонълюни алмакъны 
бильмеди. 

- Джеваирге сют кетирдим, сыджакъ-сыджакъ ичсе, яхшы олур. 

- Дюнкинден даа къалгъан эди. 

- Бу тазе, шимди пиширдим. 

Джеваир яткъан еринден котерильди, оларнынъ экисининъ де 
гонъюлини алмакъ ичюн, сютни ичмек истегенини бильдирди. 

Азизе Джеваирнинъ аякъ уджунда, сет устюне отурды. Хастанынъ 
алыны-хатырыны сорады. Асылында не ичюн киргенининъ себебини 
айтып оламай чекишти. 

- Афу этинъиз, - деди ахыр-сонъу даяналмай. - Мен Асан 
эмдженинь сёзюнден сизинъ мындан кетмек истегенинъизни 
анъладым. Къыш-къыямет куню къайда ве не ичюн кетеджек 
оласынъыз? - деди яныкълы сеснен языкъсынгъан алда. 

Алиме Азизеге бакъты, теренден кокюс кечирди: 

- Анда бильмейим, лякин мытлакъ кетмек керек. Анавы мельун 
баламнынъ якъасыны къолайлыкънен быракъаджакъкъа бенъземей, - 
Азизе ишнинъ асылыны анълады, сусты. 

Акъшам башындан сепелеп башлагъан ягъмур вира кучьленди, 
бутюн гедже токътамады, сабагъа якъын даа да зыкъарлады. Онынъ 
шувултысындан уянгъан Алиме чокъ вакъыткъадже чаталлы, дешетли 
тюшюнджелер сыкъынтысы алтында булунды. Огълу Джаферден 
ялынъыз бир мектюп кельди. Ана оны гедже-куньдюз озюнен - 
къоюнында алып юре. Анда Джафер сол элининъ ресимини япкъан. 
Мектюпни ойле язгъан ки, дерсинъ, дженкте дегиль де, язлыкъ 
татильде, сойларынынъ эвинде раатланмакъта. Лякин эр бир 
джумлесини «аначыгъым» сёзюнен башлай. Къоджасындан исе бир 
тюрлю хабер ёкъ. 

Ерде, къардашларынынъ янында яткъан Джеваир раатсыз юкълай. 
Тосат-тосат бир шейлер айта, бир тарафындан дигерине чевириле. 
Сыджакътан тарсыкъкъан киби, ёргъаныны четке уйтеп ташлады. 
Сонъра, ушюсе керек, тёешеги ичинде топланды. Ана еринден турып, 
онынъ устюни орьтти. Пенджере янына барып, тышкъа бакъты. 
Сачакълардан сув акъмакъта. Куньдюз де бойле ягъса... Бала-чагъанен 
къайда кетеджеклер? Къызы Джеваир комендантнынъ элинде. Иылан 
ювасынынъ агъзында тургъан чипче киби. Онынъ ютмасыны беклемек 
керекми?.. 

- Ана, сизге не олды? Не ичюн юкъламайсынъыз? - Джеваир 
ёргъанына сарылгъаны алда, тешеги ичинде отурмакъта. 

Алиме тез-тез озюни эльге алмагъа тырышты. 

- Ягъмурнынъ шувултысындан уяндым, - деди къарыкъ сеснен. - 
Юкъум къачты... Энди турмагъа вакъыт олды, гъалиба! 

Оданынъ ичи ярыкъланып башлагъан эди. Балалар да уяндылар. 
Серверчик сув истеп агълады. Оданынъ ичи сувукъ олгъаныны Алиме 
балалар тургъан сонъ дуйды. Деръал собаны якъты. 

Къоранта софра башында сабалыкъ чай ичкенде, тыш къапу 
къатты-къатты къакъылды. Алиме абдырап, Джеваирге бакъты. О, 
омузларыны къысты. Сонъра къапугъа тюфек къундагъынен урдылар. 

- Ким? - деп къычырды Абибулла. 

- Ач! Тез ол! - фашист бир шейлер даа айтты, куфюрленип 
сёгюнди. 

- Мында кимсе ёкъ... - деди эв саиби ве зорлу оксюрди. 

- Ач, дейлер санъа! - тюфек патлады. 

Къапу ачылыр-ачылмаз, ичери япынджаларынынъ 
башлыкъларыны козьлери устюнедже бастыргъан эки алман аскери 
сокъулды. Эллеринде автоматлары. 

- Бизге Джеваирнинъ анасы керек! - дедилер. 

Алиме сет устюнде ойнагъан балагъа япышты. Юксек бойлу 
фашист баланы анасынынъ элинден алып, босагъа янында къалтырап 
тургъан Азизеге туттырды. 

- О, бизге керекмей, къызынънен экинъиз юрюнъиз! - деп 
джекирди. 

Энвер, Кемал, Алие яйгъара къопарып, ана ве таталарына 
япыштылар. Фашистлер оларны эллеринден тутып, оданынъ ортасына 
фырлаттылар. Сес-шамата алтында автоматлылар Джеваирнен анасыны 
эвден алып чыкътылар. 

Олар, Алиме тюшюнгени киби, мезарлыкъ бетке дегиль де, 
асфальт ёл бою ашагъы мааллеге кеттилер. Бираз юрген сонъ, 
экисининъ де ягъмургъа шишкен юфкъа урбаларындан ашагъы сув 
акъып башлады. Экисининъ аягъында эв ичинде кийип юрген юнден 
орюли кальчинлер. Экиси де сувукъны дуймай. Къулакъларынынъ 
тюбюнде балаларнынъ сеси янъгъырай. 

Оларнынъ джанларына къаст эткен киби, бу арада ягъмур даа да 
зыкъарлады. Ёлнынъ эки четиндеки сай арыкълар сувгъа толып, ташты. 
Тегиз ёлнынъ устюни ювып тюшкен ягъмур суву арыкъкъа барып 
къуюла, шувулдап ашагъы чапкъыла. Ана табиатнынъ уджюмине, 
мерхаметсизлигине къулакъ асмай. Эки козю къызында. О, шимди бир 
дегиль, он джанлы олса биле, эписини къызына ве эвде къалгъан 
балаларына бермеге азыр. Тек балалары сагъ къалсынлар. 

Джеваирнинъ устюндеки котек яралары энди тюзелип башлагъан 
эди. Шимди тизлери къалтырап, сызлап башлады, мектеп бинасына 
киреяткъанда, думан ичинде къалды. Сагъгъа-солгъа салланды. Анасы 
омузларындан тутты. 

- Джеваир, озюнъни тут, эвлядым! - деп ялварды ана. 

Эйи ки, чокъ юрмедилер, оларны къаршыдаки кичкене 
одачыкъкъа кирсеттилер. 

Алиме Джеваирни ода ортасындаки екяне курсюге отуртты. 
Къызынынъ быджагъынынъ джебинден пошусыны алып, онынъ сылакъ 
сачларыны, юзюни сюртмек истеди, амма пошу да сым-сылакъ эди. Не 
япмасыны бильмей, этрафына бакъынып тургъанда, янаша одадан беяз 
халатлы, толу вуджутлы, дюльбер, серт бакъышлы къадын чыкъты. 
«Мусафирлер»ге тик-тик бакъты. Бир шей айтмады. Артына къайтып, 
одасына кирди. Эки-учь дакъкъадан кене чыкъты. Элиндеки беяз, 
бурчюкли хавлини Алимеге узатты. Озю, тильсиз адам киби, бир сёз 
айтмады. Пенджере къаршысына барып, тышкъа бакъып турды. 

Янаша одадан насылдыр инъильтилер эшитильди. Джеваирнен 
анасы бири-бирине бакътылар, индемедилер. Оданынъ ичи сыджакъ, 
ава темиз. Къыз озюне баягъы кельген эди. Мында анасынен экисини 
не ичюн кетиргенлерининъ себебини билалмай чекишмекте. 

Къапу бирден артынадже ачылды. Ичери, бир саат эвельси оларны 
мында кетирген дегиль де, башкъа эки алман кирди. Бири къарарынен 
отуз-отуз эки яшларында, юксек бойлу, юнлю билекли, чевик вуджутлы, 
бутюн омюри беден тербиесинен огърашкъангъа бенъзей. Не сары ве не 
де беяз. Козьлери мас-мавы, бакъышы сувукъ. О, ананен балагъа 
къулакъ асмагъан киби, пенджере янындаки къадынгъа озь тилинде бир 
шейлер айтты. Эллерини коксю устюнде хачлап турды. Экинджиси орта 
бойлу, ничар огълан. Мектеп баласына бенъзей. Сачлары къою кестане 
тюсте. Чырайы къачыкъ. Тосат-тосат козь къыйыгъынен анагъа-балагъа 
бакъып ала. Узун къашлары тююмлене. 

Теренден, балаларны дерске давет эткени киби, чанъ сеси 
эшитильди. Юксек алман бирден Джеваирнен Алимеге, огюме 
тюшюнъиз, деген киби автоматнен ишмар этти. 

Улькюн ярыкъ одадан кечип, сагъ тарафкъа бурулдылар. Бу 
вакъыт къызнынъ козьлерине бир къач кунь эвельси яралыларны 
бакъкъанда корьген къыргъый козьлю фашист эмширеси илишкен киби 
олды. Лякин о эдими, башкъасымы, алдырып оламады. 

Оларны кениш ве ярыкъ одагъа алып кирдилер. Тёрдеки маса 
башында отургъан къалын кевдели алман киргенлерге къулакъ асмай, 

бир шейлер язмакъны девам этти. Алиме къаршысындаки офицерге 
бакъты. Онынъ сачлары джыйнакълы таралгъан. Утюленген 
камзолынынъ джиклери бозулмагъан... 

Козьлери огюнде бундан дёрт-беш кунь эвельси босагъа устюнде, 
сачлары чыбалы, устю-башы йыртыкъ, череси мораргъан алда тургъан 
Джеваир, ондан сонъра якъында алыны-хатирини сорап баргъан 
Хатидже пейда олды. Онынъ череси, боюны сияргъан, козьлерининъ 
тюблери морарып шишкен, саркъкъан. Дудакълары чатлагъанлар. 
Кокюс къафеси эзик, нефес алмагъа къоркъа. Бойле алда исе де, 
юрегининъ теренинде мемнюниет яшай, койдешине бакъаркен, 
теренден кокюс кечирди. 

- Сагъ ол, Алиме, - деди басыкъ сеснен. - Сен расткельмеген 
олсанъ, бирден-бир янгъыз балам атешнинъ ортасына тюшеджек экен... 

Офицер автоматлыларгъа ишмарнен къапуны косьтерди. Олар 
чыкъып кеткен сонъра, Джеваирге дикъкъатнен ве девамлы бакъты. 
Яваштан еринден турып, маса артындан чыкъты. Эллерини артына 
хачлап, ода ичинде огге-арткъа юрди, ниает, дивар янында тургъан 
къызнынъ къаршысына келип токътады. 

- Не ичюн госпитальге бармайсынъ? - деп сорады алман тилинде. 

– Хаста эдим. 

- Ялан! 

Къыз сусты. 

- Ялан! - деп джекирди бир даа. Йылтыравукъ чызмаларынен 
полгъа мукъайтлыкънен баскъан киби яваш-яваш кене алдгъа-арткъа 
юрди. Сонъра токътады. 

- Сен сап-сагълам эдинъ. О куню дагъ эчкиси киби чаптынъ. 
Ашыкъмагъан олсакъ, кузь ели киби ормангъа сокъуладжакъ эдинъиз. 
Санъа янъы хаберлер айтайым, - о, мемнюн алда эллерини штанынынъ 
джеплерине сокъты. Омузларыны къабартты. - Сизни къаршыламагъа 
кельген йигитлерни геберттик. Олюлери аля даа анда яталар. 
Истесенъ, косьтере билем. Къайтмагъа истемесенъ, озюнъ де анда 
къала билесинъ. - Шакъылдап кульди. - Лякин, языкълар олсун, сени 
шимди анда алып бармагъа вакъытымыз ёкъ. - Яваш-яваш юргенде, 
умютсизден чевирильди, маса устюнден чанчыкъны алып къакъты. 

Эки аскер устьлери-башлары къанлы эки къадынны алып 
кирдилер. 

Къапудан биринджи Айшенинъ анасы Эмине, онынъ артындан 
таныш олмагъан бир къадын кирди. Бу манзараны корьген Алименинъ 
ве къызнынъ чырайлары топракъ кесильди. Кийимлери йыртылып, 
котектен беденлеринде сагъ ерлери къалмагъан къадынларнынъ аякъ 
устюнде турмагъа меджаллары олмагъаны ичюн, къапу тюбюндеки 
курсюлерни оданынъ ортасына алып, оларны отурттылар. 

Эмине салланды, йыкъыладжакъта, янындаки алман аскери 
омузларындан тутып токътатты. 

- Буларны таныйсынъызмы? - деп сорады офицер Алимеден озь 
тилинде. 

О, бир шей анъламады. 

Офицер Джеваирге джекирди: 

- Сен сора, о, бу къадынларны таныймы? 

- Немседже мен де яхшы анъламайым, - деди Джеваир. 

Офицер онъа тикленип бакъты. 

- Натаны чагъырынъыз! - деп къычырды. 

Кимдир чапып кетти. Бираздан одагъа гузель кийимли Наташа 
кирди. Оны мындаки къадынларнынъ эписи яхшы таный. Наташа 
оларнынъ койдеши, бир маалледе отуралар. Шеэрде, институтта окъуй 
эди. Бабасы, къыз кичкене экенде, къазаланып ольди. Яхшы адам эди. 
Онъа койдешлери Арабаджы Костя, дей эдилер. Анасы омюрлик 
хастаджан къадын олып, не вакъыт бакъсанъ, манълайы къыйыкънен 
багълы, козьлери къызарып юре тургъан. Алиме онынъ энъсесине бир 
къач кере сулюк къойгъан эди. 

- Бу хасталыкъны манъа Наташа къазандырды, шеэрде 
башсызларгъа къошулгъан, эвде айда-йылда бир ола, о да пара ичюн, - 
деп агълагъан эди дженктен бираз эвель. 

О, шимди немсе офицернен чарпына, дженк битсе, Алманиягъа 
кетеджек экен. Эльбет, Наташа оларнынъ гъалебе къазанаджакъларына 
эмин. 

Офицер Наташагъа джиддий бакъты. 

- Ната, Джеваирнен анасы буларны таныймы? - деди. 

Наташа Джеваирнен Алимеге козь къыясынен бакъты, сонъра 
офицернинъ айткъанларыны къырымтатар тилине терджиме этти. 
Алиме ян-янаша отургъан, бу дюньянен энди алып береджеклери 
олмагъан къадынларгъа бакъты. Юреги сызлады. 

- Таныймыз! – деди яваштан. 

- Партизан олгъаныны да биле эдинъизми? 

- Ёкъ. Эви яш бала толу къадындан партизан олурмы? 

- Лакъырдыны созманъыз. О, сизинъ ишинъиз дегиль. Булар 
азлыкъ эттими ёкъса? - деп сертейди Наташа. Офицерге бир шейлер 
анълатты. О, кене нелердир сорады. 

- Къызыны да таный эдинъизми? 

Ана-бала, таный эдик, деген киби башларыны салладылар. 

– О копек сенден атик экен. 

Джеваир озю биле дуймадан, ялкъ этип, офицернинъ козьлерине 
бакъты. 

- Эльбет, эльбет, о, къачып къуртулды. Анавы эки анъкъав ольди. 
Сен исе мында - къапкъандасынъ. Айше къачып къуртулды... Лякин 
онынъ ерине бизге шимди анасы джевап берир... 

Офицер Наташагъа бир шейлер айтты, пенджере янына барды, 
сигар якъты. 

Къыз башта отургъанларгъа, сонъра Джеваирнинъ анасына 
кедерли алда бакъты, къапу бетке юрди. Одадан чыкъар-чыкъмаз, 
ичери эки аскер сокъулды. Агъызларында тютюн япрагъындан ясалгъан 
къалын сигарлары. Олар курсюде отургъан къадынларнынъ артларына 
кечип турдылар. Экиси де сигарларыны усть-устюне бир къач кере 
девамлы-девамлы чектилер, уджлары къып-къырмызы олгъан сонъра, 
оларны къадынларынынъ кокюслерине бастылар. 

Олардан сес-солукъ чыкъмады. Оданынъ ичинде насылдыр къокъу 
даркъады. Эмине къышта пытакъ устюне бузлагъан къуш киби, тап 
этип, табангъа йыкъылды. Фашист онынъ омузларындан тутып, аякъкъа 
турсатты, къурсагъына юмрукънен кучьлю этип урды. Къадыннынъ 
агъызындан къан акъты. Фашистнинъ аякълары тюбюнде къувурылып 
къалды. Экинджи фашист къош юмругъыны таныш олмагъан 
къадыннынъ боюнынен берабер сагъ омузына эндирди. Къадын ерге 
йыкъылды. Эки фашист онынъ бош ерлерине бирер тепме даа урды, 

эллеринден тутып, сюйреп алып кетеяткъанда, оларны офицер 
токътатты. Озю тез-тез масанынъ артына кечти. 

- Оларны сюйреклеп юрменъиз, шимди алып барып атынъыз. Эм 
озь чукъурларыны озьлери къазсынлар, - деди къатий сеснен. 

Эки алман офицери тааджипленип бакътылар: 

«Булар энди яры олюлер, чукъурны насыл къазаджакълар?» - 
демек истедилер. 

Офицер кулюмсиреди: 

- Булар даа такъатлылар. Оларгъа чукъур къазмакъ не олсун! - 
деди. 

Офицер сигар якъты. Оны бир къач кере чекти. Козьлерини 
къысты. Отургъан еринден тышкъа козь этти. Ягъмур эп шувулдап 
ягъмакъта эди. Джеваирге чевирильди. 

- Бу мемлекетнинъ адамлары коллективизацияны севелер. 
Ялынъыз тирилери дегиль де, олюлери де бирликте олсун! - деди 
офицер. Сонъра алманлардан бирисини озюне якъын чагъырды, онъа 
яваштан бир шейлер сёйледи. 

Эминенен о къадынны араба устюне атты, Алиме иле Джеваирни 
исе, эллеринде куреклери, оларнынъ артындан джаяв, койнинъ ичинден 
дегиль де, дживарындан алып кеттилер. 

Ягъмур шувулдап ягъмакъта. Оларнынъ сым-сылакъ урбалары 
беденлерине япыштылар. Алиме ве Джеваир арабанынъ артындан ян- 
янаша кетелер. Эмине ве о къадын аркъалары устюнде яталар. 
Агъарып, балавуз киби олып къалгъан черелерини ягъмур шыбалай. 
Ягъмур оларнынъ устюнде уюшыкъ ве тазе къанларны ювды. Козьлери 
юмукъ. Къайда кетеяткъаныны бильмейлер. Ичлеринде, аз да олса, 
джан аляметлери олса керек, лякин о аляметлерде дуйгъу ёкъ. Араба 
ичинде силькине-силькине кетелер. Арабанынъ артындан меляикелер 
киби къабаатсыз, муляим ана ве яп-яш, аджайип къыз абына-сюрюне 
адымлайлар, тобукъларынадже балчыкъ, къолларда куреклер. Араба 
азачыкъ даа кетсе, олар мусульман мезарлыгъына барып чыкъарлар. 
Якъында анда акъярлы йигитни дефт эткен эдилер... 

Бу къанлы муаребе битер, баскъынджылар, маша ашагъан 
мышыкълар киби, къуйрукъларыны къысып, къачарлар. Джафер де, 
бабасы да сагъ-селямет къайтып келирлер, балаларны олар кельгендже, 
буюканасы ве къартбабасы бакъарлар... 

Джеваир козь къыясындан анасына бакъты. Онынъ сачларындан, 
чересинден ягъмур сувы акъа. Сантырач къалын шалы омузларына 
япышкъан. Козьлери оюгъы ичине баткъан, буруны узангъан. Ярым 
кунь ичинде мучеси ирип кеткен киби корюне. Козьлери огге джиддий 
бакъа, лякин олар гуя бир шей корьмейлер. 

Мезарлыкъкъа якъынлашкъанда, алманлар арабаны бирден 
сагъгъа бурдылар. Онынъ ог копчеклери от баскъан чукъур ичине 
тюшти. Атлар токъталды. Алман аскерининъ бириси арабадан сычрап 
ерге тюшти. О якъкъа-бу якъкъа бакъты. Атларнынъ башындан тутып, 
огге юрди. Копчеклер чукъур ичинден къолай чыкътылар. Алман 
атларнынъ башыны кенаргъа бурды, токътады. Араба устюндеки 
алмангъа бир шейлер айтты. Алман араба устюнден ашыкъмадан 

тюшти, яваштан чукъурнынъ янына кельди, козь къыясынен арабанынъ 
артында тургъан ана-балагъа бакъты. Чукъургъа ишарет этти: 

- Бу чукъурны бираз даа къазсанъыз, етер, - деди. 

Джеваир онынъ не сёйлегенини ойле пек анъламаса да, ниетини 
дуйды. Индемеди, сусты. 

Алман демир къалпагъы тюбюнден козьлерини акъайтты, 
тишлерини гъыджырдатты. 

- Офицер оларны коммекни эмир этти. Анъладынъызмы? Эм бойле 
алидженаплыкъны о эр кеске япмай! Партизанларнен багъ 
туткъанларны биз ата кетемиз. Оларнынъ джесетлерини ач копеклер 
парчалайлар. Сизинъ койдешинъизге сайгъы, урьмет косьтериле, 
назланып отурасынъыз, - о, автоматнынъ къундагъыны Алименинъ 
башы устюне котерди. 

- Ишке башла, ёкъ исе эпинъизни бир чукъургъа... 

- Бильгенинъни яп! - деди Джеваир. - Ольген ат борюден 
къоркъмаз... 

- Ёкъ, сиз шимди эки чукъур къазаджакъсынъыз. Оларнынъ 
экисини бир, - о араба устюнде яткъан Эминенен таныш олмагъан 
къадынгъа ишарет этти. - Экинджи чукъургъа сизлерни... Айды, 
давранынъыз. Бизге чар-чабик ишимизни битирип, къайтмакъ керек. 

Алманнынъ эллерини сагъгъа-солгъа саллап, де Джеваирни, де 
арабадакилерни косьтергенинден Алиме баягъы бир шейлер анълады. 

Ягъмур тюбюнде отурмагъа истемейлер, арамзаделер. Шимди 
оларнынъ айткъаныны япмасакъ,,, меним башымны автомат 
къундагъынен урып ярар... Мени ал къангъа бояр. Бу шейлер 
Джеваирнинъ козьлери огюнде... Ёкъ, ёкъ, бойле япмакъ олмаз, деп 
тюшюнди. 

Курекни ерге саплады, онынъ устюндеки сылакъ, отлы топракъны 
кенаргъа быракъты. 

Алманларнынъ экиси де мемнюн алда барып, арабанынъ устюне 
миндилер. Аякъларыны ашагъы салындырды, сызгъырып башладылар. 
Кучьлю ягъмур тюбюнде бир курек топракъны кенаргъа аткъандже, 
янъы ачылгъан ер сым-сылакъ ола. Чамур япыша, курекни котермек 
кет-кете агъырлашты. Ана-бала эп чекиштилер. 

Джеваир арада-сырада манълайы тюбюнден фашистлерге бакъып 
ала. 

Фашист отургъан еринден: 

- +Шнель, шнель+ , - деп айкъырды. Джеваирнен Алиме онъа 
къулакъ асмадылар. Яваш-яваш чалыштылар. Бойле де тизлери 
кесилип, козьлери огюнде къаранлыкъ чёкмекте. Экинджи чукъурны 
беллеринден кельгендже къаздылар, Джеваир бирден сылакъ топракъ 
устюне чеккелеп къалды. 

– Токъта, ана, етер, - деди аджиз давушнен. 

Экиси де куреклерини чукъурнынъ кенарындаки тазе, сылакъ 
топракъ устюне быракътылар. Чукъурдан чыкъмагъа меджаллары 
къалмады. Айды, кель, ат, деген киби фашистлерге бакътылар. 

Алманнынъ бири арабадан эринчекликнен тюшти. Элине 
автоматыны алып, ананен-балагъа якъынлашты. Чукъургъа козь 
ташлады. 

- +Гут, гут+ , - деди оларгъа, чыкъынъыз, деп ишмар этти. 

Экиси де чыкъаджакъ олып ыдырынды, лякин беджерип 
оламадылар. Тургъан ерлеринде сусып къалдылар. 

Фашист Джеваирге автоматнынъ къундагъыны узатты. Къыз оны 
тутып, аягъыны чукъурнынъ диварына тиреп, котерильмек истеди. 
Лякин буны япып оламады. Алман куфюрленип сёгюнди. Автоматны 
омузына кечирди, къызнынъ эллеринден тутып, яш баланы котерген 
киби, чукъур ичинден чекип алды. Алимени бир элинен котерип, 
топракъ йыгъыны устюне быракъты. Экисине, буларгъа къуршун да 
языкъ, деген киби бакъты. Оларгъа шимди озьлери чыкъкъан 
чукъурнынъ эки уджунда аякъ устюнде турмакъны эмир этти. Озю 
мыдырдана-мыдырдана барып, араба устюнде яткъан Эминенинъ 
аякъларындан тутып чекти. О, къыбырдангъан киби олды, сонъ кене, 
ичине джаны олмагъан киби, созулып къалды. Экинджи алман онынъ 
эллеринден тутып котерди. Экиси бир кереден котерди, оны арабадан 
ашагъы тюшюрдилер. Биринджи чукъурнынъ ичине быракътылар. Деми 
ана-баланы чукъурдан чыкъаргъан фашист онъа автоматны догъуртты. 
Аджиз Алименен Джеваир козьлерини юмдылар. Оларнынъ 
янчыгъында арды-сыра эки къуршун патлады. Мучелер титреди. 
Орталыкъта барот къокъусы даркъады. Бу къуршунлар Алименинъ 
койдеши Эминенинъ яры джанлы кевдесине сапланды. 

Ана-бала къатып къалдылар. Бир къач дакъкъадан кене къуршун 
патлады... Таныш олмагъан къадын бир инъильдеп алды, сонъа эр шей 
ягъмур шувултысы тюбюнде сусты. 

Алман келип, ана-баланынъ омузларындан тутып силькти, 
эллерине курек туттырды: 

- Оларны комюнъиз! - деп къычырды патлакъ давушнен. Амма, 
ана ве бала ичюн къычырмакъ дегиль, истесенъ патла. Олар не бир шей 
эшите ве не де корелер. Таш кесильгенлер. 

Эки алман арткъа чекилип, эки дживаннынъ башы устюнден бир 
къач къуршун патлаттылар. 

Алименен Джеваир баягъыдан сонъра озьлерине келип, бири- 
бирлерине бакътылар. Экиси де сагъ-селямет. Озьлери къазгъан чукъур 
башында, аякъ устюнде туралар. Чукъурнынъ ичине ягъмур сувы 
топлангъан. Демек, ана-бала бойле эссиз ве дуйгъусыз алда баягъы 
тургъанлар. Олардан бир адым авлакъта эки койдешининъ джансыз 
джеседи бир чукъурда, быланчыкъ сув ичинде ятмакъта... 

Я экинджи чукъур? Оны не ичюн къаздырдылар? Эки дживанны 
эджель дешетинен къоркъузмакъ ичюнми? 

Этрафта исе не алманлар, не араба - бир шей корюнмей. 

Джеваирнинъ эвинде яшагъан офицер кимерде къую башына 
чыкъа. Яш, гурь даллы къайсы тереги тюбюндеки скемледе аякъларыны 
огге узата, йылтыравукъ чызмаларыны сейир этип, явашчыкътан агъыз 
гармонини чала. Тосат-тосат Абибуланынъ софасына козь ташлай. Озь 
башына хошнут алда кулюмсирей. Насылдыр къурназлыкълар тюшюне. 

Перде артындан мукъайтлыкънен бакъып тургъан Алиме теренден 
кокюс кечирди. 

«Бизнен, мышыкъ сычаннен ойнагъаны киби ойнай», - деди озь 
башына. 

О фаджиалы кунни бу мельун яптыргъаныны Джеваир де, Алиме 
де сонъундан анъладылар. Лякин о невбеттеки унерни косьтерип 
оламады. Шу фаджиадан дёрт кунь кечкен сонъ, олар танъ маалинде 

Асан къартнен берабер балаларны алып, юртлар артындан, денъиз 
ялысындаки Пышатка коюне къачып кеттилер. Анда Меджит 
дайыларынынъ эвине бардылар. О къырмызы кираметли, кичкене, 
басыкъ къырымтатар эвчиги, кенардан бакъкъанда, къаялы дагънынъ 
этегине япыштырылгъан киби корюне. 

Анда Меджит къарт, онынъ хаста къарысы Кевсерден башкъа, 
оларнынъ келини Эсма эки баласынен яшай эди. 

Оларгъа Алиме ве балалары къошулды. Балалар бир ода ичинде 
хамси киби тизилип яталар. Куньдюз балалары эвде отурмайлар. Чокъ 
вакъытларыны денъиз ялысында ойнап кечирелер. Базан денъизден 
атышмалар ола. О маальде балалар юксек къаялар арасында кирип 
сакъланалар. 

Ачлыкъ ве хорлукъ ичинде бир йыл кечти. Экинджи кузьнинъ 
рузгярлы ве куськюн куньлери башланды. Асан къарт ёллар ичинде 
къалды. Елларда алманлар эксильсе, деръал Байдаргъа кете. Анда бир 
къач кунь эглене, торунларына ашамакъ ичюн, къарысы Эдаенен экиси, 
зор олса да, бир шейлер тапыштыралар. Бираз ун, богъдай олгъан 
чувалчыкъны аркъасына сыкъынып кене Пышаткагъа келе. 

Къапу огюнде къасеветли отургъан Алиме дагъ ёлунда пейда 
олгъан къайнатасыны узакътан корьди. Оны еринден турып, аякъ 
устюнде къаршылап алды. 

- Селям алейкум, келин! Бала-чагъа яхшылармы? - деди къарт. 

- Алейкум селям, сагъ олунъыз! 

Келиннинъ чырайы къачыкъ, козьлери гъает ёргъун олгъаныны 
эслеген къарт аркъасындаки чувалны мукъайтлыкънен ерге къойды. 
Къалпагъыны чыкъарып, манълайынынъ терини сюртти. 

- Мен санъа козьайдын кетирдим! Сенинъ исе кейфинъ ёкъ, 
гъалиба?.. 

- Сёйленъиз, баба, насыл козьайдын? - Бойле деркен, бир дакъкъа 
ичинде Алименинъ башына бинъ бир фикир келип кечти. Огълу 
Джаферден мектюп... Итимал, къоджасындандыр. Я, барып да, къарт 
шимди, алманларнынъ иши чул тутмады, олар Байдардан къача 
башладылар, десе!.. 

Алиме сонъки фикирине себеп тапкъан киби олды. 

Дюн Меджит къарткъа, къарысы кечингени ичюн, эмираллагъа 
кельген къартлардан бири: 

- Яныгъымыз буюк, Меджит, Кевсер учь огълунынъ яныгъына 
даянып оламады... Бизим юреклеримиз де сигар кягъыты киби 
юфкъарып къалды. Амма не япайыкъ? Кене даянмакъ керекмиз. 
Курскте яхшы котек ашагъандан берли, булар башларына эслерини 
топлап оламайлар. Алманларнынъ белькемиги къырылды, - деди. 

«Бир шейлер бар амма...» - деп тюшюнди Алиме. Къайнатасына 
бакъты. 

- Эвинъиздеки офицер ве алманлар кеткенлер, балам. 

- Не вакъыт, къайда? 

- Истесе, джеэннемге кетсинлер. Энди оларнынъ авасы чалынды, 
– деди къарт. 

Къартнен Алимеден азачыкъ авлакъта, ялпакъ беяз таш устюнде 
отурып, сигар ичеяткъан Меджит къарт козьлерини денъизден алып, 
Асангъа бакъты. 

- Зеэрли йыланнынъ башы кесильсе биле, къуйругъы даа чокъ 
чапаланыр, башымызгъа чокъ фелякетлер кетирир, къардашым, - деди. 


88 


Асан, Меджит къартны корип тааджипленди. 

– Мени афу этинъиз, - деди яваштан. - Бу ильки корюшювимиз. 

- Эвалла, Асан къардашым, - деди къарт, башыны саллады. 
Назарыны кене денъизге чевирди. Онынъ эки огълу денъизджи эди. 
Акъяр мудафаасында эляк олдылар. Къарысынынъ олюми онынъ 
юрегинде тазе яра ачувнен берабер, эскилерини де тазертти. Къарт 
эппи вакъыттан берли мында, бу таш устюнде отура, эп денъизге бакъа. 

Алманлар Акъярны алаяткъанда, бу къасабанынъ халкъы мында 
нидже агъыр геджелерни кечирдилер. О маальде Акъяр беттен 
келеяткъан эки буюк гемини алман-фашист учакълары бомбалап 
башладылар. Къаранлыкъ ялы бирден атеш-ялын ичинде къалды. 
Текмиль сачмалагъан эали дагъгъа котерильмекни де, ялыгъа 
тюшмекни де бильмей, озь эвлерининъ огюнде бейут алда турдылар. 
Гемилернинъ устьлерине учакълардан бомбалар насыл тюшкенини ве 
олар насыл батаяткъанларыны адамлар озь козьлеринен корьдилер. О 
гедже, сабагъадже, Къара денъиз устюнде эджель салынып къалгъан 
киби олды. 

Къартлар, къадынлар, бала-чагъа аджизлик ичинде агълаштылар. 
Къычырып, дуалар окъудылар. 

Гемилернинъ эвель бурунлары ашагъы энди, сонъра бутюн 
кевделери яваш-яваш сув ичине чёкти, аркъалары баягъы 
вакъыткъадже корюнип турды. Сонъра эр шей - ялы, денъиз - 
къаранлыкъ ичине комюльди. Ялыгъа олюм сукюнети чекти. 

Саба денъиз, адамларнынъ япкъанына ачувлангъаны киби, 
сиярды, эеджанланды, копюрди. Чокътан-чокъ адам джеседини ялыгъа 
чыкъарып быракъты. Къасабанынъ къартлары олюлерни ялыда дефн 
эттилер. 

Тюневинден берли къартнынъ козьлери огюнден бу левха кетмей. 

Ватандашлар муаребесинде Акъяр беш дефа эльден-эльге кечти. 
Он секиз сенеси Алмания Къырымны запт этти, Вильгельм енъильген 
сонъра, шеэрни быракъып кетмеге меджбур олдылар. Сонъра инглиз, 
франсызлар ве Америка арбий кучьлери кельдилер. Эртеси сенеси бу 
шеэрде франсыз денъизджилернинъ баш исьяны олды. Бир къач 
куньден сонъ, Къырымгъа Къызыл Орду кирип кельди. Чокъ 
чатышмалар олды. Меджит къарт шу чатышмаларнынъ эписинде 
къызыл аскер сыфатында иштирак этти. Чюнки олардан умюти буюк 
эди. Лякин о умюттен янъылгъаныны сонъундан анълады. Лякин энди 
кеч эди. Бир-эки дефа енгиль яраланды, тюзельди. Кене сафкъа 
къайтты. 

Иигирми бир йылдан сонъра Акъяр мудафаасында кене яраланды. 
Бу кересинде ярасы пек агъыр олды. Чюнки бу - огъланлары ачкъан 
юрек ярасы олды. Къарысы Кевсер гедже-куньдюз агълады, матем 
багълады. Акъибетте, бу яныкъ оны алып кетти. 

Тюшюнджелер алтында козьлерини денъизден алгъан Меджит 
къарт джебинден тютюн кисесини чыкъарды. Андан чакъмакъ ташыны, 
насатыны ве къав парчачыгъыны чыкъарып, къавны чакъмакъ таш 
устюне къойып, пармагъынен сыкъаракъ, насатнен урды. Чакъмакъ 
таштан чыкъкъан къыгъылчымнен къав тутанды. Онынънен сигарыны 
якъты. Сигарны бир къач кере тартты. Башы устюндеки къою тютюнни 
элинен саллап даркъатты. 

- Бойле куньлерде ашыкъмакъ олмаз, къардашым, - деди Асангъа. 
- Бу мыйыкъсызларгъа инам ёкъ. Бала-чагъа демез, къырар ташларлар. 

Чокъу кетти, азы къалды. Шимди козьлерини къан баскъан вакъыт. Бир 
къач куньлер даа токътамакъ керектир, беллейим, - деди къатий 
суретте. 

Алиме бойле де къартны яныкъ ичинде къалдырып кетмез. О, 
къайнатасына учь кунь эвельси олып кечкен вакъианы айтты. 

- Сиз кеткен куннинъ акъшамында Кевсер аптем бирден ярамады 
ве кечинди, - деди буюк кедернен. 

Алиме ве онынъ балалары Асан къартнынъ ёлбашчылыгъында 
дагъ ичинден талаша-дегюне Байдаргъа келип чыкътылар. Догъру 
Абибулла агъанынъ эвине кирдилер. 

- Хош кельдинъиз, Алиме аптечигим, Джеваир къардашчыгъым, - 
деди Азизе, къадынлар къучакълашты, козьяш тёктилер. 

- Бугунь, уйледен сонъ, Эдае апте де келип кетти. Сизлер ичюн 
пек раатсызланмакъта, - деди Азизе козьяшларыны башындаки 
къыйыгъынынъ уджунен силеркен. 

Алиме кедерли алда башыны саллады: 

- Къартлар да ёллар ичинде хор олдылар, - деди яныкълы 
давушнен. - Койде не вар, не екъ? 

Азизенинъ козьлери яшкъа толды. 

- Пек чокъ адамларнынъ башына етти бу имансызлар, - деди 
Азизе ве, сен сорама да, мен айтмайым, деген киби, элини сильтеди. 
Теренден кокюс кечирди. 

Алименинъ сорайджакъ шейи чокъ. О, мында келеяткъанда, огълу 
ве къоджасы акъкъында бир шейлер эшитирим, деп тюшюне эди. Лякин 
шимди не ичюндир сорамагъа биле къоркъа. 

Бу арада, оксюре-оксюре, Абибулла агъа да келип кирди. 
Мусафирлерни корип шашты. Ал-хатир сорашкъан сонъ: 

- Абибулла агъа, бизим эв?.. - Алиме сёзюни девам этмеге 
къоркъты. Буны Абибулла деръал анълады. 

- Анда кимсе ёкъ, Алиме. Озюм тюневин килит-милит 
такъыштырып астым. Къапуларынъыз килитли. 

Алименинъ юреги дюкюльдеп алды. 

- Айса, анда кирейик де! Эвимизни пек сагъындым, - деди 
къарыкъ давушнен. 

- Мен билем, - деди Абибулла, - лякин эвинъиз бом-бош ве одалар 
сувукъ... 

- Абибулла агъачыгъым, эки йылдан берли ёллар-сокъакълар 
ичинде къалдыкъ, - Алименинъ янакълары устюнден козьяшлары 
тыгъырып кеттилер. Бунъа озю тааджипленди, ёллар ичинде о къадар 
зорлукъ чекти, бир кере агъламады. Шимди озь азбарына аякъ 
баскъанда, севинеджеги ерде, агъламакъта. 

Инсан ойле. Башына не къадар агъыр белялар кельсе, даянмагъа, 
оны енъмеге тырыша. Амма о мушкюллят кечип, текаран аманлыкъ 
алса, козьяшларыны тутып оламай. Итимал, Алиме де шимди юрегинде 
о агъыр куньлерден къалма къара къасеветни аджджы козьяшнен ювып 
ташлайджакъ оладыр. 

Абибулла тыш къапуны ачты. Джеваирнен Алиме ичери кирдилер. 
Сонъра балалар толуштылар. Абибулла агъа серник чертти. Отургъан 


90 


одаларнынъ дёрт дивары ичинде эв эшьялардан бир дане, устюнде 
тёшек биле олмагъан, чыплакъ кровать ятсырап турмакъта. 

- Вар, огълум, Назим, эвден бир лампат кетир, - деди Абибулла 
огълуна. 

Энвер озьлери кетирген богъчаларны чезди. Джеваир одеялны 
ерге тёшемеге тедарикленди, сонъ токъталды. 

- Тёше-тёше, - деди Азизе, - мен бугунь саба одаларнынъ 
эписининъ табанларыны сюртип чыкътым. Олар темизлер. 

Къартлар ве балалар тёшельген одеял устюне отурдылар. 
Серверни ёргъан тёшели кровать устюне яткъызгъан Джеваир Азизенен 
берабер, эллеринде лампатнен, дигер одаларны бакъып чыкътылар. 

- Баскъынджылар эр шейни чайпап кеткенлер, - деди Джеваир, 
къайтып одагъа киреркен, нефретнен. - Бу да етмеген киби, анбар 
оданынъ полуны да сёкип якъкъанлар... 

- Джан сагъ олсун, балам, эшья тапылыр, - деди Асан къарт. - 
Ярын буюкананъ да келир, бизде о къадарлыкъ эр шей вар, кетирирмиз. 

- Буюк килиминъизни олар багълап, азырлап къойсалар да, 
кетеяткъанда, унутып къалдыргъанлар. Мен алып сакъладым, - деди 
Абибулла. - Къалынлыгъы эки пармакътан зияде. Ерге тёшельсе, бутюн 
оданы орьтер, не тёшек керек, не де бир шей. Балалар устюне тёшелир- 
ятырлар. Не япаджакъсынъ, бунъа дженк дейлер. 

Алиме тюшюнджели алда башыны саллады. Озь ана-бабасы эляк 
олгъан сонъ, бир шей олса, онынъ озю де даима, фелякет джангъа 
дегиль, малгъа кельсин, дей тургъан. 


Эртеси куню саба эрте аранлар бетке айланып чыкъкъан Алиме 
андаки вазиетни корип, шашып къалды. Бир вакъытларда колхознынъ 
тютюни къурутылгъан бу буюк арандан бир шей къалмагъан. Ичиндеки 
тахталарны, агъачларны сёкюп якъкъанлар. Ялынъыз диварлары ве 
дамы къалгъан. Араннынъ огюнде, тёпесини тутып тургъан къалын 
диреклер ашагъыдан адамнынъ бою етеджек киби ергедже 
кемирильген. 

- Тааджипленмеге шей ёкъ, келин, - деди Алименинъ янына 
кельген Асан къарт. - Ачлыкъ фена шей. Алманлар озьлери мында 
къыджыткъан ашадылар, атлары агъач кемирдилер. 

- Иипек астарлы урбаларнен ве йылтыравукъ чызмаларнен келип, 
къыджыткъан ашап кеттилерми? - деди Алиме. 

Асан къарт башыны саллады: 

- Бизим мааллемиздеки мыйыкъсызларнынъ, элинде котелоклары, 
къыджыткъан шорбасына чапкъанларыны корьгейдинъ. Оларнынъ 
башына келеджек шей чокъ, келин, - деди джиддий давушнен. 

Алименинъ къорантасы зар-зорнен оны-буны тапыштырдым 
дегенде, Джеваир бир кунь ашагъы маалледен артына эки къартчыкъ 
такъып кельди. Къарт ве къартий. Къартнынъ элинде балабан чемодан, 
къартанайнынъ богъчасы Джеваирнинъ элинде. Алимеге экиси де 
итааткярлыкънен селям бердилер. Сизге агъыр олса да, узурынъызгъа 
кельдик, деген киби, азачыкъ арткъа чекилип, башларыны эгип 


турдылар. 

Алиме эвель-эзель хорлангъан яш бала ве бойле бахытсыз 
къартларны корьсе, юректен аджына, яныкълай. Оларгъа ярдым этмеге 
тырыша. Шимди де кулер юзьлю, юксек къартбабайгъа ве 
сыджакъкъанлы, мавы козьлю къартанайгъа бакъкъанда, юреги 
солкъулдап алды, оларгъа кечип, сетке отурмаларыны риджа этти. 
Олар Алимеге тешеккюр айтып, ян-янаша отурдылар. 

Алиме, Джеваирге, булар кимлер, балам, деген манада бакъты. 
Къарт буны дуйды ве яваштан оксюрип алды: 

- Асылында Новороссийсктенмиз, яни адыны къырымтатарджа 
айтаджакъ олсакъ, Сувджукъаледенмиз, къызым, - деди яваштан. - 
Меним адым Александр Петрович. Зенаатым мимар эди. Къартийим - 
Людмила Ивановна, - о, къартанайгъа бакъып кулюмсиреди. - Оджапче. 
Бутюн омюринде яш несильнинъ тербиесинен огърашты. 

- Меним адым Алиме. Алиме Абдураман къызы. Бизде, сиздеки 
киби, Алиме Абдурамановна демейлер. Къыскъадан айталар. Алиме, 
весселям, - деди къадын. 

- Алиме - пек гузель ад. 

Къарт, бала киби, къуванып кулюмсиреди. 

- Яхшы, Алиме, адынъызны къыскъадан айтырмыз. Бизлерни 
мында, бир сёзнен айтаджакъ олсакъ, дженк фуртунасы алып кельди. 
Ашагъы маалледе сизинъ къызынъыз Джеваир бизни, къартийимнен 
мени, бегенди, - Гъамлы ве кедерли козьлер азачыкъ сыкъылдылар. 

- Сизинъ кимсенъиз ёкъмы? - деп сорады Алиме. 

- Бар эди, огълумыз да, къызымыз да дженкте. Къызымыз хирург. 
Шимди къайдалар, бильмейим, - къарт бирден токътады, къартийге 
козетип алды. - Учь яшындаки торунчыгъымнен келиним бомбадан 
эляк олдылар, - деди къалтыравукъ давушнен. Къартанай зайыф 
эллеринен тизлерини сыйпады. Агъыр сукюнет чекти. 

- Меним къоджамнен огълум да дженктелер, - деди Алиме 
яваштан. 

Къарт эвнинъ ичини бир назардан кечирди. Бала урбалары коре 
къалды. 

- Къач баланъыз бар? - деп сорады. 

- Дженктеки огълумдан башкъа, беш балам бар, - деп джевап 
берди Алиме. 

Къартанай къашларыны котерди. 

Бу къадыннынъ башына биз де беля олып кельдик, деген киби, 
къартлар сусып къалдылар. 

- Зарары ёкъ, - деди Алиме, - дженк битсе, бу агъыр куньлер тез 
унутылыр. Шимди энъ эсасы, олардан сагъ-селямет къалмакъ. 

Къартнынъ ичине джан кирди. 

- Догъру айтасынъ, къызым, - деди яваштан. 

Олар субетлешкен арада Джеваир софра къойды. Тазе къатыкънен 
отьмек, сув ичинде пиширильген къартоп ашадылар, чай ичтилер. 

Алиме оларны дженктен эвель Джафернен Энвер яткъан одагъа 
алып кирди. 

- Бу одада сизлер яшанъыз, - деди. Янаша одадан къайнатасынен 
къайнанасы кетирген шейлерден бир тёшекнен бир ёргъан ве эки де 
ястыкъ алып кельди. - Савут-саба керек олса, олар ашханеделер. Сизге 
де етер, бизге де. Тахта тапсакъ, сет де ясармыз... 

Къартларнынъ экиси де Алимеге тешеккюр айттылар. 

Авалар эп сувуды. Энвернен Кемал дёрт копчекли арабачыкъ 
яптылар. Къышкъа азырлыкъ оларакъ, шу арабачыкънен дагъдан одун 
ташып башладылар. Чюнки бир ерде комюр деген шей ёкъ. Базан 
оларнен берабер Александр Петрович де кете. 

- Одун топлап оламасам да, оларны арабагъа юклемеге кучюм ете. 
Дагъ ичинде балаларнынъ янында къарт исе де, бир адам олса, зарар 
этмей, - деп, балаларнен кете. Лякин ондан къайткъанда, арабагъа 
минмей. Ялынъыз дагъ ёлунен котерильгенде дегиль, койге де джаяв 
къайта. 

- Сизинъ арабанъыз айланчыкълы дагъ ёлундан ашагъы шейтан 
киби кете, меним башым айлана, - дей. Арабагъа минмеге разы олмай. 
Ихтияр адам эвге кельгендже ёрула, шу себептен балалар дагъгъа 
одунгъа онъа дуйдурмай къачалар. 

Лякин эвде дагъдан котерильген къуру одунларны ерли-ерине 
къоюв ишини пек беджере. 

Куньлернинъ биринде Джеваир къартбабасынен берабер 
буюканасына ве эмджесининъ балаларына барып кельмек истеди. 
Устюне эски быджагъыны кийип чыкъты. Азбар ичинде тургъан 
къартий онъа тик-тик бакъты: 

- Ава салкъын, быджагъынънен ушюрсинъ, къызым. Сени бойле 
юфкъа урбанен корьсе, ананъ да ёлламаз... 

Азачыкъ огде кетеяткъан Асан къарт артына чевирильди. 
Торунына дикъкъатнен бакъты: 

- Людмила Ивановна догъру айта, къызым, - деди яваштан. 

Джеваир токъталды. Онъа бакъаркен, о, къулакъларынадже 
къызарды. Чюнки къартанайгъа шимди: «Пальтом ёкъ, оны алман 
офицери алып, озюнинъ къардашына йиберген, мен исе шимди фуфайка 
кийип кетмеге истемейим», - демеге утанды. 

Къартанай, акъылына тесаддюфен бир шей тюшкен киби, Асан 
къарткъа: 

- Сиз бираз сабыр этинъиз, - деди, Джеваирнинъ элинден тутып, 
озьлерининъ одасына алып кирди. 

- Шимди, къызым, Джеваир, шимди! Сен азачыкъ токъта! - 
Къартий оданынъ тёрюнде тургъан чемоданны ачты. Онынъ ичинден 
йипек богъчачыкъ чыкъарды. Оны къалтыравукъ пармакъларынен 
ачты. Эппейи бакъып отурды, сонъра, бирден озюне кельген киби, 
мукъайтлыкънен эки элинен кок пальтонынъ омузларындан тутып 
котерди. О, гъает дюльбер тикильген пальто эди. Онъа бакъаркен, 
Джеваир шимди, не ичюндир, алманлар парлап якъкъан мерекеп ве 
атеш ренкли сандыкъларны, оларнынъ ичиндеки эвель заман 
шейлерини ве еди дагънынъ чечегини анъдыргъан антерлерини 
хатырлады. «Миллий музейлерни яраштырыджы урбалар эдилер», - деп 
тюшюнди. 

Къартий пальтоны Джеваирге узатты. 

- Ма! Кий, къызым, бакъайым! - деди. 

Джеваир не демесини бильмеди. 

- Риджа этем... Джеваир, ред этме... 

Къартий пальтоны Джеваирге озю кийсетти. Дегмеледи. Артына 
чекилип, къаршысында пери киби тургъан къызгъа хошнут алда 
бакъты. Оны догъмуш аналаргъа аит бир севгинен къучакълады, 
козьлери яшланды. Сонъра озюни эльге алды: 

- Машалла, машалла. Менден санъа эдие олсун! Айды, къызым, 
энди кете билесинъ, огъурлар олсун. Эйиликнен кий! - деди. 

Джеваир къартий ичюн бу пальто пек къыйметли олгъаныны 
анълады. Лякин онынъ тарихы агъыр хатырлавлар иле багълы экенини 
дуяракъ, бу акъта бир шей сорамагъа джесарет эталмады. 


Аязлы къыш куньлерининъ биринде, къушлукъ маалинде, къапу 
къатты къакъылды. Алиме элинде ореяткъан юн чорапны сет устюне 
къойып тураяткъанда, коридорда таныш олмагъан къадын сеси 
эшитильди. О, Джеваирден анасыны сорамакъта эди. 

– Анам эвде, киринъиз, - деди Джеваир. 

Бу къыркъ яшларында, сагълам ве толу мучели къадын эди. 
Юксек сеснен лаф эте. Алиме оны бир корьгенине бенъзетти. Къадын 
сёзюни узакътан туттырды. 

- Булар бизни (алманларны козьде тута) эвимизден-баркъымыздан 
айырдылар. Балам-чагъамнен ёллар ичинде къалдыкъ. Сизинъ 
эвинъизде яшагъан къартлар меним якъын танышларым. Бизлер бир 
шеэрден, бир сокъакътан эдик, - деди. 

Алиме оны якъында озьлерининъ къапусы огюнде къартийнен лаф 
этип тургъанда корьгенини хатырларды. Къасеветли алда онынъ сёзюни 
тасдикъ этти, башыны саллады. 

- Биз де озь эвимизге даа якъында къайтып кельдик. Мында бутюн 
вакъыт алман аскерлери отурдылар. Бир сюрюси келе, дигери кете 
эди... - деп теренден кокюс кечирди Алиме. 

- Айса бизим вазиетимизни сиз яхшы анълай билесинъиз, - 


къадын макъсадына якъынлашты. - Мен балаларымнен ёл ичинде 
къалдым. Мусааде этсенъиз, шу къыш эки-учь ай сизинъ эвинъизде 
булуныр, джанымызны къуртарыр эдик. - Онынъ сеси бирден пек 


инджерди, сонъра богъулгъан киби, бирден узюльди. 

Алиме субет девамында къадыннынъ сеси не ичюндир кимерде, 
богъазы сыкъылгъан киби, къарыкъ, кимерде индже, чыйкъылдавукъ, 
кимерде исе къаба чыкъкъаныны фаркъ этти. О, эедженлангъанда, яхут 
ачувлангъанда, бу ал даа къоюра эди. 

Алиме къадынгъа аджынгъан алда бакъты. О, токъ янакълары 
устюне акъып тюшкен козьяшларыны токъал, калын пармакъларынен 
сюртеркен, субетдешине шикяет этиджи назарлар быракъты. 

- Бу агъыр куньлер бизлерни козьяшкъа пек джумертлештирди, - 
деди. Теренден кокюс кечирди. 

Даа деми бу юксек бойлу, сагълам мучели, къырмызы янакълы 
къадын Алимеге гъамсыз-къасеветсиз, урдумдуймаз олып корюнген 
эди. Шимди бу чизгилернинъ эписи ёкъ олып кеттилер. Сагъламлыкъ - 
бу табиатнынъ вергиси, лякин къасевети, кедери менимкинден эксик 
олмаса керек, деп тюшюнди Алиме. 

- Къач баланъыз вар? 

- Учь къызым бар. Манъа чокъ шей керекмей, бир одачыкъ 
берсенъиз, етер. Къоджам ёкъ, - деди къадын. 

Алиме чокъ балалы олса, эвиме алмам, деп дегиль де, бу гъарип 
къадын ёллар ичинде къач баланен чекишип юре экен, деген манада 
сорады. 

Алиме Джеваирге бакъты. Къызынынъ чересинде, озюнъиз 
билесинъиз, деген джевапны корьди. 


94 


Алиме къадынгъа къартанайнынь янашасындаки ярыкъ, 
джыйнакълы оданы косьтерди. О, къувангъанындан Алимени 
къучакълады, опьти. Акъшам мытлакъ келеджегини айтып, кетмеге 
тедарикленгенде, бираз токътады. 

- Афу этинъиз, бу къадар шей акъкъында лаф этсек де, бири- 
биримизнинъ адларымызны бильмеймиз, - деди, кулюмсиреди. - Меним 
адым Клава. 

- Менимки Алиме. 


Ерге къаранлыкъ тюшер-тюшмез, къадын, аркъаларында 
богъчалары, озю киби юксек бойлу ве тендюрист учь къызынен кельди. 
Олар саба Алиме косьтерген одагъа толуштылар. Кеч маальгедже анда 
сес-шамата тынмады. Дерт дегиль де, дерсинъ, йигирми къадын 
кельген. 

Людмила Ивановна ве Александр Петрович Алимеге олар 
акъкъында бир сёз айтмадылар. Лякин не ичюндир бир шейден 
чекинген, къоркъкъан киби юрдилер. Чокъусы вакъыт къартлар 
сабалыкъ чайыны ашханеде, Алименинъ къорантасынен берабер иче 
тургъанлар. Янъы къоранта кочип кельген сонъра, бу адетлерини де 
терк эттилер. Бир саба оларны чайгъа Алиме озю давет этти. 

- Бу куньлерде кейфимиз ёкъ, - деди къартанай. 

Алиме, сакът дуйгъулы инсан, къартларнынъ денъишкенини - бу 
хамырда бир къыл олгъаныны деръал анълады. 

«Сюрюге ябанджы тавукълар тюштилер, зайыфларны 
чокъчыйлар, раат ашамагъа, юрмеге бермейлер», - деп тюшюнди. 
Лякин къычыравукъ къадынгъа бу акъта не демесини бильмеди. 
Индемемеге къарар берди. Къартбабанен къартанагъа мукъайт 
олмакъны унутмады. 

Бир къыш кетип, экинджиси кельди. Лякин Клавдия - лагъабынен 
айткъанда, Балабан къадын, озюне башкъа ер къыдырмады. 

- Бизге мында да фена дегиль, +хозяюшка+ , - деди. Алименинъ 
омузыны таптады. 

Алиме онъа бир шей айтмады. Шимди бойле шейлер 
тюшюниледжек вакъыт дегиль. Къасабада алман аскерлери де 
чокълаша, де азлашалар. Халкъкъа къылыналар. Кимлернидир дёгелер, 
кимлернидир аталар. Яшларны-къызларны улу Алманиягъа алып кетюв 
лафы даркъады. 

Алименинъ къайнанасынен къайнатасы кельдилер. Акъшам олып, 
орталыкъ къаранлыкълашкъан сонъ, къызны озьлерининъ эвлерине 
алып кеттилер. Бириси сораса, кене Пышаткагъа, дайысынынъ эвине, 
хаста къартны бакъмагъа кетти, - дейджеклер. 

Эвдеки къартлар эр шейни олгъаны киби билелер. Лякин 
Клавдиягъа башкъа тюрлю айттылар. 

Сувукъ куньлернинъ биринде Энвернен Клавдия тутыштылар. 

- Сиз бизим одунымызны якъып битирдинъиз, - деп сомурданды 
Энвер. - Шимди дагъдан одун кетирмек къолай дегиль. 

Клавдия озюнинъ бутюн мааллени шашырыджы сесинен 
къычырып башлады. 

- Сасыкъ къартларнынъ одасы амам киби, козюнъиз мени 
корьдими? Мен учь къыз баланен дагъгъа одунгъа насыл 
бараджагъым?! 

Алименен къартлар оны зорнен токътаттылар. 

- Озьлерининъ къызларыны къачырдылар, менимкилерини 
дагъгъа йибермеге истейлер, - деп къычырды о, озь одасына киргенде. 

Алименинъ аякълары, эллери йиберильди. Барып да, буны 
алманлар эшитселер! 

- Клавдия, сенден одун къызгъангъан адам ёкъ, - деди Алиме 
онъа, - шимдилик вар, якъамыз. Ярын, я да о бир кунь биткен киби 
олса, сонъ бакъармыз. Къызларны дагъгъа кимсе ёлламаз. 

Клавдия къапу арасында тургъан Алимеге тикленип бакъты. 

- Догъру даа, - деди агъламсырап, - адамларнынъ баласы - бала 
да, менимкилери копекми? Къайда истесенъ, анда къувып йибермек 
мумкюнми? - Чешит шейлер айтып, такъмакълап агълады. 

- Буюк къызым почта башлыгъы эди, экинджисининъ элинде де 
алтын киби зенааты бар, баш бухгалтер ярдымджысы. Мында экиси де 
сабадан акъшамгъадже фашист ашханесинде къартоп темизлейлер, 
савут ювалар, масаларны сюртелер, кунь кечирелер. Бир дакъкъа 
раатлыкъ бильмейлер. Оларга фашистлернинъ къылынгъаны да етер... - 
деди. 

- Эписине дженк къабаатлы, Клава, сен чокъ эзиетленме, бала 
сёзюне бу къадар алевленмек керекмей, - деди Алиме яваштан. 

- Я, къайсы бирине алевленмейим? - деди Клавдия. - Джаным 
богъазыма келип тыкъылды, - о, элини пычакъ тасавур эткен олып, 
гъыртлагъына конделеп чекти. - Эр кес ёлуны тапа, баласыны 
къуртара, мен... 

Алиме сусты. 

Одадан чыкъаджакъ олды. Клавдия чапып келип, озюни 
Алименинъ аякълары тюбюне атты. 

- Тувгъанчыгъым, мен текмиль башымны джойдым. Афу эт! 
Меним мында башкъа бармагъа ерим ёкъ, - деди, агълап башлады. 
Алиме одадан кедерли чыкъты. 

Софа ичинде кетеяткъанда, пенджере къаршысында, элине 
пошусы агълаяткъан Людмила Ивановнагъа козю тюшти. Азачыкъ 
токъталды, лякин шимди оларгъа кирмекни ерсиз таныды. 


Эки куньден сонъра, ёллар-сокъакълар кене алманларнен, узакъ 
атыджы топларнен толды. Олар Ялта беттен сель киби акъып 
келебердилер. Алман аскери сокъулмагъан бир эв, я да азбар къалмады. 
Алимелернинъ эвине де толуштылар. Къартлар Алимелер яшагъан 
одагъа авуштылар. Оларнынъ одасына да алманлар кирдилер. Кениш ве 
узун софанынъ ичинде аякъ басмагъа ер къалмады. Алманлар гъает 
ёргъун олсалар керек, бир шейге къулакъ асмай, софа ичинде 
серильдилер. 

Къартлар да, Алиме де сабагъадже кирпик юммадылар. 

- Булар къачалар, Алиме, - деди Александр Петрович. Онынъ 
чересинде къуванч бар эди. 

- Къачкъанлары яхшы амма, кетеяткъанда бир хиянетлик 
япмасалар, деп къоркъам, - деди къартанай. 

- Оларнынъ козюне шимди бир шей корюнмей. Сычан тешиги 
бинъ алтын... 

Тангъа якъын олар турдылар. Алиме, не япмасыны бильмей, озь 
одасыны ичериден килитледи. Къарт ачтырды. 

- Зытларына тиймейик, мельунларнынъ, - деди, озю этрафта 
пышылдап юкъламакъта олгъан балаларгъа бакъты. 

Алманларнынъ вакъытлары пек сыкълет олса керек, аз вакъыт 
ичинде, ерге синъген киби, ёкъ олып кеттилер. Саба ачылгъанда, 
мааллелерде бир алман къалмагъан эди. Уйледен сонъ Алимелернинъ 
къапусы огюне бир «Оппель» келип токътады. Онынъ устюнден эки 
алман аскери сычрап тюшти. Софа ичинде тургъан Алимеге, мында 
кель, деген киби ишмар эттилер. Алиме деръал сакъланмагъанына бинъ 
пешман олып, къоркъа-къоркъа чыкъты. 

- +Хозяйка, порошок+ , сабун аласынъмы? - деди алманларнынъ 
бири рус тилинде. 

Алиме неге огърагъаныны бильмей, омузларыны къысты. 
Джебинде олгъан параны чар-чабик чыкъарып, онъа узатты. Алман 
онъа дёрт къалып сабун берди. Онынъ чырайы бем-беяз, эллери 
къалтырамакъта эди. 

- +Фриц капут+, Берлин +капут+ ! - деди о теляшлы 
давушнен. 

Сийрек-серпек олса да, акъшамгъадже алман машиналары кече 
бердилер. Адамлар эвлеринден чыкъмамагъа тырыштылар. Эртеси 
куню саба къасабада бир алман биле къалмады. Саат онларгъа якъын 
Ялта беттен эски полуторка машинасы корюнди. Огюнде Сталиннинъ 
буюк сурети. 

Лякин Алименинъ юрегинде зерре къадар къуванч ёкъ эди. Не 
ичюндир анасыны, бабасыны хатырлады, агълады. 

Бала-чагъа ёлгъа сепильди. Эр кес онынъ артындан чапа, эр кес 
къычыра... Дерт йыл алман аскерлерининъ зулумы алтында хорлангъан 
халкънынъ джаны янгъан эди. 

Аскер йигитлернинъ устьлери-башлары тозлу. Бакъышлары 
ёргъун олса да, тишлерини сытып кулелер, къаршылап алаяткъан 
халкъкъа эллерини саллайлар. 

Эртеси куню Джеваир де къайтып кельди. Клавдия онъа къыйыш- 
къыйыш бакъты: 

- Хастанъ тюзельдими? - деди кинаели давушнен. 

Алиме Джеваирге, къулакъ асма, деген манада кулюмсиреп 
бакъты. 

- Я не, сенинъдже, Алманиягъа кетмек керек эдими? Копекке 
талангъандже, чалыны долан, дейлер... 

- Мен, анда кетсин, демедим. Гизлегенинъизге ачувландым, - 
Клавдия дудакъларыны шиширди. 

- Озь баласынынъ намусыны къорчаламакъ ичюн, эр бир ананынъ 
борджудыр. Бильгенимизге коре, чевирильдик. Энди о мельунлардан 
къуртулдыкъ, - деди Алиме. 

Эртеси куню Акъярдан мында яралы толу машиналар келип 
башладылар. Хастахане, мектеп бинасы агъыр яралыларнен толды. 
Анда ярдымгъа баргъан Джеваир эвге ашыкъып кельди. 

- Ана, яралыларны къоймагъа эки одамызны азырламасакъ, 
олмайджакъ! - деди кедерли давушнен. - Яралы чокъ келе, оларгъа ер 
етишмей. 

Орта - Джеваирнинъ одасынынъ, табаныны, пенджерелерини 
ювдылар. Софанынъ ичини де джыйыштырды ве ювдылар. 

Эртеси куню сабадан яралыларны кетирдилер. Эки ода ве софа 
толды. Эписи диерли агъыр яралылар. Уйледен сонъ оларны бакъмагъа 
кельген медицина эмширесинен хирург чокъусынынъ ярасыны чезди, 
темизледи ве багъладылар. 

- Къанлы бинтлерни ювмакъ керек, - деди эмшире. - Озюнъиз 
билесинъиз, вазиет агъыр, яралы чокъ. Акъяр ичюн кеткен чатышмалар 
эп къаттылаша. 

- Ювармыз, къайнатырмыз, - деди Джеваир, яралыларгъа 
аджынып бакъты. - Элимизден кельген бутюн шейлерни япармыз. 

Акъшам устю оларнынъ инъильтиси зияде артты. Бириси агърыгъа 
даяналмай къычыра, дигери сандыракълай. 

- Аначыгъым, мен мындайым, гузелим, тувгъаным. Ялынъыз 
аякъларым пек агъыра, - дей. Джеваир онынъ янына чапып барды. 
Яралы йигитнинъ бутюн мучеси бинтнен багълангъан. Токъал 
вуджудында сагъ ери ёкъ. Ялынъыз дудакълары къыбырдана. Не череси 
корюне, не де козьлери. 

- Сув, манъа сув беринъиз, ичим яна! - деп къычырды къапу 
янындаки яралы. Оны якъында кетирдилер. Сия сачлы, тёгерек бетли, 
асылында сагълам мучели, бедени бакъыр ренкли йигит. Амма кокюс 
къафесинден агъыр яралангъан. Оны даа етиштирип бакъмадылар. 

Джеваир онынъ янына барды. 

- Гузель къыз, мен чай ичмек истейим, чай... - бели устюне 
азачыкъ котерильмек истеди. Лякин санджылар онъа аман бермедилер. 
Озюни ашагъы быракъты. - Риджа этем, манъа сыджакъ чай 
кетиринъиз, - деп къычырды. Тишлерини сыкъты. - Эшитесинъизми, 
чай... чай... Козьлери юмукъ. Къан терге баткъан. Башыны ястыкъ 
устюнде о якъкъа-бу якъкъа тыгъырта берди. 

- Шимди, шимди кетиририм. - Джеваир ашханеге чапты. Къыз 
онынъ не истегенини анълады. Чай... 

Иигитнинъ башы устюне эгильди: 

– Чай кетирдим, - деди яваштан. 

Йигит козьлерини ачты, къызгъа, онынъ ельпазе киби узун 
кирпиклерине, дюльбер чересине эппейи бакъты. Сонъра джебинден 
учь кесек шекер чыкъарды. 

- Мына шекер, чайгъа къоюнъыз, - деди ялварыджы давушнен. 
Эки кесегини Джеваирге берди. Бир данесини Джеваирнинъ янында, 
нелер олаяткъаныны анъламай, раатсыз алда мызмызлана берген 
Алиеге узатты: 

- Ма, ал, чекинме, меним де сенинъ киби къардашым бар. 
Къоркъма, мен санъа шекер берем, - деди. 

Алие шекерге тик-тик бакъты. 

- Манъа ойле шекер керекмей, - деди. Ачувланды, одадан чыкъып 
кетти. 

Джеваир авучы ичиндеки шекер кесечиклерине бакъаркен, юреги 
сыкъ-сыкъ урды. Устьлеринде уюшыкъ къан къатып къалгъаны ичюн, 
олар къаверенкли олып корюне эдилер. 

Яралы исе татлы, сыджакъ чай беклей. Агъыр санджылар онъа 
нефес алдырмайлар. Козьлерини юмды, ченгесини котерди. 

– Чай! – деди кене ёргъун ве аджиз давушнен. - Ичим яна! 

Шимди бир ютум татлы ве сыджакъ чай ичсе, дерсинъ, мучесинде 
олгъан бутюн агъырлар токътайджакъ. Чай ичмеге ашыкъа. 

Джеваир, башкъа чаре олмагъанындан къанлы шекер 
кесеклерини чай толу стакан ичине быракъты. Олар ирир-иримез, чай 
къып-къырмызы олды. Пенджереден ичери сокъулгъан кунеш 
шавлесинде о даа зияде алланды. 

Назарыны стакангъа чевирген йигит онъа, бир шей анъламагъан 
киби, тикленип бакъты. Сонъра къара юзюмни анъдыргъан козьлеринде 
умют ерине бираз къоркъу пейда олды. Къалын къашлары чатылдылар. 
Чересини аджизлик алямети къаплап алды. 

- Сув... манъа буз киби салкъын сув беринъиз! - деди. 

А Джеваир азбаргъа чапып чыкъты. Къуюдан тазе сув чекти. 
Иигитке бир мешребе салкъын сув берди. Яралы мешребеге эки элинен 
япышты, сувны сонъунадже ичти. 

– Сагъ ол, къардашым, - деди хошнут алда. Козьлерини юмды. 

Одагъа шимди дагъдан, одундан кельген Энвер кирди. Джеваирге 
тазе ачкъан, къып-къырмызы гулистанларны узатты: 

- Тата, бакъса, гулистанлар ачкъанлар, - деди къуванчлы сеснен. 

Джеваир тазе, дюльбер чечеклерни бир къач кере къокълады. 
Сонъра гулистанларны сувгъа къойды, демики ярылынынъ огюндеки 
скемле устюне ерлештирди. 

Яралы йигит, богъулаяткъан адам киби, чапаланды, къатты- 
къатты оксюрди. Азачыкъ котерильди. Огюндеки консерва къутусына 
къан тюкюрди. Башыны ястыкъкъа ташлаяткъанда, козьлерине скемле 
устюндеки гулистанлар корюндилер. Козьлери ири-ири ачылдылар. 
Яралы, бедениндеки бутюн кучюни топлап, сагъ тирсегине тирелип 
котерильди. Гулистанларгъа дикъкъатнен бакъты. 

- Якъынджа кетирсе, къокълап бакъайым, - деди, Джеваирге 
къуванчлы назарнен бакъты. 

Къыз чечеклерни йигитке якъынлаштырды. Яралы къызнынъ 
эллеринден тутып, чечеклерни бир къач кере къокълады. Сонъра 
оларны араретли дудакъларына басты, опьти. Янакълары устюнден 
козьяшлары тыгъырып кеттилер. Онынъ эллери эм сувукъ ве эм де 
титремекте эдилер. 

- Кене баарь кельди, бизде Озьбекистанда да, чечеклер 
ачкъандыр, ачмагъан олсалар, тезден ачарлар. Мемлекет ешилликлер 
ичине комюлир. Лякин мен бу дюльберликни корип оламам, - деди 
яралы ве сусып къалды. Эппейи индемей ятты. 

Этрафтаки яралыларынынъ бириси къычыра, вайвалай, дигери 
алманларны сёге. Бу вакъыт софагъа, яралылар кетирильген куньден 
берли къараларыны косьтермеген, Клавдия ве онынъ къызлары 
кирдилер. Къызлар софа ичинде яралыларнен огърашкъан Джеваир ве 
Алименен селямлашмай, оларгъа дуйдурмамагъа тырышаракъ, яваштан 
озь одаларына сокъулдылар. 

Клава токъталды, эр бири озьджесине джан чекишеяткъан 
яралыларгъа бакъты, чырайыны экшитти. Алимеге бир шейлер 
айтмагъа ниетленди... 

- Ана, аначыгъым, анда китийсинъиз? - деп къычырды ёлакълы 


майкалы къырымтатар йигити. - Бизлер Акъярдамыз... - Иигит бели 
устюне котерильди. Юмрукъларыны сыкъты. - Аначыгъым... Сиз мени 
быракъып кетменъиз, ялварам... - Бинтнен сарылы къанлы эллерини 


огге узатты, богъукъ, ялварыджы сеснен фысылдады. 
Клава Алимеге тааджипленген алда бакъты: 

- Алиме, шимди булар сизге керек эдилерми? Бу вакъыткъадже 
чекишкенлеринъиз етишмедими? - деди алчакъ сеснен. - Даа да 
десенъ, сизлер мында ялынъыз озюнъиз дегильсинъиз, бизлер де 
бармыз. Мында яшаймыз. Башкъа бараджакъ еримиз ёкъ... Шимди не 
чокъ, яралы чокъ. Оларнынъ эписини эвинъе алып оламазсынъ... - мен 
бир шей анъламайым, деген манада этли омузларыны котерип эндирди. 

Алиме онъа тик-тик бакъты: 

- Шимди озь раатлыгъынъны тюшюниледжек заман дегиль, - деди 
къатий сеснен. 

Клава Алимеге мыскъылнен кулюмсиреген киби бакъты. Сонъра 
бирден чевирильди, кене токътады. 

- Умют этем ки, бизим одачыгъымызгъа да булардан алып барып 
тыкъыштырмагъандырсынъыз, - деди. 

- Шимдилик ёкъ, - деп кестирди Алиме. 

Клава Алименинъ ачувлангъаныны дуйды. Бирден денъишти. 

- Алиме, мен пек ёргъуным, барып азачыкъ раатланайым, - деди 
йымшагъан алда. Озь одасына кирип кетти. 


- Алиме, - деди къапу ичинде пейда олгъан Абибулла агъа, - 
мында кель, тез ол, Джеваирни, балаларны да чагъыр. Сизлерге бир 
шей айтаджагъым. 

Онынъ сесинде эм къуванч, эм насылдыр гизли сыр бар эди. Бу 
эки къорантанынъ буюги-кучюги эки азбарны бирлештирип тургъан 
къуюнынъ башына топландылар. 

- Джемаат, шимди ашагъы маалледен кельдим. Анда буюк 
козьайдын эшиттим. Акъяр озюмизнинъкилерге кечкен. Бу буюк 
гъалебенен эпинъизни хайырлайым. 

Балалар къыямет къопарып къычырыштылар, къалпакъларыны 
тёпеге аттылар, бири-бирининъ бойнуна сарылдылар. Оларгъа 
кичкенелер де къошулдылар. Балаларнынъ буюкчелери, бу хаберни 
дигер койдешлерине айтмакъ ичюн, чапып кеттилер. Кичкенелер азбар 
ичинде оюнгъа тутундылар. 

Алименинъ эвиндеки къарт Абибуллагъа козьайдын сигары 
якъмакъны теклиф этти. 

- Алиме апте, мен беллесем, энди Джафер ве Алим агъадан да 
мектюп келир, - деди Абибулла агъанынъ къарысы Азизе къуванчнен. 

Алиме онъа дикъкъатнен бакъты. Бу сия сачлы, ири козьлери, не 
ичюндир даима къасеветли корюнген, лаф этмеге севмеген, дюльбер 
къадын онъа шимди даа да гузель олып корюнди. 

- Сагъ ол, Азизе, Аллах дувамызны къабул этсин. Оларнен сагъ- 
селямет корюшмек насип олсун, - деди, теренден кокюс кечирди. 

Абибулла сигарыны думанлатыркен, Александр Петровичке 
хошнут ве гъурурлы алда бакъты. О, озюни шимди къабургъасындан 
ирин акъкъан бир сакъат адам дегиль де, джесюрликлер косьтерген 
къарт аскер киби ис этмекте эди. 

Гъает кеч яткъан Алиме насылдыр тасырдыдан уянды. Яткъан 
еринден къыбырдамай динъленди. Къапуны кимдир яваш, гъает 
мукъайтлыкънен такъылдатты. Алиме еринден котерилейим дегенде, 
такъылды бир кереден токътады. Фысылдылар эшитильди. Сонъра аякъ 

давушлары къапудан узакълашкъан киби кельди. Пек агъыр яралы ёкъ. 
Япыладжакъ ишлерининъ эписини яптым, бу ким олмакъ мумкюн? 
Екъса, анавы инсафсыз кене къартанайны къакъыштырдымы, деп 
тюшюнди Алиме. Пек кеч олгъанына бакъмадан, яткъанда, 
Клавдиянынъ пенджересинде даа ярыкъ олгъаныны корьген эди. 

«Бир хиянетлик даа тюшюнип чыкъармагъайды», - деп тюшюнди. 
Чюнки эки кунь эвельси Клавдия энди озь одаларына авушкъан 
къартларны андан къувып чыкъарып, озьлери кечмек истеген эдилер. 
Къартларнынъ одасы кениш ве ярыкъ эмиш. Эйи ки, дава устюне 
Джеваир расткелип, Клавдияны токътатты. 

Алиме чар-чабик еринден турды. Кроватнынъ башындаки 
антерини абул-къубул кийип, софагъа чыкъты. 

Клавдия бу вакъыт: 

- Сасыкъ къартынънынъ янында отур, бир даа юванъдан чыкъма! - 
деди, къартийни артындан уйтеп, озь одасына кирсетти. 

Артына чевирильгенде, озюне якъынлашмакъта олгъан Алимени 
корьди. Онъа къулакъ асмады, тез-тез янаша одагъа кирди. Алиме 
токътады. «Бойле кеч маальде къартанайнен бу нишаретлининъ 
арасында не ола биле?» - деп тюшюнди. 

Алименинъ къаршысында умютсизден Клавдия пейда олды. 

- Афу этинъиз, +хозяйка+ . - Сонъки сёзге айрыджа аэнк берди. 
- Сизни де раатсызладыкъ, гъалиба?.. Къартлыкъ белясы. Гедженинъ 
бир маалинде онъа отьмек керек олгъан. Къарты десенъ, дагъ йыкъып 
къайткъан. Сизни юкъудан уятып, отьмек сорайджакъ олгъан. Мен даа 
ятмагъан эдим, къызым пек кеч кельди. Аджеле иши бар экен. 
Одамызда ярыкъ олгъанына бакъмадан, манъа дегиль де, сизге 
чапкъан. Эйи ки, шу арада софагъа чыкътым. Андан, къапунъызнынъ 
тюбюнден къайтарып кетирип, элине ярым отьмек туттырдым. Яры 
геджеде адамларны юкъудан уятмакъ олурмы? - деп озюне де азачыкъ 
дарылдым... - О, къалын, этли омузларыны силькитип, кульди. 

Алиме онъа, яваш, яралыларны уятырсынъ, деген киби бакъты. 
Лякин индемеди. 

- Айды, саба бакъармыз, - деп, озь одасына кирди, ерине ятты. 
Чокъ вакъыткъадже юкълап оламады. Козьлери огюнде огълу Джафер, 
къоджасы Алим пейда олдылар. Олар шимди къайда, не япа экенлер? 
Абибулла агъанынъ айткъанына коре, бу мушкюль ве къанлы 
дженкнинъ битмесине чокъ къалмады. Тезден гъалебе! Фашизм ёкъ 
этилир. Сагъ-селямет къалгъанлар эвлерине къайтырлар. 

Алиме, Акъяр азат олунды, деген козьайдын хаберини эшиткен 
сонъ, огълу Джаферни тюшюнде насыл корьгенини хатырлады. 

Алимелер балаларнен кене къайдадыр къачып кете экенлер. 
Кениш чёль, отлар адамнынъ тизинден келе. Олар тазе ве ем-ешиллер. 
Адамларгъа чапмагъа, тез юрмеге имкян бермейлер. Арттан исе 
алманлар эп сыкъыштыралар. Кокте къара хачлы учакълар бирден 
башы ашагъы эне ве сонъра юкъары котерилелер. Бомбалар, 
къачаяткъанларнынъ артында, огюнде, янашаларында патлайлар. Таш, 
топракъ ве отлар тёпеге савурылалар. Эр кес къача, эр кес къычыра. 
Базан тёпеге таш ве топракънен берабер адамлар, эль-аякълар атылып 
кетелер. Къаршыдан бирден ири-ири танклар пейда олдылар. 

Алименинъ янына келип токътагъан танктан юксек бойлу, 
дюльбер йигит сычрап тюшти. О, Джафер экен. Алиме, балам, эвлядым, 

деп оны къучакълайджакъ олды. Лякин Джафер бирден арт-артына 
кетти, барып танкына минди. Алиме онынъ артындан чапты, къычырды. 

- Джафер, балам!.. 

Къапу усть-устюне, къатты-къатты, сабырсызлыкънен такъылдады. 

Алиме сескенип уянды. Такъылдылар кене текрарландылар. 

- Ким? - Алиме, юкъу серсеми, андан джевап биле беклемеден, 
тез-тез барып къапуны ачты. Ичериге, эллеринде автоматлары, эки 
арбий сокъулды. 

Алиме арт-артына чекильди. 

- Къоджанъыз къайда? - деп джекирди арттан кирген офицер. 

- Къоджам да, огълум да джебэде, - деди Алиме. 

Сет устюнде яткъан Джеваир бирден, бу алман аскерлери кене 
къайдан кельдилер, деген киби бакъкъаны алда, бели устюне 
котерильди. Бу вакъытта ода ичинде кесментик, токъ черели 
офицернинъ гурь ве серт сеси янъгъырады: «Совет укюмети адындан 
бильдирем ки, Ватангъа хаинлик япкъанынъыз ичюн, сизлер, 
къырымтатарлар, Къырымдан сюргюн олунасынъыз. Сизге ёлгъа 
азырланмакъ ичюн, он дакъкъа мухлет. Тез турып, озюнъизнен берабер 
ала биледжек шейлеринъизни азырланъыз...» 

Алимени шемшек ургъаны киби олды. 

«Халкъны озь Ватандан сюргюн этмек... Ёкъса, бойле шей олмаз, 
бизлерни атаджакълар?.. Не ичюн?..» 

- Тюшюнип отурмагъа вакъыт ёкъ, тез олунъыз! - джекирди 
офицер. 

Он дакъкъа ичинде бу бахытсыз къадын озюне кельсинми, 
юкълаяткъан балаларыны уянтып кийиндирсинми?.. Озьлеринен 
берабер бир шейлер алсынмы? 

Джеваир дешетленди, турды, лампатнынъ ярыгъыны котерди. 
Янында яткъан Кемалны, Алиени, Серверни уянтмагъа, кийиндирмеге 
тырышты. Янаша одадан кирген Асан къарт келинине, аскерлерге 
тааджипленген алда бакъты. 

- Баба, ер чапаламакъ, хыяр ве къабакъ сачмакъ, эписи битти. 
Бизлерни, эпимизни сюргюн этелер. Энверни уянтынъыз, - деди 
къалтыравукъ сеснен Алиме. 

Тюневин Асан къарт, сачмакъ ичюн, келинине татлы къабакъ 
урлугъы кетирген эди. Къарт бир кунь эвельси койнинъ дживарына не 
ичюн чокътан-чокъ янъы американ «Форд»лары ве «Студебеккер»лери 
кетиргенлерининъ себебини шимди анълады. Лякин бутюн халкъны озь 
Ватанындан сюргюн этмек... Ёкъ, ола бильмез... 

Къарт барып озюнен бир одада яткъан Энверни уянтмакъ истеди. 
Лякин аскер офицер онъа тюфекни тиклетти. 

- Къарт, бир якъкъа къыбырдамагъа акъкъынъыз ёкъ. Буларгъа 
ярдым этинъиз! - деди офицер, турмагъа истемей шыншыкълагъан, 
агълагъан балаларгъа ишарет этти. 

- Анда торуным юкълай, оны уятаджагъым, - деди къарт. 

Офицер разы олмады. Сен бар, деген киби Джеваирге ишмар этти. 

Балаларны ярым-юрту кийиндирип, бир шейчиклер алыр-алмаз 
вакъыт кечти. Серт бакъышлы офицер: «Чыкъынъыз», - деди. 

- Я, ашамагъа бир шей алмадылар да, - деди индемеден 
балаларгъа аджынып бакъып тургъан экинджи арбий. 

Алиме шкаф ичинден бир отьмек, ун толу торбаны алды. Асан 
къарт чувал ичине балаларнынъ ве Джеваирнинъ урбаларыны 

толдурмакъта эди, эки ёргъан сюйреклеп чыкъарды. Кене одагъа чапып 
кирди, бир шейлер даа алмагъа истеди. 

Эки аскер ве офицер автоматларынынъ къундакъларынен эвден 
бала-чагъа, эр кесни уйтеклеп чыкъардылар. 

Джеваир токътады, ичери къайтып кирмек истеди. Лякин аскер 
онынъ огюни кестирди. 

- Мумкюн дегиль, - деди къатий, кийик сеснен. 

- Анда не япаджакъсынъ, балам? - деп сорады Алиме. Онынъ 
чырайы дивар киби бем-беяз эди. 

- Фильджан ичинде купелерим къалды, буюканамнынъ эдиеси 
ЭДИ... 

- Энди олар бизге керек олмаз, къызым, - Алиме ушюп 
агълаяткъан Серверни къучагъына алды. Озь одаларнынъ янында 
эллери, ченгелери къалтырап тургъан къартлар туралар. 
Къартанайнынъ козьяшлары бурюшик янакълары устюнден акъып 
тюшмекте. Къарт таягъына таянып, эки букленип къалгъан. Клавдия ве 
къызлары корюнмей. 

- Сизлер бу бичарелернинъ артындан автомат тиреп юргендже, 
анда, джебэге барып душманнен урушкъайдынъыз, - деп сёгюнди бели 
устюне котерилип, не олгъаныны анъламай тургъан бир аякъсыз яралы. 

Автоматлылар бир шейге къулакъ асмай, озь ишлерини фааль 
иджра этмекте эдилер. Хусусан, бу эвге биринджи кирген токъ черели 
лейтенант айрыджа фаалиет косьтермекте эди. 

Алимелер азбаргъа чыкъкъанда, бутюн юкъары маалленинъ 
халкъыны - къырымтатарларны автоматлы аскерлер оларнынъ эвлери 
янындаки мейдангъа алып келеяткъанларыны корьди. 

Азизенинъ элинде кичкене богъчачыгъы. Онынъ ичинде не бар, не 
ёкъ, Алла бильсин. Эки баласы эки якътан анасынынъ этегинден къавий 
туткъанлар. Балаларнынъ козьчиклери элемли. Аналарына, 
бабаларына, бизлерни сыджакъ тёшегимизден турсатып, не ичюн 
мында алып чыкътынъыз, деген опьке иле бакъалар. Лякин ананынъ 
балаларынен гуя алып береджеги ёкъ. Чересинде, инсанны бирден 
озюне джельп эткен, дюльбер козьлери шашкъын-шашкъын бакъалар. 
Арттан келеяткъан еди-секиз яшындаки огъланчыкънынъ къучагъында 
бир бутюн тазе отьмек. Козьлеринедже бастырып кийген къалпагъы 
тюбюнден мейдандаки балаларгъа, аналаргъа бакъа-бакъа кете. 
Кимерде абына-сюрюне. 

Энъ арттан яваш-яваш келеяткъан Абибулла агъа оксюрмектен 
богъулып-богъулып къала. 

Азизе Алимени, Асан къартны корьгенинен бирден: 

- Алиме аптечигим, Асан эмджечигим, бу автоматлылар кимлер, 
олар бизлерни анда алып кителер? - деп сорады. 

Алиме де, Асан да агъыз ачмадылар. Азизенинъ суали авада 
салынып къалгъан киби олды. 

Къомшулары Шаипнинъ балалары энди озьлерини тута биледжек 
яшындалар. Эки къыз анасынынъ чересине бакъа берелер, анамнынъ 
юреги ярамаз, деп къоркъалар. Кичкене Рашид анасынынъ элинден 
туткъан. 

Устюнде даима кийип юрген гароз доны. Аягъында потючиклери. 
Быджачыгъы юфкъалыкъ этсе керек, ушюген, чырайчыгъы мораргъан. 

Бу орта бойлу, кулер юзлю, Байдаргъа асылында ялы боюндан 
келин олып тюшкен къадын, гъает незакетли, акъыллы, тербиели, 

джыйнакълы ве дюльбер кийинмесинен, эвини темиз тутувынен 
айрылып тура эди. Алименинъ ахретлик досту, Сюндюс. Табиатлары да 
бири-бирине пек бенъзей. 

Сюндюс гъает куськюн. Дерсинъ, бутюн вакъиадан эвельден 
хабердар. Шашып-шашмалап къычырмай, эп тюшюне, нелер 
олаяткъаныны анъламакъ истей. Фикирлерини, эпси бир, топлап 
оламай. Досту Алимеге, шимдилик бу мейданда эркек заты - Абибулла 
иле Асан къарткъа, акъыл етеджек шей дегиль, деген киби бакъа. 

Башкъа тюфеклилер юкъары маалленинъ энъ сонъки эвлеринде 
яшагъан къадынларыны ве балаларны айдаштырып кетирдилер. 
Оларнынъ арасында Хатидже де бар. О, Алименинъ къорантасы янында 
токъталды. Бир шейлер айтмагъа ниетленди. Бу вакъытта автоматлы 
аскер онынъ омузындан тюртти. 

- Не агъызынъны ачып къалдынъ. Сен мындакилернинъ 
эписинден бахытлысынъ. Оларнынъ эписининъ янында бирер чёмелек 
бала бар. Сенде исе не бала бар, ве не де къасевет, - деди. 

- Тилинъ тутулсын. Сенинъ неден хаберинъ вар, имансыз. Меним 
арслан киби огълум вар. Олар дагъда арекет этмеген олса, сен шимди 
мында бойле форсаланып юрмез эдинъ, - онъа ачувлы бакъты Хатидже. 

Аскер онъа автоматыны тикледи. 

- Шимди копек киби ольдюририм, кяхпе, - деп къычырды. 

- Мен алман башкесерлеринден къоркъмадым, сен манъа къач 
капиксинъ? - билегинен автоматнынъ агъызыны кенаргъа уйтеди. - 
Алиме, тюневин бир огъланчыкъ келип айтты, огълум сагъ экен, лякин 
о энди бизни къайдан къыдырып тападжакъ? - деди Хатидже ве, айды, 
ал да кет, ат мени, деген киби аскерге тикленип бакъты. Къадыннынъ 
козьлеринде, чересинде зерре къадар къоркъу ёкъ эди. 

Чокъ кечмеден, бутюн койнинъ халкъыны мында топладылар. 
Юкъу серсемлигинен не тапса, оны кийген балалар, танъ сувугъындан 
ушюп, агълап башладылар. Алиме деми эв ичинде бир шейлер 
аладжакъ олып чапкъалагъанда, энъ зарурларыны дегиль де, элине 
тюшкенини алгъаныны энди анълады. Сервернинъ устюнде доны ёкъ. 
Алие пальтосыны сорап агълай. Устюнде быджагъы биле олмагъан 
Кемал омузларыны къыскъан, адамларгъа шашкъын-шашкъын 
бакъмакъта. Энвер юкъудан даа кереги киби айынып оламай. 
Къартбабасы алып чыкъкъан урба чувалынынъ устюне отургъан, эсней 
бере, къалтырай. 

Асан къарт текмиль шашмалады. Ашагъы маалледе къарысы, 
кучюк келини эки баласынен къалды. Бир чаре тапып, анда кетейим 
десе, мында Алиме беш баласынен ялынъыз къаладжакъ. Ич 
олмадыкъта, бир ерде олгъан олсалар. Къарт оларны эвден къувып 
чыкъаргъан сержанткъа якъынлашты: 

- Огълум, ашагъы маалледе меним къартийимнен келиним, 
торунларым бар, оларны мында алып келейим де? - деди ялварыджы 
сеснен. 

- Ашагъы маалле дегиль, сизге кенаргъа бир адым атмакъ мумкюн 
дегиль, - деди серт давушлы аскер. - Тез барып еринъизге отурынъыз. 

- Баба, мен эвимизге кирмеге истейим, - деп къыямет къопарып 
агълай Абибулланынъ къучагъындаки къызчыгъы. 

Азизе эки баласыны одеял ичине саргъан. 

- Асан агъа, бизлерни къайда алып кетеджеклер, ёкъса, 
атаджакълармы? - деди Азизе тили курьмекленген алда. 

Алименинъ къулагъына таныш сыджакъ сес эшитильди. 

- Алиме, баланынъ пальточыгъыны ал, о, ушюйдир, мынавы 
отьмекни, пенирни балагъа ашат, - Алимелернинъ эвинде яшагъан 
къартий къоранынъ о якъындан къычырмакъта эди. Богъча устюнде 
отургъан Джеваир еринден сычрап турды, къартанай бетке чапмакъ 
истеди. Лякин серт давушлы аскер оны деръал токътатты. 

- Бар, еринъе отур! - деп къычырды. Къартанайгъа, кет андан, 
деген киби къатийликен элини саллады. Къартанай шашкъын-шашкъын 
бакъты, сонъра ачувланды. - О гъарип бала-чагъанынъ, къадынларнынъ 
не къабааты бар? Сен насыл офицерсинъ? - деп къычырды богъукъ 
сеснен. Алимелер олгъан тарафкъа кечмек истеди, къорагъа тырмашты. 
Лякин къартлыкъ озь ишини япты. О, къора артында чекюп къалды. 
Элиндеки пальто ве отьмекнен пенирни Алимелер олгъан тарафкъа 
атты. Озю сёзсиз сусып къалды. Бираздан оны къарты эвге къолтукълап 
алып кетеяткъанда, Алиме оларнынъ артындан: 

- Александр Петрович, дженктен меним огълум ве къоджам 
къайтып кельсе, оларгъа олгъан вакъианы айтынъыз, - деп къычырды. 
Къарт токътады, артына айланды, башыны саллады, козьяшларыны 
юмрукъларынен сюртти. 

Танъ атып, орталыкъ ярыкъланып башлагъанда, ёл бою къайдадыр 
ашыкъып кетеяткъан яш къыз корюнди. 

- Токъта, къайда кетесинъ? - деп къычырды аскерлерден бири 
онъа. 

- Ишке, - деди къыз. 

- Адынъ не? - аскер ачувлы къычырды. 

- Фатма... 

– Ойле олса, тез-тез артынъа къайт! 

Къыз аскерге, о да не ичюн экен, деген киби тааджипленип 
бакъты, сонъра кене ёлуны девам этмек истеди. 

Джеми халкълар бир олып Ватан азатлыгъы огърунда джан алып- 
джан берип урушкъанда бу аскерлер бу мемлекетнинъ ерли халкъыны, 
бир данесини биле къалдырмай, бир геджеде догъмуш Ватаннынъ 
багъырындан къопарып алып, башкъа, ябанджы ерлерге алып барып 
тёкер, деген шей яш къызнынъ акъылына къайдан кельсин?! Затен 
совет халкъы сюргюнлик, бастырыкъ, джезалав киби шейлерге 
алышыкълар... Лякин оларнынъ манъа алякъасы ёкъ, деп тюшюнди 
къыз. О, ресмий иште чалыша... 

- Иш-миш деп отурма, эвинъизге къайт, шимди гебертиририм! - 
деп джекирди. - Сенинъ кибилернинъ чокъуны юварлаттыкъ бугунь... 

Къыз онъа шашкъын-шашкъын бакъты. Артына къайтып кетти. 

- О эвлерни темизлемек ичюн кеткен аскерлер юкълап 
къалдылармы, не мараз, - деп озь башына куфюрленип сёгюнди аскер. 

Чюнки къырымтатарларны Ватанларындан къувып чыкъармакъ 
ичюн, мейдангъа кетирильген группалар арасында, бу ишни ким тез 
япа биле, киби ярыш тешкиль этильген эди. Бу аскер шу ярышта 
илериликни алмагъа тырыша. 

Арадан къыркъ беш йыл кечкен сонъра, бу фаджиалы вакъиа 
акъкъында Джеваир бир яш аскернинъ язгъанларыны окъуды: 

«Урьметли аркъадашлар! 

1944 сенесининъ майыс докъузында мен адий аскер оларакъ 
хызмет эткен НКВД аскерлери къысымы литер эшелонынен (бир ерде 
токътамайып) Къырымгъа келип чыкътым. Джанкой станциясындан 


105 


Керчь тарафкъа бурулдыкъ ве анда ерлештик. О вакъыт биз, алманлар 
тарафындан Къырым дагъларында къалдырылгъан гонъюлли татар 
отрядларынен курешмек керекмиз, деген лафлар юре эди. Лякин 
сонъундан белли олгъанына коре, биз мында бам-башкъа макъсаднен 
кельген экенмиз. 

Биз белли вакъыт девамында Керчьте гарнизон хызметинде 
отурдыкъ, майыс 15-те исе бизим рота Ленинск районы меркезине 
авуштырылды. Майыс 18-де, гедже, тревоганен къалкъып, бир къач саат 
уджсуз-буджакъсыз чёль бойлап адымладыкъ. Сабагъа якъын Ойсул 
коюне барып ЧЫКЪТЫКЪ. Операциямызнынъ макъсады - 
къырымтатарларны озь Ватанларындан къувып чыкъармакь экенини 
бизге тек анда айттылар. Къол пулемётлы аскерлер койни сарып 
алдылар, къалгъан аскерлерден исе учьлюклер тешкилятландырылып, 
оларнынъ башына сержантларны, офицерлерни ве керчьли 
оперативниклерни къойдылар. 

Операция саат 4.00-де башланды. Биз эвлерге кире ве: «Совет 
укюмети адындан сизге бильдиремиз, Ватангъа хаинлик япкъанынъыз 
ичюн, сиз Советлер Бирлигининъ башкъа районларына сюргюн 
этилесинъиз!» - дей эдик. 

Бу операциянынъ озю ахлякъсызлыкъ эди. Амма бойле 
ахлякъсызлыкъ шараитинде биле, гъаети чиркин адиселер ола эди: 
меселя, апансыз мусибетлерден шашмалагъан къартий чёльге 
къачаджакъ олгъанда, оны пулемётнен атып ольдюрдилер; даа якъында 
госпитальден эвине къайтып кельген ве озь укъукълары акъкъында 
агъыз ачкъан аякъсыз инвалидни машина янына сюйреклеп кетирип, 
бир чувал ун киби, когертеге котерип аттылар... 

Эртесине гедже саат 12-де сюргюн этильгенлернен толу 
эшелонлар Къырымны терк эттилер. Бу адамларнынъ малы-мулькю, 
айванлары озь алына быракъылды. 

Бир айдан азачыкъ зияде вакъыт кечкен сонъ, июнь 24-ке кечер 
геджеси биз Керчьтен кене чыкътыкъ ве сабагъа якъын Марфовка 
деген койге (Керчь ве Феодосия арасында) кельдик. Бу койде эсасен 
булгъарлар яшай эдилер. Эпимизге: «Сиз шу кой сакинлерини къувып 
чыкъараджакъсынъыз. Бутюн Къырым боюнджа исе бугунь 
булгъарлардан гъайры румлар, эрменилер, карайимлер, чингенелер 
чыкъарыладжакъ», - дедилер. Адамларгъа, биз мында пичен 
азырламагъа кельдик, деп айтмакъ керек эди. Шай да яптыкъ. Биз, 
озьлеримизге айырылгъан участкаларны бойлап даркъагъан сонъ, 
мааллий сакинлер бизлерни илериде оладжакъ «шефлер»и сыфатында 
къуванчнен къаршылап алдылар, «ярдымджылар» ичюн 
джумертликнен софра донаттылар. Бельгиленген вакъытта койге 
машиналар кирип кельген сонъ исе, биз шорбаджыларгъа: 

«Совет укюмети адындан...» - деп илян эттик. 

Бойле тарзда отькерильген кочюрювлер - бедендже ве маневий 
азаплар джеэтинден ич бир шейнен къыяс этильмейджек амильдир. 
Озь омюринде бу шейни озь башындан кечирмеген адам, бесе-белли, бу 
фаджианы зарур олгъан дереджеде тасавур этип оламаз. Бойле шей 
тарихта олмагъанына бакъмадан, шимди ашкярлыкъ девиринде биле бу 
акъта пек аз язалар, язсалар да, зияде мукъайтлыкънен, сакъынып 
язалар. 

Биринджи джиан муаребеси башлагъан сонъ, Русиеде 
алманларгъа къаршы фааль арекет котерильген эди, амма чар Николай 

П алманларны сюргюн этмекни акъылына биле кетирмеди. Ялынъыз 
джиандаки биринджи социалист девлетнинъ ёлбашчысы олгъан 
Сталин, бойле вахший адиселерни акъламакъ ичюн, чешит 
маначыкълар тюшюнип чыкъарды. 

О вакъытта мен ве аман-аман бутюн сафджы аскерлер пек яш 
эдик - мен он докъуз яшында эдим. Биз командирлеримизнинъ бутюн 
эмирлерини намуснен эда эте эдик... 

Шимди, яшым энди чагъына еткенде, бу мектюпнен юрегимдеки 
гунахны, шу масхаралыкъ ишлерде иштирак эткеним ичюн, 
гунаххымны азачыкъ олса да, ювмакъ истер эдим. 

А. Васин, агроном, дженк иштиракчысы. Мелитополь шеэри». 

Ишнинъь не къадар джиддий экенини адамлар анълап 
башладылар. Лякин балалар бир шей бильмек истемейлер. Бири - ач 
олдым, дигери - ушюдим, бири даа эвимизге кетеджегим, деп 
агълайлар, аналарыны чеккелейлер. Бебахт къадынлар! 

Къартлар ве къартийлер, анда-мында чул-чубурлар, базылары дым 
топракъ узерине серилип къалдылар. Яшамакъ ичюн олгъан умют 
кесильди, козьлер сенюктилер. 

Тишинден тырнагъынадже силялангъан, дёрт йыл девамында авам 
халкъны ашалагъан, акъаретлеген, дёгген, азаплагъан душман биле 
оларны бойле вазиетке тюшюрип оламагъан эдилер. 

Фашистлер бу халкъкъа дёрт йыл зулумлыкъ япты, лякин бир дефа 
умютсизлик алына кетирип оламадылар. Атылмакъ ичюн тизильген 
ватанперверлер къаршысында биле, алман автоматчылары бойле 
акъарет косьтерип оламадылар. 

Эписи бу инсанларнынъ козьлеринде, бир кунь ола, сиз мындан 
сипирилип чыкъарылырсынъыз, бизлер олермиз, лякин башкъа 
бирлеримиз сизинъ акъкъынъыздан келир, бизлер мытлакъа гъалип 
келирмиз, деген ишанч ве умют къыгъылчымлары ялкъылдап ала эди. 

Мейдангъа топлангъан бу къадын, къарт ве къартийлерде бойле 
инсанны, дюньяны яшата биледжек ишанч, эмниет, умют дуйгъулары 
сёнген эди. Уйлеге якъын ач ве ёргъун халкъны устьлери ачыкъ юк 
машиналарына толдурды ве сыранен ёлгъа чыкътылар. Тазе 
ешилликлер ичине комюлип башлагъан Байдар, догъмуш эвлер, 
сокъакълар, яваш-яваш артта къалып башладылар. Машина 
когертесининъ бир кошесинде къысылып отургъан Джеваир бутюн 
несиль-эдждатлар, баба-деделери яшап кечкен догъмуш коюнен 
сагълыкълашмакъта, козьяш тёкмекте. 

Эй, Раббим, къара юреклерден чыкъкъан якъыджы, зеэрлейиджи, 
ёкъ этиджи рузгярлар бу диярнынъ фиданыны, гъондже-гулюни, 
ярашыгъыны къайдаларгъа учурып кетмекте?! Бу бахытсыз бала- 
чагъаны, къартларны, къадынларны илериде нелер беклемекте? 

Ёл толусы кимисининъ башы, кимисининъ аягъы, эли, кокюси 
къанлы безнен багълы алман аскерлери кетмектелер. Олар озьлеринен 
берабер ян-янаша кеткен къартларнен, къадынларнен, балаларнен толу 
машиналаргъа тааджипленип бакъалар. Ишнинъ асылыны анълап 
оламайлар. Олар кучьлю, бутюн дюньяны тиз чёктирмеге бельсенген 
алман аскерлери эдилер. Мында - бу топракъларгъа бастырып 
кирдилер, шеэр ве койлерни якъып-йыкътылар, ернен ексан эттилер. 
Лякин мында даа да фентли кучьке огърадылар. Бу кучь, фент оларны 
тиз чёктюрди, кести, озьлерини бугъавлады. Энди оларнынъ эр бири 
озюне ляйыкъ джеза буладжакълар. Буны эписи анълай. Лякин бу 

къартларны, бала-чагъаны, къадынларны къайда алып кетелер! Не 
ичюн?! 

Урьян-пурьян алда эп огге ынтылгъан эсирлерге бакъаркен, 
Джеваирнинъ башында дигер фикир доланмакъта: 

«Демек, Къакъачнен, Шапке къулакънен, йыртыджы ве ийлекяр 
офицерни, бизим халкъны - эпимизни бир ольчюнен ольчедилер». 

Бутюн халкъны алып барып Сюйренге тизювли тургъан мал 
вагонларына толдура башладылар. Халкъ бу эшелон якъын ерде 
токътамайджагъыны дуйды, сес-шамата, гурюльти къопты. Лякин 
къадын, бала-чагъа ве къартларнынъ шаматасы автоматлы яш аскерлер 
ичюн бир капик эди. Олар эп озь ишлерини бакътылар. Адамларны, мал 
киби, кирли ве сасыкъ вагонлар ичине тез-тез сокъмагъа даврандылар. 
Бир вагон ичине етмиш-сексен адамны ныкътадылар. 

Алиме Абибулла ве Сюндюс аптенинъ къоранталарынен бир 
вагонгъа тюшмек истеди. Лякин тюфекли аскер онынъ ниетини 
анълагъан адам киби, къартны ве къорантасыны огдеки вагонгъа 
чеккелеп, алып кетти. Назимнен Энвер бири-бирини къучакъладылар. 
Лякин... 

Алимелер толу вагонгъа минсетильдилер. Олар къапунынъ 
тюбюне ерлешмеге меджбур олдылар. Юкъары маалленинъ бутюн 
халкъы бир вагонгъа юкленген демек мумкюн. Араларында сийрек- 
серпек башкъа койлернинъ адамлары да расткелелер. 

Эллеринде махсус демирлери олгъан сакъчылар, данкъур-дункъур 
этип, къапуларны къапаттылар. 

Ёргъун ве ач-зелин халкъ аш-сувдан, эв-баркътан дегиль де, тыш 
муиттен, темиз авадан биле марум къалды. Дешетли къаранлыкъ 
ичинде бала-чагъа агълап, фигъан котерди. Лякин энди оларгъа 
къулакъ аскъан адам екъ. Арадан эппейи вакъыт кечсе де, адамларнен 
рыкъма-рыкъ толу вагонлар ерлеринден къыбырдамадылар. 

- Джемаат, бизлерни бир ерге топлап, къапуларны къапаттылар, 
энди патлатаджакълармы, не? - деди бир къадын къоркъулы давушнен. 


- Кес сесинъи! - деди экинджиси, - бала-чагъанынъ отюни 
патлатырсынъ... 

_- Ана, къапуны ачынъыз, мен къоркъам. 

- Ана, сув... 


– Ана, отьмек... 

- Ана, мен тышкъа чыкъмакъ истейим. 

- Сув. 

– Отьмек. 

Балалар шаматаладылар. 

- Асан агъа, сиз не ичюн сустынъыз, къайдасынъыз? - дедилер 
эки-учь къадын бирден. 

Эр шейни кунь эвельден тюшюнип тапкъан, аятта буюк 
теджрибеге саип Асан къарт шимди дюньяда нелер олаяткъаныны ве 
илериде нелер оладжагъы акъкъында бир шей айтып оламай. Гуя 
башына бир шейнен ургъанлар. О, кедерлене, фикир этмеге аджиз. 

Дакъкъалар дегиль, саатлер кечип кеттилер. Лякин тышта озюни 
сыкъкъан адам олмады. Къапу тюпчигинде отургъан Джеваир 
явашчыкътан еринден турды. Тахталарнынъ аралыгъындан тышкъа 
бакъты. Анда кимсе корюнмей. Вагоннынъ къапусыны ачмакъ истеди. 
Уйтекледи, къыбырдатып оламады. Артта насылдыр фысылдылар 
эшитильди. 

- Чекиль, кадям, кенаргъа! Бу сенинъ агъызыннынъ къашыгъы 
дегиль, - деди онъа бириси. 

Джеваир, сес кельген якъкъа чевирильгенинен, Хатиджени 
корьди. Элинде узун демир бар эди. О, арт-артына чекильди. Хатидже 
къаранлыкъ ичинде бир шейлер япты, бираздан къапу, озь башына 
ачылгъан киби, аралыкъланды. Хатидже ерге сычрап тюшти. 

Тёпеден онъа кимдир къопкъа узатты. Сонъ Джеваир де озюни 
ерге атты. 

- Джеваир, балам... 

– Алиме, сиз къасеветленменъиз! Биз шимди къайтып келирмиз! - 
деди Хатидже, - лякин къапуны ачманъыз, аралыкъ тутынъыз. 

Вагон ичиндеки адамларнынъ эписи къапугъа ынтылды. 

- Токътанъыз, джемаат! Сакъчылар къапуны ачкъанымызны 
дуйсалар, оларны гъайып этерлер, - деп тенбиледи оларны Асан къарт. 
Къапуны явашчыкътан орьттилер. 

Баягъы вакъыт кечти. Койдешлери Хатидже ве Джеваир ичюн 
раатсызланып башлагъанда, тыштан къадын давушы эшитильди: «Асан 
эмдже, сувны озюнъиз болюп беринъиз!» - деди Хатидже. Къопкъаны 
мукъайтлыкънен къарткъа узатты. Чюнки бичаре къадынгъа оны 
тапмакъ къолай олмады. Ондан да башкъа, койдешлерине бу эки 
дживан буюк козьайдын хабери кетирген эдилер. 

Вагондан тюшкен сонъра, Хатидженен Джеваир дёрт якъкъа 
чаптылар. Къайда барсалар, сувдан алямет ёкъ эди. Ахыр-сонъу, 
Хатидже барып паровозджыгъа ялварды. Къырджыман киши эвеля 
разылыкъ бильдирген алда, башыны саллады. Лякин къадын къопкъаны 
бергенде, бирден озюне кельгени киби, артына чекильди: «Ёкъ, бизде 
сув ёкъ!» - деди къатиетле. 

Хатидже яш балаларнынъ сувсызлыкътан чекишкенини айтып 
ялварды. Киши чырайыны сытты, кетинъиз башымдан, деген манада 
элини силькитти. Бираздан паровознынъ къапусы ичинде гурь 
мыйыкълы къарт корюнди. Хатидженен Джеваир деръал онынъ янына 
чапып барды, къопкъаны косьтердилер. Къарт омузларыны къысты: 

- Сув ёкъ, - деди. Арекетлеринден, чырайындан сув истеген 
бичарелерге ярдым этмеге истегени корюнип тура эди. 

- Эмдже, бакъынъыз, бельки, ич олмагъанда, ярым къопкъачыкъ 
тапарсынъыз!.. 

Къарт Хатидженинъ элинден къопкъаны алды, ичериге кирди, 
бираздан къадынгъа, устюнде паровоз майы тельгенип тургъан, сувнен 
толу къопкъаны узатты. 

- Бизде башкъа тюрлюси ёкъ, къызым, - деди яныкълы сеснен. 
Хатидже онъа тешеккюр айтып, озь вагонларына чаптылар. Бу вакъыт 
бир огълан оларгъа къапу арасындан: 

- Айды, чокъ чапкъаламанъыз, бир сааттен бизлерни вагонлардан 
тюшюреджек экенлер, - деди. 

- Не ичюн? - Хатидже бирден токътады. Огълан этрафкъа 
бакъынды. 

- Бизлернинь акъсыз чыкъарылгъанымызны даий Сталин 
эшиткен, бу ишни япкъангъа ойле запарта берген ки, корьмелисинъ! - 
деди. 

Джеваир сувны вагондаки койдешлерине болюштирип берген 
сонъра, Асан къартнынъ къулагъына яваштан: 

- Къартбаба, бизге япылгъан бу адалетсизликни даиймиз 
Сталинге бильдиргенлер. Даий хаинни геберттирген. Бизлер энди 
эвимизге къайтаджакъ экенмиз. Эшелон онынъ ичюн бу вакъыткъадже 
кетмей тура, - деди. 

Бу хабер йылдырым чабиклигинен эшелон бойлап даркъады. О, 
умютсизлерге умют багъышлады ве къасеветтен чёкюп къалгъан 
адамларгъа медет олды, сёнюккен козьлерде гъайрыдан шефаат 
ялкъылдады. Иште, бу ерде догъгъан умют къырымтатар халкъынынъ 
юрегинде ярым асыр - о, Ватанына къавушкъандже, сёнмеди, яшады. 

Сабагъа якъын копчеклернинъ серт такъылдысы алтында эр бир 
джан озь тюшюнджеси, гъамы ве къасевети ичинде сусып къалды. 
Бутюн кунь ач ве ёргъун бала-чагъа терен юкъугъа далды. 

- Баба, бельки анамнен ве келиндешимнен ёлда корюширмиз, - 
деди Алиме алчакъ сеснен. 

- Бильмейим, къызым, - къарт джебини къармалады, тютюн 
якъмакъ истеди. Кисесини чыкъарды. Улькюн кошеде бала оксюргени 
эшитильди. Онъа эки-учь бала даа къошулды. Къарт не ерде 
булунгъаныны шимди анълады, кисени пармакълары арасында сыкъты. 

- Ашагъы маалленинъ халкъы сонъки вагонларда экен, - деди 
Джеваир. - Деми машинанынъ янында бир къартчыкъ айтты. О да 
озюнинъкилерни къыдыргъанда, аскерлер айткъанлар. 

- Ойле олса, невбеттеки станциялардан бир де биринде 
корюширмиз, - къарт торунынен келинини тынчландырмагъа тырышты. 

Сол тарафта, тахта ятакълыкъ устюнде кимдир серник чертти. 
Вагон ичине бирден махорка къокъусы даркъады. Тютюн якъкъан адам 
юкъары мааллели, бир козю кёр, бояджы Исмаил олгъаныны Асан 
деръал анълады. «Ялынъыз о терсмезеп, мындаки яш балаларны 
тюшюнмей, бойле япа биле», - деп мыдырданды къарт. Бойнуны созып, 
о тарафкъа бакъты. Исмаил бу вакъытта сигарыны ачкозьлюкнен усть- 
устюне бир къач кере чекти. Череси ярыкъланды, ири буруны чёкюч 
киби корюнди. Сонъ о кене къаранлыкъ ичинде гъайып олды. 

- Ана, мен къоркъам, чыракъны якъынъыз! - деди бир балачыкъ. 

- Къоркъма, балам, мен янынъдам! Къоркъма, тосуным... - Бу 
къадын кишининъ къарыкъ къасеветли сеси эди. Вагон ичинде сукюнет 
чёкти. Тек андан-мындан адамларнынъ инъильтиси эшитильмекте эди. 

Он-он беш дакъкъа кечмезден, яш бала аджы-аджы агълай 
башлады. Анасы оны тынчландырмагъа тырышты. Лякин бала эльге- 
авучкъа тутулмай. Сесини вира юксельтти. Бираздан гъарип ана онынъ 
сув истегенини анълады. Лякин сувны къайдан алсын? Шимди не 
ерделер, асыл да къайда кетелер, Алла биле! Вагонлардаки бахытсыз 
адамларгъа ялынъыз бир шей белли: севимли Къырымдан марум 
къалдылар. Копчеклер рельслер устюнде эп тасырдайлар, сурьат эп 
арта, адамлар догъмуш топракътан эп узакълашалар. Вагон ичиндеки 
ильки гедже бинъ тюрлю беляларнен кечти. Балаларнынъ бири тынар- 
тынмаз, экинджиси, сонъра учюнджиси... агълап башлай. Бири сув 
истей, дигери отьмек. 

Сервер баягъы вакъыт юкълады, сонъра балаларнынъ агълавы ве 
шаматасындан уянды. Аджджы-аджджы агълады. Алиме къаранлыкъта 
къармаланып, баланы къучагъына алды. Дудакъларыны онынъ 
манълайчыгъына токъундырды. Бала атеш ичинде янмакъта. Ананынъ 
эллери-аякълары йиберильди. Чюнки мында хасталанмакъ дегиль, 
истесенъ оль, не эким бар, не илядж. 

Джеваир вагоннынъ кучьлю силькинювинден уянды. Этраф кене 
къаранлыкъ. Вагоннынъ аралыкъ тахталары арасындан ичери узун-узун 
шавле чызыкълары кирмектелер. 

Къыз не олгъаныны биле анълап етиштирамады, еринден турды. 
Къапу янындаки тешиктен тышкъа бакъты. 

- Анда не япасынъ, къызым? - деди Асан къарт. 

- Къартбаба, биз насылдыр такъыр ерлерден кетемиз, - деди 
Джеваир. 

Бираз кеткен сонъра, поезд явашлады, чокъкъа бармай, токътады. 

Вагон ичинде ава бозукъ, нефес алмасы агъыр. Бала-чагъа, эр кес 
уянды. Агълав-сызлав, оксюрювлер. Бир гедже-бир кунь къулакълар 
тюбюнде текрарланып тургъан, инсаннынъ юрегини сызлатыджы, 
якъыджы таныш сеслер кене айтылып башланды. 

- Ана, сув... 

– Отьмек истейим. 

- Эвимизге къайтайыкъ. 

- Ана, мени бир шей талай. 

Анасынынъ янында яткъан Сервер де козьлерини ачты. Лякин 
агъламады. Эр шейге фаркъсыз алда бакъты. Сонъра тарсыкъты, 
юкълаяткъан Алиенинъ сачларындан тутып чекти, къакъыштырды. 

Вагоннынъ капусы артында кимлердир лаф эттилер. Аякъ 
давушлары эшитиле. 

- Токътанъыз, балалар, шимди къапуны ачаджакълар, - деди эки- 
учь къадын бирден. Лякин тыштакилер къапуларны ачмагъа 
ашыкъмадылар. Тюфеклилер вагонар огюнде бир шейлер тешкердилер. 
Сонъра къайдадыр гъайып олып кеттилер. 

Балаларнынъ агълавы, сес-шаматасы буюклерни ёрултты. 

Яш-къарт, эр кеснинъ козьлери вагоннынъ къапусында. Шимди 
ачылса, дерсинъ, сув да, отьмек де - эр шей кетириледжек. Лякин къапу 
озь еринде мыхлангъан киби тура. Оны къыбырдатмакънынъ чареси 
екъ. Бираздан тышта кене сеслер эшитильди. Къапунынъ кенарларына 
кимдир демирнен урды. О, агъырдан инъильдеп, гъычылдап кенаргъа 
сюрюльди. Ичериге темиз танъ авасы кирди. Къыямет-алекет 
агълаяткъан балалар бирден сустылар. Азачыкъ буюкче, эль-аягъы 
енгиль балалар тышкъа сычрадылар. Къадын, бала-чагъа - эр кес ерге 
тёкюльди. 

Паровозгъа якъын ерде юксек, къалын трубалар ком-кок, номай 
сув акъмакъта. 

Джеваир Кемалны ве Алиени чеккелеп, къапу янына кетирди: 

- Къартбаба, буларны алынъыз, манъа сув кетирмеге бир шей 
беринъиз, - деп къычырды. 

– Мен де бараджам, - деди Энвер. 

Къарт онъа хамыр чанагъыны туттырды, озю де тюшеджек олып, 
аякъларыны ашагъы узатмакъ истеди, лякин олар саибине таби 
олмадылар. Эллери къалтырадылар. Къарт озю-озюне тааджипленди. 

Чапып кетеяткъан Джеваир бирден токъталды, артына къайтты, 
Алиени, сонъра Кемалны зорнен ерден котерип, къартбабасына узатты. 
Пек узангъанындан, озю зорланып, арт-артына кетти, тайып, 
чакъыллар устюне йыкъылды. 

- Балам, мукъайт ол! - деп къычырды Алиме бир джаннен. 

Джеваир, аякъларыны таш-чакъыл сыдырса да, о, бир шейге 
къулакъ асмады, еринден сычрап турды, къартбабасына ерге тюшмеге 
ярдым этти. 

Вагонлардан тюшкен адамлар къайда бир чалы, яхут талдачыкъ 
корьселер, анда чаптылар. Лякин эписининъ гонъюлинде насылдыр 
къоркъу, эеджан бар. Я барып да, поезд кочип кетсе?.. 

Анасынынъ къучагъындаки Сервер, вагон янындан ким сув иле 
кечсе, онынъ артындан «був» деп, къычыра, агълай, эльчиклерини 
узата. Ах, ана юреги бунъа насыл даянсын? 

Яш балалы къадынлар вагоннынъ къапусы ичинде тизилип 
туралар. Алиме чапып келеяткъан Энверни корьди. 

- Ана, бир шей беринъиз, сувгъа бир даа барайым! 

Сувдан келеяткъан балаларнынъ бирисининъ сачларындан сув 
акъа, дигерининъ камзолы, майкасы сылакъ. Анълашылгъанына коре, 
балалар тёпеден акъаяткъан сувнынъ тюбюне ачкозьлюкнен кирелер, 
сувны эвеля озьлери тойгъандже ичелер, сонъра эллериндеки 
савутларны толдурып, кери чапалар. 

Къадынлар эвельде басып къойгъан хамырыны алып, ерге 
тюштилер. Эки-учь ташнынъ устюне тенеке ерлештирди, такос питеси 
пишире башладылар. Сувдан келеяткъан Энвернен Джеваир ёл бою бир 
къолтукъ чалы-чырпы джыйып кетирди. 

- Ана, биз де пите пиширейик де, - дедилер. 

Алиме сонъки дакъкъада алгъан уныны хатырлап, азачыкъ хамыр 
баскъан эди. 

Джеваирнен Энвер таш, тенеке такъыштырдылар. Алиме пите 
пиширмеге кетти. Эки такоснынъ бир тарафы къызарып башлагъанда, 
паровоз беттен аскерлернинъ сеси эшитильди. 

- Вагонларгъа минильсин! - деп къычырдылар. 

Алиме пителернинъ экинджи тарафыны чевирди. Энвер атешке 
кене бир къач чырпы быракъты. Лякин тюфекли аскер оларгъа баягъы 
якъынлашкъан эди. О, ёл бою, адамлар чий-пишкен пителерни алып 
етиштирир-етиштирмез, тенекелерни тепип аттырды. 
Сызгъыравугъыны сызгъыртты: «Вагонларгъа!..» 

- Сен кет, балам, шимди мен де... 

Энвер яры чий, яры куюк питечиклерни зорнен алып етиштирди, 
тенеке кенаргъа учты. 

Адамлар зый-чув олып чаптылар. Вагонлар бир силькинип, 
ерлеринден къыбырдандылар. Энъ огде Энвер, онынъ артындан 
Алименен Джеваир вагонгъа чаптылар. Бу вакъытта козьлерине 
демирёлнынъ о тарафында чапкъалагъан эки-учь осьмюр илишти. 

Къайдандыр Асан къарт пейда олды. Он дёрт-он беш яшындаки 
огъланлар, не олса-олсун, деген киби, даа керекли сурьатны алмагъан 
поезднинъ копчеклери арасындан вагонларнынъ тюбюне сокъулдылар. 
Андан йылдырым чабиклигинен Асан къарт олгъан ерден чыкътылар. 

- Эмдже, давранынъыз, шимди о сурьатны арттырыр, - деп 
къычырдылар. Озьлери огдеки вагонларгъа таба чапып кеттилер. Алиме 
вагоннынъ къапусы ичинде окюрип агълаяткъан баланынъ сесинден 
озюне кельди. 

- Баба, тез олунъыз, чапайыкъ! - деп къычырды теляшлы алда. 

Къапу янында булунгъанда, оларгъа ирили-уфакълы онларнен 
эллер узатылмакъта эдилер. Олар Алименен Джеваирни чекип 

алдылар, Асан къарт исе бирден сюрюнди, чакъыл обасы устюне 
йыкъылды. Сес-шамата къопты. Бир огълан ерге сычрап тюшти. 
Къартны котерип турсатты. Вагоннынъ къапусы энди олардан бираз 
узакълашкъан эди. Огълан, энди озь вагонларына чапып 
миналмайджагъыны анъласа керек, арттакилеринден бирине илишмеге 
азырланды. Узатылгъан эллер анда къартны да, огъланны да ичери 
чекип алдылар. Бунъа бакъмадан, олар аля къапу янындан чекильмей, 
боюнларыны соза берип, о якъкъа бакъмакъталар. 

Поезднинъ сурьаты арткъан сайын, нарлар устюндеки адамаргъа 
яхшы олса да, Алименинъ къорантасы булунгъан ерде, къапу арасында, 
ельден отурмакънынъ чареси ёкъ. Балалар сербест нефес алып 
оламайлар. Сол тарафтаки нарнынъ бир четинде къорантасынен 
ерлешкен Исмаил къарт яшларгъа аит чабикликнен андан ашагъы 
созулып тюшти. Къадынларнынъ ярдымынен къапуны уйтеп къапатты. 

- Насыл олды да, къапуны орьтмеге унуттылар? - деп мыдырданды 
Исмаил, бир де сёгюнди. Кимни сёггенини, Алла бильсин? Бельки, озь 
ачувыны ятыштырмакъ ичюн, сёгюнгендир. 

Копчеклер кене тасырдап башладылар. Сув ичип тойгъан балалар 
ашамагъа истедилер. Алименинъ балалары деми Энвер тенеке 
устюнден, яры чий, яры куюк олса да, зорнен алып етиштирген такос 
пителернинь бирини болюшип ашадылар. Дигерини исе анасы, 
къартбабасы ве таталары Джеваирге къалдырдылар. 

Кетеяткъан вагонгъа минеджек олып чапкъан къартнынъ насыл 
сюрюнип йыкъылгъаныны корип яныкълагъан Алименинъ бир шейге 
чевирилип бакъмагъа чареси къалмады. 

- Я, барып да, къартбабанъ анда ярамаса, не япармыз, балам, - 
деп яныкълады. Джеваир анасыны тынчландырмагъа тырышты. 

- Алиме, Асан агъагъа, иншалла, бир шей олмаз, поезд 
токътагъанынен, барып алып келирмиз, балачыкъларынъны да тюшюн, 
- деди юкъары мааллели къадын. Онъа башкъа къадынлар да 
къошулдылар, Алимени тазирледилер. 

- Олян, не къадар къарт олса да, о, эркек. Ондан сонъра, Асан 
кимнинъ къартлыгъыны алгъан. Алтмыш беш, алтмыш еди яшындаки 
эркекке ким къарт дер?! – деди Исмаил серт давушнен. - Поезд токътар- 
токътамаз, оны озюм барып кетиририм. Сен, Алиме, пыртлазлана 
берме! 

Шу кетишнен поезд бир кунь-бир гедже токътамады. Асан 
къартнен кеткен огъланнынъ анасы къара къасеветке далды, амма 
«йыкъылгъангъа бир тепме» олмасын деп, буны Алимеге 
дуйдурмамагъа тырышты. Сабагъадже бу эки бахытсыз къадын кирпик 
сыкъмадылар. Орталыкъ ярыкъланып башлагъанда, поезд азачыкъ 
явашлады, сонъра токътады. Тышта лакъырдылар эшитильди. Лякин 
къапуларны ачмадылар, аксине, Джеваирлернинъки киби тесаддюфен 
аралыкъ къалгъанларыны гъайрыдан къапатты ве пекиттилер. Вагонлар 
шатырды-гудюрдинен кене огге ынтылдылар. Токътамадан 
силькинювлер ве вагон ичиндеки агъыр ве сасыкъ авадан адамларнынъ 
юреклери ярамайып башлады. Балаларнынъ агъламагъа биле чарелери 
олмай, серилип-серилип къалдылар. Сервер шыншыкълай бере, Алиени 
уйтеклеп, вира сув истей. Бир кунь эвельси Энвер чанакънен кетирген 
сувны не къадар къытып тутсалар да, о, чокътан битти. 

Поезд энди сурьатыны эксильтип башлады. Эппи вакъыт юрмек 
дегиль де, сюйрельген киби кетти. Балалар ве эсли кишилер къашынып 

башладылар. Вагонларнынъ тахталары арасындан тёкюльген 
къуйрукълы битлер ве пирелер ишке тюштилер, бойле де ёргъун 
халкънынъ тенини кемирдилер. 

- Джемаат, не къадар даянмакъ мумкюн, - деп боджалап башлады 
нарнынъ кошесинде отургъан къамбур Осман. - Балалар, бельки 
ашагъыда, полнынъ бир тахтасыны кочюрмекнинъ чареси бардыр? - О, 
къурсагъыны туткъаны алда, янындаки он учь-он дёрт яшындаки огълан 
балаларгъа ялварды. - Бакъынъыз! Бельки чюрюк-мюрюк сою бардыр! 

Къадынлар бири-бирине бакъыштылар. Олар энди бир шейлер 
тюшюнип тапкъан эдилер. Лякин къурсакъ иши джиддий меселе. Онъа 
чаре тапмакъ кучь. Ялынъыз поезднинъ токътамасыны беклемек керек! 

Умютсизден бир патырды къопты. Адамлар башта бир шей 
анъламадылар. Тахталарнынъ арасындан тышкъа бакъмагъа 
тырыштылар. Эшелон насылдыр бир станциядан кечеяткъанда, ерли 
сакинлер ачувнен ве нефретнен «саткъынлар» толу вагонларны ташкъа 
тутмакъта эдилер. 

Къадынлар ве къартлар бири-бирлерине къоркъулы козьлернен 
бакътылар. Бу бакъышларда пек чокъ мана бар эди. Гъарип адамлар 
энди къайда чевирильселер, быралкъы копек киби тепме 
ашайджакъларыны анъладылар. Вагон ичинде дешетли сукюнет асыл 
олды. 

Сукюнетни Осман агъанынъ янындаки огъланларнынъ шаматасы 
бозды. Анда, аралыкътан ичери сокъулгъан кунеш шавлеси парылдады. 

- Бакъынъыз, джемаат, мында пенджеречик бар экен, бизлер 
нефес аламай, джан чекишемиз, - деди олар. 

- Сиз дегиль, Осман агъа къувансын, - деди Исмаил. 

- Бизим тарафта да бир шей бар, - дедилер сол тарафтаки 
къадынлар. Балалар о якъкъа авуштылар. 

Эки осьмюр огълан пенджеречиктен башларыны чыкъарды, 
этрафны козьден кечирдилер. Поезд чёль ичинден кетмекте эди. Экиси 
бири-бирине бакъып кулюмсиреди. Чаршафнен пенджеречикнинъ 
огюни къапатты. Къурсагъыны тутып, экиге букюльген Осман, деми 
вагонгъа атылгъан ташларны унутты, чар-чабик чаршафнынъ артына 
кечти. 

Бойле алгъа къалгъан осмюр огъланлар, я да къызлар не 
япсынлар? 

Уйлеге якъын поезд бирден чаналады, вагонлар умютсизден бири- 
бирине урунып силькиндилер. Толуджа мучели къадын, къолайсыз 
отурса керек, нар устюнден ашагъы тыгъырып кетти. Эйи ки, 
балаларнынъ ве Алименинъ дегиль де, ёргъанларнынъ устюне 
йыкъылды. О къадын Хатидже эди. Хатидже бираз вайвалады, сонъра эр 
кесни кенаргъа уйтеп, бир шейлер къыдырып башлады, тапып оламады. 
Элини силькитти, къадынларнынъ ярдымынен кене озюнинъ ерине 
котерильди. 

- Амма да яслангъансынъыз, акъыз... отурманынъ чареси ёкъ. 
Текаран ичериге чекильсенъиз, олмаймы? - деди янындакилерге. 

- Сен бу алынънен тёпеге тырмашмасанъ, не ола? - деди арыкъ 
мучели къомшусы. 

- Не япаджакъсынъ, бу дюньяда эр кес къакъач олып догъмай! 

- Эй, тувгъаным, шимди шишип-копюп юрюледжек вакъыт дегиль. 
Коресинъми, озюнъе зор ола, - арыкъ къадын Хатидженинъ алына 
языкъсынгъан киби чырай ясады. 

- Не япажакъсынъ, - озь башына мыдырданды Хатидже. - 
Кимисине Алла узун тиль вере, кимисине бина... 

Поезд сурьатыны баягъы эксильтти. 

- Якъын ерлерде токътаса керек, - деп чивильдештилер 
къадынлар. Сонъра, вагонларгъа кене таш ягъдырмаз экенлерми, деп 
къоркъты ве сустылар. 

Энвер Сервернинъ элине бир шей туттырды. 

- Аша, кадям, о, яхшы пишкен, - деди. 

Алиме башыны ашагъы эндирди, балаларнынъ элинде не бар 
экенине бакъты. Бир парча такос питеси. 

- Оны къайдан алдынъ, огълум? 

- Тёпеден тюшти, Алла бабай верди, - деди Энвер, бурнуны бири- 
бири артындан эки кере чекти. 

Алиме меселени анълады. Демек, деми Хатидже йыкъылгъанда, 
элинден отьмек локъмасы атылып кетти. О, къармаланып бир шей 
къыдыргъан эди. Лякин оны энди балаларнынъ элинден насыл 
алырсынъ - Сервер онъа эки элинен япышкъан, буюк бир иштианен 
ашамакъта эди. 

- Бир даа бойле шей япма, огълум, - деди ана даргъын алда. 

Энвер, яхшы, деген манада башыны саллады, сонъра анасынынъ 
къулагъына фысылдынен: 

- Хатидже апте балабан бир такос пиширген эди. Бир озюне о 
къадар пите чокълукъ этмезми? - деди. 

- Екъ, огълум, о, бир озю дегиль. Огълу бар. Партизан эди, бельки, 
ёлда расткетиририм деп, умют эте. Шунынъ ичюн балабан пите 
пиширди, - деди Алиме джидий давушнен. 

Энвер тюшюнджеге далгъан алда сусып къалды. 

Джеваир урба, уфакъ-тюфек шейлернен толу чувалгъа аркъасыны 
таяп, тизлерини къучакълагъан алда отура. Бойле бакъкъанда, 
къардашлары ве анасы не акъкъында лаф эткенлерини динълеген киби 
корюне. Асылында, башында башкъа тюшюнджелер доланмакъта. 
Поезд токътаса, деръал къартбабасы минген вагонгъа чападжакъ. 
Ондан сонъра, насыл ёлнен олса да, сув тапмакъ керек. Ачлыкътан 
юреги быланды, согъан зары киби инджерип къалгъан ичеклери, 
дерсинъ, бель кемигине япышып къалдылар. 

Тюневин уйледен сонъра бир парчачыкъ такос ашагъан эди. 
Анасы да оны къапмады, озюнинъ пайыны Алиенен Серверге болип 
берди. «Анам ачлыкъкъа насыл даяна экен?»- деп тюшюнди Джеваир. 
Юреги сызлады, аджынды, терен кокюс кечирди. Серверни къучакълап 
отургъан анасына бакъты. Онынъ вуджуды даа да юфкъаргъан, 
уфакълашкъан. Череси ёргъун. Лякин козьлери, не япсам да, бу 
балаларны олюмден къуртарып къалдырсам, деген тюшюндже иле 
бакъалар. 

Не ичюндир, шимди еринден турып, къартбабасына 
къалдырылгъан, без ичине сарылы такос парчасындан азачыкъ 
къопарып алып, анасына бермек истеди. Сонъра бу ишнинъ файдасыз 
экенини анълады. Анасы эп-бир оны ашамаз. Къартбабасы да эки 
куньден берли анда ач отура. 

Джеваирнинъ козьлерине бирден, джыйыштырылгъан ёргъанлар 
устюнде яткъан Кемал илишти. Козьлери юмукъ, лякин эп чайнала. 
Вагоннынъ силькинювинден вуджуды саллана. О, яваштан элини 
ёргъанлар арасына сокъты. Андан бир шей алды, мукъайтлыкънен 

этрафкъа козь ташлады, элинен агъызыны къапатты, кене чайнанып 
башлады. 

Джеваир эвеля кулюмсиреди, сонъра яваштан еринден турды, 
барып Кемалнынъ ёргъанлар ичине тыкъылы элини тутты. Бала бирден 
абдырады, татасына къоркъулы козьлеринен бакъты. 

- Анам сакълагъан шейни хырсызламагъа утанмайсынъмы? - деди 
ачувнен Джеваир. 

Кемал неге огърагъаныны бильмей, агълап йиберди. 

Паровоз, хайырсыз бир хаберни бильдиререк улугъан копек киби, 
теляшлы, созукъ давушнен къычырды. Толу вагонлар бу бахытсыз 
халкъны юксек учурымдан ашагъы быракъмагъа ашыкъкъан киби 
кетмекте. 

Бу дефа поезд обалы-чукъурлы ерде токътады. Джеваир, бир 
шейге бакъмай, ерге тюшти. Къартбабасы олгъан вагон бетке чапты. Бу 
вакъытта Асан къарт эки огъланнен берабер кельмекте эди. Торуны 
чапып барып, оны къучакълады: 

- Сагъ-селяметсинъизми, къартбабачыгъым? - деди, къолтугъына 
кирип, огъланларгъа тешеккюр айтып, озь вагонларына догъру юрди. 

Адамларнынъ айткъанларына коре, поезд мында бир къач саат 
тураджакъ. Вакъытны бош кечирмек олмай, эр кес озь вазифесини эда 
этмек керек. Энвер одун джыймагъа чапты. Джеваирге сув тапмакъ 
керек. Лякин о якъын ерде корюнмей. Элинде чанагъы, чапып 
кетеяткъанда, онъа бир къадын йылтыравукъ, сары тенеке къуту 
туттырды. Озюнде эки дане эди, бирини онъа берди. Эльва къутусы... 
Эки тарафындан тешилип, тельден сап ясалгъан, къопкъа киби. О яш 
къадыннен экиси, баягъы ергедже, сув къыдырып кеткен балаларнынъ 
пешинден чаптылар. Ерулдылар. Адымлары сийреклешип башлады. 
Бираз даа кеткен сонъра, юксекликте тек Джеваирнен яш къадын экиси 
къалды. Огъланлар козьден гъайып олып кеттилер. Азачыкъ даа кетер- 
кетмез, къаршыларында, ер тюбюнден чыкъкъан киби, учь яш аскер 
пейда олды. Энъ мазаллысы яш къадыннынъ элиндеки «къопкъаны» 
илиндирип алды. Онъа бир шейлер айтты. Къадын чевирилип, 
Джеваирге бакъмакъ истеди, лякин йигитнинъ кенъ омузлары бунъа 
имкян бермеди. Онынъле ян-янаша кетеяткъан экинджи йигит 
Джеваирнинъ устюне атылды. Олар юксекликтен ашагъы тыгъырып 
кеттилер. Джеваир онынъ элинден сыптырылды: «Къуртарынъыз!» - 
деп аджджы-аджджы къычырды. Расткельген тарафкъа чапты. Лякин 
чокъ кетип етиштирамады. Арттан етишип кельген аскер къызны кене 
якъалады. 

О, къызны, копек агъызына тюшкен мышыкъ баласы киби, тоз- 
топракъкъа булгъалагъанда, янларында кимнинъдир: 

- Быракъ къызны! - деп къычыргъан гурь, эмиране сеси 
янъгъырады. «Авына» ачкозьлюкнен панджа ургъан аскер бу сеске 
къулакъ асмады, эп къызнынъ этеклерини тарткъычлады, йыртты. 

Патлагъан пыштав сеси оны тез озюне кетирди, Джеваирни 
кенаргъа уйтеп йиберди. Яткъан еринден пыштавнынъ саибине, 
тишлерини сыкъып бакъты. Онынъ къаршысында майор рутбесинде 
арбий киши турмакъта. 

Аякълары-эллери титреген, сачлары чыбалгъан, антерининъ 
этеклери парча-кесек Джеваир чапып барып, офицернинъ билеклерине 
япышты. 

- Мени бу айдутларнынъ элинден къуртарынъыз, агъачыгъым, - 
деп ялварды. 

Офицер аскерлерге ачувлы чырайнен бакъты: 

- Анъсызлар! - деди оларнынъ джанаварлыгъына нефретленген 
алда. Сонъра Джеваирге чевирильди. - Сен мында къайдан кельдинъ? - 
Къызнынъ къоркъулы, дюльбер козьлерине дикъкъатнен бакъты. 

- Эшелонымыз анавы байырларнынъ артында, мында сув 
къыдырып кельдик, - деди къыз. Тили агъызы ичинде зорнен 
айланмакъта эди. Элинен деми озю кельген якъкъа ишарет этти. 

- Бир озюнъми? 

- Ёкъ, аякъдашымны буларнынъ бири къайдадыр алып кетти. 

Офицер этрафкъа бакъты, кимсе корюнмей. Тишлерини сыкъты, 
пыштавыны тёпеге тиклеп атты, къызгъа чевирильди. 

- Сен сюргюн... 

- Эльбет, эльбет, къырымтатар кяхпеси, саткъын, - деди аскер, 
тюкюрди, билегинен агъызыны сюртти. - Бизлер Ватанны 
къорчалагъанда, о, немсе фашистлеринен чарпынып юрген, о вакъытта 
кимсени ярдымгъа чагъырмагъандыр. Сиз исе, майор аркъадаш, онынъ 
ким олгъаныны бильмей, бизни нафиле акъаретлединъиз. - Яваштан 
еринден турды. Гимнастёркасынынъ этегинден тутып ашагъы чекти. 
Къушагъыны тюзетти. Къыргъый бакъышлы козьлеринен Джеваирни 
башындан аягъынадже сюзип чыкъты. - Оны озюнъиз эльден кечирген 
сонъра, бизге берсенъиз де, разымыз, - деди. 

Майорнынъ дюльбер чересинде насылдыр аджыныкълы корюниш 
пейда олды, сонъра бирден къатийлешти. 

- Сизлер ким олгъанынъызны унуткъансынъыз. Манъа шимди 
сизге оны хатырлатмакъ керек оладжакъ, гъалиба, - деди. Пыштавыны 
озюнден азачыкъ авлакъта тургъан аскернинъ манълайына догъуртты. 

Аскер шашмалады. Не япмасыны бильмей, ерге ятты, 
панджаларыны топракъкъа батырды. Офицернинь чересинде 
шубеленюв аляметини дуйса керек, бирден юрекленди: 

- Сиз кельмеген олсанъыз, биз оны йыртар эдик, - деди. Къызгъа 


бакъып, тишлерини гъыджырдатты. - Олар бизлерни, Совет 
аскерлерини фашистлерге саттылар, партизанларны оларгъа 
туттырдылар... 


Офицер бирден: 

- Сус, копек! - деп къычырды. Сонъра Джеваирге чевирильди. - 
Сен, сув-мув, деп отурма, тез-тез артынъа къайт. Бу «къараманларнен» 
мен озюм лаф этерим, - деди ачувлы сеснен. 

Джеваир эм чапты, эм де сагъына-солуна бакъты. Берабер кельген 
къадынны къыдырды. Лякин о бир ерде корюнмей эди. О езитлерден 
баягъы узакълашкъан сонъ, токътады. Кене этрафны козьден кечирди. 
Кимсе корюнмей. О къадын ве аскер гуя къумлар ичине синъип 
кеткенлер. Бир къач кере, къадыннынъ адыны бильмегени ичюн: 

- Мында ким вар, - деп къычырды. Лякин онъа джевап берген 
адам олмады. О, агълай-агълай, эп вагонлар бетке чапты. 


Вазиет къыйын олса да, ёлджулар яваш-яваш бу агъыр аяткъа 
конип башладылар. Яш балалар биле денъиштилер. Оларнынъ чокъусы 

вакъыт агъламакъ, биринджи куньлердеки киби аш, сув истеп 
арсызламакъ дегиль, адамларнынъ башына кельген беляны анълагъан 
ве имдат къыдыргъан киби, сускъан алда отуралар. Къадынлар исе 
къайдандыр «къазан» эльде эттилер. Кимерде, поезд чокъча токътаса, 
быламыкъ да пиширелер. Бугунь саба исе поезд тургъан вакъытта, эки 
сержант келип, эр вагонда бир башлыкъ таин этмек кереклигини 
бильдирди. Джеваирлер вагонындакилери озьлерине башлыкъ оларакъ, 
Асан къартны таин этмек истедилер. 

- Яшча ве такъатлыджа адам олсун! - дедилер сержантлар. Ойле 
эркек исе бу вагонда ёкъ эди. 


- Хатиджеден ляйыкълысы ёкъ, - деди Асан къарт. - О, 
беджерикли, ельаякъ, сагълам къадын. 
Сержантлар къайтып кетер-кетмез, автоматлы киши 


сызгъыравугъыны сызгъыртып, вагон башлыкъларыны паровознынъ 
артындаки ашхане-вагонгъа чагъырды. 

Уйлеге якъын Хатидже дёрт отьмек кетирди. Вагоннынъ ичинде 
тазе отьмек къокъусы даркъады. Сыджакъ, къабарыкъ, тёгерек 
отьмеклер. Ач адамлар оларгъа тааджипленип, сукъланып, 
сабырсызлыкънен бакътылар. 

Хатидже озь вазифесининъ не къадар агъыр олгъаныны, отьмек 
алмакъ ичюн, эки сааттан зияде невбетте тургъанда дегиль де, шимди, 
эвеля адамларгъа, сонъра отьмеклерге бакъкъанда, анълады. Дёрт 
отьмекни бир вагон адамгъа болип бермек керек. О адамларнынъ 
ичинде вазиетни анълагъан сабырлы, къанаатлилер де, джарислер де - 
уфачыкъ бир шей ичюн къавгъа, къыямет къопараджакълар да бар. 
Асылында, иш бунда да дегиль. Энъ муими шунда ки, Хатиджеге 
виджданнен иш корьмек керек! Азачыкъ янълышкъа ёл берсе, 
сонъундан онынъ азабы юрегини кемиреджек. Тыштан шаматалы, чокъ 
шейге къулакъ асмагъан къадын олып корюнсе де, ичтен назик. 

Хатидже бираз тюшюнди, сонъра бирден хатирине кельген 
фикирден къуванды. Отьмеклерни адамларгъа болюштирмек ишине 
онъа ярдым этмек ичюн, вагонда энъ урьметли адам, Асан къарткъа 
мураджаат этти. 

- Асан эмдже, бу ишни сизнен берабер япмасакъ, олмайджакъ, - 
деди, ялварыр киби. 

Эльбет, бойле риджаны къабул этмемек мумкюн дегиль. 

Вагоннынъ ортасындаки адамлар эки тарафкъа джылышты, 
сыкълаштылар. Адамларны, кучюкни-буюкни, эр кесни бир даа сайып 
чыкътылар. Ортагъа беяз чаршаф тёшельди. Отьмеклерни кесип 
башладылар. 

Джеваир элиндеки сарыджа, йымшакъ, сюнгерли отьмек 
тилимини къайта-къайта къокълады. О, омюринде биринджи кере бойле 
сары ве къокъулы отьмек корьди. Бойле бакъкъанда, мысырбогъдай 
унундан пиширильген отьмекке бенъзей. Лякин пек къабарыкъ 
сюнгерли. Къадынлар да: «Бу насыл отьмек?» - деген киби, бири- 
бирлерине бакъыштылар. 

- Бу арнаут богъдайындан пиширильген отьмек, - деди Исмаил. - 
Мен бойле отьмекни Молдовада ашагъан эдим, - онъа итираз эткен 
адам олмады. 

Яш-къарт, кимсенинъ гонълюнде манъа аз, онъа чокъ берильди 
деген шубе олмай, индемей, отьмек локъмачыкъларыны къапып 

юткъан, адамларгъа бакъаркен, шимди оларда къартбабасына олгъан 
ишанчны ве сайгъыны ис этти, юректен къуванды, гъурурланды. 

Эртесине ёлджуларгъа бирер чомуч тюй пастасы берильди. 
Адамларнынъ ичине сыджакъ аш тюшти. 


Эшелон, бир ерге мыхлангъан киби, эки кунь къыбырдамай тура 
берди. Адамлар чешит тазе хаберлер тапып келелер. Кимдир, вагонлар 
бойлап, козьайдын айтып кече: 

- Джемаат, энди керчектен де артымызгъа къайтаджакъ экенмиз, 
- дей. 

Бириси инана, дигери ачувлана... Инангъанлар чокъ ола, эльбет. 
Чюнки бу истек адамларнынъ юрегини бир дакъкъа терк этмей. 
Азачыкъ бир сыджакъ сёз эшитильсе, о арзу джанлана, къабара, 
юрекни эеджангъа кетире. Адам озь-озьлюгинден абыр-чубурыны 
джыйыштырып башлагъаныны дуймай. Ёлда бойле аллар чокъ дефалар 
текрарланды. Олар башталары козьяшларынен екюнлене эдилер. Энди 
адамлар кульмеге меджбур олалар. 

Нетидже олсун-олмасын, хаберлер айтыла бериле. 

- Бу станцияда эшелонымызны экиге боледжек экенлер... 

- Ёкъ, эпимизни Озьбекстангъа алып бараджакъ экенлер. 

Эмиш-демишлер чокъ. Лякин асылында бу халкъны - бала- 
чагъаны, къартларны насыл ульке ве насыл талий беклей, оны кимсе 
бильмей. 

Инсан эр насыл вазиетке къатлана, шараитке уя экен. 
Вакъытнынъ кечмесинен адам элиндеки-аягъындаки бугъавгъа биле 
алышып башлай. Бу эшелоннынъ халкъы да куньлернинъ кечмесинен 
озьлериниъ фаджиалы талийлерине конип башладылар. 

Ёлджулар чешит хаберлер теэссураты алтында кя агъладылар, кя 
тынчландылар. Эшелоннынъ ортасында булунгъан чингенелер акъшам 
къаранлыгъы чёккенде, бирден давул-зурна чалып башлайлар. Яш 
къадынлар-къызлар кенъ этеклерини къакъкъалап ойнайлар. Балалар 
вагондан-вагонгъа юрип, бири-бирлерини концертке давет этелер. 

Джеваирлернинъ вагоны янында эки къыз пейда олды. Олар 
халкъны чингенелернинъ концертине давет эттилер. 

Джеваир башыны терсине къакъытты: 

- Истемейим, - деди къасеветли давушнен. 

Къыз, юрегини тельчелеген сув вакъиасындан сонъра, озь 
вагонларындан бир якъкъа чыкъмады. Энди чалы-чырпы джыймагъа да 
аджет ёкъ. Алименинъ ёлгъа алгъан уны битти. Бир даа берильген 
арнаут отьмегиненден ве тюй пастасындан алямет ёкъ. Эр кунь 
ёлджуларгъа бирер чёмюч сасыгъан, балыкъ пиширильген шорба сувы 
бериле. Онынъ ичинде базан балыкъ къуйругъы, башы, къанатлары 
корюнип ала. Дерсинъ, о арнаут отьмегини ве тюй пастасыны, дюньяда 
бойле ашлар да бар, лякин олар сизинъ ичюн дегиль. Сизлерге бойле 
ашлар ляйыкъ, деген киби, сасыкъ балыкъ сувуны кетире берелер. 

Юкъусырап отургъан Асан къарт козьлерини ачты, яваштан 
еринден турды: 

- Айды, къызым, биз де варып бакъайыкъ, оларнынъ оюнлары 
атешли олалар, - деди, элине таягъыны алды. 

Джеваир козь къыясындан, сиз не дейсинъиз, деген киби анасына 
бакъты. 

- Къартбабанъа вагондан тюшмеге ярдым эт, балам, - деди Алиме, 
озю юкълаяткъан Сервернинъ устюни мукъайтлыкънен орьтти. 

Джеваирлер баргъанда, чингенелернинъ оюны тамам тавында эди. 
Ортада балабан атеш янмакъта. Оны адамлар алкъагъа алгъанлар. Кенъ 
этекли, яш, фышкъын киби назик, юксек бойлу къызчыкънынъ кокюси 
тосат-тосат чалкъангъан сув киби титрей. Мыйыкълары энди чыкъып 
башлагъан къырмызы кольмекли огълан къызнынъ этрафында 
биринджи кере авгъа чыкъкъан къыргъыйчыкъ киби чевирильмекте. 
Базан озь авыны алып къачмагъа ниетленген киби, къызнынъ устюне 
атыла. Къыз исе гъает чабик сурьатнен кенаргъа къача. Огълангъа 
якъын бармамагъа тырыша. 

Оюн битти, огълан бирден тизлери устюне чёкти, джалоз 
къалпакъны анъдыргъан сия гурь сачлы башыны эгильтти. Къызнынъ 
этегинден тутып, дудакъларына якъынлаштырды. Темашаджылар эль 
чырптылар, яш осьмюрлер сызгъырдылар. Ортагъа бир къач 
къызчыкълар даа чыкътылар. Олар эм йырлады, эм де ойнадылар. 

Джеваир къартбабасынынъ янында оларгъа бакъып тургъанда, 
омузына кимнинъдир эли тюшти, абдырап, бирден артына чевирильди. 
Къаршысында юксек бойлу йигит турмакъта эди. Череси джиддий, 
буруны къамбурджа. Дудакълары индже. Буюк чеберликнен тыраш 
олунгъан мыйыгъы, ягълангъан киби йылтырай. Сырлы козьлери 
кулюмсиреп бакъмакъталар. 

Устюнде ачыкъ мавы камзол. Джеваирлер кельмезден эвель чокъ 
ойнагъангъа бенъзей. Комзолунынъ кокреги, омузларынынъ устю сым- 
сылакъ. 

- Мынавылардан сонъ экимиз ойнайыкъ да, - деди о, теклиф 
тарзында дегиль, къатиетле, озю къызгъа бакъып йылмайды. Онынъ 
череси алланды. Тишлери инджи киби бем-беяз. Джеваир онынъ 
юзсюзлигине ачувланды. 

- Мен ойнамагъа бильмейим! - деди. Элинъни ал, деген манада 
омузыны силькитти. 

Огъланнынъь чырайы бирден сиярды. Козьлери ачувнен 
бакътылар, лякин оларда хиянетлик сезильмеди. 

Къызларнынъ оюныны сейир этип тургъан Асан къарт йигитке 
чевирильди: 

- Хайыр ола, - деди джиддий сеснен. 

Огълан къарткъа манълайы тюбюнден бакъты: 

- Бир шей олмады. Мен бу дюльбернен бир оюн ойнамакъ 
истедим. Лякин о разы олмады. Олгъаны шу... - Не ичюн ойнамагъа 
истемей, бильмейим, дегени киби, омузларыны къысты, эллерини эки 
тарафкъа яйды. 

- Чюнки, биз ашыкъамыз, огълум. Бизге шимди кетмек керек, - 
деди Асан къарт. Сонъра Джеваирге чевирильди. - Айды, къызым, 
кетейик. Бизни ананъ беклейдир! 

Джеваир огълангъа къайдан келип чыкъып, бизни сейирден 
марум эттинъ, деген манада бакъты. Яш йигитнинъ къашлары 
тююмлендилер. 

- Сен, къартым, мында юкъусырап отурма! Бар, ятагъынъа ят да, 
юкъла! Бойле яш къызларны акъшамлары вагонларда анасы дегиль, 
мында яшлар беклейлер! - анъладынъмы, деген киби, элини къартнынъ 
омузына къойды. 


120 


Асан къартнынъ юреги шувулдап кетти, чырайы агъарды, тизлери 
озь-озьлюгинден кесилип кеткен киби олдылар. Къаршысындаки 
йигитке серт-серт бакъты, лякин индемеди. Башындан «копекке 
талангъандже, чалыны долан... » деген фикир келип кечти. Джеваирге 
бакъты, кетмеге ынтылды. 

Иигит бирден Джеваирнинъ элинден тутты, мыскъыллагъан киби, 
къарткъа кулюмсиреди. 

- Иибермесем, не япаджакъсынъыз?.. 

Дюньялар сени! Вадийде нидже-нидже деликъанлылар, 
къызматабанлар бар эдилер. Лякин оларнынъ ич бириси Асан иле бойле 
лаф этмеге джесаретленмей эдилер. 

Бу, мыйыгъы энди чыкъып башлагъан бала Асангъа 
хоразланмакъта. Бунъа не дерсинъ?! 

- Иибер къызнынъ элини! - деди къатий сеснен. - Абу таякъны 
коресинъми?.. - огълангъа таягъыны котерди. 

Эки-учь осьмюр чапып келип, арсыз йигитни андадыр чеккелеп 
алып кеттилер. 

Джеваир къартбабасындан пек утанды. Даа якъында сув 
меселесинен багълы о мешум вакъиа текрарлангъан киби олды. О 
вакъытта Джеваир, устю-башы йыртыкъ, бедени тырналгъан, яры 
чыплакъ алында къайтып кельгенде, къаршысына къартбабасы 
расткельди. О, торуныны къыдырып чыкъкъан эди. Джеваирни 
корьгенде, даима бираз кулюмсиреген киби бакъкъан сия, къыяджа 
козьлери бирден кийиклештилер. Таягъыны туткъан эли 
къалтырамакъта эди. Торунынынъ ичин-ичин агълап, аджджы 
козьяшлары теккенге яныкъланды, юреги ярамады. Не япмасыны 
бильмей: 

- Агълама, къызым, бу дюньянынъ адалетсизлигини козьяшнен 
ювуп ёкъ этмек мумкюн дегиль, - деди. 

Асан къарт ёл бою сускъан алда кетти. Вагонлары янына 
кельгенде, токътады, сигар якъты: 

- Сен ичери кир, къызым, ананъ раатсызланмасын, мен бираздан 
варырым, - деди, ялпакъ беяз таш устюне отурды, сигарыны 
думанлатты. 

Джеваир киргенде, вагоннынъ ичинде адам аз эди. Къызыны 
перушан ве эзиетленген алда корьген ананынъ юреги токътап къалгъан 
киби олды: 

- Балам, санъа не олды? - деди тили курьмекленген алда. 

Джеваир анасына бакъмагъа джесарет эталмады, назарыны четке 
чевирди. 

Ана бир тамам шашмалады, къызынынъ янына кельди, 
джесаретсизликнен элини онынъ омузына къойды: 

- Джеваир, балам... 

Джеваир артыкъ даянып оламады, анасына сарылды, ичин-ичин 
агълады. Сонъра озюни эльге алмагъа тырышты: 

- Къоркъманъыз, аначыгъым, манъа бир шей олмады. Дюньяда 
яхшы адамлар вар экенлер. Олардан бири мени буюк фелякеттен 
къуртарды, - деди, индже, узун пармакъларынен козьяшларыны сильди. 

- Я, къартбабанъ къайда? - деп, сорады бираз озюне кельген 
Алиме. 

- Анда, сигар иче, - деди Джеваир, теренден кокюс кечирген алда. 

Асан къарт сигарыны ичине девамлы-девамлы чекти. Акъджигери 
тютюнге толды, шишкен киби олды. Вуджудыны, юрегини эзиджи 
агъры ве сыкъынты басты. Козьлери юмулдылар. Огюнде, туман 
ичинде, къарысы Эдае ханий пейда олды. 

- Асан, не япасынъ? Санъа не олды? - деди къарыкъ ве яныкълы 
сеснен. 

- Не олаяткъаныны сёзнен анълатмакъ кучь, Эдае! Озюнъиз не 
япасынъыз? Сизлерни къыдырдыкъ, тапып олмадыкъ. Асылында 
къайдан къыдыраджагъымызны да бильмедик... 

- Эй, Асан! Алла падиша шеринден сакъласын, дегенлер. 
Падишанынь юрегинде инсаф олмаса, о дюньянынъ чареси 
тапылырмы?! Анълары зеэрленген адамлардан имдат къыдырмакъ 
олурмы? 

- Эдае, янъчыкъ Джеваир торунымызны акъаретледилер. Лякин 
мен оны къорчалап оламадым. 

- Асан, санъа бойле сёзлер ярашмаз. Сен бир вакъытлар насыл 
инсан эдинъ? Ондан сонъ, Асан, бир торунымызны дегиль, бутюн 
халкъымызны акъаретледилер, бутюн кечмишимизни, бугунюмизни, 
ярынымызны гъайып этмектелер, элимизден не келеджек?.. 

Эдае Асан къарткъа махзун-махзун бакъты. Арт-артына чекилип 
кетти. 

Онынъ еринде Алим, Джафер пейда олдылар. Оларнынъ 
экисининъ де чырайлары сытыкъ. Юмрукълары сыкъылгъан. 

«Баба, бираз даа сабыр этинъиз, тезден эвге къайтырмыз», - деген 
киби бакътылар. 

Сонъа Алим бирден: «Сиз анда балаларгъа мукъайт олунъыз. 
Бизлер тезден къайтармыз, эр шей унутылып кетер», - деди. 
Джафернинъ бою даа да осип, бабасына еткен. Тыпкъы онынъ киби 
дерманлы олгъан. Дудакъларыны сыкъкъан, козьлери тюшюнджели. 

- Къартбаба, чокъу кетти, азы къалды. Бизлер тезден 
къайтырмыз... 

Асан къартнынъ юреги толукъты, дудакълары къалтырады. 

- Сиз келирсинъиз, лякин бизлерни къайдан тапар экенсинъиз. 
Бизлер эки афтадан берли копчек устюндемиз. Анда кетемиз, алымыз 
не оладжакъ, белли дегиль. Бириси Уралгъа кетемиз, дей, дигери - 
Сибирге. Якъында Орта Асиягъа кете экенмиз, деген сёзлер де пейда 
олды. Меним вазиетим эп феналаша. Балаларны бакъып, Джеваир 
къардашынъны къорчалап оламайым, - аджджы козьяшлары оюкъ 
янакълары устюнден акъып кетти. 

Поезд акъшам устю туз ятакъларыны анъдыргъан чёль ичинде 
токътады. Къапулар ачылыр-ачылмаз, янаша вагондан аджы-аджы 
сеслер эшитильди. Къапугъа биринджи Джеваир атылды. 

- Бириси кечинди, гъалиба? - деди Асан къарт Алимеге. 

- Инсан мешакъаткъа не къадар даяна билир?.. 

Вагоннынъ къапусы янында эки огълан бала пейда олдылар. 

- Асан къартбаба, бизни Абдулла эмдже йиберди. Эркеклер тез 
кельсинлер, деди, - азачыкъ буюкчеси бойле дегенде, терен кокюс 
кечирди. 

- Не олды я, огълум? - деп сорады къарт. 

- Мынавынынъ къардашыны пенджереден ташнен уруп 
ольдюрдилер, - О, башыны къакъытты, янындаки огъланчыкъкъа 
ишарет этти. - Ондан да башкъа, Шерфе аптем ольди. Оларны коммек 
керек экен. 

Къарт шашмалады. Не япаджагъыны бильмей, балаларнынъ 
янында тургъан Джеваирге: 

- Кир ичери, къызым, ананънен отур. Мен барайым, - деди. 
Озюнен берабер Исмаилни де алып кетти. 

Бу дешетли хаберден къадынлар сусып къалдылар. Вагондан 
тюшип, минмеге ярагъан балалар о якъкъа чапып кеттилер. Чокъ 
кечмеден, эшелоннынъ бутюн халкъы анда топланды. Сакъчылар 
оларны даркъатмагъа тырыштылар, къычыртмавукъларыны 
къычырттылар. Лякин адамлар озьлерини сыкъмадылар. Эр кеснинъ 
чырайы кедерли. 

Эки мевтаны - кичкене къызчыкъны ве къадынны демирёл 
четиндеки тёпеликке алып чыкътылар, не ердендир тапып кетирильген 
аскер курегинен къабир къазылды. Бир къач къарт дженазе намазы 
къылды. Сонъра мевталарны дефн этилер. Батаяткъан кунеш, бу 
фаджиалы вакъиаларны корьмемеге тырышкъан киби, тез-тез озь 
ятагъына ашыкъты. 

Асан къарт андан къайтып кельген сонъ, деръал вагонгъа 
кирмеди, эппейи вакъыт тышта, сигар ичип отурды. Сонъундан да 
мевталар акъкъында ич бир шей айтмады. Келинининъ: «Баба, о къадын 
хаста экенми?» - суалине тюшюнджели алда джевап берди: 

- Эвельден къан тазыйыкъы бар экен. Насылдыр бир илядж ичип 
юре экен. Эвинден чыкъарылгъанда, оны алмагъа унуткъан. Баш 
агъырысы тутса, пек фена ола экен. Къызчыкъ онынъ элинде джан 
берген. Бойлеликнен, топракъкъа экиси бирден къоюлды, - деди къарт 
ве кокюс кечирди. 

Улькюн вагон ичинде дёрт бир тарафтан козьчиклерини 
липильдетип, къоркъунен бакъып тургъан балалар янында даа не 
айтмакъ мумкюн?! 

Албу ки балалар анда не олгъаныны, мевталар дефн этильмезден 
эвель, бутюн тафсилятынен сёйледилер. Беш яшындаки къызчыкъ 
буюклерден эшиткен сёзлерини айта: «Мен бираз пенджере огюнде 
турып, азачыкъ темиз ава алмакъ истейим», - деп агълай. Анасы разы 
олмай. Бала сёзюнден къайтмай, мызмызлана бере. Пенджереге якъын 
ерде яткъан къадын къызчыкъны тынчландырмакъ истей, къучагъына 
алып, онъа масал айта. Лякин бала озь авасыны чала бере. Ахыр сонъу, 
къадын чаре тапалмай, оны пенджереден бакътырмагъа меджбур ола. 
Бу вакъытта ашагъыдан атылгъан юмрукъ буюклигиндеки таш келип, 
баланынъ манълайына ура. О, ана, деп биле етиштиралмай, эсини 
джоюп йыкъыла. Агъызындан къан акъа. Джаныны теслим эте. 
Мевтанынъ башы уджунда отургъан шашкъын къадыннынъ яры 
геджеде башынынъ агърысы тута. Вайвалай-вайвалай, ярым саат 
ичинде дюньянынъ бутюн азапларындан къуртула. 

Олюлер вагон ичинде, ян-янаша бир гедже ве аман-аман бир кунь 
яталар. Акъшам устю поезд токътагъан сонъ, оларны дефн эттилер. 

Асан къарт бу фаджиалы адисени анда озь къулакъларынен 
эшитти. Олюлерни озь козьлеринен корьди. Къызчыкънынъ анасы 
озюни къоймагъа ер тапмай. Тосат-тосат къоджасынынъ адыны айта: 
«Севимли къызчыгъымызны къорчалап оламадым», - деп фигъан 

котере. Башыны юмрукълай. Къан тазыйыкъындан ольген къадыннынъ 
учь баласы, аналарыны алып кетеджекте, адамларнынъ эллерине 
япышып, тишлекледилер... 

Эки къабир устюне акъшам къаранлыгъы чёкюп башлады. Эвеля 
къабирлер котерильген, юксельген киби корюндилер. Сонъра, 
къаранлыкъ ичине комюлип, козьден гъайып олдылар. 

Поезд бу ерден экинджи куню уйледен сонъ кочьти. Тёпеликте 
къабарып тургъан тазе къабирлер янында, яныкътан эгилип, 
къамбурайып къалгъан яш къадыннен учь баланы адамлар вагонгъа 
зорнен алып кельдилер. 

Асан къарт бу вакъиадан сонъ, эки-учь куньгедже Алимеге, 
кокюсининъ сол тарафы янгъан киби, аджыткъаныны айтып, 
шикяетленди. Еринден турмай ятты. Джеваир онынъ башы уджундан 
кетмей, агърысыны эксильтмеге тырышкъан адам киби, де аякъларыны 
уфкъалай, де эллерини. Вагоннынъ ичиндеки ава агъыр, нефес алмакъ 
къыйын. 

Уйледен сонъ къартнынъ чырайы агъарды, манълайы сыкъ-сыкъ 
терледи. Эллери ве аякълары ушюди. Джеваир онынъ устюне сыджакъ 
одеял орьтти. Алиме шашмалагъанындан, о якъкъа-бу якъкъа бакъты. 

- Шимди бир стакан сыджакъ, татлы чай олса, къартбабанъ 
къызар эди, - деди. 

Тёпеден, тахта ятакълыкътан, Джеваирге Хатидже ярым стакан 
сув узатты. 

- Къартбабанъа ичир! Ичи янадыр, - деди. 

Асан къарт Джеваирнинъ ярдымынен башыны котерди, сувнынъ 
эписини ичти. Башыны текрар ястыкъкъа къойгъанда, элинен ишмар 
этип, Алимени озюне якъын чагъырды. 

- Бала янымда отурмасын, келин! - деди фысылдынен. 

Джеваир барып, эр вакъыт отургъан ерине чёкти, урбалар олгъан 
чувалгъа таянды. Баягъы вакъыт анасы ве къартбабасына бакъып 
отурды. Шу себептен олса керек, козь къапакълары озь-озьлюгинден 
агъырлашты. Копчеклернинь бир макъамда тасырдысы алтында 
юкъугъа кеткенини дуймады. 

...Къартбаба ве торун къайдандыр къайталар. Асан къартнынъ 
устюнде мусафирликке кеткенде кийген янъы, индже ёлакълы кок 
костюми. Бу костюм онъа пек яраша эди. Аякъларында костюми ренкте 
аякъкъаплары. Джеваир онъа къуванчнен бир шейлер айта, къарт 
кулюмсирей. Къаршыларындаки ири ве дюльбер бина бетке 
адымлайлар. Джеваир оны озьлерининъ эвине бенъзетти. Экиси де 
кичкене арычыкътан атлап, о якъкъа кечеджек олгъанда, къарт бирден 
абынды ве юзюкъоюн йыкъылды. Джеваир оны котерип турсатаджакъ 
олды, лякин такъаты етмеди. Кимнидир ярдымгъа чагъырмакъ ичюн 
къычырды, озь сесинден уянды. Еринден турды, къартбабасынынъ 
янына барды. Онынъ башы уджунда отургъан анасы ичин-ичин 
агъламакъта эди. Джеваир ишни темелинден анъламады, элини 
хастанынъ манълайына къойды. 

- Эки дакъкъасы эвельси о даа сагъ эди, - деди Алиме зайыф 
сеснен. - Шимди... шимдичик кечинди! - Джеваир къартбабасындан 
марум къалгъанларыны анълады. 

- Къартбабачыгъым, бизлер энди не япаджакъмыз? - деп аджджы 
сесле къычырды. Къардашлары анасына сарылды, кучьлю садалар 
чыкъарып агълаштылар. 

Хатидже ве Исмаил оларны тынчландырмагъа тырышты. Агълай- 
агълай ёрулгъан балалар бир кенарчыкъкъа чекилип отурды, буюкъып 
къалдылар. Вагон ичиндеки эки-учь эркек ве эсли къадынлар 
мевтанынъ янында отурдылар Алименен Джеваир бир бучукъ кунь ве 
бир гедже кирпик сыкъмадылар. Олар ичюн бу ич де бекленильмеген 
фаджиа олды. Энъ муими шу ки, Алиме бу алидженап адамнынъ сагъ 
экенде айткъан васиетини ерине кетирип оламайджакъ. 

Асан къарт бир кере, дженктен бираз эвельси, бирден агъыр 
хасталанды. Он-он беш кунь девамында сыджагъы тюшмеди. О 
вакъытта Асан къарт, бу дюньядан умютсизленсе керек, огъланларыны 
чагъырып, озюнинъ васиетини айтты. Озюнинъ къыз къардашынынъ 
къабири янында комюльмесини риджа этти. Он секиз яшындаки къыз 
къардашы, олар яш экенде, бирден хасталана, тиши агъыргъаныны 
айтып шикяетлене. Учюнджи куню оны чыкъартмакътан башкъа чаре 
къалмай. Тишни чыкъаралар, лякин кемиринден акъкъан къанны 
токътатып оламайлар. Ана-бабалары Акъярдан, Акъмесджиттен 
экимлер кетирелер. Бириси де хастанынъ дердине шифа тапып оламай. 
Еди огълан арасында оськен къыйметли къыз ана-бабасыны ве еди 
агъасыны якъып-куютип вефат эте. 

Вакъытнынъ кечмесинен къызнынъ янында ана-бабанынъ 
къабирлери де пейда олалар. Асан къарт да оларнынъ янында дефн 
олунмакъны истей. 

Поезд эртеси куню уйле маалинде токътады. Вагондан чыкъып 
кеткен Исмаил, Абибулла ве эки эркекнен къайтып кельди. Олар 
мевтаны джыймагъа азырландылар, ашыкътылар. Бир шейлер 
такъыштырып, къабир къазып башлагъанда, паровоз серт-серт 
къычырды. Поезд еринден тепренди, вагонлар бири-бирине урундылар. 
Андан балаларнынъ къоркъып агълагъанлары, къадынларнынъ: 

- Алиме! Джеваир! - деп теляшлы алда къычыргъанлары 
ЭШИТИЛЬДИ. 

Эркеклер мевтаны яры къазылгъан къабирге къойдылар. Устюне 
эллеринен топракъ орьттилер, сурьатыны арттырмакъта олгъан 
вагонлар бетке чаптылар. Кимлердир, къабир башында отурып 
къалгъан Алименен Джеваирнинъ эллеринден чектилер, чаптылар, 
котерип вагонгъа къойдылар. Козь ачып-юмгъандже Асан къартнынъ 
къабири кериде къалды, козьден гъайып олды. 


Вагоннынъ ичини сукюнет басты. Акъшам устю эшелон дерели- 
тёпели ерлерден, къырлардан кечти, сонъра сыкъ терекли орман 
башлады. Кунеш яваш-яваш уфукъ бетке тыгъырмакъта. Аякъларыны 
къучакълап, ченгесини тизлерине тиреген Джеваир эндиден сонъра 
анасынен экиси къартбабаларысыз не япаджакълары акъкъында 
тюшюнмекте эди. 

Бу эснада апансыздан, къулакълары тюбюнде чокътан таныш ве 
кедерли сес янъгъырады. 


Урал дагъы, Урал дагъы, 
Ёкътырдыр эт, ягъы. 

Шу Къырымнынъ таш-топрагъы, 
Юрекнинъ эт-ягъы. 

Къаршыдаки орманларда 
Чамлармы йылтырай. 
Уралмы бу, Сибирми бу, 
Юреклер къалтырай... 


Хатидже вагоннынъ ачыкъ къапусынынъ первазына таянгъан алда 
йырламакъта. Череси гъает къасеветли. Акъшам ели онынъ далгъалы 
сачларыны чыбалта, ельпирете. Козьлери къаршыдаки ормангъа ве 
манзарагъа фаркъсыз бакъмакъталар. Дерсинъ, олар шимди бир шей 
корьмейлер. Бельки, керчектен де корьмейдирлер. Бельки фашистлер 
Къырымда оны насыл тепмелегенлерини, хорлагъанларыны 
хатырлайдыр. Бельки, хатирине яш фидан киби огълунынъ Къырым 
дагъларында, терен къар ичинде ач-зелин юргени, яралы вуджудындан 
акъкъан къанлар кельгендир. Бельки, атешли ве къасыргъалы 
куньлерде фашист чызмалары тюбюнде тапталгъаны, я да огюнде 
Сталиннинъ буюк сурети олгъан юк машинасына таба къуванчнен 
чапкъанлары эсине кельгендир. Бельки, озюмизнинъ аскерлеримиз оны 
эвинден сёгип, акъаретлеп, итеклеп чыкъаргъанлары... Буларнынъ 
эписи онынъ сонъки йыллардаки аяты, о къадар узун олмагъан 
омюрининъ бир парчасы. Лякин бу парча онынъ бутюн омюрини - 
отьмюшини де, келеджегини де зеэрледи. О, шимди ве бундан сонъ 
омюрде, огъулсыз ве Ватансыз бир кольге олып яшайджакъ! 

Аякъларыны къучакълап, ченгесини тизлерине тиреп отургъан 
Джеваирнинъ козьлери огюнде поезд ёлунынъ кенарында, яры 
къазылгъан ве мевта дефн олунгъан къабир, сонъра кок костюмли, 
козьлери мерхамет толу къартбабасы пейда олды. О, Джеваирге элини 
узатты: «Агълама, къызым, бу дюньянынъ адалетсизлигини козьяшынен 
ювуп темизлемек, ёкъ этмек мумкюн дегиль», - деди. 

Джеваир къартбабасыны бир даа корьмеге тырышкъан киби, 
козьлерининъ яшыны сильди, къапу бетке бакъты. Анда Хатиджени 
корьди, онынъ да козьлери яшлы, эп йырламакъта эди. 


Къырымдан чыкъкъан вагонларгъа 
Къара язы язылгъан. 
Къырымтатар къабирлери 

Гъурбет ильде къазылгъан. 


Поезднинъ сурьаты эксильди. Сонъра паровоз солгъа бурулды, 
чокъ вагонлы эшелон ай шекилини алды. Кучене берип, эп юксекликке 
котерилеяткъан паровознынъ баджасындан инсан бели 
къалынлыгъында сия тютюн чыкъкъаны энъ арттаки вагонлардан биле 
ачыкъ-айдын корюнмекте. Озь ятагъына якъынлашкъан кунеш, гуя бир 
ерде токътап, салынып къалгъан киби. Ичи атеш-алев толу. Паровоздан 
чыкъкъан тютюн онынъ юзюни де орьте, де ача. Орталыкъ энди 
къаранлыкълашты, къара кольге ичинде къалды. Паровоз исе эп 
ювурмакъта гуя артында, рыкъма-рыкъ толу вагонлардаки 
адамларнынъ аятыны, такъдирини якъып - ёкъ этип, сия тютюнге 
чевирмекте. 


Экинджи къысым 

Поезд бир къач куньден берли кениш, анда-мында къум обалары 
уюрилип яткъан, кевшенип тургъан девелер корюнген чёль багърында 
сюйрекленмекте эди. Базан исе, о, ёлджуларгъа къыбырдамай, бир ерде 
токътап къалгъан киби келе. Чюнки не къадар юрселер де, бир тюрлю 
корюниш, бир тюрлю табиат манзарасы корюне. Нарлар узеринде, 
пенджеречиктен бакъып кетеяткъан балалар, къадынлар, энди ялынъыз 
девелер дегиль, эшеклер де корюнип башлагъанларыны айталар. 

Лякин Алиме ве онынъ балалары бир шей корьмейлер. Вагоннынъ 
къапусы тюбюнде, табангъа япышып яталар. Кимерде Энвер наргъа 
тырмаша, пенджеречиктен бакъмакъ истей. Лякин анда да адамдан 
аякъ басмагъа ер олмагъаны ичюн, ашагъы къайтып тюшмеге меджбур 
ола. 

Уйледен сонъ эшелон бирден чаналап башлады, кичкене бир 
станцияда токътады. Сакъчылар къычырды, багъырыштылар. 
Сызгъыравукъларыны сызгъырттылар. Арттаки эки вагоннынъ 
къапуларыны дангъыр-дунгъыр ачтылар, адамларны ашыкъ-аджеле 
ерге тюшюрдилер: 

- Сизлер энди кельдинъиз, дигерлери исе бираз даа кетмек 
кереклер, - дедилер. 

Адамлар чокъ тааджипленмедилер. Чюнки бир къач станция о 
якъта тыпкъы бойле япкъан эдилер. Не олаяткъаныны анъламакъ чокъ 
зор шей дегиль эди. Демек, макъсад - бу халкъны бир ерде топлу 
яшатмакъ дегиль де, уджсыз-буджакъсыз мемлекет ичинде септирип 
йибермектен ибарет эди. 

Поезд кене кочьти, арттаки вагон о якъкъа-бу якъкъа силькине- 
силькине козьден гъайып олып кетти. «Озь мекянларына» кельген 
бахты къара адамлар сыджакътан сараргъан, къурып башлагъан отлар 
устюне серильдилер. 

Козьлеринде, черелеринде къоркъу, нефретленюв, аджынув киби 
дуйгъулар къарышыкъ ерли адамлар о якътан-бу якъкъа юрдилер. 
Мусафирлерни буюк къара чоюнларда къайнаяткъан чайгъа давет 
эттилер. 

Эр кес, бири чайник, бири чанакъ алып, къайнакъ чай алмагъа 
ашыкъты. Лякин чокъкъа бармай, чайгъа толдурылгъан савутлар 
сыджакътан, сувсызлыкътан патлап-патлап кеткен ерге тёкюльдилер. 
Чюнки о, шекерсиз, дамсыз олувынен берабер, ягъ къокъусындан 
агъызгъа алынмай эди. 

Кунеш, дюньяны-барлыкъны якъмакъ истеген киби, эп къыздыра. 
Вагонлардан тюшкен адамлар баш сокъмагъа ер тапмай. Якъын ерде 
терек деген шей корюнмей. Бираздан анда-мында бир атлы, эки юксек 
копчекли арабалар пейда олып башладылар. Оларнынъ бири, отлар 
устюнде меджалсыз алда отургъан Алиме ве онынъ лаф этмеге биле 
чарелери олмагъан киби, бири-бирине козьлерини липильдетип бакъып 
тургъан балаларнынъ янына келип токътады. 

Арабаджы яш йигит, орман ичинде гуя къаршысында бир топар 
къашкъыргъа расткельмектен къоркъып келеяткъанда, бирден онынъ 
ерине чамургъа булгъалангъан, олюмге махкюм этильген къараджа 
балаларыны корьген киби, шашкъын-шашкъын бакъты. 

Умютсизден пейда олгъан гурь мыйыкълы, эсли киши арабаджыгъа 
элинен, буларны ал, деген киби ишарет этти. Алчакъ сеснен бир 

шейлер айтты. Йигит бирден озюне кельди, араба устюнден ерге 
сычрап тюшти. Кишинен экиси балаларны котерип, араба устюне 
къойдылар. 

Къадыннен къызгъа исе юксек копчеклернинъ киелерине басып, 
арабагъа минмекни авале эттилер. Алиме о кишининъ дегенини 
япмагъа тырышты, лякин эллеринде ве аякъларында зерре къадар кучь 
ёкъ эди. Юксек копчекке япышкъан алда, арекетсиз къалды. Джеваир 
экинджи копчекке тырмашты. Арабанынъ устюне чыкъкъан сонъ, 
анасына ярдым этмек ичюн, эллерини узатты: 

-  Эллеринъизни манъа беринъиз, аначыгъым, - деди 
къайгъырыджы давушнен. 

Ана къызынынъ ярдымынен арабагъа мингенинен, козьлеринен 
адамлар арасындан Абибулла агъа ве онынъ къорантасыны къыдырды. 
О, бу вакъыт бир ерли адамнен лаф этмекте эди. Алимелернинъ 
арабасы кетмеге тедарикленгенде, Абибулла агъа тез-тез оларнынъ 
янына кельди. 

- Алиме, раатсызланма, къардашым. Бизим эпимизни бир койге 
алып бараджакъ экенлер, - деди. 

Кунеш озь ятагъына якъынлашаяткъанда, кимсесиз чёль ичинден 
кетеяткъанда, арабаджы не ичюндир раатсызланып башлады. Тосат- 
тосат чакъыллы ёлнынъ сагъ тарафындаки юксек ве сыкъ оськен 
къамышлы каналгъа бакъып ала, атны зыкъарлай. Онынъ 
арекетлеринден къаранлыкъ тюшкендже мензильге барып чыкъмагъа 
истегени корюне. 

Алиме артыкъ тюшюнмектен биле махрум олгъан киби. Дерсинъ, 
дюнья баткъан. Бу якъасыз беяз кольмекли, балакълары тар ве къыскъа 
штанлы, бедени бакъыр ренкли огълан оларны къайда алып кете, 
аллары-чуллары не оладжакъ? Не ерде ве насыл яшайджакълар? 
Абибулла агъанынъ айткъаны киби олса, яхшы амма... Я, барып да, 
оларны башкъа ерге алып кетселер?.. Янында юкъусырап кетеяткъан 
балаларгъа, ченгесини тизлерине тиреген алда, тюшюнджели отургъан 
Джеваирге козь къыясындан бакъты, теренден кокюс кечирди. 

Ниает, кунеш, сини киби къызарып, уфукъкъа энеяткъанда, араба 
ташлы-чакъыллы ёлдан сагъ тарафкъа бурулды. Тар ве эки тарафында 
къыякълы, юксек, уджлары пускюлли къамышлар оськен топракъ ёлнен 
кеткенде, патта-сатта, анда-мында, таркъакъ алда, кичкене, басыкъ 
эвчиклер корюнди. Диварлары сыланмагъан. Къарылгъач ювасыны 
анъдыралар. 

Арабаджынынъ череси корюнмесе де, о, энди озюни чокъ 
сыкъмагъаны дуюла. Саибининъ ниетини анълагъан киби, ат да 
адымларыны эринчекликнен ата. Иигит бирден къамчысыны саллады. 
Бир тегиз кетеяткъан ат, башта онъа къулакъ асмайджакъ олды, лякин 
арабаджынынъ зыкъарлагъаныны дуйгъан сонъ, давранмагъа меджбур 
олды. Чокъ кетмеди, араба кичкене бир эвчикнинъ янында, ёл 
кенарындаки джида терегининъ тюбюнде токътады. Юксекче бойлу, 
эеджанлы къадын арабаджыгъа бир шейлер айтты. Онынъ череси яхшы 
корюнмей. Башына кичкене баланынъ кольмегини орьткен. - Эки орьгю 
сия, йылтыравукъ сачлары башына сарылып, багълангъан. Иигит онъа 


3 Ерли къадынлар явлукъ ерине кичкене балаларынынъ кольмегини 
орьтип юре эдилер. 

бир шейлер айтты. Къадын бирден эвине чапып кирди, андан бир 
бардакъ алып чыкъты. Оны арабаджыгъа узатты. Алименен Джеваирге 
къоркъулы ве кийик назарлар быракъты. Сонъра бирден терс 
чевирильди. 

Арабаджы бардакъны Алимеге берди. 

- Сувсагъандырсынъыз, ичинъиз, балаларгъа да беринъиз, - деди. 
Озю арабадан сычрап тюшти. Атнынъ аркъасыны сыйпады, 
хамутларыны тюзетти. Терс чевирилип тургъан къадынгъа нелердир 
айтты, Келип арабагъа тырмашып минди. 

Елджулар къаймакъ киби къою ве салкъын, лезетли къатыкъны 
буюк истекнен ялмап юттылар. Алиме бош бардакъны арабаджыгъа 
къайтарып берди. Онъа буюк тешеккюр бильдирди. Арабаджы сагъ 
элини кокюсине къойды, бир шейлер айтты, кулюмсиреди. 

Араба беш-он адым къадар юрер-юрмез, кичкене эвчикнинъ 
артында, ёл кенарында бирден бир къач къадын ве ирили-уфакълы 
балалар пейда олдылар. Оларнынъ эписи къамышлар арасында, 
арабанынъ артындан бакъмакъта эдилер. 

Къадынлар, япракълары тозгъа шишип агъырлашкъан ве 
сыджакътан сараргъан, гурь даллы тал тереклерининъ тюбюндеки 
хавуздан быланчыкъ сувнен эллерини-бетлерини ювдылар. Сукюнетлик 
алтында озь тюшюнджелеринен, бири-бирилернинъ артындан, 
къаршыдаки ат араны бетке кеттилер. 

Олып кечкен вакъиалардан рухан эзиетленген, гъает ёргъун 
Джеваирнинъ къыбырдамагъа чареси ёкъ. Арыкъ четинде отургъан 
алда кетеяткъан къадынларнынъ артындан бакъты. Бугунь яры 
геджеден берли Хатидже, бир дакъкъа раатлыкъ бильмей, чапкъалады. 
Бунъа бакъмадан, дигер къадынларгъа нисбетен, корюниши чокъ фена 
дегиль. Баскъанда адамнынъ аякълары комюлип кеткен, атешли, 
йымшакъ ун киби тоз ичинден кетеркен, аякълары куйгенинден, тез-тез 
юрмеге тырыша. Онынъ артындаки эки яш къадын бу атешли тозны 
дуймай, тешик попучлы аякъларыны сюйреп алалар. Олар ичюн 
аятнынъ бир тюрлю манасы ёкъ. Энвер, Назим ве кене эки огъланны 
Джеваир мезарлыкътан чыкъкъан сонъра корьмеди. Анда 
огъланларнынъ бакъышлары пек дешетли, къоркъулы эди. Къайда 
кеттилер, Алла бильсин? 

Агъламакътан козьлери къызаргъан, сия тегиз сачлы, дюльбер 
эндамлы Лейля еринден тураяткъанда, Джеваирге бакъты, 
кетмейсинъми, деген манада башыны саллады. Къадынларнынъ 
артындан яваш-яваш адымлады. 

Бу кадынны Джеваир иле анасы, о, мында кельген куньлери 
акъылыны ойнаткъан, белледилер. Бутюн кунь кимсенен лаф этмей эди. 
Дерсинъ, апансыздан чыкъмасы мумкюн олмагъан, тюбсиз чукъур 
ичине тюшип кеткен. Этрафында хорлангъан, чекишкен, сыджакътан 
янгъан-куйген, хасталангъан адамларгъа къоркъу, базан исе нефрет 
иле, кийик-кийик бакъа эди. Чукъурдан чыкъмагъа арекет этмей - 
диварларгъа тырмашмай. Чюнки ишанч ёкъ. Онъа къайда чевирильсе, 
къайда тырмашса, кене чукъурнынъ ортасына тайып тюшеджек киби 
корюне. Даа да теренге тюшмектен къоркъа. Шунынъ ичюн чокъча 
тюшюнмеге тырыша. Бу агъыр, аджджы, яныкълы, инсанны якъып куль 

этеджек фикирлер оны гедже-куньдюз эзелер. Лякин тюшюнджесини, 
фикирлерини бир ерге топлап оламай. Олар бири-бирини тутмайлар, 
бир ерге топлайым дегенде, конесувы киби, тыгъырып, дагъылып 
кетелер. Лейлянен, Лейлянынъ халкъынен олып кечкен вакъиаларнынъ 
себебини бильмек бир дегиль, юзлернен, бинълернен адамларнынъ, яры 
дюнья адамынынъ акъылы етеджек иш дегиль. 

Озь эвинде, озь ватанында яшагъан, озь халкъыны, ватаныны 
севген, онынъ ичюн агъа-къардашындан, аптесинден, бабасындан 
айырылгъан къадынларны, бала-чагъаны, къарт-яшны беш дакъкъа 
ичинде озюнинъ догъмуш топрагъындан, ана-Ватанындан, бир 
къалдырмай, юлкъып алып, бинълернен километр авлакъларгъа 
котерип атмакъ, сачып йибермек киби афан-туфаннынъ себебини 
тюшюнип тапмакъ ичюн, бунъа насыл баш, насыл акъыл керек? 

Лейля нетиджесиз фикир этмектен, баш ёрмакътан ёрула, огюнде 
ярыкълыкъ корип оламай. Шу афатнынъ къурбаны, огълуны хатырлай. 
«Меним эвлядым, къайда, кимлернинъ элинде экен? Я, барып да, 
хасталанса оны кимлер бакъаджакъ? Къыйметли, аджиз ана- 
бабачыгъым не ерлерде, не япа экенлер?» - деп агълай. 

Бу гъарип къадыннынъ ким олгъаныны Джеваир шимди яхшы биле. 
Лейлялар, яш къоранта, асылында Акъмесджит шеэринде яшай 
экенлер. Муаребе башлагъанынен, ходжасы анда кеткен. Лейля исе эки 
яшындаки огъланчыгъынен шеэр дживарындаки бир койчикте - ана- 
бабасынынъ эвинде яшагъан. Шеэр душмандан азат олунгъанынен, 
акъайыны озь эвинде къаршылап алмакъ ниетинен, Лейля 
огъланчыгъынен эвель яшагъан мекянларына къайткъан. Анда бир оба 
сыныкъ тола ве янгъан, сиярып къалгъан агъач къалымтыларына 
расткельген. Яш къадын - къуруджы муэндис, шеэрни гъайрыдан 
къурув ишлерине бельсенген. Иштен пек кеч къайткъаны ве башкъа 
бир тюрлю чаре олмагъанындан, огълуны гедже-куньдюз чалышкъан 
бала багъчасына бермеге меджбур олгъан. 

Эки-учь кунь кечер-кечмез, танъда, бутюн къырымтатар халкъы 
киби, оны тёшегинден автоматлы аскерлер турсаткъанлар. Анагъа бала 
багъчасындаки огъулчыгъы акъкъында агъыз ачыртмагъанлар. 
Аркъасына автомат тиреп, вагонгъа алып барып сокъкъанлар. 
Бойлеликле, бала анда, бала багъчасында къалгъан, ана исе сюргюн 
олунгъан. 

Лейля Джеваирлерден бир къач вагон огде олып, мындан баягъы 
узакъта олгъан, Алтын вадий, деп адландырылгъан ерге барып тюшкен. 
Джеваирлерге якъын койлерден биринде ана-бабасы олгъаныны 
эшиткен. Оларны къыдырып, ёлгъа чыкъкъан. Кимсени тапып 
оламагъан. Ёрулгъан. Хасталангъан, вакътынджа мында - Терекзар 
къышлагъында къалмагъа меджбур олгъан. 

Бойледже, не ана-баба, не бала, не эв-баркъ, не Ватан. Къоджа 
дженкте. Яш къадын къайда чевирильсе, пайнозю. 

Бир гедже Джеваир, кимнинъдир ичин-ичин агълагъаныны эшитип, 
уянды. Яткъан еринден динъленди. Узун араннынъ ичинде андан- 
мындан инъильтилер, хурултылар, яш сабийлернинъ богъукъ, зайыф 
агълав сеслери эшитиле. Къыз башыны котерди, этрафкъа козь 
ташлады. Озьлеринден беш-он адам авлакъта яткъан адамларнынъ 
аякълары уджунда чонъкъайып отургъан къадынны корьди. «О, не ичюн 
юкъламай отура экен», - деп тюшюнди. Пенджере ерине 
къалдырылгъан тешиклерден ичери сокъулгъан ай ярыгъы араннынъ 

ичини баягъы ярыкълатмакъта. Джеваир еринден турды, биревлернинъ 
аякъларына басмамагъа тырышты, мукъайтлыкънен къадынгъа 
якъынлашты. 

Къадын оны не корьди ве не де абайлады. Ченгесини тизлерине 
токъундыргъан алда отура, сессиз агълай. 

- Багъышланъыз, - деди Джеваир, къадынгъа артыкъ не демесини 
бильмей, сусты. 

Къадын башыны котерди, Джеваирге шашкъын-шашкъын бакъты. 

- Не ичюн юкъламайсынъыз? - деди Джеваир. 

- Юкъламакъ ичюн, ятмакъ керек. Меним исе ятмагъа ерим 6къ. 
Мында кельгенимнен, бу ерчикке сокъулгъан эдим. Къомшуларым мени 
сыкъып чыкъардылар, - деп фысылдады къадын. 

Джеваир элини онынъ омузына къойды: 

- Юрюнъиз менимле, бизим янымызда сизге ер тапармыз, - деди. 

Къадын бойле теклифни чокътан беклеген киби, еринден деръал 
турды. Сонъра, акъылына бир шей тюшкен киби, токъталды. 

_- Я, сиз кимненсинъиз? - деп сорады. 

- Анам, къардашларым... Сизге де ер тапылыр... 

- Я, ананъыз разы олурмы? - къадын Джеваирге дикъкъатнен 
бакъты. 

- Анам эр шейни анълагъан инсан, юрюнъиз, - деди Джеваир, 
онынъ билегинден тутты... 

Бойлеликле, Лейляны мындаки такъдирдешлери, эльбет, ични 
къарартыджы къасеветнен берабер янъгъыз къалдырмадылар. 
Яныгъыны пайлашмагъа тырыштылар. Джеваирнен анасы оны 
озьлерининъ янына алдылар. 

Алиме чокъ вакъыт онынъ юрегини алмагъа тырыша ве: 

- Сабыр эт, къардашым, бу дюнья бойле къалмаз, бир кунь ола, 
денъишир. Алла огъланчыгъынънынъ ве озюнънинъ, ана-бабанънынъ 
сагълыгъыны берсин, къысмет олса, асретлер къавушыр, - дей. 

Лейля куньдюз куньлери тарлада ве акъшамлары Джеваирлернен 
берабер ола. Агъламагъа, сызламагъа вакъыт къалмай. Геджелери 
тюшюнде огъланчыгъыны коре. Бала чырайыны сытып, анасына, не 
ичюн мени ташлап кеттинъиз, деген киби, сускъан алда бакъып тура 
яхут эльчиклерини анасына узата, мени алынъыз, деп агълай. Бойле 
вакъытта аран ичинде, гедженинъ дер вакъытында Лейлянынъ: 

- Балам, эвлядым, сени андан тапайым? - деген богъукъ сеси 
эшитиле. 


Деми къадынлар кирген, уджсыз-буджакъсыз узун араннынъ 
огюнде кимсе корюнмей. Июль айынынъ кунеши орталыкъны эп 
къыздыра, сагъда-солда, артта-огде - якъын ерде эв деген шей ёкъ. 
Къайда бакъсанъ, сыджакътан сарарып къалгъан, орьселенген, 
хырпалангъан, сыкъ япракълы, тозлу отлар. Ава исе беяз алевнен сакин 
янгъан киби корюне. 

Джеваирлер яшагъан араннынъ янашадаки арандан чыкъкъан бир 
топар ат чапып келип, хавузгъа чомдылар. Деми арыныкъ корюнген 
сувнынъ устюне сия шинген балчыкъ ялдап чыкъты. Атлар боюнларыны 
созып, эп сувнынъ теренлигине далмагъа тырыштылар. «Мында атлар 
ювуна экен, балалар бутюн кунь бу сувдан чыкъмайлар. Шунынъ ичюн 
олар хасталаналар, олелер», - деп тюшюнди Джеваир. 

Кимерде къырымлылар яшагъан арангъа орта бойлу, кесментик, 
череси чичек хасталыгъындан берчленген, чубар къарт реис эки-учь 
адамнен берабер келе. Аран ичинде о якътан-бу якъкъа юрелер. Хаста 
яткъан адамларгъа бакъа ве озьара бир шейлер айталар. 

- Сизлерни тезден бир чаре этип, эвлерге даркъатырмыз, - 
дейлер. Лякин сонъундан оларда бойле имкян олмагъаны анълашылды. 
Койчик кичкене. Ерли адам аз. Къамышлар ичине комюльген, патта- 
сатта корюнген, басыкъ, топракъ дамлы эвчиклерде яшагъан адамлар 
«мусафирлер»ни корьгенде, бирден абдырайлар, козьлери къоркъуле 
бакъа, къачмагъа тырышалар. 

Хатидженинъ айткъанына коре, реис къышкъадже мында бир 
адамны биле къалдырмайджакъ экен. Шимдилик исе даянмакъ керек. 
Лякин адамлар даянып оламайлар. Сыджакътан янгъан-куйген балалар 
бутюн кунь арыкълар - быланчыкъ сувлар ичинден чыкъмайлар, 
нетиджеде исал, сытма хасталыгъына огърайлар, чибин киби 
къырылалар. 


Джеваир чокъ вакъытлар кирпик сыкъмай ятты. Кене шу таныш, 
куфленген къамышнен ве хачлы-хучлы къоюлгъан тал терегининъ 
пытакъларыле орьтюли таванны, пенджере ерине джамсыз тешиклерни 
сейир этти. Артынадже ачыкъ тургъан эки къанатлы ири къапудан 
ичери танъ ярыгъы кирмекте. Лякин бу къапулардан ялынъыз ярыкъ, 
азачыкъ серинлик дегиль де, геджелери копеклер, чакаллар да 
кирелер. Чакаллар бир къач дане олсалар, балаларгъа атылалар. 
Оларнынъ башлары чёкюч киби узун, козьлери бирер чифт кичкене 
лампочкалар киби яналар. 

Адамлар чакалларнынъ озюнден пек къоркъмайлар. Лякин гедже 
къаранлыгъында созып улувлары пек титис. Балалар исе бири-бирини, 
олар адамларны панджалап ольдюрелер, деп къоркъузалар. 

Бу къапунынъ сакъчысы къамбур Осман олгъанда, мындаки халкъ 
бир шейден къоркъмай эди. Лякин шимди къарт ёкъ, оны эки кунь 
эвельси дефн эткен эдилер. О гедже де чакаллар, шимдикиси киби, 
сабагъадже улуп чыкъкъан эдилер. Озьлери мышыкътан азачыкъ 
буюкче олсалар да, сакът ве йыртыджы айван. Ичериде мевта 
олгъаныны деръал дуялар. Гедже, башларыны эгген алда, тышта узун 
араннынъ диварлары тюбюнде юрелер. Базан исе эки арт аякълары 
устюне котериле, ачувлана, мевтаны мында беринъиз, деген киби, ог 
аякъларынен диварны я да къапуны тырмалайлар. Лякин не къадар 
къоркъунчлы олса да, мында къапуларны орьтмек мумкюн дегиль. Ат 
кубресининъ къокъусындан ве сыджакътан нефес алмакънынъ чареси 
олмай. 

Чакалларнынъ сеси кене текрарланды. Фысылдылар. Джеваир тез- 
тез бели устюне котерильди, тюбюндеки пичен шатырдады. 

- Не олды? - дедилер Алименен Лейля, бирден абдырап тургъан 
алда. 

- Анда... - Джеваир элинен араннынъ тёрюне ишарет этти. 

Учю, адамларнынъ аякълары уджундан, мукъайтлыкънен юререк, 
о якъкъа кеттилер. Араннынъ тёрюне таба ерде яткъан бир къадыннынъ 
он алты яшындаки огълу кечинген. 

Анасынынъ, дерсинъ, юреги атеш ичинде яна, токътамадан 
огълунынъ башыны-сачыны сыйпай. 

- Джемаат, тувгъанларым, бакъынъыз бу йигитнинъ боюна- 
постуна. Онъа олюм ляйыкъ эдими? Сап-сагълам баламны кунеш якъып 
ольдюрди. Даа эки кунь эвельси иште эди. Сабан артындан юрип, 
таталарына къолай олсун деп, ёлакъ араларыны йымшата эди. Шимди 
бакъынъыз онынъ алына. Мен бу дживанны, бир дане эвлядымны, 
насыл этер де, къара ерге къоярым, Раббим?! - къадыннынъ сеси 
зорнен, алчакъ ве къарыкъ чыкъа. Лякин о узундан-узадие къурулгъан, 
титис сукюнетлик укюм сюрген аран ичинде, бейутлыкъ алтында 
яткъан адамларнынъ устюнде далгъалана, токътала. Оларнынъ 
юреклерине сокъула. Яваш-яваш эр кес котерильди. 

Мында, бу аран ичинде, энди чокъ джанлар телеф олды. 
Башталары къадынлар бойле вакъытта къычырып, агълап къыямет 
къопара эдилер. Шимди, тыпкъы дженк мейданындаки киби, бу агъыр 
саниелерни гъам, къасевет ичинде сускъан алда кечирелер. 


Мевтаны мезарлыкъкъа, эвель-эзельден адет олып келингени 
киби, акъайлар дегиль де, бир къач огълан бала ве къадынлар алып 
бардылар. Чюнки ат араны ичинде олгъан беш-алты къарт бу 
мезарлыкътан энди озьлерине эбедий мекян алгъан эдилер. 
Джеваирлер Абибулла агъанынъ не олюсини корьдилер ве не де 
къабирини. О бичаре адам умютсизден исал хасталыгъына огърады. 
Бойле де хастаджан ве зайыф адам олгъанындан, бир гедже-куньдюзде 
череси инджерип къалды. Даима тюшюнджели ве азачыкъ кулюмсиреп 
бакъкъан сырлы козьлери сёнюктилер. Аякълары ве эллери 
джансызланды, узандылар. Аджиз Азизе, устюне бастырып келеяткъан 
беляны дуйгъан киби, къара къасеветке далды, имдат къыдырып 
чапкъалады. Къадынлардан кимдир онъа Абибулла агъаны озьлери 
яшагъан Терекзардан чокъ узакъта олмагъан хастаханеге алып 
бармакъны тевсие эткен. 

Саба эрте, кунеш догъмаздан эвель, Абибулланынъ бир 
къолтугъында Назим, экинджисине Энвер кирди, Алименен Азизе 
эписи берабер джаяв-джалпы хастахенеге кеттилер. 

Олар андан акъшам къаранлыкълашып башлагъанда, хастаны 
къалдырып, озьлери ач-зелин, ёргъун алда къайтып кельдилер. Лякин, 
энъ эсасы, рухлары тюшкюн дегиль эди. 

Хаста кунь бою бир къач дефа илядж ичкен сонъра, 
къурсагъынынъ агърысы эксильди, сыджагъы тюшип башлады. 

Алименен Азизе, саба кене келирмиз, деп, онынънен 
сагълыкълашып кетеяткъанда, Абибула яткъан еринден бели устюне 
котерильди: 

- Балаларны быракъып, ёллар ичинде юрменъиз. Ишлер бойле 
кетсе, мен эки-учь куньден эвде олурым, - деди. 

Лякин теэссюф, Алименен Азизе эртеси куню саба оны озь 
палатасындан, умумен хастаханеден тапып оламадылар. 
Андакилернинъ айткъанына коре, о, куньдюз гузель экен, гедже 
кечинген. 

Янындаки кроватта яткъан он-он учь яшларындаки огъланчыкъ 
этрафкъа къоркъунч назарлар быракъты. 

Палатадакилер эшитильмейджек киби алчакъ сеснен: 

- О, гедже турды, эмширеден бир шейлер сорады. О, экимни 
чагъырды. Эким оны юкъудан уянткъанларына ачувланды. Эмширеге 
серт-серт бакъты. Элини силькти. «Онъа илядж бер», - деди. Чыкъып 

кетти. Эмшире экимнинъ айткъаныны тез-тез япты. Эмджеге ярым 
стакан сув берди. Ондан сонъ о, тынып къалды. Саба исе, бизлер 
тургъанда, о, энди озь еринде ёкъ эди. Мен де мында къалмагъа 
къоркъам, анам кельсе, эвимизге къайтаджагъым... - деди. 

Огъланчыкъ, акъикъатен де, къоркъудан къалтырамакъта эди. 
Алименен Азизе бири-бирине бакътылар, бу недир, деген киби 
омузларыны сыкътылар. Абибулла агъанынъ джеседи къайда, оны ким 
дефн этти, кимсе бильмей. Эки бичаре къадын акъшамгъадже 
чапкъаладылар. Лякин бу чапкъалавлардан бир тюрлю нетидже 
чыкъмады... Оларнынъ янып-куйгенини корьген бир къадын: 

- Тюневин невбетчи олгъан къыз ярын кене келеджек. О, сизге не 
олгъаныны темелли айтыр, анълатыр. Бельки де, сизинъ адамынъыз 
умумен ольмегендир, сагъдыр. Бельки, башкъа болюкке 
авуштыргъандырлар, - деди. 

Алименен Азизеге умют багъышлады. Къадынлар ярын саба эрте 
кене кельмек меджбуриетинде эвлерине къайттылар. Лякин, 
теэссюфлер олсун, оларнынъ умютлери бошкъа чыкъты. Анда 
эмширени дегиль де, башыны-сачыны юлкъып, къыямет къопарып, 
агълаяткъан яш къадынны корьдилер: 

- Тувгъанчыкъларым, тюневин мында мен, сизлер кеткен сонъ, кеч 
кельдим. Иштен чыкъып кельдим, эльбет. Сизинъ адамынъыз кечинген 
сонъ, меним огъулчыгъым, эвлядым пек къоркъкъан. Аначыгъым, мени 
бу гедже мында къалдырманъыз, эвимизге алып кетинъиз, - деди, 
ялварды. Бойнума, эллериме, аякъларыма сарылды, ялварды. «Олар 
гедже манъа да сув берирлер...» - деп агълады. Мен, ах, не япайым, 
къара язылы, бебахт, акъылсыз къадын. Эвлядымы динълемедим. «Эки- 
учь кунь даа ят, огълум, бир тамам тюзель. Сонъ алып кетерим», - 
дедим. Оны джеллятларнынъ элине быракъып кеттим. Шимди не олюси, 
не де тириси... - Къадын фигъан къопарып агълады. 

- Баламнынъ къабири биле олмайджакъ, - деп такъмакълады. 


Мында мевталарнынъ къабирлери бар, лякин олар озь 
къабирлеринде раат ятып оламайлар. Оларнынъ къабирлерини 
чакаллар къазгъалайлар, оялар, тешиклейлер. Базы къабирлернинъ 
устьлеринде тазе эль, аякъ кемиклери топракъкъа быланып яталар. 

Ат аранындаки омюринде Къамбур Осман дегиль де, Сакъчы 
Осман адыны ташыгъан къартнынъ яры эшильген къабири янында 
балабан бир къафа ята. О, къартнынъ къафасымы, ёкъса, чакаллар 
башкъа ерден кетиргенлерми, Алла бильсинъ?! О, кунешнинъ кескин 
зиясындан къурып, къарарып къалгъан. 

Ярысы эшильген къабир ичине эгилип бакъкъан Назим бирден 
кенаргъа чапып кетти, тизлери устюне чёккеледи, къурсагъыны 
туткъан алда окъшуды, агълады. Дигер огъланларнынъ козьлери 
тёгереклендилер, чырайлары агъарды. 

Лейля артыкъ даянып оламады, такъмакълап башлады: 

- Джемаат, анда дженк, къыргъын, дедик, я мында, бинълернен 
километр узакъта, ат аранлары ичинде сыджакътан, сытмадан 
олеяткъанлар - бу фаджиалы олюмлерге не демек мумкюн?! Бу 
адамларнынъ, яш дживанларнынъ не къабааты бар эди, Аллахым? Бу 
адалетсизликни, акъсызлыкъны сен корьмесенъ, ким кореджек, 
Раббим!!! 

Хатидже Лейляны, огъланларны тынчландырмагъа тырышты. 

- Джемаат, токътанъыз. Мында багъырып, къыямет 
къопарманъыз. Озюнъизни эльге алынъыз, акъылларынъызны 
топланъыз. Мевтамызны - заваллыны озь мекянына къояйыкъ, - деди. 
Элине курекни алып, къабир къазмагъа тутунды. 

Энвер билегинен козьяшыны сюртти. Хатидженинъ элиндеки 
курекни алды. 

Олардан баягъы авлакъта, тарла ичинде, памукъ сувармакъта 
олгъан эки-учь эркек, кунеш зиясы алтында кузьгю киби йылтырагъан 
кетменлерини омузларына урып, мезарлыкъкъа кельдилер. 
Къадынларгъа, балаларгъа мукъайтлыкънен якъынлаштылар. Чюнки 
ерли халкъкъа бу адамлар акъкъында чокъ чиркин ве дешетли сёзлер 
айтылгъан эди. 

Энъ огде кельген яш, мыйыкълары энди чыкъып башлагъан, 
кесментик йигитни Джеваир таныды. Оларны бир атлы, юксек 
копчекли арабанен мында алып кельген эди. О, мында умютсизден 
танышыны корьгени ичюн, чокъ тюшюнип отурмай, къызнынъ янына 
кельди. Башыны саллап, селям берди. Эшильген тазе къабирлерге 
бакъаркен, къалын къара къашлары сытылды: 

- Сизлер къабир къазмагъа бильмейсинъиз. Умумен, 
къадынларгъа бу ишни япмакъ гунахтыр... - деди къатий алда. 

- Оны биз озюмиз де билемиз, - деди Джеваир. - Лякин бизим 
эркеклеримизнинъ эписи дженктелер. 

- Я, бизлер адам дегильмизми? Чагъырсанъыз, бир вакъыт ёкъ 
демемиз... - огълан бурну тюбюнден мыдырданды. 

- Хатидже тата, булар бизге ярдымгъа кельгенлер, - деди 
Джеваир. 

Тазе, дым топракълы ве терли камзоллары беденлерине япышкъан 
балалар чукъур ичинден яваштан чыкътылар. Черелерни билеклерине 
сюртип, кенаргъа чекильдилер. 

Кельген йигитлер исрарлыкънен чалыштылар. Ишлерини 
битирмегендже, бири-бирине бир агъыз сёз биле къатмадылар. Къабир 
азыр олгъан сонъра да, онынъ ортасындан кенаргъа, терек къувушы 
киби оюп къазаяткъанда, Энвер тааджипленди. 

Хатиджеге, олар не япалар, деген киби шашкъын назарлар 
быракъты. Асылында оларнынъ не ичюн бойле япкъанларыны къадын 
да анъламады. Инсан чокъ шейни анъламай, бильмей, лякин оны 
тюшюнип тапмагъа, бильмеге, анъламагъа тырыша. Бу ишни япмакъ 
ичюн, балаларгъа нисбетен энди дюньянынъ къач буджакъ экенини 
баягъы анълагъан, омюрнинъ аджджысыны, татлысыны чеккен 
къадында чокъча имкян бар эди. Демек, олар, бу ернинъ шараитини 
назар итибаргъа алып, мевталарны бойле дефн этелер. 

- Мевта бу къувуш ичине къоюлса, оны бир махлюк раатсызлап 
оламаз, - деди Хатидже Энверге. 

Мевтаны мукъайтлыкънен эбедийлик мекянына теслим эткен 
йигитлер, яткъан ери дженнет олсун, амин, деп, эллерини бетлерине 
сюрттилер. 

Олар къайтаяткъанда, Джеваирнинъ танышы бир шей айтмагъа 
ниетленди, лякин къызнынъ янында тургъан Энверни корип, токътады. 
Азачыкъ тюшюнди, сонъра аркъадашларынынъ артындан кетти. 

Джеваир бу йигитни энди учюнджи дефа корьмекте эди. Экинджи 
кере оны озьлери чалышкъан тарла четиндеки арыкъ башында 
расткетирген эди. 

Иигит о вакъыт белиндеки къыйыгъыны * чезип, бойнуна 


быракъкъан Арыкъ кенарында элини-бетини ювмакъта эди. 
Чапанынынъ огю ачыкъ, устюнде балакълары тар ве къыскъа беяз дону, 
якъасыз кольмек. Саялы чапанынынъ тикишлеринден туз къускъан. 

Джеваир бирден токътады. Артына къайтмакъ истеди. Элиндеки 
къопкъагъа бакъып алды. Бош къайтмакъ мумкюн дегиль, оны анда - 
тарла ичинде, памукъ фиданлары чапалаяткъан, сувдан янгъан адамлар 
беклемекте эди. 

Тар елчыкъта арыкъкъа якъынлашмагъа джесаретсизленген 
къызны корьгенинен, йигит еринден сычрап турды. 

- Мында, бу якъкъа келинъиз, мен сизге арыныкъ еринден алып 
беририм, - деди азачыкъ кулюмсиреп. 

Бу самимий сёзлер ве йигитнинъ ачыкъ череси къызны 
джесаретлендирди.  Джеваир якъынджа келип, онъа элиндеки 
къопкъаны узатты. Иигит, къыз чекинмесин деген киби, онынъ озюне 
бакъмамагъа тырышты. Деръал къопкъаны алып, сувгъа далдырды. Оны 
саибине береяткъанда, бирден: 

– Ие, сизсинъизми? - деди тааджипленген алда. 

Джеваир онъа бакъты, лякин не демек истегенини анъламады. Бу 
сыджакъкъанлы йигитни о да таныгъан эди. 

- Сиз мени танымадынъызмы, мен Ахмаджаным. 

- Ахмаджан? 

- Мен сизни, ананъызны, укаларынъызны станциядан мында 
арабанен алып кельген эдим. Ондан сонъ атханагъа сизни корьмеге 
бир-эки кере баргъан эдим. Адынъызны бильмегеним ичюн, тапып 
оламадым. Къыдырмагъа джесарет этмедим. 

Джеваир кулюмсиреди: 

- Мен сизни таныдым. Адынызны бильмей эдим, - деди. 

Кетмек тедаригинде тез-тез башындан явлугъыны чезди, эгилип 
оны сувгъа батырды. Иигит умютсизден онынъ билегинден тутты. 
Джеваирнинъ козьлери къоркъудан тёгереклендилер. О, йигитке кийик- 
кийик бакъты. Быракъ билегимни, деген манада элини къакъытты. 

- Кечирасыз, - деди йигит, къулакъларынадже къызаргъан алда, - 
бойле сыджакъта башынъызгъа сылакъ явлукъ багъламакъ олмаз. Кунь 
урады... 

Джеваир йымшады. 

- Кунеш тиер, демек истейсинъизми? - деди. 

Иигит омузларыны къысты. Къызнен разылашкъан киби, башыны 
саллады. Онынъ бакъыр ренкиндеки чересинде инджи киби беяз 
тишлери йылтырадылар. Джеваир онынъ чапанына бакъып алды. 

- Я, сиз не ичюн инсанны делиртиджи сыджакъта памукълы 
джуббе кийип юресинъиз? - деди тааджипленген алда. 

- Бумы, - огълан чапанына бакъты. - Бу инсанны сыджакътан 
къорчалай, - деди йигит. 

«Эр бир мемлекетнинъ - ернинъ озь къанунлары, талаплары ола 
экен, онъа риает этмесенъ, сонъу фаджиа», - деп тюшюнди къыз. 

Ахмаджаннынъ айткъаныны догъру олып чыкъты. Бугунь олар 
дефн этип кельген огълан сап-сагълам олып, Джеваирлернен чалыша, 
бир арыкъ аты зорнен чекип юрген сабаннен памукъ ёлакъларыны 


*О вакъытларда ерли халкъ эркеклери беллерине къушакъ ерине явлукъ багълап юре 
эдилер. 

йымшата эди. Не вакъыт бакъсанъ, пошусынынъ дёрт уджуны тююмчик 
этип багълагъан алда, оны сылатып, башына кийип юре эди. Огълангъа 
кунь кечти, гъайып олды. Ахмаджаннынъ айткъаныны киби, кунь урды. 

Джеваирнинъ къулакълары тюбюнде Ахмаджанынъ, сиз къабир 
къазмагъа бильмейсинъиз, деген сёзлери текрарланды. Эльбет бу ишни 
омюрлеринде япмагъан бала-чагъа, яш къадынлар оны къайдан 
бильсинлер?! 

Олар олюлерни дефн этип къайтар-къайтмаз, ач чакаллар къазып 
чыкъаралар. 


Акъкъаны дуюлмагъан сувгъа бакъып тургъан къыз бирден анда 
къартбабасынынъ ёл четиндеки ялынъыз къабирини корьген киби олды. 
Онынъ янында агъасы Джафер, бабасы пейда олдылар. Къызнынъ 
юреги чапаланды. Еринден тураджакъ олды, тизлери устюндеки 
явлугъы сувгъа тюшти. Къабир де, адамлар да тургъан ерлеринде 
силькиндилер, сонъра гъайып олып кеттилер. Джеваир эллеринен 
чересини къапатты, ичин-ичин агълады. 

Бириси эки элинен онынъ билеклеринден тутты, яваштан 
чересини ачты. 

- Санъа не олды, балам? - деди яныкълы сеснен. Бу - 
Джеваирнинъ анасы Алиме эди. 


Джеваир чокъ вакъыткадже башыны котермей, белини 
догъуртмай чалышты. Эм узун, гъает отлу ёлакънынъ сонъуна 
чыкъкъандже, ишини бойле девам этмек керек. Шимди башыны 
котерип, ёлакънынъ сонъуна ве этрафына бакъмагъа къоркъа. Берабер 
ишке башлагъанларнынъ чокъусы энди ёлакъларынынљъ о бир башында 
яхут арыкъ четиндеки тереклер тюбюнде раатланадырлар. 

Памукъ чапалав иши хусусан уйледен сонъра, саат учь-дёртлерде, 
бешлерде пек агъырлаша. Сыджакътан нефес алмакънынъ чареси 
олмай. Сабадан кескин кунеш зиясы алтында булунгъан ер энди 
сыджакътан янгъан, дерсинъ, фурун. 

Бираз сувсагъан, сыджакътан ёрулгъан памукъ осюмликлери де 
куськюн корюнелер. Джеваир табакъ киби балабан ве агъыр кетменни 
котерип, вуджудындаки бутюн кучюни топлап, ерге ураркен, ачыкъ 
якъасындан чересине сыджакъ, дым ава урула. Гуя къызнынъ бутюн 
бедени атеш ичинде янмакъта. Кокюсинден, бель кемигинден ашагъы 
тер акъмакъта. Омузлары сызлай, эллери, аякълары кучьсюзленди, 
бели къопып кетеджек киби агъыра. Къыз токъталды, аягъындаки 
папучны силькитип атты, тозлу, топракълы аягъыны, фиданлар 
тюбюнде сув акъып кечкенинден къурып, джам киби тегиз олып 
къалгъан салкъынджа ерге басты. 

Беденине насылдыр хошнутлыкъ, раатлыкъ даркъады. Бутюн 
вуджудындаки агъры яваштан ерге синъген киби олды. Къыз элиндеки 
кетменни котерип атып, инсангъа раатлыкъ багъышлайыджы ерге 
отурмакъ, ёлакъ арасына узанып ятмакъ истеди, лякин ятмады. Ойле 
япса, бугунь чапаламасы зарур олгъан ёлакъларны битирип 
оламайджакъ. Худжур шей, дюньяда инсан даима озь истегине къаршы 
арекет этмеге меджбур ола. Лякин Джеваир даа да агъырлашкъан 
кетменини котерип оламады, онъа тирельди. Теренден нефес алды. 

Шимди бешинджи ёлакънынъ ортасында булунмакъта. Сол тарафында 
учь ёлакъ даа, къаршысында кечильмеси мумкюн олмагъан 
чытырманлы орман киби, турмакъта. Акъшам исе эп якъынлаша. 
Ёлакъларынынъ базылары пек отлу, ери къатты, базылары исе отсыз ве 
йымшакъ олалар. Санъа насыл сою расткеледжеги частынъа багълы. 
Саба бригадир къадынларгъа ёлакъ сайып бергенде, эписинъки 
йымшакъ, отсыз олып корюнген эди. Ярысына кельгенде, Джеваир 
блакъларнынь чокъусынынъ ярысындан зиядесини мукъайтсыз, 
бастырып суварылгъанындан, шимди къурып, къатып къалгъанларыны 
корип къасеветленди. Мукъайт олмасанъ, кетмен ташкъа урулгъан 
киби, кенаргъа сычрай, памукъ фиданларыны кесе биле. 

Къыз белини азачыкъ догърултты, озюнден баягъы о якъта, 
сабаннен ёлакъ араларыны йымшатмакъта олгъан Энвернен Назимни 
корьди. Назим ат аркъасында, анда да ер къатты ве топачлы олса керек, 
сабаннынъ къоллукъларыны къавий туткъан Энвер дандюрикленип 
кете. Порсуна аякъкъапларыны киймеге къыймай, кене сакълагъан. 
Топачлы ерде ялынаякъ чекише, деп тюшюнди, Джеваир. Онъа 
яныкъланды. Сонъра озь-озюнинъ юрегини алмагъа тырышты. Яни бу 
ёлакънынъ сонъуна чыкъып, экинджисини кечкенде, озь невбетиле, 
аткъа Энвер минеджек. Сабан артындан Назим кетеджек. Бу вакъыт о 
баягъы раатлана биле. Лякин Джеваир бойле бахыттан махрум. Онда не 
невбет бар ве не де раатлыкъ. 

Назимнен Энверни янына чагъырмакъ, акъшамгъадже чапалап 
битирмеси керек олгъан учь ёлакънынъ, ич олмагъанда, бир данесини 
йымшатып бермелерини сорайджакъ олды. Адамлардан чекинди. 
Чюнки бу эки бала акъшамгъадже эр бир кетменджиге экишер ёлакъ 
арасыны йымшатмакъ кереклер. Бу ишни олар Джеваирге уйлегедже 
яптылар. Бир даа айтмакъ олмаз. Олар шимди Шемсинурнынъ 
ёлакъларындалар. О, назлыджа къыз. Мында анасынен берабер 
якъында кельдилер. Кимлерни къыдырып юрелер, Алла бильсин? 
Шемсинурнынъ айткъанына коре, бабасы оларны дженктен эвель 
быракъып кеткен. О къыз базы вакъытта Джеваирнен чокъ лаф этсе де, 
озь яшайышлары, бабасы акъкъында бир шей айтмай. Анасындан пек 
къоркъа. Берабер олсалар, Джеваирге бир шей айтаяткъанда, янъылып, 
бир сёз къачырмадыммы экен, деген киби, анасына бакъа бере. О, чокъ 
форсалы къадынгъа бенъзей, лякин эр кес киби, о да мында ат 
аранында яшай. Мында онынъ назы кечмей. Лякин къомшуларына чокъ 
къошулмай. 

Джеваир Хатиджеге сукълана, онынъ киби чабик ве темиз иш 
япып оламагъанына сыкълетлене, тарсыкъа. Лякин Шемсинурнынъ 
дюнья янса, къасыры ёкъ. Ем-ешиль памукъ осюмликлери ичине 
синъип, ёкъ олып кете. Анда ятамы, юкълаймы, отурамы, не япа, Алла 
бильсин? 

Кимерде тарлада онынъ анасы пейда ола. Къызына ярдым этмек 
ичюн келе экен. О да чокъ чалышмай, вакъытыны тереклер тюбюнде, 
табельчинен лаф этип кечире. Эмиш-демишлерге бакъкъанда, о, 
Акъярда бир идареде башлыкъ олып чалыша экен. Насыл башлыкъ 
олгъаныны Алла бильсин?! 

Хатиджелер о къадынны севмейлер. 

Анасынынъ «беджериклигинден» олса керек, акъшам бутюн кунь 
япылгъан ишке эсап-къасап кескенде, Шемсинурнынъ кимседен эксик 

чалышмагъаны белли ола. Базы вакъытларда атта Хатиджеден де зияде 
чалышкъан олып чыкъа. 

Бу, эльбет, табельчининъ укми. О, ойле яза. Оны ким боза биле? 

Джеваирнинъ тюшюнджелери кене келип сабангъа, аткъа 
багъланды. Бир сабаннен бир ат памукъны чапалав ишини яры-ярыгъа 
къолайлаштыра. Бир дегиль, ЭКИ, УЧЬ сабан, учь ат 
такъыштырмакънынъ чареси ёкъ экенми? Колхозда не чокъ, ат чокъ. 
Бутюн четинлик шу демир сабанда экенми? Сабанлар тарлалар 
кенарында тот басып яталар. Олардан файдалансалар, олмай экенми? 
Эгер сабанларны ишлетселер, о вакъыт бутюн ёлакълар йымшатылыр 
эди. Мында базы вакъытларда тыртыр копчекли бир эски трактор да 
пейда ола. 

Онынъ радиаторындан даима сув къайнап, фышкъырып, бувланып 
тура. Моторы ойле инълей ки, дерсинъ, шимди патлайджакъ. Лякин 
дюмени башында, авада салынып тургъан, буюк тарелканы анъдыргъан, 
демир отургъыч ичине ерлешип отургъан, памукълы чапан кийген 
киши озюни сыкъмай. Агъызы эр вакъыт яры ачыкъ, эки-учь чюрюк 
чапа тиши корюне. Узун тюклю къашлары, сачлары тозлу. 

Кишининь уйле емегинде булунгъаныны, сув ичкенини, 
раатлангъаныны кимсе корьмей. Лякин тракторы ёлакънынъ башына 
чыкъар-чыкъмаз, акъылдай-окъулдай, тентиреп башлай. Бойле залым 
тракторгъа сув къоймакъны Энверге авале эттилер. Бригадир бу ишке, 
бою юксекче деп, Назимни тайин этмек истеди, тракторджы онъа разы 
олмады. 

- Бу турна киби бир шей, мен онъа бакъа юттураджагъыммы 
ёкъса... - деди. - Бою алчакъча олса да, о бириси сагълам огъланчыкъ, - 
деп, Энверни косьтерди. 

Энвернинъ элинден къопкъасы тюшмей. Келип токътагъанынен, 
кунештен къызгъан, атеш киби тракторгъа тырмаша. Суву 
къайнаяткъан радиаторнынъ къапагъыны зорнен ача, кимерде оны 
элинден атып йибере. Тракторджы, чолпа, деп къычыра, куфюрленип 
сёегюне. 

Кимерде трактор ёлакъларнынъ ортасында токътап къала. Энвер 
балабан, сув толу къопкъанен, бир тарафкъа къыйышкъан алда, анда 
чапа Иш бунынънен битмей. Къайдаларгъадыр бармакъ, итият 
къысымлары, яхут мазут кетирмек керек ола. Огълан кене къопкъанен 
кете. Эм бойле ишлерни эр кес уйлелик аш ашагъанда, раатлангъанда 
япмакъ керек ола. Бу тракторджынынъ укюми-эмири. 

Энвер трактор ишини севе. Шунынъ ичюн де онынъ бутюн 
зорлукъларына даяна. Лякин @ргъунлыкъ, якъыджы сыджакъ оны 
такъаттан кесе. 

Трактор яхшы чалышкъанда, ёлакъларгъа тюшкенинен, сукюнет 
алтында юкъусырагъан тарлада онынъ бир тегиз эшитильген сесине 
саибининъ тюркюси къошула. 


Къызыл шапкачанъ бар экен, 
Джазманынъ> болай мен. 
Атрафынъда айланып, 
Къурбанынъ болай мен. 


5 Севимлинъ 

Энвер агъыр иштен сонъра раатланмагъа акъ къазангъан олып, 
терекке таяна, юкълап къала. Джеваир кетменини быракъып, деръал 
анда чапа, къардашыны зор-белянен уята, онъа уйлелик емегини 
ашатмагъа тырыша. 

Энвернинъ шишикче къапакълы, даима кулюмсиреп бакъкъан 
козьлери сёнюккен киби корюне. Джеваирнинъ юреги аджыша. Бу 
олмайджакъ трактор мындан тез-тез гъайып олып кетсе де, дей. 

Не исе де, бир афтадан берли онынъ не озю корюне ве не де сеси 
эшитиле. Къайдадыр гъайып олып кетти. Бельки башкъа тарлада 
чалышадыр. Сонъки дефа мында чалышкъанда, тракторджы Энверге: 

- Анварджан, сен машинаны бакъмагъа билесинъ, энди башкъа 
тарлада да сенинънен чалышырым, - деген эди. Лякин онъа бригадир 
разы олмады, огълан озюме керек, деди. Эйи ки, бойле япты. Екъ исе он 
эки, он учь яшындаки Энвер о агъыр ишке чокъ даянып оламаз, 
хасталанып, йыкъылып къалыр эди. Къардашы Энвер Джеваирнинъ 
янында сагъ-селямет юрсе, кяфи. Шимди исе бу бир пудлыкъ кетменни 
юксекче котерип, ерге терендже урмакъ керек, весселям! 

Памукъ тюбюне пек якъын оськен балабан къыякълы отны кесип 
атмакъ ичюн, къыз кетменни онынъ сагъындан, солундан урды, арсыз 
от озюни сыкъмай, ерге даа да зияде япышкъан киби тура. Джеваир 
шимди бутюн вуджудындаки кучьни топлап, кетменни котерир ве бу 
чыбалыкъ отнынъ тамырына яндырыр, оны тюбю-тамырындан кесип 
атар эди. Лякин бойле япса, памукъ фиданы да кесиледжек. 

Эр кунь саба иш башлагъанда, бригадир оларгъа: 

- Мукъайт олунъыз, памукъны кесменъиз. Бу алтындан да 
къыйметли осюмлик. Алла косьтермесин, бир данесининъ буруныны 
къанатсанъыз, ана-бабанъызнен сагълыкълашмагъа биле имкян олмаз, 
бастырыкънынъ тёрю сизинъкидир, - дей. Онынъ айткъанларыны 
унутмакъ мумкюн дегиль. 

Кок теренлигиндеки кунеш ерге пек якъынлашкъан киби, 
инатлыкънен, джумертликнен эп къыздыра. Джеваир кетменни 
кенаргъа быракъты. Откъа эки элинен япышты, сагъгъа, солгъа 
янтайып чекти. Онынъ сабакълары къоптылар, лякин тамыры еринден 
биле къыбырдамады. Авучларынынъ ичине бибер сепкен киби аджытты. 
Къыз бунъа къулакъ асмай, тизлери устюне чёккеледи. «Сени, эписи 
бир, чекип чыкъарырым, - деди. - Нафиле инатланма». Дудакъларыны 
тишлеп, отны чекип башлады. Ёкъ, ич де оладжакъ шей дегиль. Эллери, 
аякълары такъатсызланды. Откъа бакъып къалды. Козьлери огюнде ат 
аранында къардашларынен берабер къалгъан анасы кельди. Он кунь 
эвельси Джеваир ишке кетеяткъанда, о: 

- Балам, анда иш агъыр, пек сыджакъ, ёрулдынъ. Эки-учь кунь 
сенинъ еринъе мен варайым. Не къадар десенъ де, меним кемигим 
къаткъандыр, - деген эди. 

Анасынынъ айткъанлары бир тарафтан догъру олып чыкъа. 
Хатидже, Лейля кибилери озь ёлакъларыны башындан сонъуна къадар 
бель догърултмайып, чапалап чыкъалар. Уйле емегине кетеджекте, 
акъшамлары Джеваирни тарла ичинде янъгъыз къалдырмамакъ ичюн, 
онъа да ярдым этелер. Къыз бунъа раатсызлана, ишини оларнен 
берабер битирмеге тырыша, лякин беджерип оламай. 

Бунъа бакъмадан, эйи ки, Джеваир анасынынъ айткъанларына разы 
олмады. Шимди бу къатты ерли ёлакъларнен, домуз тамыры отынен 

анасы чекишеджек эди. О япып оламагъан ишни гъам-къасеветтен, 
зорлукълардан сагълыгъы хырпалангъан анасы насыл япсын?! 

Эльбет, анасы асылында зенгин адамнынъ къызы олып, варлыкъ 
ичинде оськенине бакъмадан, заманлар денъишкен, о, къоджагъа 
чыкъкъан сонъра, устюне йипек халат кийип, беш-алты кениш, ярыкъ 
одалар бойлап, узанып кеткен софанынъ бир башындан, экинджи 
башынадже чалкъанып юрмеди. 

Эвини, одаларны темиз-пак тутты. Эр бир мевсимнинъ башында 
одаларнынъ эшьяларыны софагъа чыкъара, диварларыны чивитлеп 
акълай тургъан. 

Алты баланы ашатмакъ-ичирмек де къолай дегиль эди. Лякин 
бутюн бу ишлерни анасы Алиме, койдеш къадынлар киби, колхоз 
тарласында чалышып, я да тютюн деметинден кельген сонъра ве 
геджелери япа тургъан. 

Бу дияргъа келип тюшкен куньлери, уджсыз-буджакъсыз 
тарлаларда энди осип, ернинъ къарасыны тамам орьткен, гурь 
япракълы, тендюрист осюмликлерни корьгенде: «Мында бакъла пек 
чокъ сачыла экен», - деп шашып къалдылар. 

- Бу къадар бакълагъа сырыкъ отерми? - деген эди Алиме. 

Чапабайыр чайырында Джеваирлер чокъ бакъла сача эдилер. 
Оларны чапаламакъ ойле кучь олмай эди. Ер йымшакъ, чапа кичкене ве 
енгиль. Лякин сув меселеси баягъы зорлукъ догъура тургъан. Сабадан 
акъшамгъадже чайырнынъ кенарындаки терен къуюдан эки къопкъанен 
сув ташып, бакълаларны сувармакъ... Лякин бу бакълаларнынъ джынсы 
башкъа олса керек, япракълары Чапабайырда оськен 
бакълаларнынъкине чокъ бенъземей, дей эди. 

Бу осюмликнинъ бакъла олмагъаныны ве оларны чапаламакъ, 
бакъмакъ пек агъыр экенини халкъ сонъундан яхшы анълады... 

Джеваир бутюн кучюни топлап, текрар откъа япышты, чеккеледи. 
Лякин от къыбырдамады биле. О, дерсинъ, топракъ дегиль де, бетон 
ичинде къатып къалгъан Джеваир авучларыны бири-бирине 
ышкъалады. Япалакъ отнынъ тамырына якъын еринден тутты. 
Вуджудындаки бутюн кучюнен чекти, олмады. 

Джеваир ерге отурды. Эки аягъыны ерге тиреди. Кене откъа 
япышты, чекти, чекти, лякин оны къыбырдатып оламады. Токътады. 
Чересинден акъаяткъан терге козьяшлары къатылды. Топракълы 
эллеринен чересини орьтти. Ичин-ичин агълап башлады. 

Бу вакъыт къомшу тарлада чалышаяткъан озьбек 
къадынларынынъ бир тегиз йырлагъан татлы сеслерини эшитти: 


Джульдир, джульдир къамышкъа я 
Сыргъам тюшти, яр, яр. 
Сыналмагъан ерлерге я, 

Синълим тюшти... яр, яр... 


Джеваир агъламакътан токътады. Оларнынъ йырыны динъледи. Бу 
йырнынъ макъамы, сёзлери энди диерли Джеваирге таныштыр. Олар 
кунешнинъ якъыджы сыджагъына, ишнинъ - кетменлерининъ 
агъырлыгъына къулакъ асмайлар. Эм памукъ фиданларыны 
чапалайлар, эм де юксек, гурь сеснен йырлайлар. Гъает отлу 
ёлакъларны чапалаяракъ, бойле сербест, гурь сеснен йырлагъанларына 

Джеваир шашып къала. Кимерде оларнен ярышлашкъан киби, Хатидже 
де озюнинъ севген йыры «Дертли къавал»ны йырлап башлай. 

Онынъ гъает гурь, татлы, джам киби темиз сеси памукъ тарласы 
узеринде далгъаланмакъта олгъан сагъынгъа барып къатыла, 
узакъларгъа яйылып кете. Бойле вакъытта озьбек йырджылары озь 
ракъиплерини динълеселер керек, бирден сусалар. Лякин 
бизимкилерининъ чокъусы бу йырны козьяшларына гъаркъ олып 
динълейлер. Шунынъ ичюн де Хатидже йырламамагъа тырыша. 

О, сагълам мучели, дюльбер къадын. Сачлары гурь ве къабарыкъ. 
Ири кок козьлери даима кулип бакъалар. Фелек ондан бир шей 
аджымагъан: гузеллик де, сагъламлыкъ да, эписи еринде. Койде 
акъшамлары тютюн тарласындан къайтаяткъанда йырласа, онынъ хош 
сесини бутюн койдешлери къулакъкъа чевирилип динълей эдилер. 
Хусусан, «Оть, бульбюлим»ни йырлагъаныны Джеваир ве анасы Алиме 
пек бегене эдилер. 

Азбар къапулары огюнде лаф этип отургъан къадынлар сёзлерини 
бирден кесип, Хатидже йырлай деп, бири-бирине бакъыша эдилер. Не 
кемане керек, не даре. Татлы сеси бутюн койни чынълата эди. Байрам- 
сейранларда, бир де бир себептен Хатидже йырламаса, койдешлери 
оны шенълик саймай эдилер. 

Куньлернинъ биринде, раатлыкъ вакъытында Чуку байырнынъ 
джапында йырлаяткъан Хатидженинъ сесине телли къавал да 
къошулды. Бутюн койдешлери эвдеки ишлерини быракъып, азбар 
къапуларындан тышкъа чыкътылар. Бири-бирлерине, бизим Хатидже 
севда олгъан, деген киби бакътылар. Чюнки онынъ сесинде шу куню 
айрыджа аэнк ве джошкъунлыкъ бар эди. Койдешлерининъ тюшюнгени 
догъру олып чыкъты. Къыз къомшу койлю йигитке къоджагъа чыкъты. 
Байдар озь бульбюлинден айырылды. Койдешлери акъшамлары онынъ 
гузель сесини эшитмектен марум къалдылар. 

О вакъытларда Къырымгъа чалышмагъа кельген украиналы 
къызлар тарлалардан даима йырлап къайта тургъанлар. Бойле 
вакъытларда койнинъ халкъы Хатиджени хатырлай эди. 

Арадан бир къач йыл кечкен сонъра о, кене озь койлеринде пейда 
олды. Бир озю дегиль, къоджасына бенъзер дюльбер огъланчыгъынен 
берабер кельди. 

Койдешлерининъ айткъанына коре, къоджасы, Хатидже балалы 
олгъан сонъра, Акъяргъа къатнап башлагъан. Анда насылдыр бир 
ресторанда чалгъы такъымына къошулгъан. Ахыр-сонъу къарысыны ве 
огълуны быракъып кеткен. Шеэрли къадынгъа эвленген. Хатидже 
тарлада озюнинъ эвельки ишини девам этти. Амма койдешлери онынъ 
йырлагъаныны унуттылар. 

Бу ачыкъ гонъюлли, атик, яш тул къадынны чокълары енгиль 
табиатлы беллей эдилер. Бунъа бакъмадан, эвленмек ичюн пешине 
тюшкенлер чокъ олды, о, ич бирине разылыкъ бермеди. Огълунынъ 
талийини огей бабагъа ишанмады. Илле бир кунь баламны ынджытыр, 
деп къоркъа эди. 


Лякин шимди оларнынъ йырына кимсе къатылмады. Демек, 
Хатиджелер ондан баягъы узакъталар. Джеваир еринден сычрап турды. 
Беденинде янъы кучь, гъайрет пейда олгъан киби, кене япалакъ откъа 
япышты. Оны бир къач кере о якъкъа-бу якъкъа чеккеледи, сонъра 

озюне догъру чекти. Инат отнынъ тамыры озюнен берабер баягъы 
топракъ юлкъып чыкъарды. Джеваир тишлерини сыкъты: 

- Эписи бир, чыкъаджакъ экенсинъ де... - деди ачувнен. Бу вакъыт 
козьлерине отнынъ чукъуры ичинде бир тарафкъа янтайып къалгъан 
памукъ фиданы илишти. 

Къыз осюмликни мукъайтлыкънен догърултты, тюбюне топракъ 
уйды. Онъа бир шей олгъандыр, деген шей акъылына биле кельмеди. 
Ишини девам этти. Чюнки вакъыт зыкъарлай эди. Ёлакънынъ сонъуна 
чыкъаяткъанда, артында табельчининъ теляшлы сесини эшитип, 
токътады. Чевирильгенинен, козьлерине онынъ элиндеки солып 
къалгъан памукъ осюмлиги илишти. 

- Бу недир? - деп джекирди къызнынъ устюне табельчи. 

Джеваирнинъ вуджудындаки къан шувулдап юрегине ургъан киби 
олды. 

Къыз бу отуз беш-отуз еди яшларындаки, бедени бакъыр ренкли, 
серт бакъышлы, орта бойлу, кесментик, беяз кольмегининъ огю 
кобегинедже ачыкъ, тар балакълы штаны тизлеринде олгъан 
табельчини корьгенде, даима къоркъа эди. 

Шимди исе юреги токътап къалгъан киби олды. 

- Бир, эки, учь... - табельчи сайып, пытакъларны Джеваирге атты. 
- Учь данесини гъайып эткенсинъ. Бу учь йыл, ёкъ, он йыл демектир... 
Бутюн яш омрюнъ бастырыкъта... 

Джеваир бу айкъырмакъта олгъан эрифке къоркъулы козьлеринен 
бакъаркен, башында, мени бастырыкъкъа къойсалар, гъарип анам, 
къардашларым не япаджакълар, деген фикир доланмакъта эди. 

Табельчи эп айкъырмакъта, эллерини сагъгъа-солгъа салламакъта: 

- Бу санъа салкъын терек талдасында, +пашшахане+ ° ичинде, 
ханымлар киби яйылып, уйлегедже юкъламакъ дегиль. Бунъа джиддий 
иш дейлер. Эм азачыкъ эрте барып, уятмакъ истесенъ, минильмеген 
аджеми ат киби тепелер. Тепмек не олгъаныны косьтеририм мен 
сизлерге, - деди табельчи ве козь къыясындан Джеваирге бакъты. 

Джеваир эки кунь эвельси олып кечкен гонъюльсиз вакъианы 
хатырлады. Яры геджеде бу езит табельчи тарла кенарында, юксек 
даллы сугют тереклери тюбюндеки пашшахане ичинде юкъламакъта 
олгъан къадын-къызларнынъ аякъ уджундан ичери сокъулды. Бирден 
сескенип уянгъан Джеваирге о, пек дешетли бир махлюкъ олып 
корюнди. Къыз аджджы-аджджы къычырды. Хатидже «гедже 
мусафирине» ойле бир тепме яндырды ки, о, сорюден ’ ашагъы 
тыгъырып кетти. 

Къызларнынъ эки тарафында яткъан «сакъчылар» - Энвернен 
Назим бу шаматаны дуймадылар биле. Хатидже, Лейля ве дигерлери 
тургъанда, табельчи энди, сычан делиги бинъ алтын, зувгъан эди. Сорю 
устюндекилернинь базылары кулюше-кулюше, базылары исе 
къоркъудан къалтырап, озь ерлерине яттылар. 

Табельчи онъа даа да якъын кельди, сары, ири тишлерини сытып 
ырджайды ве кинаенен: 

- Бастырыкъта пашшахане, аптелеринъ олмазлар, андаки 
сакъчылар сенинъле дюльбер къокъла киби ойнарлар. Эм, мен 
беллесем, манъа ахтымны алмакънынъ вакъты кельди, - къызгъа 


о _+пашшахане+_ - беяз безден эвчик киби тикиле, инсанны юкълагъанда 


сюйрюсенектен къорчалай. 
7 +сорю+ - балабан сет ерине. 

ачувнен бакъты. Сонъра къашларыны манълайы устюне котерди. - Я, 
меним дегенимни япаджакъсынъ, я да, бастырыкъкъа тюшип, 
сакъчыларгъа ем оладжакъсынъ! - деди къаттылыкъле. 

- Я, сизинъ дегенинъиз не? - Джеваир онъа тааджипленген алда 
бакъты. 

Табельчининъ къулакълары къызаргъан киби олды. Постал 
дудакъларыны бир-бирине сыкъты, Джеваирнинъ козьлери ичине 
бакъты. Бирден эль-аягъы йиберильген киби олды. «Козьлери пек 
дюльбер экен», - деп тюшюнди. Оларгъа девамлы бакъмакъ истеди. 
Джеваир онынъ макъсадыны анълагъан киби, назарыны памукъ 
тарласына чевирди. Бирден абдырагъан киби олды. Олардан беш-алты 
адым о якъта бригадир кельмекте эди. Оны корьгенлеринен, Джеваир 
де, табельчи де къатып къалдылар. Лякин табельчи озюни деръал эльге 
алды. Тишлери арасындан кенаргъа чырп этип тюкюрди. 

- Тамам вакътында кельдинъиз, Орманджан ака, - деди джиддий 
алда. 

Оларнынъ турушындан бир шейлер дуйып, сезикленип кельген 
бригадир, башта Джеваирге, не олды, деген киби, дикъкъатнен бакъты, 
сонъра табельчиге чевирильди: 

- Тынчлыкъмы? - деди. 

- Тынчлыкъ чарпсын! Бу эркенъиз памукъларны къыйыр-чыйыр 
этип чыкъкъан... 

Бригадир Джеваирнинъ аякълары тюбюндеки солып къалгъан 
памукъ осюмликлерине бакъты. Бундан хабердар адам киби, бир 
къашыны манълайына котерди: 

- Мен шимди Джеваир чапалаяткъан ёлакълар ичинден кельдим. 
Бу фиданлар +ягана+ 3 чыкъарылгъанлар. Бир данеси даа анда 
къалгъан, - деди къаттиетле. 

Табельчининъ къысыкъ козьлери даа да къысылдылар. «Айнеджи 
тильки. Сен оны къорчаламагъа чаре таптынъ», - деп тюшюнди. 
Бригадир онъа къулакъ асмады. Белиндеки къыйыгъынынъ арасындан 
нас ° къабагъыны чыкъарды, сол элининъ авучына ешилли-къаверенкли 
топракъны анъдыргъан насны текти, оны мукъайтлыкънен тилининъ 
тюбюне атты. Дудакъларыны бири-бирине сыкъып, къызгъа 
тюшюнджели алда бакъты. Теренден кокюс кечирди: 

- Оны чыкъаргъан - кескен еринде къалдырмакъ керек эдинъ. Сен 


не вакъыт инсан киби чалышмагъа огренеджексинъ? - деди 
языкъсынгъан адам киби. 
- Оны мында мен дегиль, табельчи кетирди, - деди Джеваир 


къоркъкъан алда. 

Бригадир онынъ сёзлерине къулакъ асмады. Памукъ фиданларыны 
элине алды. 

- Бригадир эмдже, сиз онынъ яланларына инанманъыз. О, озь 
джемалынен хан сарайыны яраштыра биледжек меляике, памукъ 
чапаламагъа истемей... Бельки, бу ишни япмагъа онъа гъуруры, 
дюльберлиги кедер этедир. 

Табельчи, пек акъыллы сёзлер айткъан адам киби, сары 
тишлерини сытып, мыскъылнен ырджайды. 

Бригадирнинъ токъал, къалын къашлары тююмлендилер. 


8 +ягана+ - сийреклештирильмеси керек олгъан ер. 


3 нас - адамны тютюн киби кейфлендирген бир мадде. 

- Эр бир хораз озь чёплюгинде падишадыр. Сени оларнынъ 
юртуна тютюн асрамагъа ёллагъан олсалар, насыл чалышыр эдинъ, 
аджеба? - деди, агъызында нас олгъаны ичюн, пельтекленеген алда. 

- Мени анда не ичюн йибереджек экенлер, мен не япкъаным? 
Дженкке алынмагъанымнынъ себебини озюнъиз билесинъиз, 
Орманджан ака, - табельчи сол топал аягъынынъ тизине шамарнен 
урды. 

- Я, олар не япкъанлар? - Бригадир табельчининъ козьлери ичине 
бакъты. 

- Не япкъанларыны озьлери яхшы биледирлер. Эм, асылында, оны 
ялынъыз озьлери дегиль, сиз де, мен де яхшы билемиз. Озь ватаныны 
душмангъа саткъан адам бизим памугъымызны севеджекми? Ой да 
чалышыр эди амма, хаинлигине, саткъынлыгъына бара. Даа десенъ, 
мукъайт олмасанъ, бу мубарек осюмликлерни къыйыр-чыйыр этип, 
чапалап-кесип де чыкъар, - деп, табельчи элини саллады, - сиз онъа 
бир чаре корьмесенъиз, мен озюм корерим... 

Орманджан аканынъ чырайы бирден агъарды. Бир акъылсыз 
сувгъа бир таш быракъкъан да, къыркъ акъыллы чыкъарып оламагъан. 
Бу серсем де, районгъа барып, анда аит тешкилятларгъа кирип, бир сёз 
айтса, етти. Ёкъ, ёкъ, копекке талангъандже, чалыны доланмакъ керек, 
деп тюшюнди. Оны опламагъа къарар берди. 

- Ойле фена инсанлар исе, яры геджеде оларнынъ пашшаханеси 
ичинде не ишинъ бар эди? - деп кулюмсиреди, сёзни башкъа якъкъа 
бурып. 

Табельчи ондан шимди бойле суаль умют этмеген эди. Къысыкъ 
козьлерини тёгереклендирди. Озюни бир шей бильмеген адам этип 
косьтермеге тырышты. Череси даа да джиддийлешти. Манълайы 
тюбюнден, не япмасыны бильмей, ерге бакъып тургъан Джеваирге козь 
ташлап алды. 

- Бу ханымларны динълесенъиз, олар сизни делиртирлер. Яры 
гедже дегиль, танъ вакъты эди. Мен оларнен кейфленмеге дегиль де, 
ишке давет этмек ичюн, баргъан эдим, - деди. Озю биле дуймадан, ири 
авучынен джакъыны сыйпады. - Сиз шимди мени тазирлемек дегиль де, 
асылында, оларны джезаламакъ керек эдинъиз. Анавы Хатидже деген 
сою, минильмеген урькек ат киби, джакъыма бир тепме яндырды. Аля 
даа озюме келип оламайым. 

Бригадир онынъ чересине бакъты. 

- Дерманлы къадын. Джакъынъны эзмек дегиль, сындыра биле 
эди, - деди. 

- Манъа къалса, ойле япып оламаз эдилер амма, сизден юзь 
тапалар. Сиз оларгъа дым ерде ятмасынлар деп, сорю тапып 
кетирдинъиз, пашшахане тиктирдинъиз. Олар исе ханымзаделер 
кесильдилер. Не чибинден къоркъалар ве не де чиркийден. Ап-акъ 
ханымлар, пашшахане ичинде уйлегедже узанып, созулып, кейф чатып 
юкълайлар. Реис оларнынъ ким олгъаныны биле, шунынъ ичюн де 
бизим адамларгъа къошмай. Мында, кимсесиз тарла ичинде +пес+ !° 
киби ялынъыз озьлери чалышалар. Бу ханымлар озьлерини 
сыкъмайлар. Аксине мында курортта юрген киби ис этелер. Ишке 
чагъырып баргъан адамны, минильмеген аджеми ат киби тепелер. Мен 


19 пес - тери хасталыгъы. Ерли халкъ о хасталыкътан пек къоркъа. 

оларны яхшы эгерлер эдим амма... - деп табельчи тишлерини сыкъты. - 
Оларгъа да бойле япкъан экенлерми? - кинаенен кулюмсиреди. 

- Кимге? 

– Фашистлерге! 

- Набиджан ука, сен шашмалап башладынъ. Акъылынъны 
башынъа топла, - деди бригадир табельчиге, ялваргъан киби, йымшакъ 
сеснен. Сонъ Джеваирге чевирильди, сен бар, ишинъини девам эте бер, 
деген киби, элини къакъытты. 

Джеваир чапаламакъ керек олгъан ёлакъларынынъ дигер башына 
кетти. 

Бригадир баягъы вакъыткъадже онынъ артындан сёзсиз бакъып 
турды, сонъра табельчиге чевирильди: 

- Набиджан, бу бичаре къызнынъ бабасы, агъасы дженкте, сенинъ, 
меним кибилерининъ чалышмасы, яшамасы ичюн къан тёкмекте. 
Лейлянынъ, Хатидженинъ акъайлары да урушта. Хатидженинъ огълу 
даа мектеп талебеси экен. Гонъюлли оларакъ партизанлыкъкъа кеткен. 
Сен исе, геджелери тильки тавукъ хырсызлыгъына далгъан киби, 
оларнынъ пашшаханесине сокъулгъансынъ. Билем, сен, эльбет, 
акъайсынъ. Дюльбер къызлар къанынъны къайната биле. Лякин, ука, 
сен, энъ эсасы, табельчисинъ. Яни реберсинъ. Эм яхшы чалышкъан 
реберсинъ. Мен сени эм севем, эм урьмет этем, буны озюнъ де яхшы 
билесинъ. Биз экимиз бир олып, оларны чалыштырмакъ керекмиз. 
Огюмизде дагъ киби планымыз бар. Оны эда этмекнинъ ёлларныны 
олар дегиль де, сен ве мен къыдырмакъ, даа да догърусы, оларны яхшы 
чалыштырмагъа бильмек керекмиз. Бугуньден сонъ ишнинъ бу якъына 
дикъкъат этейик, Набиджан. Анъладынъмы? - деди бригадир. 

Башлыгъындан биринджи кере бу къадар йымшакъ, сыджакъ 
сёзлер эшиткен табельчи, ягъ киби йымшады. 

- Мен де ишимизни, планымызны тюшюнем даа, бригадир ака, - 
деди табельчи. 

- Шунынъ ичюн де оларнен къавгъа этип юрмек дегиль де, 
чалыштырмакъ керек... 

Бригадир башындаки такъиесини чыкъарды, тазе арчылгъан, 
пишкен йымырта киби темиз, тегиз башыны авучынен сыйпады. Бу 
серсемни бираз ятыштырдым, гъалиба, деп тюшюнди, теренден кокюс 
кечирди: 

- Набиджан, манъа бугунь идареге эртедже бармакъ керек, 
мындаки ишлерни озюнъ бакъ, - деп кетти. 

Табельчи юксекче ерге чыкъып, кениш памукъ тарласына козь 
этти. Орталыкъ янаяткъан киби сыджакъ олса да, дигер кетменджилер 
ве Джеваир бель догъуртмай чалышмакъта эдилер. О, мемнюн алда 
кулюмсиреди. Рухы гъает котеринки алда, къайдадыр ёкъ олып кетти. 

Агъыр кетменини токътамадан котерип эндиреяткъан Джеваир, 
тосат-тосат гизлиден, табельчи бетке козь ташларкен, барып да, 
бригадир кельмеген олса, бу езит даа насыл унерлер косьтерир эди, деп 
тюшюнди. 

Табельчи шимди озюне бир салкъын ерчик тапар, яхшы этип 
юкълар, раатланыр, сонъ тарлагъа келир, ёлакъларны топал аягъынен 
ольчер киби, адымлап чыкъар, сары тишлерини сытып кулюмсирер: 


«Машалла, къызлар, бугунь яхшы чалышкъансынъыз», - дер. Къапы 
кирден мышанба киби олып къалгъан, къалын дефтерини ачар, 
къарындашынынъ уджуны агъызына къапып, тюкюрчиклер, 

адамларнынъ сойадларына къаршы къыйыш, хачлы-хучлы ракъамлар 
язар. Кене хошнут алда кулюмсирер, ярын бундан да яхшы 
чалышынъыз, дер. 

Бу йылмаювлар артында не къадар феналыкълар бар, татлы 
сёзлер айткъан тиль, йыланынъки киби, зеэрли экенини Джеваир яхшы 
анълай. 

О, даима къоркъып, сакъынып юрген бригадир исе, аксине, бугунь 
эйи, адамларнынъ иши ве яшайышы ичюн бабаларджа къайгъыргъан 
адам олып чыкъты. 

Бу кунеш зиясы алтында сускъан тарла, кейфленген осюмликлер, 
кетменлерини ёлакъ ичинде къалдырып, не олгъаныны бильмек ичюн, 
бири-бирининъ артындан келеяткъан Хатидже, Лейля, Шемсинур - 
эписи Джеваирнинъ козьлери огюнде токътап къалгъан киби олдылар. 
О, тюшюнджелер дерьясына гъаркъ олып кетти. Набиджан киби 
езитлер мытлакъ яшамакъ, адамларгъа феналыкъ япмакъ кереклерми? 
Я, бойлелери догъмаса, осьмесе, яхшы адамларнен берабер яшамаса, 
оларны раатсызламаса, дюнья батаджакъмы? Ёкъса, олар дюньяда 
адамлар чешит тюрлю олгъаныны бильдирмек ичюн, яшайлармы? 
Дюньяда яхшы адамларнынъ къадирине, олар олгъаны ичюн, етилеми? 


Д 


Август айларынынъ башларында тарлаларда ишлер баягъы 
енгиллешти. Шу себептен олса керек, реис, вакъыт тапып, арангъа 
келе, анда яшагъан адамларнынъ сагълыгъындан хабер ала. 

Бир кунь араннынъ огюнде эки-учь юксек копчекли араба пейда 
олды. Чокъкъа бармай арангъа реис кирди ве, Алиме киби, учь-дёрт 
балалы къоранталарны койдеки эвлерге кочюрмеге кельгенини айтты. 
Адлары айтылгъанлар арабаларгъа минмеге даврандылар. Алиме учь 
яш баланы ве, олгъанына коре, эв эшьяларыны алып чыкъкъандже, 
базылары энди ёлгъа чыкъкъан эдилер. Алименинъ къорантасы минген 
араба чокъ узакъ ёл юрмеди. Лякин олар барып чыкъкъанда, Алимеге 
берильмеси керек олгъан одачыкъкъа Таибе кирген эди. Эм оны андан 
кимсе, атта реис биле чыкъарып оламады. 

- Мен ярын къомшу койден къарт анамны-бабамны алып 
келеджем. Мындан бир якъкъа чыкъмам! - деди. 

Алименинъ къорантасы дёрт-беш кучюк, басыкъ эвчикнинъ 
огюндеки къамыштан орюлип япылгъан юрткъа кирмеге меджбур олды. 
Энди бир афтадан берли мында яшайлар. Джеваирнен Энвернинъ бу 
кочювден хаберлери ёкъ. Лякин мында къышламакъ акъылгъа 
ятаджакъ шей дегиль. Эвчикнинъ диварлары чильтер киби орюльген. 

Бу эвчиклернинъ биринде Абибулла агъанынъ къорантасы 
ерлешти. 

- Башкъа ерден эв тапылмаса, къышта эпимиз бизим одачыкъта 
яшармыз, - деп Алименинъ гонъюлини алмагъа тырышты Азизе. 

«Учь бала онда, беш бала менде, о одачыкъкъа он джан сыгъар 
экенмизми?» - деп тюшюнди Алиме. Сыгъ-сыгъма, башынъа тюшсе, не 
япаджакъсынъ?.. 


Таибе мында да озь адети боюнджа иш корьди. Къомшу койде 
яшагъан ана-бабасыны кетирмеге ашыкъмады. Эр кунь саба эрте, 

эвчигининъ къапусыны килитлеп, къайдаларгъадыр гъайып олып кете. 
Акъшам, орталыкъ къаранлыкълашкъан сонъ, къайтып келе. Кимсеге 
дуйдурмай, эвчигине кирип кете. 

Куньлернинъ биринде о, Алименинъ балалары ичюн 
къайгъыргъаныны бильдирди: 

- Себзеджилик бригадасында согъан, хавуч отарсынъ, базан исе 
къавун-къарпыз чапаламакъ керек олур. Ондан сонъ, акъшама иштен 
къайтаяткъанда, бир къучакъ от алып келирсинъ. Мында къомшу 
къартийге берсек, о, бизге сют, къатыкъ бере биле, - юрт ичинде 
отургъан балаларгъа бакъып алды. - Олар бири-бирини бакъарлар, бир 
шей олмаз, - деди джиддий алда. 

Алиме онъа сускъан алда бакъты. Бу къадыннынъ не чаршенбеси 
вар, не де джумасы, деп тюшюнди. Даа якъында о, Алимеге берильген 
одагъа сокъулды. Бала-чагъаны тышта къалдырды. Шимди исе олар 
ичюн къайгъыра. Алимеге иш тапкъан. Эйилик япмагъа тырыша. 

Алиме онъа тюшюнджели алда бакъты ве: 

- Сагъ ол, Таибе, - деди. Эльбет, себзеджелик бригадасындаки 
бутюн ишлерни о япа биле. 

Эки-учь кунь кечкен сонъ, Таибе Алименинъ ишлеген ерине 
барды. 

Алименинъ ашагъы чокъ бакъкъанындан ве сыджакътан 
къызаргъан козьлерине, кериккен чересине бакъты. Теренден кокюс 
кечирди. 

- Не япаджакъсынъ, иш - эр ерде иштир. Бир оджакъ баланы 
бакъмакъ къолай шей дегиль, - деди. Элиндеки торбачыкътан эки дане 
юмрукъ киби балабан, ал янакъ, тюксиз шефтали чыкъарды. 

- Ма, Алиме, сувсагъандырсынъ, аша, - Алимеге аджынгъан адам 
киби бакъты. 

Алиме башындаки явлугъыны чезди. Чересининъ терини сюртти. 
Таибенинъ тынч, акъ чересине бакъып алды: 

- Сагъ ол, Таибе, мен сувсамадым, озюнъ ашарсынъ, - деди. 

- Менде даа вар. Буларны санъа верем, ал, баш кутьме, - деди. 
Шефталилерни Алименинъ элине зорлап туттырды. Сонъра исе 
явлугъыны, кунештен сакъламакъ ичюн, козьлерине тюшюрди: 

- Бу сыджакъкъа насыл даянасынъ, юр, анавы терекнинъ 
талдасына барып бираз отурайыкъ, - деди. 

Алиме не ичюндир къолайсызланды, о якъкъа-бу якъкъа бакъып 
алды. 

- Мен мында олгъанда, кимседен къоркъма, къомшу, - деп, 
Алименинъ элинден тутып чекти. 

Олар озьлеринден чокъ узакъта олмагъан гурь даллы терекнинъ 
талдасына кечтилер. Таибе теренден нефес алды: 

- Бу сыджакъта янып ольмек бир шей дегиль, - деп кулюмсиреди. 

Сонъра бирден джиддийлешти: 

- Эр бир ишнинъ, зенаатнынъ озь сыры, озь инджеликлери ола. 
Сен оны билесинъми? 

Алиме онынъ не демек истегенини анъламады. Субетдешине 
дикъкъатле бакъты. 

- Алиме, сен эвге алып кеткен отнынъ ичине бир шей 
къоясынъмы, ёкъмы? - деди. 

Алиме, ёкъ, деген манада башыны терсине саллады. 

- Тезден къарлы-боранлы къыш келеджегинден хаберинъ бармы? 
Беш бала, бир де озюнъ. Мында бизлерни бакъаджакъ ходжаларымыз 
ёкъ. Озюмиз давранмакъ керекмиз. Озь балаларынънынъ къайдыны 
озюнъ чекмесенъ, олар кимге керек? Къышта, сувукъта ачлыкъ чекмек 
не экенини тасавур этесинъми? - Деми шефтали чыкъаргъан 
торбасындан эки дане балабан къартоп алып, Алимеге туттырды: 

- Буларны акъшама иштен къайткъанда, отнынъ ичине къоярсынъ, 
эм тек буларны дегиль де, согъан да алырсынъ, - деди. - Отны 
къолтугъынъа къысып, кетебер, сени ёлда токътатаджакъ адам ёкъ. 
Яшамагъа бильмек керек. Эки къартоп шимди бир шей дегиль, лякин 
къышта оларнен эки кунни аткъармакъ мумкюн. Анъладынъмы? 

Ерге къаш къаранлыгъы энейим дегенде, бостанда чалышкъан 
къадынлар, къолтукълары тюбюнде отлары, турналар киби тизилип, 
зердали ве алма багъчасыны кесип кечкен тар ёлчыкънен кеттилер. 
Багъчанынъ къаравулы, юксек бойлу, ялпакъ бурунлы, чевик арекетли, 
атешкозь киши ёл кенарында, къарт алма терегине аркъасынен 
таянгъан алда турып, сабырнен таякъ ёнмакъта. Кимсеге къулакъ 
асмай, озь ишинен мешгъуль киби корюнсе де, тосат-тосат, манълайы 
тюбюнден, якъынлашып келеяткъан къадынларгъа бакъып ала. 

Алименинъ мында чалышкъанына бир афта олды. Бу куньлер 
ичинде къаравул кимсени токътатып, отнынъ ичинде бир шей бармы, 
ёкъмы, сорамады. Лякин онъы пек фена адам, дейлер. Эки-учь кунь 
эвельси уйле маалинде багъчагъа, алма ашамагъа кельген эки 
огъланны тутып, яхшы котеклеген. Бу да етмеген киби, эллерини- 
аякъларыны йипнен багълап, дым ерге юварлатып ташлагъан. Уйледен 
акъшамгъадже анда туткъан. 

Умумен, къолуна тюшкен адамны, къашына-козюне бакъмай 
котеклей, серип къоя экен. 

Алиме бу кишиге якъынлашкъанда, юреги сыкъ-сыкъ урып 
башлады. Тизлери къалтырады. Гуя къаравул Алименинъ оты ичиндеки 
эки къартопны корьди. Къадыннынъ тасавурында къартоплар пек ири 
олып корюндилер. Къаравул исе гуя онынъ даа да якъын кельмесини 
беклей. Алименинъ башына бинъ бир тюрлю тюшюндже уймелешти. 
Энъ сонъкиси онъа пек дешетли олып корюнди: «Эллеримни артыма 
багълап, мени бутюн гедже мында тутса!..» 

Алиме зор-белянен къаравулнынъ янындан кечтим дегенде, 
бириси онынъ омузына агъыр элини къойды. Къадын бирден таш 
кесильди. Къолтугъындаки сармашлыкъ ерге тап этип тюшти. 

- Сиз кимсинъиз? - къаравул къадыннынъ козьлери ичине бакъты. 

Алиме онъа чевирильди, бир шейлер айтмакъ истеди, лякин тили 
къатып къалгъан эди. Бир сырагъа тизилип кетеяткъан къадынларнынъ 
ярысы огде, озь ёлларыны девам этмектелер. Ярысы исе Алимеден 
артта, токътамагъа меджбур олдылар. Эписи къаравулгъа къоркъулы 
козьлеринен бакъып туралар. Таибе корюнмей. 

Орта бойлу, сыджакъкъанлы яш бир къадын къаравулнынъ янына 
келип токътады. О, огде кете эдими, ёкъса энъ арттамы, Алиме буны 
анълап оламады. Къадын элиндеки отны ерге быракъты. 

- О, къырымлы, сонъ не олгъан экен? - деди къатиетле. 

Къаравул чырайыны сытты, билегинен къадыннынъ кокюсинден 
уйтеди, Алимеге бакъты. 

- Мен сизни танымайым, къайдан кельдинъиз? - деди серт 
давушнен. 

«Къырымлы олгъанымны айттылар. Адым Алиме», - демек истеди 
о. Лякин кишиге бунынъ не эмиети бар? Къайдан экени бойле де 
корюнип тура. Адынынъ исе къаравул ичюн бир тюрлю эмиети ёкъ. 

- О, бизнен чалыша, балалары чокъ... 

- Кетинъиз башымдан! - деп джекирди киши онъа, отыны тепип, 
кенаргъа аттырды. 

Сырадаки къадынларнынъ эписи пысып къалдылар. Алимени 
къорчаляткъан къадын да сусты, лякин корюнишинден ойле чокъ отю 
патлагъангъа бенъземей эди. О, Алимеге бакъты. Сен къоркъма, деген 
киби, бир козюни къымды. Еринден къыбырдамады. 

Къаравул бу къадыннен башкъа чыкъмакъ мумкюн олмагъаныны 
анъласа керек, озюни онъа къулакъ асмагъан киби косьтермеге 
тырышты. 

- Демек, мында чалышасынъыз. Янъы адамсынъыз. Ойле исе, 
ёлунъыз ачыкъ, - элинен Алимеге кетеберинъиз, деген манада ишарет 
этти. 

Базы адамларнынъ ичиндеки тышында ола. Алиме эгер 
бойлелеринден олгъан исе, бираз кетер-кетмез токътар ве одюр- 
къыямет агълап башлар эди. Шимди бойле вазиетте эди. Лякин о, 
аксине, сусты, терен тюшюнджеге далды. Эм онынъ тюшюнгени эсаслы 
эди. Къаравул оны учь-дёрт куньден берли, саба ишке кеткенде, акъшам 
къайткъанда, эр дефа коре эди. Лякин бугунь не ичюн бойле япты? 
Бунынънен не демек истеди? Ёкъса, озь ишинде гъает сакът ве 
теджрибели адам олып, Алименинъ бугунь эки балабан къартоп 
алгъаныны дуйдымы? Ойле исе, не ичюн отынынъ ичини къазгъалап 
бакъмады? Ёкъса, анълагъангъа сюйрюсенек саз, демек истедими? 
Корюнишинден о къадар кесик къулакъ адамгъа бенъземей. 
Кулюмсиремеге, незакетли олмагъа тырышса да, асылында адамнынъ 
козьлери ичине ат хырсызы киби бакъа. 

Алиме бу суаллерге джевап тапып оламады. О, бир шейни яхшы 
анълады. Таибе айткъаны киби, къышкъа мында бир шей азырлап 
оламайджакъ. 

Эртеси куню Алиме бир шей алмады. Эвге къайткъанда, 
къолтугъы тюбюнде от биле ёкъ эди. 

- Сиз бугунь чалышмадынъызмы екъса, от биле 
джыймагъансынъыз! Къоранталы адамгъа бойле юрмек ярашмай, - 
деди къаравул, Алимеге къайгъырувчан назарлар быракъты, кинаенен 
кулюмсиреди. 


- Акъыз, бу къадар да дженнетли олмакъ, - деди эртеси куню иште 
онъа Таибе. - Екъ, акъыз, бунъа дженнетли демейлер, ачыкъагъызлыкъ 
дейлер. Балаларны да эвде къапавлы тутасынъ, демек мумкюн. 
Чыкъсалар, бир шейлер тапып кетирирлер деп, къоркъасынъ, гъалиба. 
Бойле япсанъ, оларны ачтан ольдюрирсинъ. Сени дженнет дегиль, 
джеэннем де къабул этмез. Къорантанынъ бутюн агъырлыгъыны о 
къызнынъ омузына юклейсинъ. Эбет, эбет, Джеваир, сурет киби 
къызынъ, чокъча куньделик япайым, эки-учь кило богъдай яхут 
мысырбогъдай алырым, къадашларым ач къалмазлар, деп бир путлыкъ 
кетмен тюбюнде бельчиги къопты. Сен мында фериште кесильмек 
истейсинъ. Меним къызым анда озюни сыкъмай. Чалышмай, акъыз, 
раатлана, демек мумкюн. Куньделиги исе Джеваирнинъкинден чокъ. 
Бунъа бакъмадан, ярын о бирси кунь оны мында табельчи этип 

алдыраджам. Эбет, балам ичюн къайгъырмасам, мен насыл ана 
экеним?! Къызымнынъ алты сыныф бильгиси вар. Асылында иш анда 
дегиль, мен баламны раат этмек ичюн, озюмни сувгъа, откъа атмагъа 
азырым. Сен исе озюнъе мукъайт ол, мындаки эки-учь салпы этек 
къадын огюнде къаравул сени масхара этмесин! - Таибе, толу 
вуджудыны титретип, кульди. - Ёкъ, бу масхаралыкъ дегиль, 
къорантанъны къорчаламакътыр. Сен бир шей анъламайсынъ. Эм 
анъламакъ истемейсинъ. Инатсынъ. Ёкъ, ёкъ, ачыкъагъызсынъ. Сенинъ 
япкъанынъа бугунь къаравул да шашып къалды, - Таибе Алименинъ 
индемей тургъанына ачувланды, элини силькитти, онынъ янындан 
кетти. 

Алиме Таибенинъ артындан бакъаркен, терен тюшюнджеге далды. 
Эльбет, Алиме беджерикли, атик къадынлардан дегиль. Буны озю де 
биле. Лякин не къадар тырышса да, Таибе киби оламаз. Баласы ичюн 
къайгъырмагъан ана бармы дюньяда?! Балалары ичюн о, бельки, 
Таибеден де зияде къайгъырадыр. Таибеде бала бир дане. Озю де 
етишкен къыз. Алимеде исе беш дане. Эр бирине айрыджа къайгъырув, 
янашув керек. Азачыкъ янъылса, балаларны тапсанъ ал. 

Шимди кузь. Адамларнынъ къапулары огюндеки помидорлары, 
къартоплары, нохутлары пишти. Ешиль орькенлер, япракълар арасында 
ири-ири хыярлар, балаларгъа мени ал, деген киби бакъалар. 
Мысырбогъдай къочанлары тамам чагъында. Оларнынъ тазе, беяз, 
сары, къонъур пускюллери кунеш шавлеси алтында джильвеленип 
туралар. Бир данечигини мукъайтлыкънен къопарып алсанъ, кяфи. 
Лякин оларнынъ саиплери бар. Алла косьтермесин, бир данесине 
узангъанынъны корьселер, битти. 

Койнинъ четчигинде чёплюк обасынынъ устюнде балалар бираз 
чалы-чырпы быракъалар, атеш якъалар. Тазе мысырбогъдай къочаныны 
узун тельге саплай ве кубрели атеш ичинде булгъалайлар. 
Мысырбогъдай данелери чарсылдай-чурсулдай, патлай, нар киби 
къызара. Балалар чивильдешелер, къыямет къопаралар. Эллери, 
бетлери, агъызлары куели балаларнынъ козьлеринде бахыт 
къыгъылчымлары йылтырай. Олар къызышалар, эвлери, бостанлары 
олгъанлар кене анда чапалар. Я, олмагъанлары не япсын? Бойле 
вакъытта оларны токътатмакъ... Алиме токътата, Энверни, Кемалны, 
Алиени бу бахыттан махрум эте. Оларны анда йибермей, эвде тута: 

- Балаларым, хырсызлыгъынынъ буюги-кичиги олмай. Онынъ 
сонъу исе - къапкъандыр, - дей. 

Мында сюргюн олунгъанлар дегиль, ерли халкъ да зорнен 
кечинелер. Эм оларнынъ башына, дженктен башкъа, умютсизден бир 
беля даа кельди. Мында юзлернен, бинълернен ач, чыплакъ, агъыр 
дженк йылларында фашист чызмалары алтында азарлангъан, ёрулгъан, 
хаста адамларны кетирип тёктилер. Олар мында керекми, ёкъмы деп, 
кимседен сорамадылар. 

Кой копексиз олмай. Эльбет, ерли халкъ ичинде Набиджан киби, 
бу гъарип адамларны хорламагъа, намусына токъунмагъа яхут бир 
къочан ичюн баланы урып ольдюрген сойлары да тапыла. 

Джеваирнинъ талийи ичюн Алиме Таибе киби къайгъырмакъ 
истемей. Не ичюн? Таибе, къаршысындаки адамны яш-къарт, яхшы- 
яман демей, джильвелене бере. Къызына да бойле олмагъа огрете. 
Озюнинъ ишини битирмеге тырыша. Иш биткен сонъ исе, о адамнынъ 

Таибеге де, къызына да кереги ёкъ. Лякин о адамларнынъ элинден 
даима бойле къолайлыкънен къуртулыр экенми? 

Алименинъ козьлери огюнде къызы Джеваир пейда олды. Бу яш- 
генч къыз сонъки вакъытларда чокъ денъишти. Азды, чырайы къачыкъ. 
Иште чападан дегиль де, даима незарет алтында булунувдан, 
акъареттен, ашаланувдан ёрула. Дюльбер козьлери озьлерининъ 
шенълигини джойды, олар ёргъун ве гъамлы бакъалар. 

- Сагълыгъы олсун, бу куньлер кечип кетер, не вермеген Алла, 
дженктен агъасы, бабасы къайтып кельсе, о да инсанлар сырасына 
кирер. Табельчилери киби олур-олмаз пезевенк оны акъаретлеп оламаз. 
Къырымгъа къайтырмыз... Анда къайтып, омюр озь ёлуна минген 
сонъра, чеккен бутюн зорлукъларны унутырмыз, - деди Алиме, озь 
башына лакъырды эткен алда. 

Насыл этсин де, анасы бу къыйметли къызыны ойле фена 
езитлерден къорчаламасын? Бунынъ ичюн озюни сувгъа да, атешке де 
атмагъа азыр. Лякин Таибе киби япып оламай, онынъ ёлундан кетмек 
мумкюн дегиль. Ёкъ исе, темиз, пак къызыны чамургъа булгъаламасы 
мумкюн. 


- +Хорманъ+ !!, Халима апа! 

Чаталлы тюшюнджелер алтында согъаннынъ отюни алаяткъан 
Алиме бирден абдырады. Башыны котерди. Къаршысында тургъан 
къаравулны корьгенинен, шашып къалды. 

- Сагъ олунъыз, - деди. 

Къаравул эгилип, ири башлы бир согъанны, ешиль 
къыякъларындан тутып чыкъарды, онъа тааджипленген киби бакъты, 
кенаргъа атты. 

- Сиз къоркъманъыз, мен ойле фена адам дегилим, - деди киши, 
азачыкъ къолайсызланды, манълайы тюбюнден этрафкъа бакъып алды, 
- сиз озюнъизни бойле къыйнаманъыз, эр кес уйлелик раатлыгъында, 
сиз мында, инсанны якъыджы сыджакъта эп чалышасынъыз. 

Алиме онъа не демесини бильмей, кулюмсиреди. 

- Мынавы тахтаны битирмеге аз къалгъан эди. Шунынъ ичюн 
бираз эгленгенимни озюм де дуймагъаным, - деди. 

Киши порсуна чызмасынынъ къонучы ичиндеки къамчысыны 
чекип чыкъарды. Онынъ сапыны, шап-шап этип, сол элининъ ичине 
урды, сонъра бирден, я, шимди бу манъа не ичюн керек олды, деген 
киби, къамчысына дикъкъатнен бакъты, оны деръал кене къонучы 
ичине сокъты. 

Козьлери огюнде индже белли, къою кестане ренкли сачларыны 
рузгяр чыбалтмакъта олгъан, эля козьлю къыз пейда олды. О, шипанда 
Орманджан аканен лакъырды этип отура эди. Сезлеринден 
анълашылгъанына коре, о, бу куньлери Набиджаннынъ еринде чалыша 
- табельчилик япа экен. 

О заман къызны пек бегенген къаравулнынъ къашлары тар 
манълайынынъ ортасынадже котерильди. Юреги дюкюльдеп урды. 
Буны дуйгъан Орманджан агъа къолайсызланды. 

- Айды, Джеваир, шимдилик эр шей анълашылды, сен адамларнынъ 
янына кетебер, бираздан мен де барырым, - деди. 


п +Хорманъ+ - иш къолай кельсин (озьб.) 

Шу куньден итибарен Темирджан Джеваирни бир даа корьмек, 
онынъле лакъырды этмек арзусынен юре эди. Онъа Таибе ярдым этти. 

- Олян, онынъ анасы сенинъ элинъде, оны биревлерден 
сораштырып юргенинъ не? - деп кульди. 

Шунынъ ичюн Темирджан бугунь Алимеге бойле мерхаметлилик 
косьтермекте эди. 

- Умумен мында чокъ чекишип отурманъыз. Шимди бар 
раатланынъыз. Акъшам, кечче, эльбет, Джеваирнен экинъиз келинъиз. 
Сиз ергъун олсанъыз, Джеваир озю кельсин. Алма, согъан, къартоп, 
деген киби, не истесе, ала биле. Буларнынъ эписи деерлик меним 
элимде. Мен сизинъ балаларынъыз чокъ олгъаныны билем - элимден 
кельгенине коре, ярдым этерим, - деди. 

Артыкъ айтмагъа сёз тапмады, сусты. Сонъра бирден эпкинликнен 
кенъ арыкътан атлап кечти, къайдадыр гъайып олып кетти. Алиме 
яваштан котерильди. Къаравулнынъ артындан бакъты. Явлугъыны 
чезди, чересиннинъ терини сюртти. «Нелер ола шу», - деди озь башына 
лакъырды эткен алда. Бу вакъыт баягъы авлакъта, багъча ичинден 
Таибенинъ шакъылдап кульгени эшитильди. 


Тарлаларда иш баягъы енгиллешип, Джеваир, энди бол нефес 
алайым дегенде, умютсизден бир белягъа къапылды. Уйле якъынлашып 
башлагъанынен, ичине буз кире. Оны титретип башлай. Дерсинъ, 
къарлы боранда чырлакъ-чыплакъ къалгъан. 

Хатидже ве Лейля не тапсалар, онынъ устюне орьтелер. Къыз исе 
эп къарлы-боранлы дагълар ичинде чекише. Козьлерини юмды 
дегендже, чыплакъ бедени устюне курек-курек къар аталар. 
Къалтырамакътан тиши-тишине тиймей. Джакълары къатып къалгъан 
киби ола. Бели демир алкъа ичинде сыкъыла. Белли бир вакъыт кечкен 
сонъра, устюндеки шейлерни кенаргъа ата. Бутюн дюнья атеш-алев 
ичинде яна. Белиндеки агъры вуджудыны къыйыштырып ташлай. 
Агъзы-бурну къуруй, козьлери къызара, атешлене. Башы чатлайджакъ 
киби агъыра. Яткъан еринде ынъырданып башлай. Хатидженен Лейля 
къызнынъ башы уджунда айланалар. Лякин, теэссюф, не япмасыны, 
насыл этип ярдым этмесини бильмейлер. Къардашы Энвер исе агълап 
башлай: 

- Анамы чагъырып келейимми? - дей. 

Къызлар оны, оплай-топлай, мерамындан вазгечтирелер. 

Акъшам устю къызнынъ вазиети бираз тюзеле. Атта 
янындакилернен шакъалашмагъа да тырыша. Эртеси куню саба эр 
кеснен берабер ишке кете, лякин уйледен сонъра, даима бир вакъытта, 
къалтыравукъ оны кене келип тапа. Кене чекишюв. Онынъ дерди белли 
- сытма. Бу хасталыкъ акъкъында чокъ эшиттилер, чокъ билелер. Сытма 
ве дизентерия хасталыгъындан анда - ат аранында чокъ адамлар, 
балалар чекиштилер, ольдилер. 

Джеваир хаста олгъанда, бригадир учь кунь тарлада корюнмеди. 
Дёртюнджи куню кельди. Онынъ корюниши бир ай яткъан тёшек 
хастасына бенъзей эди. Череси солгъан, къара-сары кесильген, 
козьлери сёнюккен. Атта сеси биле денъишкен. Асылында онынъ тыш 
корюнишине уйгъун олмагъан, джам киби кескин, буллюр киби темиз, 
юксек сеси бар эди. Бир кунь акъшам, табельчини къыдырып, 
Набиджан, деп бир къач дефа къычырды, онынъ сеси тарланынъ бир 

башындан дигер башына янъгъырап эшитильди. Къызлар, къадынлар 
шашып къалдылар. Джеваир кулюмсиреди. 

- Хатидже тата, бригадиримизнинъ сеси сизинъкинден де кескин, 
гъалиба. Экинъиз къошулып, бир тюркю айтсанъыз, бутюн къышлакъны 
шашырыр эдинъиз, - деди. 

- Дженк битсин, адамларымыз келип, эпимиз берабер Къырымгъа 
къайтаяткъанда, Орманджан аканен экимиз козьайдын тюркюси 
айтырмыз, - деп джевапланды Хатидже. 

Бригадир Джеваирнинъ хаста олгъаныны эшиткенде, бирден 
сусты, тюшюнджеге далды. 

- Бизде сытма туткъан адамгъа, арарети юксек олгъанда, салкъын 
сувгъа тюшмекни тевсие этелер. Джеваир бойле япмасын, - деди о, 
Хатиджеге. 

Джеваир атешленип башлагъанда, бригадир къайдадыр кетти. 
Чокъ кечмей бир къадынны алып кельди. Патлакъкозь, толу мучели 
къадын Джеваирни дикъкъатнен бакъты. Къызнынъ янында тургъан 
къадынларгъа бир сёз айтмады. Азачыкъ о якъта отургъан 
бригадирнинъ янына барды. 

- Сытма, эм энъ агъыр сою экен. Ондан да башкъа, Орманджан 
ака, - деди джиддий тавурнен, - онъа назар тийген, козьге якъын къыз 
экен, - деди. 

- Сытма олгъаныны билемиз амма, табип, - деди бригадир, 
лякин къызны олардан насыл къуртармакъ мумкюн?... 

Къадын онъа тюшюнджели бакъты: 

- Мадам ки, мен мында кельдим, демек чаресини тападжагъым, - 
деди. Ыркъасынынъ джебинден бир сары илядж алды. - Чареси - мына 
бу илядждыр. Шимди оны къызгъа ичирирмиз, сытмасыны тапсанъ ал. 
Назарнынъ девасыны да озюм тапарым. Кинна салмакъ керек, 
весселям! - деди. 

Къадын вуджудына аит олмагъан бир чабикликнен барып, чай 
къайнаткъан оджакътан пиялагъа куль толдурды. Оны явлугъы ичине 
къойды, этрафыны джыйыштырып, сагъ элинен сыкъып тутты. 

Явлукъ ичине сарылгъан куль толу пияланы яваш-яваш 
Джеваирнинъ манълайына, башына токъундырып алды: 

- Чыкъ, чыкъ! Башындан, козюнден кирген олсанъ, чыкъ! - деди. 
Кичкене агъзыны олдукъча ачып, девамлы-девамлы эснеди. 
Козьяшлары токъ янакълары устюнден тыгъырдылар. Пияла олгъан 
явлугъынынъ бир уджунен козьяшларыны сильди. Бойле арекетлерини 
бир къач керелер текрарлады. Джеваирнинъ чересине, устюне «тюпи, 
тюпи» деп, тюкюрген киби этти. Сонъра явлукъны мукъайтлыкънен 
ачты. Пияладаки куль бир тарафкъа уюрильген. Къадын башыны 
саллады: 

- Вай, вай, аначыгъым, бу къыз пек яман козьге огърагъан. Оны бу 
дерттен бир кереден къуртармакъ олмаз, шунынъ ичюн киннаны учь 
кере салмакъ керек, - деди. 

Лякин, языкълар олсун, бу тедбирлер къызнынъ хасталыгъына 
мельэм олмадылар. Хасталыкъ девам эте берди. Кимдир хастаханеге 
бармакъ зарур экенини айтты. Араретли дудакълары шишкен, 
патлагъан Джеваир Абибулла агъаны хатырлады. 

- Ёкъ, Хатидже татачыгъым, мени анда алып кетменъиз, - деди 
ялварыджы сеснен. - Мен озюм тюзелирим. Беденимдеки агърылар 

савушып башлады, - къыз бели устюне котерильди, кулюмсиремеге 
тырышты. 

Къоркъуданмы, ёкъса, тесаддюфми, эки куньден сонъ Джеваир 
уйле олгъанынен къалтырап башламады. Озюни баягъы гузель ис этти. 

Акъшам устю Джеваир яткъан пашшахане янында, башына бала 
кольмеги орьткен, орта бойлу къадыннен яш йигит пейда олды. 

- Бизге Джавахир керек эди, - деди йигит арыкъ янында чай 
къайнатмакъта олгъан Лейлягъа. Лейля оны анъламады. Омузларыны 
къысты. Джеваир яткъан еринден пашшаханенинъ бир четини котерип 
бакъты. Оны корьген йигит башта кулюмсиреди, сонъра, онъа не олды, 
деген киби, Лейлягъа суаль назарынен бакъты. 

- Хасталанды, - деди Лейля, - сытма... 

Иигит къызгъа бакъып алды, озюнен берабер кельген къадынгъа 
бир шейлер айтты. Къадын эвеля Лейлягъа урькек козьле бакъты. 
Сонъра пашшаханеге таба юрди. Онынъ къоркъулы, кийик бакъышлы 
козьлери Джеваирнинъ тааджипли козьлеринен токъуштылар. 

Къадыннынъ озюнинъ тутувы, къоркъулы дюльбер козьлери, 
бойнуна йип багълап кетирильген къараджаны анъдыра эди. 

Джеваир мусафирни къаршылап алмакъ ичюн, деръал бели 
устюне котерильди. 

– Хош кельдинъиз! - деди. 

Къадыннынъ кийик бакъышы йымшагъан киби олды. 

- Селям алейкум, Пашшахан, - деди. 

- Алейкум селям. Кечинъиз, отурынъыз, - Джеваир онъа 
отурмагъа ер теклиф этеркен, беяз безден эвчик киби этип тикильген 
бу шейге « +пашшахане+ » дейлер, я, мен не ичюн Пашшахан экеним, 
деп тюшюнди. 

- Меним адым Джеваир, - деди къыз, къадынгъа кулюмсиреп 
бакъты. 

- Меним адым исе Кимяхан, - о, азачыкъ тюшюнди, кок 
кольмегининъ этеклерини тюзетти. Къабарыкъ кокюслерини ве индже 
белини сыкъып тургъан ыркасынынъ кичкене джебинден пошусыны 
чыкъарды, терли манълайыны сюртти. Этрафкъа фесильген ве даа 
насылдыр гузель бир къокъу даркъады. -  Ананъызнынъ, 
къардашларынъызнынъ сагълыкълары яхшымы? - деди. 

- Бир къарарлар. Мен хасталанмаздан бир кунь эвельси анам 
келип кеткен эди. 

Къадыннынъ сия, узун къашлары тюбюндеки бадем киби къыйыкъ 
козьлери эм тюшюнджели, эм де шубенен бакътылар. Буруны азачыкъ 
къамбурджа олгъанына бакъмадан, дюльбер. Агъызы кичкене. 
Тишлери, сырма киби, бем-беяз. Усть дудагъынынъ сагъ тарафында 
къара бенъи бар. 

Кимя да Джеваирге тюшюнджели алда бакъып къалгъаныны озю 


дуймады. 

- Джеваир, пашшаханени топлайыкъ, - деди оларнынъ янына 
кельген Лейля. - Чай да къайнады. 

- Мен озюм... - Кимя умют этильмеген чабикликнен еринден 


турды. Пашшаханенинъ кенарыны топлап, мукъайтлыкънен дамы 
устюне къойды. Иште, бу къадар иш, деген киби, къызгъа бакъып 
кулюмсиреди. Лейля сорюнинъ устюни джыйыштырды. Софра ерини 
туткъан басманы ортагъа яйды. Куели алюмин къуманчыкътан 
пиялаларгъа чай текти. Софрагъа давет олунгъан Ахмаджан къолтугъы 

тюбюндеки богъчачыкъны ортагъа къойды, ачты. Дёрт дане къып- 
къырмызы пишкен мысырбогъдай питеси ве бир къошавуч зердали, ве 
сары юзюм къурусы. 

Иигит эки питени кесек-кесек этип догърады, сол элини кокюсине 
къойды, сагъ элинен софрагъа ишарет этти: 

- Алынъыз, +мархамат+ ! - деди. 

Джеваирнинъ ич де маддеси олмаса да, узанып бир кесечик пите 
алды. Хош къокъулы, ягълы ве согъанлы пите. Гъает лезетли. 

- Буны насыл пиширдинъиз? - деп сорады Кимяхандан. 

Кимяхан Джеваир питени бегенгенини дуйып, къуванды. 

- Оны пиширмек пек къолай. Сизге де огретирим. О бириси кунь 
сизни, ананъызны, къардашларынъызны, Лейляханны ве Хатиджени 
эвимизге мусафирликке давет этемиз. Асылында, мында кельмектен 
макъсадымыз шу эди, - деди. 

Джеваир умютсизден кельген мусафирнинъ теклифине насыл 
джевап бермесини бильмей, сусты, тюшюнди. Башыны котергенде, 
Ахмаджаннен экисининъ козьлери токъуштылар. Иигит онъа бала киби 
ялварыджы назарле бакъмакъта эди. 

- Ярын уйледен сонъ эвге бараджакъ эдик. Демек, ондан сизге... - 
Джеваир Лейлягъа бакъты. 

Лейля кулюмсиреди. 

- Эбет, шимди иш сыкълет дегиль, лякин тезден памукъ тымары 
башлайджакъ. Адамларнынъ айткъанына коре, о вакъыт баш 
къашымагъа биле вакъыт олмай экен... 

- Демек, теклифимизге разысынъыз? Сагъ олунъыз, - Кимя бир 
муим ишнинъ тюбюнден чыкъкъан киби, къардашына бакъып алды, 
кулюмсиреди. Лякин дюльбер чересинде хошнутлыкънен берабер рухий 
азап аляметлери де корюнди. 

Буны Джеваир дуйды, лякин себебини анълап оламады, сусты. 

Мусафирлер чокъ отурмадылар. 

- Пашшахан, бизим аягъымыз огъурлыдыр, иншалла, бир даа 
сытманынъ не олгъаныны бильменъиз, амин! - деди Кимяхан. Эписи 
эллеринен бетлерини сыйпадылар. 

Олар кеткен сонъра, Джеваир тюшюнджеге далды: «Булар насыл 
мусафирлер? Бу мында ерли халкънен биринджи корюшюв, биринджи 
танышувмы? Кимяхан манъа не ичюн эки сёзнинъ биринде 
«Пашшахан» деди? Олар сюйрюсенеклерге « +пашша+ » дейлер. Мен 
не ичюн Пашшаханым? - деп тюшюнди. - Бу - бир фена махлюкъ. 
Оларнынъ адыны инсангъа айтмакъ олурмы? » 

Мында сюйрюсенеклернинъ кейфли мынъылтысына, къанлы 
инесине даянмакънынъ чареси олмай. Илле де десенъ, терек 
талдасында, сув бойларында. Келип, бир де бир еринъе къонаркен, 
эвель тюссиз, бир зерречик корюнген сюйрюсенек, козь юмып 
ачкъандже, шише, къабара, къып-къырмызы махлюкъкъа чевириле. 
Тиймесенъ, сабагъадже талакъа япып, джанынъны алырлар. Олардан 
къуртулмакънынъ бирден бир чареси - шу +пашшахане+ . Онынъ 
ичинде раат отурмакъ мумкюн. « +Пашша+ », « +пашшахане+ », 
« ЖПашшахан+ » - бу сёзлернинъ бири-биринен не алып береджеги 
бар экен. Экиси белли, я учюнджиси? 

- Учюнджиси, мен беллесем, пек эйи сёздир. Кимяхан адамгъа 
фена сёз айтаджакъ къадынгъа бенъземей. Табиаты да, озю киби, 

гузель олгъаны корюнип тура. Самимий, ачыкъ гонъюлли, мерхаметли, 
- деди Лейля. 


5 


Джеваирлер мусафирликте, мында биринджи куню кельгенде 
корьген, къапусы огюнде балабан джида тереги олгъан, къарылгъач 
ювасыны анъдыргъан, кичкене, басыкъ эвчикте дегиль де, Акътам 
мааллесиндеки (мында эвлер акълангъан) эки одалы эвде булундылар. 
Одалар ойле чокъ буюк олмасалар да, эр алда, ат аранындан, я да 
къамыштан орюльген юрттан кельген адамлар ичюн дюльбер ве ярыкъ 
эдилер. 

Кимяхан кельген мусафирлернен сагъ элини кокюсине къойып 
селямлашты, къаршылап алды. Кемалнынъ, Алиенинъ, Сервернинъ 
манълайларындан опьти. 

Мусафирлер Кимяханнынъ риджасынен кениш ве ярыкъ одагъа 
кирдилер. Онынъ ичи темиз, фесильген ве нане къокъуй. Алимелер узун 
къона башына кечип отурдылар. Ал-эхвал соравлар биткен сонъра, 
Кимяхан чай кетирмеге кетти. Эв къокъусыны сагъынгъан Алиме 
теренден кокюс кечирди. Оданынъ ичине козь этти. Табангъа азачыкъ 
орьселенген кийиз тёшельген. Тёрдеки диварда озьлери токъугъан 
килим асылы. Лякин не ичюндир, диварлар тобан сылавынен тура. 
Акъланмагъан. Сагъ тарафта бир къач ёргъан ве ястыкълар низамнен 
дестеленген. Къаршыдаки диваргъа оюлып рафлар ясалгъан. Анда бир 
къач пияла, чайник, чокъучлы агъач къашыкълар, табакъ тизили. Бир 
раф ичинде йигитнен къыз ян-янаша чыкъарткъан балабан ресим тура. 

Иигитнинъ узун къашлары чатылгъан. Лякин козьлери самимий ве 
къуванчнен бакъалар. Гуя бу дюньяда ондан бахытлы адам ёкъ. 

Къызнынъ башына сыгъмагъан гурь сачлары гъает чеберликнен 
уфакъ этип орюльген. Сим-сия сачлар зейтун ягъы сюртюльген киби 
йылтырайлар. Онынъ бакъышы гунахсыз баланы анъдыра. Азачыкъ 
аралыкъ гъондже дудакълар арасындан инджи тишлери корюнмекте. 
Сагъ омузынен йигитке янтайгъан. 

- Кимяхан апа пек дюльбер экен, - деди Джеваир, анасынынъ 
ресимге меракънен ве тюшюнджели бакъкъаныны корип. - Лякин 
сачларыны не ичюн ойле орьген экен? Худжур шей. 

- Онынъ бир тюрлю худжурлыгъы ёкъ, къызым. Эвеллерде 
къадынлар сачларыны бизде де ойле оре тургъанлар. Сачны огъланлар 
киби къыскъа этип кестирмек сонъундан чыкъкъан модадыр, - деди 
Алиме, ресимге бакъкъан алда, тюшюнджели сеснен. 

- Иигит де дюльбер экен, - деди Лейлянен Хатидже бир кереден. - 
Кимяханнен ходжасы келин-куев олгъанда чыкъарткъанлар, гъалиба. 
Иигит бизге джанлы адам киби бакъып тура, озю Алла бильсин, шимди 
нерелердедир. 

Джеваир, ресимге якъынджа бакъмакъ ичюн, еринден тураджакъ 
олып ыдырынды. 

Алиме онынъ билегинден тутты. 

- Кимяхан келип корьмесин. Юрегиндеки асретлик ярасыны 
тазертме, къызым, - деди алчакъ сеснен. 

Одагъа орта бойлу, узун, акъ сакъаллы, чапанлы къарт кирди. О, 
софрагъа чокъ якъын кельмей, азачыкъ кенарда, ерге чеккеледи. 

- Илахя амин, дженклери бизим гъалебемизнен битсин. Юртумыз 
тынч, бала-чагъаларымыз сагъ-селямет олсунлар. Аллаху акбар, - деди. 
Эллерини бетине сыйпады. 

Сагъ элини кокюсине къойды. 

- _+Хуш келибсизлер, мехманлар+ ! - деди. - Мусафирлернинъ ал- 
хатирини сорады. Сонъра сусты. Кунеш булутлар ичине кирген киби, 
чырайы бирден денъишти, чаларып башлагъан къалын къашлары 
манълайына котерильдилер. Сагъ къашы экиге болюнген киби олды. 
Къыйыкъ козьлери сыкъылдылар. 

- Къоджаларынъыз къайда? - деди къарт, озь-озюнен лаф эткен 
адам киби, алчакъ сеснен. 

- Дженктелер, ходжаларымыз да, огъулларымыз да дженктелер, - 
деди Алиме, кокюс кечирген алда. 

- Эркеклер анда куреше... Сизлер исе душман элинде 
къалдынъыз. Фашистлерни озь козьлеринъизнен корьдинъиз, - деди 
къарт. 

- Корьдик. О, дини башкъа, тили башкъаларнынъ котегини 
ашадыкъ, бутюн аскъыларына даяндыкъ. Гъалебеге ишандыкъ, дженкке 
кеткен асретлеримизнен корюшюв умютинен яшадыкъ. Къырым 
душмандан темизленип, энди асретлеримизнен корюшюв куньлери 
якъынлашаяткъанда, бойле белягъа огърадыкъ, - Алиме бир нокътагъа 
бакъып къалды. 

- Сизге не ичюн чыкъарылгъанынъызны айтмадылармы, онынъ 
себебини бильмейсинъизми? - къарт Алимеге дикъкъатнен бакъты. 

- Бу фаджианынъ себебини Алланынъ къуллары дегиль, озю де 
бильмесе керек, - Алиме къарткъа махзун алда бакъты. 

Къартнынъ умютсизден юреги кучьлю агъыргъан киби, чырайы 
агъарды, козьлерини юмды, башыны саллады. 

- Кимяханнынъ къардашы да дженкте. Пек дюльбер ве акъыллы 
огълан... - Къарт кене сусты. Ичининъ яныгъыны сёндюрмеге 
тырышкъан адам киби, бир пияла чай ичти. Яваштан еринден тураркен: 

- Мусафирлер, сизлер буюрынъыз, меним азачыкъ ишим бар, - 
деди. Босагъада Ахмаджаннен берабер къырмызы черели, постал 
янакъ, сия ири козьзю, сия гурь сачлары уфакъ этип орюльген беш ве 
учь яшларында эки къызчыкъ пейда олды. Олар да, тыпкъы анасы ве 
къартбабасы киби, эллерини кокюс устюне къойып селямлаштылар. 
Ахмаджан Джеваирге, кельгенлери ичюн, айрыджа хошнутлыкъ 
бильдиререк, беяз тишлерини сытып кулюмсреди. 

Къызчыкълар Алименинъ янында пысып отургъан Алиеге ве 
Кемалгъа бакътылар. 

- Юрюнъиз, ойнайыкъ, - дедилер. Эль тутушып, чыкъып кеттилер. 

Кимяхан чай кетирди. 

- Мен беллесем, сытма хасталыгъындан бир тамам 
къуртулдынъыз, ойлеми, Пашшахан? - деди Джеваирге. 

Къыз, онынъ сёзюни тасдикълар киби, башыны саллады. 

- Шукюр, шимди гузелим, - деди. Анамнынъ янында сырым 
ачылды, деген киби Лейлягъа бакъып кулюмсиреди. Сакът дуйгъулы 
Кимя буны деръал дуйды. Янакълары алланды. 

- Хасталыкъны гизлесенъ, сыджагъы ашкяре эте. Мен онынъ 
чекишкенини козьлеримнен корьмесем де, юрегимнен дуйгъан эдим, - 
деди Алиме. - Сонъу хайырлы олсун. Бригадиринъизнинъ бугунь-ярын 

тою оладжакъ, пельван киби огълу бу хасталыкътан эки кунь ичинде 
къакъылып кетти. 

Джеваир анасына къоркъу толу козьлеринен, оны къайдан 
эшиттинъиз, деген манада бакъты. 

- Шемсинурнынъ анасы Таибе айтты, - деди Алиме. 

- Яп-яш йигитни бу хасталыкъ ойле тез абрагъанмы? - деди 
Хатидже, теренден кокюс кечирди. 

- Бельки арарети котерильгенде, салкъын сувлы арыкъкъа 
тюшмеген олса, бойле... - Кимяханнынъ сёзю кесильди. Богъазына бир 
шей тыкъылгъан киби юткъунды, козьлерини липильдетти. 

Лейля эки-учь кунь эвельси бригадирнинъ бенъзини рухий азап 
солгъунлыгъы саргъанынынъ себебини шимди анълады. Гъарип, 
Джеваирнинъ хаста экенини эшиткенинен, шунынъ ичюн де къоркъып 
чапкъалагъан, деръал табипни кетирген экен, деп тюшюнди. 

_ Я, о хаста не ичюн салкъын сувгъа тюшкен? - деди Лейля. 

- Койде эким олгъан исе, о, яшны къуртарыр эди, - деди Алиме, 
теренден кокюс кечирди. 

- Бизде ойле адет бар. Хаста юксек араретнен салкъын сувгъа 
тюшсе, сытма ушкютиле, бир даа о адамгъа якъын кельмей экен, - деди 
Кимяхан. - Инсан эйилик беклей, умютсизден зевал сюрип келе. 

Арагъа сюкюнетлик чёкти. Кимяхан сускъан алда чечекли 
чайниктен пиялагъа чай текти. Алимеге узатты. 

- Алынъыз, софрагъа буюрынъыз, - деди. 


Мусафирлер согъанлы ве къабакълы мысырбогъдай питесини пек 
бегенип ашадылар. Урюк къурусынен ешиль чай ичтилер. Чай оларгъа 
башта аджджы киби корюнди, бираздан бегенип башладылар. Пите де, 
чай да, эписи къокъулы. Бираздан агъач чаначыкъларнен, ичинде 
кичкене помидорчыкълар ялдагъан шорба кетирильди. Шорбанынъ 
сувы арыныкъ ве гульгюли. Кичкене помидорчыкълар, догъралмай, 
бутюн-бутюн быракъылгъан. Бундан да гъайры, онынъ ичинде кесек- 
кесек къабакъ, тазе мысырбогъдай къочаны, узун-узун догъралгъан 
согъан ве эки-учь дане бутюн къартоп быракъылгъан. Устюне 
чеберликнен догъралгъан фесильген сепильген. 

Кимяхан мусафирлерни ашкъа давет этеркен: 

- Балаларны тюшюнменъиз, оларны бабамнен Ахмаджан 
бакъалар, - деди. 

Джеваир Кимягъа софраны джыймагъа ярдым этти. Бираздан 
сонъра исе мусафирлернинъ огюнде бир табакъ сары пиляв къоюлды. 
Алименен Лейля бири-бирине бакъып алдылар. 

- Бизлер бу адамларны пек раатсызладыкъ, - деди Алиме. 

Джеваир пилявны демики къарт пиширгенини тааджип алда 
сёйледи. Бу арада Ахмаджан тазе чай кетирди. 

- Сизлер бу ашны пек уста пишире экенсинъиз. Бизлер исе сизге 
чиберек, сарма, долма киби къырым ашларыны пиширмеге огретирмиз, 
- деди Лейля. 

Булар Алименинъ къулакъларына ябанджы сёзлер олып 
эшитильдилер. Бир даа ойле ашлар пиширильген заманлар келир 
экенми, деп тюшюнди. 

- Огретирим, сизге де, Пашшахангъа да. Бизлер энди бири- 
биримизге якъын адамлар олып къалдыкъ. Мен сизлерге пек тез 
алыштым. Манъа бири-биримизни пек чокъ йыллардан берли бильген 

киби келе, - Кимяханнынъ сеси бирден къалтырады. Козьлери яшланды. 
Ичери Алиенен Кимяханнынъ къызчыкълары кирдилер. 

- Опа, Алие бугунь бизде къалсын да, айтынъыз мусафир 
аямларгъа, - дедилер эписи бирден, ялваргъан алда. 

- Я, Кемал къайда? - деди Кимяхан. 

- Ашханеде, +тагъамларгъа+ !? ярдым эте... 

Кимяхан Алиени къучакълап манълайындан опьти. 
Къызчыкъларынынъ башларыны сыйпады. 

- Яхшы, мен айтырым. Олар сизинъ истегенинъиз киби япарлар. 

- Пашшахан апамыз да къалсынлар, - деди къызчыкълар бирден 
къуванчлы сеснен. 

– Ким о? - деп сорады Алие олардан. 


- Сенинъ татанъ, - къызчыкъларнынъ экиси де эллеринен 
Джеваирге ишарет эттилер. 
О, Пашшахан дегиль, Джеваир, - деп, Алие оларгъа итираз 
бильдирди. 


- О, ханийлерге бенъзей, шунынъ ичюн де, биз онъа Пашшахан 
деймиз, - Кимяхан тереден кокюс кечирди. 

Балалар эллерини бири-бирининъ омузлары устюне къойып, 
ойнамагъа кеттилер. Кимяхан оларнынъ артындан тюшюнджели 
бакъты. Келип, къона башына чёкти. Бирден Джеваирни къучакълады. 
Ичин-ичин агълап башлады. Онынъ бутюн вуджуды силькинмекте эди. 
Алиме, Лейля, Хатидже бири-бирине бакъып алдылар. Бу козьяшлар 
къызчыкъларнынъ бабасынен, Кимяханнынъ къоджасынен багълы 
олгъаныны дуйдылар. Эльбет, о, дженк къурбаныдыр, деп тюшюндилер, 
сустылар. 

Чюнки бу агъыр куньлерде бутюн фаджиалар дженкнен багълы 
ола эди. 

- Меним къоджам дженкте эляк олмады, мында къоркъудан отю 
патлап ольди, - деди Кимяхан. - Бизлер насыл заманда яшаймыз, эй, 
Раббим!.. 


Къырымлылар мында кельмезден бир афта эвельси, Кимяханнынъ 
къоджасы идареде олгъан топлашувлардан пек кеч къайтты. Къапудан 
ичери киргенинен, къарысындан балаларны сорады. Онынъ чырайы 
топракъ киби, дудакълары мос-мор эди. Кимяхан шашмалагъанындан 
не япмасыны бильмей, онъа бир пияла сувукъ чай берди. 

- Ичинъиз, бираз озюнъизге келирсинъиз, - деди. 

О, къарысына кийик-кийик бакъты. 

- Къайда меним джигерлерим? - деди, Кимяханнынъ джевабыны 
биле динълеймей, юкълаяткъан къызчыкъларынынъ устюне 
къапакъланды. Окюр-окюр агълады. 

Кимяхан онынъ элинден, якъасындан тутып чеккеледи. 

- Балаларны къоркъузманъыз. Алла ичюн айтынъыз, не олды? - 
деп ялварды къоджасына. 

Мамаджан чевирилип, къарысыны къучакълады. 

- Кимяхан, джаным, тезден мында пек узакътан, ватанларыны 
немсе фашистлерге саткъан адамларны кетире экенлер. Олар, 
асылында, сенинъ, меним киби адамлар дегиль, джанаварлар экенлер. 


1? дайымларгъа 

Адам ашай экенлер. Хусусан яш балаларны... Меним къызчыкъларым 
оларгъа... 

Къардашы Ахмаджан бир вакъытлар насылдыр бир китапта Африка 
орманларында бир къабиле яшагъаныны, олар тири адам ашагъанлары 
акъкъында окъугъаныны айткъан эди. Демек ойле шейлер ола биле. 
Лякин бунъа къаршы не япмакъ мумкюн? Къышлакъта ойле 
джанаварларнен уруша биледжек эркек де къалмады. Эписи дженкте. 
Мында исе бир къач къарт-къурт ве сакъат эркеклер юрелер. 
Къоджасынынъ юрек хасталыгъы олмагъан олса, ким биле, о да 
къайдаларда душманнен дженклешип юрер эди. 

Къары-къоджа сабагъадже юкъламады. Баба, козьлерини юмды 
дегенде, кийик-кийик къычырды. Сабагъа якъын тёшеги ичинде, йылан 
тишлеген адам киби чапаланды. Кокюсининъ сол тарафы пек 
агъыргъаныны айтып шикяетленди. Ерге танъ ярыгъы тюшип 
башлагъанда, джан теслим этти. 


- Сизлер келеяткъан куню бутюн маалленинъ къадыны, бала- 
чагъасы о эвге топландыкъ. Мен, Ахмаджан арабанен о джанаварларны 
алмагъа кеткени ичюн, эвге-баркъкъа сыгъмадым. Оны ёл ичинде 
бекледим. Араба устюнде джанаварларны дегиль де, гъарип къадынны, 
генч къызны, дюльбер балаларны корип, шаштым. Лякин ичимиздеки 
къоркъу, нефрет, яныкъ, дешет сизинъ янынъызгъа бармагъа, ал-хатир 
сорамагъа имкян бермеди. Ахмаджан ким олгъанынъызны айтып 
анълатмагъан олса, бельки бизлер аля даа къачып юрер эдик. Бичаре 
къадын, бала-чагъаны бири-бирине къаршы сыттырмакъ кимге керек 
экен? - деди Кимя. Пек толукъкъанындан сёзлери узюк-юлкъукъ 
эшитильмекте эди. 

- Оны анъламакъ зор меселе, къардашым, - деди Алиме 
къасеветли сеснен, теренден кокюс кечирди. - Алла къасеветни 
инсангъа котергени къадар бермесин. Биз не япайыкъ, къатланамыз. 

Кимяхан, онынъ сёзюни тасдикълар киби, башыны саллады. 

- Акъикъатен де, дюньянынъ бутюн азапларына чыдаймыз. Анда, 
джебэдекилерге мындан да агъырдыр. Къардашымдан учь айдан берли 
хабер-тебер ёкъ. Анда - Къокъандда анам да агъыр хаста. 

- Ахмаджаннен бабам къоджамнынъ дженазесине кельген эдилер. 
Энди тезден къайтаджакълар. Ондан сонъ исе мен балаларымнен 
кетеджек олам. Тизем де ёрулгъандыр. Хаста анамны озюм бакъмакъ 
керегим. Бизим анда гузель эвлеримиз бар. Къыскъасы, Алиме апа, 
билесинъизми не, - Кимяхан сагъ козюни азачыкъ сыкъты, субетдешине 
джиддий бакъты. - Тезден авалар сувуп башлар. Балаларнен анда - 
аран ичинде яшамакъ олмаз. Бизим мааллеге кочип келинъиз. 
Къайнатамлардан къалма эки одалы, огюнде +айваны+ '3 олгъан 
эвчигимиз бар, анда яшарсынъыз... 

Умютсизден айтылгъан бу сёзлерден Алименинъ чырайы агъарды. 
Кимяхангъа, эй бебахт къадын, биз акъшам-саба яш, генч кеткен 
севимли къоджанъны хатырлатып, сени хышым ургъан фидан киби, 
солдурмаз, яш омюринъе зевал олмаз экенмизми, деген киби бакъты. 
Лякин Кимяханнынъ онъа самимий ве къатий бакъкъан козьлери онынъ 
юрегиндеки шубелерни даркъатып йиберди, ёкъ этти. 


13 +айван+ - огю ачыкъ софа 

Жжжж 


Алимелер Кимяханларнынъ эвине кочип кельгенде, оларны эв 
саибеси, онынъ бабасы ве Таибе къаршылап алдылар. Алиме Таибеге 
тааджипленген алда бакъты. «Я, бу къадын мында не япа экен», - деп 
тюшюнди. 

Таибе онынъ тюшюнгенини анълагъан киби, ийлекярлыкънен 
кулюмсиреди: 

- Бизлер даа кочип кельмедик, амма шимди мында яшайым. Анда 
кимсеге бир шей айтмадым. О мааллени бегенмедим. Къысметимиз 
мында экен, - деди. 

Бу къадыннынъ аягъы тиймеген ер бар экенми, деп тюшюнди 
Алиме ве: 

- Эльбет, бу шенъ мааллечик. Андаки киби къамышлыкъ ичинде 
дегиль. Эвчик де яхшы, - деди. - Андаки эвчикке ана-бабанъны 
кетиреджексинъдир даа? 

Таибе Алимеге тикленип бакъты. 

- Ёкъ, - деди бирден кестирип. - Анам-бабам мында кельмек 
истемейлер. Ондан сонъ, оларны мында ким ёллайджакъ? Бизлер 
эпимиз незарет алтында олгъанымызны унуттынъмы, ёкъса? 

Алиме башыны терсине саллады. Теренден кокюс кечирди. 

- Адамлар башкъа койге дегиль, маалле денъиштирмеге 
къоркъалар. Бу мешурларнынъ бичаре халкъымызгъа олгъан 
къылынувларынынъ кене бир усулыдыр даа. 

Кимяхан арабадан тюшкен балаларны эвчикнинъ тарафындаки 
кениш бир одагъа алып кирди. 

- Бу сизинъ эвинъиз, бегенесинъизми? - деди балаларгъа. Кемалнен 
Алие хошнут алда башларыны салладылар. Серверчик индемеди. 
Чырайчыгъыны сыткъан алда кенаргъа чекильди. 

- Мен озюмизнинъ эвимизге бармакъ истейим, - деди. 
Юмручыгъынен козьяшларыны сильди. 

Кимяханнен балаларнынъ артындан ичери кирген Алиме 
Серверчикнинъ агълагъаныны корьгенинен, элиндеки богъчаларны 
кенаргъа быракъты: 

– Не олды, эвлядым? - деди. 

- «Озюмизнинъ узакътаки эвимизге кетмек истейим», - дей, - деди 
Кимяхан, козьлери яшкъа толгъан алда. 

Алиме агълаяткъан баланынъ огюне чёккеледи. 

- Агълама, огълум, коресинъми, бу эвчик биз яшагъан чалаш киби 
ярамай дегиль. Темизчик, къапусы, пенджереси вар. Сувукъ олса, 
ушюмемиз. Мында диварлардан ель уфюрмей. Шимдилик бу гузель 
тизечикнинъ эвинде отурайыкъ. Дженк битип, агъанъ, бабанъ къайтып 
кельген сонъ, озь эвимизге кетермиз, эльбет, мытлакъа кетермиз, - 
деди. 

Серверчик анасына яшлы козьлеринен бакъты: 


- Сиз анда олгъанда да, бойле айткъан эдинъиз, - деди 
агъламсырагъан алда. Барып, деми анасы быракъкъан богъча устюне 
отурды. 

- Онынъ алы ёкътыр. Бу куньлерде кейфсиз, - деди Алиме 


яныкълы сеснен. . 
- Бельки сувсагъандырсынъ, чай кетирейимми? Екъсам, ач 
олдынъмы? - деп сорады Кимяхан Серверчиктен. 

Бала, онъа бакъып, ёкъ, деген манада башыны терсине саллады. 

- Мен юкъламакъ истейим! - деди анасына. Богъча устюне 
ятмагъа олып тедарикленди. Алиме оны миндерчик устюне яткъызды. 

Алиме богъчадаки шейлерни ерли-ерине къоймагъа ашыкъты. 
Андан чыкъкъан Кимяхан, арадан чокъ кечмей, чечекли чайникнен чай 
ве эки дане де согъанлы мысырбогъдай питеси кетирди. Серверчик 
яткъан миндернинъ янында къырмызы чечекли сатин дастырханны 
яйды. Пителерни догърады. Эр кесни чай ичмеге давет этти. 

Уйлелик емек вакътында табельчи, не ичюндир, пек куськюн эди. 
Бир ерде отурып оламады. +Хырман+ !* тегизлевнен мешгъуль олгъан 
эки-учь осьмюрге дарылды. Омузындан даа кетменини быракъмагъа 
етиштирмеген Назимге: 

- Сен, лейлек, къайдаларда быралкъыланып юресинъ? - деп 
джекирди. 

Иигит онъа тааджипле бакъты. 

- Хырманда чалыштым. Озюнъиз корьдинъиз де... 

Табельчи онынъ джевабыны сонъунадже динълемеди. Манълайы 
тюбюнден къадынлар бетке бакъты. Назары Джеваирнинъ чересинде 
токътап къалды. Къыз къолайсызланды. 

- Меляике! - деди, озь башына лакъырды эткен алда. - 
Кимлергедир дюльбер козьлеринъни сюзип бакъкъандырсынъ. Ёкъ исе, 
элинъден балабан кетмен тюшмез эди. 

Табельчи, сакъат сагъ тизини туткъан алда, о якътан-бу якъкъа 
юрди. Тосат-тосат Джеваирге нефретле бакъты, сонъра настан 
сараргъан тишлерини сытып, мыскъылнен кулюмсиреди. Къызнынъ 
янында токъталды, бир шейлер айтмагъа ниетленди, лякин индемеди. 

«Бу терсмезеп адамнынъ огюнден къара мышыкъ кечти, гъалиба», 
- деп тюшюнди Джеваир. 

- Набиджан, бугунь сен, гъалиба, сол якъынен тургъансынъ. 
Огъланлар яхшы чалыштылар, - деди ашчы къартий. 

- Яхшы чалышкъан олсалар, оларгъа дарылмакъ дегиль, макътар 
эдим... Буларнынъ, дерсинъ, эркеги-ыргъачысы мында чалышмагъа 
дегиль де, раатланмагъа кельгенлер. Ялынъыз озь кейфлерине коре 
чевирилелер. Ах, анасыны, мен оларгъа кейф не олгъаныны косьтерир 
эдим амма... 

Табельчи тишлери арасындан кенаргъа, чырт этип тюкюрди. 
Ашчы къадын онъа даргъын алда бакъты, лякин индемеди. Табельчи 
ачувлы, къызаргъан козьлерини Джеваирге чевирди: 

- Ниетинъе еттинъми? - деп мыдырданды. 

Джеваир онынъ не демек истегенини анъламады. Лякин сез 
къошмагъа джесарет этип оламады. 

«Къара тикен», - деди Джеваир. Яваштан еринден турып кетти. 

Къадынлар акъшам шипангъа кетеяткъанда, оглеринде 
умютсизден бригадир пейда олды. 

- Джеваир, къызым, сен бираз токъта, - деди. Къызгъа йымшакъ 
назарлар быракъты. Сёзюни неден башлайджагъыны бильмеген адам 
киби, тюшюнди, тамшанды. Сонъра теренден кокюс кечирди. 


“ +Хырман+ - арман, памукъ къурутылгъан мейданчыкъ. 

- Узун лафнынъ къыскъасы, Джеваир, сен ярындан итибарен 
бизде чалышмайджакъсынъ... 

Джеваирнинъ козьлери огюнден уйлелик емек вакътында 
табельчининъ мыскъыллы кулюмсиревлери, тикленип бакъувлары 
пейда олды. «Ниетинъе еттинъми?» - дегенини хатырлады. 


- Не ичюн, бу кимнинъ эмири, Орманджан эмдже, - деди 
Джеваир, тааджипленген алда. 
- Эмир? Бельки, та о къадар дегильдир. Лякин... - бригадир, не 


демесини бильмей, сусты, дудакълары къыбырданды. 

- Мен энди чалышмагъа баягъы огрендим де, гъалиба? - деди 
Джеваир, не демесини бильмей. 

- Сен чалышмагъа, акъикъатен де, огрендинъ. Асылыны алгъанда, 
иш мында дегиль... - Бригадир къызгъа тюшюнджели алда бакъты. 
Онынъ кеткенини бригадирнинъ озю де истемей. Акъыллы, язмагъа, 
чызмагъа бильген къыз. Онъа эр вакъыт аркъа. Набиджан бир де бир 
къурназлыкъ япып, озь фиятыны котермек ичюн, хасталыгъыны себеп 
этип, ишке кельмесе, бу белядан оны даима Джеваир къуртара. 

Экинджи тарафтан онынъ фена адамларнынъ элине тюшмесинден 
къоркъа. Чюнки пек чокъ койдешлери бу бичаре халкънынъ бир тюрлю 
къабааты олмагъаныны бильмейлер, тёпеден алынып барылгъан 
тешвикъатларгъа, ялан ве фитнелерге, бефтанларгъа къапылып, 
къырымлыларгъа нефретнен бакъалар. Эркеклер исе, фурсат 
тапкъанда, къадын-къызларнынъь намусыны аякъ астына алып 
таптамакътан къачынмайлар. 

Орманджан муаребеде ватан мудафаасы ичюн джан алып, джан 
береяткъан дженкчининъ къызыны фена адамлардан къорчаламагъа 
тырыша. Буны озюнинъ боюн-борджу деп сая. 

Бельки, о, чешит тюрлю олмайджакъ тюшюнджелернен озюни 
нафиле азаплайдыр. Янъыладыр. Себзеджилик бригадасынынъ башы 
Рахматулла Орманджаннен бир яшта, ихтияр, яхшы адам. Бир козюне 
акъ тюшкени ичюн, сокъурланып къалды. Бригадасына эсап-къасап 
ишлеринен огърашкъан адамнынъ ялынъыз башы яхшы чалышмакъ 
дегиль де, эль-аягъы да чабик олмакъ керек. Анда табельчи олып 
чалышкъан Шемсинурда исе бу чизгилернинъ ич бириси ёкъ, демек 
мумкюн. 

Анда эркек киши олса, даа да яхшы амма. Оны шимди къайдан 
аладжакъсынъ? Энди къычырып башлагъан «хоразчыкълар» биле 
шимди дженктелер. Къартнынъ акъылына бирден урюк ве алма 
багъчасынынъ къаравулы Темирджан тюшти. 

- Пушт эриф, - деди озьбашына лакъырды эткен алда бригадир. - 
Озюмизнинъ Набиджан да ондан чокъ артта къалгъан сою дегиль. 

О, азачыкъ козюни ачмагъан олса, Набиджан къызны, якъа 
туттырмагъаны ичюн, памукъ фиданларыны себеп этерек, 
бастырыкъкъа тыкъа биле эди. 

- Бу да онынъ киби бир будала. О, не ичюн дженкке кетмеди? Дёрт 
мучеси сап-сагълам. Ойле дейим амма, гъалиба яш экенде, теректен 
учкъан, мийини сарсыткъан эди. 

Бу, дженкке бармамакъ ичюн, себеп ола билеми экен? Бельки, 
оладыр. Оны экимлер биледир, эльбет. 

Къарт, Джеваир акъкъында тюшюнгенде, бу пезевенк эриф меним 
акъылыма къайдан кельди, деген киби башыны къакъытты, фена 
фикирлерден къуртулмакъ истеди. О, шимди бир шейни яхшы биле. 

Къышлакъта окъумыш адам ёкъ, демек мумкюн. Демек, оны бу ишке 
ким тевсие эткен олса, догъру иш япкъан, деп тюшюнди Орманджан. 
Озь тюшюнджелерининъ нетиджесинден къуванды, кулюмсиреди. 

- Къызым, Джевар, къышлакъта окъумыш адам къалмады. Эписи 
дженкте. Шунынъ ичюн де сен шимди кетменнен дегиль де, 
къалеменен, башнен чалышсанъ, бизге чокъча файда кетирирсинъ, - 
деди къатиетле. 

– О да насыл иш экен? - Джеваир бригадирге тааджипленген алда 
бакъты. 

- Сени, къызым, себзеджилик бригадасына табельчи оларакъ таин 
этмек истейлер. Мен беллесем, фена олмаз, - деди къарт. 

- Я, Шемсинур? Анда Шемсинур чалыша да! 

- Чалышмагъа чалыша амма, ишни беджерип оламай экен, 
Рахматулла да ёрулгъан, о да ихтияр адам, - деди бригадир. - Эр алда, 
екъ деме, къызым. Ананънен де лаф эт... 

Бу хабер Джеваирни баягъы о якъта беклеп тургъан Лейлянен 
Хатиджени тааджиплендирди. Лякин олар, не деп, къызнынъ 
гонъюлини алмагъа бильмедилер. 

– Сени анда Алиме апте, эпси бир, ёлламаз, - деди Хатидже. 

Джеваир, не демесини бильмей, омузларыны къысты. 

Бугунь иштен сонъра олар учю Абибулла агъанынъ къарысы 
Азизеге ал-хатир сорамагъа бармакъ керек эдилер. Джеваир эр шейни 
унутты, эвлерине кетмеге ашыкъты. 

Алиме ичюн бу хабер чокъ янъылыкъ дегиль эди. О, къызыны 
индемеден, сабырнен динъледи. Джеваир онъа табельчининъ япкъан 
терсмезеплигини де айтты. 

- Энди эр шей кечип кетти, ана, - деди, кулюмсиреген алда. - 
Памукъ осюмлигини кестинъ, деп, мени бастырыкъкъа къойдураджакъ 
эди. Бригадиримиз Орманджан эмдже олмагъан исе, иш къайда барып 
чатар эди, шимди тасавур биле этип оламайым. 

Алименинъ тегиз, беяз манълайында тер тамчылары йылтырады. 
Къызына тюшюнджели алда бакъты, сусты. Къафасында инсанны 
дешетлендириджи тюшюнджелер уймелешти. Бу - багъча 
къаравулынынъ къурназлыгъы, ийлеси, деген фикирге кельди. Демек о 
манъа «мерхамет» косьтерювден бир шей чыкъмайджагъыны дуйгъан. 
Арагъа башкъа адамларны тюшюрген. Рахматулла аканы да о 
къандыргъандыр. Къарт адам къара ниетли кишининъ ийлесини 
къайдан бильсинъ? Онъа Шемсинур озь ишини беджерип оламай, 
дедилер, весселям! 

Шемсинур озь ишини бельки яхшы беджередир, лякин чапып- 
чапкъаламагъа севмей. Эрке къыз. Эгер, бригадир айткъаны киби, 
ишни тюшюнген олсалар, анда Джеваирни дегиль де, Набиджанны 
ёлламакъ керек эди. Эркек киши, баягъы теджрибели табельчи. Демек, 
бу иш кимнинъдир къара ниети узеринде къурулды. 

Алиме бу теклифке тюшюнип биле отурмай, деръал джевап берир 
эди амма... Балагъа душманлыкъ япарлар, деп къоркъа. 

Алиме багъча къаравулынен олгъан «самимий» субеттен сонъра 
бир даа анда ишке бармады. Таибеге ишке не ичюн бармагъанынъ 
себебини айтмады. «Бираз кейфим ёкъ», - деди. 

Эки кунь кечер-кечмез, оларнынъ эвине Рахматулланынъ озю 
кельди. Бу юксек бойлу, арыкъ вуджутлы, бир козюне акъ тюшкен киши 
Алимеге сынайыджы назарлар быракъты. Онынъ не ичюн ишке 

бармагъанынен меракъланды. Къадын онъа озь вазиетини насыл 
анълатсын? Тюшюнджеге далды, индемеди. 

- Айды, кечкенге мазы, дерлер. Асылында, мен мында башкъа 
ишнен кельдим, къардашым, бизде арманда чалышкъан беш-алты 
эркекке ашчы керек. Мен беллесем, сен бу ишни япарсынъ. 
Балаларнынъ ашларына-сувларына мукъайт олурсыньъ, - деди. 

Бу иш Алимелернинъ эвинден баягъы узакъта. Бунъа бакъмадан, 
Алиме анда бармагъа разы олды. 

Учь-дёрт къырымтатар къарты, къомшу койден олса керек, Алиме 
оларны танымай, чалгъынен богъдай чалалар. Чалгъыны къайда 
тапкъанлар, Алла бильсин?! Озьбеклер исе оракънен бакъла, маш, 
нохут оралар. Арман басалар. Бир арыкъ атчыкъ сабадан 
акъшамгъадже, раатлыкъ бильмей, чалыша. Ортасындан демир кочер 
кечирильген, узунлыгъы бир метр олгъан тыртырлы ташны ат тарта, 
кимерде богъдай башакълары, кимерде нохут, маш орькенлери устюнде 
тыгъырта бере. 

Аш пиширмек ичюн оджакъны Рахматулла аканынъ озю ясады. 
Анда балабан, къара чоюнны ерлештирди. Алимеге памукъ ягъыны 
насыл тавландырмакъ керек олгъаныны косьтерди. Чюнки 
къырымлылар бу ягъдан насыл файдаланмакъ керек олгъаныны 
бильмей эдилер. Олар пиширген аш памукъ ягъы къокъуй эди. 
Бригадир чоюннынъ ичиндеки ягъны яхшы тютеп башлагъан сонъра, 
онынъ ичине бир баш темизленген согъан быракъты. О, къып-къырмызы 
олгъан сонъра, кевгирнен алып ташлады. Буюк усталыкънен тёгерек- 
тёгерек этип, индже догъралгъан бир чанакъ согъанны ягънынъ ичине 
ташлады. Оны яхшы къызартты. 

- Энди этни ве озь невбетинде башкъа шейлерни къоя билесинъ, - 
деди. 

Ишнинъ биринджи кунюнде Рахматулла оджакъ янындан кетмеди, 
Алимеге мында пишириледжек ашны насыл азырламакъ керек 
олгъаныны анълатты. Рахматулла реберлигинде пиширильген машнен 
пирнич боткъасы пек лезетли эди. Энъ эсасы, памукъ ягъынынъ 
къокъусы ич де дуюлмай. «Бунынъ бутюн сыры ягъны тавландырувда 
экен», - деп тюшюнди Алиме. 

Алиме ишке эр кестен эвель келе. Койден эки къопкъа сув кетире, 
чёльде сув ёкъ. Кунеш догъып, бираз котерильгенинен чалышаяткъан 
адамлар чай сорап башлайлар. Оны къайнатып етиштирмекнинъ чареси 
ёкъ. Къырымлылар исе бутюн вакъыт салкъын сув ичмек истейлер: оны 
къайдан аладжакъсынъ? Хусусан, уйледен сонъра агъызынадже ерге 
комюльген балабан бардакътаки сув къыза, оны ичмекнинъ чареси 
олмай. Ерли халкъ оларгъа чай ичмекни тевсие этелер. Бу эм 
сувсызлыкъны къандыра, эм де сагълыкъ ичюн яхшы, дейлер. 
Токътамадан чай къайнатмакъ, къорай джыймакъ, аш пиширмек... 
Кимерде, ава пек къызгъанда, ишчилерге эки къопкъа сув етмей. 
Алимеге кене койге сувгъа барып кельмек керек ола. Кимерде пек 
ёрулгъанда, къорай джыюв ишинде онъа, базан, оракъчылар ярдым 
этелер. Уйледе азачыкъ салкъын ерде отурмакънынъ, раатланмакънынъ 
чареси ёкъ. Чалашкъа эркеклер толушалар. Яш къадынгъа эркеклер 
арасында отурмакъ къолайсыз. Тышта исе кунешнинъ отькюр зиясына 

чыдамакънынъ чареси ёкъ. Арадан бир-эки кунь кечкен сонъ, арманда 
геджелеген эркеклер учь тал сырыгъыны, санджаякъ киби, тёпелерини 
бир ерге кетирип багъладылар. Ашагъыларыны учь якъкъа керип, ерге 
санчтылар. Устюне чалы-чырпы, от ташладылар. Бойлеликле, ашчыгъа 
чалаш къурдылар. 

Алиме шу куню пек къуванды. Дерсинъ, онъа эки къатлы буюк 
бина эдие эткенлер. Уйле тенеффюсинде озь чалашында азачыкъ 
чырым алды. 

Акъшамлары иштен эвге къайткъанда, Рахматулла онъа азачыкъ 
маш яхут бакъла, богъдай бере. Кимерде исе балаларына ишчилерден 
артып къалгъан боткъаны алып бармакъ къысмет ола. Алиме ичюн бу 
буюк бахыт. Эм, энъ эсасы, арманда чалышкъанлар онынъ пиширген 
ашларыны бегенип ашайлар. 

Алиме бу адамларгъа, ишине алышты. Таибенинъ айткъаны киби, 
къорантаны бакъмакъ ялынъыз Джеваирнинъ устюне юкленильмеди. 
Онъа анасы да ярдым этмекте. 

Лякин, теэссюф ки, бу къуванч да чокъкъа сюрмеди. Богъдай 
чалаяткъанлар арасында озюни не ичюндир башлыкъ косьтермеге 
тырышкъан Сеитмамут деген киши бир кунь уйлелик ашкъа эр кестен 
эвель кельди. Озь чалашларына кирип, агъыр иштен сым-сылакъ олгъан 
камзолыны денъиштирип чыкъты. Андан чыкъкъанынен, Алимеге, 
мында кельгенини бильдирмеге тырышкъаны киби, бир-эки кере 
оксюрип алды. Сонъра ашчыгъа якъынлашты. Чоюнда былкъылдап 
къайнаяткъан ашкъа тюшюнджели алда бакъты. Оджакътан янаяткъан 
чубукъны алып, газетанен сарып ясалгъан сигарыны туташтырды. 
Онынъ тютюнини агъызындан алкъа-алкъа этип чыкъарды. Кенарда 
тургъан бош къопкъаны терс чевирип, онынъ устюне афудан отурды. 
Алимеге бакъты, ешиль, ойнакъ козьлерини сюзип кулюмсиреди. Ач 
янакълары алланды. Гурь ве узун мыйыгъынынъ уджларыны бурды. 
Картосы эки-учь ерден сынгъан шапкесини козьлери устюне басты. 

Алиме бу адамны корьгенде, не ичюндир, озюнде раатсызлыкъ ис 
эте. Хусусан, онынъ ешиль, ойнакъ козьлери къадынгъа 
ахлякъсызлыкътан делялет олып корюне. Бою юксек олгъанына 
бакъмадан, омузларыны, даа да юксек корюнмеге тырышкъаны киби, 
котерип, башыны исе азачыкъ арткъа ташлап юре. 

Сеитмамут сигарыны кенаргъа атты, Алимеден ичмеге сув сорады. 

- Салкъын чай вар, ичесинъизми? - деди Алиме 
джесаретсизликле. 

- Ичерим. Салкъын чай даа да яхшы... 

Алиме чалаштан кичкене чайникнен бир пияла алып чыкъты. 
Сеитмамуткъа агъзы бурнунадже чай толу пияланы узатты. Киши 
пияланы дегиль де, къадыннынъ билегинден сыкъып тутты. 

– Мен сени бегенем, Алиме! - деди бирден. 

Къадыннынъ бутюн вуджуды титреп кетти. 

- Сиз не айтасынъыз? - деди, акъаретленген алда, окюнчли 
сеснен. 

- Сен абдырама, къоркъма. Алиме, бизим севгимизни кимсе 
дуймаз. Энъ эсасы, мында манъа терс бакъаджакъ киби джесаретли 
адам тапылмаз, беллейим. Къадыным исе энди чокътан сыкъ багъча 
ичинде, талдада сыкъылып, къуруп къалгъан терекке бенъзей. 
Къадындан исе летафет, шырныкълыкъ истениле. Къадын, гузель 
варлыкъ олгъаны ичюн, севиле. Мен сенде буларны энди чокътан 

корьдим. Менимкинде исе оларнынъ ич бири ёкъ. Мен сени бегенем, 
Алиме! - деди. Къадынны къучакълайджакъ олды. 

Алиме оны къакъыштырды. 

- Алладан къоркъунъыз, - деди, Сеитмамутнынъ юзьсюзлигине 
тааджипленген алда. Киши теренден кокюс кечирди. 

- Инсангъа бойле, сенинъ киби, даима булутлы чере ве дертли 
юрекнен яшамакъ олмай. Бизлер бу дюньягъа дирек олмайджакъмыз. 
Омюрде ойле олып кельген, ойле де кетеджек. Ялынъыз яшамагъа 
бильген адамлар ондан бир шейлер алалар. Беджерип оламагъан 
сойлары, бизим алымызгъа огърай, - Сеитмамут озюни бахытсыз, аджиз 
адам оларакъ косьтермеге тырышты. Омузларыны къысты, азачыкъ 
къамбурайгъан алда эркеклер чалашына кирди. 

Бу вакъиадан сонъра Сеитмамут, не ичюндир, тарладан эр кестен 
эвель къайтып кельмекни адет этти. Лякин Алимеге оны 
акъаретлейджек киби бир сёз айтмады. Онынънен йымшакъ муалледе 
булунды. Базан балаларнынъ ал-эвалыны сорады. Алиме, бу эриф 
акъылыны башына топлады, инсафкъа кельди, деп тюшюнди. 
Тынчланды. Арадан бир къач кунь кечкен сонъра исе, бу бичаре къадын 
апансыздан белягъа огърады. Сеитмамут уйледе, эр кес раатлангъанда- 
юкълагъанда, Алименинъ чалашына бастырып кирди. 

- Алиме, джаным, сен меним дегеними япмакъ керексинъ, - деди. 
Къадынны къучакъламагъа ынтылды. 

Алиме тирсеклерини онынъ кокюсине тиреди. 

- Манъа токъунманъыз, шимди багъырып сизни масхара этерим, - 
деди ачувнен. 

- Ёкъ, Алиме, сен къычырма, мени динъле... - О, къадыннынъ 
билеклеринден сыкъып тутты, озюне чекти. 

- Быракъынъыз эллеримни, - деди Алиме юксек сеснен. - Шимди, 
сес-седа йиберир, бутюн эркеклерни аякъкъа турсатырым. 

- Анда эркек ёкъ, ханым. Мында эркек бир дане. О да сенинъ 
элинъде эсир, акъылсыз къадын, шашмалама... Меним фериштем!.. 

Алиме онынъ чересине нефретнен бакъты. 

- Иибер эллеримни, ёкъ исе, масхара этерим! - деди ачувнен. 

Сеитмамут меселе джиддий олгъаныны анълады, Алимени уйтеп 
йиберди. 

- Бунъа къулакъ аскъан тапылгъан да, курсие, меляике кесильген, 
– деди. 

Бойледже, о вакъиадан сонъ, Алимеге бир къач кунь, манълайы 
тюбюнден, ачувлы-ачувлы бакъып юрди. Ахыр-сонъу патлады. Уйлелик 
аш вакъытында элиндеки шорба толу чанакъны Алименинъ огюне 
котерип атты: 

- Бойле аджыткъыны ходжанъ къайтып кельген киби олса, онъа 
ашатырсынъ, - деди, куфюрленип сёгюнди. 

Алиме онъа не демесини бильмеди. Сусты. Къадын миллети бойле 
агъыр вазиеттен чокъусы козьяшы тёекип къуртула тургъан. Лякин 
Алиме ойле япып оламады. Оны акъаретлеген адамгъа козьяшыны 
косьтермемеге тырышты. О, козьяшыны аджизлик эсап эте. Аджизлик 
исе инсандаки энъ фена чизги, деп биле. 

Сеитмамутнен берабер чалышкъан адамлар бири-бирлерине, бу да 
не, деген киби бакъыштылар. Меселенинъ асылыны анълап оламай, 
сустылар. Бутюн кунь арманда атнынъ башыны тутып юрген, 
болдургъан осмюр йигит бирден еринден сычрап турды: 

- Къарт адам олсанъыз да, айтайым, ахлякъсыз экенсинъиз! - 
деди. Алимеге чевирильди, - Алиме апа, бунъа раатсызланманъыз. 
Сизинъ пиширген ашынъызны бизлер пек бегенип ашаймыз. Сагъ 
олунъыз, Алла сагълыгъынъызны берсин... Сеитмамут аканы сыйлы- 
суплы ашларнен сыйлагъан къадын бар... - О, юткъунды, элини 
силькитти. - Ашынъыз къалгъан олса, манъа бир чомуч даа беринъиз... 

Эки-учь кунь кечер-кечмез, эркеклернинъ чалашында Таибенинъ 
шакъылдап кульгени эшитильди. 

Сеитмамут Алименен джиддий лаф этмеге къарар берди. Оны 
иштен къувмакъ ичюн, аш пиширмеге бильмейсинъ, сенинъ пиширген 
ашынъны ашамакънынъ чареси ёкъ. Бутюн кунь ач чалышамыз. 
Башкъалары буны юзюнъе айтмагъа чекинелер, балаларынъны 
аджыйлар. Мен исе, дост агълатып айтыр, душман - кульдюрип, 
дегенлери киби, догъру бетинъе айтам. Мындан кет, демек истеди. 
Ойле десе, адамлар оны къорчаларлар. Хусусан, Рахматулла бунъа ёл 
бермез. Алиме де онъа, сен ким олгъансынъ да, мени иштен къувасынъ, 
дей биле. О, юваш ве йымшакъ табиатлы олса да, къолайлыкънен эльге 
алынаджакъ, къоркъаджакъ къадын дегиль. Башкъа, муреккепче, онынъ 
менлигине токъунгъан себеп тапмакъ керек, деп тюшюнди. Тапты. 

- Алиме, биз сенинъле бир сёзге келип оламадыкъ. Анълайым, 
санъа къолай олмаз, баланъ-чагъанъ, деген киби, лякин дюньяда 
булардан эписинден юксек ве мукъаддес шей бар. О, севгидир. Бу 
мукъаддес дуйгъу, эльбет, эр кеснинъ юрегинде догъып, осип, 
чечекленип оламай. Онынъ пейда олмасы ичюн, инсанда 
алидженаплыкъ, акъикъий юрек олмакъ борджлу. Бу дуйгъу ялынъыз 
шойле адамларнынъ юрегинде пейда ола биле. Мен сени къабаатлап 
оламайым. Сен омюринъде бойле дуйгъу ис этмегенсинъ. Ходжанъ 
бармы, бар. Сен бала догъурмакътан башкъа шейни бильмегенсинъ. 
Мукъаддес дуйгъудан исе хаберинъ биле олмагъан. Оны сенде уянтмакъ 
ичюн, бу дюньяда нелер япмакъ керек, бильмейим. Энди санъа бир 
акъикъатны айтайым. Мен шойле бахытны таптым. Сенинъ мында 
олувынъ исе манъа кедер эте. Мени бу бахыттан махрум этмемек ичюн, 
сен мындан кетмек керексинъ, - деди ялварыджы сеснен. 

Алиме онъа тик-тик бакъты. «Эй, хиянет эриф! Бу мукъаддес 
дуйгъу сенинъ къара юрегинъе бир вакъыт кирип оламагъандыр», - 
демек истеди. Онынъ къансыз чересине, аясыз козьлерине бакъаркен, 
бойле демекнинъ файдасыз олгъаныны анълады. 

Озюни чокъ сыкъмамагъа, сувукъкъанлыкънен джевап бермеге 
тырышты. 

- Мындан, яни иштен кетмек, кетмемек, меним ишим. Сизинъ 
бахытлы олып, я да олмаювынъыз исе, манъа дегиль, озюнъизге багълы, 
– деди, терс чевирилип кетти. 

Дюньялар сени. Бунъа не демек мумкюн? Бойле агъыр девирде 
къайда чевирильсе, огюне Таибе келип чыкъа. Бу ахлякъсыз къадын 
Алимеге де иш тапа, де элинден ишини, балаларнынъ къысметини 
юзьсюзлердже чекип ала. Энъ эсасы, Сеитмамутнынъ олюм тёшегинде 
яткъан къадынынынъ сонъки куньлерине биле зеэр къатмакъта. Ана 
санъа Сеитмамут акъайнынъ алидженап юреги ве мукъаддес севгиси! 

Анда исе Таибенинъ къызыны иштен чыкъарып, ерине Джеваирни 
таин этмек истейлер. Бу да къурназлыкъ ве ийлекярлыкънен, 
феналыкънен багълы. Анда да «алидженап» адамлар иш корьмектелер. 

Озюни пек тедбиркяр, акъыллы, беджерикли сайгъан Таибе, бунынъ 
фаркъына биле барып оламай. 

Джеваир анасынынъ тюшюнджелер дерьясына гъаркъ олгъаныны 
корип сусты. Эм не къадар тюшюнсе де, ярын сабадан янъы ишке 
бармакъ онъа гъает дешетли олып корюнди. 

- Сен, Джеваир, анда бармакъ истемегенинъни Орманджан акагъа 
айтмадынъмы? - деди Алиме, тюшюнджели алда. - О адам сени анълар 
эди. 

Джеваир теренден кокюс кечирди. 

- Онъа меселени башкъа тюрлю анълаткъанлар. «Сен окъумыш 
къызсынъ, санъа кетменнен дегиль де, башнен, къалемнен чалышмакъ 
керек», - деди. 

Яныкъ яныкъны бастыра. Алиме бугунь эвге кельгендже, илериде 
не япмасыны бильмей, къасеветленди, де ачувланды, де агълады. Эвде 
исе онынъкине Джеваирнинъ яныгъы, тюшюнджеси, къасевети 
къошулды. Энди къайда барыр да, кимнен акъыл танышыр?! 

Эртеси куню ишке кетиледжек вакъты кельгенде, еринден не ана 
турды ве не де Джеваир. Экиси де чокътан уяныкъ иселер де, 
козьлерини ачмай яттылар. Ахыр-сонъу Алиме бир къараргъа кельди. 
Джеваирнен берабер Орманджан акагъа бармакъ керек! 

Орманджан ака Алимени сабырнен динъледи, сонъра кулюмсиреди. 

- Алиме, къардашым, бу иште бир тюрлю феналыкъ ёкъ, беллейим, 
- деди. Бир кунь эвельси Джеваирге айткъан сёзлерини текрарлады. 
Бутюн сёз Рахматулланынъ яхшы адам олгъанына келип багъланды. 

Бичаре Алиме багъча къаравулы Темирджан ве армандаки 
Сеитмамутнынъ мунафыкълыкълары акъкъында бир сёз биле айтып 
оламады. 

Айгиди сени, къадын такъдири. Не къадар феналыкъ ве 
ашалыкъкъа, акъаретке къатланмакъ керексинъ!.. 

Арадан эки-учь кунь кечкен сонъра, Лейля, Хатидже, Джеваир, 
Энвер ве дигерлери багъарагъа - богъдай арманында чалышмагъа 
кетмеген олсалар, Алименен къызынынъ алы-чулы не олур эди, Алла 
бильсин?! 

Сюргюнликте, экинджи йылнынъ къышы озюнинъ терен къары ве 
узанып кеткен аязлы куньлеринен ач ве чыплакъ халкънынъ джаныны 
якъты. Бутюн къыш девамында ерде инсаннынъ тизинден кельген терен 
къар иримей, инатланып ятты. Куньдюз куньлери кунеш кок 
теренлигинде азачыкъ йылмаймагъа тырышса да, сонъундан кене таш 
чатлатыджы аяз башлай. Терен къар ер устюнде, дерсинъ, бузгъа 
дёнген. Адамлар онынъ устюнде юргенде, артта излери биле къалмай. 
Агъыр юктен башлары эгильген чыплакъ тереклернинъ пытакълары 
джам киби йылтырайлар. Ерли къартларнынъ айткъанларына коре, 
бойле къыш бундан юз йыл эвельси олгъан эмиш. 

Падиша хышымына огърагъан халкъымызгъа Алла де терс 
чевирильген, дей эди базылары. Ерли халкънынъ да башындан эси 
кетти, чюнки бойле сувукъкъа кимсе азыр дегиль эди, не кельме халкъ 
ве не де ерли. 

Колхознынъ пек чокъ къоюны ве эчкиси сувукътан бузлап ольди. 
Аранлары ичинде адамларнынъ сыгъырлары, эшеклери ачтан, 
сувукътан гъайып олдылар. 

Сонъ ава бирден денъишти. Аджджы рузгяр эссе де, кунеш 
йылмайды. Онынъ зайыф шавлесинден сачакълардан ашагъы ханджер 
киби узангъан бузлардан тамчылар тамып башладылар. Ични 
карартыджы къыштан усангъан, ёрулгъан адамлар диварлар тюбюнде, 
омузларыны къысып, зорнен йылтырагъан кунеште къызынмагъа 
чыкътылар. Юфкъа кийинген балаларнынъ черелери сувукътан 
морарып, тишлери бири-бирине урып къалтырасалар да, арыкълардаки 
буз устюнде таймагъа тырыша эдилер. Ана-бабалары исе оларгъа: «Бир 
джарты калошынъ вар, буз устюнде тайып, онынъ да тюбюни 
тюшюрме», - деп дарыла эдилер. 

Къыш исе озюнинъ фентини элинден къачырмамагъа тырышты. 
Аджджы рузгяр адамларнынъ юфкъа урбаларындан инелер киби кечип, 
ичеклерини бузлатты. Оларнынъ джаныны алмагъа къаст эткен киби, 
окюрди. 

Алименинъ балалары тышкъа чыкъып, бузда таймакъ дегиль де, 
джанларыны къуртармакъ ичюн, эвлеринде не тапсалар, онъа 
сарылмагъа тырыштылар. Бу рузгяр эвлернинъ пенджерелерине, джам 
ерине мыхлангъан фанер тахталарыны, шифер, кирамет ерине 
къоюлгъан къамышларны къайдаларгъадыр учурып, алып кетти. 
Сокъакълар ичинде къарнен тоз къарышып котерильди. Дерсинъ, 
шайтан тою башланды. 

Эвинде чоюн собанъ гурюльдеп янса, софранъда сыджакъ ашынъ, 
устюнде къалын урбанъ олса, бу къылыкъсыз рузгярдан къоркъаджакъ 
адам олмаз эди амма. Джеваирлернинъ эвинде исе буларнынъ ич бири 
ёкъ. Онынъ къардашлары, байгъушлар киби, энди чокътан сёнюп, 
къарарып къалгъан соба башында отуралар. 

Бойле къатты къыш ичюн кечкен сене якъарлыкъ оларакъ 
топлангъан бир-эки араба гъозапаянъ !° не оладжакъ? Алимелер 
озьлерининъ гъозапаялары биткен сонъ, Кимяханнынъкине тиймемеге 
тырышты. Лякин къар эп теренлешип, къыш эп узагъан сонъ, 
балаларны бу дешетли сувукътан къуртармакъ ичюн, эр кунь, ич 
олмадым, бир-эки къучакъ гъозапая алып якъмагъа меджбур олды. 
Экинджи тарафтан Таибелер оны ич де аджымай якъалар. Эвлери 
аммам киби сыджакъ. 

Алиме Таибеге пек мукъайтлыкънен: 

- Гъозапаяны азачыкъ къытып якъмасакъ, Кимяхан къайтып 
кельгендже, мында бир чёп биле къалмайджакъ, - демеге джесарет 
этти. 

Таибе патлакъ козьлерини тёгереклетти: 

- Акъыз, меним одам кучюк бир шейчик. Анда не къадар гъозапая 
якъарсынъ? Сенинъ оданъ бир колхоз клубы къадар вар. Балаларынъ 
исе гедже-куньдюз оджакъ башындан чекильмейлер. Дерсинъ, онъа 
япышып къалгъанлар. Бутюн къыш бурунларыны собагъа тиреп, кульге 
батып отуралар. Санарсынъ, эвге гъозапая ташымакътан башкъа 
ишлери ёкъ. 

Алиме онъа даа не айта биле?! 

Энвернен Джеваир экиси, эльбет, ава азачыкъ йиберген киби 
олса, деръал койнинъ четиндеки орманчыкъкъа чапалар. Андан 
къуругъан чалы-чырпы джыйып къайталар. Лякин бунъа имкян чокъ 
олмай. Чюнки къарлы боран ве аяз пек юфкъа кийинген ач балаларны 
ёлда чокъ юрсетмей. Гъозапаяны исе якъмакъ мумкюн дегиль. Оджакъ 
сёнгенинен, оданынъ ичи буз кесиле. Бу ал ач балаларны даа да 
азаплай. 

Оджакъ башында тизильген балалар уйле олмасыны дёрт козьнен 
беклейлер, сыкъ-сыкъ Кемалгъа бакъа берелер. Чюнки уйле олгъаныны 
къардашларына эр даим о бильдире. Яни кунешнинъ ярыгъы 
пенджеренинъ дранъ тахтасы мыхлангъан козьлеринден кечип, екяне 
джамны ярыкълаткъанда, Кемал къардашларына уйле олгъаныны 
бильдире. Олар аналарына аш пиширмесини риджа этелер, ялварып 
башлайлар. 

Бугунь балалар онъа ялварып дегиль, агъламсырап бакътылар. 
Алиме, бичаре, барып, ун торбачыгъыны къармалап тапты. Оны 
алгъанынен, эллери, аякълары йиберилип кеттилер. Чюнки бутюн яз ве 
кузь азырлагъан унлары энди торбанынъ тюбюнде дегиль де, бир 
кошечигинде къысылып тура. Къоранта энди чокътан берли бир гедже- 
куньдюзде бир дефа ашайлар. О да аш демеге кельмей. Къышнынъ 
башларында Алиме оларгъа акъчачыкъ, омач шорбачыгъы пишире 
тургъан. Афтада бир я да эки кере ярымшар такос питеси бере эди. 
Шимди бир айдан берли къоранта бойле ашларны ялынъыз тюшлеринде 
коре. 

Алиме Энверни кене Кимяханнынъ гъозапаясына ёллады. 
Оджакъны тутандырды. Черик къопкъа сувгъа бир стакан къавурылгъан 
ун чайды. Оны бельки къоюрыр, деп чокъ вакъыт къайнатты. Лякин 
умюти бошкъа кетти. «Аш» къоюрмады, ялынъыз сувнынъ тюсю бираз 
денъишти. Оданынъ ичинде насылдыр, инсаннынъ иштиасыны 
къытыкълайыджы, енгильден аш къокъугъан киби олды. Балалар бири- 
бирине бакътылар. Лякин «аш» пишкен сонъ да, эппи вакъыт сеслерини 
чыкъармай отурдылар. Онынъ сувумасыны, къоюрмасыны бекледилер. 
Башталары да бойле япа тургъанлар. О вакъытлар ашлары баягъы 
къоюра эди. Шимди къоюрмай. Бельки онъа да сувукъ тесир этедир? 
Аналарындан бунынъ себебини сорамагъа джесарет эталмайлармы, 
ёкъса оны ынджытмакътан къоркъалармы? Бири-бирине суаль бериджи 
назарлар быракъалар, лякин кене сусалар. 

Алиме, Джеваир ве Энвер башкъа тюшюнджелер алтында 
чекишелер. Орталыкъ къар, аяз. Сувукъ козь ачыртмай. Оларнынъ 
эвинде къартоп, согъан деген шейнинъ къокъусы биле къалмады. Бутюн 
къыш къытып туткъан унлары битмекте. Ашамакъ дегиль, 
къокъласалар, зорнен эки-учь куньге етеджек. Энвернен Джеваир бир 
къач кере энди койни айланып кельдилер. Бельки, бир де бир ерде иш 
тапармыз, эвге ич олмадым бир авуч богъдай яхут мысырбогъдай тапып 
кетирирмиз, деп умют эттилер. Лякин олмады. Койнинъ халкъы гуя 
копеги, мышыгъынен ернинъ тюбюне синъип кеткен. Ёлда-изде кимсе 
корюнмей. Бугунь акъшам да эвлерине зорнен бир къучакъ чалы-чырпы 
джыйып къайттылар. 

Анасы оларны корьгенинен: 

- Анда юресинъиз, балам? - деди яныкълы сеснен. Къардашлары 
исе оларгъа, ашамагъа бир шейчиклер тапып кетиргендирлер, деген 
умютнен бакътылар. 

Серверчик сет устюнден ашагъы саркъып тюшти. Башта эгильген 
алда девамлы-девамлы оксюрди. Сонъра дандюрикленди, агъасынынъ 
янына барды. Меджалсыз алда эльчигини зорнен котерди, агъасынынъ 
джеплерини къармалады. Чюнки башталары о, къардашына илле бир 
къартопчыкъ, я да бир локъма пите тапып кетире тургъан. Лякин о, 
бугунь о джеплерден бир шей тапып оламады. Сонъра ельпазе киби 
узун кирпичиклерини эндирип котерди. Татасына, сизде де бир шей 
ёкъмы, деген киби, махзун-махзун бакъты. 

Серверчик бу къорантанынъ кенджеси ве хастаджан олгъаны 
ичюн, агъа ве таталары, хусусан, анасы, бир ерден азачыкъ пите ве 
бунъа бенъзер бир шей тапса, озьлери ашамай, онъа бере тургъанлар. 
Кузь айларында о, исал хасталыгъынен чекишти. Азып-тозып, 
кемичиклери дырзайып къалгъан эди. Къыш девамында сувукълана 
бере, оксюриктен козь ачалмай. Кимерде азачыкъ озюне кельген киби 
ола. Ашамагъа бир шейлер араштыра. Лякин о ёкъ. 

Орталыкъкъа акъшам къаранлыгъы чёккенде, Таибенинъ одасы 
тарафтан ач балаларны делиртиджи аш къокъусы кельди. Алиме ве 
Джеваир шашмалагъанларындан къапунынъ аралыгъына чул-чубур 
тыкътылар, озьбашларына, сувукъ кирмесин, деп ташладылар. Балалар 
бу къокъуны, эпси бир, дуйдылар. Козьчиклери йылтырады. 

- Ана, айтсанъыз, бизге де берсинлер, - деп агъладылар. Алиме ве 
Джеваирнинъ юрегине бу сёзлер ханджер олып сапландылар. Къайда 
барсынлар да, бир шейлер тапсын бу гъарип ана ве тата?! 

Март айынынъ башларында эвельде улугъан арсыз рузгярлар, 
фуртуналы къарлар токътады. Авасы бир къач кунь бирден кунешли 
олды. Джеваирнен Энвер дамнынъ къарыны яхшы куреселер де, онынъ 
ортасы, ичине бала яткъызылгъан асма бешик киби салынды. Сувукъ 
аваларда дам бойле дегиль эди, ёкъса онъа къулакъ аскъан адам 
олмадымы, не исе де, олар буны корьмеген эдилер. Алиме тавангъа 
бакъаркен, не япмасыны бильмей, тюшюнджеге далды. Бу вакъыт о дам 
устюнде кимнинъдир мукъайтлыкънен юргенини дуйды. Тышкъа чапып 
чыкъты. Энвер, диваргъа тирельген, бутюн къыш ягъмур ве къар 
тюбюнде яткъанындан къарарып къалгъан мердивенден ашагъы 
тюшмекте эди. 

О, анасыны корьгенинен: 

- Ана, анда тиреме къоймакъ керек. Ёкъ исе, дамымыз тюшер, 
бизлер эвсиз къалырмыз, - деди. 

- Лякин насыл этип? - Алиме къасеветли алда кокюс кечирди. - 
Тиремени андан алырсынъ, ве оны тапкъан такъдирде биле, насыл 
къоярсынъ?.. 

- Кимяхан апанынъ аранында агъачлар бар, - деди Энвер. 

Алиме огълуна тюшюнджели алда бакъты. Энвер оны деръал 
анълады: 

- Ана, авалар гузель олып башласа, мен къышлакънынъ четиндеки 
къуру тал тереклеринден агъач тапып кетиририм, - деди къатиетликле. 

Бу эв, бу азбар, Кимяхан озь балаларынен Къокъандгъа кеткен 
сонъра, Алимеге гъам ве кедерден сусып къалгъан, бейутлыкъ 
юкъусында киби корюне. 

- Къайнанамны да огълунынъ яныгъы йыкъты, Халима опа, - деген 
эди о, ичин-ичин агълагъан алда, анда кетеяткъан куню. - Мен оны 
яхшы бакъып, аякъкъа турсатмагъа тырышырым. Бирден бир огълу бар 
эди. Шимди исе дар дюньяда менден ве бу эки торунындан башкъа 

кимсеси екъ. Огълу, къызы, келини - эписи меним. Бойле агъыр 
вакъытта мен онынъ янында булунмакъ керегим. Шунынъ ичюн де, не 
къадар отураджагъымны бильмейим. Къайтмам чокъкъа сюрсе, бу 
азбарда сизге не керек олса, алынъыз. Ич де чекинменъиз. Мен 
беллесем, гъозапаямыз сизлерге якъмагъа бутюн къышкъа етер. 

Кимяхан кетти, баягъы вакъыттан сонъ Алиме ондан мектюп алды. 
Къайнанасы тильсиз, агъыр алда тёшекте ята экен. 

Огълунынъ аджджы яныгъы къартийни алып кете биле, деп 
тюшюнди Алиме. Къарт адамлар бойле гъайыпкъа чыдап оламайлар. 
Къартий чокъ ятып къалса, Кимяханнынъ алы-чулы не олур? Эйи ки, 
анда бабасы, Ахмаджан бар. Олар бу бичаре къадынгъа буюк таянч ола 
билелер. 

Бу мектюпни Таибе де окъуды, о, дудакъларыны бурып, башыны 
терсине саллады: 

- Къартийнинъ иши биткен. Паралич, деген шей ойле ола. Еди 
кунь, еди ай, еди йыл, деген киби. Озю де чекишир, бакъкъан адамны да 
азаплар. 

Алиме онъа тюшюнджели алда бакъты. Теренден кокюс кечирди. 

– Дерт верген Алла шифасыны да версин, - деди. 

Шу куньден сонъра бу эвде, азбарда Таибенинъ юрюши-турушы 
денъишти. Мында олгъан эр шейни озюнинъки киби ис этти. Чокъ 
кечмей исе, артына Сеитмамутны такъып кельди. 

- Ходжанъ олгъан сонъ, ялынъыз бир ерде чалышмакъ азлыкъ эте. 
Энъ эсасы, бир сачакъ тюбюнде яшамакъ керексинъ, - деди Алимеге. 

Алиме онъа бир сёз биле айтмады, озюнинъ одасына кирди. 

Эртеси куню исе уйлеге якъын оларнынъ къапусы огюне, одыр- 
будыр ве эки-учь чувал юклю араба келип токътады. Арыкъ мучели 
арабаджы ерге сычрап тюшеркен: 

- Баба, эвдесинъизми? - деп къычырды. 

Таибе эвинден чапып чыкъты: 

- Кель, балам, хош кельдинъ. Бабанъ иште. Тезден келир. Арабаны 
бошат. Шимди Шемсинурнен экимиз уйлелик ашайджакъ олып отура 
эдик, - деди иигитке незакетле. 

Бойлеликле, Кимяханларнынъ эвинде эки «мусафир» даа пейда 
олды. Мусафир дегиль, олар энди чокътан бу эвнинъ, азбарнынъ 
шорбаджысы кесильдилер. Ёкъ, асылында, ойле де дегиль. Мында эр 
кеснинъ тельбеви Таибенинъ элинде. Къадын затында ялынъыз 
летафет, шефкъат, садакъат киби чизгилерни къыдыргъан, ойнакъ 
козьлю Сеитмамут онынъ эсарети алтында къозучыкъкъа чевирильди. 
Огълу Къылый Селимнинъ алы-эхвалы бабасынкинден де бетер. Таибе 
эки лафнынъ биринде оны пиязлай. Илле десенъ, йигитке бир де бир 
иш яптырмакъ истесе, Шемсинурнынъ янында биле: 

- Ах, меним пельваным. Сен меним киевим оладжакъсынъ. 
Шемсинурны сенден башкъа кимсеге бермем, - дей. 

Бу сёзлер Селимнинъ къулакълары тюбюнде чокъ дефалар 
текрарлана бергенинден, олар йигитнинъ къафасында дегиль де, 
юрегининъ тёрюне барып ерлештилер. Ичини-багърыны севги бийледи. 

Энди Таибе ве Шемсинур истеселер, Селимнинъ бурнуна алкъа 
такъып, истеген ерлерине алып кете билелер. 

Таибе бир кунь, Селимнинъ артындан дудакъларыны бураракъ, 
мыскъылнен кульди. 

- Озю къылый, чантыр, бешарет олса да, къыз сайламагъа биле. 
Кимни, кимни, Шемсинурны бегене экен. Онынъ артындан кольге киби 
юре. Оны дюльбер, бенъ киби огъланлар бегенелер. Мен оны кимге 
береджегимни бильмейим. Эльдиректе онъа бу нишаретли севда 
олгъан. Асрет олайым сыфатынъа, - деди. 

Алиме онъа бакъып, башыны саллады. 

- Бутюн къабаат озюнъде. Эки лафнынъ биринде огълангъа 
«киевим, джаным, къозум» демесенъ, о гъарип бу къадар шашмаламаз 
эди, - деди. 

Къадын озюни сыкъмады, аксине шакъылдап кульди: 

- Пиязлайым, иште. Вер пиязы, козюнъ корьсин язы. Манъа онынъ 
озю дегиль, арабасы керек. Истеген ериме итааткярлыкънен алып бара. 
Бир сёзюмни эки этмей, - деди. 

Алиме онъа асыл да къулакъ асмайджакъ ола. Лякин сонъки 
вакъытларда бу азбар ичинде юргенде, озюнде насылдыр раатсызлыкъ 
ис эте. Энвер агъач акъкъында сёз юрсеткенде биле, бирден джесарет 
этип оламады. Демек, о, Таибеден къоркъмаса да, эр алда чекинди. 

Шимди озю-озюне ачувланды. 

- Вар, балам, - деди бирден, къатий бир фикирге кельген алда, - 
агъачларны кетир. Кимяхан кельсе, эр шей озь ёлуна минер. 

Энвер о къадар къалын олмагъан учь дане агъач тапып кетирди. 
Энъ узуныны анасынен берабер талаша-дёгюне, тавангъа тиреп 
бакътылар. Азачыкъ узунджа. Экинджиси де ойле. Учюнджиси исе 
къыскъа. Къыскъа агъачны тавангъа къойып, онынъ эки уджундан 
дигер экисини тиреме эттилер. Ана ве бала чокъ чекиштирлер. Лякин 
иш дегенлери киби олып чыкъмады. Энвер чапып барып ярдымгъа 
Селимни чагъырып кельди. Селим, гъает теджрибели бир къуруджы 
киби, башта салынгъан тавангъа, сонъра исе агъачларгъа бакъты: 

- Тиремелер инджелик этер, анда башкъа, къалынджа сойлары да 
бар. Ондан сонъ эки дегильде, учь тиреме керек, шимди озюм 
кетиририм, - деп кетти. Чокъ кечмей къалын, къавий агъачлар кетирди. 
Энъ къалын союны ортадан, къалгъан экисини эки четтен къойды. 
Тиремелер къавий туралармы, ёкъмы, деп оларнынъ тюбюнден тепип- 
тепип бакъты, хошнут алда кулюмсиреди: 

- Буны догъру тюшюнип тапкъансынъыз, - деди. - Бойле япмагъан 
олсакъ, бир-эки ягъмурлар ягъгъан сонъ, эвни тапсанъ ал. 

Бу вакъытларда андалардадыр быралкъыланып юрген Таибе келип 
чыкъты. Асылында Алиме онынъ не ишнен мешгъуль олгъаныны яхшы 
биле эди. Насылдыр ёлларнен ерли халкъынынъ ишанчыны къазангъан. 
Кимгедир этне япа, кене бирлерине дуа язып бере. Догъмагъан 
къадынларны бакъа, оларны тедавийлей. Озюнинъ «шифалы» 
эллеринен оларны сыйпай. Койде бала экимине чевирильген. Эр кес 
онъа, доктур апа, дейлер. Сюргюнликтен эвель Акъярда балабан бир 
къадынлар хастаханесининъ башы эмиш. Бойле буюк «мутехассыс» 
шимди бир де бир эвге кирсе, ондан бош чыкъармы?! 

О, бутюн кунь юзюм къурусы ашап юре. Алиме онъа булар ичюн 
дегиль де, къайда барса, къызы Шемсинурнынъ адыны байракъ 
эткенине ачувлана. Чюнки о, эр алда, Шемсинурны бегене. Табиатлы ве 
намуслы къызчыкъ, деп биле. О, даа яп-яш бир къызчыкъ. Анасыны 
нелер япып юргенини бильмей. Лякин иш бойле кетсе, озь баласыны 
гъайып этеджегине яныкълана. Бунынъ ичюн оны бир къач кере 

тенбиеледи. Лякин Таибе оны динълемек дегиль де, бир къашыны 
котеререк: 

- Алиме, сен джин олгъансынъ да, адам чарпмакъ истейсинъми? 
Сен о къадар акъыллы олсанъ, къызынъ Джеваирни бир путлыкъ кетмен 
тюбюнде чекиштирмез, къалгъанларыны исе ач тутмаз эдинъ. Тазгъа 
таз демесенъ, санъа къуйпа дей экен, - деди, кинаенен кульди. 
Алименинъ агъызыны къапатты. Кимсеге бир сёз айтмай, догъру озь 
одасына кирди. 

Бираздан элиндеки богъчачыкъны быракъып чыкъкъан Таибе: 

- Бабанъ даа кельмедими, балам? - деди Селимге буюк 
незакетликле. 

- Ёкъ, даа эрте де, гъалиба? - деди огълан хошнут алда, Таибенинъ 
сыджакъ сёзлерине сувгъа тюшкен шекер киби ириди. 

Таибе оданынъ ортасындаки тиремелерге бакъты: 

- Бу ишни чокътан япмакъ керек эдинъиз, - деди Алимеге. 
Дудакъларыны сыкъып, башыны саллады. - Не къадар десенъ, эркек 
даа... Коресинъми, насыл къавий япкъан. Алиме, сен оны эльден 
къачырма, киев япса, барем... 

Селимнинъ чырайы агъарды. 

- Манъа керекмей о, - деди бирден. 

Алименинъ юреги тайып кеткен киби олды. Агъыр иш, ачлыкъ, 
хорлукъ баламны ойле хырпалады ки, атта бу чыкъымсыз, матюв биле 
бегенмеди, деп ынджынды. Сонъ ачувланды, санъа Джеваирни 
бергенлер де, сен курсиесинъми, деп тюшюнди. Лякин онда бир тюрлю 
къабаат олмагъаныны анълаяракъ, тынчланды. 

- Селимнинъ озь нишанлысына не олгъан? Ойле деме, Таибе, 
Шемсинур эшитсе, джаны агъырыр, - деди кинаели давушнен. 

Таибе, пармагъына ине кирген адам киби, бирден абдырады. 
Алимеге козьлерини акъайтты: 

- О да насыл нишанлысы экен? Сен чылдырдынъмы не, акъыз, - 
деди шашкъын алда. 

- Не ичюн чылдырайым? Бу сёзлер энди чокътан сенинъ тилинде 
теспи де... 

Алимеге артыкъ башкъа ёл къалмады. Учь баланы эвде 
къалдырып, базаргъа бармамагъа не къадар тырышса да, олмады. 
Оларнынъ аяты хавф астында къалды. Бойле де зорнен юрген 
балаларны даа не къадар ач тутмакъ олур? 

Огълу Джафернинъ олгъаны-оладжагъы бир къач кере кийген 
костюми ве даа бир шейлер олгъан богъчачыгъыны алып, къызы 
Джеваирнен берабер базаргъа кетмек тедаригинде олуркен, Кемалгъа 
къайта-къайта тайинледи: 

- Огълум, биз кельгендже, къардашларынъа пек мукъайт ол. Эм 
меним айткъанларымы унутма, эписини яп, - деди ялварыджы 
давушнен, къапудан чыкъаяткъанда. 

Кемал, анъладым, ана, деген манада башыны саллады. Олар 
кеткен сонъ баягъы вакъыткъадже сес-солукъсыз, эллеринен тизлерини 
къучакълагъан алда отурды. 

Сонъра козьлерини юмды. О, юкълаймы, тюшюнеми, бильмек зор 
эди. Кунеш котерильди, шавлеси пенджереге урып башлады. 

Пенджередеки газета тутулгъан ерлер къызарып корюндилер. Ялынъыз 
джамдан тюшкен кунеш шавлеси Кемалнынъ манълайыны къыздырып 
башлады. Лякин о, ич де къыбырдамай, эп ойле отурмакъта. Алиенен 
Серверчик кене юкълап къалдылар. Алиени Кемал тюртип уятты. О, не 
олгъаныны бильмей серсемлеген адам киби, козьлерини тёгереклетти. 

- Анам не деген эди, оларнынъ кеткенине энди баягъы олды, - 
деди Кемал, бир козюни къысып, бир джамлы пенджереге бакъты. 

Алие, къабаатлы адам киби, еринден сычрап турды. Тышкъа 
чыкъып, элини-бетини ювды. Сонъра къопкъадан ярым мешребе сув 
алып, агъасына косьтерди. 

- Бу къадар етерми? 

Кемал разылыкъ манасында башыны саллады. 

Алие мешребедеки сувнынъ ярысыны тёкти. Къалгъаныны онынъ 
арекетлерине сускъан алда бакъып отургъан Серверчикке берди. Бала 
эльчигинен мешребени кенаргъа итеди. «Ичмейджем», - деди ачувнен. 

Алие барып, мешребедеки сувгъа бираз даа къошты. 
Къардашчыгъына, мына коресинъми, деген киби, сувнынъ эписини 
ичти. Серверчик онъа терс чевирильди. О, не япмасыны бильмей, 
агъасына бакъты. Кемал Серверчикни оплады, онъа сув ичмек керек 
олгъаныны анълатмагъа тырышты. Бала, бир шей айтмай, онынъ 
элиндеки мешребени алып, кенаргъа къойды: 

- Истемейим, - деп кестири балабан адам киби. 

Кемал теренден кокюс кечирди. 

- Тур, тешегинъни джый, - деди Алиеге ачувлангъан алда. 

О, агъасына къыйыш-къыйыш бакъты, лякин индемеди, турып 
ерини джыйыштырды. Чюнки Кемалнынъ тёешеги энди чокътан 
тюзетилип къоюлгъан эди. 

Кемал Алиенинъ янына кельди, ишарет пармагъыны онынъ тёшю 
тюбюне токъундырды. 

- Сенинъ де бу еринъ агъырамы? - деп сорады. 

Алие башта денъелип бакъты, сонъра, сачлары элек киби 
къабаргъан башыны терсине къакъытты. 

- Ёкъ, меним агъыртмай, лякин ичиме агъыр бир шей тюшкен 
киби. 

Алие пармагъынен онынъ къурсагъына басты. 

– Сен чокъ ичкенсинъ, - деди. 

Кемал, итимал, деген киби омузларыны къысты. Сонъра пенджере 
ичиндеки таракъны алып, къардашынынъ сачларыны тарап башлады. 
Алиенинъ сачлары чекилип, агъырса керек, башыны эллеринен 
къапатты. 

Кемал онъа ачувлы-ачувлы бакъты. 

- Чек эллеринъи! - деди сертликнен. 

- Башымы агъырттырасынъ. 

- Айса, ма, озюнъ тара. Сачларынъы элек киби яйдырып юрме, - 
Кемал шимди анасынынъ сёзлерини текрарламакъта эди. 

Алие талаша-дёгюне сачларыны баягъы ятыштырды. Эллери 
ёрулса керек, оларны башы устюне къойды. 

Кемал онъа козь къыясындан бакъты. Барып онынъ омузлары 
устюне культеленген дюльбер сачларыны азачыкъ даа тарады, сонъра 
чеберликнен бир орьгю орьди, уджуна беяз чулчыкъ багълады. 
Къардашына дикъкъатнен бакъты. 

- Сенинъ сачларынъ чокъ экен, - деди. 

- Джеваир татамынъкилерине бенъзейлер, э? 

Кемал татасынынъ сачларыны козьлери огюне кетирмеге тырышты. 
Беджералмады, гъалиба, не ичюндир былтыр кузьде Энвер агъасынен 
экисининъ багъарадан къайткъан вакъытларыны хатырлады. Олар 
экиси ярымшар чувалгъа якъын богъдай кетирген эдилер. Алиенен 
Кемал о вакъыт севингенлеринден тургъан ерлеринде эль чырпып 
сычрадылар. Серверчик барып, чувалгъа элини сокъты, бир сыкъым 
богъдай алып джебине къойды. 

Онынъ япкъанына эписи шакъылдап кулюштилер. Анасы 
Энвернен Джеваирни къучакълады. 

- Ах, меним ишкир балаларым, экинъиз де азгъан-тозгъансынъыз, 
къараргъансынъыз. Я, сенинъ бурма сачларынъ къайда, къызым, олар 
кунештен сараргъан, тюссюзленген, тобан киби олып къалгъанлар, - 
деп яныкълагъан эди. 

Лякин къардашлары пек къувангъан эдилер. Анасы шу куню 
оларгъа богъдай къавургъан эди. Шимди Кемалнынъ бурнуна 
къавурылгъан богъдайнынъ къокъусы урды. Агъызынынъ ичинде онынъ 
лезетини ис этти. Тазе, сыджакъ богъдай азачыкъ къабаргъан ве 
йымшагъан. Тишлери арасында чарс-чурс этип патлай. 

О вакъыт анасы да: «Къавурылгъан богъдай пек лезетли ве 
къокъулы ола экен, буны Къырымда бильмей экенмиз», - деген эди. 
Лякин ондан сонъра, не ичюндир, бир даа богъдай къавурмады. 
Богъдайнынъ эписини къомшуларнынъ эль дегирменинде чекип, унгъа 
чевирди. Эр кунь сабадан шинген быламыкъ, базан исе, умач шорбасы 
пишире ве оны бутюн кунь ашай эдилер. Унлары бутюн къышкъа етти. 
Лякин энди битти. Эвлеринде бир шей ёкъ. 

- Сен къавурылгъан богъдайны севесинъми, Алие? - деди 
къардашына. 

Алие келип, агъасынынъ янына отурды: 

- Пек севем, богъдай тапсакъ, къавурыр эдик, э, агъа? - деди, 
агълайым-агълайым деген киби, къалтыравукъ сеснен. 

Къавурылгъан богъдай сёзюни эшиткенде, Серверчикнинъ 
козьчиклери иылтырадылар: 

- Мен богъдай истейим, - деп агълады. 

Кемал къардашларына махзун алда бакъты. Озюни агълап 
йибермектен зорнен тутып къалды: 

- Агъам багъарадан якъында кельсе керек. О вакъыт кене 
къавурырмыз. Эпимиз тойгъандже ашармыз, - деди. 

Кемал еринден турды. Къопкъадан бир мешребе сув толдурып 
алды. Ярысыны ичти, сонъра Алиеге узатты. 

О, чересини кенаргъа бурды. 

– Мен истемейим, - деди. 

Кемалнынъ узун къашлары чатылдылар. 

- Анамнынъ айткъанларыны унуттынъмы, ёкъса? - деди, 
чырайыны сытып, мешребени онынъ агъызына якъынлаштырды. 

– Ич, динълемесенъ, котек ашарсынъ. 

Къызчыкъ мешребени эки авучы арасында сыкъып тутып, агъыр 
ишни бирден япайым, деген киби, анда бир ютум сув къалдырмай, 
эписини бир нефеснен ичмеге тырышты. Сонъра бош мешребени 
агъасына къайтарып берди. 

Лякин Серверчик инатланды. Мешребени элине биле алмады. 
Кемал онынъ бурнуны сыкъты, агъызына мешребени кетирди. Бала 

богъулгъан киби олды, чапаланды. Кемал шашмалады. Кенаргъа 
чекильди. Къардашчыгъына бакъып къалды. 

- Кемал, аткъулакъ джыйып кетирейимми, шорба 
пиширирсинъми? - деди Алие, элининъ артынен дудакъларыны 
сюртерек. 

Кемал барып, озь ерине отурды. Башыны терсине саллады. 

- Не ичюн пиширмейсинъ, уйле олды да... 

– Ёкъ, даа олмады уйле, - Кемал кене пенджеренинъ тек джамына 
бакъты. - Шимди бираз юкълайыкъ. Сонъ кене сув ичмек керекмиз. 

- Ёкъ, мен энди ичмейджем, шимди де, ондан сонъ да ичмейджем, 
истемейим... - Алиенинъ янакълары устюнден козьяшлары тыгъырып 
кеттилер. О, юмручыкъларынен козьлерини окъалады. 

Кемал онынъ янына кельди, сачларыны сыйпады. 

- Яхшы, кадям, ойле япармыз. Лякин сен шимди азачыкъ ят, 
юкълайыкъ. Сервечик энди юкълай. 

- Не къадар юкълайджакъмыз?.. 

– Бир саат. 

Алие пенджереге бакъты. Кунеш джамны эп къыздырмакъта. 
Онынъ ярыгъы энди Алиенинъ сети устюнде. Къызчыкъ козьлерини 
юмды, юкълайджакъ олып чекишти. О якъындан бу якъына чевирильди. 
Сетнинъ къамбур агъачы къабургъасыны агъырттырды. Аркъасы устюне 
ятты. Кене олмады, юзюкъоюн чевирильди, къурсагъы ичиндеки сув 
бир тарафындан дигер тарафына тёкюльген киби олды. Юречиги 
быланды, ичеклерини гуя бир шейлер тырнамакъта. О, козьчиклерини 
кене ачмады. Не къадар азапланса да, агъасынынъ айткъаныны 
япмагъа тырышты. Козьлерини, ачылып кетмесин, дегени киби, даа да 
зияде сыкъты. Сонъра ёрулды. Оларны элинен къапатты. 

Кемал пек тюшюнджели. Къардашчыгъы Сервер анасынынъ 
айткъаныны япмай. Я, барып да, онъа бир шей олса?.. 

Сонъра козьлери огюнде саба эвге кирип чыкъкъан къомшулары 
Артыкъали пейда олды. Онынъ анасы-бабасы ёкъ, дайысынен отура. 
Дайысынынъ къарысы ёкъ. Кемал онъа не олгъаныны бильмей. 
Къышнынъ башында дайысынынъь бир яшындаки къызчыгъы 
_+сандал+_ ! ичине тюшип янды. Оны къара тютюн ичинден Джеваир 
алып чыкъты. Пакъыл киби, шу куню эвде анасы да ёкъ эди. Татасы, 
къурсагъы ве кокюс къафеси янгъан, ичечиклери корюнип тургъан 
баланы одеял устюне яткъызды. Не япмасыны бильмей, къомшу 
къадынларны чагъырды. 

Козьчиклери адамларгъа, имдат сорагъан киби, липильдеп 
бакъкъан баланынъ устюне бириси бир шише газ тёкти, дигери оны 
деръал безнен сюртти, памукъ ягъы тёкти. Лякин булар ярдым этмеди, 
агъламагъа биле меджалы олмагъан балачыкъ эсини джойды. 
Кемалнынъ анасынен татасынынъ элинде кечинди. О геджеси Кемал да 
сабагъадже юкъламады. Саба баланы къомшулары комдилер. 

Шимди дайысы кене багъарада. Артыкъали бир озю къалды. 
Онынъ сагъ эли, билегининъ богъум кемигинедже даима бем-беяз ола 
эди. Экинджиси кирли, къараргъан, чатлакъ-патлакъ. Эки элини бир 
ерге кетирсе, шашасынъ. Бириси тер-темиз, экинджиси сим-сия кир. 


16 +сандал+ - къыш куньлери соба ерини тута. Эвнинъ ортасына чукъурчыкъ 


къазыла, ичине къор къоюла. Онынъ устюне къона ерлештириле. Онынъ узерине де 
бир ёргъан тёшеле. Къоранта азалары аякъларыны ёргъан тюбюне сокъып отуралар. 

Бир кунь Кемал ондан не ичюн бойле экенининъ себебини сорагъан 
эди. Артыкъали бурнуны чекти: 

- Бу элимнен хамыр басам, - деди джиддий алда. Артыкъали 
хамыр басып пиширген мысырбогъдай комечи къып-къырмызы ве пек 
лезетли ола эди. Шимди бу комечни тапсанъ да... Бурнуна согъанлы, 
сыджакъ комечнинъ къокъусы урулгъан киби олды, агъызында онынъ 
дамыны ис этти, чапаланды. 

- Не ичюн юкъламайсынъ? - деди онъа Алие. 

- Шимди юкълайджам, - деди къардашына яваштан. 

- Мен де юкълап оламайым, - деди Алие. - Лякин Сервер юкълай, 
– теренден кокюс кечирди. – Манъа масал айтса, агъа... 

Кемал, чокъ тюшюнип отурмай, Энвер агъасы оларгъа 
эзберлеткен ве даима къафасында долангъан шиирни айтып башлады: 


Инъледи окоплар, инъледи инсанлар, 
Инъледи уфукълар, инъледи атлар. 
Чернигов чёлюнде бир кесек эт авлап, 
Къутурды чакаллар, къутурды панлар... 


- Ёкъ, ёкъ, мен шиир дегиль, масал динълемек истейим, - деди 
Алие агъасына ялварыджы давушнен. 

Кемал башыны котерди, сагъ элининъ тирсегине даянды: 
«Масал... Пек меракълансанъ, айтайым», - деди. 

- Бир заманда вар экен, бир заманда ёкъ экен. Бир огъланчыкъ 
вар экен. О, базардан эвге къайта экен. Авасы ойле сыджакъ экен ки, 
бутюн отлар сувсызлыкътан ве сыджакътан янып-къаврап къалгъан 
экенлер. Ел исе пек тозлу ве сыджакъ экен. Бала, аякълары янгъанына 
бакъмадан, чокъ юре... Лякин яшагъан койлери якъынлашмакъ дегиль 
де, эп узакълашмакъта экен. 

- Баланынъ ады Энвер экен, - деди Алие. 

- Сен оны андан билесинъ? 

– Билем, иште. Агъам озю икяе эткен эди. 

- Айса, сёзюмни больме. Энвер бакъса, не корьсин, узакътан 
къаршысында бир копекнинъ башта аркъасы, сонъра башы корюне. 
Лякин о, копек дегиль, балабан бир ач къашкъыр экен. Энвер дёрт бир 
тарафкъа бакъа. Кимсе корюнмей. Кене кетсе, къашкъыр етип келип, 
оны ялмап ютаджакъ. 

Кемал сусып къалды. 

Алие яткъан еринден котерильди. Тешеги ичинде аякъларыны 
хачлап, чонъкъайып отурды. 

_- Айт, айт, мен сесимни чыкъармам, - деди. 

Кемал юткъунып айтты. 

- Энвер тез-тез тюшюне. Оны къашкъыр ашаса, эвде къардашлары 
не япаджакъ? Озюнден чокъ авлакъ олмагъан телеграф диреги бар 
экен. Деръал онынъ янына чапып бара. Дирекке тырмашып башлай. 
Къоркъусындан аякълары, эллери, бутюн бедени титрей. Къашкъыргъа 
бакъа, о, эп кельмекте, - Алие Кемалгъа къоркъулы козьлернен бакъты. 
- Азачыкъ даа давранса, оны тута биле. Буны анълагъан Энвер бутюн 
кучюнен арекет эте, дирекке тырмаша, тёпеге котериле. Бу вакъыт 
къашкъыр да келип ете. Лякин Энверге бою етмей, ог аякъларынен 
дирекни тырмалай, тюш мында, деген киби тишлерини сыта, 
гъыджырдата. Сонъра: «Айды, яхшы, мен сени беклерим», - дей 

къашкъыр, дирек тюбюне чонъкъайып отура. Тёпеге бакъа, шамар киби 
балабан ве къырмызы тилини чыкъарып ялана. Ята, кене тура, тёпеге 
бакъып созукъ сеснен улуй. Энвер ёрула, лякин дирекни даа да зияде 
къучакълай. Тасавурында телеграф диреги саллангъан киби ола. Я, 
барып да, о, йыкъылса... Энвер башыны котерип, теллерге бакъа, 
дирекни олар къавий туталар, деп тюшюне. Вакъыт пек агъыр кече. 
Энвер деген бала бир тамам ёрула. Эллери-аякълары джансызлангъан 
киби олалар. Озю ашагъы тюшеяткъан киби ола. Дирекнинъ тюбюне 
бакъа. Къашкъыр эп беклемекте. О, бир джаннен дирекни даа да къавий 
къучакълай. 

Кунешнинъ якъыджы сыджагъы эксиле. Орталыкъкъа насылдыр 
бир кольге тюшкен киби ола. Энвер четинде диреклер тизили таш ёлгъа 
бакъа. Анда бир араба корюне. Энвер онынъ якъынджа кельмесини 
беклей. Кечип кетмесинден къоркъа: «Ярдым этинъиз, ярдым этинъиз!» 
- деп къычыра. Онынъ сеси чёль ичинде акс-сада берип текрарлана. 
Энвер дирекке тараф чапып келеяткъан адамларны коре. Лякин не 
ичюндир багъыра бере. Ашагъы бакъа, адамлар анда-мында 
чапкъалайлар. Тилини чыкъарып тамшангъан къашкъыр корюнмей. 

- Огълум, къоркъма, къашкъыр кетти, яваш-яваш тюшмеге арекет 
эт, - дей бир киши. Къалгъан эки-учь адам онъа сёзсиз бакъып туралар. 

Энвер кене ашагъы бакъа, тюшмеге истей, лякин эллерини, 
аякъларыны къыбырдатып оламай. Олар бир тамам къатып 
къалгъанлар... 

Алие бирден еринден турды: «Ана!» - деп къычырды аджджы 
сеснен. Кемалнынъ башындан ашагъы къайнакъ сув тёкюльген киби 
олды. Ачыкъ къапугъа чевирильди, анда Дерткозь турмакъта эди. 

- Дёрткозьден къоркътынъмы? - деди Кемал Алиеге. 

Алие агъламсырады, агъасынынъ айткъанларыны тасдикълар 
киби, башыны саллады. 

- Анавы къашкъыр эвимизге келип кирген киби олды, - деди. 

Экиси де отургъан еринде кульдилер. 

Дерткозь оларгъа къулакъ асмады, эвнинъ ичини айланып 
чыкъты. Къысмет деген шейнинъ озю дегиль, къокъусы биле ёкъ. Бу 
эвде не вакъыт бир шей тапылгъан да, шимди оладжакъ, деген киби 
ортада бираз турды. Сонъра тышкъа чыкъты. Кене одагъа чевирильди. 
Тыштан башыны босагъа устюне къойып ятты. Козьлерини меджалсыз 
алда юмып ачты. Балаларгъа, энди не япаджакъмыз, деген киби 
бакъты. 

Кемал еринден турып, кене къопкъа янына барды. Алие не 
япмасыны бильмей, сусып турды. Агъасы узаткъан сувны алып, кене 
сонъуна къадар ичти. Мешребени онъа къайтаргъанда: 

- Дёрткозьге де бемек керек, - деди яваштан. 

Кемал тышкъа чыкъып, копекнинъ ялагъыны кетирди. Ичине 
ярым мешребе сув тёкти. Копек еринден зорнен котерильди, барып оны 
къокълады, лякин ичмеди. Кемалгъа джаны агъыргъан киби бакъты. 
Сонъра барып, кене озюнинъ ерине ятты. Кемал Сервернинъ янына 
барды. Онынъ козьлери юмукъ. Къыбырдамай ята. 

- Юкълай, - деди фысылдагъан алда, - Шимди уятып, сув берсем, 
агълар. 

Алие Кемалгъа бир сёз айтмады. Тышкъа чыкъты. Чокъ кечмеден 
одагъа ярым къучакъ аткъулакъ джыйып кетирди. Буны корьген Кемал 
къапу огюндеки оджакъ устюне ярым къазан сув къойды. Тюбюне беш- 

алты дане чаталлы гъозапая тамыры сокъты. Оларны туташтырды. 
Аткъулакъны догърады. Арадан чокъ кечмеден, сувнынъ устюнде 
кичкене-кичкене пускачыкълар пейда олдылар. 

- Къайнады, - деди Алие, - энди аткъулакъны къоймакъ мумкюн. 

Ем-ешиль, тазе аткъулакълар къайнакъ сувгъа тюшкенлеринен, 
сарарып башладылар. 

Кемал оны къашыкънен мукъайтлыкънен къарыштырды. Алие 
онъа дикъкъатнен бакъып турды. Он-он беш дакъкъа къайнагъан сонъ, 
атешке гъозапая тамыры къоймакъны токътаттылар. 

- Энди пишти, - деди Кемал. Ичериден учь чанакънен чомучны 
алып чыкъты. Ярымшар чанакъ аткъулакъ «шорбасы» бошатты. 
Къоюджа еринден Дерткозьнинъ ялагъына да тёктилер. Къазаннынъ 
устюни къапатты, чанакълардакини сувутмакъ ичюн, пенджере ичине 
къойды. Анасы эр вакъыт ойле япа тургъан. Шорба эм сувуй, эм де 
къоюра. Озьлери, вакъытны чекишмей кечирмек ичюн, ерлерине барып 
яттылар. 

Дерткозь еринден эрине-эрине турды. Барып, ялагъындаки 
«ашны» къокълайджакъ олды. Тез-тез артына чекильди. 

- Сыджакъ, акъылсыз, бурнунъы якъарсынъ, - деди Кемал. - 
Акъылынъ шунъа да етмейми? 

Алие озь чанагъына бакъып алды. О, тютеген киби корюнди. 
Къурсагъы ач, чанакъта шорба тютей. Бойле вазиетте вакъытнынъ 
кечмеси пек зор ола экен. Лякин къардашчыгъы олар киби чекишмей. 
Тынч ята, юкълай. Алие де ятты, козьлерини юмды. Огюнден бир кольге 
кечти. Агъасы пенджереден озь чанагъыны алмакъта эди. 

- Сувугъанмы? 

- Ашамакъ мумкюн. 

Экиси де бирер къашыкъ «шорба» къаптылар. Лякин экисининъ де 
чырайы экшиди. Алие агъызындаки аткъулакъны кенаргъа тюкюрди. 

- Аджджы да бу! - деди озюни агъламакътан зорнен туткъан алда. 

- Туз къоймагъанмыз! - деди Кемал. Еринден турды, туз 
къыдырып башлады. Агъач къутунынъ тюбюнден азачыкъ сылакъ ве 
къарарып къалгъан туз тапты. Оны къашыкънынъ уджунен чанагъына 
къойды. Алие де ойле япты. Серверчикнинъ чанагъына да къойдылар. 
Лякин шорбаны кене де ашамакънынъ чареси олмады. 

Дёрткозь де бир къач кере еринден турып, барып, ялагъына 
бурныны батырды, лякин оны ашамады. Ачувлангъан киби, кене келип, 
ерине ятты. Кемалгъа, амма да шорба пиширгенсинъ, деген киби 
бакъты. 

Орталыкъны къаранлыкъ басты. Лякин ананен тата корюнмейлер. 
Экиси де, къаранлыкътан къоркъкъан алда, козьлерини юмып яттылар. 
Атта турып, къапуны биле орьтмедилер. Дёрткозь де босагъа устюнде 
ята. Оданынъ ичинде инсанны дешетлендириджи тынчлыкъ укюм 
сюрмекте. Тышта да бир тюрлю сес-солукъ эшитильмей. Бу одачыкъ ер 
устюнде дегиль де, гуя еди къат ернинъ теренлигине тюшип кеткен. 
Балалар чокъ вакъыткъадже ачлыкъ азабы ичинде чекишип яттылар. 
Козьлери алдында анасынен Джеваир пейда ола, оларгъа пите - 
богъдай питеси бере, сонъра о, мысырбогъдай комечине чевириле. 
Экиси де ашап башлайлар. Агъызлары чайнана, лякин къурсакъкъа бир 
шей тюшмей. Сонъундан о ашагъан шейлери откъа - аджджы 
аткъулакъкъа чевириле. Чырайлары экший, оны тюкюрип ташлайлар. 

Де аджджы, де татлы тюшюнджелер ичинде талаша-талаша, ахыр- 
сонъу, бейутлыкъ устюн чыкъты. 

Алименен Джеваир джаяв-джалпы секиз верст ёлны басып, 
базаргъа кельгенде, энди баягъы вакъыт олгъан эди. Анда адамнынъ 
чокълугъындан юрмекнинъ чареси ёкъ. Эр кес бир де бир шей сата. 
Лякин алгъан адам аз. Эм олар сатыджыларгъа къылынгъанда 
къылыналар. Алаяткъан шейлерине яры фият биле бермейлер. Ёкъ 
парагъа алмакъ истейлер. 

Джеваир анасындан бир адым кериде юре. Оны даима незарет 
алтында тута. Чюнки текаран мукъайт олмасанъ, ельаякъ балалар 
элинъдекини чекип ала ве шу ань козьден гъайып олып кетелер. 

Олар базарны бир-эки кере доланыр экенлер, костюмге эки-учь 
муштери бирден япышты. Оны о якъкъа-бу якъкъа чеккеледилер. Бири- 
бирининъ элинден чекип алмакъ истедилер. Лякин учю де, бири- 
биринен анълашкъан киби, онъа ёкъ фиятны бердилер. Алиме разы 
олмады. Учю де бирден чезилип кеттилер. Ондан сонъ исе оларгъа 
чевирилип бакъкъан адам олмады. Ана-бала, гъает ёрулгъанларына ве 
ач олгъанларына бакъмадан, базарны эп доландылар. Оларда, бугунь 
сатмасам, ярын илле сатарым, деген имкян ёкъ. Эвге бир шейсиз 
къайтмакъ мумкюн дегиль. Балалар бойле де оларны дёрт козьнен 
беклейлер. Умют дюньясы. Олар базарны эп доландылар. Артыкъ баарь 
кунешнинъ зиясы эксильди. Базарнынъ ичинде адам азлашты. Ана- 
баланынъ ичине яныкъ, атеш тюшти. 

Бу вакъыт янларында узун бойлу бир осьмюрнен орта 
яшларындаки, къырмызы черели, сия гурь сачлы киши пейда олды. 
Огълан костюмни бирден бегенди. Бабасы исе оны чокъ вакъыт 
дикъкъатнен козьден кечирди. Сонъра оны огълуна кийсетип бакъмакъ 
истеди. Тенаджа бир ер къыдырды. Ана-баланы къайдадыр алып кетмек 
истеди. Алиме башта онъа разы олды, сонъра бирден токътады: 

- Багъышланъыз, келинъиз, башта фиятны анълашайыкъ, сонъ 
кийип бакъарсынъыз, - деди. 

Огълан кийип бакъмайып алмагъа разы, лякин бабасы тирельди. 

- Башта кийип бакъсын, сонъ фиятны айтырым, - деди. 

Алиме кечке къалаяткъанларыны айтып, артына къайтмага 
тедарикленди. Киши онъа тааджипленген киби бакъты: 

- Мен костюмни алмакъ истейим, сиз не ичюн пыртлазлана 
бересинъиз? - деди ачувнен. 

- Биз кечке къалмакътамыз, кетеджек еримиз узакъ. Бу ер де 
тена, кийсин де, бакъсын, - деди Алиме. 

Огълан о якъкъа-бу якъкъа бакъып алды. Устюнден эски 
быджагъыны чыкъарды. Костюмнинъкини кийди. О, бирден далфидан 
бойлу йигитке чевирильди. Бабасы хошнут алды бакъты. Костюмни пек 
бегенгенини айтты. Лякин киши озюни сыкъмады. Костюмни кене 
козьден кечирди. Онъа учь кило мысырбогъдай бере биледжегини 
айтты. Алименен Джеваир бири-бирине бакъыштылар. 

Алиме яваштан кишининъ элинден костюмни алып, 
богъчачыкъкъа сокъты. 

- Багъышланъыз, сизинъ берген фиятынъыз бизге келишмей, 
деди рухтан тюшкен алда. 

Киши онъа къыйыш-къыйыш бакъты. 

- Ярын озюнъ келип ялварырсынъ, лякин мен алмам, - деди. 
Огълуны чеккелеп алып кетти. 

Ана-бала базардан чыкъкъанда, къушлыкъ маали олгъан эди. Экиси 
бири-бирине бакъып къалды. Костюм сатылмады. Вакъыт исе кеч олды. 
Алланынъ чёлю ичинден секиз верст джаяв юрмек, эвге къайтмакъ... 
Ерге къаранлыкъ тюшкенинен, олар къайтажакъ ёлда ач къашкъырлар 
чапышалар, авланып юрелер. Эвге къайтмамакъ исе мумкюн дегиль. 
Учь баланы эвде ач-зелин, ялынъыз къалдырып чыкътылар. 

- Бир шей алып оламасакъ да, эвге къайтмакъ керек, балам, - деди 
Алиме Джеваирге. 

Бу вакъыт оларнынъ янында тургъан учь къырымтатар къадыны 
Алимеге бакътылар. 

- Къайда кетесинъиз? - деп сорады эсли сою. 

- Терекзар коюне... 

Къадын Алимеге тааджипленген алда бакъты. 

- Къашкъырларгъа аш олмакъ истейсинъиз, гъалиба?! Тюневинки 
вакъианы эшитмединъизми ёкъса? 

Алиме не олгъаныны сорамагъа биле къоркъты: 

- Эвде учь яш бала къалдырып кельдик. Олар бутюн гедже не 
япаджакълар? - деди къалтыравукъ сеснен. 

- Бир геджеге хораз териси чыдар, дегенлер. Учь баласы олгъан 
адам бу вакъыт ёлгъа чыкъармы? Айды, чокъ созмайыкъ. Балалар, не 
десенъ де, эв ичинделер. Саба ола, хайыр ола, дегенлер. Танъда турар, 
кетерсинъиз. Булар да меним эвиме кетелер. Анда сизге де бир 
кошечик тапылыр. Иымшакъ тёшеклер ичинде созулып ятмасакъ, 
сабаны отурып тапармыз, - деди тюшюнджели алда. - Джанымыз сагъ 
олур, я. 

Алиме козь къыйыгъындан Джеваирге бакъты. Онынъ дюльбер 
череси солгъун. Эля козьлери сёнюк. Ичеклери, дерсинъ, аркъасына 
япышкъан, къамбурайгъан киби корюне. Ананынъ юреги аджышты. 
Шимди эвляды Джеваир, онъа секиз верст ёл юрмек дегиль де, аякъ 
устюнде зорнен тургъан киби кельди. 

- Юр, балам, саба эрте чыкъсакъ, бельки костюмни сатармыз, - 
деди Алиме. 

Эсли къадын огде, «мусафирлер» арттан тар ве айланчыкълы 
сокъачыкълардан кеттилер. Чокъ юрмей, кичкене бир эвчикке барып 
чыкътылар. Къапуны эсли, алчаракъ бойлу бир къарт ачты. 
Къартийнинь артындаки «мусафирлер»ни корьгенинен артына 
чекильди: 


- Киринъиз, киринъиз, - деди, озюне келишмеген гурь сеснен. 
Къора тюбюнде яткъан копечик чанкильдеп башлады. 
- Боджалама, Чуллы, булар озюмизинъкилери, - деди къартий. 


Копек, вазифесини эда эткен олдымы, эр алда, ювасына кирип кетти. 

- Идрис, балалар эвделерми? - деди къартий. Къарт, эльбет, деген 
манада башыны саллады. 

«Мусафирлер» итааткярлыкънен къартийнинъ артындан аякъкъап 
чыкъарылгъан кичкене софачыкъкъа сокъулдылар. Чаблаларыны 
чыкъардылар ве къартийнинъ артындан сагъ тарафтаки кичкене 
одачыкъкъа кирдилер. Оданынъ ортасында тенеке соба чокътан 
янмагъаны корюнип тура. Яхшы этип сюртюльген, темизленильген. 
Дёрт джамлы кичкене эки пенджеречикнинъ тюбюнден алчачыкъ сет 

къоюлгъан. Артында эки-учь дане дивар ястыгъы. Оларнынъ устюне 
ешиль сатин пешкир тёшельген. Сетнинъ огюнде дёрткоше къона тура. 
Эки-учь дане эски скемле. Одачыкънынъ табанына эскидже килим 
тёшельген. Къапунынъ сагъ тарафында, къарт озь элинен япса керек, 
дёрт козьлю шкаф тура. Анда чанакъ-чёльмек... Эр ер темиз-пак. 

- Иште, бу къартнен экимизнинъ одамыз, - деди. Мусафирлерни 
отурмагъа давет этти. - Бир одамыз даа бар, анда къызым Фатма эки 
баласынен берабер отура. Акъайы дженкте, - къартий теренден кокюс 
кечирди. 

Бу арада янаша одадан узунджа бойлу, сия сачлы, дюльбер, генч 
къадын чыкъты. Мусафирлернен сыджакълыкънен селямлашты. 
Олардан ал-хатир сорады. Джеваирге, дуйдурмамагъа тырышкъан алда, 
дикъкъатле бакъып алды. Лякин бир шей айтмады. Чыкъып кетти. Чокъ 
кечмеден чечекли чайникнен чай кетирди. Ханели стаканларгъа чай 
тёкип, мусафирлерге берди. Ичинде парварда конфети олгъан 
шекерликни къадынларнынъ огюне сюрди. 

Алименен Джеваир, даа дюньяда бойле шейлер де бар экен, деген 
киби, бири-бирине бакъып алдылар. Къонакъбайнынъ теклифинен 
конфетнен къокъулы чай ичтилер. Оларнен берабер кельген эки къадын 
къартийнен самимиетликле субетлешмектелер. 

«Олар мында эвель де кельгенге бенъзейлер», - деп тюшюнди 
Алиме. Софра лафы чыкъкъанда, олар озьлерини чокъ сыкъмадылар. 
Аксине, оны беклеген киби отурдылар. Алиме къолайсызланды, озюни 
насыл тутаджагъыны бильмеди. Лякин ачлыкътан эсини джояджакъ 
дереджеде азапланмакъта эди. Бу вакъыт олар отургъан одачыкънынъ 
къапусы ачылып, ичери къартнен берабер гъает лезетли аш къокъусы 
кирди. Чокъкъка бармай, Фатма къонаны сетке якъынджа чекти. Софра 
къойды. Эр кеске бирер чаначыкъ сыджакъ шорба кетирди. Ана-бабасы 
ве мусафирлерни ашкъа давет этти. Алиме озю ве Джеваирнинъ 
огюндеки чаначыкъларгъа шашкъын-шашкъын бакъты. Не 
япаджагъыны бильмеди. Бу вакъыт энди янындакилер сускъан алда 
ашамакъта эдилер. Фатма сачмалап тургъан Алименен Джеваирни 
ашкъа айрыджа давет этти: 

- Буюрынъыз, ашанъыз, сувумасын, - деди незакетликле. 

Алиме онъа тешеккюр бильдирди. Ашкъа узанды. Пирнич шорбасы. 
Ах, Аллам, не къадар лезетли аш бу, деп тюшюнди. Пирнич шорбасы 
ашамагъанына чокъ вакъытлар олды. Онынъ лезетини унутып 
башлагъан. Ичине шорба дегиль де, дерсинъ, кучь, такъат, хаят 
кирмекте. Чанакътаки шорба баягъы эксильгенде, бирден токътады. Ах, 
шимди имкяны олса да, бу чаначыкъны багърына басып эвине чапар, 
анда шорбанынъ ичине аткъулакъ къойып, бир къазан аш япар, 
балаларына ашатыр эди. Лякин бунынъ чареси ёкъ. Башыны котерди, 
озюнден азачыкъ о якъта отургъан къызына бакъмакъ истеди. 
Экисининъ козьлери расткелиштилер. Джеваир онъа сускъан алда 
бакъты. Теренден кокюс кечирди. Не япайыкъ, деген киби омузларыны 
сыкъты. Сонъра кене огюндеки чаначыкъкъа узанды. 

Бу лезетли аштан сонъ кене чай ичтилер. Субет девамында Алиме 
Фатманынъ бу станция шеэрчигинде, насылдыр бир идареде эсапчы 
олып чалышкъаныны анълады. Асылында къартнен къартий Алименинъ 
койдешлери олып чыкътылар. Лякин Байдардан дегиль де, уркусталы 
экенлер. Алименинъ ана-бабасыны яхшы биле экенлер. Кулак оларакъ 
алынгъанларыны да хатырладылар. 

- Бабанъ Абдураман бей пек яхшы инсан эди. Ах, Раббим, бу 
арамлар бизим башымызгъа даа нелер кетиреджек экенлер, - деди 
къартий, башыны саллады. Явлугъынынъ уджунен козьлерини сюртти. - 
Акъайынъ дженктедир, эльбет... 

Алиме, онынъ сёзюни тасдикълагъан алда, башыны саллады: 

- Акъайым да, буюк огълум, даа бала демек мумкюн эди, о да 
дженкте... 

Олар баягъы вакъыт субетлешип отурдылар. Лякин Алиме къартнен 
къартийнинъ не дегенини, озю не айткъаныны бильмей. Козьлери 
огюнде къаранлыкъ ичинде ачлыкътан чекишеяткъан балалары 
джанланмакъта эдилер. Чокъкъа бармай эр кес тынды, отургъан еринде 
юкълап къалды. 

Алиме бутюн гедже юкъламай, балаларыны тюшюнип чыкътымы, 
ёкъса оларнен багълы тюшлер корьдими, анълап оламады. 

Лякин яры геджеде корьген тюшюни пек айдын хатырлап къалды. 
Къоджасы онъа къалпагъы ичинде къанатчыкълыры солпырап 
къалгъан, яры тири, яры олю алында яткъан бир къач чипчечик берди: 

- Алиме, олар пек ушюгенлер, пек азаплангъанлар. Сен оларны 
бакъ, олюмден къуртар, - деди. 

Алиме онъа бир шейлер айтмакъ истеди, лякин етиштирип 
оламады. Къоджасы бирден гъайып олып кетти. 

О, чипчечиклерни деръал къалпакъ ичинден чыкъарды, сув берди, 
эр бирини невбет-невбетнен авучы ичине алып, бир шейчиклер ашатты. 
Кене сув берди. Оларны янаяткъан собанынъ янына алып барды, 
къызынмаларына ярдым этти. 

Бираздан сонъ чипчечиклер яваш-яваш башчыкъларыны котерип 
башладылар. Къанатчыкъларыны джыйыштырып, озь багъырларына 
бастылар. Ерлеринден турды ве эв ичинде доландылар. 
Чивильдештилер. Сары, тендюрист, дюльбер чипчечиклерге 
чевирильдилер. Лякин бир данечиги ойле де, къанатчыкъларыны 
солпыраткъан алда, ятып къалды. Онъа сув, аш, собанынъ сыджагъы - 
бир шей ярдым этмеди. Чюнки о энди джансыз эди. Ондан сонъ Алиме 
аслы да юкълап оламады. 

Ерге ярыкъ тюшкенинен, турды. Къарт одачыкънынъ тёрюндеки 
тар, бир адамлыкъ эски демир кроватта, яш бала киби, пышырдап 
юкълай. Къартий мусафирлер арасында, отургъан еринде бираз 
янтайгъан. Мусафирлерден яшча къадын кийиз устюне тыгъырып 
къалгъан. О бирлери, Алиме киби, отургъан ерлеринде къатып 
къалгъанлар. Демек, бизлер бу гедже къартийнинъ сетини тутып 
алгъанмыз, деп тюшюнди Алиме. 

Джеваирнинъ озь еринде олмагъаныны корьгенде, акъшам оны 
Фатма озь одасына алып киргенини хатырлады. Къызыны насыл 
уятаджагъыны бильмей тюшюнип тургъанда, олар олгъан оданынъ 
къапусы мукъайтлыкънен, явашчыкътан ачылды, босагъа устюнде 
Джеваир пейда олды. 

Ана-бала, кимсеге дуйдурмай, эвден чыкъты ве базаргъа кеттилер. 
Олар кельгенде, базар мейданы бом-бош эди, тава киби тер-тегиз, темиз 
этип сипирильген. Лякин четлеринде, базы ерлерде голленип къалгъан 
сувлар корюне. Къайдандыр эки-учь копек пейда олды. Олар, къысмет 
арап, базар мейданыны доландылар. Сонъ гъайып олып кеттилер. Чокъ 
кечмеден, эшек екильген, устюнде бир къач адам олгъан эки араба 
келип чыкъты. Олар базар мейданынынъ ортасында токъталды. 

Адамлар арабалардан чуваллар тюшюрдилер. Бир кенарчыкъта 
къоркъып, пысып тургъан ана-балагъа къулакъ асмай, озьара 
къычырып-къычырып лаф этмекте эдилер. Базарнынъ ичи бирден 
адамнен толды. Сагъда, мал базары тарафтан, делялларнынъ сеси 
эшитилип башлады. 

Алиме богъчачыкъны ачып, костюмни чыкъарды. Бурюшкен 
ерлерини сыйпап-сыйпап тегизлемеге тырышты. Базар ичинде бираз 
доландылар. Оларгъа къулакъ аскъан адам олмады. Олар базарны 
экинджи кере долангъанда, янларына бир яш огълан токътады. 
Алименинъ сагъ билеги устюндеки костюмге дикъкъкатнен бакъты: 

- Сатасынъызмы? - деди алчакъ къаба давушнен. 

Алиме, эльбет, деген манада башыны саллады. 

Огълан костюмге узанды: 

- Бакъмакъ мумкюнми? 

- Мумкюн, - деди Алиме ве огълангъа костюмнинъ быджагъыны 
берди. 

Огълан оны бакъып тургъанда, бир къырджыман муштери пейда 
олды. О, костюмни бакъмакъ истеди. Огълан яваштан элинен кишини 
кенаргъа уйтеген киби этти: 

- Мен бакъам, кедер этменъиз, - деди къаттиетликле. 

Киши башта къызышкъан киби олды, лякин огъланнынъ озюни 
сыкъмагъаныны корип, сусмагъа меджбур олды. Лякин чекилип 
кетмеди. Огъланнынъ насыл къараргъа кельмесини бекледи. 

Огълан быджакъны Алимеге къайтарып берди, штаныны бакъмакъ 
истегенини айтты. Алиме онъа деръал штанны узатты: 

- Эльбет, бакъынъыз, - деди. Огълан оны да яхшы бакъып, сонъра 
саибине къайтарып берди. 

- Быджакъны кийип бакъмакъ мумкюнми? - деди. 

Алиме онъа быджакъны берди. 

Огълан устюндеки саяланып, джыйышыныкълы этип тикильген 
ешиль, +бекъасам+ ! чапаныны чыкъарды, оны къайда къойсам экен, 
деген киби этрафкъа бакъты. 

- Манъа беринъиз, - деди анасынынъ янында тургъан Джеваир. 
Огълан, шимдичик корьген киби, онъа бир бакъып алды, азачыкъ 
кулюмсиреди. Къызгъа чапаныны берди. Костюмни ашыкъмай, 
мукъайтлыкънен кийди. Янынъдаки осмюрлерге къулакъ асмай, 
сабырнен быджакънынъ якъасыны о якъ-бу якъыны тюзетти. 
Тирсеклерини букюп, эки элини кокюси устюне хачлады. 

- Мен беллесем, тар дегиль, - деди Алимеге. 

Алименинъ къаршысында шимди бу ябанджы огълан дегиль де, 
дерсинъ, Джафер турмакъта эди. О, дюньяны унутып, огълангъа бакъып 
къалгъан эди. 

- Ана, о, сизден сорай, - деди Джеваир анасына. 

Алиме бирден озюне кельди: 

- Пек яхшы, - деди къалтыравукъ сеснен. 

Огълан онъа ойчан назарлар быракъты, лякин бир шей айтмады. 
Быджакъны яваштан чыкъарып, Алимеге къайтарып берди. 

- Он кило мысырбогъдайгъа берирсинъизми? - деди. 


17 
_+бекъасам-+_ - басманынъ бир чешити. 

Алиме, озь къулакъларына инанмагъан адам киби, йигитке бакъты. 
Къырджыман киши токъал къашларыны манълайынынъ ортасына 
котерди. Бирден чекилип кетти. Алиме, эльбет, деген киби башыны 
саллады, йигитке костюмни берди. О, яваштан билегинен сатыджынынъ 
элини къайтарды. 

- Мен шимди мысырбогъдайны кетиририм, сиз бу ерде турынъыз, - 
деди. О, кетти. Ана-бала бири-бирине къуванчнен бакътылар. Лякин, 
сув корьмей, папуч чыкъармайыкъ, деген киби, сеслерини 
чыкъармадылар. 

Чокъкъа бармай огълан, аркъасында торбачыгъы, бир къадыннен 
къайтып кельди. Къадынгъа костюмни косьтерип, бир шейлер айтты. О, 
хошнут алда кулюмсиреди. Элини кокюсине къойып, +рахмат+ , деди 
Алимеге. 

Огълан торбаны ерге къойды, онынъ агъзыны ачып, авучы ичине 
бем-беяз мысырбогъдайларны алып, Алимеге косьтерди. Сонъра андан 
кичкене бир богъчачыкъ чыкъарды, бир шейлер айтты. Лякин Алиме 
оны анъламады. Кулюмсиреген алда башыны саллады. 

Огълан, костюмни энди бере билесинъиз, деген киби, сатыджыгъа 
кулюмсиреген алда бакъты. Алиме деръал онъа костюмни узатты: 

- Эйиликнен кийинъиз, - деди. 

Къадыннен йигит костюмни алып кеттилер. 

Джеваир торбаны аркъасына урды, къалабалыкъ базар ичинде 
бирев чекип алмасын, деген киби, адамларгъа уруна-сюрюне, бу 
шаматалы ерни терк эттилер. 


Ана-бала ичлеринде насылдыр бир къыйметли шейлеринден 
махрум олгъанларына агъырлыкъ ис этселер де, асылында, экиси де 
къуванчлы эдилер. О йигит акъылларына биле кетирмеген фиятны 
берди. Бу мубарек мысырбогъдайнен энди олар язны тапа билелер. 
Демек ки, джанларыны ачлыкътан къуртардылар. Аркъасында он кило 
юк олгъанына бакъмадан, Джеваир анасындан да огде кетмекте эди. 
Энди бирден бир истеклери - барып, къардашларына бир шейчик 
ашатмакъ. Алиме, чареси олса да, шимди бойле юрип дегиль де, чапып 
кетсе. Эвге баргъанынен, бир чаначыкъ мысырбогъдай алып, 
къомшусына чапар. Онынъ дегирменинде чекип, унгъа чевирир. 
Балаларгъа аткъулакъсыз шинген быламыкъ пиширир. Балаларынынъ 
учюне де ашатыр. Эльбет, пек мукъайт олмакъ керек. Оларнынъ 
ичечиклери ач отурмакътан сигар кягъыты киби инджерип 
къалгъандыр. Бирден къоюджа быламыкъ бермек олмаз. 

Баягъы ёл юрген сонъ, Алиме Джеваирни токътатты. 

- Вер, балам, манъа, пек ёрулгъандырсынъ, - деди. Джеваир онъа 
итираз бильдирди. Токътамайджакъ олды. Лякин анасы онынъ огюне 
чыкъты: 

- Ерге къой юкюнъни! - деди къатийликле. 

Джеваир артыкъ онъа итираз бильдирип оламады. Торбаны 
анасынынъ огюне къойды. Алиме оны котереяткъанда, бирден 
токътады. Торбачыкънынь агъызыны ачты, онынъ ичиндеки 
богъчачыкъны алды. Оны мукъайтлыкънен ачты. Къарарнен бир кило 
тюй курпеси. Авучы ичине сап-сары тюйден алып къокълады. 

- Балам, бизге о огъланны Алла ёллады, - деди къуванчнен. 
Богъчачыкъны торба ичине къойды. Онынъ агъызыны багълайджакъ 
олгъанда, Джеваир эгилип, богъчачыкъны алды: 


188 


- Юкюнъиз бираз енгиллешир, - деп кулюмсиреди. 

Олар чокъ юрмедилер. Оглеринде узакъта бир араба пейда олды. 
Алимелер башта онъа къулакъ асмайджакъ олдылар, сонъра бирден 
ичлерине къоркъу тюшти. Я, барып да, арабадаки адамлар торбаны 
тутып алсалар? Чевреде кимсе де корюнмей. 

Экиси де бирден сагъ тарафтаки, ичинде сыкъ къамыш оськен, 
тюбюнде азачыкъ сув олгъан анкъаргъа тюштилер. Къамышлар 
арасында сакъландылар. Сусып, динъленип отурдылар. Экисининъ де 
юреклери дюкюльдемекте эди. Баягъы вакъыт кечти. 

- Абайламады, кечип кеттилер, гъалиба, - деди Алиме фысылдагъан 
алда. Джеваир башыны азачыкъ котерди. Этрафкъа козь ташлады. 
Кимсе корюнмей. Пыскъан алда анкъардан чыкъты. Араба олардан 
баягъы узакълашкъан. Элини саллады, анасына чыкъа билесинъиз, 
деген киби, ишмар этти. 

Лякин Алиме озюни сыкъмады. 

- Бираз даа узакълашсынлар, - деди Джеваирге эшитиледжек 
сеснен. Сонъра анкъарнынъ ялысына котерильди. Тегиз ерге костюмни 
сарып кетирген богъчачыкъны тёшеди. Мукъайтлыкънен торбадаки 
мысырбогъдайнынъ ярысыны онынъ устюне тёкти, богъчачыкъ этип 
багълады. 

- Экимиз болюп алсакъ, козьге чокъ ташланмаз, - деди Алиме. 
Джеваир онынъле разылашкъан алда, башыны саллады. Олар кене 
елгъа чыкътылар. 

Алиени саба эрте Кемал уятты: 

- Тур, Алие, саба ачылды, лякин анамлар кельмедилер, - деди 
къалтыравукъ сеснен. Сонъра Серверчикке бакъты. О, къыбырдамай 
юкълай. Яваш-яваш нефес алгъаны корюне, кокюс къафесчиги 
котерилип эне. 

Экиси де баягъы вакъытлардже сессиз-солукъсыз яттылар. Кемал 
еринден тураджакъ олды, лякин котерилип оламады. Эллери-аякълары 
джансызлар. Онъа таби олмадылар. Сёнюккен козьлериле Алиеге 
бакъты, сусты. Алие еринден турды: 

- Сув верейимми? - деди, бир шей анъламагъан алда. Кемал онъа 
даркъакъ фикирлерле бакъты, сонъра, бер, деген манада башыны 
саллады. Алие ярым мешребе сув алып, агъасына узатты. Кемал 
мешребени алды, онъа дикъкъатнен бакъты, зорнен ярысыны ичти: 

- Къалгъаныны сен ич! - деди къардашына. Алие сувны аз 
ичеджегине къуванды. Лякин оны сонъунадже ичип оламады, окъшуды. 
Ичеклери бири-бирине къарышып кеткен киби олды. Тез-тез барып 
ерине ятты. 

Дёрткозьнинъ башы аля даа босагъа устюнде, козьлерини де ача, де 
юма. Онынъ чуллы къуйругъы гуя озюнден къопып тюшкен, ерде 
джансыз, созулып ята. 

Пенджеренинъ газеталары кене къызардылар. Кунешнинъ шавлеси 
джам олгъан козьден ичери сокъулды. Алие яткъан сетнинъ ярысыны 
ярыкълатты. Балаларны кене тюневинки азаплар чекиштирип башлады. 
Алие еринден турды, чанакълардаки аткъулакъ «шорбасына» бакъты. 
Аткъулакълар тюбюне чёккенлер, сувы арныкъ, ешильдже. Чанакъны 

эки элинен котерип, агъызына алып барды. Аджджы сувдан юречиги 
быланды. Чанакъны къайтарып ерине къойды. 

- Анам пиширгенде, лезетли ола эди, - деди фысылдынен. 

- Анам онынъ ичине ун быракъа эди, - деди Кемал. 

Алие азбаргъа чыкъаджакъ олды. Кемал онъа разылыкъ бермеди. 

- Анамлар энди ёлдадыр, шимди келирлер, - деди. 

Чокъ вакъыткъаже беклеп яттылар. Лякин олар дёрт козьнен 
беклеп бакъкъан къапудан кимсе кирмеди. 

Кемал яваштан турды, лякин шу ань дандюрикленди, тёшеги ичине 
ЙЫКЪЫЛДЫ. 

- Агъа, санъа не олды? - деп, агълап башлады Алие. 

Кемал козьлерини ачты, къардашына бакъып, бир шей айтаджакъ 
олды, лякин агъызы ичинде тили айланмады. Пек ёргъун эди. Ишарет 
пармагъыны дудакъларына токъундырды: «Тс, - деди яваштан, - 
Серверчикни уянтырсынъ». 

Бу вакъыт одагъа Артыкъали кирип кельди. 

- Кемал, Алие, келинъиз, +чумчыкъ+ !% ашайыкъ, - деди. 

Элиндеки ярысы тюкли, ярысы къор устюнде янгъан торгъай 
баласыны оларгъа косьтерди. 

Алие агъасына бакъты. 

- О, арам, - деди козьлери сенюккен Кемал, тили курьмекленген 
алда. 

Артыкъали ынджынгъан киби олды, элиндеки къушкъа бакъты. 

- Оны озюм тутып сойдым, олю дегиль эди. 

- Эпси бир, арам, къуш ашалмай, - деди Алие. 

Дёрткозь оларгъа, насыл укюм чыкъарырлар экен, деген киби 
бакъып турмакъта эди. 

Артыкъали кене къушкъа бакъты, сонъра къанатындан тутып, 
къыймай-къыймай, копекнинъ агъызына якъынлаштырды. Дерткозь 
агъызыны балабан ачты, оны насыл ютып йибергенини кимсе дуймады. 
Къушчыкънынъ бир къанатчыгъы дудагъына япышып къалды, лякин 
копек онъа къулакъ асмады, даа бармы, деген киби Артыкъалиге 
бакъты. 

О, бир шей айтмай чыкъып кетти. Биразан сонъ къайтып кельди. 
Беяз басмадан тикильген, лякин когерип къалгъан штанынынъ 
джебинден къуш йымыртасы киби ташчыкълар чыкъарды. 

- Бешташ ойнайыкъмы? - деди. 

Кемал индемеди, Алие ойнайджакъ олды. Турып, оданынъ ортасына 
одеял яйып отурды. Къаршысыдан Артыкъали чекти. Къызчыкъ 
бешташны бири-бирине якъынджа тюшюрмеге тырышкъан алда ерге 
быракъты. Бу иште онда теджрибе бар. Бу оюнны достлары ве 
агъасынен чокъ ойнай эди. 

Сол элининъ пармакъларыны керип, ерге тиреди. Ишарет 
пармагъынен баш пармагъынынъ арасы кемер къапу киби ачыкъ тура. 
Бир ташчыкъны алып тёпеге атты, лякин ерге тюшеяткъанда, оны 
тутып оламады. Эли бирден агъырлашты, джансызланды, онынъ 
истегине таби олмады. 

Алие Артыкъалиге бакъты, тюшюнджели алда сусты. Сонъра: 

- Ойнамайджам, - деди къалтыравукъ сеснен. 


18 +чумчыкъ-+_- къушчыкъ 

Артыкъали онынъ не ичюн ойнамакъ истемегенининъ себебини 
анълап оламады. Лякин, не айтмакъны бильмей, ташчыкъларыны 
джыйды, пенджере ичине быракъты. Озю Кемалнынъ янына барып 
отурды. Тюшюнджеге далгъан алда сусты. Кемалнынъ козьлери онынъ 
эллерине тюшти. Артыкъалининъ эки эли де кирленген, тырнакълары 


оськен. «Демек, о да якъынларда хамыр басмады», - деп тюшюнди 
Кемал. О, Артыкъалиге бакъмакъ, онынъле лаф этмек истеди, лякин 
олдыралмады. Козькъапакълары агъырлашты, козьлери озь- 


озьлюгинден юмулдылар. 

Артыкъали де баягъы вакъыткъадже Кемалнынъ янында сускъан 
алда отурды. Бираз юкъусырап да алды. Сонъра турып, сет устюнде 
сусып отургъан Алиеге бир шей айтмай, чыкъып кетти. 

Алие агъасынынъ янына барды. Онъа бираз бакъып турды. 
Уятмады. «Турса, кене сув ичмеге меджбур этер», - деп тюшюнди. 
Серверчикке козь этти. О да юкълай. Барып, озюнинъ ерине отурды. 
Пенджереге, къапугъа бакъты. Аякъ давушлары эшитильмейми экен, 
деп динъельди. Бир ерден чырт эткен давуш эшитильмей. Сонъ- 
сонъунда оны да бейутлыкъ басты. 

Ана-бала мензильге якъынлашкъан сайын, гъает ёрулгъанларына 
бакъмадан, адымларыны эп сыкъыштырдылар. Койге киреркенлер, 
къаршыларына сийрек-сепелек расткельген адамларгъа барып да, бир 
хайырсыз сёз айтмасынлар, деп тюшюнерек, оларгъа къоркъу толу 
козьлеринен бакътылар. Ниает, эвлерине келип еттилер. Къапулары 
артынадже ачыкъ, лякин анда къыбырдагъан джан корюнмей. 

Одагъа Джеваирнен Алиме экиси бирден сокъулды. Балаларнынъ 
учю де озь ерлеринде яталар, юкълайлар. 

Алименен Джеваир эллериндеки къыйметли богъчачыкъларыны 
ортада тургъан къыйыш масачыкънынъ устюне къойдылар. 

- Кемал, Алие, Сервер, бизлер кельдик, турынъыз, балаларым, 
деди Алиме. 

Балаларнынъ учю де къыбырданмадылар биле. Алиме къоркъудан 
козьлерини тёгереклетерек, къызына бакъты. 

- Ана, олар юкълайдырлар, - деди Джеваир, лякин озюне-озю 
инанмады. Деръал сетнинъ янына барып, Алиенинъ омузчыкъларындан 
тутты, яваштан силькти. 

- Алие, тур, кадям, биз кельдик, - деди юксекче давушнен. 

Бу вакъыт Алиме энди Кемалнен чекишмекте эди. О да сессиз- 
солукъсыз ята. Ана-бала экиси бирден башларыны балаларынынъ 
кокюслерине къойып, юречиклерини динъледилер. 

- Тири, ана, тири, - деп къычырды Джеваир. Алиме башыны 
котерди: 

– Кемал да тири, лякин... 

Сонъра экиси бирден Серверчикке чаптылар. Онынъ бедени даа 
сувумаса да, юречиги урмай эди. Ана-бала экиси бири-бирине дешетле 
бакътылар. Эллери-аякълары къалтырады. Экиси де ерге отурып 
къалдылар. Джеваир яшлы козьлерини сюртерек, анасына: 

- Ана, вакъытны кечирсек, оларны да гъайып эте билемиз, - деди 
яныкълы сеснен. 

Алиме еринден тураджакъ олды, лякин аякълары, дерсинъ, 
джансыз эдилер. Онъа таби олмадылар. Джеваир чапып барып, тыштан 
гъозапая тымыры кетирди, собаны якъты. Азачыкъ сувгъа тюй чайды, 
оны къайнатты. Пишер-пишмез, бираз сувутты ве экиси къашыкънен 
балаларнынъ агъызларына тёктилер. 

- Ана, Алие ютты, - деп къычырды Джеваир къуванчнен. 

Алиме элиндеки чулнен Кемалнынъ дудакъларыны сюртти. 
Джеваирге чевирильди: 

- Кемал ютуп оламай, - деди фысылдынен. 

Алие экинджи къашыкътаки шингенликни де юотаркен, 
явашчыкътан кирпичиклери къыбырдандылар. Сонъра козьчиклери яры 
ачылды. Татасына манасыз алда бакъты. Азачыкъ кулюмсиреген киби 
олды. Джеваир онъа усть-усттен эки-учь къашыкъ даа ичирди. Алие 
шингенликни къулт-къулт этип ютмакъта эди. Джеваир 
къувангъанындан эгилип, онынъ яначыкъларындан опьти: 

- Машалла, машалла, кадям, - деди. Сонъра анасына ярдымгъа 
барды. 

Кемал шингенликни ютып оламай, анасыны ве татасыны чокъ 
чекиштирди. Джеваир анасынынъ элиндеки къашыкъны алды, онынъ 
сапыны Кемалнынъ тишлери арасына сокъты. Сагъ элинен оны къавий 
тутып турды. Сол элинен исе бурнуны сыкъты: 

- Ана, сиз явашчыкътан тёкюнъиз, - деди. 

Бу тедбир де бошуна кеткен киби олды. Ана-бала текмиль 
шашмаладылар. Бири-бирине, не олса да, бир шейлер япмакъ керек, 
деген киби бакътылар. 

Джеваир кене къашыкъкъа япышты. Алиме Кемалнынъ агъызына 
шингенликни тёкти, токътамай дудакъларыны сюрте берди. 
Шингенликнинъ илле бир къач тамчысы баламнынъ ичине кетедир, 
деген умют ананы теселлендирмекте эди. Ойле де олып чыкъты. 
Баягъыдан сонъ Кемал шингенликни къылт этип ютты. Ана-бала бири- 
бирине сёзсиз бакътылар. Ишлерини девам эттилер. 

Талаш-дёгюне бир-эки къашыкъ шингенлик юткан сонъ, Кемал 
яваштан козьлерини ачты. Джеваирнен Алиме бири-бирини 
къучакълады, агълап йибердилер. 

Алиме, тёрде, тал агъачынынъ чаталларындан ясалгъан кровать 
узеринде яткъан Серверчикке бакъты. Деми шашмалагъан вакъытта 
янъылгъандырмыз, бельки о да ачтан, татасы ве агъасы киби, эсини 
джойгъандыр, деп тюшюнди. Тез-тез еринден турып, онынъ башы 
уджуна барды. Баланынъ чырайы балавуз кесильген. Анасына даима 
умютнен бакъкъан зейтун киби сия козьчиклери яры ачыкъ алында 
къапу ве пенджереге бакъкъан киби корюне. Къарылгъач къанаты киби 
узун, индже къашчыкълары даа да сияргъан. Гурь сачлары манълайы 
устюне культеленген. Бу череде, бу вуджутта тирилик алямети ёкъ эди. 
Дама дюньясы. Алиме элини баланынъ манълайына къойды. 
Сыджакъмы, сувукъмы, бир шей анъламады. Тюневин онъа, йымшачыкъ 
деп, озю кийсеткен фанель камзолчыгъыны юкъары котерди. Башыны 
онынъ кокюсине къойды. Бутюн дикъкъатыны къулакъкъа чевирди, 
юрек урувыны динъледи. Онъа баланынъ кокюс къафесинде бир шейлер 
къыбырдангъан киби кельди. Ёкъ, о, ананынъ умюти, истеги эди. Ана, 
огъланчыгъынынъ камзолыны мукъайтлыкънен тюшюрди, тюзетти. 
Юрегинден акъып кельген аджджы козьяшларыны тутып оламады. 
Ичиндеки атешке даяналмай: 

- Балам, мени якътынъ, - деп багъырмакъ, орталыкъны титретмек 
истеди. Джеваирнинъ дешетли бакъышыны, даа озьлерине келип 
оламагъан Алиенен Кемалнынъ даркъакъ фикирлерле козьчиклерини 
липильдетип тургъанларыны коререк, атешли козьяшларыны ютмагъа, 
элемли ферьядыны кесмеге - сусмагъа меджбур олды. Тишлерини 
сыкъты, юрек агърысына даяналмай, козьлерини юмды. 

Экинджи куню, къомшулары бирден, ер тюбюнден тюртип 
чыкъкъан киби пейда олдылар. Таибе балагъа яныкъланды. Озь 
адетиндже дудакъларыны сыкъты, башыны саллады: 

- Языкъ балагъа. Мен бойле оладжагъыны санъа айткъан эдим. 
Къабаат озюнъде, чыкъымсызлыгъынъа бакъмадан, оларны кулюк киби 
башынънынъ уджунда тутып отурдынъ. Бир ерлерге къысмет къыдырып 
кеткен олсалар, ольмез эдилер. Мен бирден бир къызымны шеэрге - 
тийзесине ёлладым. Истесе, язда къайтыр келир, - деди. 

Эльбет, Таибе къырымтатарларны отургъан ерлеринден 
къыбырдатмагъан комендантнынъ биле юрегине анахтар уйдурды. 
Онынънен достлашты. Къызыны, озюнинъ айткъаны киби, шеэрге 
дегиль, станция булунгъан къасабагъа ёллады. Анда тюкянда 
чалышкъан тизесинде яшай ве онынъле берабер чалыша. 

Я, Алиме къайда ёлласын? Бутюн сой-соплары, якъынлары, 
къайнанасы, бичаре, ихтияр къадын узакъта, Намангъан бетлерге 
тюшти. Анда насыл бараджакъ? 

Уйледен сонъ Сеитмамут кой ичинден эки-учь огълан тапып кельди. 
Бир заман оларгъа селям бермеген, четтен-буджакътан кийик-кийик 
бакъкъан къомшу къарт да кельди. 

- Мен мындакилернинъ эписинден буюгим, - деди, мевтаны баягъы 
ергедже котерип кетти. Баарь, табиат энди уянып башлагъанда, олар 
Серверчикни къара ер багърына теслим эттилер. 


Алименинъ гъам-кедери не къадар буюк олса да, омюрнинъ 
инсанлардан талабы ве дигер балаларны олюмден къуртармакъ ичюн 
олгъан куреши ананы бу яныкътан баягъы узакълаштырды. Ондан сонъ 
къоранта кечкен баарь ачлыгъына бир даа огърамады. О заман Алиме 
костюм ичюн алгъан мысырбогъдайны къытып тутаракъ, баягъы 
вакъыткъа созды. Энвер багъарадан бир йылдан сонъ къайтып кельди. 
Джеваирнен экиси кене тарла ишлеринделер. Бу къорантанынъ башы 
узеринде салынып тургъан олюм телюкеси де чекильди, ёкъ олды. 

Яваш-яваш олар ичюн чевре ярыкъланып, койнинъ сокъакълары 
айдынлашкъан, ярыкълангъан киби олдылар. 

Алиме ве балалары атта къомшу къартнынъ эр кунь танъда турып, 
къолларынынъ баш пармакъларыны къулакъларынынъ тюбюне тиререк: 
«Аллаһу Акбар, Аллаһу Акбар», - деп юксек сесле къычыргъаныны биле 
эшитип башладылар. Джеваирнен Энвер исе бу - бизге танъ юкъусы 
бермей, деп къарткъа ачувланды, атта оны ушкютмек истедилер. 

Алиме оларны тазирледи ве къоркъузды: 

- Къарт адамны азарламакъ гунахтыр, Аллахнынъ нефретине 
огърарсынъыз, - деди. 

Бир кунь Алиме балалары Кемал ве Алиенен къапу огюндеки 
мысырбогъдайларны чапалайджакъ олып тургъанда, умют этмеден 
оларнынъ янында къомшу къарт пейда олды. О, Алименен самимий 
селямлашты: 

- Къызым, сиз мусульмансынъызмы? - деп сорады. 

Серверчикнинъ дженазесинде бу суальге джевап тапкъан киби 
олгъан эди. Лякин чокъ шейлерни анъламады. Шимди бирден бойле тик 
суаль бергенине къолайсызланды. Къысыкъ козьлери устюне саркъкъан 
осюк къашларыны сыйпады. Чырайы кускюнлешти. 

Алиме бу ихтияр адамгъа сайгъы иле бакъты. Азачыкъ 
кулюмсиреди: 

- Эльхамдулюлла мусульманмыз, - деди. 

Къартнынъ солгъун, бурюшик ченгесине тебессюм къонды, 
козьлери дюльбер бир оюнджакъ тапкъан баланынъки киби, 
къуванчнен бакътылар. Токъал пармакълы эллерини бири-бирине 
ышкъалады. 

- Бир дуачыкъ окъуса, къызым, - деди ялварыджы сеснен. 

Алиме шашмалады, бираз сусты, сонъра аэнкнен, джиддий алда 
окъуп башлады: 

« +Эъузу биляхи минеш-шейтани’р - раджийм. 

Бисмилляхи - р - Рахманир - Рахим. 

Эльхамду лиляхи Раббиль алемийн. Эр-Рахмани-р-Рахим. Малики 
йевмиддин+ ...» 

Дуа биткен сонъ, Алименен къарт эллерини бетлерине сюрттилер. 

- Къомшу, сизинъ къоджанъыз да Къуран окъумагъа биле эдими? - 
деп сорады къарт меракъле. - Мен окъумагъа севем, лякин беджерип 
оламайым. Бильги етишмей. Бир-эки шейлер такъыштыргъан олам. 
Лякин о, окъув дегиль. Буны озюм де яхшы анълайым. Бир устаз 
корьмеген шегиртмиз. Бизде окъумагъа имкян олмады. Яш, мектепте 
окъуйджакъ, бильги аладжакъ вакъытта къарын токълугъына - бир 
_+коса+_ 1 джугара 2° шорбасы ичюн гедже-куньдюз чалыштым. 
Сонъундан озь башымызгъа бир шейлер огренейик, дегенде, даа да 
яхшы олды. Дин ясакъ этильди. Бойлеликле, джаиль къалдыкъ. Шимди 
етмиш яшындаки адам Къуран окъумагъа бильмейим, - къарт 
кулюмсиреди. Сизни динълейим, дегени киби Алимеге бакъты. 

- Меним ходжам окъумагъа, язмагъа биле эди. Лякин оны кутип 
оламады. О, чалыша, чокъ чалыша эди. Ондан сонъ, дин меселеси бизде 
де ясакъ эди. 

- Не ичюн, къызым? - Къарт онъа окюнчли назарлар быракъты. 

- Буны заман котермей эди. Гизли-пуслы япылгъан ишнинъ, 
озюнъиз билесинъиз, омюри къыскъа ола. 

Алиме теренден кокюс кечирди. Эльбет, онынъ бабасы зенгин 
танылып, апскъа алынгъан сонъра, киеви Алимнинъ баскъан эр бир 
адымы незарет алтына алынды. Япкъан ишлери талиль ве тефтиш 
этильди. Ораза куньлери койнинъ комсомоллары танъ юкъусы корьмей, 
Алим ве Алиме кибилерининъ пенджерелери тюбюнде пысып, бутюн 
барлыкъларынен къулакъкъа чевирилип юре эдилер. 

- Сизде джами бар эдими? 

Алименинъ хаялыны къартнынъ суали больди. 

- Эвеллери чокъ эди. Сонъундан эписи ёкъ этильди, демек мумкюн. 

Къартнынъ чырайы сытылды. 


19 
_+коса-+_- чанакъ. 


0 
джугара - ашлыкънынъ бир чешити. 

- Лякин Къырымгъа къайтсакъ, мен сизге косьтермеге джами 
тапарым. Сизни Багъчасарайгъа, хансарайгъа алып барырым, - деди. 
Къарт онъа сускъан алда бакъып турмакъта эди. 

Алиме къоджагъа чыкъкъан сонъра, энъ гузель генчлик йылларыны 
бала догъув ве оны бакъув киби мешакъатлы ишнен кечирди. Энъ 
эсасы, о девир пек атешли ве къарышыкъ йыллар эди. Бир тарафтан яш 
бала аскъысы, экинджи тарафтан халкъ душманы, зенгинлер, кулаклар, 
деген инсанны дешетлендириджи сёзлер Алимени эвден чыкъармай 
эдилер. Лякин о, кичкене бала экенде, чокъ ерлерни корьген эди. 
Багъчасарайны дегиль, кичкене къызчыкъ экенде, Истанбулгъа 
баргъаныны ве онынънен багълы бир левханы аля бугуньдеки киби 
хатырлай. 

Шаматалы шеэрнинъ халкъы байрамдаки киби кийинген- 
къушангъан. Къызларнынъ башында беяз, гульгулли фырлантылар ве 
феслери. Феслернинъ къаскъаны алтындан корюнмей. Олар кунеш 
зиясы алтында балкъылдай. Фырлантылар рузгярдан савурылалар. 
Халкъ ёлнынъ эки четинде тизильген. Беш яшларындаки Алиме тосат- 
тосат бабасынынъ быджагъынынъ этегинден чеке. «Баба, не вакъыт 
келеджек?» - деп сорай. 

Бабасы онъа бакъып кулюмсирей. 

- Шимди, къызым, беш, он дакъкъадан сонъра о азрети алийлери 
мында, сенинъ къаршынъда олур, - дей. 

Бабасынынъ айткъаны догъру олып чыкъты. Чокъкъа бармай, о 
къадар кениш олмагъан ёлда эки ат екильген, чанълы файтон пейда 
олды. Тюрк Султаны файтоннынъ басамагъында, аякъ устюнде. Ел бою, 
сагълы-соллу балаларгъа конфет сепип кельмекте. Файтон 
якъынлашкъанда, бабасы Алимени къучагъына алды, тёпеге котерди. 
Къызчыкъ къувангъанындан бир шейлер айтып къычырды. Файтон тез 
кечип кетти. 

Алиме пек хошнут эди. 

Бабасы андан: 

- Истанбулны бегендинъми, къызым? - деп сорады. 

Шенъ къызчыкъ, эльбет, деген манада башыны саллады. 

- Айса мында къалайыкъмы? 

Алиме бирден джиддийлешти: 

- Ёкъ, - деди къаттиетле, - эвимизни сагъындым... 


Багъчасарай... Алиме бабасынен анда да чокъ дефалар барды. 
Зенгинлернинъ эвинде олгъан чокъ куньлю тойларны корьди. Къызлар 
джыйынларыны, киев тыраш олувыны, араретли оюнларыны сейир 
этти. Тесирли, хош аваларны динъледи. 

Акъшам олды дегенинен, джами минаресинден мазиннинъ гурь 
сеси янъгъырай эди. 

- Баба, мында къач маалле, къач джами, къач дане бойле 
къычыргъан адам вар? - деп сорады бир кунь бабасынен берабер 
акъшам устю Хансарай бетке кетеяткъан Алиме. Чюнки о, бойле эзан 
айткъан адамны башкъа мааллелерде де корьген эди. 

- Бир заманлар мында отуз эки маалле ве оларнынъ отуз эки 
джамиси, отуз эки имамы, отуз эки мазини, яни отуз эки къычыргъан 
адамы олгъан, - деди бабасы. 

- Я, шимди? 

- Шимди де ойле олмакъ борджлу. 

Лякин сонъундан ойле олмады. Дюньялар денъишти, адамлар 
къарышты. Башкъа къурум, башкъа инсанлар... 

Алиме бир эдипнинъ, догърусыны айткъанда, онынъ адыны биле 
бильмей, лякин атешли, къыйметли сатырларыны къальбине омюрлик 
мухирлеп къоюлгъан киби. Оларны бир заман унутмады ве унутмаз. 


Шеэрлернинъ эскилери: 
Къарасув ве Багъчасарай. 
Толу эди халкълар иле 

Ешиль ада бир заман. 

Аз дегильди юртумызда, 
Бинълер батыр, къараман. 
Зевал кельди, юрт бозулды, 
Кучь ве хачнен алдав иле. 
Кетти халкълар, кельди ятлар, 
Башкъа бир тиль ве ал иле... 


Акъикъатен де шеэр ве онынъ мааллелери къалдылар. Лякин 
оларда аят бир тамам денъишти. Хансарай хырпаланды, 
корькемлигини, шырныкълыгъыны гъайып этти. Хан одаларыны 
яраштырып тургъан, алтын сувунен ялдызлангъан, макъатлы дивар 
ястыкълары алынды, башкъа ерлерге ёлланылды, оларнынъ ерине, 
ичине тобан ныкъталгъан къара, кок басма сойлары къоюлдылар. 

Одаларнынъ табанына дюльбер, козьлерини къамштырыджы 
килимлер ерине, кирли, корюмсиз тешемелер тёшельди. Буллюр 
къандиллер, ОЗЬ халкъынынъ медениетини, зенгинлигини, 
озьгюнлигини исбат этип тургъан эшьялар, савутлар, ханлар заманына 
аит урбалар ёкъ этильдилер. Хансарай озюнинъ бу алына яс тутты, 
куськюнлешти, сусты, буюкъып къалды. 

Халкъ андан чыкъарылгъан сонъ исе онынъ алы не олгъаныны 
Аллах бильсин. Бельки, оны Советлер мемлекетининъ чешит 
кошелеринден кельген сеяатчыларгъа ерли халкъны медениетсиз бир 
махлюкъ оларакъ косьтермек ичюн бир делиль оларакъ 
къалдыргъандырлар... 

Эр насыл макъсаднен олса да, о, ёкъ олмамакъ керек... Бельки эсас 
халкъы сюргюн этильген сонъра, мияв къушы мекянына чевирильген 
Багъчасарайда отуз эки джамиден бири, тесаддюфен къалгъандыр. 
Анда мусульман рухы, къокъусы, амели яшайдыр, эм яшар. 

- Аллах къысмет этсе, бизлер анда барырмыз, сизни мусафирликте 
чагъырырмыз. О заман сизге Багъчасарайны, хансарайны, джамини ве 
анда намаз къылгъанларыны косьтеририм, - деди Алиме, озь 
тюшюнджелеринден нетидже чыкъаргъан алда. 

Къарт, эльбет деген манада башыны саллады. 


13 


Яз куньлерининъ бири. Кунеш орталыкъта, дерсинъ, атеш 
пускюртмекте. Терен ачлыкъ серпиндисинден сонъ энди азачыкъ 
озьлерине кельген Кемал, къардашы Алиенинъ элинден тутып ёлгъа 
чыкъты. Эки тарафы сыкъ, юксек къамышнен туташ ёлда кимсе 
корюнмей. 

Кемал къардашыны эп огге чеке. Сыджакътан башлары айлана, 
сархош адам киби, саллана-саллана кетелер. Чокъ кечмеден, койнинъ 
ортасындаки, уджсыз-буджакъсыз зердали ве къайсы багъчасы 
янашасындаки тар ёлчыкъкъа барып чыкътылар. Олар ашагъы 
маалледе яшагъан Абибулла эмджелерининъ балаларыны корьмеге, ал- 
хатирлерини сорамагъа кетелер. Аналары хайли вакъыттан берли анда 
бармагъа, Азизе ве балалары не япкъанларыны бильмек истей. Лякин 
барып оламай. Бугунь, иште, Кемал, кимсеге бильдирмеден, анасынынъ 
истегини ерине кетирмеге кете. 

Ёлда Алие бир къач кере абынып, йыкъылып турды. Лякин эр 
кересинде деръал турмагъа тырыша ве чокъ ювулгъанындан согъан 
зары киби инджерип къалгъан басма антерчигининъ этегини къакъа, 
агъасынынъ артындан етишип юрмеге тырыша. 

Кемалнынъ да тизлери букюле, аякълары агъырлаша, дерсинъ, 
оларгъа бирер пуд чамыр япышкъан, токътап-токътап къала. Лякин эп 
огге ынтыла. Алие базыда онынънен берабер ян-янаша адымлай, 
козьлерининъ къыйыгъындан агъасына бакъа, кулюмсирейджек ола. 
Онынъ бу джесюрлиги агъасына кучь-гъайрет бере. 

Лякин о, чокъ кечмеден артта къалып башлады. Агъасы да зорнен 
адымлай. 

Бираздан Кемалнынъ бурнуна эскен сыджакъ ельчикке къарышып 
кельген бир хош къокъу урды. О, зердали ве къайсы багъчасынынъ 
кенарындаки тереклер тюбюнен кеткенини анълады. Башыны котерсе, 
гурь далларда, алтын киби, сарарып пишкен зердалилерни кореджек. 
Лякин о, тёпеге дегиль де, ёлчыкънынъ кенарында оськен, сыджакътан 
сараргъан отларнынъ арасыны козь этти. Назарына ярысындан зиядеси 
тозгъа комюльген бир буюк къайсы илишти. Онынъ янчыгъында 
эзильген сою. О бирисини къуш чукъчыкълап тюшюрген. Кемал 
яваштан эгилип, тозгъа комюльген къайсыны алды. Камзолынынъ 
этегинен онынъ тозуны сюртти. Бу вакъыт арттан етишип кельген Алие 
агъасына эльчигини узатты ве: 

- Манъа да версе, агъа, - деди алчакъ давушнен. 

Кемал башта къайсыны экиге болип, ярысыны къардашына 
береджек олды. Лякин онынъ чубукъ киби индже эльчигине, балавуз 
киби къансыз чересине, сёнюк, узун кирпикли сия козьчиклерине 
бакъкъанда, юреги бирден ирип кетти. 

Къайсыны бир даа сюртти, сонъра къардашына узатты. Лякин 
онынъ эльчиги авада асылып къалды. Кемалнынъ элине исе демир 
таякъ тюшкен киби олды. Бала онынъ агърысына даяналмай, 
тишлерини сыкъып, башыны котергенде, бир кучьлю къол онынъ сол 
къулагъына япышты, тёпеге чеккенде, Кемалнынъ аякълары ерден 
узюльди. 

Сонъундан эр шей Кемалнынъ тюшюнде олып кечкен киби 
корюнди. 

Башына эси кельгенде, козьлерининъ огюнде ёлакълы чапаннынъ 
этеклери сечильди. Козьлерини окъалайджакъ олды. Лякин сагъ элини 
къыбырдатып оламады, солундан исе кучьлю бир къол сыкъып 
тутмакъта. О, Кемалнынъ билегинден сыкъып туткъан ве эп огге 
сюйрей. Бала, о пек тез кеткен огъланнынъ артындан етип 
оламагъанынъдан, кя чапа, кя тизлери устюнде сюйреле. Акъылына 
бирден Алие тюшти. Токътайджакъ олды. Оны сюйреклеген огълан: 

- Юр, +итвачча+ ?, о да сеннен берабер сюйрене, - деп сёгюнди. 

Бу вакъыт Кемал онынъ экинджи эли Алиени сюйреклегенини 
корьди. Къызчыкънынъ этечиги, копек талагъаны киби, парча-парча 
олгъан, аякълары сыдырылгъан, къанагъан... 

- Алие, къардашчыгъым, - деп, Кемал онъа ынтылды. Бу вакъыт 
огълан онынъ элини сындыраджакъ киби, даа зияде сыкъты, ве памукъ 
ёлакъларыны кестирип, огге сюйреди. Кемал бу джезагъа артыкъ 
даянып оламады. Онынъ элини тишледи. Башына энген агъыр 
юмрукътан эсини джойды. Эси кельгенде, энди бир терекнинъ тюбюнде 
ятмакъта эди. 

Кемал тураджакъ олып ыдырынды. Эллери ве аякълары 
къыбырдамай, эм пек агъыра. Огълан тал терегининъ къабугъынен 
онынъ эллерини, аякъларыны сыкътырып багълагъан. Якъында сув 
баскъан балабан бир терекнинъ тюбюне юварлатып ташлагъан. 
Орталыкъкъа акъшам къаранлыгъы чёкип башлады. «Анам эвге 
къайткъандыр», - деп тюшюнди Кемал. Эльбет, анасы оларны 
къыдырыр. Я, Алие къайда? Бар кучюни топлап, башыны котерди. Алие 
онынъ янында ятмакъта. Эллери, аякълары багъланмагъан. Лякин тынч 
ята. Агъасынынъ башыны котергенини корьди, онъа тааджип толу 
козьлеринен бакъты. 

- Алие, тур сувукъ ерден, - деди Кемал. 

Янашада огълан мыскъылнен сорады: 

- Ёл болсын, къайда ашыкъасынъ? Шимди бабам келир, кимге не 
япмакъ керек олгъаныны айтыр... 

- Мен бир якъкъа кетмейим. Тек къардашчыгъымны йиберинъиз, о, 
кичкене, хаста... 

- Зарар ёкъ, онынъ джаны мышыгъынынъки киби къавийдир. 
Мышыкъны, олеяткъанда биле, еринден къыбырдатсанъ, турар кетер... 

Акъшам къаранлыгъы къоюрды. Бираздан огъланнынъ бабасы да 
кельди. 

- Я, булар кимлер? - деди тааджипленген алда. 

- Багъчамызгъа далгъанлардан... 

- Хырсыз, десе! Хырсызларгъа бизде бир вакъыт шефкъат олмай. 
Туттылармы, оларгъа джемаат котеги чекиле, башта хырсызлыкъ 
япкъан эллери кесиле... Лякин бугунь бу адетимизни бозайыкъ. 
Хырсызлар пек кичкенелер. О бириси энди ерини тапкъан, гъалиба... 

Кемал кишиге ялварды: 

- Мени не япсанъыз, япынъыз, къардашчыгъымны йиберинъиз, о, 
хаста, кучючик... 

Киши мыскъылнен кулюмсиреди: 

- Кетсин, оны туткъан адам ёкъ. Башымызгъа мусаллат олмасын, - 
деди. Сонъра Алиенинъ янына барды: 

- Эй, чибин, сен къайт эвинъизге, - о, Алиенинъ эвге кетмекнинъ 
дегиль, къыбырдамагъа биле чареси олмагъаныны яхшы биле эди. 

Тарладан къайтаяткъан къадынлар багъча ичиндеки тар ёлчыкътан 
кельмекте эдилер. Оларнынъ арасындан бир яш къадын Кемалгъа 
догъру юрди. Алиени корип бирден токътады: 

- Бизим къомшумызнынъ балалары мында не япалар? - деди 
тааджипленген алда. 


21 копек баласы 

- Олар багъчагъа хырсызлыкъкъа далдылар, - деди огълан. Кемал 
къадынгъа ялварып башлады: 

– Апа, Алиени эвге алып кетинъиз, о, хаста... 

Къадын баба-балагъа бир шейлер айтты. Киши элини сильки: 

-  +Олимсакни+ 2? алып кете билесинъиз, лякин огълангъа 
токъунманъыз. Онынъле эсап-къасап ишимиз башкъа тюрлю оладжакъ. 

Кадын Кемалны да алып кетеджек олып пек ялварды. Лякин 
къаравуллар онъа якъа тутырмадылар. 

Къадын артыкъ ялвармакънынъ файдасы олмагъаныны анълады: 

- Кемал, сен къоркъма, шимди ананъ келир, - деди, Алиени 
къучагъына алды, котерип кетти. 

Бираздан огълан бир баланы даа тутып кетирди. Оны да, багъырта- 
чагъырта, эллерини, аякъларыны тал къабугъынен багълады, 
Кемалнынъ янына тыгъыртты. Багъчанынъ къаравуллары балаларнынъ 
янында баягъы вакъыт озьара лакъырды этип отурдылар. 

- Кеч олды, буларны энди тындырмакъ керекмиз. 

- Эбет, эбет. Оларны мында, багъча ичинде тутмакъ олмаз. Кимге 
керек оларнынъ олюсини чеккелеп юрмек? 

- Экисини де койден чыкъарып, ёл кенарында къалдырсакъ, етти. 
Чакаллар оларнынъ акъкъындан тез келирлер... 

- Бир къач данеси бирден уджюм этсе... хи, хи, хи... 

Олар яваштан кулюшип алалар. Бу вакъыт озьлери акъкъында лаф 
кеткенини дуйгъан киби, чакаллар да увлап башладылар. Серин ельчик 
эсе, тереклернинъ япракълары шытырдай, чагъына келип пишкен 
зердали ве къайсылар тасырдап тёкюлелер... 

Кемалнынъ юреги чапалана. Нефеси тутула. Къыбырдамагъа 
къоркъа, дерсинъ, шимди чакаллар сюрюси бу эки баланынъ устюне 
атыладжакъ. О, явашчыкътан аякъларыны топлай, башыны омузлары 
арасына ала... Бирден терен бир чукъурнынъ ичине тюшип кеткен киби 
олды. Къулагъына фысылдылар чалынды. 

- Айдынъ, чокъ созып отурмайыкъ. Бираз даа кечкен сонъ, бу 
хырсызларны арабагъа атып, экинджи копюрнинъ тюбюне алып барып 
ташларсынь... 

Кемалнынъ къоркъудан сачлары тим-тик котерильди. Экинджи 
копюрни о яхшы биле. Анасынен берабер базарга баргъанда, къадынлар 
андан кечкенде, чокъ дешетли вакъиалар айта эдилер. Анда нидже- 
нидже инсанларны тындыргъанлар... 

Бу вакъыт янларында бир кольге пейда олды. 

- Оны йиберинъиз, о, хырсызлыкъ япаджакъ бала дегиль, - деди 
къарыкъ сеснен. 

Къаранлыкъта бир шей корюнмесе де, Кемал анасынынъ сесини 
таныды. Еринден турмагъа ыдырынды. Лякин эль, аягъыны 
къыбырдатып оламады. Башыны котерди. Агъызыны ачып 
етиштирамады, къаравул серник чертти. Къаршысындаки къадыннынъ 
чересине якъынлаштырды. 

- Э, Халима апа, сизсинъизми? Бойле къаранлыкъта ёллар ичинде 
юрген адетинъиз ёкъ эди де. Хусусан, багъчагъа кельмек... Бу 
арекетинъизни насыл анъламакъ мумкюн? 

Алиме де къаравулны таныды. Юреги яралы къуш киби чапаланды. 


22 олюм алында яткъан бала 

- Баламны йибер, Темирджан, о, хырсыз дегиль, - деди ялварыджы 
сеснен. 

Алиме онынъ сувукъ чересинде олгъан мыскъылны, титис 
бакъышлы козьлерини корьмеди. Чюнки серник янып биткен, ве олар 
къаранлыкъ ичинде къалгъан эдилер. Ялынъыз серт ве ийлекярлыкъле 
айткъан сёзлерини эшитти: 

- О, сизинъ баланъыз дегиль. Эльчюн агълагъан - козьсиз къалыр, 
дегенлер. 

Эвинъизге къайтынъыз. Сизни меляике къызынъыз къыдыра биле. 
Бу баланы исе, керек олса, ана-бабасы келип тапарлар. Шуны да яхшы 
билинъиз ки, Халима апа, бизде хырсызгъа шефкъат олмай. Тутулдымы, 
битти. Онъа ляйыкълы джеза бериле... 

О, башкъасынынъ дегиль, меним балам. Сизинъ айткъанынъыз 
киби, хырсыз да дегиль, - деди Алиме. 

Къаравул белиндеки къыйыгъы арасындан кичкене къавагъыны 
алды, авучына нас тёкти, оны тили тюбюне атты. Хайли вакъыт сусып 
турды, сонъра: 

Демек, о, сизинъ баланъыз. Эм хырсыз дегиль. О бала мында 
къайдан кельди? Ёкъса, меним огълум оны, ёкъ оларны мында сизинъ 
эвинъизден алып кельдими? Ёкъ, Халима апа, сиз озюнъизни пек темиз 
ве гъурурлы косьтермеге тырыша эдинъиз. Асылында исе, сиз ач ве 
бичаре олгъанынъызгъа бакъмадан, къаршынъыздаки инсанларны бир 
капикке алмаган ийлекяр къадын экенсинъиз. Сиз меляике 
къызынъызны уфакъ-тюфек шейге дегиль де, буюк парагъа сатмакъ 
истегенсинъиз. Балаларынъызгъа исе хырсызлыкъны бешикте 
огреткенсинъиз... 

Кемал артыкъ даянып оламады: 

- Мен хырсызлыкъ япмадым. Эмджемлерге кеткенде, тоз ичинден 
бир къайсы алгъан эдим. Огълунъыз мени келип тутты. Мен бир шей 
япмадым. Ииберинъиз мени, - деди, агълады. 

Алиме огълуна догъру ынтылды. 

- Токътанъыз! - деп сертийди къаравул. - Анълашылгъанына коре, 
оны мында къызынъыз ёллады. Ола биле, урюк ашамакъ истегендир. 
Энди сиз кетинъиз, къардашыны озю келип алсын. Эм оны сагъ корьмек 
истесенъиз, тез-тез кельсин, анъладынъызмы? Меним 
мерхаметлигимден файдалансын! - деди къатий сеснен. 

Алиме, не япмасыны бильмей, сусып къалды. Къаршысындаки 
надан адамгъа бир шей айтмакънынъ файдасы олмагъаныны яхшы 
анълагъан эди. Насыл этсин де, Джеваирни бу къузгъуннынъ 
панджасына быракъсын?! Оладжакъ шей дегиль. Не япсалар, япсынлар, 
баланынъ янындан бир ерге кетмез... О, еринден къыбырдамай турды. 
Къаравул онъа тосат-тосат бакъып алса да, бир шей айтмады. 


«Кетмейип, не япаджакъ, сабагъадже бойле турып оламаз», - деп 
тюшюнди. 
Бираздан огълуны оларнынъ янында къалдырып, озю 


къайдаларгъадыр кетти. Арадан чокъ кечмеден, олардан бираз 
авлакъта насылдыр сеслер, сёгюнювлер эшитильди. Къаравулнынъ 
огълу анда чапып кетти. Терек артында гизленип тургъан къомшу 
къадыннен Алиме экиси, фурсаттан файдаланып, чар-чабик Кемалнен 
онынъ янындаки баланынъ эль-аякъларыны чездилер, алып къачтылар. 

Эвлерине сагъ-селямет келип чыкъкъанларына олар пек 
севиндилер. Лякин танъгъа якъын Кемал юкъусындан агълап уянды. 

Башта, ичим агъыра, деп вайвалады. Сонъра бирден арарети 
котерильди. «Алие, къач, артынъа бакъма», - деп къычыра берди, 
сандыракълады. Эсини джойды. 

О, козьлерини ачкъанда, къарарып къалгъан агъачларны, къамыш 
таванны, тиремелерни корьди. «Демек, эвдем», - деп тюшюнди. 
Юкъламагъа яткъанда, Кемал даима шу тавангъа бакъа, терен 
тюшюнджелерге дала, озьлерининъ Къырымдаки эвлерини хатырлай 
эди. Анда Кемалнен Энвер агъасы яткъан оданынъ таваны кок боялы ве 
пек темиз эди. Таваннынь ортасындаки кучьлю ышыкълы 
лампочканынъ черчивесинде ешиль, сары, мавы, кок чызычыкълар 
олып, олар кок къушагъыны анъдыра эдилер. Базыда, Энвер агъасынен 
Джеваир татасы таванны сабуннен юва, йылтырата эдилер. Бойле 
вакъытта Кемал озь одаларыны даа да зияде бегене эди. 

Кемал, козьлерини окъалап, янындаки адамнынъ юзюне бакъты. О, 
анасы эди. Череси яныкълы, козьлери ёргъун ве сёенюк. 

– Ана, Алие анда? - деп сорады Кемал. 

Анасы бирден абдырагъан киби олды. Огълуна дикъкъатнен бакъты: 

– Алие эвде, гузельчик, - деди алчакъ давушнен. - Шукюрлер олсун, 
сен де козьлеринъни ачтынь... 

Алиме теренден кокюс кечирди. Кемалгъа азачыкъ кулюмсиреген 
алда бакъмагъа тырышты. 

Кемал башыны котерди, сол тирсегине даянды. Анасынынъ элинден 
тутты, череси джиддийлешти. 

- Аначыгъым, мен хырсызлыкъкъа бармадым. Алиенен экимиз 
Азизе аптемнинъ эвине, олардан хабер алмагъа кете эдик. Мен 
кеткенде, башымны котерип, тереклерге бакъмадым. Къайсыны терек 
тюбюнден, тоз ичинден тапкъан эдим. О огълан чапып келип, бизлерни 
багъчагъа алып кетти, котекледи, - деди, арареттен къуракъшагъан, 
патлагъан дудакъларыны ялап алды. 

Алиме, онынъ сёзюни тасдикълар киби, башыны саллады, 
Кемалнынъ эльчигини сыйпады. 

Тереклернинъ япракълары тёкюльдилер. От-оленлер сарарды, 
солдылар. Къапу огюндеки чюрюк орькенлер арасында къаргъалар 
чёпленелер. Тереклернинъ устюндеки къаргъалар «къар, къар» деп 
къычыралар. Оларнынъ давушы къарыкъ ве гъамлы чыкъмакъта. Демек, 
ава денъишеджек. Ягъмур ягъаджакъ. Бельки де къар ягъа биле. 
Кузьнинъ сонъу. Лякин о, даа битмеди. Кимерде бирден зарафатлы 
рузгяр къопа. Тереклернинъ даллары салланалар, энип котерилелер. Бу 
заман къалгъан япракълар далларындан сыптырыла, авада айлана- 
айлана, сонъра къайдадыр гъайып олып кетелер, базылары исе ер 
багърына шыпырылалар. Рузгярнынъ инъильтиси инсан юрегининъ 
терениндеки уянгъан агъыр ислерни къозгъай. 

Пенджере къаршысында отурып, Энвернинъ кольмегини ямамакъта 
олгъан Алиме тарсыкъты. Кольмекни сет устюне быракъты. Кене 
тышкъа козь этти. 

Алименинъ къорантасы ичюн агъыр олгъан куньлер 
якъынлашмакъта. О, энди, шукюрлер олсун, ачлыкътан къоркъмай. 
Былтыр баарьде оларгъа берильген бостанлыкъ ери Алимеге о заман 
пек фена олып корюнген, ве, бу бир такъыр ер, мында бир шей олмаз, 

деп тюшюнген эди. Бир заманлар трактор терен сюрип кеткен ерге 
къарпыз киби тыгъырып яткъан топачлардан кирильмей эди. Козь - 
къоркъакъ, къол - батыр, Алиме балаларнен берабер анда эки кунь, эрте 
танъдан акъшам къаранлыгъынадже чалышты. Не исе топачларны 
эзип, ёкъ эттилер. Оба-тёбе ерлерини тегизледилер. Топракъ баягъы 
йымшагъан сонъ, анда беяз мысырбогъдай ве Озьбекистанда оськен 
беяз, кичкене бакъла - маш сачтылар. Сув етерли. Маш чокъ яхшы 
олмады. Мысырбогъдайнен бакъланынъ берекети гузель. Алиме бу 
берекетнинъ бир йылгъа етеджегине эмин. Лякин сувукътан пек 
къоркъа. Шимди онынъ чаресини тапып оламай. Къышта эвчиги пек 
сувукъ ола. Диварлары инджелик эте, гъалиба. Дамы, десенъ, зорнен 
тура. Кечкен къышнынъ къарыны ве ягъмурлы баарьни зорнен 
кечирген эди. 

Бир вакъыт къоюлгъан тиремелер янындан кене бир къач данесини 
тизиштирдилер. Лякин оларнынъ файдасы олур экенми? Не ичюндир 
шимди акъылына Кимяхан тюшти. Онынъ анасы бир джорукъ экен. 
Лякин къайнанасы тёшек хастасы. Кимяханнынъ бильдиргенине коре, 
къайнанасынынъ хасталыгъы чокъкъа чатаджакъ... 

Къомшусы Сеитмамут да хаста ята, тышкъа чыкъмай. Таибе, адети 
узьре, агъыр хастаны быракъып, кене къайдаларгъадыр ёкъ олып кете. 
Акъшам къаранлыгъында, яни Шемсинурнынъ иштен къайтаджакъ 
вакътында, пейда ола. 

Кучьлю арарет алтында янып куйген алда яткъан Сеитмамут 
кимерде эки оданы бири-биринден айырып тургъан диварны 
юмрукълай. Алиме, балалар эвде олса биле, оларны анда ёлламай. 
Сеитмамутнынъ ич терлеме хасталыгъына огърагъаныны биле, буны 
онъа Таибе айткъан эди. 

Шунынъ ичюн де, не къадар десенъ де, суеги къаткъан къадын, озю 
кире. Хастагъа сув бере. Базан маса устюнде тургъан шорба 
сувчыгъыны ичире. Тюневин киргенде, Алимеге Сеитмамут пек худжур 
корюнди. Джакълары тюртип чыкъкъан, даима айнеджиликле бакъкъан 
ойнакъ козьлери кийиклешкенлер. Фикирлери даркъакъ. Алиме 
киргенинен, о, Таибени сорады. 

- Къайда кетти о къахпе? - деди ачувлы, къалтыравукъ давушнен. 

Алиме, бильмейим, деген киби, омузларыны къысты. Сеитмамут 
устюндеки одеялны кенаргъа атты. Беяз тюб урбаларынен сычрап 
турды, дандюрикленди, бирден тизлери устюне чёккеледи, сонъра 
оданынъ ортасында, кийиз устюне созулып къалды. Куфюрленип 
сёгюнди, мыдырданды. Юмрукъларыны ерге урды: 

- Алиме, ялварам, тап да кель о ороспуны, - деди, агълады. 

Алиме неге огърагъаныны бильмей шашмалады, сонъра озюне 
кельди, оны турсатып, ерине яткъызмакъ истеди. Лякин балабан 
эркекни насыл котерсин? Тышкъа чапып, бир де бир адам тапып 
кельмекни тюшюнген арада, огълу Селим арабанен келип чыкъты. 
Алимени къуртарды. 

Энди эки куньдир сеси-солугъы чыкъмай. Куньдюз куньлери эвде 
кимсе корюнмей. Дерсинъ, бутюн алем сукюнет ичинде. Кемалнен Алие 
де, озьлериндже, балабан адамлар киби, Джеваирге ярдымгъа памукъ 
джыймагъа баралар. Чюнки о заман Набиджан ве багъча къаравулы 
кибилери Джеваирге табельчи чалышмагъа имкян бермедилер. 

Энвер арманда памукъ къурута, анда геджелей. Шимди эр кес 
памукъ тымарында. Куньдюз куньлери ёлгъа чыкъмакънынъ чареси 

ёкъ. Къартмы, хастамы, бир шейге бакъылмай. Бир де бир колхоз 
мемурлерининъ козюне чалынсанъ, кяфи. Аман тарлагъа алынып 
кетилесинъ. Къаранлыкъ тюшкендже, анда чалышмагъа меджбурсынъ. 

Хатидже, Лейля, Азизе якъында Алимелернинъ эвлерине гедже 
келип кеттилер. Кечкен ачлыкъ, агъыр куньлерни буюк яныкъле 
хатырладылар. Аятта яныкъ, кедер, къасеветле ян-янаша бахыт, 
къуванч да ола. Лейля ана-бабасыны тапкъаныны, оларны бир чаре 
этип, озь эвине алып кельгенини эшиткенде, Алименен Джеваир 
ерлеринден сычрап турдылар, Лейляны къучакълады, бу козьайдыннен 
хайырлады, аркъасыны сыйпады, таптадылар. 

Лякин чокътан бекленильген бу корюшюв чокъкъа сюрмеди. 
Мусафирлер къайтмагъа ашыкътылар. Чюнки эр кес танъда, ерге ярыкъ 
тюшмезден, кене тарлагъа кетмек керек. 

Тышта насылдыр сеслер эшитильди. Алиме элесленди. Кене 
Сеитмамут турды, гъалиба, деп, хайли вакъыт динъленип турды. Сес- 
солукъ ёкъ. Кене де озь ишине тутунды. Бу вакъыт къапу енгильден 
къакъылды. Алиме аякъларыны порсуна чаблаларыны илиштирген 
сонъ, къапуны ачты. Кимсе ёкъ. Тышкъа чыкъты. Бакъса, элинде 
таягъы, аркъасында эшья торбасы, гъает ёргъун йигит диваргъа даянып 
турмакъа. Алименинъ башындан ашагъы къайнакъ сув тёкюльген киби 
олды. Эли-аягъы джансызланды. Башы айланды. Иыкъылмамакъ ичюн, 
къапунынъ первазына даянды. Арбий, къаршысында юзю бирден дивар 
кесильген къадынгъа эеджанле бакъты. О бир шейлер айттымы, 
сорадымы, Алиме онынъ фаркъына барып оламады. Озю агъызыны 
ачкъан эди, андан ялынъыз бир худжур инъильти чыкъты. 

Арбий ичинде чалкъалангъан араретни, зеининдеки фикирлерини 
тертипке чекти. Ойчан къаверенкли козьлерини Алимеге котерди. 

- Мен дженктен къайтам, ана-бабамны, къардашымны къыдырам. 
Бабам Сабри - мектеп мудири, анам Фадме - мектепте оджапчелик 
хызметинде эди. Балакълава районынынъ Кучюк Мускомья койчигинде 
яшай эдик, - деди алчакъ, ёргъун, умют къарышыкъ давушнен. - Мында 
бойле адамларны расткетирмединъизми? 

Алиме огълангъа тюшюнджели бакъты. Тасавурында ат аранындаки 
аяты джанланды. Анда, акъикъатен де, бу районнынъ халкъы чокъ эди. 
Оларны бирлей-бирлей козьлери огюнде джанландырмагъа тырышты. 
Лякин арбий айткъан адамларны хатырлап оламады. Анда пек 
чокълары келип тюшкенлеринен ольдилер, базылары бир якъларгъа 
кеттилер. Алиме яшагъан маалледе Таибенен экисининъ 
къорантасындан башкъа кимсе ёкъ. Къалгъанларынен исе бир даа 
корюшмек сырасы тюшмеди. 

О, теренден кокюс кечирди: 

- Бильмейим, къардашым, - деди, башыны терсине саллады. 

Арбийнинъ череси бир къызарды, бир агъарды, вуджуды 
саллангъан киби олды. Алимеге бир даа бакъып алды: 

- Араштырувларым вакътында тесаддюфен бир койдеш къартны 
расткетирген эдим. О, манъа, бизим тарафнынъ халкъы Мырзачёль 
бетлерде, деген эди... - деди, озь башына лакъырды эткен киби, рухтан 
тюшкен алда. Элиндеки таягъына даянды, аркъасыны дивардан узьди. 
Кетмеге тедарикленди. Адым атайым дегенде, бирден дандюрикленди. 
Чырайы сытылды, тишлери сыкъылды. Омузларыны азачыкъ котерди. 
Онынъ бу корюниши Алимени шашкъынлыкъ дюньясындан чекип 
чыкъарды. 

- Багъышла, къардашым, эвге кирейик. Чай ичер, азачыкъ 
раатланырсынъ... 

Арбий юткъунды, тюшюнди, сонъра, сени беклейим, деген киби 
тургъан Алимеге бакъты. Таягъына даянгъан алда, эвге зорнен кирди. 
Къонакъбай косьтерген ерге отурды. Къаршысындаки тал агъачындан 
ясалгъан эки кроваткъа, оданынъ ортасындаки тиремелерге бакъып 
алды. Теренден кокюс кечирди. 

- Сен, къардашым, аркъанъдаки торбаны ве шинелинъни чыкъар, 
раатлан, - деди Алиме. 

Озю исе къара къурум баскъан чайникке сув толдурды, тюбюне 
гъозапая сокъты. Олар къуру олгъаны ичюн, атеш тез алевленди. 
Арадан бираз вакъыт кечер-кечмез, чайник къыямет къопарып 
къайнады. 

Алиме беяз тенеке чайничикке ешиль чай быракъты. 
Мысырбогъдай питеси чыкъарды. Мусафирге софрадаки питенен 
чайгъа буюрмасыны теклиф этти. Озю де чай ичеркен: 

- Мында шекерсиз чай ичмеге алыштыкъ, - деди кулюмсиреген 
алда. 

Арбий, онынъ сёзюни тасдикъ этер киби, башыны саллады. О, 
питесиз, бир шейсиз, усть-устюне эки пияла чайны тез-тез ичти. 
Учюнджи пияладаки чайны ичеяткъанда, токъталды, тюшюнди. 

- Акъайынъыз дженкте олса керек. Къач баланъыз бар, апте? - деп 
сорады алчакъ давушле ве кене чотурлы агъач аякълы кроватларгъа, 
тиремелерге бакъып алды. 

- Акъайым ве буюк огълум дженкте. Огълум даа яп-яш бала эди. 
Комсомол оларакъ, Акъяргъа алып кеттилер. Анда комсомоллар 
япаджакъ ишлернен огърашырсынъ, дедилер. Лякин, чокъкъа бармай, 
сют киби яш баланы дженкке ёлладылар... - Алиме токътады, 
юткъунды, акъып кельген козьяшларыны токътатмагъа тырышты. - 
Хайли вакъыттан сонъ энъ кучюгим мында кечинди, къалгъан дёрт 
балам сагъ-селяметлер, - деди. Ананынъ ичинден атеш, алев чыкъкъан 
киби олды. Арбий, беш йыл девамында алышып къалгъан адети 
боюнджа, башындан юксек къаснакълы шапкесини чыкъарды. Бу 
эснада Алиме онынъ къыркъыкъ, къыскъа, сыкъ сачларынынъ асты 
терден йылтырагъаныны сезди. Бу, эльбет, эвнинъ сыджакъ олувындан 
дегиль, яныкълы къонушманынъ тесиринден эди. Сонъра шапкесини 
бир элинден экинджисине авуштырды, онъа бакъты, яваштан янына, 
сет устюне къойды. Онынъ бенъзиндеки ифаде тосат-тосат денъишти, 
отургъан еринде бир къач кере къыбырданып алды. Дюльбер козьлери 
бунарлы ве кергин бакътылар. Алимеден бир шейлер сорайджакъ, 
бельки де, бир шейлер айтаджакъ, амма джесарет этип оламагъан киби 
корюнди. 

- Къач яшындасынъ, къардашым? - деп сорады Алиме, фикрий 
кергинликни бираз йымшатмакъ истеген алда. 

- Иигирми беш, - деди мусафир, бу суальни чокътан беклеген адам 
киби, бирден. 

Алиме онъа сёзсиз бакъып къалды. Сонъра: 

- Меним огълум шимди йигирми бир яшында, - деди. 

Арбий озюнинъ ерсиз суаллеринен къадыннынъ азачыкъ савушкъан 
яраларыны тазерткенине пешман олды. Чересине махзунлыкъ 
орьтюльди. 


204 


- Бельки оларнынъ экиси де шимди сагъ-селямет олып, сенинъ 
киби, бизлерни къыдырадырлар, - деди Алиме. 

Арбий киши бирден, хайырлы хабер эшиткен киби, тетикленди. 
Козьлеринде умют къыгъылчымлары ялкъылдады: 

- Мытлакъа, ойледир. Сизлерни къыдырадырлар. Эм, мына 
корерсинъиз, тезден келип тапарлар, - деди, чересине тебессюм 
орьтюльди. 

Алиме къаршысындаки арбийге юрек араретинен бакъты, онынъ 
дюльбер козьлерини, далфидан боюны, джесюр ве айдын 
бакъышларыны, къальбининъ бала киби самимийлигини, 
сыджакъкъанлыгъыны - эписини-эписини озь эвлядына бенъзетти. 
Онынъ янына якъынджа отурып, назик, лякин кучьлю корюнген 
омузларыны къучакъламакъ истеди. Сонъра озюни эльге алды. 

Бу вакъыт козьлери онынъ къан ве тер къарышыкъ кирли 
гимнастёркасына, тозлу, эски потюклерине, таянч олгъан таягъына 
тюшти. Ичи аджышты. 

Соба устюнде тургъан бош, къара чайникке къопкъадан 
мешребенен сув толдурды. Тышкъа чыкъты, сёнген атешни якъты, 
чайникни къойды. Тез-тез барып, якъынларда толып-ташып акъкъан 
балабан арыкътан эки къопъа сув кетирди. Оларны къапу огюнде 
къалдырып, эвге кирди. 

- Багъышла, къардашым, баягъыдан берли лаф этемиз, бири- 
биримизнинъ адыны бильмеймиз. Меним адым Алиме. Я, сенинъки?.. 

Арбий бирден озь адыны тапыштырамагъан киби шашмалады, 
сонъра: 

– Керим, Керим Селямет огълу Азаматов, - деди. 

Озюне инанмагъан адам киби, динъельди, кулюмсиреди. 
Шашмалагъаны ерли эди. Эльбет, беш йыл девамында дженкте оны 
кимсе Керим, деп чагъырмады. Коля, Кеша - не истеселер, оны айта 
эдилер. 

Алиме насылдыр богъчалар ичинден бир шейлер къармалап 
чыкъарды. Оларны бир кенаргъа къойды. Тез-тез тышкъа чыкъты. 
Легеннен бир къопкъа сыджакъ сув кетирди: 

- Керим, къардашым, устюнъдекини чыкъар, башынъны, белинъден 
юкъарысыны сабунла, юв, мен сув тёкерим. Сонъ мынавыларны 
киерсинъ, - деди, онъа шейлер арасындан алгъан акъайынынъ 
урбаларыны берди. 

Керим, бирден неге огърагъаныны бильмей, шашмалады. Череси 
къулакъларынадже къызарды. 

- Манъа кетмек керек эди, - деди. 

Алиме онъа къулакъ асмады: 

- Айды, тездже ол, сув сувумасын! - деди. 

Керим артыкъ тирельмекнинъ файдасы олмагъаныны анълады. 
Гимнастёркасыны чыкъарды. Кокюс къафеси когерип къалгъан безнен 
багълангъан. Оларны яваш-яваш чезип башлады. Бойле бакъкъанда, 
безлер бираз темиз корюнселер де, асылында къан лекелери корюнип 
тура. Ёлда-изде сувукъ сувнен ювып къурутып, кене багълагъаныны 
анъламакъ зор шей дегиль. Аркъасынынъ баягъы еринде терен 
яраларнынъ худжур излери хачлы-хучлу олып туралар. Сагъ 
къабургъасынынъ тюбюнде бир яралы оюкъ бар. О, даа кереги киби 
битишмеген. Эльбет, оны багъламамакъ мумкюн дегиль. 

Алиме артыкъ, къолайсыздыр, деген шейни унутты. Бир йымшакъ 
безни яхшы этип сабунлады. Ярасыны ювды. 

- Сен, Керим, къоркъма, мен яраларгъа чокъ тиймем, 
агъырттырмам, - десе де, оларны яхшы этип сабунлады. Сонъра 
мешребеден сыджакъ сув тёкти. Гъает мерхаметли аналаргъа аит бир 
мукъайтлыкънен ювды. 

Сонъра темиз къавли берди. Керим энди Алименинъ эмирлерини 
бир минсиз эда этмекте эди. Алиме кене тышкъа чапты. Къайнаяткъан 
чайниктеки сувны къопкъагъа тёкти. Анда бираз эгленди. Бу вакъыт 
Керим энди Алиме берген урбаларны кийген эди. 

Алиме къайтып эвге киргенде, Керимни акъайнынъ урбаларында 
корьгенде, башта озь-озьлюгинден кулюмсиреди. Чюнки олар Керимге 
пек бол эдилер. Сонъундан юрегинде бир агъырлыкъ ис этти. Лякин 
оны Керимге дуйдурмамагъа тырышты. 

- Энди, Керим, о, яры дюньяны басып кечкен потюклеринъи 
чыкъар, аякъларынъны бираз сыджакъ сувда тут, раатлансынлар, 
сонъра сабуннен юварсынъ, - деди. 

Керим тозлу потюклерине бакъты. Козьлерине олар даа балабан, 
къыйышып къалгъан киби корюндилер. Бирден оларны эвге кирмезден 
эвель, тышта чыкъармакъ керек олгъаныны хатырлады. 
Къолайсызланды, къулакъларынадже къызарды: 

- Багъышланъыз, Алиме апте, асылында, мен оларны эвге 
кирмезден эвель чыкъармакъ борджлу эдим. 

Алиме кулюмсиреди. 

- Зарары ёкъ, Керим, сен бизим лаклангъан, йылтыравукъ 
табанымызны тозлатмадынъ. Ич де раатсызланма, - деди. 

Оданынъ табаны топракъ исе де, чамургъа бираз тезек 
къарыштыраракъ, тегиз этип сылангъан. О, одагъа бир тазелик 
багъышламакъта эди. Керим эвге киреяткъанда, аякъкъапларыны 
эгилип, чыкъарып оламайджагъыны шимди озю де, Алиме де яхшы 
биле эдилер. Шунынъ ичюн лакъырдыны чокъ созып отурмадылар. 

Керим, худжур шей, аякъларынынъ, хусусан, яралы аягъынынъ 
санчып-санчып агъыргъаныны шимди даа зияде ис этти. Тез-тез 
потюклерини чыкъарды, саргъыларыны чезди. Балакъларыны котерди, 
одун киби къатып къалгъан аякъларыны сувгъа сокъты. Сыджакъ ве 
буллюр киби темиз сув... Бутюн беденине, юрегине раатлыкъ акъып 
кельген киби олды. 

Ода ичинде озь ишлеринен мешгъуль олгъан киби чевирильген 
Алиме онъа козь къыясындан бакъып алды. Сагъ аягъынынъ тизинден 
ашагъысы къанлы безнен багълы экенини корьди: 

- Аягъынъдаки яраны да чезип, сабунлап ювмакъ керек, - деди 
алчакъ давушнен. 

Къучагъындаки урбаларгъа къан лекели, кирли безлерни де 
къошып алды. Керимнинъ аягъындаки терен, дешетли яраны корьгенде, 
юреги аджышты, огъланны аджыды. Лякин бир шей айтмады. Тышкъа 
чыкъты. Чамашыр ювмагъа тутунды. Ишнен мешгъуль олса да, 
асылында Керимнинъ ярасы акъкъында тюшюнмекте эди. «Айды, 
дейик, шимди о яраны яхшы этип сабунлап ювар. Шимди авасы 
елемликли, чамашыры тез къурур. Лякин ярагъа бир де бир илядж 
сюртмек керек. Оны къайдан алсын?» 

Керим, Алименинъ айткъаны киби, аягъынынъ ярасыны сыджакъ 
сув ве сабуннен ювды. Яра башта, сувны арз этмеген киби, аджышты, 

инелер санчтылар, хайли вакъыттан сонъ йымшады, къашынды. Яхшы 
ювулып, темиз чулнен сюртюльген сонъ, санчмасы ве къашынмасы 
токътады. Керим аягъында баягъы енгиллик ис этти. 

Аякълары, устю-башы тер-темиз, сув къокъуй. Керим озьлерининъ 
кучюк койчиклерини, онынъ тар сокъачыкъларыны, орта мааленинъ 
ортасына ерлешкен софалы эвчиклерини хатырлады. Я, насыл 
хатырламасын?! Беш йыл девамында башынынъ тёпесинде къуршун 
ягъмурынынъ ягъувындан, топ ве шрапнеллернинъ патлавындан, 
эджель телюкесинден гъайры, къышнынъ аязындан, терен къарындан 
окоплар ичинде нелер чекмеди?.. 

Шимди бу тынч одачыкъта о къадар вакъыттан ве вакъиалардан 
сонъ биринджи кере ана къальбининъ араретли мерхаметини ис 
этмекте. Онынъ этрафында даа ярым кунь эвельси танымагъан, 
бильмеген, бир вакъыт корьмеген бир къадын дегиль де, гуя догъмуш, 
къыйметли анасы доланмакъта. Керим теренден кокюс кечирди. 

Анасы мектептен, дерслери аз олса да керек, даима эрте келе эди. 
Бабасы исе, аксине, эрте кете, пек кеч къайта тургъан. Бабасы, къуру 
беденли киши олып, устюндеки костюми чыракъ киби, юрюши енгиль, 
анасы - толуджа вуджутлы, дюльбер эндамлы, къырмызы юзьлю къадын 
эди. Койлериндеки обалы-тёпели ёлларда ялынъыз онынъ анасы 
окчели, дюльбер аякъкъаплар кийип юргенине койдешлери шаша 
эдилер. Оны ёлда-изде, хызмет ери, мектепте, даима кой яшайышына 
чокъ уймагъан, сонъ модада кийинип юргенини корьгенлер, бу къадын 
эв ишлеринен ич де меракъланмаса, бир шей япмаса керек, деп 
тюшюне тургъанлар. Лякин асылында онынъ акси эди. 

Керимнинъ бабасы иштен къайтып кельгенде, къую башындаки 
къопкъа ичиндеки арныкъ, джыллы сувнен элини-бетини ювмагъандже, 
ярыкъ ве джыйшыныкълы софагъа кирмей эди. Анасы бу вакъыт чар- 
чабик софра доната тургъан. Софрада чокъусы вакъыт бабасы севген 
ашлар ола эди. Буюк чеберликнен пиширильген, тель-тель олып 
тургъан кобете я да бурма... 

Помидор, бибер ве морпатильджан туршусы... 

Керим дженкке кеткенде, къардашы Эбазер он учь яшында, озюни 
къоймагъа ер тапмагъан, атеш козьлю бир бала эди. О, софра башында 
биле тынч отурып оламай, базан агъасындан тазир ашагъан 
вакъытлары да ола эди. Керим ичюн о иляхий инсанлар шимди къайда 
экенлер? Дженк оларнынъ башына да эсапсыз фелякетлер 
кетиргендир. Илле де сюргюнлик... Бабасы дженкке кеткендир. 
Къардашынен анасыны, бутюн сой-сопларыны бу къарсанбалы, эр 
дакъкъасы, саниеси эджель пускюрген сюргюнлик фуртунасы къайда 
учурып алып кеткен экен?.. Къайда учып кетсе де, Керимге оларны 
тапмакъ керек. Онынъ юреги ташты. Шимди шу дакъкъасы кетмек 
истеди. Еринден турды. О, кетер, къардашыны, анасыны къыдырыр, 
орталыкъны ашыр-нешир этер. Мырзачёльнинъ бир ерини къалдырмаз, 
къыдырыр, оларны ахыры тапар... 


Бу вакъыт, къучагъында къуру урбалар, безлер олгъан Алиме 
кирди. О, Керимге бир шей айтмады, шейлерни сет устюне къойды. 
Керим бу вакъыт устюнде озюнинъ дегиль де, Алиме берген урбалар 
олгъаныны хатырлады. Кулюмсиреди, явашчыкътан ерине отурды. 
Алиме, дерсинъ, бир шей дуймады. Чамашырны, эписини бирер-бирер 

ашыкъмадан эллернен сыйпап-сыйпап букледи. Оларгъа бакъып 
кулюмсиреди. 

- Утю меселемиз де къолайлы, - деди. 

- Дюньяда ойле шей олгъаныны бизлер энди чокътан унуттыкъ, - 
Керим урбаларына бакъып, теренден кокюс кечирди: 

- Аслы да, мен, сизинъ акъайынъыз, огълунъыз, умумен бутюн 
къырымтатар халкъы не ичюн беш йыл девамында дженк мейданынъда 
джан алып, джан вердик экен? - деди. 

- Ватанымыз Къырымны немсе фашистлеринден къорчаламакъ 
ичюн. Сизлер акъикъий инсанлар ишини яптынъыз, мукъаддес 
Ватанымызны къорчаладынъыз. Бу эр бир акъикъий инсаннынъ боюн- 
борджу. Лякин Сталин ве онынъ этрафындакилер немсе фашистлерине 
- Гитлерге дерс береджек йыртыджылар экенлер. Акъайы, огълу, къызы 
дженкте душманнен уруша, булар исе оларнынъ ана-бабасыны, 
къардашыны, бала-чагъасыны тутып, ольдюрмек, ёкъ этмек ичюн, 
ябанджы иллерге сюргюн эте. Бу укюметнинъ не Алласы вар ве не де 
намусы... Къан тёкюп кельди, ойле де кетеджек, гъалиба... - деди 
Алиме. Онынъ юреги къопып-къопып кетти. 

Керим онъа сёзсиз бакъып къалды. Эр не къадар агъыр вазиетте 
олсакъ да, озь фикиримизни бойле ачыкъ айтмакъ олур экенми? Анда 
олса-олсун, атта окоплар ичинде биле о арамларнынъ «къулакълары» 
юре эдилер. О, яваштан башыны саллады. «Инсанларда сабыр деген 
шей къалмады. Пычакъ барып кемикке сапланды. Ольген ат борюден 
къоркъмай, дегенлер», - фысылдады дудакълары. 

Юректен толукъкъан Алиме тышкъа чыкъты. Иштен ёрулып, 
ачыкъып келеджек балаларына, мусафирге аш бакъмакъ тедаригинде 
олды. 

Керим, о чыкъкъанынен, терен тюшюнджелер алтында устюндеки 
урбаларны чыкъарды. Озюнинъкилерини кийди, олар яхшы да къаврап 
къуругъанлар. Темиз ве сув, тазелик къокъуйлар. Сонъ бирден 
ювулгъан, темиз безлерге бакъты. Урбаларны киймеге кийди амма... Я, 
къабургъасындаки ярасы аньюз къапалмады да. Оны безнен сарып 
багъламаса, андан чыкъкъан сарысув гимнастёркасыны бир куньде 
харап эте биле. Эр алда, оны сарып багъламакъ керек. 
Гимнастёркасыны къайта чыкъарды. Ярасыны безнен багъламагъа 
тутунды. Яра баягъы къыртышып агъыра, оны азарлай эди. Яхшы 
ювулгъан сонъ, агърысы токътады. Аягъындаки яра къып-къырмызы 
олып тура. Онъа да бир де бир илядж сюртюльсе, гузель олур эди амма, 
оны къайдан аладжакъсынъ?! Бу вакъыт Алиме, онынъ 
тюшюнджелерини анълагъан киби, эки балабан-балабан синъер 
япрагъы кетирди. Оларны сыджакъ сув ичине къойып ювды, сонъра 
Керимге берди: 

- Буларны аягъынынъ ярасына япыштыр, эм онъа без япышмаз, эм 
де яраны темиз тутар, - деди. 

Керим ойле де япты. Япракълар ярагъа япышыр экен, о, озюнде 
насылдыр хошнутлыкъ ис эти. Алимеге бакъып кулюмсиреди: 

- Пек яхшы олды, - деди. Догърулды, къушагъынынъ токъасыны 
тюзетти: 

- Энди кетмек мумкюн. Сагъ олунъыз, Алиме апте, мен шимди 
озюмни сап-сагълам бир инсан оларакъ ис этем, - деди. Бир шейлер даа 
айтаджакъ олды, лякин тюшюнип къалды. 

- Бойле олувындан мен де хошнутым, Керим, - деди Алиме. - Лякин 
шимди, акъшам устю, ёлгъа чыкъмакъ олмаз. Саба ола, хайыр ола, 
дегенлер. 

- Екъ, ёкъ, гедженинъ манъа бир тюрлю зарары ёкъ. Аксине, авасы 
темиз ве салкъынджа ола, - деди Керим ве, озю биле дуймадан, 
озюнъизге бойле де тарашлыкъ, деген манада агъач аякълы 
кроватьларгъа бакъып алды. 

- Сен къоркъмай билесинъ. Лякин мында гедже юрмек пек хавфлы, 
- деди Алиме, сонъра бираз тюшюнген сонъ, - Бизде тышта сорю вар. 
Балалар анда ятмагъа пек севелер. Лякин мен, гедже къоркъарлар, деп 
разы олмайым. Мында пек тарашлыкъ десенъ, Кемалнен экинъиз анда 
ята билесинъиз. Демек, ер меселеси чезильди. Ондан сонъ, мен 
мусафиримни гедже эвден чыкъарып ёлламам. Пек ашыкъсанъ, саба 
танъда турар кетерсинъ, - Алиме сонъки сёзлерни кестирип айтты. 

Керим шинели ве эшья торбасыны къайтарып ерине къойды. 
Алимеге бакъты, мен разым, деген манада башыны саллады. 


Тарладакилер кельгенде, энди орталыкъ къаранлыкъ эди. Олар 
къапу огюнде невбетнен эллерини-бетлерини, аякъларыны ювдылар, 
сюртюндилер. Кемалнен Алие аналарына пек ач олгъанларыны айтып, 
насыл аш пиширгенини сорадылар. 

- Сизинъ севген ашынъыз, машнен пирнич боткъасы. Чокъ этип 
пиширдим. Истегенинъиз къадар ашарсынъыз, - деди. 

- Мен олардан да ачым, ана, - деди Джеваир. Башындаки 
явлугъыны чезди, онынъ тозуны къакъты. Башыны силькти, сачы 
тайып, ашагъы саркъты. Башы енгиллешкен киби олды. Кемал ве 
Алиенен мешгъуль анасы онъа эвде адам олгъаныны айтып 
етиштирамады. 

Балаларнынъ шаматасыны ве Джеваирнинъ йымшакъ сесини 
эшиткен Керим оданынъ ортасында, аякъ устюнде турмакъта эди. 
Джеваирнинъ назары Керимнинъ козьлерине тюшти. Улькюн лампат 
ярыгъы онынъ юзюнинъ ярысыны ярыкълатмакъта эди. Къыз башта оны 
агъасы Джафер белледи. Юреги кокюс къафеси ичинден атылып 
чыкъаджакъ киби чапаланды. 

Онынъ чересине дикъкъатнен бакъты. Гъает сыджакъкъанлы, 
кулерюзьлю, айдын бакъышлы эджнебий бир аскер. Не ичюндир 
янакълары атеш киби янды... Бу ким? 

Керим де къызгъа дикъкъатнен бакъып къалды. Къафасында бинъ- 
бир тюрлю фикирлер уймелештилер: «Алиме апте манъа бу шахане 
къыз акъкъында бир сёз айтмады да...» О, устюндеки эски, саде 
урбаларнынъ озюнде биле, аджайип къыяфетли, дюльбер варлыкъ. 
Табиат ондан бир шей къатмагъан, къызгъанмагъан, дюньяда не киби 
гузеллик бар исе, гуя эписини онъа багъышлагъан. Эля козьлер, узун 
кирпиклер, далгъалы сачлар, гъает тюзгюн эндам, къабарыкъ 
кокюслер... Къыз эвге киреяткъанда, кофтасынынъ эки дёгмесини 
чезип етиштирген эди. Оларны къайтадан дёгмелемеге унуткъан алда 
турмакъта. 

- Мен дженктен кельмектем. Ана-бабамларны къыдырам... Шимди 
мында келип чыкътым. Сиз Алиме аптенинъ къызы оласынъыз, ойлеми? 
- деди. Севинчтенми, сыкъылувынданмы череси къып-къырмызы олды, 
азачыкъ тутукъланып сейленди. 

Джеваир онъа тюшюнджели назарлар быракъты. Кирпиклер энип 
котерильдилер. 

– Эбет, ойле, адым Джеваир, - деди къыз. 

Керим тургъан еринден къыбырдамады, Джеваирге, не ичюндир, 
махзун назарлар быракъты. 

- Меним адым Керим, - деди. Барып, къызнынъ билеклеринден 
тутып, дюльбер козьлери ичине бакъмакъ истеди. Лякин бу ялынъыз 
буюк истек, арзу... 

Бу атешли корюшюв бу ерде узюльди. Одагъа Алие, Кемал, Алиме 
кирдилер: 

- Керим агъанен таныш олунъыз, - деди Алиме. Сонъра Керимге 
Алиени, Кемалны, Джеваирни такъдим этти. - Бир огълумыз даа вар, о, 
балабан акъай олды, тарлада, иш еринде геджелей, - деди, 
дуйдурмамагъа тырышкъан алда кокюс кечирди. 

Кемал барып, Керимнинъ элини алды. Онынъ чересине, козьлерине 
дикъкъатнен бакъты. Аскернинъ къучагъына атылмакъ, агъламакъ 
истеди. Чюнки бабасыны, агъасыны пек сагъынгъан эди. Агълап 
йибермесине аз къалды. Эр алда, огълан бала экени устюнлик этти. 
Озюни эльге алмагъа наиль олды. 

Алие мусафирге селям берди, лякин онынъ янына бармады. 
Анасынынъ аякъларына сарылды. Джеваир бир юткъунды, эллери, 
пармакълары якъасына бардылар, оларгъа чезик дёгмелери илиштилер. 

Бирден ичине атеш тюшкен киби олды. Юрек чапаланды. Онда 
олгъан бу алны Алиме де корьмей, дуймай къалмады. Асылында 
кергинлик ве ихтият экисинде де сезильди. 

- Айдынъ, джемаат, энди таныш да олдыкъ. Мен беллесем, 
акъшамлыкъ ашамагъа да вакъыт олды. Джеваир, сен софраны къой, 
къызым, мен шимди къазанны кетиририм, - деди. Ортадаки вазиетни 
йымшатмакъ истеди. 

Кемал тез-тез чапып барып, билек киби тал пытагъындан ясалып, 
устюне эски тахтачыкъ мыхлангъан масаны кетирип, озюнинъ сети 
янына къойды. Устюне темиз, ювула берип инджерип къалгъан басма 
парчасыны тешеди. Эвде тапылгъаны софрагъа къоюлды. Алиме 
пиширген ашны эр кес бегенип ашады. 

- Сагъ олунъыз, Алиме апте, якъында бойле лезетли аш ашамагъан 
эдим, - деди Керим. Хошнут алда кулюмсиреди, джебинден пошусыны 
чыкъарып, тегиз, юксек манълайыны сюртти. 

- Аш олсун, - деди Алиме, башыны саллады. Керим гизлиден 
Джеваир бетке бакъты. Не ичюндир къызнынъ гурь кирпиклери эник 
эдилер. Череси исе тюшюнджели. 

Шимди имкяны олса, Керим еринден сычрап турар, Джеваирнинъ 
янына барыр, омузларындан тутып: 

- Аджеми дюльбери (Керимнинъ анасы пек бегенген адамына 
даима, о, аджеми дюльбери, дей эди), санъа не олды? - деп сорар, 
онынъ гонъюлини алмагъа тырышыр эди. Лякин теэссюфлер олсун, 
шимди бойле япмакънынъ ич де чареси, имкяны ёкъ. 

Аштан сонъра эки акъай - Керимнен Кемал озьара субетке 
тутундылар. 

Асылында Кемалнынъ таныш олмагъан адамгъа ойле тез алышкъан 
адети ёкъ эди. Лякин Керимге бирден сарылды. Ондан ич де утанмады. 
Субетлери девамында, буюк адамлар киби, къайда ве насыл 
дженклешкени акъкъында сорады. 

Керим онъа дикъкъатле бакъты: «Бу яш инсан менден дженкте 
олып кечкен бир де бир вакъианынъ тафсилятыны айтмамны истей», - 
деп тюшюнди. Къафасында чокътан-чокъ фикирлер уймелештилер. Беш 
йыл девамында, о нидже-нидже фаджиалы вакъиаларны корьмеди. 
Къач керелер олюм панджасындан къуртулды. Агъыр яраланды, дженк 
мейданында бир гедже, бир куньдюз топракъ тюбюнде эссиз комюлип 
ятты. Эскадрон эмширеси оны олюм панджасындан тартып алды. Ёкъ, 
онъа бойле фаджиалы вакъиаларны икяе этмек олмаз. Онъа котеринки 
рухтаки вакъиалар акъкъында айтмакъ керек. 

Берлин шеэрине якъын бир юксеклик ичюн немселернен олгъан 
буюк чарпышма вакъиасы онынъ ичюн меракълы ола биле. 


Керим терен тюшюнджеге далды. Юксек манълайынынъ териси 
бир къач ерден чызыкъланды. 

- Немселер юксекликнинъ уджунда, ойле ерлешкенлер, оларны 
андан къувмакъ дегиль де, дерсинъ, къыбырдатмакънынъ чареси ёкъ. 
Тёпеден кельген эмирде исе оны бизлерге аджеле ишгъаль этмек керек. 
Ашагъыда, башымызны дегиль, демир къалпагъымызны бир таякъкъа 
кечирип, азачыкъ котерсек, шу ань къуршун ягъмуры шыбалай. Эки-учь 
сабырсыз аскеримиз бунъа даянып оламады. Яткъан ерлеринден бирден 
атылып турды. «Урра!» - деп къычырдылар. Лякин душман оларны ерге 
пичен киби серди. Бир ерде ятып беклемек де олмай, - Керим сагъ 
къашыны котерди. Кемалгъа бакъты. Онынъ сырлы, дюльбер козьлери 
тос-тёгерек, чересининъ эр бир уджейреси тартылгъан, нефес алмагъа 
къоркъа, пысып отура. Керим бу кергинликни йымшатмакъ истеди. - 
Арадан чокъ кечмеди, бирден бизим танкларымыз пейда олдылар. Олар 
юксекликке тырмаштылар. 

Эллеримизде автоматларымыз, оларнынъ талдасында огге 
атылдыкъ. Немселер бизлерни къуршуннен къоркъузаджакъ, 
токътатаджакъ олалар, лякин къуршунлары бизлерге тиймей, оларны 
танкларымыз кесе. Эп огге кете, юкъарыгъа котерилемиз. Фашистлерге 
артыкъ къачмагъа ер къалмады. Чокъусы эляк олды. Чокъларыны эсир 
алдыкъ. Арадан чокъ кечмеди, бизим эскадрон юксекликни эльге 
кечирди. Оны фашистлерден темизледи... 

Кемал бирден бол нефес алды. Хошнут алда кулюмсиреди. Сонъра 
череси кене джиддийлешти. Керимнинъ юзюне, гимнастёркасына 
бакъты: 

- Не ичюн сизинъ погонларынъыз, орденлеринъиз ёкъ? - деп 
сорады. 

- Вар, погонларым да, орден, медаллерим де вар, лякин олардан 
файда екъ, - деди Керим. Теренден кокюс кечирди. Башыны котерди. 
Козьлери Джеваирнинъ козьлеринен токъуштылар. Онынъ янында 
Алиме аптенен Алие сёзсиз бакъып турмакъталар. Керим ялынъыз 
Кемал дегиль де, эвдекилернинь эписи оны дикъкъатнен 
динълегенлерини корип эеджанланды, череси къызарды. Сонъра 
янындаки эшья торбасыны ачты. Анда газетке сарылы, узерлеринде 
учер кучюк йылдызчыкълары олгъан погонларны, бир къач орден ве 
медаллерни алып, маса устюне къойды. 

– Мына олар, - деди алчакъ сеснен. 

Кемалнынъ козьлери къуванчтан атеш киби яндылар. Керимнинъ 
элини алды, сыкъты. 

- Акъикъий къараман, - деди гъурурнен. Эр кес кулип йиберди. 
Джеваирнинъ башында исе: «Я Рабби, бунъа не демек олсун, бу йигитни 
мен гуя чокъ йыллардан берли билем, ве о, саба бизден чыкъып кетсе, 
мен не япаджагъым», - деген фикир доланмакъта эди. 

Чокъкъка бармай, эки дост, къапу огюндеки балабан къайсы 
тюбюндеки сорю узеринде лакъырды эте-эте, терен юкъугъа далдылар. 

Саба танъда оны беллисиз ёлгъа Алименен Джеваир озгъардылар. 

Терен тоз баскъан кой ёлу Алимеге уджсыз-буджакъсыз олып 
корюнди. Анда, дженазеде, юреги бирден къопып-къопып кетти, 
аякълары-эллери бирден джансызлангъан киби олдылар. О, бу алны 
яныкътандыр, кечер, белледи. Акъикъатен де, аджджы яныкъ. Бичаре 
Лейля энди ана-бабасыны таптым дегенде, анасы бирден ятты ашагъы 
кечинди. Лейлянынъ аджджы агълав сеслери аля къулакълары 
тюбюнде янъгъырай. Алиме не айтмасыны бильмей: 

- Ананъ гузель эди де, - деди. 

- Гузель эди, Алиме аптечигим, сытма маразы алып кетти. Онынъ 
сыджагъына, белининъ агърысына даянып оламады... 

Алиме явлугъынынъ уджунен манълайынынъ, чересининъ терини 
сюртти. Эви якъынлашмадымы экен, деген манада огге бакъты. Даа 
баягъы ёл юрмек керек. Юреги быланды, башы айланды, аякъларында, 
эллеринде, бутюн вуджудында дешетли агъры, кергинлик ис этти. 
Асылында ёлгъа чыкъкъанындан берли, аякълары эки-учь кере 
кесилип-кесилип кеттилер. Чеккелемеге, йыкъылмагъа аз къалды. 
Айды, бираз даа юрсе, ёлу сагъ тарафкъа бурулгъан ерде, арыкъ 
башындаки къарт, чокъ йыллар ве вакъиаларнынъ шааты олгъан, 
япалакъланып оськен тал терегине барып етеджек. Ич олмадым, анда 
токътар, элини-бетини салкъын сувле ювар, бираз нефес алыр. Бу 
ниетнен адымларыны сыкълаштырмагъа тырышты. Лякин олар саибини 
динълемек истемейлер, дерсинъ, шишкенлер, агъач кесильгенлер, 
къатып къалгъанлар. 

Ниает, чокътан арзулагъан терекке де келип етти. Омузлары 
устюндеки къалын, сантырач, сачакълы, ешиль юнь шалыны сараргъан 
отлар устюне быракъты, яваштан отурды, аркъасыны терекке таяды. 
Козьлерини юмды. Теренден нефес алды. 

- Аллам, Я Раббим, балачыкъларымнынъ къайдыны чек, - деди. 
Къурып, бири-бирине япышкъан дудакълары фысылдадылар, дуа 
окъудылар. Вуджудындаки агърылары даа да арткъан эдилер. Козьлери 
огюне къаранлыкъ чёкти. Сонъра бирден терен бир чукъур ичине 
тюшюп кетти. Не къадар вакъыт кечкенини бильмей, козьлерини ачты, 
о якъкъа-бу якъкъка бакъты, джан огълу джан корюнмей. Койнинъ ёлу 
бош. Онъа не олгъаныны озю биле анълап оламады. Бир шейни яхшы 
биле. Бутюн вуджуды арарет алтында янмакъта. Тез-тез еринден 
турмагъа, эр насыл ёлнен олса да, эвине барып йыкъылмагъа тырышты. 
Къалгъан ёлны саргъуш адам киби, саллана-саллана басып кечти. Озь 
эви къапусынынъ зембелегине элини узаткъанда, шукюр Аллагъа, деген 
киби теренден нефес алды. 

Ичери киргенде, оны Алиенен Кемал къаршылап алдылар. Экиси де 
пек сагъынгъан киби, онъа сарылмакъ истедилер. 

Алиме меджалсыз эллеринен оларнынъ омузларындан тутты: 

- Мен ярамайым, эвлятларым, азачыкъ ятмасам, олмайджакъ, - 
деди зайыф давушнен. Эм яткъанынен, тёшекке синъип кеткен киби 
олды. Эки кунь, эки гедже арареттен козьлерини биле ачмады. 
Учюнджи куню саба, Джеваирнинъ риджасынен, оны Таибе кирип 
бакъты. О, гъает теджрибели экимлер киби, бир къашыны котерди, 
дудакъларыны бюзди, ишлер белли, деген манада башыны конделен 
саллады: 

– Ич терлеме... - деди къатий давушнен. 

Джеваир онъа, энди не япмакъ керегим, деген киби бакъты. 

- Озюнъ бир шей япып оламазсынъ, хастахане меселеси исе 
оладжакъ шей дегиль. Пирнич къайнатып, сувуны ичирмек керек. Мен 
бугунь бир ерге бараджагъым, бельки бир де бир илядж тапып 
кетиририм, - деп кетти. 

Бу къадыннынъ сёзлерине чокъ инам олмаса да, не япсын, умют 
дюньясы. Джеваир оны бутюн кунь сабырсызлыкънен бекледи. Ойле де 
Таибе корюнмеди. Эртеси куню саба эрте олар къапу огюнде 
корюштилер. Таибе онъа пек кеч кельгенини айтып, джебинден 
кягъыткъа сарылы бир ешиль апчыкъ чыкъарып, гъает мукъайт алда 
Джеваирге берди: 

- Шимди ичир, иншалла, гузель олур, - деди. Сонъра эвине кирип 
кетти. 

Джеваир иляджны анасына деръал ичирди. Алиме шефаатсыз 
козьлерини ачты, Джеваирге бакъмагъа тырышты. Олар гъает ёргъун 
эдилер: 

- Балам, манъа сув вер, - деди фысылдынен. Джеваир онъа сув 
ичирди. Ана кене бу дюньянынъ гъам-кедеринден, белясындан 
къуртулгъан киби, козьлерини юмды. 

Джеваир онынъ оюлып кеткен козь къапакъларына, арарет 
алтында азачыкъ къызаргъан назик чересине, къуруп къалгъан 
дудакъларына бакъты. Анамны мен бойле алында, насыл этер де, ишке 
быракъып кетерим, деп тюшюнди. Козьлеринден элемли козьяшлары 
акътылар, тишлерини сыкъты. Пирнич къайнатты, безнен сюзди. Бир 
мешребе быланчыкъ сувны анъдыргъан шингенликни анасынынъ башы 
уджуна къойды. Кемалны уятты: 

- Тур, кадям, манъа ишке кетмек керек. Анам сув истесе, 
мешребедекини верирсинъ, - деди. 

Кемал яткъан еринде созулып юкъусырап ятмады, бирден сычрап 
турды. Козьлерини окъалады. 

- Насыл сувны? - деп сорады, эр шейни Джеваир айткъаны киби 
япаджагъына сёз берди. 

Яваш-яваш хасталыкъ Алимени эп бийледи. Балалар исе ананынъ 
этрафында айландылар. Алиме чокъусы бейут алда ята. Кимерде озюне 
келе, башыны котере, Алиеден я да Кемалдан сув истей. Сонъра кене 
сусып къала. Джеваир исе иштен кеч къайта, саба эрте кете. Иштен 
къалмагъа онъа кимсе мусааде этмей. Кимерде онъа достлары ярдым 
этелер, куньдюз куньлери чапа-чапа келип, анасыны бакъып кете. 

Хасталыкънынъ он секизинджи куню Алиме пек агъырлашты. 
Сабадан акъшамгъадже козьлерини ачмады. Эртеси куню исе 
Джеваирнен экиси озьлери яшагъан ерден баягъы узакъта булунгъан 
меркезге - коменданткъа имза чекмеге бармакъ борджлулар. Лякин 
анасыны насыл этип алып барсын?! Бармамакъ мумкюн дегиль. 
Джеваир бу акъта бутюн кунь тюшюнип, къасеветленип юрди. Акъшам, 

иштен сонъ буны бригада башына айтты. О, белиндеки къыйыгъы 
арасындан нас къабачыгъыны чыкъарды, андан тили тюбюне ешиль тоз 
быракъты. Баягъы тюшюнди: 

- Ярын саба бир чаре тапармыз, - деди терен кокюс кечирген 
алда, - шимди бар эвинъизге, чокъ тюшюнме, ананъа мукъайт ол... 

- Саба манъа мында кельмек керекми? - деп сорады Джеваир. 

- Екъ, чаресини тапсам, араба ёлларым. Укюмет укюми - 
Алланынъ укюми, дегенлер. 

Бригада башы сёзюни ерине кетирди. Саба эрте Джеваирлернинъ 
къапусы огюнде, устюнде эки басым пичен быракъылгъан бир араба 
келип токътады. 

Арабаджы яш огълан Джеваирге Алиме аптени арабагъа 
минсетмеге ярдым этти. Хастаны къучагъында котерип алып барды. 

Олар яры ёлгъа баргъанда, пахыл киби, ягъмур сепелеп башлады. 
Арабаджы огълан къамчысыны ойнатты, атларны айдаштырды. Ягъмур 
зыкъарламагъандже, мензильге барып етмеге тырышты. Лякин ягъмур 
олардан эвель давранды. Джеваир озь кевдесинен анасыны ягъмурдан 
къорчаламагъа тырышты. Лякин не чаре?.. Ягъмур, эпси бир, озь ишини 
япты. Арабадакилернинъ учю де сыландылар. Арадан чокъ кечмезден, 
араба о къадар юксек олмагъан бир къатлы бинанынъ огюне келип 
токътады. Ягъмур исе эп шыбалай. Арабаджы югенлерни бир кенаргъа 
къойды, бинагъа чапып кирди. Анда коменданткъа хастаны 
кетиргенини айтты. Оны, орталыкъны сув эттинъ, деп, бинадан къувып 
чыкъардыар. Джеваир эп анасынынъ устюне эгиле, озюнинъ 
вуджудынен оны бу аявсыз ягъмурдан къорчалайджакъ ола. Анасы 
шефаатыз козьлерини ачты. Къансыз дудакълары къыбырдандылар: 

- Балам, сувукъланырсынъ... 

Бу фысылдыны патлакъ, титис сес бастырды: 

- Къайда о къадын? Не ичюн ичери кирип, имза чекмей? Кимге 
къылына?.. 

- Комендант, мен имза этмеге кельдим... 

Арабанынъ янындаки постал янакълы киши, этеклеринден ашагъы 
ягъмур сувы акъаяткъан, узун япынджасынынъ башлыгъыны манълайы 
устюне эндирди. Афакъаннен багъырды: 

- Не ичюн онынъ устюне ятасынъ, ягъмур токътар беллейсинъми?! 
О, токътамайджакъ. Турсат ананъны, кирип, имза этсин! Сонъ, 
истесенъиз, экинъиз де джеэннемге кете билесинъиз! 

Джеваир шашмалады, не япмасыны бильмеди, козьлери юмукъ, 
арекетсиз яткъан анасына эгильди. 

- Анам туралмаз, мен кирип, анамнынъ ерине де имза чекейим. 
Ялварам, +начальник+ , мусааде этинъиз... 

Киши афакъанланды, арабанынъ къолтугъындан тутып силькитти. 

- Эр къой озь баджагъындан асылмакъ керек. Не, сиз мени 
Сибирде гебертмек истейсинъизми, анда мен дегиль де, ватан хаинлери 
кетмек кереклер. Турсат оны, озю имза этмек керек, весселям! 

Киши кене къолтукълыкъны силькти: 

– Тур, дейим санъа, эй, къадын!.. 

- +Начальник+ , хаста эссиз, бир шей эшитмей, - деди арабаджы 
огълан. 

- А, сенинъ де тилинъ чыкътымы? 

Япынджалы кишининъ козьлери акъайдылар, элиндеки милис 
таягъы тёпеде ойнады. О, гъает чабикликнен огъланнынъ эки 

омузынынъ ортасына энди. Огълан япынджалыгъа ачувнен бакъты, 
онынъ устюне къашкъыр киби атылмакъ истеди. Лякин 
къаршысындаки, домузынъки киби сарылы-беязлы кирпикли, ешиль, 
ашайджакъ киби бакъкъан козьлерини корьгенде, токътамагъа меджбур 
олды. Чюнки о, бир вахшийге чевирильген эди. 

- Эпинъизни гебертирим! - деп багъырды о, кийик давушнен, 
таякъ кене тёпеде ойнады. 

Хаста козьлерини ачты, бутюн кучюни, джаныны топлап, артыкъ 
йыртыджыгъа чевирильген кишиге бакъты, турмагъа азырланыр киби, 
къыбырданды. 

Азачыкъ котерильген башы сылакъ ястыкъ устюне къайтып 
тюшти. 

Къадын бу шефкъатсыз адамны, сусып къалгъан арабаджы 
огъланны, джанындан азиз эвлядыны, даа яшап тоймагъан ярыкъ 
дюньясыны - эписини-эписини терк этти... 

Джеваир артыкъ бутюн яныкъны, кедерни, элемни ичинде тутып 
оламады: 

- Аначыгъым! - деп, дюньяны титрете биледжек аджджы фигъан 
къопарды. 

Эв огюнде, кучьлю ягъмур тюбюнде бу акъсыз дюньяда не киби 
адалетсизликлер олаяткъаныны анълагъан киби, башлары эгип тургъан 
атлар екили арабанынъ янына яваш-яваш осмюрлер, къартлар, 
къадынлар топланып башладылар. 

Бутюн дюньясыны унутып, анасынынъ джеседи узеринде эгилип 
тургъан къызнынъ омузларындан туткъан кучьлюдже эллер оны 
котермеге арекет этти. 

Бу эллер бутюн дюньясыны терк этмеге юзь туткъан Джеваирнинъ 
зайыф беденине аят багъышлагъан киби олды. О, башыны котерди. 
Козьлери, ана-бала ёл ортасында къалгъанда, оларны озь эвлерине 
алып баргъан мерхаметли къадыннынъ къызы Фатманынъ махзун, 
лякин умютли козьлеринен расткелишти. 

- Фатма апте, меним аначыгъым... 

- Корем, къардашым, сабыр... - Фатма Джеваирни багърына басты. 
- Эвимизге бала ёлладым, шимди анам ве бабам да келирлер, - этрафта 
топлангъан ватандашларына козь этти. - Сен ялынъыз дегильсинъ, 
къардашым, - деди. 

Февраль айынынъ сонъларында бир къач кунь кя токътап, кя 
зарафатлы ягъгъан къарлар ер багърында чокъ вакъыт иримей ятты. 
Къыш озюнинъ укюмини баарьге кечирмеге тырышкъан киби, аязыны 
эп арттырды. Бу сертликке даянып оламагъан телеграф агъачлары 
гедже-куньдюз инсанлар киби инъледилер. Лякин март айынынъ 
орталарында ёллар, тёпеликлер, байырларнынъ устьлери бу инат 
къарлардан темизлендилер, къарардылар. Арадан чокъ кечмеден 
афатлы ягъмурлар ягъып башлады. Бу ягъмурлар терен къарны тез 
иритип, ер багърына синъдирди. 

Онкъурлы-чонкъурлы, сылакъ асфальт ёлнынъ ортасына 
чыкъкъан, узакътан сийрек-сепелек корюнген эр бир машинаны 
сабырсызлыкънен, умютнен беклеген йигит оларнынъ сув сачратып, 
вызнен кечип кетювлерине башта тааджипленди. Буларгъа пара 

керекмей, гъалиба, деп тюшюнди. Бу ал чокъ текрарлана бергенинден 
сабырсызланып, ачувланып башлады. Вазиет бойле девам этсе, ёл 
ичинде къала биле. Керим бараджакъ ерине тек бугунь дегиль, чокътан 
берли ашыкъа. Башта анасыны ве къардашыны къыдырув иши чокъкъа 
сюрди. Шукюрлер олсун, оларнен сагъ-селямет къавушты. Лякин онъа 
бильдиргенлери киби, анасыны ве къардашыны Мырзачёльден дегиль 
де, Къашкъадарьядан тапты. Оларны тапмакъ ичюн, къыш-къыямет 
куню бутюн Озьбекистанны айланып чыкъмакъ керек олды. 

Къардашы оськен, гузель бир йигит олгъан. Анасы пек азгъан. 
Эвельки шенъ, мемнюн бакъышларындан алямет биле къалмагъан. 
Кучючик бир басыкъ эвчикке бир козьайдын хабери даа кельди. Яралы 
бир забит дженктен къайтаяткъанда, Тула шеэринде булунгъан. Комюр 
шахтасында чалышкъан чокъ адамларымызны корьген. Керимнинъ 
бабасыны да анда расткетирген. Яралы забитнен Керим яры 
геджегедже лакъырды этип отурдылар. Оларнынъ гъает агъыр 
шараитте яшагъанларыны хатырлагъан яралы забит козьяшларыны 
тутып оламады: 

- Халкъымыз чыкъарылмаздан эки кунь эвельси дженктен къайтып 
кельген яралы эркеклерни, осьмюрлерни джыйып алып, догъру анда 
айдагъанлар. Эписининъ весикъаларыны алып, ёкъ эткенлер. 
Озьлерини исе къуллар киби чалыштырталар. Шахтадаки агъыр 
шараитке осьмюрлер даянып оламайлар, чибин киби къырылалар, - 
деди. 

Керимнинъ бабасынынъ сагълыгъы бир джорукъ экен. 
Къорантасынен къавушмакъ умютини гъайып этмеген. «Мен тезден 
къорантама къайтырым», - деген. 

Керимнинъ анасы кой мектебинде чалыша. Къардашы Эбазер 
трактор айдавджысына ярдымджы. Эки-учь мевсим токътамай 
чалышкъан тракторларны къышта тамир этелер. Керим онынъ 
чалышкъан ерине барды. Анда ишлемек ичюн бир тюрлю шараит ёкъ. 
Колхознынъ эки-учь тракторы сундурма тюбюнде туралар. Оларны 
тамир эткен адамлар сувукътан, къардан, ягъмурдан козь ачып 
оламайлар. 

Эбазер ве онынъ достларынынъ эллери сувукътан мос-мор ола, 
лякин олар бунъа къулакъ асмай, эп чалышмагъа тырышалар. Бойле 
шараитте чалышмакъ сагълыкълары ичюн пек хавфлы экенини 
акъылларына биле кетирмейлер. «Койнинъ мемуриети къайда бакъа 
экен?» - деп тюшюнди Керим. Асылында, дженк озь укюмини мында да 
яхшы кечиргенини анълады. Мында къалса, бу огъланларгъа буюк 
ярдымлар косьтерир, амма... 

О, анасы ве къардашынынъ янында бир афта турды. Лякин бу 
вакъыт ичинде Алиме апте ве онынъ балаларыны, Джеваирни тез-тез 
хатырлап турды. 

Бу къорантаны, хусусан, Джеваирни, дерсинъ, чокъ йыллардан 
берли биле. Оларсыз омюрини тасавур этип оламай. Джеваирни, эр 
гедже демек мумкюн, тюшюнде коре бере. Тюневин Джеваир оларнынъ 
эвлерине мусафир олып кельгенини корьди. Дюльбер сачлары чыбавлы, 
ялынаякъ. Янына чапып баргъан Керимге гъамлы, къасеветли алда 
бакъты. 

- Аякъкъапларымны джойдым, тапалмайым, - деди. Дюльбер 
козьлери йигитке имдат сорагъан киби бакътылар. 

Керим сычрап турмакъ, онъа анасынынъ аякъкъапларыны бермек 
истеди. Лякин, не къадар ыдырынса да, отургъан еринден къыбырдап 
оламады. Джеваирнинъ джаны агъыргъан алда, кери чевирильди. Эвден 
чыкъып кетмек истеди. Керим онынъ артындан къычырды: 

- Джеваир, кетме, мен шимди... 

Озюнинъ сесинден уянды. Бирден не олгъаныны анълаялмай, о 
якъкъа-бу якъкъа бакъты. Сагъ тирсеги устюне котерильди. Юреги 
сыкъ-сыкъ урмакъта эди. Къулагъына анасынынъ сеси чалынды: 

- Уйгъунсыз яттынъ, гъалиба, балам, - деди раатсызлангъан алда. 

- Ойле олса керек, - деди Керим. Башкъа бир шей айтмады. 
Экинджи янбашына чевирилип ятты. О, анасына юкълап къалгъан киби 
корюнсе де, чокъ вакъыткъадже Джеваир акъкъында тюшюнип, уяныкъ 
ятты. Козьлери огюнден Джеваирнинъ дюльбер къыяфети, далгъалы 
сачлары, айдын бакъышлы эля козьлери чекильмедилер. 

Ана къальби огълунынъ кельгенден берли тюшюнджели 
юргенини, оны недир раатсызлагъаныны дуймай къалмагъан эди. 

Сабалыкъ емек вакътында ана огълуна дикъкъатнен бакъты. 
Сонъра онъа якъынджа сюрюлип отурды. Не ичюн пек раатсыз 
олувынынъ себебини сорады. 

Керим анасынынъ козьлери ичине бакъты. Башта омузларыны 
сыкъты. Хасталыкъны гизлесенъ, арарети ашкяре этер, дегенлери киби, 
артыкъ сусмакънынъь чареси олмагъаныны анълады. Анасына 
алидженап Алиме апте ве онынъ балалары акъкъында икяе этти. 
Джеваирнинъ адыны анъмады: 

- Эски эвчиклерининъ дамы салынып, зорнен тура эди. Бу 
къышнынъ терен къарына, баарьнинъ зарафатлы ягъмурларына о дам 
даянып оламагъандыр, - деди, терен кокюс кечирди. 

- Джеваир ким, огълум? - деп сорады анасы. 

- Джеваир?.. - Керимнинъ череси бирден къулакъларынадже 
къызарды. 

«Демек, гедже мен къызнынъ адыны айтып къычыргъанымны 
анам эшиткен», - деп тюшюнди. Энди анасына юрегини ачмакъ вакъты 
кельгенини анълады. 

- Джеваир - Алиме аптенинъ къызы, пек гузель, акъыллы, 
тербиели къыз, мен оны пек бегендим, - деди, анасына бакъты. - 
Бугунь, ана, бугуньден кечи ёкъ. Мен ёлгъа чыкъмакъ, оларгъа барып, 
хабер алмакъ керегим. 

Ана огълуна бир тюрлю итираз бильдирмеди. Онынъ сёзлерини 
тасдикълар киби, башыны саллады. Чересине енгиль тебессюм 
орьтюльди: 

- Эльбет, огълум, мытлакъа бармакъ керексинъ, - деди. 

Огълуна ёл азырлыгъы кореркен: 

- Бизлер, энди озюнъ корьдинъ, мен де, къардашынъ да, 
чалышамыз. Яшамагъа еримиз де бар. Мен беллесем, къысмет олса, 
якъынларда бабанъ да келип чыкъар... 

Керим деръал ёлгъа чыкъты. Лякин шимди иши чокъ уймай. О, 
раатсызлана. Акъылына акъшам корьген тюшю келе бере. Джеваир 
аякъкъапларыны джойгъан... 

Бу чокъ эйи олмагъан бир адиседен делялеттир, деп тюшюнди. 
Янындан сурьатны азачыкъ эксильтип кечеяткъан машиналаргъа 
ынтыла бермектен ёрулды. Ёлнынъ кенарына чекильди, не япмасыны 

бильмей тургъанда, умютсизден янына устю юклю, брезент орьтюли 
бир машина келип токътады. 

Айдавджы Керимге: 

- Къайда кетесинъ? - деп къычырды. 

Керим машинагъа догъру чапты: 

- Мырзачельге, - деди юксек сесле. 

Айдавджы узанып, йигитни машинагъа давет эткени алда, 
кабинанынъ экинджи къапусыны ачты. 

Керим онынъ янына отурыр-отурмаз, газгъа басты. Машина агъыр 
юкни бирден тарталмагъан киби, инъильдеп алды, огге атылды. Орта 
бир сурьатны эльде эткен ихтияр айдавджы Керимге осюк къашлары 
тюбюнден бакъып алды. 

- Сенинъ янынъдан бугунь учюнджи кере кечип кеталмадым. 

Керим айдавджыгъа тешеккюр бильдирди: 

- Машиналарнынъ бошы да, толусы да, манъа къулакъ асмай, 
янымдан кечип кете берелер. Базылары, токътайджакъ киби, 
сурьатларыны эксильтелер. Мен умютнен оларгъа таба чапам, лякин, 
бирден акъылларына бир шей тюшкен киби, аман газгъа басалар, - 
деди Керим. 

- Бугунь ишимиз пек сыкълет, шунынъ ичюн де ерли машиналар 
чареси олгъаны къадар токътамамагъа тырышалар. Узакъ ёлдан 
кельгенлери умумен токътамайлар. Мен де сенинъ пек 
сабырсызлангъанынъны корип, токътадым, - деди къарт, осюк сары 
сакъалыны сыйпады. 

Керим онъа бакъты: 

- Сагъ олунъыз, - деди. - Мырзачёльге якъын бир койде 
къардашчыкъларым бар, оларгъа ашыкъам. 

Къарт башыны саллады: 

- Бу сюргюнлик деген шей дженктен де агъыр экен. Ана-баба 
куню. Эр кес бири-бирини къыдыра, - деди. Теренден кокюс кечирди. 

Керим ёлда ЧОКЪ тураркен, сепелеген ягъмурдан 
сылангъанданмы, ёкъса тюневин аслы да юкълап оламагъанынданмы, 
шимди машинанынъ бир тегиз чалышкъан моторынынъ давушы 
алтында юреги байылып, козьлери юмулып-юмулып кетмектелер. 

Лякин, не ичюндир, айдавджыдан чекине, озюни эльге алмагъа 
тырыша. Кене Джеваирни, онынъ къардашларыны хатырлады. Бу 
вакъыт оны бир тамам озь эсарети алтына алмакъта олгъан татлы юкъу 
бирден, дагъ башындаки туман киби котерилип кетти. Энди онынъ 
бутюн дикъкъаты ёл четинде сийрек-сепелек корюнген эвлерде ве 
уджсыз-буджакъсыз кениш чёльде эди. 

Машина кенъ анхарнынъ эки кенарыны бирлештирип тургъан, 
сувгъа тиейим-тиейим деп тургъан, алчакъ копюрчикнинъ янына 
кельгенде, Керим оны токътатты. Айдавджыгъа буюк тешеккюр айтып, 
ерге сычрап тюшти. О, бу ерни шимди дегиль, гедже къаранлыгъында 
биле къолайлыкънен тапа биле эди. 

Алиме аптенен Джеваир оны эвлерине, иште, мындан озгъаргъан 
эдилер. 

Омузыны азачыкъ котерип, бир силькинди, аркъасындаки юк 
торбасыны ерлештирди. Манълайы тюбюнден копюрчикке козь 
ташлады. Андан-мындан оюлып, басамачыкълар асыл олгъан ёлчыкътан 
ашагъы энди. Копюрчиктен кечеяткъанда, токътап, элини-бетини ювды. 
Пошусынен сюртюнди. Вуджудындаки ёргъунлыкъ ерине бир 

тендюристлик ис этти. Шимди тепеге чапып чыкъкъанынен, 
Джеваирлернинъ эвлерине барып чыкъмагъа аз месафе къаладжакъ. 

Юреги дюкюльдеп урды. Козьлери огюнде тюшюнде корьген, 
аякъкъапларыны джойып, Керимге даргъын, махзун, сонъра исе 
къалтырагъан пармакълары иле якъа дёгмелерини иликлеерек, 
шашкъын алда бакъып тургъан Джеваир пейда олды. Алиме апте, 
Кемал, Алие - эписи къуванчнен бакъмакъталар... 

Джеваирлернинъ эвчиклери булунгъан сокъачыкъкъа 
бурулгъанда, тез юрмек дегиль де, чапып башлады. Лякин чокъ 
кечмеден о, бирден токъталды. Бакъып къалды. Къаршысында о 
корьмеге, кирмеге ашыкъкъан Джеваирлернинъ эви дегиль де, бир оба 
топракъ, йыкъынты турмакъта эди. Не япмасыны бильмей, 
аркъасындаки эшья торбасыны чыкъарып, бир кенарчыкъкъа къойды. О 
якъкъа-бу якъкъа бакъты. Кимсе корюнмей. Эвнинъ янаша одасы гузель 
тура. Огю темизленген, къапысы устюнде балабан килит асылы. 

Керим йыкъынтыгъа якъын барды. Эвчикнинъ дамы бутюнлей 
тюшкен. Диварларнынъ юкъары къысымы да эгильгенлер. Эвчик 
ялпанып къалгъан. Я, бу йыкъынтынынъ саиплери... Иигитнинъ юреги 
шувулдап кетти. Къайда барсын, кимден сорасын? Этрафта джан огълу 
джин корюнмей. Маалле, дерсинъ, бейутлыкъ ичинде. 

Дешетли тюшюнджелерге гъаркъ олгъан Керимнинъ фикрини 
умютсизден онынъ янында пейда олгъан къартнынъ сеси больди: 

- Анварджанларгъа, Джеваирлерге кельдинъми? - къарт 
суаллерини кене текрарлады. 

Керим бирден озюне кельди. 

- Багъышланъыз, эбет ойле, оларгъа кельдим, лякин мында... 

Къарт йыкъынтыгъа козь ташлап алды. Белиндеки къыйыгъы 
арасындан кичкене къабачыкъ чыкъарды, андан авучы ичине нас 
тёкип, оны тили тюбюне атты. 

- Олар мындалар, сагъ-селяметлер, кене бизим маалледелер. Ёл 
ичинде къалгъан балаларны Урхие къартанай озь эвчигине алды, - деди 
мемнюнликле. 

– Мен оларны тапмакъ керегим, - деди Керим. 

- Анварджаннен Джеваир иштедирлер. Кичкенелер эвде 
олмалылар... 

- Алиме апте? - Керим къарткъа дикъкъатнен бакъты. 

- Халимаханмы? - къарт теренден кокюс кечирди. - Хаберинъ 
екъмы, огълум, о, кузьде агъыр хасталанып, кечинди. Рахмет олсун 
джанына, - деди, эллеринен юзюни сыйпады. 

Керимнинъ ичинден бир шей узюлип кеткен киби олды. Чырайы 
агъарды. Къарткъа бир шейлер айтаджакъ адам киби бакъты. Лякин, не 
демесини бильмей, сусып къалды. 

Онынъ вазиетини анълагъан къарт: 

- Олар мында якъынлар, мен озгъарырым, - деди. 

Керим бу вакъыт башында балаларгъамы, ёкъса, Джеваир 
чалышкъан тарлагъа барсаммы экен, деген фикир долангъаныны 
анълады. Озю исе къартнынъ артындан кетти. 

Кучючик ве басыкъ одачыкъта оларны арыкъ вуджутлы, айдын 
бакъышлы, сырлыкозь Урхие къартанай сыджакълыкънен къаршылап 
алды. 

Мусафирнинъ узакътан кельгенини анълагъанынен отьмекнен чай 
къойды. Керимнинъ къайдан кельгенини сорады, йигит онъа бу 

къорантанен насыл таныш олгъаныны анълатты. Къартий башыны 
саллады. 

- Аналары, рахметли, пек мерхаметли, акъыллы инсан эди. Мен 
онынъ балаларыны ёл ичинде къалдырырыммы? - деди, бир нокътагъа 
бакъкъан алда. 

Къапыдан, бири-бири артындан чапкъан алда, Кемалнен Алиме 
келип кирдилер, башкъа балалар оларнынъ эвлерине мусафир 
кельгенини айткъан эдилер. 

Мусафирни корьгенде, экиси де бирден токътады, йигитке 
дикъкъатнен бакътылар, сонъра озьлерини Керимнинъ багърына 
аттылар. 

- Керим агъа, мен сизинъ келеджегинъизни биле эдим, - деди 
Кемал алчакъ сеснен. - Бизлер сизни беклей эдик... 

Керим балаларнынъ экисини де, догъмуш агъасы киби 
къучакълады, опьти. Урхие апте явлугъынынъь уджларынен 
козьяшларыны сильди. Къомшу къарт юткъунып алды, шефаатсыз 
козьлерини пармакъларынен сюртмекте эди. 

Керим эшья торбасыны алып ачты. Андан балаларгъа конфет алып 
берди. Маса устюне эки-учь бурум шей къойды. О, къайтып, озь ерине 
отурыр-отурмаз, Кемал онынъ къаршысына кечип чонкъайды. 

- Керим агъа, не ичюн бизге бойле чокъ вакъыт кельмединъиз? - 
деди, джаны агъыргъан киби, махзун алда. 

- Анамларны пек чокъ къыдырдым, зорнен таптым, Кемал, - деди 
Керим онъа. 

- Энди мында яшайджакъсынъызмы? Ананъыз да мында келир, э? 
- Кемал онъа суаллер ягъдырып башлады. 

Керим кулюмсиреди, бильмейим, деген манада омузларыны 
къысты. Урхие къартий онъа: 

- Токъта, балам, мусафир азачыкъ раатлансын, чай ичсин, 
суаллеринъни сонъ берирсинъ, - деди кулюмсиреген алда. 

Керим, къартий айткъаны киби, сусты. Чай ичти. Сонъра Урхие 
аптеге тюшюнджели алда бакъты: 

- Джеваир ве Энвер къайдалар? - деп сорады. 

- Энвер багъарада, Джеваир исе кене тарлада, табельчи 
хызметинде. Лякин эвельки дегиль де, шимди мында якъынджа ерде, 
учюнджи бригадада чалыша, - деди къартий. 

Бираздан сонъ Керим, эшья торбасыны алып, аякъкъа турды. 

_- Я, шимди къайда кетесинъ, огълум? - деп сорады къартий. 

Керим къартийге: 

- Бир бараджакъ ерим бар эди, - деди. 


Керим ёлда расткельгенлерден, учюнджи бригаданынъ адамлары 
къайда чалышкъанларыны сорады. Базылары олар пек узакъталар десе, 
кимерлери, анавы ерчикте, деп джевапландылар. Сонъкиси, башы 
устюнде балабан богъчасы олгъан къадын, токътап, Керимге 
дикъкатнен бакъты: 

- Сиз кимни къыдырасынъыз? - деп сорады. 

- Джеваирни... 

- А, табельчиними, о, шимди шипанда, бу ёлнен бираз кеткен 
сонъ, солгъа бурулгъанынъызнен, сагъ тарафта шипанны корерсинъиз, 
– деди. 

Керим онъа тешеккюр бильдирди, къадын мемнюн алда башыны 
саллады, ёлуны девам этти. Онынъ айткъаны киби, Керим бираз юрген 
сонъ, арныкъ сув акъкъан арыкънынъ устюндеки копюрден кечкенинен, 
ёл сол тарафкъа бурулды. Керим сагъ тарафтаки шипанны корьгенинен, 
Джеваирни тапкъан киби къуванды. Токъталып, теренден нефес алды. О 
якъ-бу ягъыны тюзетеяткъанда, умютсизден онынъ янында элине куели 
чайник олгъан бир къарт пейда олды: 

- Кимни къыдырасынъыз, мехман? - деп сорады. 

Керим бирден сескенип, абдырады, сонъра кулюмсиреди. 

- Джеваирни... 

- А, табельчи къызымнымы, юрюнъиз, - деди. Сары, чюрюк 
тишлерини сытып кулюмсиреди. 

Экиси шипангъа киргенде, къыз нелердир язмакъта эди. Ишке 
ойле далгъан ки, оларнынъ кельгенини биле дуймады. Къарт бир 
оксюрип алды. Къыз башыны котерир-котермез: 

- Джеваир джан, санъа мехман кетирдим, - деди гурь сеснен. 
Джеваир къартнынъ янында онъа бакъып тургъан Керимни корип 
шашты. Еринден яваштан турды. Сенюк козьлеринде къуванч 
балкъылдады. Гъает азгъанындан атта дагъ суеклери белли олгъан 
солгъан чересинде козьлери даа да балабанлашкъан киби корюндилер. 
Бутюн бу денъишмелер, чизгилер енгиль тебессюм тюбюнде гизленген 
киби олдылар. Лякин пек юфкъаргъан омузлары, вуджуды онынъ агъыр 
кедер ве къасевет алтында азаплангъанындан хабер бермекте эдилер. 

Онъа дикъкъатнен бакъар экен, Керим пек аджынды, къызгъа 
якъынлашты, догъмуш агъасы киби мерхамет иле оны озь багърына 
алгъаныны дуймай къалды. Къыз бирден сескенди, Керимни уйтеди. 

- Сиз не япасынъыз? - деди, тааджипленген алда. Чересинде 
олгъан тебессюм ве къуванчнынъ ерине, деръал къоркъу, ыджынув, 
сувукълыкъ алямети орьтюльди. Янларындаки къартны къыдыргъан 
киби, о якъкъа-бу якъкъа бакъып алды. Экисинден гъайры кимсе 
олмагъаныны корьген сонъ, ачувы ятышмакъ ерине, даа да котерильди. 
- Анам олмагъаны ичюн энди мени текмиль ёл ичинде къалгъан ипсиз 
беллединъизми? Кетинъиз мындан! - деди алчакъ, лякин къатий 
давушнен. Козьлеринде къуванч ерине козьяшлары алкъаланды. 

Керим неге огърагъаныны бильмеди. Къызгъа бир шейлер 
айтмакъ, анълатмакъ истеди. Лякин Джеваир оны динълемеди. 
Керимге, бунынънен субетимиз битти, джоюлынъ башымдан, деген 
киби бакъты. Ишини девам этмек истеген адам киби, узанып, элине 
къалемни алды. Керим онъа, насыл этсем де, санъа озь дуйгъуларымны 
анълатсам экен, демек истеди. Лякин агъызыны ачып да, бир сёз айтып 
оламады. Чюнки Джеваирнинъ чырайы энди буз кесильген эди. О, 
Керимге бакъмакъ дегиль де, козь къапакъларыны ашагъы эндирди. 

Керим такъдирнинъ бу адисесине азыр дегиль эди. Бирден 
бурулды, шипандан чыкъып кетти. Джеваир вуджудыны курсю устюне 
быракъты. Чересини эллеринен къапатты, ичин-ичин агълады. 

Керим ягъмур суву даа саркъып етиштирмеген чамурлы ёлдан 
ачувлы, даргъын, шашкъын алда, тез-тез адымламакъта эди... Не демек 
олсун? Бегенген, ярым йылдан берли къальбинде сымасыны ташыгъан, 
севген къызы онынъ кокюсинден уйтеди. Серт-серт бакъты, кетинъиз 

мындан, деди... Керим бир шейлер айтаджакъта, козьлерини ашагъы 
эндирди, оны динълемеди. Я, башта мени корьгенде, козьлеринде 
къуванч балкъылдады, чересини мемнюнлик тебессюми айдынлатты 
да. 

Токъта, токъта сен, Керим, бутюн къабаат озюнъде дегиль 
экенми? Омюринъде олгъаны-оладжагъы бир кере корьген къызны 
къучакъламакъ олурмы? Сен, эльбет, джандан севген къызны бойле 
корип, шаштынъ, шашмаладынъ, аджыдынъ. Юрегинъни мерхамет 
ойды, якъты. Онынъ дердини, яныгъыны пайлашмакъ истединъ. Лякин 
о бичаре сенинъ насыл къальпте экенини къайдан бильсин? О кетиш - 
бу келиш. Ярым йыл кечкен сонъ, коктен энген киби, бирден гонълюни 
алыджы, дердини, яныгъыны савуштырыджы бир агъыз сыджакъ сёз 
айтмай, багърынъа бастынъ. Ана-бабасыз, янгъыз башына 
къардашчыкъларынен къалгъан бир КЪЫЗ бала. Озь-озюни 
къорчаламаса, онынъ къайдыны ким чекеджек?! 

Башында долангъан бири-бирине къарама-къаршы ве чыбалыкъ 
фикирлернинъ тесири алтында Керимнинъ юрюши сакинледи. 

Онынъ чаталлы фикирлерини пешинде эшитильген тапырдылар 
ушкютти. Керим токътады. Артына чевирильгенинен, къаршысында 
отуз-отуз беш яшларындаки сагълам вуджутлы бир атлы къадынны 
корьди. 

- Селям алейкум, ёл болсун, мехман, - деди атлы. Керим онынъ 
селямыны алыркен: 

- Манъа колхоз идареси, даа да догърусы, реис керек эди, - деди 
бирден къатий фикирге кельген алда. 

– Реис?.. 

– Реис, реис, - деди Керим. 

Къадын атындан енгилликнен тюшти, онынъ югенинден тартты, 
мусафирнен ян-янаша адымламагъа тырышты. 

- Санъа реис не ичюн керек, йигит? - деп сорады. Керим онынъ 
кунештен янгъан чересине, джесюрликле, эминликле бакъкъан 
козьлерине, далфидан боюна дикъкъат этти. Кой активлеринден олса 
керек, деп тюшюнди. 

- Мен дженктен къайтып кельдим. Офицерим. Анамны, 
къардашымны къыдырып тапкъандже, чокъ вакъыт кетти. Шукюрлер 
олсун, таптым. Мындан чокъ узакъ дегиллер. Сизде танышларым, 
якъынларым яшайлар. Шунынъ ичюн де, мында, сизде къалып 
чалышмакъ истейим, - деди. 

- Эвлисинъми? - деп сорады къадын. 

- Ёкъ, лякин мында чалышсам, отурмагъа бир ерчик тапсам, 
эвленеджегим... 

- Я, севген къызынъ бармы? 

- Бар! – деди Керим, чокъ тюшюнип отурмай. 

Къадыннынъ къашлары котерильди, козьлеринде хошнутлыкъ 
пейда олды: 

- Насыл зенаат саибисинъ? - деп сорады. 

- Механик. Машиналарнынъ тилини яхшы анълайым. 

- Я, тракторларны? Оларны тамир этмеге билесинъми? 

- Оларнынъ корюниши башкъа-башкъа олса да, моторлары бир 
тюрлю. Демек, бильмек борджлум, - деди Керим, кулюмсиреген алда. 

Бу вакъыткъадже субетдешине эмиетсиз бакъкъан къадыннынъ 
чырайы бирден ачылып кетти. 

- Таныш олайыкъ, мехман. Мен колхоз реиси олам. Адым 
Иджрахан. 

– Керим, - деди йигит. 

Олар кой ичинден баягъы юрген сонъ, къадын атынынъ югенини 
тартты. Керимге элинен сагъ тарафкъа бурулмакъ керек олгъаныны 
анълатты. Ёл девамында Керим реиснинъ лафларындан мында да 
техника ишлери чокъ яхшы олмагъаныны, лякин, энъ эсасы, къадын исе 
де, реис бу ишке джиддий бакъкъаныны анълады. «Демек, ишни ёлуна 
къоймакъ мумкюн», - деп тюшюнди. Реис ёл четиндеки бир эвнинъ 
огюнде токъталды. 

- Кельдик, - деди. Къыскъа, саяланып тикильген тончыгъынынъ 
джебинден анахтар чыкъарып, эвнинъ къапусыны ачты. Оларнынъ 
юзьлерине эв ичинде дымыкъып къалгъан сыджакъ ава урулды. 

- Зарары ёкъ, шимди къапу, пенджерени ачсакъ, беш-он дакъкъа 
ичинде эвге тазе баарь авасы толар, - деди реис. Озю эвге кирди. 
Керимни де давет этти. Олар бир тюрлю эшьясы олмагъан бош эв 
ичинде доландылар. Эки одалы, огюнде кучюк софасы бар. Онынъ 
пенджерелеринде джам ерине дранъ тахтасы мыхлангъан. Табаны 
топракъ. Диварларынынъ базы ерлери оюлгъан, эшильген. Лякин 
эвнинъ ичи даа шимди сипирильген, диварлары орюмчектен 
темизленген киби, темиз-пак. Керим реиснен берабер колхоз идаресине 
кетелер беллеген эди. Бу эвчик ойле ерге бенъземей. 

Реис, Керимге бир шей айтмай, тышкъа чыкъты. Къомшу эвден 
кимнидир чагъырды. Онынъ янына, сия сачлары инджечик-инджечик 
этип орюльген он эки-он учь яшлар къарарында, арыкъ къызчыкъ 
чапып кельди. Къадын онъа бир шейлер айтты. Къызчыкъ артына 
къайтып кетти. Реиснинъ эвге киреяткъаныны корьген Керим яваштан 
пенджере къаршысындан чекильди. О, эвге кирип етиштирмеден, 
демки къызчыкъ тар, узун ястыкъ кетирди. Миндерни реис косьтерген 
ерге - кенишче оданынъ тёрюне тешеди. Къадыннынъ теклифинен 
Керимнен къызчыкъ ян-янаша чектилер. Миндернинъ экинджи 
уджунда отургъан реис, амин, деди. Учю де эллерини юзьлерине 
сыйпадылар. Реис къызчыкъкъа бакъкъанынен, о, чар-чабик еринден 
сычрап турды, эвлерине чапып кетти. 

Реис Керимге бакъты, азачыкъ кулюмсиреген киби олды. 

- Каримджан, энди, мен беллесем, баягъы таныш олдыкъ. Мен 
сенинъ лафларынъны тасдикълайыджы весикъаларынъны корьмек 
истейим, - деди. 

Керим быджакънынъ къоюн джебинден бир такъым весикъа 
чыкъарып, онъа узатты. Реис оларны дикъкъатнен бирер-бирер бакъып 
чыкъты. 

- Анда, бельки, ярарлыкълар да косьтергендирсинъ... 

Керим бирден онынъ не дегенини анълап оламады, тюшюнджеге 
далгъан киби олды. Сонъра еринден сычрап турды. Эшья торбасындан 
кягъыткъа сарылы орден ве медаллерни алып, субетдешине узатты. 
Реис оларны да джиддий алда козьден кечирди. Оймакъ киби, 
джыйшыныкълы, дюльбер дудакъларыны къабартты. 

- Демек, дженкте танкчы, мында механик, - деди хошнут алда. 
Алгъан шейлерининъ эписини саибине къайтарып берди. 

Къапудан ашыкъып кирген къызчыкъ элиндеки чечекли 
чайничикни миндер янына къойды. Къолтугъындаки богъчачыкъны 
реиске узатты. Къадын оны мукъайтлыкънен ачты. Эки пите, бир авуч 

зердали къурусы ве беяз, хамырдан ясалгъан киби корюнген 
конфетлер... Къадын бир питени догърады. Чайниктен пиялагъа чай 
тёкти, сонъра оны кери къайтарды. Бир тыныштан пияланынъ тюбюне 
азачыкъ чай текерек, оны озю ичти. Сонъра, сол элини кокюсине 
якъынлаштыргъан алда, сагъ элиндеки пияланы Керимге узатты. 

- Алынъыз, - деди. 

Керимге онынъ арекетлери худжур корюнди. Лякин буны онъа 
дуйдурмамагъа тырышты. Узатылгъан пияланы алаяткъанда, онынъ 
арекетлерини текрарлады. 

Керим чай ичкенде, реис тюшюнджеге далгъан адам киби, сусты. 
Сонъра исе: 

- Эвни бираз тамир этмек керек. Бу ишни беджерип 
олурсынъызмы? - деп сорады. 

Керим онынъ не демек истегенини бирден анълап оламады. 
Къашларыны котерди. 

- Инсаннынъ элинден кельмеген иш олмаса керек. 

- Меселе шунда ки, Каримджан, мен баягъыдан берли механик 
къыдыра эдим. Бу меселе боюнджа бир къач кере районгъа да баргъан 
эдим. Иште, бу эвни де, шу бизге тыштан кельмеси керек олгъан 
мутехассыс ичюн тутмакъта эдим. Сиз мында яхшы чалышсанъыз, 
демек, о, сизинъки оладжакъ. 

Реис кетмеге азырлангъан алда, еринден турды. Къапунынъ янына 
баргъанда: 

- Эгер сизге бир шей керек олса, чай кетирген къызчыкъкъа, 
Ранахангъа, айтынъыз. О, шу дакъкъасы тапып кетирир. Корьгенинъиз 
киби, мында къомшу эвде буюканасынен берабер яшайлар. Бу эвге о 
мукъайт ола эди. 

Айды, мен сизни ярын саба эрте идареде беклейим. Идаре мында 
сизинъ эвге пек якъын, - деди. Керимнен сагълыкълашып, чыкъып 
кетти. 

Джеваир къайда чевирильсе, озюнинъ янып-куйгени, къасевети 
етмеген киби, Керимнен багълы лакъырдыларгъа огърай. Койнинъ 
халкъына, дерсинъ, шимди Керим акъкъында лакъырды этмектен ве 
тюшюнмектен башкъа иш ёкъ. 

Асылында дженктен сагъ-селямет къайтып кельген эр бир инсан 
койдешлери ичюн гъает къыйметли ве макъбулдыр. Керим исе мында 
янъы кельген, корюмли ве беджерикли, бойдакъ огълан. Койнинъ 
къызлары, яз чиллесинде ювалары къозгъатылгъан бал къуртлары киби, 
гизлиден онынъ этрафында доланалар, эписи Керимнен меракъланалар. 
Озьлери биле дуймадан, къайда кетселер, о яшагъан маалледен, онынъ 
эвчиги янындан кечелер, козь къыясындан темизленген азбаргъа, 
эвчикке бакъып алалар. 

Джеваирлернинъ бригадасында чалышкъан къадынлар да, ара 
тапты дегендже, Керимнинъ къулакъларыны чынълатып башлайлар. 
Олардан бири: 

- Таибе апте къызы Шемсинурнен берабер энди Керимге 
хошкельдиге баргъанлар. Иигитни экиси де пек бегенгенлер, - деди. 

О, къызны къайда алып бараджагъыны биле. Иигитни эльге 
аладжакъ оладыр даа... 

- Анда мен де чапып барыр эдим амма, энди кечке 
къалгъандырым, деп къоркъам, - деди кене бири. 

Джеваирнинъ янында отургъан къадын: 

- Эй, онынъ къайдыны сизлер чекменъиз, механик не 
тюшюнгенини озю биледир. Бахыт деген шей ювургъаннынъки дегиль, 
буюргъаннынъкидир. Керим ярын-о бир кунь озю бегенген бир 
къызнынъ къолундан тутар кетирир. Эпинъиз авузларынъызны ачар 
къалырсынъыз, - деди. 

Бу лафлардан Джеваирнинъ юреги солкъулдап алды. Оларнынъ, 
инсанны азаплайыджы, хырпалайыджы сёзлеринден къуртулмакъ 
ичюн, еринден турып кетмек истеди. Лякин дикъкъатыны озюне 
джельп этмемек ичюн, сесини чыкъармай отурмагъа къарар берди. 

Джеваир Керимнен сонъки корюшювинде онынъ япкъан къаба 
арекетине пек ынджынгъан, ачувлангъан эди. Сонъундан юрек тёрюнде 
йигитке нисбетен олгъан атешли севги къаршысында бу ынджынув ве 
ачув, яз чиллесинде кунешнинъ кескин шавлесине огърашкъан буз 
парчасы киби, ирип кетти. О, Керимни козьлери огюнде къайта-къайта 
джанландырыр экен, онынъ чересинде, къальбинде, бакъышында озюне 
нисбетен феналыкъ, хиянетлик дегиль де, бир сыджакълыкъ, 
мерхаметлик, самимийлик ис этмекте эди. Эм о корюшювден сонъ 
Керим аналарына къайтып кеткендир, беллеген, пек яныкълагъан, 
козьяшлары тёккен эди. Эртеси куню ве ондан сонъ да, мында 
олгъаныны эшитип, тааджипленген, тюшюнджелерге далгъан эди. 
Эсассыз олса да, юреги теселленген эди. Асылында, теселленмеге шей 
ёкъ. Онынъ этрафында о къадар дюльбер аналы-бабалы, темелли 
къызлар чапкъалагъанда, онъа ана-бабасыз, учь къардашы олгъан - учь 
балалы Джеваир керекми?! О, озь фикирининъ догъру олгъаныны 
йигитнинъ арекетлеринден де анълай. Керим, ёлуны тапып, 
Джеваирнен корюшмеге тырышмай. Анда-мында иш вакътында, 
адамлар арасында корюшелер, Джеваир къайнакъ сув ичинде къала. 
Керим озюни сыкъмай, онынъле лякъайд мунасебетте булуна. Онынъ 
янындан чекилип кете. Джеваир де ойле япмакъ истей, онынъ 
акъкъында тюшюнмемеге тырыша. Адыны, сымасыны, севгисини, 
гъамы ве кедерини юрегинден чыкъарып атмагъа тырыша, лякин онынъ 
бу арекетлери башкъа кете, аджджы козьяшлары алтында ювула, 
гъайып олалар. Къыз кене сёнмез севги атеши ичинде чырпына. 

Геджелери тёшеги ичинде дёне, базы вакъытларда, ондан 
къуртулмагъа эсас къыдыргъан адам киби, мектеп аркъадашы, 
биринджи севгиси Ниязий акъкъында тюшюне. Бу вакъыт юрегинде бир 
тюрлю ис-дуйгъу сезмей. Демек, о, акъикъий севги дегиль, бир 
эглендже, достлукъ экен. О, яваш-яваш кери чекиле, къаршысында 
кене Керим джанлана, къызгъа сувукъ назарлар быракъа. Джеваир 
бойле агъыр тюшюнджелер ичинде юкълап къала. Юкъусында базан 
гульбагъчалар ичинде Керимнен эль тутушып юре, базан исе йигит 
онъа къулакъ асмай, бир къызнынъ элинден туткъан алда, 
Джеваирнинъ янындан кечип кете. О, юкъусында чекише, инъильдей, 
уяна. Не япаджагъыны бильмей, кене козьяшлар теке. 

Тюневин артыкъ шашып-шашмалагъан къыз, Урхие аптеге айтып, 
иштен сонъ Лейляларгъа кетти. Яшлары бири-биринден фаркъ этсе де, 
эски достлар бири-бирине догъмушлар кибилер. 

Озьара субетлери девамында Лейля Джеваирнинъ юрегини тазе 
бир яныкъ, кедер, гъам хырпалагъаныны дуйды. Лякин себебини 

сорамагъа ашыкъмады. Достунен акъыл танышмакъ истесе, юрегини 
озю ачар, деп тюшюнди. Джеваир де мында асылында онъа дердини 
айтмагъа, тёкюнмеге кельди. Софра башында чай ичип отургъанда, 
достуна бакъып-бакъып алды. Лякин не дейджегини бильмей сусты. 
Джеваир Керимни акъикъатен де севди. Гедже-куньдюз севги атешинде 
янмакъта. Лейлягъа буны айтсынъмы? Лейля, эльбет, Керимнинъ онъа 
нисбетен мунасебетини сорар. Джеваир онъа не дейджек? 

Керимнинъ насыл къальпте юргенини озю де бильмей. Джеваирге, 
озь севгисини бильдирген киби, бир сыджакъ сёз сёйлемеди. 

Джеваирнен Лейля баягъы вакъыткъадже экиси де аналарыны 
анъдылар. Козьяшлары тёктилер. 

- Джеваир, мында механик олып кельген Керим, ананъ Алиме 
апте сагъ экенде, сизинъ эвде булунгъан экен, э? - деди Лейля, бу 
фикир акъылына кельген киби. 

Джеваирнинъ янакълары алландылар. Козьлери Лейлягъа 
тюшюнджели алда бакътылар. Достунынъ айткъаныны тасдикълар 
киби, башыны саллады. 

О, бизлер тарлада олгъанда, кельген. О заман яралы олып, 
къолтукътаякънен юре эди. Госпитальден чыкъкъан, анасыны ве 
къардашыны къыдыра экен. Бизим эвде геджеледи. Кемалнен экиси 
терек тюбюндеки сорюде яттылар. 

Лейля онъа ойчан назарлар быракъты. 

- Я, шимди? О, сизде булунамы? - деп сорады. 

Джеваир козьлерини ашагъы эндирди, башыны терсине саллады. 

- Шимди, ёкъ. Мында кельген куню бизге кирген. Урхие аптенинъ 
айткъанына коре, догъру бизге кирген, гъалиба. Мен иште эдим... 

- Сенинънен корюшмедими? - деп сорады Лейля, Джеваирнинъ 
сёзюни больген алда. 

Джеваир Лейлягъа дикъкъатнен бакъты. Онынъ башында, бизлер 
сенинъле не къадар якъын олсакъ да, о корюшюв акъкъында санъа не 
десем экен, деген фикир доланмакъта эди. Сонъра юткъунып алды: 

– Кельсин, кельмесин, онынъ эмиети ёкъ, - деди къатий алда. 

- Я, о да не ичюн экен? Анълагъаныма коре, сен оны бегенесинъ. 

Джеваирнинъ череси къулакъларынадже къызарды. 

- Оны санъа ким айтты? - деди кокюс кечирген алда, тюшюнди. 

- Манъа кимсе бир шей айтмады, Джеваир. Эр шей айтылмай, 
кимерде дуясынъ, коресинъ, ис этесинъ, илле де десенъ, якъын 
адамынъда бир ал олса, оны деръал дуясынъ. Сенинъ корюнишиньъ, 
арекетлеринь манъа эр шейни анълатты. Ёкъса, ялан, демек 
истейсинъми? 

Джеваир, ёкъ, деген манада башыны терсине саллады: 

- Языкълар олсун ки, сенинъ айткъанларынъ ялан дегиль. Эписи 
догъру. Лякин сен, занымджа, башкъа арекетлерни де дуйгъандырсынъ, 
корьгендирсинъ. Бутюн койнинъ къызлары онынъ къаршысында чыракъ 
киби яналар... 

- Янсалар, янсынлар. Дженк фелякетинден акъай заты пек 
сийреклешти. Мында исе гузель, беджерикли, корюмли яш йигит пейда 
олды! Сонъ къызлар онъа бакъмайып, не япсынлар? - деди Лейля. 

- Мен башкъа шей айтмакъ истейим. Анасы, бабасы олгъан, 
дюльбер-дюльбер къызлар тургъанда, онъа мен, учь балалы къыз 
керегимми? Шимдики заманда адамлар озь балаларыны зорнен 
бакъалар. Менимкилери онъа ким олгъан? Озю де, бир дегиль де, учь 

бала... Мен исе биринджи невбетте озюм дегиль, къардашларым 
акъкъында тюшюнмеге борджлум. Мен оларнынъ татасым. 
Къардашларым ичюн месулим. Азиз аначыгъым оларны манъа 
къалдырып кетти. Демек, меним оны севмеге акъкъым ёкъ. 

Лейлянынь къашлары тегиз манълайына котерильдилер. 
Джеваирге тюшюнджели алда бакъты: 

- Сенинъ айткъанларынъда эсас ёкъ дегиль, Джеваир, - деди 
алчакъ давушнен. - Эльбет, бойле бакъкъанда, сен акълысынъ. Лякин 
инсаннынъ юрегине севги деген шей кирсе, ондан къуртулмакъ ойле 
къолай олмай. О, сени къайда истесе, о якъкъа алып кете биле. Ондан 
сонъ, бильмиш ол, о миллет керчектен севсе, бир тюрлю маниадан 
къоркъмай. Эгер бир де бир эркек къадыныны севмесе, атта озюнинъ 
эки-учь баласы олса биле, къашына-козюне бакъмай, быракъа кете. 
Дейджегим, эгер механик сени севсе, учь дегиль, он баланъ олса биле, 
озюнинъ дегенинден къайтмаз. Шунынъ ичюн де, чокъ къафа кутьме. 
«Къызлар онынъ этрафында долана, къаршысында чыракъ киби яна», - 
дейсинъ. Я, о Керим анги къызнынъ пешинден кеткен? Бунынънен 
меракъланмадынъмы? 

Джеваир козьлерини ерден алмай, ким биле оны, деген манада 
омузларыны къысты. 

- Демек, меракъланмагъансынъ. Сен, кимсени динълемей, ялынъыз 
озюнънинъ аванъны чаласынъ, - деди Лейля. Сонъра тюшюнджеге 
далды. Бир бакъышта шимди Джеваирни озгъаргъан адам олып, оны 
догъру Керимнинъ эвине алып бармакъ, йигитнинъ бакъышындан, 
арекетлеринден фикирини бильмек истеди. Сонъра бу ниетинден 
къайтты. 

Керим бир афтадан берли озю тюбюнден чыкъмагъан, тамир эткен 
машинанен саба эрте ёлгъа чыкъты. 

Багъарадакилер оны дёрт козьнен беклейлер. Анда чалышкъан 
адамларгъа ашамагъа бир шейлер ве сачмакъ ичюн богъдай алып 
кетмекте. Машинанынъ тамири биткенини дуйгъан киби, реис 
Иджрахан акъшам кеч вакъыт Керимнинъ чалышкъан ерине барды: 

- Каримджан, мен беллесем, машинанъ тамирден чыкъты, ярын 
саба эрте багъарагъа кетмесенъ, олмайджакъ, адамлар ашсыз-сувсыз 
къалгъанлар. Ондан сонъ, сачмакъ ичюн богъдай да алып бармакъ 
керек, - деди. 

Машина, эльбет, даа узакъ ёл юрмеге азыр дегиль эди. Лякин 
реиснинъ умютнен бакъкъаныны корьген Керим ред этип оламады. 
Разылыкъ бильдирген алда башыны саллады. Яры геджеге къадар баш 
котермей чалышмакъ керек олды. Эр алда, реиснинъ дегенини япты. 
Багъарагъа къаза-белясыз келип чыкъты. Мында адамлар оны чокътан 
беклей экенлер. Юклю машинаны корьгенде, къувандылар, оны сарып 
алдылар. Эр бири кой хаберлери, озь къорантасы акъкъында сорады. 
Керим исе эписинден хабердар адам киби, кулюмсиререк: 

- Эписи яхшылар, сизлерге селям ёлладылар, - деп джевапланды. 
Эльбет, яхшы, ёкъ исе, Керим илле бир шейлер эшитир эди. Ондан 
сонъ, реис де оларгъа селям ёллады, койде тынчлыкъ, деди. 

Керимнинъ хаберинден теселленген адамлар озь иш ерлерине 
даркъалаштылар. Машинаны бошатмакъ иши эки-учь осьмюрге авале 

олунды. Ишке джиддий япышсалар да, чуваллар оларгъа агъырлыкъ 
эткени корюне эди. 

Керим оларнынъ ишини бираз енгиллештирмек ичюн, 
машинанынъ когертесине минди. Огъланларгъа чувалларны 
аркъаларына алмагъа ярдым этмек истеди. Лякин бир арыкъ огълан 
машинагъа чабикликнен, мышыкъ киби тырмашып минди: 

- Сизни бригадир чагъыра, - деди ачыкъ чере иле. - Оларгъа мен 
ярдым этерим, - деди, деръал ишке тутунды. 

Керим машинадан тюшти. Азачыкъ о якъта тургъан орта 
яшларында, къавий вуджутлы, череси бакъыр ренкли кишининъ янына 
барды. 

- Хош кельдинъиз, - деди киши, сагъ элини кокюсине къояракъ. - 
Балалар чалышсынлар, сиз узакъ ёлдан кельдинъиз. Раатланынъыз, 
чайгъа буюрынъыз. Эшиткениме коре, бизде механик хызметинде 
экенсинъиз. 

Керим, онынъ сёзюни тасдикълар киби, башыны саллады: 

- Адым Керим, - деди. 

- Солиджан... 

Бригадирнинъ теклифинен Керим софра башына кечип отурды. О, 
чай ичеркен, эм бригада башынен лаф этмекте, эм де тез-тез огъланлар 
бетке бакъмакъта эди. Эки огълан, устьлерине чапанларыны кийип, 
этеклерини ойле джыйыштырып къатлагъанлар ки, агъыр юкни 
аркъаларына алгъанда, чувал ерлеше къала. О, аркъаларындан тайып, 
ашагъы саркъмай. Яни чувалны котермек къолай ола. Учюнджи огълан, 
о экисине нисбетен, эм яш, эм де ничар. Аркъасында чапаны да ёкъ. 
Чувалны тайинлеген ерге алып баргъандже, чекишкенде чекише. Агыр 
чувал ашагъы саркъа бере, огълан токъай, омузларыны къакъа, юкни 
юкъары котере. Арадан чокъ кечмеден, чересинден тер акъып башлады. 
Керимнинъ юреги аджышты. Даа кемиги къатмагъан, чокъ олса, он 
дёрт, он беш яшындаки балагъа бу къадар агъыр чувалларны котермек 
олурмы? Асылында, шимди онъа чувал ташымакъ дегиль де, мектепте 
окъумакъ керек, деп тюшюнди. 


Машинаны бошаткъан огъланлар бирден гъайып олып кеттилер. 
Бригада башы да, Керимнен сагълыкълашып, бир якъкъа ашыкъты. 
Керим темиз чулнен машинанынъ ог джамыны сюртеркен, онъа 
кенардан кимдир бакъып тургъан киби корюнди. Башыны 
котергенинен, деми чувал ташыгъанлардан бири начар огъланны 
корьди. Керимнинъ дикъкъатнен онъа бакъкъаныны корьген огълан 
бирден шашмалагъан киби олды. Череси къызарды. Сонъра 
кулюмсиреди: 

- Селям алейкум, Керим агъа, - деди алчакъ давушнен. 

Керим бу вакъыт оны кимгедир бенъзеткен киби олды. 

- Алейкум селям, къардашым, - деди сыджакълыкънен. - Сен 
бизим халкътансынъмы? 

Огълан, эльбет, деген киби башыны саллады. Не айтмасыны 
бильмей, юткъунды, тюшюнди. 

- Сен меним адымны андан билесинъ? Шимди эшиттинъми? 

Огълан башыны терсине къакъытты: 

- Меним адым Энвер, - деди, онъа эр шейни бир сёзнен 
анълатмагъа тырышкъан алда. 

Керим, бирден анъламагъан киби, онъа тюшюнджели алда бакъты. 
Къашлары тююмлендилер. Сонъра бирден кулюмсиреди: 

- Хатырладым, Алиме аптенинъ огълусынъмы? 

Энвер къуванчнен башыны саллады: 

- Бизимкилерни корьмединъизми, не япалар олар? - деди. 
Керимге дикъкъатнен бакъты. 

- Джеваирни корьген эдим, занымджа, яхшылар, - деди Керим. Не 
ичюндир озюнде бир къолайсызлыкъ ис этти. 

Бизге эки кере кельгенсинъиз, лякин мен корьмедим. Мында 
эдим. Эвге баргъанда Кемал манъа эписини айтты. Булардан 
адынъызны эшиткенимнен сизнен таныш олмакъ ичюн мында чаптым, - 
деди. Азачыкъ къысыкъча, лякин Джеваирнинъки киби дюльбер 
козьлери кулюмсиредилер. - Бу машинаны адам эткенсинъиз. Не 
вакъыт бакъсанъ, бурнунадже тузлу чамыргъа батып ята эди. 

Керим машинагъа, сонъра Энверге бакъаты, кулюмсиреди. 

- Сенинъ киби огъланлар онъа къулакъ асмасалар, чамыргъа 
батып ятмай, не япсын? - деди. 

- Бакъар эдим амма, онъы манъа ишангъан адам екъ эди, - деди 
Энвер, къолайсызлангъан алда. 

- Айса манъа ярдымджы ола билесинъ, - деди Керим. 

Энвернинъ козьлеринде умют, ишанч, къуванч ялкъылдады: 

- Эбет, олурым... 

- Лякин сен башта мектепни битирмек керексинъ. Машиналар да 
джанлы махлюкълардыр. Окъумагъан джаиль, я да терен бильгили 
мутехассыснынъ элине тюшкенини яхшы айырды этелер. Джаиль 
адамгъа инатлана, тутарлана, чалышмагъа, оны динълемеге истемей. 
Эйи мутехассыскъа бир минсиз таби олалар, гузель чалышалар. Мына, 
коресинъми? Демек, биринджи невбетте санъа окъумакъ керек экен. 

Энвер Керимнинъ козьлерине тикленип бакъты: 

- Мен, ишни быракъып, мектепке кетсем, бизлерни татамнынъ 
бир озю насыл бакъаджакъ? - деди, теренден кокюс кечирди. 

Керим онъа тюшюнджели назарлар быракъты: 

- Багъышла, къардашым, - деди алчакъ давушнен. - Лякин, эпси 
бир, япылмасы керек олгъан ишни япмакъ борджлумыз... 

Огълангъа элини узатты. 

- Шимдилик сагълыкънен къал, биз даа корюширмиз, - деди. 

Керим машинагъа отурды, моторны кочюрди. Энверге элини 
саллады. 

Керим койге киргенде, орталыкъкъа энди акъшам къаранлыгъы 
тюшкен эди. О, машинаны озь эвине, я да гаражгъа дегиль де, догъру 
Урхие къартанайнынъ эвине айдады. Оны токътатыр экен, юрегинде 
бир дюкюльди, эеджан ис этти. 

Айдавджыгъа ёлда тюшюнмеге, ташынмагъа вакъыт олса да, 
шимди дюмен башында сусып отурды. Сонъра машинанынъ къапагъыны 
ачып, ерге тюшти. 

Эвге киргенде, бутюн къоранта софра башында акъшамлыкъ ашай 
эдилер. Оларнынъ эписи Керимге тааджипленген алда бакъып 
къалдылар. Ялынъыз Кемал еринден турып, онынъле эль алып 
селямлашты, ерини Керимге косьтеререк, отурмасыны риджа этти. 

Урхие къартанай онъа аш кетирди. Керим итираз бильдирмеди, 
шорбаны иштианен ашады. 

Урхие къартанай чай къоймакъны Джеваирге авале этти. Лякин 
къыз шашмалады. Керимге чай узаткъан эли бирден къалтырады, 
джансызлангъан киби олды. Пияладаки къайнакъ чай софра устюне ве, 
биразы да, мусафирнинъ тизлери устюне тёкюльди. Керим тез-тез 
пармакъларнынъ уджунен тизлери устюнден штанынынъ 
балакъларындан тутып котерди. Софра башындакилер неге 
огърагъаныны бильмедилер. Урхие апте тез-тез барып, къопкъадан 
салкъын сув кетирип, Керимнинъ тизлери устюне текти. 

- Шимди аджысыны салкъын сув кесер, - деди. 

Керим оларны тынчландырмагъа тырышты: 

- Раатсызланманъыз, манъа бир шей олмады. Ялынъыз, азачыкъ 
сыландым. Шимди къуруп кетер, - деди, кулюмсиреди. 

Кетмеге ашыкъкъан адам киби, еринден турды. 

- Урхие апте, мен асылында мында джиддий ишнен кельдим. 
Мусааде этсенъиз, айтайым... 

- Айт, балам, айт! Мен сени динълейим... 

Керим юткъунып алды, балаларгъа ве Джеваирге дикъкъатнен 
бакъты: 

- Урхие апте, колхоз манъа гузель бир эвчик берген эди. Эки 
одалы, огюнде софасы да бар. Мен оларны яхшы этип тамирледим, 
сыладым... 

- Эшиттим, Керим, - деди къартий. 

- Айса, пек гузель. Мен о эвчикке, сизинъ разылыгъынъыз иле, 
балаларны, Джеваирни алып кетмек истейим, - деди къатий алда. 

Къартий, ялкъ этип, козь къыясынен Джеваирге бакъып алды. 
Къызнынъ бир шейден хабери олмагъаны шашкъын бакъышындан 
корюнмекте эди. 

- Мен санъа не айта билем, балам, оны Джеваир биледир. Манъа 
къалса, ич де къаршылыгъым екъ. Пек гузель ниет... 

- Айса, къалгъаныны сонъ бакъармыз, тур, Джеваир, шейлерни 
машинагъа ташыйыкъ, - деди Керим. - Къана, косьтеринъиз, машинагъа 
не алып барайым? 

Джеваир Урхие аптеге, бу насыл шей, деген манада бакъты. Лякин 
къартий онъа къулакъ асмады. Керимге балаларнынъ тёшек- 
ястыкъларны косьтерди: 

- Булардан башлай билесинъ, огълум, - деди мемнюн алда. 
Джеваирлернинъ бутюн эв эшьялары, олгъанына коре, машинагъа 
ташынылды. 

Кемалнен Алиени котерип, тёшек ве ёргъанлар устюне къойгъан 
Керим, деми бир кенарда къалдыргъан курсюни алып, машинанынъ 
артына, тахтасы ачыкъ ерге къойды. Джеваирге джиддий алда бакъты: 

- Джеваир, балалар сени беклейлер, - деди. Бир кенарда 
шашмалап тургъан къызнынъ элинден тутып, курсю янына кетирди. 
Онъа машинагъа минмеге ярдым этти. Сонъра, ашыкъкъан алда, 
машина когертесининъ тахтасыны котерип къапатты, пекитти. 

- Сиз, Урхие апте, меним яныма отурырсынъыз, - деди. 

Къартий башыны терсине къакъытты: 

- Эвнинъ ичи къарышып къалды, балам. Оны бираз 
джыйыштырайым, сизге ярын барырым, - деди. 

Керим бираз тюшюнип алды, сонъра къартийнинъ айткъанына 
разы оларакъ, башыны саллады: 

- Айса шимдилик сагълыкънен къалынъыз, - деди. 
Машинасынынъ моторыны кочюрди. 

Джеваир, не олаяткъаныны анъламадан, тюшюнип кетеркен, 
машина, чокъкъа бармай, таныш эвнинъ огюне келип токътады. Къыз, 
эльбет, озю биле дуймадан, юрек эмри муджиби, бу эвнинъ огюнден бир 
къач керелер кечкен. Арзулар къучагъында чырпынгъан эди. Лякин, 
мында бойле келирим, деген шей акъылына биле кельмеген эди. 

Онынъ хаялыны машина когертесининъ шатырдап ачылувы 


ушкютти. 

- Хош кельдинъиз, балалар, Джеваир! - деди Керим. - Айды, 
тездже къыбырданъыз, манъа котерип олгъан шейлеринъизни алып 
беринъиз... 


Эр шей ичери алынып кирильген сонъ, Керим машинасына 
отурды. Оны гаражда къалдырмакъ ичюн, кетти. Кемалнен Алие 
тёрдеки оданынъ ичинде булунгъан эки сетни бент эттилер. Бойле де не 
япмасыны бильмей шашмалап тургъан Джеваир оларгъа тюшюнджели 
алда бакъты: 

- Я, мен не япаджагъым? - деди. 

Алие татасынынъ аякъларына сарылды: 


- Биз экимиз бу кроватта ятармыз, тата, - деди къуванчлы 
давушнен. 

- Мен Энвер агъамнен... - деди Кемал. 

- Демек, ерлерни болюштинъиз, - деди Джеваир, Кемалгъа 


кулюмсиреп бакъты. 

- О бир одада эки кровать даа вар. Керим агъа анда ятар. Мында 
ер чокъ. Урхие битам кельсе, онъа да кровать бар, - Кемал хошнут алда 
къашларыны котерди. 

- Битам анда, Керим агъанен ятаджакъмы? - Алие Кемалгъа 
шашкъын алда бакъты. 

- Не ичюн анда. Анда мен ятарым. Битама озь кроватымны 
беририм. О, сизлернен ятар. Бу эвде къызлар, о эвде - огъланлар, - 
Кемал экинджи одагъа чапып кетти. 

Арадан чокъ кечмеден, Керим къайтып кельди. Одалар ичинде 
доланды. Эки баланы эки агъачтан ясалгъан кровать устюнде кореркен: 

– Эр кес озь ерини тапкъан, - деди. Хошнут алда кулюмсиреди... 

Сонъра озь элинен ясагъан долаптан деми машинадан тюшюрип, 
мында къойгъан богъчаны алып ачты. Бир четте тургъан къонаны 
Алиенинъ кроватнынъ янына сюрди. Софра къойды. Богъдай унундан 
пиширильген пите ве топач шекернен чай ичтилер. 

Джеваир софра джыйгъан арада, Керим, Кемал, Алие эв ичинде 
доландылар. Озь ерини тапмагъан базы шейлерни ерлештирмеге 
тырыштылар. Вакъытнынъ кечкенини дуймадылар. Эки бала озьлери 
сайлагъан ерлерине яттылар. Ичинде узун фитили корюнген, артында 
томалакъ кузгючиги олгъан джамдан лампаны, онынъ тер-темиз 
сюртюльгенинден йылтырап тургъан шишесини пек бегендилер. 

- Бу бизим лампадан эм дюльбер, эм де ярыкъ экен, - деди Кемал. 
Балаларнынъ экиси де онъа бакъа-бакъа, козь къапакълары эп 
агъырлашып, сонъундан орьтюльгенини дуймай къалдылар. Керим 
оларгъа дикъкъатнен бакъты. Алиенинъ аякъ уджунда отургъан 
Джеваирнинъ янына барды. Элини онынъ омузына къойды. Къызнынъ 
эти-тени чимирдеди, лякин омузыны силькип, Керимнинъ элини 

къакъып атмады. Элини онынъ эли устюне къойып да, сыйпамады. 
Сускъан алда, козь къапакъларыны ашагъы эндирди. 

- Джеваир, - деди Керим. - Мен сени севем! Сизлерни севем... 

Джеваир онъа тюшюнджели алда бакъып турмакъта эди. Артыкъ 
озюни тутып оламады. Янакълары устюнден козьяшлары тыгъырып 
кеттилер. Башыны Керимнинъ кокюсине къойды: 

- Керим, сен бизим ишанчымыз ве таянчымызсынъ, - деди 
фысылдынен. 


Учюнджи къысым 
1 


Къырымгъа аякъ баскъан куню Джеваир бутюн несиль- 
эдждатларынынъ бешиги, темели, балалыкъ бахты ве сеадетининъ 
менбаи Байдаргъа ынтылгъан, ашыкъкъан эди. Лякин бугунь энди 
афтанынъ сонъу олаята, о, аля озь ниетине етишип оламай. Асылында, 
Эски Къырым бетте яшагъан къардашлары Энвер ве Кемал Джеваирнен 
Алиени кельгенлерининъ экинджи куню саба танъда Байдаргъа алып 
кеттилер. Лякин энди вадийге киреяткъанда, оларны ёлнынъ ортасында 
тургъан милиция хадимлери токътаттылар. 

Энвер оларнынъ янына дюмен башындаки огълуны дегиль де, озю 
барды. Ватанда язылгъан паспортны косьтерди: 

- Догъмуш коюмизни барып корьмек истеймиз, - деди. 

Яш лейтенант онъа серт-серт бакъты: 

- Ёкъ, сизге анда бармакъ мумкюн дегиль, ёл къапаныкъ, - деди. 

Энвернен Кемал онъа чокъ ялвардылар. Энвер Байдарда 
догъгъаныны исбат эткен паспортыны къайта-къайта косьтерди. Лякин 
укюметке садыкъ лейтенантнынъ буз юреги йымшамады. Энвернинъ 
огълу да келип, бир шейлер айтмакъ истеди. Лейтенант онъа: 

- Деф ол мындан, шимди машинанен сагълыкълашмакъ керек 
олур, - деп айкъырды. Алие де ачувланып, машинадан тюшмеге 
тедарикленгенде, оны Джеваир токътатты: 

- Отур, Алие, агъанънынъ башына бир беля ачмайыкъ. Бу 
мельунларнен шакъа олмаз, - деди алчакъ давушнен. 

Бойлеликле, олар артларына къайтмагъа меджбур олдылар. 

Баягъы ергедже кимсе сесини чыкъармады. Дерсинь, 
агъызларыны ачсалар, ичлеринден атеш-ялын чыкъаджакъ, 
орталыкъны якъаджакъ. Дюмен башында отургъан Асан машинаны 
бирден орман ичиндеки тар ёлчыкъкъа бурды. О, оба-тёпе ёлда 
дандюрикленди, сагъгъа-солгъа силькинди. Огълан дюменни къавий 
тутмакъта эди. 

- Асан, не япасынъ я, огълум? Бизлерни анда алып кетесинъ? - 
деди бабасы, тааджипленген алда. 

- Байдаргъа, баба, мен анда дагъ ёлунен барып чыкъарым. 
«Достларынъызнынъ» хабери биле олмаз... 

– Ел пек тар да, огълум, - деди Энвер. 

- Баба, бири-биринъизге якъынджа сыкълашып отурсанъыз, тар 
@лгъа да сыгъармыз, - деди Асан. 

Машинадакилер бири-бирине козьлерининь къыйыгъындан 
бакъып, кулюмсиредилер. 

Машина эп сыкъ тереклернинъ теренлигине сокъулды. Ёл сагъгъа- 
солгъа бургъучлана бере. Асаннынъ бутюн дикъкъаты ёлда, огде, бир 
шейге къулакъ асмай, дюменни бура бере. Лякин онъа кене токътамакъ 
керек олды. Асан бирден ачувнен машинанынъ дюменине шамарнен 
урды. Балабан, гурь даллы бир терекни йыкъып, ёлнынъ ортасына 
быракъып кеткенлер. 

Энвер терекке бакъып, кинаенен кулюмсиреди: 

- Огълум, сенинъ ёлунъны меним «достларым» да биле экенлер, 
келеджегинъни дуйгъанлар, гъалиба, терек тазе кесильген, 
коресинъми? Сенден эвель даврангъанар, - деди. 

Машинадакилерининъ эписи ерге тюштилер. Терекке 
тюшюнджели алда бакътылар. Ялынъыз Асан еринден къыбырдамады. 
О, гъает тюшюнджели эди. 

- Беш дегиль он адам олсанъ биле, оны еринден 
къыбырдатмакънынъ чареси олмайджакъ, - деди Энвер, теренден кокюс 
кечирген алда. 

- Шимди бир кескин балта олса, бир шейлер япар эдик амма... - 
деп, агъасына бакъты Кемал. 

Энвер дудакъларыны сыкъып, башыны саллады: 

- Бойле шей кимнинъ акъылына кельген, - деди рухы тюшкюн 
алда. 

- Балта тапсанъ биле, мында ёлны ачмакъ ичюн, эки кунь 
чалышмакъ керексинъ, - деди Джеваир къардашларына. - Бугунь сол 
тарафымызнен тургъан экенмиз, башкъа куню кельмек керек оладжакъ. 

Елны девам этмектен умютни узьген Энвер, козьлерини къысып, 
орманнынъ теренлигине бакъты. 

- Бизлер Джафер агъамнен экимиз джевиз, фындыкъ, ахлап 
джыймагъа тап мында келе эдик, - деди. 

Джеваир онъа бакъып, кулюмсиреди: 

- Амма да айттынъ, Энвер. Бизлер андамыз да, Байдар анда! Тап 
бу ерлерге джаяв келе эдик, дейджек оласынъмы? 

Энвер Джеваирге бакъып, теренден кокюс кечирди: 

- Агъам сеяатчы олгъаныны бильмей эдинъми, тата? - деди 
тюшюнджели алда. - Бизлер мында кельмек дегиль де, бутюн Къырым 
дагъларыны доланып чыкъкъандырмыз, беллейим. Эм бизлер ялынъыз 
джаяв дегиль, машинанен де келе эдик. Онынъ достлары чокъ 
олгъаныны озюнъ биле эдинъ де! 

- Бу дюньягъа тоймайджагъыны о вакъыт джаны дуйгъан экен, 
гъарипчикнинъ, - деди Джеваир, терен кокюс кечирген алда. 

Кемалнен Алие де озьлериндже бир шейлер хатырламакъ 
истедилер. Лякин къайда чевирильселер, таныш киби бир шей корьмей 
эдилер. Джеваирнен Энвернинъ хатырлавларыны сускъан алда 
динълемеге меджбур олдылар. 

Машина тарафтан эшитильген балта сеси эр кеснинъ фикирини 
больди. Эр кес о якъкъа бакъты. Асан, элинде балтасы, ур-патласын, ёл 
ичинде конделен яткъан терекнинъ къалын пытакъларыны кесмекте 
эди. Ёлджулар онъа якъынлашкъанда, устюндеки камзолуны чыкъарып, 
янашасындаки кенаргъа чекип къойгъан пытакънынъ устюне атты. 
Ишини девам этти. 

Бабасы онъа меракънен бакъты, лякин бир сёз айтмады. Чюнки 
оны шимди бир шей токътатып оламайджагъыны яхшы биле эди. О, 
токътамай баягъы чалышты. 

Энвернен Кемал о кескен пытакъларны кенаргъа таптыдылар. 
Асан ёрулды, къан-терге батты. Лякин балтаны даа да тездже урмагъа 
тырышмакъта эди. 

– Асан, вер мен де азачыкъ чалышайым, - деди Кемал онъа. 

- Мен даа ёрулмадым, эмдже, - деди Асан. Джебинден пошусыны 
чыкъарып, юзюнинъ терини сюртти. Ерде серилип яткъан, яры 
пытакълары энди кесилип алынгъан терекке бакъып алды. Кене ишке 
тутунды. Пытакъ ташув ишине Джеваирнен Алие де къошулдылар. Иш 
сонъуна якъынлашкъан сайын, Энвернинъ череси джиддийлешип 
барды. Чюнки пытакълары бир тамам кесилип алынгъан сонъ, терек даа 
да къалын, балабан олып корюнмекте эди. Оны бойле алында еринден 
къыбырдатмакънынъ чареси олмаз. Ич олмадым, эки-учь еринден 
больмек керек. Эм ялынъыз о вакъыт кенаргъа тыгъыртмакъ мумкюн 
ола биле. Лякин оны насыл болерсинъ? Асан не къадар сагълам, къавий 
кевдели, дерманлы, такъатлы огълан исе де, энди яхшы этип ёрулды. 
Лякин элиндеки балтаны кимсеге бермей. Лейтенантнынъ инадына 
чалышкъаны корюнип тура. 

Энвер сонъки пытакъны кенаргъа уйтеп ташлагъан сонъ, огълуна 
якъынлашты: 

- Токъта, Асан, - деди, сагъ элини котерген алда. - Балтаны манъа 
вер, сонъ азачыкъ раатлан, бираз нефес ал... 

Асан токътады, чересининъ терини билегинен сюртти: 

- Баба, сиз раатсызланманъыз, мен та нефес алып оламайджакъ 
дереджере ёрулмадым. Оны экиге болейим де, сонъ бакъармыз, - деди. 
Кене ишке бельсенди. 

Асан бойле де тез-тез козь къыйыгъындан пытакъ ташымакъта 
олгъан бабасына бакъып ала, онынъ ичюн раатсызлана эди. 

Бабасы алтмыш яшларында исе де, даа якъын вакъытларгъадже 
бир агъыр иш япсалар, огълу Асандан артта къалмай эди. Мында бир 
къазакътан алгъан эски эвини башта баба-бала яхшы этип 
темизледилер. Эвден ве азбардан машина-машина чёплюк 
чыкъардылар. Онынъ диварлары къалын, лякин дамы алчакъ эди. Экиси 
онынъ дамыны ачтылар, юксеклигини бир метро котердилер. Сонъра 
устюни янъы шифрнен орьттилер. Къыйышкъан, йыкъылгъан, басылып 
къалгъан къорасыны сектилер, янъыдан темель къойды, ташнен 
дюльбер этип дивар котердилер. 

Эв ве къораны яхшы этип низамгъа чеккен сонъ, Энвер эки 
машина кубре кетиртти. Чокътан-чокъ йыллар девамында кийик оттан 
башкъа бир шей корьмеген топракъ терен этип сюрюльди, кубреленди. 
Чечек сачыладжакъ ерлер азырланылды. Ёлчыкълар бетонланылды. 
Эвнинъ диварлары къалын этип сыланылды, яраштырылды. Эм 
буларнынъ эписини Асаннен Энвер экиси берабер яптылар. 

Лякин сонъки вакъытларда Энверде бир денъишме олды. Бираз 
чалышайым десе, бурну къанап башлай. Оны токътатмакъ баягъы зор 
ола. Чырайы да къачыкъ. Огълу оны экимге алып барайыкъ десе, якъа 
туттырмай. Мен мында хастаханеде ятмагъа кельмедим, дей, кимсени 
динълемей. 

Достлары онъа: «Сен чокъ чалыштынъ, зорландынъ, энди 
раатланмакъ керексинъ», - дейлер. Асан исе бабасынынъ сагълыгъында 
олгъан денъишмени эвнинъ къайтадан олгъан къуруджылыгъында 
дегиль де, онынъ ичюн котерильген къавгъадан деп биле. 

Бу эвни гузель парагъа сатып, гъает мемнюн алда Ялтагъа кеткен 
киши, арадан баягъы вакъыт кечкен сонъ, къасабадаки догъмушларына 
кельди. Олар эв саибине бир шейлер айтса кереклер, о, 
къырымлыларгъа саткъан эвини корьмек истеди. Сокъакъ бою кетер 
экен, озюнинъ алчакъ, чёплюк тюбюнде басылып къалгъан эски эви 
еринде янъыдан котерильген бинаны, таштан орьнекленилип 
къалангъан таш къораны корип шашкъан. Меним эвим не къадар гузель 
ерде экен, элимден бойле зенгинликни къачыргъаным, деп 
яныкълангъан. Эвини къайтарып алмакънынъ пешине тюшти. Бу иште 
онъа, эльбетте, ресмий мемурлар да къол туттылар. Лякин Энвер онъа 
баш бермеди. Киши зорбалыкъ ишине тутунды. Куньлернинъ биринде 
эки-учь милиция хадими бир къач саргъушны машинагъа юклеп, алып 
кельдилер. Энверлернинь эв эшьяларыны машинагъа юклемеге 
тутундылар. Буны эшиткен къасабанынъ бутюн къырымлылары аякъкъа 
къакътылар. Хусусан, къадынлар оларнынъ машинасына уджюм 
эттилер. Онъа мышыкъ киби сычрап минген, арыкъ мучели, алчаракъ 
бойлу, яш къадынчыкъ, саргъушлар машинагъа юклеп етиштирген 
шейлерни ашагъы атып башлады. Буны корьген милиция хадими оны 
бир къач кере резина таякънен урды. Къадынчыкъ ачув ве нефретнен 
езитке атылды, эпкинликнен погоныны къопарып, юзюне шыплады. 
Онынъ янындаки къадын экинджи милиция хадимининъ башына леген 
кечирди. Энвернинъ къарысы Мавиле бир саргъушны уйтеп йыкътырды. 
Къалгъан къадынлар да, эллерине не расткельсе, о езитлерге атмакъта 
эдилер. 

«Дженк мейданында» бир къырымтатар эркеги корюнмей эди. 
Олар кенарда, мудафаада тура эдилер... Бу бичаре халкъкъа мында бу 
мельунлар нелер огретмедилер?! 

Ишнинъ эп джиддийлешкенини дуйгъан ресмий хадимлер, 
саргъушларны эшьялардан бошатылгъан машинагъа юклеп, козьден 
гъайып олып кеттилер. 

Лякин арадан чокъ кечмей, мында халкъ эп къайтаяткъан 
вакъытта, башкъа машинанен келерек, ресмий адамларны «котеклеген» 
ве дигер, бир къач, устьлеринде эски антерчиклери, аякъларында 
чаблалары олгъан бичарелерни район меркезине алып кеттилер. 
Оларнынъ балалары ёллар ичинде агълашып къалдылар. 

Энвер ве онъа якъын эркек эки машинагъа отурып, 
къадынларнынъ пешинден кетилер. Лякин эртеси куню саба къайтып 
кельдилер. Оларны къадынлар олгъан ерге якъын къоймагъанлар. 
«Милиция хадимлерине къол котерген джинаетчилер канун алдында 
джевап бермек борджлулар», - деген район милиция башы. 

Эртеси куню районгъа эркек-къадын, эллиден зияде адам кетти. 
Чокъ чекишювлерден сонъ, оларгъа соргъуда булунгъан къадынларны 
косьтергенлер. Милиция хадимининъ погоныны къопаргъан, яш ве 
начар къадынчыкънынъ череси мораргъан, урбалары йыртылгъан. 
Таякънен ургъан олсалар керек, башынынъ ярысы пек агъыргъаныны 
айтып, шикяетленди. Бу беляларгъа не вакъыт, ве къайда огърагъаныны 
озю де хатырлап оламай. 

Дигерлери де котекленильген. Ярдымгъа кельген къадынлар озь 
койдешлерини акъаретленген, ашалангъан вазиетте коререк, пек 
ачувланды, район милициясы ерлешкен бинанынъ огюнде къыямет 
къопардылар. Башлыкънен корюшмекни талап эттилер. Башлыкъ 

эльбет, оларнынъ огюне азырлыкълар корьген алда чыкъты. Озюнен 
берабер «эзиетленген» милиция хадимини де алып кельди. 

Онынъ устюнде йыртыкъ, погоны копарылып алынгъан быджагъы. 
Череси кирлими, мораргъанмы, анъламакънынъ чареси ёкъ. Бою эки 
метрогъа джувукъ. Эр бир юмругъы бирер килогъа якъындыр. 

- Ресмий инсанны ким бу алгъа кетиргенини мен айтмайым. 
Эйиси оны япкъан къадыннынъ озю чыкъсын мында, - деди. 

Бинанынъ огюнде бирден сукюнетлик чёкти. Бираздан къапудан 
яш, алчаракъ бойлу, арыкъ мучели бир къадынчыкъ чыкъты. Милиция 
хадимнинъ янына кельди. Къадынчыкъ онынъ белинден келе эди, демек 
мумкюн. 

- Мен яптым, погоныны мен къопардым, - деди. 

Эр кеснинъ чересинде кинаели йылмаюв пейда олды. 

- Бунъа сенинъ акъкъынъ бар эдими? - деп багъырды милиция 
башы. 

- Я, мени дубинканен котеклемеге онынъ акъкъы бар эдими? - О, 
антерининъ енълерини котерди, билеклери мос-мор. - Аркъам да бойле, 
- деди ачувнен. 

Эльбет, башлыкъта акъыл-идрак, инсаф, азачыкъ исе де, намус 
олса, шимди сусмагъа меджбур олур эди. Чюнки о къадынчыкъ акълы 
эди. Лякин о, эп къадынчыкъны къабаатламагъа тырышты... 

Ортагъа, ярдымгъа кельгенлер арасындан, бир джанбаз къадын 
чыкъты. 

- Башлыкъ аркъадаш, сизинъ хадимлеринъизнинъ бою эки метро, 
озю де боксчыгъа бенъзеген бир адам, насыл ола да, бу - онынъ 
белинден кельген къадын, хадиминъизнинъ погоныны къопарып ала, 
быджагъынынъ енъини чекип йырта? - деди ачувнен. - Сёзлеринъизде 
мантыкъ ёкъ. Онъа ишанмакъ къыйын. 

- О, машинанынъ когертесинде эди. Мен исе ерде... 

- Демек, о, сизге дегиль де, сиз онъа уджюм эткенсинъиз... 

- Мен оны машинадан тюшюрмек истедим, - деди хадим. 

- Ёкъ, о, мени дубинканен котекледи, мен исе, джевап оларакъ, 
онъа погон ташымакъ ляйыкъ олмагъаныны бильдирмек истедим, оны 
омузы устюнден къопарып алдым, - деди къадын. 

Бу арада бирден бинадан он беш-йигирми адам чапып чыкъты, 
халкъны кене резина сопа иле котеклеп башладылар. Олардан бири, 
умютсизден, Энвернинъ къаршысында пейда олды. Онынъ джигерине, 
талагъына тепменен урды. Энвер арт-артына кетти. Аркъасы устюне 
йыкъылды, серилип къалды. Озюне келип, козьлерини ачкъанда, башы 
уджунда койдешлеринден гъайры, кимсе ёкъ эди. Оларнынъ ярдымынен 
еринден турды. Азачыкъ сув ичти. Динъельди. Вуджудында зарафатлы 
агъры дуймады. Акъшам кеч маальде бутюн койдешлер эвлерине 
къайтып кеттилер. 

Тепмелер озь тесирини сонъундан дуйдурып башладылар. Энвер 
алсызланды, дермансызланды. Къарысына юреги былангъаныны айтып 
шикяетлене. Лякин буны огълу Асандан гизлей. Татасы Джеваир ве 
къардашы Алиеге де бу акъта агъыз ачмады. Аксине, оларгъа озюни 
сагълам этип косьтермеге тырышты. Лякин Асан онда олгъан 
солгъунлыкъны чересине бакъкъанда дуя ве раатсызлана. Онъа иш 
яптырмамагъа тырыша. 

Чокъкъа бармай Асан терекнинъ кевдесини ортасындан больди, 
балтаны кенаргъа быракъты. Ярысыны аягъынен уйтеп бакъты. Оны 

къолайлыкънен къыбырдатмакънынъ чареси олмагъаныны анълады. 
Энди не япмакъ мумкюн, деген киби, бабасына бакъып кулюмсиреди. 
Энвер бир шей айтмады. Огълунынъ элинден балтаны алды, терек 
пытакъларына таба кетти. Инсан билегинден къалын олгъан учь дане 
темизленген пытакъ кетирди. Экисини Кемалнен Асангъа берди. 
Бирисини озюне алды. Оны пытакълардан яхшы этип темизленильген 
терекнинъ тюбюне сокъты: 

- Айдынъыз, акъайлар, кучюнъизни косьтеринъиз, бакъайым, - 
деди Энвер. Асан онынъ элинден агъачны алды. 

- Бунъа эмджемнен экимизнинъ такъатымыз етер, - деди. 

Акъикъатен де, экиси агъыр агъачны кенаргъа тыгъыртып 
ташладылар. 

- Тюб тарафы агъырджа, сизге мен де къошулайым, - деди Энвер. 

- Я, татамнен экимизни бу ишке не ичюн къошмайсынъыз, Асан? - 
деди Алие, джаны агъыргъан киби, джиддий алда. 

- Сизлер итият кучьсинъиз. Озюмиз беджерип оламасакъ, сонъ 
сизлерни ярдымгъа чагъырырмыз, - деди Кемал. 

- Хусусан, Джеваир аламны мытлакъа чагъырырмыз, - деди Асан, 
беяз, сырма киби тишлерини сытып кулюмсиреди. 

- Эй, дюньялар сени, - деди Энвер. - Огълум бир заманлар сенинъ 
неге къадир олгъанынъны шимди бильмей даа, тата. 

Кемалнен Асан сырыкъларны ярым терекнинъ тюбюне сокътылар, 
экиси бир олып, оны уйтекледилер. Еринден къыбырдатмакъ баягъы 
зор олды. Лякин къыбырдаттылар, эм ёл кенарына чекип ташладылар. 

- Эки кунь дегиль, эки саат чалыштыкъ, гъалиба, - деди Асан, ёл 
кенарындаки агъачларгъа бакъкъан алда. Сонъра камзолыны кийди: 

- Айдынъыз, ёлджу ёлуна ярашыр, - деди, машинагъа догъру 
кетти. Къалгъанлар да, чар-чабик машинагъа отурдылар. Олар бираз 
кеткен сонъ, Энвер огълуна бакъты, хошнут алда кулюмсиреди: 

- Асан, я, сен балтаны къайдан алдынъ, огълум? - деп сорады. 

Огълан козьлерини елдан алмай, азачыкъ кулюмсиреди: 

- О шей бизде ёкъ эдими, ёкъса, баба? - деди. 

- Бар эди амма, бизим халкънынъ машиналарыны адым сайын 
токътатып тешкерелер. Сен олардан къоркъмайсынъмы?.. 

- Эй, баба, къуштан къоркъкъан не тары сачар, не де бостан, 
дегенлерини эшитмединъизми? - деп кулюмсиреди. 

- Бу къушлар тары ве бостанны ашамакъле тоймазлар, огълум, 
мукъайт олмасанъ, озюнъни де атай билелер. 

Асан бабасына козь къыйыгъындан бакъты, лякин бир шей 
айтмады. Теренден нефес алды. 

- Баба, сиз мени о къушларнен къоркъузманъыз, келинъиз, 
файдалы шейлер акъкъында фикир юрсетейик... 

Энвер огълуна меракъле бакъты: 

- Мисаль ичюн, насыл файдалы шейлер акъкъында лаф этейик? - 
деп сорады. 

- Мына-мына Байдаргъа келеятамыз, анда къайда 
бараджакъмыз?.. 

Бу вакъыт Джеваирнинъ юреги кокюс къафесинден тайып кеткен 
киби олды. Къулакълары шувулдады. 

- Байдарда танышларым пек чокълар, огълум, - деди Энвер 
алчакъ, лякин къатий давушнен. - Байдарнынъ эр бир эви, азбары, 
тереги, диреги, ташы, топрагъы, дагъы манъа таныш ве догъмуштыр. 


237 


Мен анда озюмни Антей киби ис этем. Аягъым догъмуш топракъкъа 
тийсе, етти. Бутюн вуджудыма тазе кучь-такъат, сагъламлыкъ акъып 
келе. Авасындан, нефес аларкеним, озюмни яш йигитлер киби зан этем. 

- Айса тюшюнмеге аджет ёкъ экен. Эр шей сырасында, демек 
мумкюн, - о, элиндеки саатине бакъты. - Машинаны азачыкъ 
зыкъарласам, ярым сааттен сонъ анда оладжакъмыз. 

Джеваирнен Алие машинадан тышкъа бакътылар. Лякин тар дагъ 
ёлунда бир шей денъишмеген. Машина кене ойле сагъгъа-солгъа 
силькине, дандюриклене берип кете. Ниает, ёлнынъ корюниши 
денъишти. Азачыкъ кенишледи, тегизленди. Машина сербест алда огге 
чапкъылды. Не ичюндир, машинадакилер нефес алмагъа къоркъкъан 
киби, сускъан алда кетмектелер. Бельки, эр бири озь фикиринен 
бенттир. Асан исе эп машинанынъ сурьатыны арттырмакъта. 
Умютсизден, огюнде, ер тюбюнден тюртип чыкъкъан киби, учь милиция 
хадими пейда олды. Олар учю бирден эллериндеки милиция 
таякъларыны тёпеге котердилер. Асан машинаны чаналатып токътатты. 
Тишлерини сыкъты: 

- Баба, учю де... 

- Шашмалама, огълум, озюнъни тутмагъа биль, - деди Энвер. 
Онынъ омузына элини къойды. - Мен шимди барып бакъарым. Не 
вермеген Алла, бельки адий тешкерювдир. Весикъаларымызны бакъар, 
кечирир ёлларлар... 

Энвер оларнынъ янына барып, паспортыны косьтерди, бир шейлер 
айтты. Лякин милиция хадимлери башларыны терсине къакъыттылар. 

Асан тишлерини сыкъты, козьлерини юмды, манълайыны 
машинанынъ дюменине тиреди: 

- Елламайджакълар, дини 6кълар, - деди ачувнен. 

Алие машинадан ачувнен тюшти. Милиция хадимлерининъ янына 
барды. Уйкен лейтенант эп Энверге арткъа къайтмакъны эмир этмекте 
эди. 

- Не ичюн, себебини бильмек мумкюнми? - деп сорады Алие. 

Уйкен лейтенант бирден онъа чевирильди: 

- Весикъаларынъызны косьтеринъиз, - деди сертликнен. Алие 
онъа паспортыны, иш ерининъ весикъасыны берди. Милиция хадими 
оларны дикъкъатнен козьден кечирди. Чырайыны экшитти. 

- Сиз анда, Озьбекистанынъызда пыртлазлана билесинъиз. Бизим 
ичюн сиз бир кимсе дегильсиниз. Бизим инсаниетлигимизден 
файдаланаракъ, мындан тез-тез кетинъиз. Ёкъ исе, башкъа якъкъа 
ёллай билемиз, - деди, достларына бакъып, кинаенен кулюмсиреди. 

- Уйкен лейтенант аркъадаш, мен мында озь эвимдем. Асылында, 
мындан мен дегиль де, сизлер кетмек керексинъиз. Ондан гъайры, орта 
бир ерден инсанларны акъаретлемеге акъкъынъыз ёкъ! - деди Алие 
оларгъа нефретнен, сонъ агъасына бакъып о да кинаенен кулюмсиреди. 
Уйкен лейтенантнынъ череси къулакъларынадже къызарды. Козьлери 
тёгереклендилер: 

- Сиз Аллагъа шукюрлер этинъиз, къадын олгъанынъыз ичюн, бир 
белядан къуртулдынъыз. Ёкъ исе, мына бу милиция таягъы иле 
къабургъаларынъызны бирер-бирер саяр эдик, - деди ачувнен. 

- Сизинъ элинъизден ондан башкъа бир шей кельмейджегини мен 
яхшы билем. « +Сила есть, ума не надо+ »... - деди Алие. - Биз шимди 
кери къайтып кетермиз. Лякин Байдаргъа ярын, я да о бир кунь 

мытлакъа барырмыз, бизлерни сиз дегиль, укюметинъиз биле 
токътатып оламаз. Чюнки о, бизим Ватанымыз. 

Алие агъасынынъ къолтугъына кирди, оны машинагъа догъру 
алып кетти. 

Джеваирлер Байдаргъа бармакъ ичюн, эртеси куню де ёлгъа 
чыкъып оламадылар. Энвернинъ башкъа зарур иши бар эди. 
Джеваирнен Алие саба эрте тургъанда, Энвернен къарысы Мавиле 
балабан къазан толусы шорба пиширмекте, Асан исе машина тюбюне 
яткъан, бир шейлер япмакъта эди. Апте-къардаш бири-бирине 
тааджипленген алда бакътылар. Буны дуйгъан Энвер оларгъа: 

- Мында чокъ узакъ олмагъан тарлада ватандашларымыз эвлер 
къурмакъта, изинсиз топракъ алмакъ ичюн, бала-чагъаларынен 
_+«захват»та+_ туралар. Бугунь анда бармагъа къарарлаштыргъан 
эдик, - деди джиддий тавурда. - Байдар меселесини ярынгъа 
къалдырсакъ, бир шей олмаз, беллейим. 

- Байдар къачмаз, Энвер. +‹«Захват»къа+ мытлакъа бизлер де 
варырмыз. Пек гузель ниет, - деди Джеваир. 

Алиеге мында олаяткъан вакъиалар чокътан белли. Къызы Лейля 
эвлерине сыкъ-сыкъ телефон эте. Къырымда ватаннынъ эр бир къарыш 
ерини къайтарып алмакъ ичюн, не киби курешкенлери акъкъында икяе 
эте тургъан. Иште, мында, асылында, оларны - бу вакъиаларны озь 
козьлеринен корьмеге, о инсанларнынъ сафларында булунмагъа 
кельдилер. «Бугунь шу ниетимизге догъру ильки адымларымызны 
атаджакъмыз», - деп тюшюнди. 

Олар сабалыкъ емеклерине бирер фильджан къаве ичип, ёл 
азырлыгъына тутундылар. Асан машинасы тюбюнден чыкъаракъ, 
андадыр кетти. Энвер огълунынъ япкъанына ачувланды: 

- Елгъа чыкъаджакъта, бу да насыл унер экен? - деди. 

Эйи ки, оларгъа чокъ беклемек керек олмады. Асан бир достунынъ 
машинасынен къайтып кельди: 

- Бизни Экрем алып бараджакъ, баба. Бизимки тюневин ёрулгъан, 
гъалиба, бираз тутарланды, - деди. 

Энвер машинагъа бакъып, башыны саллады: 

– Эски шей - эскидир. Шакъагъа чокъ даянмай, - деп кулюмсиреди. 

Сонъра Мавиленен экиси машинанынъ юк къоюлгъан ерине 
озьлерининъ азбарларында оськен помидор, хыяр, бибернен 
толдурдылар. Чанакъ, чёльмек, чомуч... Балабан къазанны машинанынъ 
артына ерлештирдилер. Къасабанынъ меркезиндеки отьмек тюкянына 
якъынлашкъанда, Энвер Асаннынъ достуна машинаны токътатмасыны 
риджа этти. Асан арттан онъа эгильген алда: 

- Не ичюн, баба? - деди. 

- Отьмек алмакъ керек, огълум. Яхшы да, хатырладым, анда 
отьмексиз бара биле эдик... 

Асан мыйыгъы тюбюнден кулюмсиреди: 

- Биз отьмекни чокътан алдыкъ, баба, - деди. 

Энвернинъ къашлары котерильди: 

- Сиз артындан чапкъан тавукъны бизлер энди чокътан тутып 
тинттик, десе, огълум, - деди, енгильден кулюмсиреди. Асан онынъ 
айткъанларыны тасдикъ этер киби, башыны саллады. 

Машина догъру ёлдан барып, кениш тарланынъ кенарында чакъыл 
обалары олгъан ерге келип, токътады. Анда-мында юрген адамлар 
бирден ёкъ олып кеттилер. 

Балабан чакъыл обасы устюнде отургъан арыкъ мучели, оглюкли 
къартий, элинде дегирмени, къаве чекмекте эди. О, кельмекте олгъан 
адамларгъа козьлерини къыскъһъан алда бакъты. Къашлары 
тююмлендилер. Кимсеге къулак асмай, озь ишини девам эте берди. 

Тёпеге тик кельген кунеш орталыкъны яз чиллесиндеки киби 
къыздырмакъта. Энъ огде кетеяткъан Энвер къартийге 
якъынлашыркен: 

- Ишлер къолай кельсин, апте, - деди, давушыны бираз котерген 
алда. Къартий эллеринен чакъыл обасына тирелип, яваштан еринден 
турды, озь къулакъларына инанмагъан киби, Энверге тик-тик бакъты: 

– Бизим халкътансынъмы, къардашым? - деди. 

- Эльбет, апте. Эпимиз къырымтатармыз. Сизге мусафирликке 
кельмектемиз. 

Къартанайнынъ сёнюк козьлеринде бирден джанланув, къуванч 
пейда олды. Къуракъшыгъан, патлагъан дудакъларында тебессюм 
ойнады: 

- Хош кельдинъиз, балаларым, - деди. 

Мусафирлерни къаршылап алмакъта олгъан адам киби, о якъкъа-бу 
якъкъа бакъты. Кимсе корюнмей. Оларны отуртмагъа ер ёкъ. 
Шашмалагъан алда кучюк-кучюк чадырлар бетке юрди: 

- Джемаат, келинъиз мында, озюмизнинъкилери экен, - деди юксек 
давушнен. 

Арадан чокъ кечмей, къартанай булунгъан чакъыл обасы янында 
чешит яшта олгъан, отуз-къыркъ адам топланды. Олар мусафирлерге 
меракънен бакъмакъта эдилер. Базы къадынларнынъ къучакъларында 
яш балалары. Олар сыджакъкъа, шараитке даяналмай, 
шыншыкъламакъталар. Эркеклер гъает ергъун, козьлери сёнюк, 
чырайлары къачыкъ, урбалары тозлу. Лякин ниетлери, макъсатлары 
белли ве къатий. Оларгъа мында ер берильмесе, ольселер биле, о 
чадырлардан чыкъмайджакълары бакъышларындан, озьлерини 
тутушларындан корюнип тура. Оларгъа бакъаркенлер, Джеваирнен 
Алие, бу вакъыткъадже озь эвлеринде раат-раат отургъанлары ичюн, 
озьлеринде бир къолайсызлыкъ, хошнутсызлыкъ ис этмекте эдилер. 

Таягъына таянгъан алда, энъ сонъунда зорнен юрип кельген къарт, 
зорнен нефес аларакъ: 

- Къайдан келесинъиз я, джемаат? - деп сорады. 

- Бизлер мынданмыз, эмдже, - деди Энвер, Джеваирнен Алиеге 
бакъып алды, лякин олар акъкъында агъыз ачмады. 

Джеваирнен Алие, барып да, Энвер бизим эки-учь кунь эвельси 
Озьбекистандан кельгенимизни айтмасын, деп, эеджанланып, 
къоркъып тура эдилер. О, бир шей айтмагъаны ичюн, севинди, 
енгильден нефес алдылар. 

- Багъышланъыз, къартым, меним адым Энвер, я, сизинъки?.. 

- Осман, Сувджы Осман, - деди къарт джиддий алда. 

О, къызаргъан, чылпыкълангъан козьлерини пошусынен сюртти. 
Кенардан бакъкъанда, агълагъан адамны анъдырмакъта эди. 

- Осман агъа, биз мында уйлелик аш алып кельдик. Мусааде 
этсенъиз, шорба сувумаздан, къутарайыкъ, - деди Энвер. Эркеклер ве 

къадынлар тургъан ерлеринде бир къыбырданып алдылар. Къарт 
чадырдаш къомшуларына бакъып алды: 

- Эвалла, огълум! Чокъ сагъ олунъыз. Эльбет, сыджакъ ашны 
сувутмакъ олмаз, - деди. 

Оларнынъ янында пейда олгъан яш къадын: 

- Сувунъыз ёкъмы, Энвер агъа? Бизимки биткен эди. Сувгъа кеткен 
балалар даа корюнмейлер. Балачыкълар сувсадылар, - деди. 

– Вар, сувумыз да вар, чайымыз да. 

- Асан, Экрем, сув флягасыны алып келинъиз! - деди Энвер, 
машина янында тургъан огъланларгъа. 

Олар сув ве чай савутларыны чакъыл обасы янына кетирдилер, 
сонъра экиси бир олып, къайнакъ шорба толу беяз алюмин къазанны 
машинадан зорнен ерге тюшюрдилер. Мавиле, кимсеге къулакъ асмай, 
озюнинъ ишине тутунды. Сыджакъ ве инсаннынъ иштиасыны ачыджы 
къокъулы шорбаны чанакъларгъа бошатып башлады. Асаннен Экрем 
бир кенарда, махсус тахтачыкъ устюнде отьмек кесмекнен мешгуль 
эдилер. Эки-учь адам помидорнен хыяр догърадылар. 

Козь къыясындан оларгъа бакъкъан къарт теренден кокюс кечирди: 

- Мындаки аят эркеклер ичюн бир шей дегиль амма, яш бала ве 
къадынларымыз пек къыйналмакъталар. Къундакъ баласына сен 
вазиетинъни насыл анълатырсынъ? Оларнынъ озьлерининъ талаплары, 
къанунлары вар. Сенинъ сёзледигинъ къач капик? - деди. 

Мында кельгени къадын-эркек, кимлигинден къатий назар, эр бири, 
Асаннен сыджакъ селямлаша, бир де бир шейлер айтып ташлай эдилер. 
Оларнынъ бу мунасебетини корьген Энвер, огълум мында чокъ келе 
экен, деп тюшюнди. 

Адамлар башта чекинген киби олдылар, хусусан, яшлар. Мавиле бу 
вакъыт: 

- Джемаат, ашны сувутманъыз, - деди юксек давушнен. Олар тез- 
тез арекет этип башладылар. 

Чокъкъа бармай Мавиле кетирген чанакълар битти: 

- Джемаат, энди олса, озь чанакъларынызны кетиринъиз, - деп 
къычырды ашчы. 

- Бар, бар, шимди кетирирмиз, - деп джевапландылар онъа. 

Чакъыл обасы янында джанлылыкъ пейда олды, аят къайнады. Аш 
ве чайдан сонъ къызчыкълар ве огъланчыкълар бутюн савут-сааны 
джыйыштырды, ювдылар, орталыкъны темизледилер. Яш бир къадын 
къартийнинъ элинден дегирменни алып, афудан япылгъан оджакъта 
къаве пиширди. Мусафирлерни къавенен сыйладылар. Ондан сонъ лаф 
озь-озьлюгинден къызып кетти. 

Чакъыл обасынынъ шорбаджысы къартий Алиеге бакъып алды: 

- Сизлерни джемаатымызны айдаштырмагъа кельген анавы 
мельунлардан белледим, - деди. Озю озюнден ошланды, шакъылдап 
кульди. Он эки-он учь яшлар къарарындаки бир огъланчыкъ, онъа 
итираз бильдирген киби: «Битай», - деп ташлады. 

- Э, олардан къоркъып, отюмиз патламай, амма не къадар десенъ, 
эпси бир, баш кутелер. Копекке талангъандже, чалыны долан, деген 
алда, иш тутамыз, иште. О кяфирлернен къавгъа этип отурмагъа 
кимнинъ вакъты, истеги вар? - къартий къахылдап кульди. 

– Башкъа япмагъа ишлери олмаса, къатнай версинлер... 

- Бизлер энди мында аякъ бастыкъ, чыкъарсынлар, бакъайыкъ!.. 

Алиенинъ башында чешит фикирлер доланмакъта. Бу инсанларны, 
оларнынъ несиль-эдждатларыны тюбю-тамырындан сюргюн эткен 
укюмет диерлик ярым асыргъа якъын вакъыттан сонъ озь Ватанларына 
чекише-чекише къайтып кельмекте олгъан халкъны эв дегиль де, 
топракъ ичюн бу къадар азапламакъта. Ярын-о бир кунь кунешнинъ бу 
сыджагъы эксиледжек, къылычны саллап, къыш келеджек. Бу тарлада 
боранлар сызгъыраджакъ, къарлар ягъаджакъ. Я, джемаат къайда 
бараджакъ? Энъ эсасы, мындан кетмеге олмай. Тешкерювлер, къатты 
«тертип-низам» талап эте. 

Онынъ чаталлы фикирлерини къартнынъ гурь сеси ушкютти: 

- Бираз даа сабыр этермиз, изин верильмесе, эпимиз бераберликте 
эр биримизге бирер кучюк-кучюк муакъкъат эвчиклер тизер 
чыкъармыз... 

- Ёкъ, ёкъ, къартбаба, меним анам-бабам мында къавий темелли 
эки къатлы балабан эв къураджакълар! - Деми сув сорагъан яш, 
дюльбер къадын, энди сув ичип, баягъы озюне кельген беш-алты 
айлыкъ огъланчыгъыны эллери устюнде ойнатып сёйлемекте эди. 

Бойле бакъкъанда, кимседен фаркъ этмеген бу инсанларнынъ эр 
бири Алиенинъ тасавурында ана-Ватанлары ичюн курешкен бирер 
къараманларгъа чевирильдилер. 

Алие Ташкентте олгъанда, къызындан тез-тез хабер алып тура, 
бойле бакъкъанда, онынъ япкъанларына чокъ итираз этмесе де, 
башында, эр алда, бу къадар ашыкъмакъ керекмей эди, диссертация 
къорчалагъан сонъ, эвге къайтып кельмек, бераберликте тюшюнип- 
ташынгъан алда иш тутмакъ керек эдик, деген фикир долана эди. 
Онынъ не киби хорлукълар чеккенини тасавур этерек, яныкълана 
тургъан Догъмуш эвлядынынъ озь макъсады ёлунда насыл 
чекишкенини бу инсанларнынъ мисалинде бугунь даа да ачыкъ корьди. 
Лякин шимди яныкъламакъ дегиль де, озюни бу инсанлар сафында ис 
этти, юректен гъурурланды. 

Аман-аман ярым асырдан сонъ догъмуш коюнъни биринджи кере 
зиярет этмек... Бу къоранта ичюн мукъаддес бордж. Энвер огюндеки 
фильджанны къарысы Мавиленинъ огюне сюрди. 

- Сувумасын, озюнъ ич, - деди. 

Мавиле онъа итираз бильдирмеди. Онынъ юрек буланувы девам 
эткенини анълады. Сусты. 

Энвер огълуна бакъып алды. Асан, азырым, баба, деген манада 
башыны енгильден къакъытты. 

- Джемаат, бугунь Байдаргъа кетемиз, - деди. Енгильден 
кулюмсиреп, татасы Джеваирге бакъты. 

Джеваирнинъ чересини хафиф танъ ели сыйпап кечти. Чырайы 
бирден агъарды. Не демек олсун, барып олсалар, бутюн яшлыкънен 
корюшеджек. Сонъра акъылына бирден Алиенинъ къызы Лейля тюшти. 

- Мында кельгенимизге, озюнъиз билесинъиз... Алие даа барып, 
къызы Лейлянен корюшип оламады. Занымджа, башта онъа бармакъ 
керек эди, - деди шашмалагъан алда. 

- Ёкъ, агъам догърусыны айта. Башта коюмизни барып корьмек 
керекмиз, - деди Алие къатийликле. - Мен онынънен телефон 
вастасынен якъында лакъырды эткен эдим. 

Алие койлерине чокъ керелер барды. 1963 сенеси къоджасы 
Эмирнен берабер Акъярда тесаддюфен расткельген балабан бир юк 
машинасынен бардылар. Айдавджы койде бир эвчик огюнде токътады. 
Когертесиндеки бир къач балабан къутуны о эвге ташыды. Эмир, юклю 
пытакълары къорадан тышкъа эгильген терекке тик-тик бакъты. 
Узанып, пытакъны озюне чекти. Сап-сары эриклерни джыйып башлады. 

Эв алдында, маса башында отургъан яш къадыннен эркек 
«хырсызгъа» худжур-худжур бакътылар. 

_ Эй, не япасынъ сен анда? - деп къычырды эркек киши. 

- Эрик джыям, - деди Эмир, озюни сыкъмагъан алда. 

Айдавджы келип, дюмен башына отурды: 

- Эв саиплери огюнде мени къолайсыз алгъа къалдырдынъыз, - 
деди, бурну тюбюнден мыдырдангъан алда. 

- Ёкъ, достум, биз дегиль де, олар бизден утансынлар. Олар шимди 
кейф чатып яшагъан дюльбер эвни бир вакъыт бизим бабалармыз 
къургъан эдилер. Тереклерни де олар отурткъан эди. Яни джефасыны 
олар чектилер, сефасыны булар сюрелер. Бизге даа олардан утанмакъ 
керекми?.. 

Айдавджынынъ чырайы тюрленди. 

- Сизлер къырымтатарсынъызмы? - деди шашкъын алда. 

Эмир, онынъ сёзлерини тасдикъ эткен алда, башыны саллады. 
Айдавджынынъ сары къашлары бирден манълайынынъ ортасынадже 
котерильди. Лякин башкъа сёз айтмады. Дерсинъ, бутюн дикъкъаты 
ёлда. 

Эмирнен Алие машинадан вадийнинъ меркезинде тюшип 
къалдылар. Орталыкъ къаранлыкълашып башлагъан эди. Юкъары 
мааллеге котерилип башладылар. 

- Къаранлыкъта бизим эвимизни тапып олурмызмы? - деди Алие, 
раатсызлангъан алда. 

- Тапмагъа тапармыз амма, биз анда шимди бармамыз. Догърусыны 
айткъанда, бармагъа истемейим... 

- Я, анда геджелейджекмиз? - деди Алие, шашкъын алда. 

- Дагъда. Чуку байырнынъ джапында. 

- Кийик айванлардан къоркъмайсынъмы? 

- Дерт аякълы сойларындан дегиль, эки аякълыларындан 
сакъынмакъ керек, Алие, - деди Эмир, тюшюнджели алда. 

Эльбет, эртеси куню олар, дагъдан тюшип, Алиелернинъ эвлерине 
бардылар. Лякин элли яшлар къарарындаки, толу вуджутлы къадын 
оларны софадан ичери кирсетмеди. 

- Мында мен бир озюм дегиль, дёрт къоранта яшаймыз. 
Къалгъанлары шимди иштелер, - деди. Алиеге къапылар килитли 
олгъаныны бильдирди. 

- Сиз яшагъан одагъа кирмек мумкюнми? - деди Алие тюшкюн 
алда. 

Къадын чырайыны сытты: 

- Анда сизден къалма бир шей ёкъ. Къалса биле, сен оны къайдан 
таныйджакъсынъ? Мындан къувулгъанда, бир кучюк бала 
олгъандырсынъ, - деди. 

- Иш шейде дегиль. Бу эвни къургъан, мында яшагъан инсанлар 
шимди дюньяда ёкълар. Мен ана-бабам не киби эвде яшагъанларыны 
корьмек, бильмек истейим... 

Къадын, кене сытыкъ чырайнен: 

- Мен кетмек керегим, ашыкъам, - деди. Алиенинъ омузындан 
тутты, уйтемек ынтылды. 

Алиенинъ ичинден ачув, нефрет далгъаланып кечти. Лякин озюни 
эльге алмагъа тырышты. 

- Яхшы, шимди кетермиз, лякин сиз азырланып чыкъкъандже, 
бизге эвнинъ артына кечип бакъмакъ мумкюнми? - деп сорады Алие. 

Къадын ийлекярлыкънен кулюмсиреди. 

- Мумкюн! Лякин сен кечиктинъ. Эм чокъ кечиктинъ. О 
алтынларынъызны мында бизден эвель отургъанлар тапкъанлар. 
Биразыны саткъан, Акъярдан балабан эв алгъанлар. Алтынынъыз, 
акъикъатен де, чокъ экен. Къалгъаныны ондан укюмет тутып алды. 
Шеэрден махсус адамлар кельдилер. Эвнинъ огюни, артыны, бир суем 
ер къалдырмай, терен этип, къазып чыкътылар. Андан-мындан эвельден 
къалма паралар чыкътылар... 

- Булар энди уйдурма! - деди Алие, ачувлангъан алда. 

Алтын вакъиасыны Алие де яхшы хатырлай. Эвлеринден сюргюн 
олмаздан эки кунь эвельси анасы Алиме онъа пек дюльбер бир кумюш 
къуту косьтерген эди. Онынъ ичи юзюклер, купелер, чешит 
герданлыкълар алтыннен толу эди. Адий алтынларны о эвель де корьген 
эди. Лякин бу кересинде къутунынъ ичинде буюк, атеш тюстекилерни 
корьгенде, шашты. Оларнынъ узеринде башына явлукъ киби бир шей 
багълы эркек кишининъ ресими бар эди. Алие анасындан бу насыл 
алтын экенини сорады. 

- Булар - дукат. Алтынларнынъ пашасыдыр, - деп кулюмсиреди 
анасы. 

Сонъра анасынен экиси о къутуны эвнинъ артындаки сарымсакълар 
ичине комген эдилер. Сюргюнликте дженктен къайтып кельген бир 
дженкчи догъмушларындан эвлеринде яшагъан кельмешеклер о 
алтынларны тапкъанларыны эшиткен эдилер. 

О, шимди башкъа шей акъкъында тюшюнмекте эди. Къардашнынъ 
Къырымгъа кетеджегини эшиткен Джеваир о вакъыт: «Алие, коюмизге 
барсанъ, эвимизнинъ артында пычма ташлардан бирининъ узерине 
арап арифлеринен бабам ве анамнынъ ады, сойады ве эв не вакъыт 
къурулып башлагъаны, ве биткени акъкъында язылар олмакъ керек. О, 
турамы, ёкъмы, бакъса», - деген эди. Лякин къадынгъа бу акъта бир 
шей айтмады. 

- Догъмуш ватаныны, ана-бабасыны, бутюн варлыгъыны гъайып 
эткен адам ичюн алтын джоймакъ не демек олсун? - деп кулюмсиреди 
Алие. 

Алиенинъ алтын меселесинде озюни сыкъмагъаныны корьген 
къадын онъа тааджипле бакъты. Сонъра дудакъларыны бюзди. 

- Бар, бакъ, - деди кинаели сеснен. 

Алиенен Эмир, бу кельмешек даа айткъанына пешман этмесин деп, 
ашыкъ-аджеле эвнинъ артына айландылар. Лякин экиси де бирден 
токътады. Эвнинъ арт диварында, юксекче бир ташнынъ узерине, 
тертипсиз алда, къара зифт яхшы этип аялангъан эди. Анда бир тюрлю 
язы корюнмей. 

Бир къач йылдан сонъра Алие анда кене барды. Бу кересинде эвде 
адам чокъ эди. Толу вуджутлы къадын энди баягъы эсленген эди. 
Алиени корьгенинен танынды. Эски танышыны корип къувангъан адам 
киби, сийрек тишлерини сытып кулюмсиреди. 

- Мен сизни корьгенимнен таныдым. Затен сизни танымамакъ 

мумкюн дегиль, - деди джиддий алда. - Сиз о заман пек ачувлангъан ве: 
«Бизлер мында мытлакъа къайтып келирмиз. ООН-гъадже барырмыз. 
Эписи бир, мында къайтып келирмиз!» - деген эдинъиз. 

Алие кулюмсиреди. 

- ООН меселесини хатырлап оламайым, лякин келеджегимизни 
биле эдим. Энди исе шуны айтмакъ истейим ки, бизлер мында 
бутюнлей къайтып кельмектемиз, - деди къатий давушле. 

Ондан сонъки келювлеринде Алие ве агъалары артыкъ о къадынны 
корьмедилер. Мусафирлерни онынъ къоджасы ве огъул-къызлары 
къаршылап алдылар. Къадыннынъ бу дюньядан козь юмгъаныны 
бильдирдилер. Къоджасы атта къуюдан сув чекти, мусафирлерге къую 
сувы ичирди, незакетлик бильдирди: 

- Бу гедже бизде мусафир ола билесинъиз, - деди. 

О вакъыт Алие озь азбарларыны, койлерини доланыр экен, юректен 
яныкъланды. Олар яш къадынгъа домуз кубреси тюбюнде къалгъан 
киби корюнди. Орта маалледеки чешменинъ башында къоджасынен 
экиси эллерини-бетлерини ювдылар. Озьлерине бираз кельген сонъ, 
мусульман мезарлыгъы бетке котерильдилер. Анда олгъан 
теджавускярлыкъны кореркенлер, шашып къалдылар. Мезарлыкъ 
бозулгъан, виран этильген, башташларны джыйыштырып алып, рус 
мезарлыгъыны сарып алгъан къора япкъанлар. Мусульман мезарлыгъы 
булунгъан ерде бир къач балабан ве терен чукъурлар къазылгъан. Тазе 
топракълар ичинде инсан кемиклери яталар. Къайда чевирильселер, 
фыркъылдап юрген домузларгъа расткельдилер. Алиенинъ ичиндеки 
нефретни, яныкъны, атешни элемли козьяшлары биле бастырып 
оламады. 

Лякин, эвлерине къайтып кельген сонъ, бу фаджиа акъкъында чокъ 
вакъыткъадже агъыз ачып, бир сёз айтмады. 

Инсаннынъ юрегиндеки яныкъ не къадар терен, алевли, аджджы 
олса да, вакъыт деген шей оны савуштыра. Сонъундан Алие татасы 
Джеваирге бу акъта икяе эткен эди. Эм бу вакъиадан сонъ чокъ 
вакъыткъадже анда аякъ басмагъан эди. Шимди о, башкъа истекнен, 
ниетнен кельмекте. Бутюн омрю бою сюргюнликте яшаса да, хаялы, 
фикри, умюти озь ватанында олгъан, эм бу мукъаддес дуйгъуны башта 
къардашларына, сонъра озь балаларына ашлая бильген татасыны энъ 
буюк арзусына, ватанына къавуштырмакъ ичюн кельмекте. 

Машина Байдаргъа киреркен, сурьатыны явашлатты. Бутюн 
барлыгъынен этрафны сейир этип кеткен Джеваир, машина 
озьлерининъ эвлери янына барып токътамагъандже, агъзыны ачмады. 
Онынъ юрегинде олгъан теэссурат ве эеджанны чырайынынъ де 
агъарып, де мораргъанындан, козьлерининъ тюшюнджели бакъувдан 
анъламакъ мумкюн эди. 

Машинадакилернинъ эписи анда-мында корюнген адамларнынъ 
кейфлери бозукъ олып, вадийде насылдыр бир кийик сукюнетлик укюм 
сюргенини дуймакъта эдилер. Энвер машинадан тюшмеди. 

- Алие, сен, татамнен экинъиз киринъиз, олар бизим эпимизни 
корьселер, отьлери патлар, сизлерни де эвге кирсетмезлер, - деди. 

Алие, онынъ сёзюни тасдикъ этер киби, башыны саллады. 
Джеваирге машинадан тюшмеге ярдым этти. Азбар къапыдан ичери 
киреркенлер, Джеваирнинъ юреги чипче киби чапаланып башлады. О, 
этрафкъа дикъкъатнен бакъмакъта эди. Къыркъ алты йылдан сонъ 
биринджи кере озь догъмуш эвлерине кирмекте. Эскен ельчик 

тереклерден тазе узюльген япракъларны анда-мында савурмакъта. 
Азбарнынъ ичинде кузь куськюнлиги укюм сюрмекте. Къора тюбюнде 
япракълары сарарып башлагъан къырмызы, сары чечекли бир къач тюп 
гульхатемлерни эсапкъа алмагъанда, бир ерде чечек деген шей 
корюнмей. Тереклер де къартайып, даллары сийреклешип къалгъанлар. 

Къаршысында анасы даима хатырлагъан эфсаневий, татлы сувлы 
къую. Шимди бир къач адым атса, онынъ башында оладжакъ. 
Къопкъаны далдырып чексе, о татлы сувдан къангъандже ичмеси 
мумкюн. Лякин о, не ичюндир, о тарафкъа юрмеди. Къуюнынъ башы 
сары япракълар иле орьтюльген Бир заманлар озюнинъ 
дюльберлигинен инсаннынъ дикъкъатыны джельп эткен сагълам, гурь 
даллы терек ве сап-сары олып пишкен сувлы эриклерден шимди нам- 
нишан ёкъ эди. Терек бакъымсыз алда, базы даллары къуругъан, лякин 
олар кесильмегенлер. Мейвалары бурюшип къалгъанлар. Къуюнынъ 
тахталарындан эвельки ешиль боядан из биле къалмагъан, олар 
когерип, къарарып къалгъанлар. 

Къуюнынъ башында ёл четиндеки къорагъадже фесильген, къара, 
сары къадифе, арслан агъыз, акъшам сефа чечеклери, чешит ренктеки 
къаранфиллер осе эдилер. Кузь мевсиминде исе бутюн азбарны бем- 
беяз ачкъан кузь чечеклери яраштыра эдилер. Анасы оларны, 
сувукътан, атта къардан биле къоркъмагъанлары, чыдамлы олгъанлары 
ичюн, пек севе эди. 

Джеваир эвлерине кирмеге ашыкъты. Дерсинъ, анда ана- 
бабасынынъ рухларыны ис этеджек. Алие эки басамакътан котерилир 
экен, артына айланып, татасынынъ элинден тутып, онъа да 
котерильмеге ярдым этти. Бу вакъытДжеваирнинъ пармакълары 
къалтырагъаныны ис этти. 

- Тата, раатсызланманъыз, эр шей еринде олур! - деди, джиддий 
алда. - Биз ана-баба мекяны, озь эвимиздемиз. 

Озю бойле дер экен, къапыны мукъайтлыкънен, яваштан уйтеп 
бакъты, килитленгенге бенъзей. 

О якъкъа-бу якъкъа бакъты. Деми, машина къапу огюнде келип 
токътагъанда, эвге бириси чапып кирген киби корюнген эди. Демек, 
эвде кимдир бар, деп тюшюнди. Къапыны кене къакъты. Ичериден сес- 
солукъ чыкъмады. Тюшюнджели тургъан татасына бакъты, азачыкъ 
кулюмсиреди. 

- Шимди, шимди ачарлар, - деди. Къапуны кучьлюдже урып 
башлады. 

Ичериден бир анълашылмагъан сес эшитильди. Недир тысырдады. 
Къапу яваштан ачылды. Къаршыларында къыркъ-къыркъ беш 
яшларында, юксекче бойлу къадын пейда олды. Мусафирлерге сытыкъ 
чырайле, сизлерге ким керек, деген киби, бакъты. 

Джеваирнинъ ичи-багъры асретлик ис-дуйгъулары иле толып- 
ташкъан алда, эвге чапып кирмеге истесе де, басамакълар устюнде 
гъает къоркъкъан адам киби, пысып турмакъта эди. 

Алие озюни кене сыкъмады, аксине, эвде адам олгъанына 
къуванды, селям берди. Шимди ракъибине уджюм этмек азыр тургъан 
къадын Алиенинъ, селям берип, кулюмсиреп тургъаныны кореркен, 
бирден шашмалагъан киби олды. Атта, озю биле дуймадан, бир адым 
арткъа чекильди. Сонъра деръал озюни эльге алмагъа тырышты. 

Башта Алиенен Джеваирге, сонъра эв алдында тургъан машинагъа 
бакъып алды. Ачыкъ ешиль «Жигули» машинасы онъа таныш эди. 

Къадыннынъ къашлары кенъ манълайынынъ ортасынадже котерильди: 

- Сиз кене машинагъа толушып кельгенсинъиз амма, меним 
мусафир къаршыламагъа вакъытым ёкъ. Ишке ашыкъам, - деди. 

- Багъышланъыз, - деди Алие. - Мында бизлерден башкъа 
киреджек адам ёкъ. Бу меним татам. Къырымгъа ярым асырдан сонъ 
биринджи кере кельмекте... 

— О да бу эвде догъдымы? Бу эвнинъ бир де чокъ саиби бар экен. 
Башкъаларына кимсе кельмей, десенъ, оладжакъ, - деп мыдырданды 
къадын. 

Алие онъа къулакъ асмады. 

- Багъышланъыз, меним адым Алие, татамнынъки - Джеваир. 
Сизинъ адыныз недир? - деп сорады. 

– Валя, - деди къадын ачувлы алда. 

- Сиз, Валя, ачувланманъыз. Бу эвнинъ талийи ойле экен. Мен де 
эр сефер кельгенде, мында янъы-янъы шорбаджыларгъа расткелем. 
Сизни биринджи кере корьмектем, - деди Алие. 

- Мында меним анам, бабам яшай эдилер. Шимди мен, 
къорантамнен яшайым. Демек, эв менимки... 

- Эльбет, Валя, шимдики къанун муджиби ойле. Сиз бу эвнинъ 
саибисинъиз. Лякин инсан бинълердже километр ёл басып кельди. Озю 
де, корип турасынъыз, ихтияр бир къадын. Онъа ве манъа, эвге кирмей, 
бу ерден, босагъа устюнден кери къайтып кетмек не экенини тасавур 
этесинъизми? - деди Алие. 

– О, сизинъ ишинъиз. Мен кетмек керегим, весселям!.. 

Алиенинъ бутюн вуджудындаки къан топланып келип, башына 
ургъан киби олды. Юреги сыкъ-сыкъ урды. Чырайы агъарды. 

Лякин татасынынъ хатири ичюн сусмагъа меджбур олды. Валя да 
онда олгъан далгъаланувны дуйса керек, бираз арткъа чекильди: 

- Киринъиз, - деди алчакъ сеснен. 

Бираздан сонъ Валя огде, Алиенен Джеваир артта, олар ана-бабасы 
ве Алиенен Серверчикнинъ одасына кирдилер. Джеваир озюни не 
къадар тутмагъа тырышса да, эеджаныны басып оламады, агълап 
йиберди. Чюнки къаршысында ана-бабасы, «Ана, мен балабан эвимизге 
кетмек истейим» деген къардашчыгъы Сервер пейда олды. Эм оданынъ 
ичиндеки бутюн эшьялар оларны хатырлатып турмакъталар. 

Джеваир явлугъынынъ уджларынен козьяшларыны сюртти. 
Алиенинъ артындан юрди. Озь одасында эки диварны къаплап алгъан 
гъайет къыйметли ве дюльбер, алтын сувлы, сыкъ сачакълы килимге 
бакъып къалды. Бир вакъытлар оны сап-сары, алтын киби 
алкъачыкъларнен ойле ренкте чуйчиклерге агъасы Джафернен экиси 
аскъан эдилер. Демек, бу эвдеки эшьяларгъа укюмет тиймеген. Лякин 
мында яшагъан кельмешеклер де оларнынъ къадрине етмеген. Килим 
бир пармакъ тоз тюбюнде пасланып ятмакъта. Эвеллери о, атеш киби 
парылдап, Джеваирнинъ одасыны яраштыра эди. Энвернен Кемалнынъ 
одасы да аджыныкълы корюниште. Умумен, бутюн одаларнынъ 
диварлары, таванлары, табанлары ярым асырдан берли боя ве киреч 
къокъусы корьмегени белли олып тура. Анасы эр мевсимде бойдан- 
бойгъа беш-алты оданынъ эписини чивитли киречнен акълап чыкъа, 
Энвернен Джеваир исе, вакъты-вакъты иле, табанларнынъ бояларыны 
да тазерте тургъанлар. Эвлерининъ къурулгъанына энди баягъы йыллар 
олса да, о, чёкмеген. Дюльберлигинен янъы эвлерден артта къалмай. 

Ана-бабасы ве къардашчыгъынен яткъан оданынъ дамы эвельде 

насыл олгъаныны Алие де яхшы хатырлай. Къандильнинъ чевресинде 
кок къушагъыны анъдыргъан чешит ренктеки даирелер бар эди. Шимди 
оларнынъ зорнен излери корюнмекте. Валя оларнынъ чересиндеки 
хошнутсызлыкъны кореркен, сусып отурмады: 

– Меним ана-бабам да мында чокъ ишлер яптылар... 

Алие онъа дикъкъатнен бакъты: 

- Не, эвнинъ дамыны ачып, юксеклигини котердинъизми? Къапу- 
пенджерелерни денъиштирдинъизми? - деп сорады. Чюнки эвнинъ 
таваны баягъы юксек олып, шимдики эвлерни хатырламакъта эди. 
Джеваир исе озь тюшюнджелеринен озю мешгъуль эди. 

- Ёкъ, - деди Валя. - Кимсе онынъ тёпесини ачмады, пенджере, 
къапуларыны денъиштирмеди. Лякин бир шейге ярамагъан уп-узун 
софаны дёртке больдилер. Яни эвге дёрт ода даа къошулды. Бизлер исе 
тышта янъы аякъёл ясадыкъ, онъа бетон тёшедик, - деди гъурурлы 
алда. 

Алие кулюмсиреди. Башкъа бир шей айтмады. Джеваир исе 
козьлери огюне эвельки софаны джанландырды. Узунлыгъы он метрли, 
кок боялы, джамлы софа. Пенджерелерине бойдан-бойгъа чивитли 
перде чекильген. Софанынъ сол тарафында музейлерни яраштырышы - 
балабан - учь къысымдан ибарет буфет. Ортадакисинъ къапагъы 
устюнде омузына патронташлар асылы авджы. Элинде йипке тизильген 
бир къач бодене. Янында геджелери козьлери ышыкъ сачкъан авджы 
копеги. Къалгъан эки къысымынын устюнде дюльбер орьнеклер бар 
эди. Софанынъ табанына эки тарафында къырмызы шертлери олгъан, 
ешиль, гъает узун килим тёшели эди. 

Джеваир шимди Валядан оны сорамакъ истеди. Лякин сонъундан 
пешман олды. Екъ шейни сорамакънынъ файдасы ёкъ, деди озь башына. 

Энди къадынлар арасындаки кергинлик баягъы йымшагъан, Валя 
да ишке ашыкъмай эди. 

Джеваир бирден Валядан: 

- Наташа шимди къайда? - деп сорады. 

- Оджапче Наташамы? Мектепте чалыша. Бизде, мында айтувлы 
оджапче. О, къоджагъа арбий кишиге баргъаны ичюн, чокъ йыллар 
Магаданда яшадылар. Сонъра мында къайтып кельдилер. Дейджегим, 
мындалар. 

Джеваир онъа дикъкъатнен бакъты: 

- О, дженк вакътында немселерде терджиман чалыша эди. Энъ 
эсасы, немсе комендантынен яшай эди. Заваллы анасы пек яныкълана 
ЭДИ... 

Валя Джеваирге ишанчсызлыкънен бакъты: 

- Анасыны бильмейим. О, бизлер кельмезден эвель кечинген. 
Озюни яхшы билем, - деди. Башкъа бир сёз айтмады. 

Джеваирнен Алие, гъает тюшкюн алда, тышкъа чыкътылар. 
Валянен, башларыны саллап, сагълыкълаштылар. Джеваир азбар 
ичинден келеяткъанда, Абибулла эмдженинъ эвине козь ташлады. 
Эвнинъ алдында яш къадыннен осьмюрни анъдыргъан огълан бала 
арабачыгъы янында, скемле устюнде отурмакъта эдилер. 

Джеваир оларгъа бакъаркен, буларгъа да бу эв ана-бабаларындан 
мирас къалгъанына бенъзей, деп тюшюнди. Кокюс къафесининъ сол 
тарафы солкъулдап алды. 

Машина юкъары мааллеге бираз даа котерильген сонъ, токътады. 
Ашим агъанынъ эви янындаки бошлукъкъа - мейданчыкъкъа 

козьлерини сыкъкъан алда бакъты. 

Мейданны от баскъан. Эки къартанай кичкене скемлечиклер 
устюнде отургъан, озьара къызгъын лаф этмекте эдилер. Олардан 
азачыкъ авлакъта беш-алты эчки отламакъта. Бойнунда торбасы олгъан 
огълан, дженк вакътында Акъярдан машина-машина кетирилип 
комюльген дженкявер аскерлерининъ джесетлери булунгъан ерде, бир 
къач домузнен берабер доланмакъта. 

Джеваирнинъ аякълары тюбюнде топракъ тайып кеткен киби олды. 
«Я Рабби, - деп фысылдады о, - мында, бу топракъ тюбюнде нидже- 
нидже генч аскерлер, офицерлер ятмакъта. Олар яш джанларыны 
кимлер ве не ичюн феда эткен эдилер? Мындаки кельмешеклер о 
шеитлер яткъан ерни чочкъа ве эчки бакъкъан отлакъкъа 
чевиргенлер». 

Мында олгъан вакъиаларны думанлы исе де, Энвер де хатырлай. 
Кемалнен Алие исе таталары Джеваирнинъ хатырлавларындан билелер. 
Олар Джеваирнинъ янына бармай, азачыкъ кенарда турдылар. 

Джеваир озюни баягъы эльге алгъан сонъ, къартанайларнынъ 
янына барды. Олар энди къызгъын субеттен токътагъан, кельген 
ябанджы адамларгъа уджюм этмеге азыр киби, манълайлары тюбюнден 
бакъмакъта эдилер. 

Джеваир олардан: 

- Сизлер мында яшайсынъызмы? - деп сорады алчакъ, 
къалтыравукъ сесле. 

Джеваирге тааджипленген алда бакътылар. 

- Эльбетте, мен мынавы эвде яшайым, - деди постал янакълы 
къадын. Элинен Ашим агъанынъ эвини косьтерди. - Фрося исе анавы 
звде яшай... - бояджы Смаил агъанынъ эвине ишмар этти. 

- Чокътан берлими? - деп сорады Джеваир. 

- Къыркъ дёрттен берли. Мен беллесем, аз вакъыт дегиль, - 
къартанай чюрюк тишлерини сытып, кинаенен кулюмсиреди. - Я, сизге 
не керек? Бильмек мумкюнми? - Озю баягъы авлакъта тургъан 
машинагъа бакъыл алды. 

- Эльбет, мумкюн. Мен мында догъмуш эвимизге кельдим. Анавы 
эвде догъгъан эдим, - Джеваир эльнен озь эвлерини косьтерди. 

Къартанайлар, чырайлары сытыкъ алда, бири-бирине бакъып 
алдылар. 

- Сен догъгъансынъ амма, шимди анда башкъа адамлар яшайлар. 
Оларны андан чыкъарып атмагъа кимсенинъ акъкъы ёкъ. Бу ерлер энди 
бизимки, - деди чюрюк тишли къартанай, мемнюн алда. - Эгер, 
мытлакъа, мында келип яшамакъ истесенъиз, анда бара билесинъиз, - 
элинен Дегирмен дере бетке ишарет этти. - Сизинъ кибилери анда 
топландылар. Бир афтадан берли бизде ана-баба куню. Къайдандыр 
кельген бир топар адам мындан истеген ерлеринден эв къурмакъ ичюн, 
ер аладжакъ эмишлер. Бу укюметте, дерсинъ, къанун-къаиде ёкъ. 
Бутюн районнынъ милициясы бир афтадан берли анда чекишелер. 
Оларны айдаштыралар амма, башарып оламайлар. Бу ернинъ халкъы 
аякъкъа турса, оларны тез тындырыр амма, бизимкилери пек сабырлы 
даа. 

- Сизни мында ким чагъыргъан? Бастыра-бастыра келесинъиз. 
Ярым асырдан берли озь мусульманларынъыз арасында яшайсынъыз. 
Анда ерлешсенъиз, олмай эдими? Ёкъса, анда да чул туттырып 
оламадынъызмы? - Чюрюк тишли къадын, пек акъыллы лафлар айткъан 

киби, агъыр вуджудыны силькитип, хыкъылдап кульди. 

Джеваир юрегинде аджджы агъры дуйды. Козьлери бунарланды. 
Лякин озюни эльге алмагъа тырышты: 

- Догъру, бизлерни дюньянынъ чешит кошелерине алып кеттилер. 
Халкъымыз Сибир тайгъаларында, Орта Асия къум сахраларында бир 
къабаатсыз ярым асыр чекишти, ярысы къырылып кетти. Башталары, 
эльбет, о ерлернинъ адамлары бизлерге озь эвлеринден бир кошечик 
бердилер. Лякин, сизлер киби, о халкъ къургъан, ичлери эшья толу, 
азыр эвлерге барып толушмадыкъ. Сонъундан озьлеримиз къурдыкъ. О 
ерлернинъ халкълары бизимкилеринен достлаштылар. Озьара 
мунасебетлеримиз гузель эди. Лякин бизлер тамырсыз, ватансыз 
быралкъылар дегильмиз. Ярым асыр девамында бизге мусафирченлик 
косьтерген халкъларгъа тешеккюр бильдирип, энди озь ана- 
Ватанымызгъа къайтмакътамыз. Сизлер исе бизлерге озь эвлеримизни 
къайтарып бермек ерине, мында не ичюн бастырып келесинъиз, деп 
къычырасынъыз. Бизлер озь топрагъымызгъа къайтып кельмектемиз... 

Къартанайларны йылан тишлеген киби, ерлеринден сычрап 
турдылар. Чырайлары морарды. 

- Мен мында омюрим эчки бакъып кечмеди. Къыркъ йыл кой 
советининъ реиси хызметинде булундым. Мында яшамагъа сенден 
зияде меним акъкъым бардыр, беллейим, - деп багъырды чюрюк тишли 
къартанай. - Мен бир ребер эдим, эм сизин кибилерини мында аякъ 
бастырмай эдим. Лякин шимди дюнья бозулмакъта... 

- Сизден олгъан ребер. Дженктен эвель гъает дюльбер олгъан бир 
вадийни харабеге чевиргенсинъиз. Эвеллери беш юзге якъын къоранта 
яшагъан мекянгъа бир топ локъатаджы келип ерлешкен, башкъалары 
кельмесинъ деп, гузель-гузель эвлерни йыкъкъан, харабеге 
чевиргенсинъиз. Бу юрт, бу топракъ ичюн кимлер яш джанларыны феда 
эткенлери акъкъында тюшюнмек акъылынъызгъа биле кельмеген. 
Сизлер эчкилеринъизни, домузларынъызны отлаткъан бу ерде, яни 
сизинъ аякъларынъыз тюбюнде, дженк вакъытында юзлернен аскерлер, 
офицерлер дефн олунгъан эди. Шимди мында къардашлыкъ мезары 
олмакъ керек эди, - деди Джеваир кедерли давушнен. 

Ребер дудакъларыны бурды: 

- Оны не бизлер корьдик ве не де эшиттик. Эгер сенинъ 
айткъанларынъ догъру олса, мында укюмет адамлары бир шейлер япар 
эдилер, - деди. 

- Олар да, сизинъ киби, кельмешек реберлер, иште, - Джеваир 
теренден кокюс кечирди. - Мында эр бир къарыш ернинъ не экенини 
бильген онынъ къадирине еткен ве оны абаданлаштырмагъа 
тырышкъан инсанлар яшамакъ кереклер. Эм олар энди кутьлевий 
суретте келип башладылар. Мында ойле эвлер къурарлар ки, сизлер 
ойлесини тюшюнъизде биле корьмегендирсинъиз. Сизлер исе озюнъиз 
йыкъынтыгъа чевирген эвлеринъизде яшарсынъыз, - деп, кинаенен 
кулюмсиреди Джеваир, чевирилип, машина бетке кетти. 


Д 


Джеваирнен Алие Къырымгъа кельгенден берли бам-башкъа бир 
омюр кечирмектелер. Эльбет, олар мындан бала экенде кеттилер. 
Сюргюнликте ильк вакъытларда аят куреши далгъасы ичинде 
чапаландылар. Сонъра чокъ девам эткен сюргюнлик деври укюм сюрди. 

Ана-бабадан эрте махрум къалгъан Джеваир башчылыгъындаки 
къоранта, пек чокъ къырымтатарлар киби, озьлери Озьбекистан 
чёллери ичинде сюрюнип юрселер де, юреклери, истеклери, арзулары, 
хаял ве фикирлери ана-Ватанлары Къырымда эди. Демек, олар бутюн о 
йыллар девамында хаял-арзу дюньясында яшагъанлар. Мында исе олар 
акъикъат дюньясыны корьмектелер. О омюр ичинде арекет этмектелер. 

Бу дияр ичюн олгъан арекетлерни, джезаларны, 
акъсымланувларны олар анда да дуя, ис эте, коре, яныкълана эдилер. 

Иште, о куньлернинъ биринде Алиенен Энвер ишнен андадыр 
кетмекте эдилер. Мырзачёль автобус мейданында олар алчакъча бойлу, 
ничар, сия сачлы, акъ черели бир огъланнен расткелиштилер. 
Алиенинъ агъасы ондан, яшы джеэтинден, баягъы буюк олгъанына 
бакъмадан, Энвер бутюн арекетлери ве лафларынен онъа буюк сайгъы, 
урьмет косьтергени корюнип тура эди. Огъланнынъ айдын бакъышы, 
сия козьлеринде кимлендендир сакъынув алямети дуюла эди. Энвер 
онынъле сол элини кокюсине къойгъан ве сагъ элини сыкъкъан алда 
сагълыкълашты. Огълан тез-тез эвлер арасына кирип кетти. Алие 
агъасындан онынъ акъкъында бир шейлер сорап етиштирамады. Вызнен 
келип токътагъан енгиль машинадан эки-учь милис хадими чар-чабик 
тюшти. Олар ель киби чабикликнен автобус мейданыны доланып 
чыкътылар. Бири-бирлерине бакътылар. Кене машинагъа отурып, 
къайдадыр гъайып олып кеттилер. 

Энвер, къардашы Алие онъа, не ола шу, агъа, деген киби, 
бакъкъаныны корип, теренден кокюс кечирди. 

– Олар демки огъланны къыдыралар, - деди кедерли давушнен. 

- Я, о огълан ким, не япкъан? - Алие агъасына дикъкъатнен бакъты. 

- О, миллим арекетимизнинъ лидери. Бутюн халкъымызны хаял, 
арзу дюньясындан ана-Ватанымыз Къырымгъа алып бармакъ ичюн 
коммунистлер къурумына къаршы курешмекте. Бу ёлда якъында 
бастырыкъ джезасыны да корип чыкъты, - деди кедерли давушнен. 

Иште, о вакъытлардан сонъ Джеваирлернинъ эвлеринде де, халкъ 
миллий арекетине аит лакъырдылар даима олып турды. Эм о 
лакъырдылар, инсанлар, арекетлер, ниает, халкъны озь ана-Ватанына 
алып кельмекте. 

Джеваирлер Ленин мейданы янындан кечип, «Тренёва» истраат 
багъчасы бетке кетеяткъанда, бирден юксек сеслер эшитильди. 
Дикъкъат этселер, мейданда митинг олмакъта эди. Киббар ве гъурурлы 
рус адамлары невбетнен зеэрли нуткълар сёйлемектелер. «Мен 
акъикъий рус кишиси оларакъ, Къырымда руслар ичюн мухтариетли 
джумхуриет тешкиль олунмасыны талап этем!» - деди бири. Дигери 
исе: «Девлет тили - рус тили олмакъ шарттыр!» - деп къычырды. Кене 
бири: «Къырым эвель-эзельден русларнынъки эди, ойле де олып 
къаладжакъ!» - деп шаматалады. Бу митинг ярым асырдан сонъ озь 
ватанларына къайтып келеяткъан къырымтатарларны корип, даа 
къутураяткъан кельмешеклернинъ исьяны эди. 

Алие чырайы дивар кесильген татасынынъ къолтугъына кирди. Оны 
бу мынафыкъ адамлар арасындан алып чыкъмакъ истеди. 

- Агъамлар анда кетмектелер. Бизлерге оларнынъ артындан 
етишмек керек, - деди йымшакъ давушнен. 

Олар бираз юргенлеринен, балабан, ешиль боялы бинанынъ 
огюндеки гурь даллы терек тюбюнде тургъан Энвернен Кемалны 
корьдилер. Олар чадырлар шеэрчигинде булунгъан бир къач генчнен 


251 


лакъырды этмекте эдилер. Янларына кельген Джеваирнен Алиеге, 
бираз токътанъыз, деген киби, башларыны саллап, ишмар эттилер. 

Бираздан сонъ тата-къардашлар машина толусы кениш ёлдан о бир 
тарафкъа кечмеге ашыкътылар. Эм о ёлны кечкенлеринен, бир 
шаматагъа огърадылар. Мында энди, дерсинъ, джан дерьясы. Халкъ бир 
къач генчни алкъагъа алгъан. Эр кес, дерсинъ, бутюн варлыкълары иле 
къулакъкъа чевирильгенлер, алкъанынь ортасында нелердир 
айтаяткъан юксек бойлу, чалыкъ арекетли, гурь сесли йигитни 
динълемекте эди. Авасы о къадар сыджакъ олмагъанына ве тереклер 
тюбюнде хафиф ельчик эскенине бакъмадан, йигит, эп бир, бир шейлер 
айтаркен, быджагъынынъ джебинден пошусыны чыкъарып, кенъ 
манълайынынъ терини сюртмекте эди. 

Тосат-тосат халкънынъ ичинден огге насылдыр къартлар, 
къадынлар атылып чыкъалар ве йигитни акъаретлеп башлайлар. 

Джеваирлер не олаятканыны яхшы эшитмек ве анъламакъ ичюн, эп 
инсанлар къоюлыгъына сокъулдылар, нуткъчы бетке якъынлаштылар. 
Энди онынъ сёзлери ачыкъ-айдын эшитильмекте эди: 

- Шимди бу ердеки инсанларнынъ базылары, мен беллесем, ярын я 
да о бир кунь, вакътынджа исе де, озь яшагъан ерлерине 
къайтаджакълар. Сизлерге буюк риджа, анда семетдешлеримизге 
анълатынъыз. Тездже мында кельмеге арекет этсинлер. Шимди мында 
халкъымыз не къадар чокъ ве тез келип ерлешсе, бизим ичюн о къадар 
яхшы оладжакъ. Шимди бизде топракъларымызны къайтарып алув 
арекети кетмекте. Ватангъа эрте чыкъкъан - ёл аладжакъ, - о, бирден 
чевирилип, гурь даллы, япалакъ терекнинъ тюбюнде, маса башында бир 
къач огълан ве къызларнынъ нелердир язаяткъанларына, анда 
токътамадан адамларнынъ акъкъаныны косьтерди. - Участка алмагъа, 
мында ерлешмеге истегенлер, келинъиз, джедвельге язылынъыз, бизге 
къошулынъыз... 

Бу вакъыт йигитнинъ къаршысында эки къырмызы юзьлю, ачувлы, 
эслидже, лякин кескин сесли къадын пейда олды. Экиси бирден 
чанкильдеп башлады. 

- Сенинъ япаджакъ ишинъ ёкъмы? Бутюн яз бу ерде халкънынъ 
башыны кутип отурдынъ. Даа ёрулмадынъмы? Озюнъ чалышмайсынъ. 
Бизлерге кедер этесинъ. Гедже-куньдюз бу ерде къычырасынъ, 
адамларнынъ къаныны бозасынъ. Башынъ, тенинъ экенде, кет мындан, 
- деп къычырыштылар. О эки къадынгъа бир-экиси даа къошулды. Озь 
сеслери ве арекетлеринден озьлери юреклендилер, йигитке даа 
якъынджа бардылар. Бир данеси онынъ енъинден тутып чеккеледи. 
Иигит башта оларгъа къулакъ асмады. Лякин токътамагъа меджбур 
эттилер. 

Халкъ ичинден огъланларнынъ ачувлы сеслери янъгъырады. 

- Расим, барып, шу копеклери богъып ташлайыкъмы? 

Оларгъа бизим къадынлар къошулдылар. 

- Баллар, сиз еринъизден къыбырдаманъыз. Динсизнинъ 
акъкъындан имансыз келир, дегенлер. Керек олса, оларны бизлер 
озюмиз тындырырмыз. Я 

Бу сёзлер къуру къорайгъа тюшкен атеш киби алевленди. Иигит 
эки элини бирден котерди: 

- Джемаат, бу копеклер мында афырмагъа кельгенлер. 
Афырсынлар. Бир даненъиз еринъизден къыбырдаманъыз. Мында 
оларнынъ саиплери айланып юрелер. 

Кёрнинъ арагъаны - эки козьдир, Алла оларгъа эки берир. 
Сизлерни къарталлар киби къапкъач этерлер, озь юваларына алып 
кетерлер. Келинъиз, бираз сабырлы олайыкъ. Илериде даа япыладжакъ 
ишлеримиз чокъ. Копеклер афырыр, бизим керванымыз эп огге кетер, - 
йигит, озюни тынч туткъан алда, енгильден кулюмсиреди. 

Акъикъатен де, мындаки адамларнынъ пек чокъу бу вазиетке 
алышкъангъа бенъзейлер. Кене эр кес озь ишинен мешгъуль олды. 
Иигит кене озь сёзюни девам этти. Адамларнынъ чокълары терек 
тюбюндеки маса башына топландылар. Эки-учь къызнынъ эли-элине 
тиймей, адамларны эп джедвельге язмакъталар. 

Джеваирнен Алие, бирден энди акъылларына тюшсе керек, бири- 
бирине, я, бизим Лейля къайда, деген киби, бакътылар. 

О, акъикъатен де, не маса башында ве не де ортада айланып 
юргенлер янында корюнмей эди. Биревден сорамакънынъ чареси ёкъ, 
эр кеснинъ дикъкъаты нуткъчы йигитте. 

Бираздан оларнынъ янында Кемал пейда олды. 

- Раатланманъыз, Лейля бир къач адамнен берабер, комиссия 
азаларынен олса керек, бугунь « +захват+ » япыладжакъ ерге кеткен 
экен. Шимди ярым сааттен сонъ тенеффюс оладжакъ экен, о вакъыт эр 
шейни анълармыз, - деди, озюни тынч туткъан алда. 

Алие башыны мемнюн алда саллады, агъасына бу эйи хабери ичюн 
тешеккюр бильдирди. Башында исе, меним балам чокътан берли мында, 
бу къайнакъ омюр ичинде къайнамакъта, мен исе, анда озюмни 
сыкъмай, онынъ телефон япмасынен теселленип отургъаным, деп, 
озюне-озю ачувланды. 

Къаршысында адамларгъа эп нелердир айтмакъта олгъан 
огълангъа дикъкъатнен бакъты. Бу, юксек бойлу, арекетчен, бу къадар 
джанны озюне джельп эте бильген, мында бу къадар джиддий ишлер 
япкъан, догърусыны айткъанда, озь ана-Ватаныны кельмешеклерден 
къайтарып алув курешинде ог сафларда кеткен, бу йигит онынъ киеви 
оладжакъмы? Оны озь эвинде, озь софрасы башында, озь къоранта 
азалары арасында тасавур этмеге тырышты. Чокъ синъдирип оламады. 
Гъает ресмий йигит... Бу фикирлерни башындан къувып йибермек 
истеди. Таныш-билишлернинъ айткъанлары, бельки, бу огълан 
дегильдир, деп тюшюнди. Олар мында бир дане ола бильмезлер. Лякин, 
тарифлерине коре, бунъа бенъзей. 

Алие къызы Лейлянынъ мындаки севгиси акъкъында, изым-чизым 
оларакъ, бир шейлер эшиткен ве онъа чокъ инанмагъан эди. Чюнки 
къызнынъ бу саада пек чылчыкъ олгъаныны яхшы биле эди. 
Якъынларда бир ишанчлы досту мында келеяткъанда, Алие онъа къызы 
акъкъында бир сыр айткъан ве темелли бир шейлер билип кельмесини 
риджа эткен эди. О достунынъ хаберине ве тасвирине коре, иш бу 
огълангъа келип багълана. 

Алие тургъан еринде бир къыбырданып алды. Янында сёзсиз 
тургъан Джеваир къардашынынъ билегинден тутты. Аналаргъа хас бир 
мерхамет ве теселли бериджи сеснен: 

- Раатсызланма, къардашым, - деди яваштан. 

Алие, эльбет, татасына бу акъта бир шейлер айткъан эди. Демек, 
татасы Джеваир де шимди бу акъта тюшюнмекте. Джеваир озюнинъ 
чаталлы фикирлерини джыйыштырып, бир ерге топлап, эйи бир 
нетиджеге кельген киби, кулюмсиреди: 

- Алма теректен узакъ тюшмез, - деди, къардашынынъ махзун 

чересине, козьлерине мемнюнлик ве тебессюм ойнагъан алда 
бакъаркен, - Бизим къорантада, бизим гъаемизнен тербиеленген къыз 
даа къайдаларда ола ве кимни озюне ёлдаш сече биле?! 

Бу вакъыт мындаки халкъ бирден далгъаланды. Сербест 
лакъырдылар башланды. Натыкъчы йигит энди терек тюбюндеки маса 
башындаки генчлерге бир шейлер айтмакъта эди. Къайдалардадыр 
юрген Энвернен Кемал Джеваирнен Алиенинъ янына кельдилер. 

- Бугунь буюк « +захват+ » оладжакъ экен, - деди Энвер. - Шимди 
о топракъларны незарет эткен комиссия азалары, Лейля да анда экен, 
мында кельгенлеринен, онъа азырлангъан бинъден зияде адам ёлгъа 
чыкъаджакъ экен, - деди Энвер. 

- Я, о къадар адам мында къайдан кельген? - деп сорады Джеваир, 
тааджипленген алда. 

- Олар мындалар. Чадырлар шеэрчигинде. Баягъы вакъыттан берли 
мында топлангъанлар. Бугунь Акъмесджит дживарында эвельден тайин 
олунгъан топракъларны эльде этеджеклер. Чадырлар шеэрчигине исе, 
къолтукъларында миндерчиклери эп янъы-янъы адамлар кельмектелер. 
Оларнынъ чокъусы яшлар. Лякин ичлеринде ихтияр адамлар да барлар. 

- Я, о, « +захват+ » этиледжек ер къайда экен? - деп сорады Алие. 

- Биринджиден, « +захват+ » дегиль, къайтарып алынаджакъ ер, 
экинджиден, о ернинъ къайда олгъаныны шимдилик кимсе бильмей. 
Яни - сыр. Эгер о, эр кеске айтылса, мында къокъланып юрюджилер 
дуярлар ве деръал керекли ерге хабер этерлер. Олар исе 
бизимкилернинъ ёлларыны кесерлер, анда ёлламазлар. Бу сырны 
бизлер беджерип, мензильге барып сокъулсакъ, олар бизимкилерни 


андан къолайлыкънен чыкъарып оламазлар, - деди Кемал къатий 
сеснен. 

Бираздан эр кес чадырлар шеэрчигине топланды. Ортада юрген 
адамларнынъ чокъу къайдаларгъадыр синъип кеттилер, 


Джеваирлернинъ янында пейда олгъан Асаннен бир дюльбер къыз 
оларны шеэрчикнинъ меркезиндеки балабан, юксек чадыргъа давет 
эттилер. 

- Я, тайинленген ерден комиссия азалары даа кельмедилерми? - 
деп сорады Алие, юреги сыкъ-сыкъ ургъан алда. 

Асан, бир шей бильмеген адам киби, онъа джиддий алда бакъты, 
сонъра омузларыны къысты. Къыз балабан, мавы, дюльбер козьлерини 
тёгереклетти, Асангъа чевирильди. 

– Не ичюн? - деди алчакъ давушнен. 

- Ойле олмакъ керек! - деди. Токътап, алаларыны огге кечирди. 
Озю ашыкъмадан оларнынъ артындан кетти. 


Чадыргъа башта кирген мавы козьлю къыз азачыкъ арткъа 
чекильди, келеяткъанларгъа ёл берди. Ичери Джеваирнен Алие экиси 
бирден сокъулдылар. Бу вакъыт Лейля нуткъчы юксек бойлу йигитнен 
джиддий алда лакъырды этмекте эди. О, къапудан киргенлерге 
дикъкъат этмеди. Эп сёзюни девам этмекте эди. 

Къызны чокътан берли корьмеген, пек сагъынгъан Алиенинъ юреги 
дюкюльдеп, сыкъ-сыкъ урды. Чырайы агъарды. Адым атмагъа меджалы 
оламагъан адам киби, токътап къалды. Джеваир кулюмсиреди. 
Къардашынынљъ билегинден тутты. Эки козю эп о нуткъчынен лакъырды 
эткен Лейляда эди. 

Бу вакъыт Лейлянынъ янына баргъан мавы козьлю къыз онъа 

фысылдап бир шейлер айтты. Лейля сагъ омузы устюнден догъмушлары 
бетке бакъты. Козьлерине башта тизесинен анасы илишсе керек, кунеш 
якъкъан дюльбер чересинде къуванчлы, тааджиплениджи тебессюм 
орьтюльди. Козьлеринде бахыт балкъылдады. Иигитке бир шейлер 
айтты, анасы ве тизеси бетке ашыкъты. Догъмушларынынъ янына 
кельгенде, бир ань озюнинъ къайда олгъаныны унутты. Тизесинен 
анасыны бирден къучакълады. Янакъларындан опьти. Бу вакъыт 
козьлери яшланды. Янакълары устюнден эльмаз киби эки буртюк 
козьяшы тыгъырып кетти. 

- Мен сизлерни пек сагъынгъан эдим. Келип, не гузель 
япкъансынъыз! - деди къуванчлы сеснен. Бир якъкъа кетмек дегиль, 
меним мында беш дакъкъа бош вакъытым олмай. 

Ашыкъ-аджеле эвдекилерни, бабасыны, къардашыны, эништесини, 
тизесининъ огълу Таирни, къызларны, ким бар - эписини, бирер-бирер 
сорады. Эп енгильден кулюмсирей, ёргъун козьлерини анасы ве 
тизесинден алмай эди. 

Бираздан озюне кельген Алие кулюмсиреди: 

- Бизлер ялынъыз кельмедик. Дайыларынъ да мындалар, - деди. 
Артына чевирильди, къапу ичинде тургъан Энвернен Кемалны 
косьтерди. Кемалнынъ козьлери яшлы эди. 

- Дайыларым айтмадылармы, оларны Асан мында сыкъ-сыкъ алып 
келе. Бизлерге атта сыджакъ ашлар да кетирелер, - деп кульди. Бу 
вакъыт дайылары энди онынъ янында эдилер. Асаннен мавы козьлю 
къыз исе азачыкъ о якъта догъмушларына мемнюн алда бакъмакъта 
эдилер. 

Алие, юрек эеджаны бираз ятышкъан сонъ, къызына асретли 
козьлериле бакъты. Дюльбер козьлери ёргъун бакъалар, лякин оларда 
гъам-къасевет деген шей корюнмей. Хошнутлыкъ, мемнюнлик бар. 
Къабарыкъ, йылтыравукъ, къою кестане ренкли сачлары кунештен 
янгъанлар. Озю бойле де, бир яначыгъына урсанъ, экинджиси 
чатлайджакъ киби, толу янакълы къыз дегиль эди, энди даа да азгъан. 
Лякин бу азгъынлыкъ ничарлыкътан делялет дегиль. 

Аксине, онынъ фидан киби назик, юксекче эндамына бир 
пишкинлик багъышламакъта эди. Олур-олмаз еллерден 
майышаджакълардан дегиль, атта къатты къышнынъ къасыргъасына 
азыр киби корюне. Кулюмсирегенде, янакъларындаки оючыкълар даа 
да теренлешелер ве онынъ тегиз, рузгярлы авалардан азачыкъ богъдай 
ренкини алгъан чересине тасвирге кельмез бир дюльберлик 
багъышлайлар. «Ах, меним балам», - деп оны къучакълады, багърына 
басты. Янагъыны онынъ янагъына къойып, козьлерини юмды. Оларны 
ачкъанда, козьлери бирден натыкъчынынъ назарынен расткелиштилер. 
О бакъышлар Алиеге серт ве мерхаметсиз олып корюндилер. Череси де 
гъает тюшюнджели ве джиддий. Лейля эрте баарьде ачкъан 
акъбардакъкъа, сумбюльге бенъзей. Бу йигит исе бутюн турушынен 
къайсы агъачыны анъдыра. Алие оны, ничюндир, Лейлянынъ 
Ташкенттеки нишанлысынен къыяс этти. Нишанлысы эм дюльбер ве эм 
де йымшакъ табиатлы, мерхаметли. Гъает дюльбер кийинип юре эди. 
Тюбюнде де кимседе олмагъан тыш мемлекет машинасы. Пара да тапа. 
Элинде алтын киби зенааты да бар. Лякин шимди бойле татлы 
тюшюнджелерден Алиенинъ юреги хошланмакъ дегиль де, тарсыкъты. 
Дюльбер ве мерхаметли, незакетли «киевинден» узакълашмакъ истеди. 

Мында бу генчлер - къаба корюнишли огъланлар, штанлы, 

ильвансыз къызлар чадырлар ичинделер. Вакътында сыджакъ аш 
корьмейлер. Эльбет, Алиенен Джеваир кельгенлерине ойле чокъ 
олмаса да, мындаки шараитнен баягъы танышлар. Лейлянынъ мындаки 
омюри ичюн анасы да, тизеси де анда пек раатсызлана эдилер. 
Къырымдаки +‹«захват»ларда+ бизимкилерини котеклегенлери 
акъкъында эшиткенде, олар чокъ геджелерни юкъусыз танъ аттыра 
эдилер. 

Бу ерге кельгенлеринен, Лейлянынъ бир къач генчнен берабер 
янъы « +захват+ » япыладжакъ ерни бакъмагъа кеткенлеринден 
файдаланып, чадырчыкъларны айланып, бакъып чыкътылар. Мында эр 
шей йигитлик, урьмет, сайгъы, къорчалав тертиби, къануны эсасында 
къурулгъан. Огъланларнынъ диерли эписи адий чадырлар ичинделер. 
Ортада, къызлар булунгъан, балабан, юксек чадыр ачыкъ денъиздеки 
гемини анъдырмакъта. Ят адамларнынъ онъа келип сокъулмасы ич де 
мумкюн дегиль. «Инсан, деген шей, эр насыл агъыр, дешетли вазиетте 
къалса да, ондан къуртулмагъа, озюне шараит яратмагъа чаре тапа. 
Узакътан къоркъунчлы, хавфлы, дешетли олып корюнген шейте не 
къадар тез ве якъын барсанъ, онынъ тесири эксиле, къоркъу ве 
дешетнинъ ерине, башкъа дуйгъу пейда ола, яни онынънен курешмек 
арекетине тутуна экенсинъ», - деп тюшюнди Джеваир. Алие исе аньюз 
хаялен Ташкенттеки киевинен чекишмекте. Эльбет, о, шимди кениш ве 
дюльбер проспектлерде машинасына тоз къондырмай юре. Эп зенгин 
ана-бабасынынъ къолтугъына сокъула. Къырымда еёлларнынъ 
тегизленмесини, дюльбер эвлернинъ къурулмасыны беклей. Эки 
сёзнинъ биринде, джебинде пара олгъанда, анда барып, топракъкъа, 
къумгъа къарышып юрмек - къараманлыкъ дегиль, дей. Анасынынъ 
этегини тутып юре. Алие башыны къакъытты. Бу чыбалтылы 
тюшюнджелерни башындан деф этмек тырышты. 

- Балам, уйле олгъан, ачтырсынъыз, Мавиле енгенъ сизлерге 
чиберекнен хошаф ёллагъан эди, - деди мемнюн алда. 

Лейля узун, сия къашларыны чаткъан алда, Энвер дайысына 
бакъты: 

- Енгемнинъ башкъа иши ёкъ, гъалиба. Эки куннинъ биринде Асан 
бизге сыйлы ашлар кетире. Чокъ сагъ олсунлар. Лякин асылыны 
алгъанда, мында энди вазиет баягъы денъишти. Базарлар зенгинлешти. 
Халкъымызнынъ арекетлери дуюла. Чиберекчилер пейда олдылар. 
Кобетешкалар... Бизге, ялынъыз, вакъыт меселеси етишмей. Эр 


дакъкъамыз эсапта. Шимди исе, аначыгъым, тизечигим, 
дайычыкъларым, корюшюв вакъытымыз битеята, - деди. Элиндеки 
саатине бакъты. - Мен шимди... - деп натыкъчы йигит бетке чапып 
кетти. 


Огълангъа нелердир айтты. Сонъра экиси берабер Алиенинъ 
догъмушларынынљъ янына кельдилер. 

- Расим, - йигит, эр кеснинъ адыны айтып, самимий селямлашты. 
Мусафирлерден Озьбекистан янъылыкъларындан сорады. Мында озь 
омюрлеринде олып кечкен базы кулюнчли шейлер акъкъында айтып, 
кулюштилер. Сонъра гизлиден саатине бакъып алды. Джеваир онъа 
уйлелик аш акъкъында айткъанда, Расим азачыкъ итираз иле 
кулюмсиреди. 

- Бизлер акъшамгъадже, яни кунеш къонгъандже, мензильге барып 
ерлешмек керекмиз. Вакътымызны къачырсакъ, ишлер чаталлашыр. Бу 
исе бизге эльверишли дегиль. Анда барып ерлешкен сонъ, ашамакъ, 

раатланмакъ мумкюн олур, беллейим, - деди. 

О, лаф эткенде, тосат-тосат Лейлягъа бакъып ала, йылмаймагъа 
тырыша. Кулюмсирегенде, чересинде айрыджа бир йымшакълыкъ, 
самимийлик асыл ола. Сонъра Энвер, Лейля ве Расим бираз кенарда 
нелердир акъкъында сёейлештилер. Бу вакъыт олар гъает джиддий 
эдилер. Кенардан оларгъа дикъкъатнен бакъып тургъан Алие Расимни 
шимди тезден башланаджакъ атешли дженк мейданына кирмеге 
азырлангъан сераскерге бенъзетти. Не ичюндир, озюнинъ де юреги 
чапаланды. 

Джеваир яваштан оларнынъ янына барды. Лейлянен Расимге 
кулюмсиреп бакъты: 

- Бизлер джедвельге язылгъан эдик. Бугунь барыладжакъ ерге 
сизлернен кетмек мумкюнми? - деди, кергинликни йымшатмакъ ичюн. 

Расим шимди бойле суаль беклемеген эди. Не дейджегини 
бильмей, ялкъ этип, Лейлягъа бакъты. 

– Сен комиссия азасысынъ, не ичюн сустынъ? - деди. 

- Сусмагъа шей ёкъ. Мен бугунь барыладжакъ еримизни бегенем. 
Озь участкамны тиземе береджегим. Бунъа акъкъым бардыр, беллейим. 
Самокиштекилер мени яхшы билелер. Анамларгъа исе, Расим, 
комиссия азаларына сен айтып анълатмакъ керексинъ. Бизим 
_+«захват»та+_ медицина докторына бир участка тапылыр, беллейим, - 
деди Лейля. 

Расим, онынъ сёзлерини тасдикъ этер киби, башыны саллады. 

- Бизлер, эр _+«захват»та+_, медениет, санат хадимлери, алимлер 
ве бундан да гъайры, мектеп, хастахане, бала багъчасы кибилерини 
козьде туткъан алда арекет этмектемиз, - деди. 

Чадырлар шеэрчигининъ мейданындаки джеми адамларгъа ёлгъа 
не вакъыт чыкъыладжагъы ве анда барыладжагъы акъкъында темелли 
анълатылды. Анда бир далгъаланув пейда олды. Лейля, аналарындан 
бираз авлакъта, оларгъа, адамларгъа дуйдурмамагъа тырышкъан киби, 
элини явашчыкътан саллады. Янларына келип токътагъан мавы 
«Жигули»ге, Расим ве Лейлянен берабер, учь генч даа отурдылар. 
Машинанынъ еринден кочьмесинен козьден гъайып олмасы бир олды. 
Алиенинъ юреги къопып кеткен киби олды. Джеваир онынъ билегинден 
тутты: 

- Озюнъни эльге ал, Алие! - деди, къардашынынъ юрегини насыл 
тынчландырмасыны бильмей. Озю исе, Энверлер къайда кеткенлер, 
деп, этрафкъа бакъынды. Бу вакъыт, ер тюбюнден тюртип чыкъкъан 
киби, янларында бир осьмюр огъланнен яш къадынчыкъ пейда олды. 

- Тувгъанчыкъларым, машинанъызда огълумнен экимизге ер 
олмазмы? - деди къалтыравукъ сеснен. Джеваирге онынъ ялынъыз сеси 
дегиль де, бутюн вуджуды титреген киби корюнди. «Алиенинъ 
шашмалагъаны етмеген киби, бу да шимди къайдан келип чыкъты», - 
деп тюшюнди Джеваир. Лякин къадынчыкъкъа мерхаметле бакъты: 

- Кейфинъиз ёкъмы? - деп сорады. 

Къадынчыкъ, онынъ сёзюни тасдикълар киби, башыны саллады. Бу 
вакъыт Энвернен Кемал тез-тез келип, Джеваирнен Алиеге, машинагъа 
отурынъыз, деген киби, ишарет эттилер. 

- Асан анавы къызчыкънен кетти, - деди Энвер, озю дюмен башына 
кечти. Кемал да онынъ янына отурды. Энвер тез-тез машинаны 
кочюрмеге ниетленди. 

- Бир дакъкъа токъта, - деди Джеваир. Сонъра къадынчыкъкъа 

чевирильди. - Сиз бизимле кетебилесинъиз. Огълунъыз яшларнен 
берабер кетер даа... 

Къадынчыкънынъ чырайы агъарды. 

- Ёкъ, тувгъанчыкъларым, хаста дегиль, ольсем биле, баламны анда 
ялынъыз ёлламам, - деди, теренден кокюс кечирген алда. 

Энвернен Кемал, меселени анълагъан алда, бири-бирине 
бакътылар. «Огълан да хаста анасыны таныш олмагъан адамларгъа 
быракъып кетмез», - деп тюшюнди Кемал. Машинадан тюшти. 

- Мен барыладжакъ ерни яхшы билем. Кель, къардашым, меним 
ериме отур, ананъ раатсызланмасын, - деди Кемал. 

Огълан анасына тааджипленген алда бакъты: 

- Аначыгъым, мен, эки дюнья бир олса, о эмджемнинъ ерине 
отурып кетмем. Автобус, троллейбус, деген киби, анда сизлерден эвель 
барып чыкъарым, - деди ялварыджы давушнен. 

Къадынчыкънынъ янакълары алландылар: 

- Багъышланъыз, тувгъанчыкъларым, - деп, машинадан тюшмеге 
ниетленгенде, Джеваир онынъ элинден тутып токътатты. 

- Эмджесинен берабер автобуснен кетеберсинлер, - деди, 
кулюмсиреген алда. 

Машина, шеэр бойлап кетеркен, баягъы ергедже кимсе агъыз 
ачып, бир сёз айтмады. Эр бири озь фикри ве тюшюнджесинен бент исе 
де, асылында, эписини бир меселе раатсызламакъта эди. Эльге 
кечирмек истеген догъмуш топракъта шимди оларны нелер 
беклемекте?.. 

- Догърусыны айткъанда, бу иштен меним козюм пек къоркъты. 
Сизлерни расткетирмеген олсам, не япар эдим, бильмейим, - деди 
къадынчыкъ, кокюс кечирген алда, озь башына лакъырды эткен адам 
киби. 

Джеваирнен Алие онынъ не демек истегенини анъламагъан алда, 
бири-бирине бакътылар. 

- Меним ишим мында башындан уймады. Башта учакъ лиманына 
кеткен ёл четинден, эв къурмакъ ичюн, эр кеснен берабер, огълумнен 
экимиз топракъ алдыкъ... Лякин ерли акимиет андан, эпимизни 
соналап, къувып чыкъарды. Лякин экинджи арекетимиз гуя яхшы олып 
чыкъты. «Молодёжное»гъа яхшы-яхшы барып ерлешкен киби олдыкъ. 
Эки-учь кунь ичинде бутюн +«захват»такилер+ , бир джан, бир тен 
олып, муакъкъат эвчиклер къурдыкъ. Эпимиз къура чектик. 
Огъулчыгъымнен экимизге пек гузель ерчик тюшти. Къувана-къувана, 
эвчигимизге сокъулдыкъ. Лякин, гъарипнинъ агъзы ашкъа тийгендже, 
башы ташкъа тие, дегенлери киби, арадан бир кунь кечмей, 
_+«захват»ымызда+_ бирден тракторлар, бульдозерлер пейда олдылар. 

Бизим эвчиклеримизни бозмагъа, ернен ексан этмеге башладылар. 

Сёгюнч, агълав, сызлав, шамата. Кунеш къонув алдындан, дерсинъ, 
дюнья батмакъта. Биз, огълумнен экимиз, эвчигимизден чыкъмайджакъ 
олдыкъ. Агъыр бульдозерлернинъ демири келип, эвчигимизнинъ 
диварына ургъанда, отюмиз патлар, белледик. Зорнен къачып 
етиштирдик. Андан кене мендангъа кельдик. Эр оюн - учькедже, 
дейлер. Бу сефер сизинъ киби адамларгъа расткельгенимизге пек 


къувандым. Иншалла, бу кересинде ишимиз юрюшир, - деди 
къадынчыкъ, озюни баягъы эльге алгъан алда. Джеваирнен Алиеге 
хошнут алда бакъты. - Иште бутюн хасталыгъым, къалтыравымнынъ 
себеби - шулар эди, - деп кулюмсиреди. - Догърусыны айткъанда, 

олардан къоркъкъан еримиз екъ амма... Халкъымызны 
къыйнагъанларына янасын, иште. Мени мындан къувмакъ дегиль де, 
ольдюреджек олсалар биле, артыма къайтмам. Бизлер мында къачмакъ 
ичюн кельмедик, - деди къатий тавурнен. 

Машина сурьатен шеэрден чыкъып, тарла бетке бурулгъанда, топ- 
топ олып, тез-тез кетеяткъан адамларнынъ янындан кечеркен, 
явашлады. Къадыннынъ эки козю ёлдаки адамларда эди. Джеваирнен 
Алие, бу къадын бизлерге озюнинъ лафазанлыгъынен не къоркъмагъа 
ве не де тюшюнмеге имкян берди, деген киби, бири-бирине бакъып 
кулюмсиредилер. 

Энвер, тарлагъа киреркен, машинаны азачыкъ четке алып 
токътаяткъанда, огюне бирден Кемалнен лафазан къадыннынъ огълу 
пейда олдылар. О, анасыны корьгенинен: 

- Ана, эмджемлер де мындалар, олар юкъары мааллеге кетелер. Тез 
олунъыз, артларындан етишейик, - деди. 

Къадынчыкъ машинадан атылып тюшти: 

- Тувгъанчыкъларым, меним адым Назифе, ярын корюширмиз, - 
деп, огълунынъ артындан чапты. 

Джеваирлер машинадан тюшкенде, Лейлянен Расим энди адамлар 
алкъасында оларгъа нелердир анълатмакъта эдилер. Сонъра эр кес 
даркъады. Эркеклернинъ чокъусы мысырбогъдай сабакъларыны 
кесмеге тутундылар. Бир къач йигит исе баш план боюнджа 
участкаларны болип башлады. Лякин тарладаки мысырбогъдай 
сабакъларыны ташымакъ баягъы эль тутмакъта эди. 

Чевреге хафиф акъшам пердеси орьтюльди. Чокъкъа бармай анда- 
мында мешъаллер якъылды. Булар этрафкъа эфсаневий бир корюниш 
багъышламакъта эдилер. 

Баягъы ер темизленгенинен бирден чакъыл, къум, таш юклю 
машиналар келип чыкътылар. Олар озь юклерини адамлар косьтерген 
ерлерге авдараракъ, кене чар-чабик кериге дёнмекте эдилер. 

Мысырбогъдай сабагъы ташувда Энвер, Кемал, Асан да яхшы 
арекет эттилер. Оларгъа Алиенен Джеваир де барып къошулды. Иш озь- 
озьлюгинден ойле къызышып кетти ки, кимсенинъ башыны котермеге 
вакъыты ёкъ эди. Не демек олсун? Аман-аман ярым асырлыкъ 
сюргюнликтен сонъ, бу инсанлар озь топракъларына саип олмакъталар. 
Бойле дуйгъулар алтында чалышыркенлер, геджени озгъарып, серин 
танъны къаршылап алаяткъанларыны озьлери биле дуймады. 

Джеваир танъ авасынен терен нефес алды. Къаршыда, даа тёпеси 
танъ кольгеси ичинде булунгъан Къарабий яйлягъа бакъаркен. «Я 
Рабби, бу кокке аркъа таягъан юдже дагъ этегинде янъы къасаба 
къурулгъаныны манъа да корьмек къысмет олмакъта» - деди 
къуванчнен. 

86-1991 с. 
Биринджи китапнынъ сонъу. 

